
Filocalia de la Optina 


Prefață 


Când aud cântarea armonioasă a unui cor numeros, în care vocile felurite, 
împletindu-se într-o grațioasă melodie cântă cântări dumnezeieşti, atunci îmi 
spun: aşa sunt scrierile Părinților. 


Sfântul Ierarh Ignatie Briancianinov 


În anul 2000, cu mila lui Dumnezeu, Biserica Ortodoxă Rusă a 
canonizat şi trecut în rândul sfinților Întregii Rusii Soborul bătrânilor 
de la Optina. Astăzi avem reeditate vieţile, scrisorile şi învățăturile 
cuvioşilor stareți. Însă oricât le-am iubi şi prețui, aceste cărți sunt 
asemenea izvoraşelor care încă n-au ajuns să se contopească într-un râu 
învolburat sau asemenea unor voci separate, fie şi melodioase, dar nu 
îndeajuns de puternice ca să răsune cu forța unui cor. 


Şi iată că avem în față o carte nouă - Învățături de suflet folositoare ale 
cuvioşilor bătrâni de la Optina - care a cuprins în sine, din plin, învățătura 
mântuitoare a stareților purtători de har ai Optinei. În ea au fost adunate 
sfaturi şi poveţe spicuite din vieţile, învățăturile şi din mai mult de trei 
sute de scrisori nepublicate ale acestora. Poveţele sunt rânduite în ordine 
alfabetică şi răspund multor întrebări şi probleme duhovniceşti, astfel 
încât această carte poate sluji drept călăuză de neînlocuit tuturor celor 
ce urmează căile poruncilor evanghelice, tuturor celor ce însetează de 
mântuire. 


Cuvioşii stareți de la Optina au ajuns să fie pentru Rusia adevăraţi 
luminători ai credinţei vii. Puterea harului dumnezeiesc, care a umplut 
de bucurie şi dragoste inimile stareților, i-a făcut tămăduitori ai sufletelor 
omeneşti. Lucrul de căpătâi pentru ei era mântuirea acelui suflet care li 
se încredința spre povăţuire. În cele mai grele încercări ale vieții şi cele 
mai chinuitoare poveri sufleteşti, aceştia puteau să dezvăluie simplu şi 
clar căile Iconomiei şi voia Domnului. Stareţii au plinit în sine credința 
şi viața lucrătoare, severitatea şi îngăduința, sobrietatea duhului şi 
deschiderea, cunoaşterea adâncă a lucrărilor Sfinţilor Părinţi, experiența 

de viaţă şi trăirea în Dumnezeu. Dragostea lor:era atât de mare, încât 
ştiau să înţeleagă pe fiecare om; poporul simplu şi chiar intelectualitatea, 
slabă în credinţă şi potrivnică Bisericii, s-au îndreptat spre Optina, 
căutând şi dobândind în chiliile stareților bunul cel mai de preţ - pacea 
lui Hristos. Învățăturile acestor părinți le putem citi oricând; scurte şi 
simple, dar pline de viaţă, cuvintele izvorâte din experiența plină de duh 
vor fi spre ajutor celor ce însetează de Adevăr şi după adevăratul sens 
al existenței umane, celor care s-au împotmolit în cele ale vieții de zi 
cu zi şi în căutări filosofice, celor dezamăgiți de deşertăciunea vieții. Şi 
poate că, după spusele cuviosului Antonie al Optinei, chiar şi un singur 
cuvânt al acestei lucrări va aduce folos duhovnicesc. Acesta scria: |... 
vă sfătuiesc să nu lăsaţi citirea cărților duhovniceşti, pentru că uneori o 
singură propoziție, citită într-un moment potrivit, poate fi mai prețioasă 
decât întreaga ediţie, rămânând pentru totdeauna în minte”. 


Precum în secolul al XIX-lea povețele şi învățăturile stareților de 
la Optina au contribuit la renaşterea duhovnicească, devenind pentru 
mulți temelia trăirii în Dumnezeu, tot astfel şi astăzi, în ce chip doreşte 
cerbul izvoarele apelor, cădem şi noi către acest izvor duhovnicesc. . 


De ce anume în zilele noastre sunt atât de necesare sfaturile 
cuvioşilor stareți de la Optina? Pentru că învățătura lor duhovnicească 
poate fi numită pe scurt „învățătura smereniei”. Domnul nostru lisus 
Hristos nu-şi învăţa ucenicii diferite nevoințe ascetice sau speculații 
teologice, ci spunea: Învăţați-vă de la Mine, că sunt blând şi smerit cu inima 
şi veți afla odihnă sufletelor voastre (Matei 11: 29). „Dacă avem smerenie, 
avem totul, iar dacă nu avem smerenie, nu avem nimic” - învățau prin 
cuvânt şi mai ales prin toată viața şi nevoința lor marii bătrâni de la 
Optina, pentru că Dumnezeu celor mândri le stă împotrivă, iar celor smeriți 
le dă har (lac. 4: 6). 


Citirea din Sfinții Părinți ne ajută să ne vedem păcatele şi 
neajunsurile sufleteşti. Cuviosul Macarie de la Optina ne sfătuieşte: 
„Citiţi cărțile Părinților şi studiați învățătura lor; aceasta ne va fi de folos 
pentru cunoaşterea neputinței noastre şi pentru dobândirea smereniei, 
răbdării şi dragostei, învățându-ne cum să ne împotrivim patimilor, cum 
să ne curățim inima de aceşti spini şi să sădim virtuțile”. Aceste cuvinte 
care îi aveau în vedere pe Sfinţii Părinţi se referă în aceeaşi măsură şi la 
stareții Optinei, care prin experienţă străbăteau calea virtuților. „Aceştia 
- Sfinţii Părinţi -, ne învaţă Cuviosul, nu scriau după mintea lor, ci mai 
ales, având experiența multor necazuri, scârbe şi boli, ne-au lăsat, ca 

o bogată moştenire şi plină de nădejde vistierie, cuvintele lor pline de 
har. Iar noi, aducând mulțumiri Domnului, Care ne-a făcut acest dar, 
să învăţăm de la ei şi la nevoie să le punem pe rănile noastre ca pe un 
balsam tămăduitor...” 


Aşadar, să cădem şi noi la cuvioşii noştri stareți cu credinţă şi 
cu dragoste şi să învăţăm de la ei lucrarea poruncilor Domnului, lupta 
cu patimile şi să năzuim spre o viață sfântă, dreaptă şi bineplăcută lui 
Dumnezeu. 


Cuvioşilor stareți ai Optinei, 
rugați-vă lui Dumnezeu pentru noi! 


Filocalia de la Optina 


Chinurile iadului 


Dacă auziți de chinurile veşnice, să nu vă tulburaţi, pentru că 
acestea sunt foarte de folos omului; dacă nu ar exista, atunci am fi mai 
răi şi mai păcătoşi. Precum părinţii îşi opresc copiii de la zburdălnicie 
cu varga, aşa şi Dumnezeu, prin chinurile iadului, opreşte lumea de la 
răutăți. (Cuviosul Antonie, 22, p. 329) 


Dacă am strânge toate scârbele, bolile şi necazurile pământului 
într-un singur suflet şi le-am pune pe cântar, chinurile iadului ar fi cu 
mult mai grele şi cumplite, pentru că şi satana însuşi se înfricoşează de 
gheena focului. Dar nouă, neputincioşilor, chiar şi chinurile de aici ne 
sunt nesuferite, pentru că duhul nostru este uneori osârduitor, iar trupul 
întotdeauna neputincios. (Cuviosul Antonie, 22, p. 37) 


Gândim foarte împrăştiat despre chinurile iadului, astfel că până 
la urmă uităm de ele. În lume au fost uitate cu desăvârşire. Diavolul ne-a 
făcut pe toți să credem că nici el, nici chinurile veşnice nu există. Sfinţii 
Părinţi, însă, ne învaţă că logodirea cu gheena, la fel ca şi cu fericirea 
veşnică, începe încă de aici, adică păcătoşii simt chinurile iadului încă 
de pe pământ, iar drepții — fericirea veşnică, cu deosebirea că în veacul 
viitor şi unele şi altele vor fi trăite mult mai intens. (Cuviosul Varsanufie, 
5, p. 119 din 2.08.1909) 


Desigur că există chinurile iadului şi se vor materializa. Sufletele 
drepţilor şi ale păcătoşilor îşi vor purta chiar şi îmbrăcămintea. De 
exemplu, ierarhii ni s-au arătat în veşminte arhiereşti; iar acolo poate că 
vor exista şi oraşe, şi altele. Fiecare va trăi chinurile veşnice în raport cu 
existența sa pământească, doar că trupul nu va fi atât de grosolan, ci mai 
subțire, mai imaterial... (Cuviosul Varsanufie, 5, p. 119 din 2.08.1909) 


Astăzi este foarte răspândită atitudinea greşită față de chinuri 
în general. Acestea sunt înțelese mult prea simbolic şi abstract, ca şi 
mustrări de conştiinţă; desigur că vor fi şi acestea, dar şi trupul se va 
chinui, nu cel pe care-l purtăm acum, ci altul nou, în care ne vom îmbrăca 
după Înviere. Iar iadul are un loc anume şi nu este o concepție abstractă. 
(Cuviosul Varsanufie, 3, p. 56 din 06.1909) 

În zilele noastre, atât printre mireni, cât şi printre tinerii clerici, 
este tot mai răspândită ideea că veşnicele chinuri sunt incompatibile 
cu milostivirea nemărginită a lui Dumnezeu, socotind prin urmare că 
acestea nu sunt veşnice. Această înşelare vine din necunoştinţă. Chinurile 
şi fericirea veşnică nu vin numai din exterior, ci sunt, în primul rând, 
înlăuntrul omului. Că iată, împărăția lui Dumnezeu este înlăuntrul vostru 
(Luca 17: 21). Simțămintele pe care omul şi le va agonisi în timpul vieţii îl 
vor urma în viața veşnică. Trupul bolnav se chinuieşte în lume şi, cu cât 
e mai gravă boala, cu atât mai mari sunt suferinţele. Tot astfel şi sufletul, 
contaminat de felurite boli, începe a se chinui cumplit la trecerea în viața 
viitoare. O boală trupească incurabilă se sfârşeşte prin moarte; cum dar 
ar putea înceta boala sufletului pentru care moarte nu există? Răutatea, 
mânia, iuțimea, curvia şi alte neputințe sufleteşti sunt ca nişte şerpi care 
se târăsc după om chiar şi în viața veşnică. Astfel, vedem că scopul vieții 
constă în a-i strivi pe aceştia încă de aici, de pe pământ, pentru a ne curăți 
cu desăvârşire sufletele şi a zice împreună cu Mântuitorul nostru înainte 
de moarte: căci vine stăpânitorul acestei lumi; şi el întru Mine nu are nimic 
(loan 14: 30). Sufletul păcătos, care nu s-a curăţit prin pocăință, nu poate 
să stea în preajma sfinților. Chiar dacă ar fi pus în rai, acesta n-ar suferi 
să rămână acolo, ci s-ar grăbi să plece de acolo. (Cuviosul Varsanufie, 3, 
p. 55, din 06.1909) 


Lumea îngerilor 


Îngerii participă neobosit la soarta omului; dacă potrivnicii ne 
asaltează din toate părțile, cu cât mai mult luminoşii şi iubitorii îngeri 
caută să ne ocrotească, cu excepția cazului când omul trece conştient de 
partea răului. (Cuviosul Varsanufie, 3, p. 33) 


Despre cântarea îngerească avem o povestire destul de recentă. 
Aceasta s-a întâmplat în gubernia Vologda. Odată, într-o biserică se 
slujea Sfânta Liturghie. Deodată afară s-a declanşat un incendiu şi toți 
oamenii au fugit din biserică, lăsând-o pustie, doar cu diaconul şi preotul 
înlăuntru. Se risipise şi corul, însă atunci când diaconul a rostit ectenia, 
din strană s-a auzit o cântare minunată. În acel moment, pe lângă biserică 
trecea un polonez care, atras de acea cântare, a intrat şi a fost surprins de 
o privelişte neobişnuită. Sfântul locaş era pustiu, bătrânul preot slujea în 
altar şi diaconul pe solee, iar în strană - nişte tineri luminoşi în veşminte 
albe. Aceştia se şi auzeau cântând. La sfârşitul Liturghiei polonezul se 

apropie de preot întrebându-l cine erau acei tineri strălucitori care au 
cântat atât de frumos. 

- Au fost îngerii Domnului, a răspuns preotul. 

- Dacă e aşa, atunci aş vrea să mă botez chiar astăzi, a zis 
polonezul. 

- Aveţi deja botezul, a spus preotul. Primiți numai Ortodoxia. 

Astfel polonezul a dobândit comuniunea cu Biserica Ortodoxă 
datorită cântării îngereşti. (Cuviosul Varsanufie, 3, p. 34) 


Toate acestea (întreaga creație) s-au transformat din cauza 
păcatului. S-a schimbat lumea văzută şi cea nevăzută. Îngerii nu şi-au 
pierdut starea inițială, nu s-au schimbat, ci au devenit mai puternici 
în luptă. Diavolul, după căderea sa, se putea strecura în ceruri printre 
duhurile păcii, însă nu făcea altceva decât să clevetească. Dumnezeu îl 
mai răbda încă, fiindu-i posibilă chiar şi întoarcerea. Dar atunci când 
diavolul a răzvrătit, a distrus pe bieții Adam şi Eva, atunci Dumnezeu 
S-a mâniat foarte...lar când Hristos a fost răstignit pe cruce, atunci cu 
adevărat i-a fost sfârşitul. Văzutu-l-am pe satana din cer ca un fulger căzând 
(Luca 10: 18), a zis Domnul ucenicilor Săi... Nu ştim ce tulburări face 
diavolul printre oameni, creştini, mahomedani, evrei, între planete şi alte 
corpuri cereşti. Savanţii descoperă că a crăpat o cometă, că s-a stins o 
oarecare stea, şi altele. Dar care este cauza? Nu se ştie. Diavolului i-a mai 
rămas încă foarte multă putere, căreia îi poate sta cu adevărat împotrivă 
doar smerenia. (Cuviosul Varsanufie, 5, pp. 69-70, din 28.09.1908) 


Antihristul 


Nimeni nu ştie vremea venirii antihristului, precum zice 
Evanghelia, dar încă de pe acum avem semne ale venirii lui grabnice. 
Văzând o astfel de prigoană a credinţei şi tendinţa de a o distruge, precum 
şi multe altele, ajungem să credem că acest timp se apropie. Şi totuşi nu 
se poate spune nimic cu precizie. Au fost şi altădată timpuri când se 
considera că a venit antihristul, de exemplu în vremea domniei lui Petru 
(Întâi), însă consecinţele au arătat că a fost o greşeală, pentru că lumea 
încă mai există. Şi care ar fi sensul unei concluzii de felul acesta? Cel mai 
important lucru este să avem conştiinţa curată. Să ținem cu tărie credința 
Ortodoxă, să ducem o viață morală, potrivit poruncilor lui Dumnezeu, să 
fim pregătiţi întotdeauna. lar pentru aceasta trebuie să folosim prezentul 
pentru a ne pocăi şi îndrepta, nelăsând acestea pentru un viitor nedefinit: 

iată acum vremea potrivită, iată acum ziua mântuirii-(l Cor. 6: 2). (Cuviosul 
Nicon, 8, p. 316) 


Dorinţa de a trăi până la venirea antihristului este una păcătoasă. 
Atunci va fi aşa o tânguire, încât, precum s-a spus, dreptul abia se va 
mântui. Este primejdios şi păcătos să voim şi să căutăm suferinţele. 
Aceasta ni se întâmplă din mândrie şi nechibzuinţă. (Cuviosul Nicon, 8, 
p. 306) 


Din spusele Apostolului, duhul antihristic lucrează prin înainte- 
mergătorii săi încă din timpurile apostolice: Pentru că taina fărădelegii e la 
lucru încă de pe acum; numai să fie scos din drum cel care o ține pe loc (Il Tes. 
2: 7). Cuvintele apostoliceşti se referă la conducerea lumească şi ierarhia 
bisericească, împotriva cărora se ridică aceştia pentru a le zădărnici şi 
surpa. lar acestea pentru că antihristul va veni, după cum explică tâlcuitorii 
Sfintei Scripturi, atunci când pe pământ va domni anarhia. Deocamdată 
însă rămâne în adâncurile iadului şi unelteşte prin trimişii săi. La început 
lucra prin diferiți eretici, care tulburau Biserica Ortodoxă, mai ales prin 
nelegiuiții arieni, oameni învățați şi vicleni, mai târziu prin instruiții 
masoni şi, în sfârşit, astăzi, cu obrăznicie şi grosolănie, prin nihilişti. Dar 
se va întoarce boala lor pe capetele lor, precum zice Scriptura. Nu e oare 
nebunie curată a lucra din toate puterile, cu prețul vieții, pentru ca să 
ajungi în viaţa de aici la spânzurătoare, iar în cea viitoare în adâncul 
iadului, în tartar şi să te chinuieşti veşnic? Însă mândria înverşunată nu 
caută la nimic, ci îşi exprimă tuturor îndrăzneala nechibzuită. (Cuviosul 
Ambrozie, 23, Partea 1, p. 38) 


Îți este frică că vei ajunge vremurile antihristice, dar milostiv e 
Dumnezeu. E puţin probabil că vom trăi până atunci, ci numai puțin 
vom fi speriați de trimişii lui antihrist, care se ridică împotriva conducerii 
lumeşti şi ierarhiei bisericeşti, pentru că antihristul trebuie să vină în 
plină anarhie, de care se şi îngrijesc înaintemergătorii acestuia. (Cuviosul 
Ambrozie, 23, Partea a III-a, p. 122) 


Arhipăstorul 


Binecuvântarea arhipăstorului este un lucru de mare valoare. 
Însuşi episcopul poate fi păcătos, ca toți oamenii, dar binecuvântarea şi 
rugăciunile acestuia pot avea şi au o mare putere. (Cuviosul Varsanufie, 5, 
p. 46, din 19.04.1908) 

Athosul 


Cuvioşii din Athos aveau, pe lângă rugăciunea neîncetată, citirea 
după putere a pravilei de chilie şi aşteptarea neîncetată a ispitelor, 
smerenie şi prihănirea de sine. Smerenia lor era în a se socoti mai răi 
decât toți şi decât toată făptura, iar prihănirea de sine - în a lua vina 
asupra lor în orice împrejurare neplăcută şi dureroasă, socotind că n-au 
ştiut să procedeze cum se cuvine şi au provocat o situație neplăcută 
scârbind pe cineva, sau că ispita a fost lăsată pentru păcatele lor, ca să le 
încerce smerenia, răbdarea şi dragostea pentru Domnul; astfel gândind, 
nu-şi permiteau să judece pe cineva, cu atât mai mult să înjosească sau să 
desconsidere. (Cuviosul Ambrozie, 23, Partea a III-a, p. 60) 


Mi-ai scris că ai avut un vis în care se făcea că te găseai în muntele 
Athos, culegând un buchet mare de trandafiri binemirositori. Prin aceste 
flori putem înţelege scrierile sfinte ale acelor bărbaţi cuvioşi, care, viețuind 
acolo şi în alte părţi, au împlinit cu fapta poruncile şi cuvintele Domnului 
şi, din dragoste pentru noi, ne-au lăsat poveţele lor mântuitoare, ca şi noi 
neputincioşii să sorbim din ele şi să le culegem ca pe nişte flori frumos 
mirositoare, îndulcindu-ne gâtlejul cel duhovnicesc de scârbele cu care 
ne adapă potrivnicul. Tânărul călugăr pe care l-ai văzut în vis ieşind 
dintr-o biserică athonită poate însemna îngerul tău păzitor. lată de ce 
cuvintele spuse de acesta: „Te poți plimba pe-aici, dar, vezi, să nu te 
preocupe deşartele gânduri lumeşti, ci rosteşte în minte rugăciunea“, nu 
trebuie uitate, ci împlinite. Muntele Athos se mai numeşte şi locul Maicii 
Domnului. lată de ce visul pe care l-ai avut mai poate însemna şi faptul 
că, dacă vrei să fii şi tu [adică inima ta] loc al Maicii Domnului, trebuie să 
urmezi vieții şi poveţelor acelora care şi-au dobândit mântuirea în Munte, 
sub acoperământul Maicii Domnului. Aceasta îţi arată şi cuvintele spuse 
ție de monahul ce ieşea din biserică: „Te poți plimba pe-aici, dar, vezi, să 
nu te preocupe gândurile deşarte lumeşti, ci rosteşte în minte rugăciunea . 
Să faci astfel şi la cântarea de psalmi, şi în timpul altor rugăciuni pe care 
le citeşti. (Cuviosul Ambrozie, 23, Partea a III-a, pp. 58-59) 

Trezvia 


Încă în Evanghelie se spune despre păstori că îşi păzeau turma 
făcând noaptea de strajă (Luca 2: 8). La miezul nopţii păstorii erau treji şi, 
atunci când S-a născut Hristos, li s-au arătat îngerii care slavosloveau pe 
Dumnezeu înaintea lor: Slavă întru cei de sus lui Dumnezeu şi pe pământ 
pace, întru oameni bunăvoire (Luca 2: 14). Doar nu puteau îngerii să 
slavoslovească pe Domnul înaintea unor oameni adormiţi şi somnoroşi. 
(Cuviosul Ambrozie, 23, Partea a II-a, p. 23) 


Sărăcia 


Despre sărăcia ta îți voi spune următoarele: zilele acestea a venit la 
noi o soră săracă şi, la fel ca tine, cârtea împotriva sărăciei, însă, după ce 
a plecat de la noi şi a intrat într-o cocioabă țărănească unde a văzut peste 
tot numai zăpadă, frig, foamete şi o grămadă de copilaşi în zdrenţe, s-a 
considerat un om aproape fericit. lar a noastră sărăcie nu este chiar atât 
de nesuferit. (Cuviosul Anatolie, 7, p. 117) 


Suferința ta ține mai mult de rude, decât de tine însăți. Îţi este frică 
să nu sărăcească şi să urmeze căii Mântuitorului, apostolilor, cuvioşilor 
şi majorității sfinţilor. Şi pentru tine însăţi te temi ca nu cumva să mori 
de foame şi de frig, uitând că Atotţiitorul nu leapădă nici măcar o 
păsărică: pe toți îi hrăneşte şi îi încălzeşte. Şi dacă eşti înțeleaptă, priveşte 
la acestea mici cât un degetar, cu un picioruş subțire cât un firicel de 
iarbă, care - imaginează-ţi - nu au galoşi! Nu numai beciuri şi hambare, 
dar nici măcar un grăuncior nu au; nici unul. Se trezeşte păsărica într-o 
dimineață geroașă şi nu are decât două picioruşe subțirele, un cioculeț 
şi o poftă bună de mâncare. lar hambarul e pustiu... şi nici măcar acesta 
nu există... Iar noi, călugării, mai cădem şi în deznădejde. Şi de ce? Oare 
pradă cineva mănăstirea? Ne lasă fără ultima haină? Ne ia de la gură 
ultima bucăţică de pâine? Nicidecum! Ei, vor sărăci părinții! Nu vor mai 
avea belşug, atunci nici eu nu-l voi mai avea. Copile! Priveşte păsările 
cerului, că nu seamănă, nici nu seceră şi Tatăl Ceresc le hrăneşte pe ele. 
(Cuviosul Ambrozie, 7, pp. 193-194) 


Fiul lui Dumnezeu, Care S-a întrupat pentru noi şi pentru 
mântuirea noastră, n-a binevoit să trăiască pe pământ în casa unor 

oameni bogați şi slăviți, ci S-a născut într-o iesle săracă şi a crescut în casa 
unui simplu tâmplar. Noi însă, cei veniţi în mănăstire pentru dobândirea 
mântuirii prin iertarea păcatelor noastre, în ce fel cugetăm? Oare nu 
potrivnic chipului Fiului lui Dumnezeu? Pentru aceasta să ne smerim şi 
să ne prihănim, ca să dobândim liniştea lăuntrică. (Cuviosul Ambrozie, 23, 
Partea a III-a, p. 83) 


Te plângi de sărăcie, însă bogăția îți este încă vătămătoare, pentru 
că, atunci când vei simţi bănuții în buzunar, îi vei arăta toate neputinţele. 
(Cuviosul Lev, 170) 


Negreşelnicia 


În scrisoare ţi-ai descris strădaniile şi cercetarea pe care ai făcut-o 
asupră-ți şi, biruită fiind de mulțime de patimi şi neputinţe, te tulburi. 
Din acestea se vede că vrei să afli în tine despătimirea şi cu aceasta vrei să 
te mângâi, punându-ţi în ea nădejdea mântuirii. S-ar putea întâmpla ca 
toate patimile să te părăsească, fără numai un singur lucru care le-ar putea 
covârşi pe toate celelalte, şi anume mândria. Nici nu observăm cum se 
strecoară înlăuntrul nostru şi ne este destul pentru pierderea sufletului, 
darămite având şi alte păcate şi patimi prin care suntem luptaţi neîncetat 
de draci cu tot felul de ispite pământeşti. În această luptă suntem uneori 
învinşi, alteori - învingători, iar Dumnezeu ne ajută sau ne părăseşte 
după măsura smereniei sau a mândriei pe care le avem în suflet. Cum dar 
vom ajunge la smerenie, dacă nu ne vom prihăni şi căi pentru fărădelegi, 
socotindu-ne mai prejos decât toți cu gândul şi simţirea? De aceea, dacă 
ni s-ar lua această luptă, adică lupta cu patimile, şi dacă n-am mai fi 
biruiți de ele, rămânând într-o părută despătimire, unde am ajunge? Vom 
ajunge să ne încântăm cu propria sfințenie, care este mai amară decât 
căderile urmate de pocăință. Când vei fi la mănăstire, fii sigură că lupta 
se va înteţi, pentru ca să ne cunoaştem neputința şi pentru smerenie. 
(Cuviosul Macarie, 24, Vol. 1, pp. 278-279) 


Tăcerea 


Tăcerea este lucrul celor ce s-au lepădat de lume. (Cuviosul Nicon, 
8, p. 374) 


15 


În ultimul răvaş ai scris despre o însingurăre şi tăcere duse până 
la extremă. Despre aceasta ţi-aş spune că, precum orice alt lucru nu se 
face dintr-odată, ci treptat, tot aşa nici pe acestea două nu le vei putea 
deprinde grabnic. Pentru început să ştii că, după cuvântul Sfântului 
loan Scărarul, tăcerea trupului înseamnă bunăcuviința simțămintelor 
trupeşti, adică a văzului, auzului, vorbirii precum şi a pântecelui, iar 
tăcerea lăuntrică constă în bunăcuviința cugetelor, în a le respinge nu 
numai pe cele trupeşti, ci şi pe cele de mânie şi judecată, de îngâmfare 
şi de bănuială. Trebuie să începem, cu ajutorul lui Dumnezeu, printr-o 
tăcere cu dreaptă socoteală. Să răspundem la întrebări după trebuinţă, 
pe scurt şi cu blândețe; să nu umblăm pe la chilii fără nevoie şi nici să 
vorbim despre cele netrebuincioase; oriunde ne-am afla, să ne păzim 
mai ales a judeca şi cleveti, precum şi a nu necăji pe nimeni. lar dacă 
ni se va întâmpla din neputinţă sau din obişnuinţă veche să păcătuim, 
atunci să ne pocăim mai întâi înaintea Domnului şi apoi în fața părintelui 
duhovnicesc. (Cuviosul Ambrozie, 23, Partea a III-a, pp. 79-80) 


Îmi scrii că în mănăstire ţi-a fost rânduit să porţi grijă de 
corespondenţă şi că din cauza asta ai rămas în urmă cu rugăciunea, iar 
ție ţi-ar fi plăcut să te rogi neîncetat şi să petreci cu gândul la Domnul. 
Sus ai ţintit, prea sus! Este o zicală: „Nu zbura la mare înălțime, că-ți vei 
frânge aripile”. Ţi-am zis şi altădată că, atunci când vei avea o ocupație, 
vei avea mai puţină confuzie în gânduri. Spui că eşti de acord cu mine, 
că aşa este, iar mai apoi te contrazici, spunând că ai nevoie de singurătate 
şi de liniştea chiliei. Ai şi uitat cât de luptată ai fost în singurătatea ta din 
lavră? (Cuviosul Ambrozie, 23, Partea a III-a, p. 99) 


Îmi scrieți că v-aţi tulburat un pic şi despre faptul că a trebuit 
să locuiți împreună cu nişte fetişcane neastâmpărate, deşi vă doreaţi o 
petrecere în linişte; dacă această părută liniştire v-ar fi folosit, Dumnezeu 
v-ar fi adus negreşit la aceasta. Însă, pentru că trebuie să învățați să 
prefaceți moralitatea în smerenie şi pe alții să-i învățați acelaşi lucru, ar 
trebui singură să vă ruşinați de vorbele pe care le-aţi rostit şi să puneţi 
început bun prin prihănire de sine şi căinţă. lar atunci când va veni 
vremea să duceţi o viaţă liniştită, Dumnezeu va rândui aceasta în orice 
chip! Acum însă continuaţi cu ascultarea, iar mai târziu cu tăcerea, şi să nu 
vă imaginați că sunteți în stare să tămăduiţi surorile, ci harul Domnului 
le tămăduieşte, le linişteşte şi le înțelepțeşte prin dumneavoastră şi prin 
noi nevrednicii. (Cuviosul Lev, 194) 

Nu conteneşti să tot visezi la tăcere şi nu înţelegi că de fapt te 
urmăreşte şi te împresoară o înşelare diavolească. Pe 11 august ai simţit 
o mireasmă plăcută în chilia ta. Nu e oare înşelare vădită, despre care ai 
citit în lucrările Sfântului Simeon Noul Teolog? A doua zi, seara, ai fost 
stăpânită în chilie de o frică puternică. Este urmarea miresmei înşelătoare 
şi semn că erai gata s-o accepți ca pe una adevărată. Mai departe, îngrozită 
fiind, ţi-a venit să citeşti cei 12 psalmi, iar cuvântul „prostuțo” ce ţi-a 
apărut în minte la începutul lecturii a fost din ispită şi foarte primejdios; 
mai ales insuflarea să mergi noaptea în paraclisul cimitirului şi acolo să 
te rogi. Te-a scăpat Dumnezeu, pentru că din neputinţă trupească n-ai 
fost în stare să te duci acolo: ţi-ai fi putut cu uşurinţă pierde. mințile 
de frică, dacă nu te păzea Domnul şi nu-ţi trimitea neputinţă în trup 
şi moleşeală. Să ştii că doar cei sporiţi trăiesc după ceea ce le inspiră 
gândul, dar şi aceştia - cu mult discernământ şi chibzuinţă. lar începătorii, 
neputincioşii şi împătimiţii trebuie să petreacă în ascultare şi să se roage 
cu binecuvântare. Când se vesteşte de vecernie sau de orice altă slujbă, să 
nu stai mult pe gânduri dacă să citeşti din carte sau să mergi la biserică, 
ci simplu să gândeşti: de nu eşti bolnavă, mergi şi roagă-te în biserică, 
răbdând strâmtorări acolo şi în timpul ascultărilor, ca să scapi de escare 
sufleteşti. (Cuviosul Ambrozie, 23, Partea a II-a, p. 111) 


Să nu socoteşti că pornirea ta spre liniştire este de la Domnul. 
Sfântul Isaac Sirul spune în cel de-al 30-lea Cuvânt al său: nu orice 
dorinţă bună vine în inima omului de la Dumnezeu, ci numai ceea ce-i va 
fi spre folos; ceva asemănător poate veni şi de la diavol, numai nu ceea. 
ce ne foloseşte, pentru că acesta le pune pe toate sau înainte de vreme 
şi nu după puterile noastre, sau prin înălțarea minții şi prin îngâmfare. 
(Cuviosul Ambrozie, 23, Partea a II-a, p. 111) 


Am primit înştiințarea că te îndrepți spre N., pentru a-ţi face, 
bănuiesc, o chilie pustnicească sau poate şi din alte pricini. La linişte sau 
în gâlceavă, oriunde te vei afla, să nu mă uiţi pe mine păcătosul şi să te rogi 
pururi pentru mine, cel aflat în multe zbuciumări şi mai ales în slăbiciune 
trupească — ştii şi singură, din proprie experienţă, cât de jenant este acest 
lucru. Dar ce să facem? Se zice din bătrâni: „Să nu viețuieşti cum vrei tu, 
ci cum dă Domnul”. El ştie mai bine ce ne este de folos, ce putem şi nu 
putem duce. Zic, despre mine mai ales, că nu sunt bun pentru vieţuirea 
în tăcere. Puţini sunt acei fericiți care, aflându-se mereu printre străini şi 
neavând unde să-şi plece capul, după cuvântul evanghelic, păstrează o 
adâncă tăcere lăuntrică şi nu se tulbură de strâmtorări şi nevoi, nici de 

lanţuri, nici de temniţă, căutând scârbele şi suferințele şi plângându-se 
că n-au pentru ce pătimi. Eu însă, păcătosul, chiar şi în mare bucurie de 
mă aflu, tot nu am răbdare şi mă moleşesc. Roagă-te pentru mine, ca să 
mă aducă Domnul, precum ştie El, la pocăința adevărată şi la pregătirea 
cuvenită pentru viața veşnică. Veacul acesta trece, iar cuvântul Domnului 
rămâne în veci. (Cuviosul Ambrozie, 23, Partea a II-a, p. 132) 


Negrija 


Trebuiesă ne păzim a ne preda nesimțirii păcatelor, având nădejdea 
pocăinţei - pentru că este acelaşi lucru cu deznădejdea. (Cuviosul Macarie, 
24, Vol. 1, p. 18) 


Despătimirea 


Îmi scrii că nu-ţi doreşti altceva decât să fii întotdeauna singură, 
să-ți vezi păcatele, să fii întotdeauna cu mintea neîmprăştiată, să-ți tai 
voia în toate ş.a. Da, puţine îţi trebuie... Cu alte cuvinte, vrei să ajungi 
dintr-odată despătimită. Chiar dacă e de aşteptat să-ți vină vreo ispită 
mare, pentru viitorul tău să nu-ţi faci nici o grijă, ci astăzi bine să trăieşti. 
(Cuviosul Ambrozie, Partea a III-a, p. 78) 


Nu putem deveni despătimiţi într-o zi, ci, simțindu-ţi de fiecare 
dată păcătoşenia, să spui: „Doamne, iartă-mă!” Singur Dumnezeu are 
putere să pună dragoste în inima omului. (Cuviosul Ambrozie, Partea a 
III-a, p. 78) 


Nesimţirea 


Te plângi de nesimţirea ta, dar anume aceasta ar trebui să-ți arate 
sărăcia sufletească în care te afli pentru ca să nu te înalți cu gândul, dar nici 
să te împuținezi cu sufletul, ci să laşi toate grijile tale în voia Domnului. 
El Singur ştie ce preţ să dea strădaniilor noastre, iar în lipsa acestora să 
ne smerească. Văzându-ne sărăcia, să nu căutăm la neputinţele altora, 
ci mai ales la pocăința acestora; aşa vom dobândi şi curăția inimii... 
(Cuviosul Macarie, 24, Vol. 5, p. 62) 

Vă întristaţi văzând că sufletul vi se află în stare de indiferență 
şi nesimţire; dar ce ați fi vrut? Desigur: să simțiți căldura rugăciunii, 
umilința, lacrimile .şi altele. Dacă însă aţi fi avut aşa o stare sufletească, 
ştiţi ce aţi fi pătimit? Poate că aţi fi considerat că ați dobândit starea de 
fericire şi că ați ajuns sau că sunteţi aproape de ținta finală - de mântuire. 
Dimpotrivă, socotesc că acestea v-ar fi vătămat, pentru că nu aveţi nici 
urmă de smerenie. Iar aceste virtuți, şi altele asemenea lor, pot aduce 
chiar şi pierzania celor ce nu au smerenie. Dar, dacă vă veţi lipsi de 
aceste simțăminte, cu alte cuvinte de aceste virtuți, şi dacă veți avea 
conştiinţa sărăciei voastre sufleteşti, toate acestea ar trebui să vă aducă la 
smerenie. Cu adevărat, nu trebuie să căutați aceste daruri, ci să vă socotiți 
nevrednică de ele şi să vă aplecaţi asupra propriilor păcate, iar nu asupra 
virtuţilor. lar tulburarea pe care o simţiți arată că nu aveţi smerenie, ci 
mândrie duhovnicească... (Cuviosul Macarie, 24, Vol. 1, p. 211) 


Convorbiri 


De-a lungul vieții am observat că întotdeauna am preferat acei 
oameni şi acele discuţii care îmi trezeau în inimă năzuința înaltelor 
idealuri, întemeiate pe credinţa în veşnicia sufletului omenesc, credința în 
adevăr, bine şi frumos. Şi, dimpotrivă, mi-au fost întotdeauna antipatici 
oamenii ale căror gânduri şi discuţii s-au limitat doar la orânduirea celor 
lumeşti: vremelnice şi exterioare. Această tendință către cele înalte şi 
ideale se manifesta în sufletul meu prin aplecarea către tot ce este tainic 
şi mistic în viaţă. (Cuviosul Varsanufie, 4, pp. 23-24) 


Posedaţii 


Îmi scrieți despre o fată bolnavă, Elena, posedată de duhuri; 
părinţii ei îi impun să-şi facă tratamentul pe la babe, însă, dacă o vor 
mai sili la aceasta, nu numai că nu vor reuşi, ci o vor năpăstui şi mai 
mult, iar ei înşişi vor face un mare păcat, pentru că aceste boli nu sunt 
pentru a folosi scornelile minţilor omeneşti, ci sunt pe măsura harului lui 
Dumnezeu dăruit bineplăcuţilor Lui. Dacă îi doresc sănătate, atunci s-o 
ducă la Voronej, la plăcutul lui Dumnezeu, Mitrofan. (Cuviosul Lev, 213) 

Îmi scrii că, din milă şi din părelnică dragoste, te-ai apucat de 
un lucru care nu ţi se potriveşte: să-ți tratezi sora, bolnavă de o boală 
netrupească. Ți-am spus personal şi acum îi mai repet: pe viitor să nu te 
mai apuci de asemenea fapte. Dacă însuşi Pimen cel Mare, din smerenie 
şi pază, se ferea de aceste lucruri, deşi avea darul lui Dumnezeu pentru 
a le făptui, cine eşti tu, ca nepoftit, să îndrăzneşti spre acestea. Şi iarăşi 
repet: să nu mai îndrăzneşti să faci aşa ceva, dacă nu vrei să te expui 
unor ispite mari şi să atragi asupră-ţi, în primul rând, un nesuferit război 
trupesc, într-al doilea, atacuri de gânduri din partea vrăjmaşilor şi, în 
al treilea, prigoană de la oameni. Ce nevoie avem să atragem singuri 
asupra noastră astfel de ispite înfricoşătoare? Cuviosul Simeon Evhaitul 
sfătuieşte să ne ferim de cei posedaţi de duhuri pentru că au fost cazuri 
când, prin aceştia, vrăjmaşul i-a încurcat şi pe oamenii duhovniceşti. 
Necătând la părelnica milă şi dragoste, în spatele cărora se ascund cu 
dibăcie părerea de sine şi semeața cugetare, ar trebui să ştii şi tu ce 
roade amare curg din aceste patimi. Ascultă ce zice Scriptura: Necurat 
este înaintea lui Dumnezeu tot cel cu inima înalță (Pilde 16: 6). Vezi ce 
spune şi Apostolul Pavel. Oare nu porunceşte să fie dat unul ca acesta 
satanei pentru chin trupesc, ca să se mântuiască sufletul acestuia în ziua 
Domnului nostru lisus Hristos? lată un exemplu de adevărată iubire de 
oameni. lar tu cauţi să izbăveşti omul de suferința trupească pentru ca 
să-i asiguri o pace vremelnică, acoperindu-te poate şi cu un părelnic folos 
sufletesc. Dar acest lucru te depăşeşte. Nu eşti nici preot slujitor, nici 
arhiereu, care prin meşteşugita spovedanie au puterea duhovnicească 
de a ajuta aceşti oameni — când nici măcar atunci nu are loc întotdeauna 
vindecarea completă. Aceasta depinde întru totul de voia dumnezeiască 
şi de îndreptările lui Dumnezeu Însuşi, Care de toți Se îngrijeşte şi le face 
pe toate cu folos - şi pentru suflet, şi pentru mântuire. Oamenii, în schimb, 
nu numai că nu sunt în stare să facă ceva cu de la sine putere, dar nici 
măcar nu înțeleg întotdeauna ce este de folos pentru sufletul lor. Chiar 
dacă uneori încercăm să arătăm osârdie şi milă pentru aproapele, totuşi 
de cele mai multe ori nu-i înţelegem nici pe ceilalți şi nici pe noi înşine, 
ci ne implicăm în aceasta dintr-o tăinuită părere de sine şi semeție. Să 
lăsăm mai întâi ca această suferindă să se silească a spovedi noului vostru 
duhovnic ceea ce ţi-a dezvăluit ție deja, iar mai târziu vom vedea dacă 
va mai fi nevoie să veniţi la noi. Dacă vrei cu adevărat să arăţi milă unor 
astfel de oameni, îi poți sfătui să se spovedească sincer duhovnicului de 
păcatele lor şi să nu se ruşineze tăinuind vreunele din acestea, pentru că 
omul poate primi pedeapsă nu numai pentru păcate, ci mai ales pentru 
nevrednica împărtăşire cu Sfintele Taine. lar ţie, cu osârdia pe care o 

ai, îți este foarte nefolositor să asculți astfel de mărturisiri, din pricina 
ispitelor despre care ţi-am scris mai sus. (Cuviosul Ambrozie, 23, Partea a 
III-a, pp. 36-37) 


În ultima scrisoare îmi scrii cum ai apropiat cu sila o posedată de 
sfintele moaşte - părticele pe care le aveţi în biserica voastră -, iar dracul 
te ameninţa prin gura femeii să-ți aducă scârbe şi tulburări pentru asta. Şi 
după toate acestea te mai miri de ce maica egumenă şi surorile se poartă 
urât cu tine. Este evident că din ispita vrăjmaşului. De aceea supără-te 
pe vrăjmaşul cât îți pofteşte inima, iar nu pe maica egumenă şi pe surori, 
care sunt ispitite de acesta. Pe viitor, dacă vrei să nu pătimeşti necazuri, 
nu te apuca să ajuţi celor posedați de draci, ci sârguieşte-te să duci în 
mănăstire o viață de înstrăinare, căutând la tine însăţi, tăcând din gură şi 
în nimic implicându-te. (Cuviosul Ambrozie, 23, Partea a III-a, p. 53) 


Dracii 


Vrăjmaşii sufleteşti nu ne lasă în pace, oriunde ne-am afla şi 
oricine am fi, mai ales atunci când găsesc în noi vreo slăbiciune, un gol 
şi îl umplu cu o dorinţă greu de înfăptuit pe care omul, pentru insistența 
acestei dorinţe, o pune uneori mai sus decât dulceţile raiului. (Cuviosul 
Ambrozie, 23, Partea 1, p. 109) 


Şedea odată un drac în chip de om şi dădea din picioare. Cineva 
care văzu aceasta cu ochi duhovniceşti l-a întrebat: „Cum de stai aşa şi 
nu faci nimic?” lar dracul a răspuns: „Mie nu-mi rămâne nimic altceva 
de făcut decât să dau din picioare, că oamenii le fac pe toate mai bine 
decât mine”. (Cuviosul Ambrozie, 1, Partea 1, p. 103) 


În chilii, monahilor li se înfăţişează uneori arătări înfricoşătoare. 
Pe la noi se locuieşte câte unul în chilie, dar neapărat nu mai puţin de doi 
oameni într-o clădire. Asta pentru ca, în cazul unor arătări drăceşti, să 
poți bate în chilia vecinului şi să ceri ajutor. 

Aveam noi o mică debara în care locuia un călugăr, însă acum 
nu mai este îngăduit să se locuiască acolo de unul singur. lată ce s-a 
întâmplat odată. După pravila de seară, monahul văzu că în chilia lui 
şade un oarecare om în vârstă, care îi spuse: 

- De ce stai aici şi numai afumi chilia! Întoarce-te la preocupările 
tale de altădată, prin care ai putea aduce mult mai mult folos şi, primind 

o plată bună, vei duce o viaţă pe placul tău. “ 

- Dar cum să plec de aici? Uşile schitului sunt bine încuiate. 

- Deasta să nu te îngrijeşti, numai să ai dorinţă şi eu te voi transporta 
cât ai clipi într-acolo. Chiar acum la poartă ne aşteaptă o troică. 

- Dar cine eşti tu? Poate demon? Doamne lisuse Hristoase, Fiul 
lui Dumnezeu, miluieşte-mă! - a strigat monahul, venindu-şi în fire, şi 
duhul cel rău a dispărut. 

Era aproape de miezul nopții când călugărul a alergat la preot, la 
părintele Ambrozie, şi i-a povestit cele întâmplate. 

- Da, înfricoşătoare vedenie ţi s-a arătat - a zis starețul. La tine a 
fost un demon dintr-a opta legiune şi cel căruia i se arată acesta, aproape 
întotdeauna, este omorât. 

- Şi eu, cum de m-am izbăvit? 

- Dumnezeu m-a înştiințat că eşti în pericol - a răspuns părintele 
Ambrozie -, iar eu m-am sculat la rugăciune şi iată că ţi-a amintit 
Dumnezeu de numele Lui cel înfricoşat şi slăvit, de Care se cutremură 
puterile iadului. (Cuviosul Varsanufie, 3, pp. 124-125, din 12.04.1911) 


Aşa poate jigni doar diavolul - atât de răutăcios, de îndrăzneţ, 
de obraznic. De exemplu: să zicem că astăzi el m-a jignit atât de mult, 
mi-a zis atâtea mârşăvii, încât abia mi-am revenit. Mi-a vorbit desigur în 
vis, pentru că aievea, slavă Domnului, nu mi se arată şi, ştiţi, toate câte 
zice le zice surâzând. Chiar şi cei mai înverşunați răufăcători se zice că 
vorbesc de obicei zâmbind. Aşa şi noi nimerim sub influenţa lui şi facem 
cele plăcute acestuia: obijduim pe alții, îngăduim râsul, vorbirea deşartă 
şi altele. lar de acestea toate se face vinovat, desigur, chiar el. (Cuviosul 
Varsanudfie, 5, p. 109, din 04.03.1909) 


În troparul sfinților mucenici se spune „zdrobit-au şi ale demonilor 
neputincioase îndrăzniri”. Cu adevărat îndrăznirea dracilor este de 
neînchipuit şi pare că nu are hotar: aceştia încearcă să ispitească pe toți 
cu desăvârşire. De exemplu, de cât tupeu au dat dovadă ca să-i ispitească 
şi să-i lupte pe sfinții apostoli: „să-i cearnă ca grâul”. Dar şi neputința 
dracilor e clară pentru orice creştin; aceştia n-au putut fără îngăduință să 
pricinuiască rău nici măcar porcilor (cf. Marcu 5: 1-20). Cât de desluşit 
şi de precis zice sfântul Apostol că ne trebuie doar credinţă tare ca să ne 
împotrivim diavolului - şi el o va rupe la fugă (cf. lac. 4: 7; | Petru 5: 8-9). 
Să ne fie aceasta spre mângâiere. Cel care se va lupta cu diavolul urmând 
poruncile lui Dumnezeu şi explicaţiile oferite nouă de către Sfinţii Părinți, 
încercați în această luptă şi biruitori asupra vrăjmaşului cu ajutorul 

Domnului, poate avea nădejde de biruință. Puterea lui Dumnezeu în 
neputinţe se desăvârşeşte (cf. II Cor. 12: 9). (Cuviosul Nicon, 20, pp. 37-38) 


Cereţi sfat despre cum să vă izbăviți de atacul gândurilor, de 
înşelăciunile şi vicleniile dracilor. Cu adevărat, mare e lupta diavolului: 
are arcuri puternice, săgeți aprinse, felurite lațuri, curse fără număr şi 
arme, prin care caută în fel şi chip să vatăme sufletul omenesc, iar voi 
doriţi în deplină siguranţă şi cu repeziciune să intrați în oştile Împăratului 
Ceresc. Să nu vă fie frică de vrăjmaşi, care se împotrivesc la tot lucrul cel 
bun, ci ascultați mai bine cât de încurajatoare ne sunt exemplele Sfintei 
Scripturi. Luaţi aminte la luptători, la împărații pământeşti şi desprindeți 
o concluzie folositoare. Luptătorii pământeşti, având lângă ei ajutoare 
mai puternice şi mai iscusite decât cele vrăjmăşeşti, nu se înfricoşează 
cu nici un chip de potrivnicii lor. Astfel, dacă sunt convinşi că cei ce-i 
ajută sunt de nebiruit, atunci, uitând toată grozăvia, merg pe câmpul 
de bătălie cu vitejie, luptă cu bărbăţie şi nu-şi părăsesc postul până nu 
biruiesc pe vrăjmaşi şi se încununează cu lauri. lar noi, cei ce mergem pe 
calea virtuţilor, suntem călăuziți de Dumnezeu Însuşi, Care ne promite 
să ne întărească în această nevoinţă până la sfârşitul veacului: Şi iată Eu 
cu voi sunt în toate zilele până la sfârşitul veacului (Matei 28: 20). Aşa şi voi, 
fără a vă înfricoşa de atacurile vrăjmaşilor, „luaţi scutul credinței, prin 
care toate săgețile aprinse ale vicleanului le veți putea stinge, şi coiful 
mântuirii, şi sabia duhului, care este cuvântul lui Dumnezeu”. (Cuviosul 
Lev, 159) 


Venise odată la stareţ [la cuviosul Ambrozie] un domn oarecare, ce 
nu credea în existenţa dracilor. Atunci părintele i-a povestit următoarele: 
„Un boier venise la ţară, în ospeţie la cunoscuții săi, şi şi-a ales singur 
odaia pentru noapte. Ceilalţi i-au zis: «Să nu vă culcați acolo, odaia este 
bântuită». Însă el n-a crezut, ci a râs de aceasta. S-a culcat, iar noaptea a 
simţit dintr-odată cum cineva îi suflă în chelie. A luat şi s-a acoperit cu 
plapuma. Apoi, acestcineva a trecut la picioare şi s-a aşezat pe aşternuturi. 
Atunci oaspetele s-a speriat şi a luat-o la fugă de acolo, convingându-se 
din proprie experiență de existența puterilor întunericului”. Însă, chiar 
şi după această istorisire, vizitatorul a spus: „Fie cum ziceţi, părinte, dar 
eu nici măcar nu înțeleg ce fel de draci sunt aceştia”. La care starețul 
a răspuns: „Nici matematica nu este înțeleasă de toată lumea, şi totuşi 
ea există”. Şi a mai adăugat: „Cum am putea spune că nu există draci, 
când ştim din Evanghelie că Domnul Însuşi a poruncit dracilor să intre 
în turma de porci?” Atunci vizitatorul l-a contrazis: „Dar nu sunt toate 


23 


acestea alegorice?” „Ar însemna atunci că - a continuat să-l convingă 
starețul - şi porcii sunt alegorici, nici aceştia nu există. Deci, dacă există 
porci, înseamnă că există şi draci”. (Cuviosul Ambrozie, 1, Partea I, p. 102) 


Îmbărbătează-te şi să se întărească inima ta (Psalm 26: 14). Printre 
sâcâitoarele, iar uneori şi îngrozitoarele ispite ale  vrăjmaşului, 
mângâie-te prin cuvintele Apostolului: Credincios este Dumnezeu, Care nu 
va lăsa pre voi să vă ispitiți mai mult decât puteți; ci împreună cu ispita va 
face şi sfârşitul (1 Cor. 10: 13), repetând cât poți de des aceste cuvinte, ca 
să te întăreşti. La fel, să nu iei în seamă îngrozirile deşarte, dar rele, ale 
vrăjmaşului, care te ameninţă cu pieirea. Chiar aceste îngroziri ale lui îți 
dau nădejde că nu-ți poate pricinui nimic, fiind acoperită de milostivirea 
Domnului. Dacă ar fi putut face ceva, atunci nu te-ar fi ameninţat. Îngerul 
pocăinţei i-a spus Sfântului Ermie că vrăjmaşul diavol este lipsit cu totul 
de putere şi n-ar putea face nimic omului, dacă acesta nu s-ar învoi de la 
început să facă vreun păcat. De aceea, atunci când vrăjmaşul te sâcâie prin 
gânduri reci şi nesuferite, aleargă la Domnul şi roagă-te prin cuvintele 
psalmilor: Doamne! Izgonindu-mă acum m-au înconjurat (Psalm 16: 11). 
Bucuria mea! Izbăveşte-mă de cei ce m-au înconjurat (Psalm 31: 8). (Cuviosul 
Ambrozie, 23, Partea a II-a, p. 11) 


Mi-ai descris noua ta ispită, vrând să ştii cauza pentru care ai dat 
un asemenea prilej vrăjmaşului, încât ţi s-a arătat aievea, jucând înaintea 
ta o vreme şi lăudându-se că a inventat o cursă puternică pentru ca să 
te prindă. Cred că acest laţ constă în faptul că a reuşit să te fure prin 
lipsa de răbdare şi dragoste pentru aproapele, provocându-ți mânia şi 
nemulțumirea împotriva celorlalți, la început împotriva surorii mai în 
vârstă, cu care locuieşti, iar apoi împotriva altora, evoluând nu doar în 
antipatie, ci mai ales în ținere de minte a răului şi ură. Această prădare 
vrăjmăşească şi simțământul nu tocmai paşnic pe care îl ai față de 
ceilalți au fost şi pricina faptului că ultima dată te-ai împărtăşit într-o 
stare de împrăştiere şi distrare, ca niciodată. lată de ce Biserica Ortodoxă 
porunceşte să ne apropiem de Sfintele Taine cu pace, dezlipiți de orice 
cârtire şi nemulțumire față de alții, iar despre asta citim la începutul 
rugăciunilor pregătitoare pentru Sfânta Împărtăşanie: mergi mai întâi şi 
cu cel ce te-a mâhnit te împacă, şi apoi îndrăzneşte de ia hrana sfântă. 

Cred că acestui furt prin mânie i-a precedat un al furt neobservat, 
dar şi acesta destul de vătămător. În general, ți-aş spune că pricina pentru 
care suntem supuşi atacurilor vrăjmaşului ne-a fost înfăţişată lămurit de 
sfântul Apostol prin următoarele cuvinte: ca să nu mă înalț, datu-mi-s-a mie 

îmbolditor trupului (Il Cor. 12: 7). Trupul apostolului era necăjit prin bătăi 
cu toiege - de trei ori câte patruzeci fără una -, iar pe noi ne necăjeşte 
vrăjmaşul prin diferitele sale uneltiri răufăcătoare. (Cuviosul Ambrozie, 
23, Partea a III-a, p. 19) 


Îmi scrii că rumoarea continuă. Ce e de făcut? Trebuie să răbdăm. 
Sfântul loan Scărarul scrie că până şi oamenii smeriți simt mişcările 
pângăritorilor de suflete, însă nu pot fi ispitiți de nici unul dintre ei, 
pentru că mintea lor, zăvorându-se în corabia smereniei, rămâne nefurată 
de aceştia. Aleargă şi tu în această ispită la tăria smereniei, care pentru 
fiare este de neînvins. (Cuviosul Ambrozie, 23, Partea a III-a, p. 31) 


Scrieţi că soția voastră a visat ca şi cum un duh rău i-ar fi zis ceva 
în bătaie de joc; astfel de întâmplări sunt îngăduite de Dumnezeu din 
cauza păcatelor noastre, pentru smerenie. lar faptul că soția v-a întrebat 
dacă e spre bine sau spre rău aduce cu gândirea celor mai proaste şi mai 
neinstruite babe de la țară, pe care ar trebui să vă ruşinați a le urma. Care 
este acel bine pe care poate să ni-l facă duhul cel rău? Dar el nici măcar 
o pacoste nu poate să ne facă, dacă nu-i va îngădui Domnul, iar dacă 
totuşi îl lasă, atunci face aceasta din cauza mândriei noastre şi pentru a 
ne smeri. (Cuviosul Lev, 217) 


Evlavia 


Toate trebuie făcute cu evlavie. Monahul trebuie să aibă şi vocea 
domoală, şi portul simplu. Nu numai fapta, ci şi vorba să ne fie cu frica lui 
Dumnezeu, cântărind fiecare cuvânt înainte de a-l rosti. „Ține minte - zice 
ierarhul Teofan - că tu, vorbind, dai naştere unui cuvânt care nu va muri 
niciodată, ci va dăinui până la Înfricoşata Judecată. Atunci îţi va sta înainte 
şi va fi în apărarea sau împotriva ta. Că din cuvintele tale te vei îndrepta şi din 
cuvintele tale te vei osândi (Matei 12: 37)”. (Cuviosul Nicon, 8, p. 314) 


Trebuie să avem evlavie pentru cărțile şi obiectele sfinte, iar mai 
întâi de toate să avem frica lui Dumnezeu. Ea ne învaţă evlavia şi tot lucrul 
cel bun. Purtarea neglijentă şi neevlavioasă cu obiectele sfinte izvorăşte 
din obişnuință. lar aceasta nu trebuie să fie. (Cuviosul Nicon, 8, p. 310) 


A ajuna înseamnă a avea evlavie |lb. rusă: govenie - ajunare; 
blagogovenie (evlavie) - bună ajunare, ajunare a binelui]. Să ne purtăm 

cu evlavie înainte de împărtăşirea cu Sfintele Tairre, să păşim ca şi cum am 
fi în prezența Domnului. lar călugării, care sunt datori în toată vremea să 
fie evlavioşi (să ajuneze în bine), înainte de împărtăşanie „se pregătesc”. 
(Cuviosul Nicon, 8, p. 334) 


Orice lucru, cât de neînsemnat v-ar părea, să-l faceţi cu grijă, ca 
în prezenţa lui Dumnezeu. Țineţi minte că Dumnezeu le vede pe toate. 
(Cuviosul Nicon, 8, p. 335) 


Trebuie să avem evlavie pentru obiectele sfinte şi sfințite. lată un 
epitrahil care e doar puțin modificat de mâinile unei persoane neştiutoare 
şi va trebui din nou sfințit. Resturile de pânză din epitrahil pot fi folosite 
în loc de semne de carte pentru Evanghelie sau Psaltire, dar şi atunci cu 
mare grijă, ca să nu fie întrebuințate mai târziu la vreun lucru necuviincios 
- decât aşa, mai bine ar fi să le ardem. 

Nu este bine să luăm metaniile cu mâinile murdare, iar pentru 
noapte e bine să avem altele. Dacă însă te culci îmbrăcat, atunci le poți 
păstra şi pe acestea, numai să nu le atingi de trup. Pomelnicele de la 
prescuri trebuie strânse cu grijă şi arse. Toate să le facem cu evlavie. 
(Cuviosul Nicon, 6, p. 247) 


Harul 


Vizitând mănăstirea noastră v-aţi învrednicit să gustați din darul 
stărilor harice. Prin aceasta vi s-a arătat că harul lui Dumnezeu există, 
ca să puteți discerne minciuna de adevăr şi bunurile lumeşti de cele 
duhovniceşti. Însă, după ce v-a fost arătat, harul s-a ascuns, pentru că 
nu-l puteți duce fără să fi fost mai întâi încercat în lupta cu patimile şi 
fără să fi dobândit smerenia. Chiar dacă aţi fi viețuit permanent aici, 
nici aşa nu l-aţi fi putut reține, pentru că şi aici este luptă cu patimile; 
până omul nu se va smeri nu va putea să biruiască nici patimile şi nici să 
dobândească daruri duhovniceşti. Dar şi însăşi căutarea acestor daruri 
este primejdioasă, fiind supusă părerii de sine, pe când uneori, când 
ne lipsim de acestea, ne pogorâm până în adâncurile smereniei. În voia 
noastră stă a face binele sau răul, iar răsplata ține de voia lui Dumnezeu. 
(Cuviosul Macarie, 24, Vol. 1, pp. 190-191) 


Simţămintele voastre mângâietoare sunt foarte primejdioase, 
vă pot amăgi şi întuneca mintea. Chiar dacă ar veni cu siguranţă de la 

har, să nu vă cuceriți de ele, ci, luând ca ajutor smerenia, să vă socotiți 
nevrednică de acestea. Harul, acoperindu-ne uneori, ne face să cunoaştem 
ce bogății ascunde, iar după aceea ne părăseşte, rămânând însă pururi 
cu noi. Nouă însă, celor ce-l dorim, ne este de trebuinţă a ne îngriji de 
curățirea de patimi, pe care dacă le avem, să nu îndrăznim să visăm a-l 
dobândi... (Cuviosul Macarie, 24, Vol. 1, p. 150) 


Îţi aminteşti în scrisoare de căldura şi râvna ta de altădată, pe 
care nu le mai regăseşti înlăuntrul tău, ci mai curând vezi indiferenţă, 
răceală, lene şi altele. Pe atunci era chemarea, iar harul lui Dumnezeu 
te purta precum îşi poartă mama pruncul în brațe. Dar când ai păşit în 
lupta duhovnicească, atunci Domnul a îngăduit să-ți fie ispitită voința, 
însă virtuțile tale de altădată nu au valoarea scârbelor, frământărilor, 
tânguirilor şi plângerilor de astăzi. Dacă ai fi rămas pururi în acea stare 
de desfătare, n-ai fi dobândit nimic şi n-ai fi învăţat iscusința: atunci era 
acțiunea harului şi nimic dintr-ale tale, erai la fel de plină de patimi, pe 
care astăzi trebuie să le nimiceşti prin luptă, smerenie şi altele. Acum 
eşti luptată; curăță-te de patimi, iar harul Domnului va scrie pe inima 
ta curată legile Duhului şi El Se va sălăşlui în tine. (Cuviosul Macarie, 24, 
Vol. 5, p. 742) 


Uneori Dumnezeu ne susține simţitor cu harul Său, dar, pentru 
nesocotinţă şi neatenţie față de aceste manifestări ale harului, acesta ne 
părăseşte, pentru că Însuşi Domnul a poruncit să nu aruncăm mărgăritare 
înaintea porcilor... 

Cu smerenie mărturisim că aceştia suntem, iar pentru smerenie 
vom primi de la Dânsul ajutor în păcătoşenia noastră. (Cuviosul Iosif, 
11, p. 282) 


Când preotul, binecuvântând, rosteşte rugăciunea: „În numele 
Tatălui şi al Fiului şi al Sfântului Duh”, atunci se săvârşeşte o taină: harul 
Duhului Sfânt coboară peste omul pe care-l binecuvântează. Iar atunci 
când cineva abia rosteşte cu buzele lepădarea de Dumnezeu, harul a şi 
plecat de la el, toate înțelesurile i se schimbă, omul devenind cu totul 
altul. (Cuviosul Nicon, 8, p. 330) 


La început, pentru ispitirea credinţei şi voinței noastre, e nevoie să 
depăşim prin luptă chinul şi povara lăuntrică, şi numai după acestea ni 
se dăruieşte mângâierea Duhului Sfânt. Darurile harului, dobândite cu 
trudă şi în durerea inimii, trebuie păstrate cu grijă de cel care le-a agonisit. 

Greutatea şi durerea nevoinţei ne învaţă să prețuim şi să păstrăm darul. 
(Cuviosul Nicon, 20, p. 39) 


Înrâurirea harului nu duce niciodată pe nimeni în deznădejde, ci 
dă darul umilinţei, al bucuriei, al îndelungii răbdări şi al păcii sufleteşti. 
(Cuviosul Lev, 123) | 


Amcitit toate scrierile tale şi îți spun că, mişcările pe care le socoteşti 
a fi de la har, noi nu le considerăm astfel. Părintele Ambrozie şi noi toți 
n-am întâlnit asemenea exemple la Sfinţii Părinţi şi la toți bineplăcuții 
lui Dumnezeu. Bine ar fi dacă le-ai înţelege şi tu ca fiind amăgiri şi ai 
înțelege că Dumnezeu nu s-ar mânia pe tine, chiar dacă acestea ar fi de la 
har, iar tu le-ai nesocoti şi le-ai refuza. Pentru că asta ai fi făcut-o din frică 
să nu te înşeli, ştiind bine că nu se cade a ne încrede în noi înşine, ci să 
zicem precum Avva Dorotei a zis gândului său: „Anatema ţie şi judecății 
tale, că ceea ce ştii, de la diavolul ştii”. Din toată inima doresc să urmeze 
în tine o schimbare, şi anume conştiinţa că nu eşti vrednică de asemenea 
lucruri. (Cuviosul Ilarion, 37) 


Mi-ai scris că starea de har în care te-ai aflat a trecut şi că iarăşi 
te rogi cu împrăştiere. Să nu te tulburi de aceasta. Astfel de lucruri se 
întâmplă cu toți cei care doresc să viețuiască în cucernicie. Va bucura 
Dumnezeu pe om cu harul Său, după care îl va lăsa în neputinţele lui, 
pentru ca sa-şi vadă în primul rând nemernicia şi, în al doilea rând, să 
nu se lenevească, ci să se ostenească cu sforțare, căutând şi cerşind harul. 
Ai mai scris că ţi-ai întrerupt rugăciunea de noapte, ca să nu adormi şi să 
scapi Utrenia. Da, chiar şi Domnul a zis: Acestea să le faceți şi acelea să nu le 
lăsați (Matei 23: 23). Cred că a-ţi oferi puțină odihnă va fi ceva mai simplu 
pentru tine. Mai bine ține-te de mustrarea de sine. (Cuviosul Iosif, 107) 


Trăieşte cum trăieşti şi unde apuci, numai nu te întrista şi nu te 
împuţina cu sufletul, întrebându-te ce va crede Domnul despre tine. Când 
eşti în situații dificile din cauza ciudăţeniei altora, să fii cu înțelepciune: tu 
fă cum poți, iar ceilalți să facă aşa cum vor. Nu ştii ce să răspunzi atunci 
când se vorbeşte despre faptul că ni s-a dat har? Credem fără îndoială că 
A. şi toți creştinii ortodocşi au primit la botez har Dumnezeiesc, dar acesta 
lucrează şi se vădeşte în măsura împlinirii poruncilor lui Dumnezeu, 
dintre care prima este smerenia. Spus este: din roadele lor îi veți cunoaşte 
pre ei (Matei 7: 16), aşa că la roade să te uiţi, şi mai ales la ale tale, cum 
sunt. (Cuviosul Ambrozie, 23, Partea I, p. 183) 

Mulţumirea lui Dumnezeu 


Trebuie să mulțumeşti Domnului, că El îți trimite de toate. Şi asta 
pentru trei pricini - ca să fii în conştiinţă, în cunoştinţă şi în mulțumire. 
(Cuviosul Ambrozie, 1, Partea a II-a, p. 72) 


De la toate scârbele şi durerile ce vin asupra noastră, dar uneori 
şi de la mângâieri, pentru care nu aducem mulțumire cuvenită şi slavă 
lui Dumnezeu, Cel ce întru cele de sus, în lumina cea neînserată petrece, 
ne lipsim de pacea lui Hristos, care covârşeşte toată mintea. (Cuviosul 
Ambrozie, 23, Partea a II-a, p. 8) 


Suntem abătuţi şi uituci, iar din multa întristare şi uitare deseori 
încetăm a mai aduce mulțumiri Domnului pentru multele Lui faceri 
de bine către noi, atât veşnice cât şi vremelnice. Însă mulțămita celui 
ce primeşte, precum zice Cuviosul Isaac Sirul, încurajează pe Cel care 
dăruieşte spre a face mai multe daruri decât înainte. Mulțţumirea este 
un lucru atât de însemnat la un creştin, încât dimpreună cu dragostea 
va urma acestuia şi în viața viitoare, unde va prăznui cu ele Paştile cele 
veşnice. (Cuviosul Ambrozie, 23, Partea a II-a, p. 8) 


Ne arătăm foarte nemulțumitori înaintea Dumnezeului Celui 
Darnic atunci când, aflându-ne afundaţi până la gât în apa harului 
Său, murim de sete: suntem neliniştiţi, cârtim şi deznădăjduim şi, 
fiind cinstiți de Dumnezeu cu toate bunătăţile, nu ne dăm seama de 
aceasta, asemănându-ne cu dobitoacele necugetătoare. Şi ce nu ne-a dat 
Dumnezeu? Şi ce n-ar fi vrut să ne dea? Toţi am venit la viață din mila 
Lui: am apărut pe lume dintr-un cuplu legitim de părinţi binecredincioşi, 
stare care este mai bună decât cea a celor născuţi nelegitim - în altă 
credinţă, rascolnici, în erezie şi păgânătate - şi cea a celor născuţi din 
curvie. După naşterea trupească am primit şi veşnicia (pakibitie) din 
naştere duhovnicească, prin care am fost înfiați şi uniţi într-un singur 
duh cu Duhul lui Dumnezeu. Aflându-ne pe tărâmul vieţii, suntem 
înzestrați cu toate cele necesare sufletului şi trupului. Pentru trup avem 
hrană de tot felul, alcătuită din animale, cum ar fi dobitoacele, păsările 
şi peştii şi o mare diversitate de roade ale pământului, apă pentru orice 
trebuinţă şi foc. Ne luminează şi ne încălzeşte soarele, strălucesc luna şi 
stelele. Avem îmbrăcăminte şi casă pentru odihna noastră. Toate acestea 
şi încă multe altele le avem cu prisosinţă. (Cuviosul Moisi, 328) 

Vă îndemnați să mulțumiți întotdeauna Multmilostivului şi 
Atotdarnicului Dumnezeu că nu v-a răsplătit după păcatele voastre, ci 
după negrăita Lui milă v-a călăuzit spre mântuire! Şi această simțţire a 
voastră este încuviințată de către părinții iscusiți în virtuți, pentru că vine 
în acord cu Psalmul 102 din Sfânta Scriptură. Tot astfel este acceptată şi 
paza, ca să nu cădeți în împuțţinare sufletească. (Cuviosul Lev, 194) 


Inima şi buzele care mulțumesc lui Dumnezeu pentru toate atrag 
milostiva Lui bunăvoință, iar pe cei cârtitori Domnul nu-i rabdă, ci îi 
pedepseşte. În purtarea voastră străduiți-vă să vă sprijini unii pe alții, 
fără a aduce întristare cu judecăţile voastre nechibzuite... (Cuviosul 
Antonie, 22, p. 99) 


Ca să ştergem păcatele noastre cele grele şi să dobândim fericirea 
în viața cea veşnică trebuie să le răbdăm pe toate cu mulțumire către 
Dumnezeu. Oamenii trăiau în bordeie şi nu se mâhneau. Pe tine, însă, te 
goneşte dracul din mănăstire şi vrea să-ți nimicească toate ostenelile cele 
de mulți ani - să nu-l asculți, banditul. (Cuviosul Iosif, 11, p. 280) 


E foarte vătămător să ne mâhnim peste măsură şi să ne distrugem 
înainte de vreme, ci în tot chipul să mulțumim lui Dumnezeu, indiferent 
de pedeapsa cu care ne-ar pedepsi în lumea aceasta. (Cuviosul Lev, 188) 


Slavă Multmilostivului Dumnezeu, Care ne pedepseşte pe noi şi 
pe voi, dar Care ne şi miluieşte şi ne iartă nouă faptele cele împotriva 
conştiinţei şi aproapelui. Să mulțumim dar Dumnezeului Celui de 
mari daruri Dătător, Care ne înțelepțeşte pe noi cei puţini la minte cu 
asemenea întâmplări, ca să luăm aminte şi să atragem asupra noastră toate 
simțămintele şi dragostea Creatorului nostru şi ca să nu ne îndepărtăm 
din cauza preaplinului deşertăciunii lumeşti de fericirea veşnică. Slavă 
Multmilostivului Dumnezeu! (Cuviosul Lev, 238) 


Necaz şi durere am aflat, şi numele Domnului am chemat (Psalm 114: 
4), zice sfântul împărat David. lar noi, nenorociţii, pe aceeaşi cale fiind, 
la cine altul vom afla ajutorul? Mulţumire Multmilosârdului Dumnezeu, 
Care pe toate le face spre binele nostru. (Cuviosul Mo:si, 307) 


Datori suntem să mulțumim pentru toate Domnului, Care cu 
dreptate ne supune ostenelilor spre răbdare; aceasta ne este de mai mult 
folos decât mângâierea, pentru că înalță sufletul. (Cuviosul Moisi, 314) 

Pentru suflet însă avem, în primul rând, rațiunea şi conştiinţa, 
care ne-au fost dăruite din naştere, şi, în al doilea rând, tot din naştere 
avem harul Duhului împletit şi concrescut tainic cu sufletele noastre. 
Avem înainte scrisă şi legea Domnului, pentru pururi aducere aminte, şi 
mulțime nenumărată de cărți purtătoare de duh, care ne hrănesc sufletele 
şi orice virtute. Avem alături Sfânta Biserică Mamă prin Tainele lăsate de 
Dumnezeu pentru trebuinţele sufletelor noastre. Avem oriunde şi oricând 
slujitori ai acestor Taine, părinți purtători de duh, blânzi, binefăcători şi 
sfetnici în nevoi. Pe lângă toate acestea mai aveți şi oameni în supunere 
şi titlu de nobleţe, lucruri pe care le aveţi acum, ca şi înainte, dar nu de la 
sine, ci a vărsat peste voi Domnul aceste bunătăți, ca un Părinte iubitor - 
sau incomparabil mai mult decât orice părinte pământesc - fără a cere de 
la cineva ceva în schimb, afară de dragoste şi mulțumită către Dânsul. Dar 
unde este mulțumirea voastră sau a mea? Unde este dragostea? Petreceți 
aproape întotdeauna mâniindu-vă, cârtind şi înjosind oamenii. Nu se 
vede c-ați aduce cu osârdie jertfă de laudă, de smerenie şi zdrobire de 
inimă, care sunt bineplăcute înaintea lui Dumnezeu. Dacă însă nu puteți 
prin osteneală a dobândi virtuțile, atunci măcar să vă înţelepțiţi printr-o 
neascunsă mustrare de sine înaintea lui Dumnezeu şi a oamenilor - căci 
v-au acoperit din toate părțile bunătățile Domnului şi vă aflați în mare 
nesimţire, că, în loc să mulțumiți pentru toate câte v-a dat Dumnezeu, 
cârtiţi, ca şi cum niciodată nimic n-aţi primit de la El şi vă aflați acum 
deşartă. Se pare că nu există daruri de care să vă fi lipsit Domnul; toate 
le-aţi avut şi încă le mai aveți pentru sufletul şi trupul vostru. De ce n-aţi 
petrece în pace? (Cuviosul Moisi, 328) 


Să mulțumeşti lui Dumnezeu pentru toate, şi pentru că citeşti 
rugăciuni surorilor, şi pentru că te-ai învrednicit să le slujeşti prin aceasta, 
dar nu este bine să gândeşti că acestea ți se vor socoti. Ni se va socoti 
marea jertfă, adusă Adevărului Veşnic de Preadulcele Iisus pe cruce, iar 
noi nimic bun nu avem. (Cuviosul Anatolie, 7, p. 44) 


Iar tu să mulțumeşti, de o mie de ori să mulțumeşti, că cineva vă 
ocroteşte de lupi, vă păzeşte şi veghează pentru voi. Şi, orice pedeapsă vi 
s-ar da, să o primiţi cu bucurie. Fericit cel pe care-l pedepseşti, Doamne! 
(Cuviosul Anatolie, 7, p. 244) 

Bine este că ai rămas la mănăstire şi să mulțumeşti pururi pentru 
asta Domnului. Sigur că diavolul nu va înceta să te tulbure prin gândul 
că în lume e mai bine de trăit. Dar noi trebuie să ascultăm de Dumnezeu, 
de îngeri şi nu de diavol. (Cuviosul Anatolie, 7, p. 111) 

Întrebare: „Atunci când cineva îmi mulţumeşte, îşi exprimă 
dragostea, mă simt vinovată, simt o povară pe suflet”. 

Răspuns: „Să laşi totul în seama ajutorului dumnezeiesc; să spui: 
Dumnezeu a ajutat, nu eu. Lui să-l mulțumiți”. (Cuviosul Anatolie, 9, p. 95) 


Dacă cineva va reuşi să facă vreun lucru bun sau să dea milostenie, 
să zică: „Cu binecuvântarea Ta, Doamne, am săvârşit aceasta!” (Cuviosul 
Nectarie, 18, p. 512) 


Cu ajutorul lui Dumnezeu să încerci să te disciplinezi astfel 
încât să poți săvârşi nevoinţa lăuntrică, care, din spusele Apostolului, 
este alcătuită din patru părți: Fiţi îndelung răbdători către toți, pururi vă 
bucurați, neîncetat vă rugați şi întru toate mulțumiți: căci aceasta este voia lui 
Dumnezeu (1 Tes. 5: 14, 16-18). Datori suntem a începe de la ultima, adică 
de la mulțumirea pentru toate. Începutul bucuriei este a te mulțumi cu 
ceea ce eşti şi ai. (Cuviosul Ambrozie, 23, Partea a III-a, p. 52) 


Recunoştinţa 


Pentru răsplata păcii sau a banilor muncesc toate slugile mireneşti, 
uneori izbutind să slujească astfel şi nimic primind, dar iată că şi noi, 
monahii, căutăm aceeaşi plată, recunoştinţă şi dragoste? Şi dacă ar începe 
a-ți plăti din plin cu acestea, iar la timpul cuvenit ţi se va spune: iată, ai 
primit cele bune în viața ta? (Cuviosul Anatolie, 7, p. 51) 


Bunăstarea 


După cum am văzut din scrisorile tale, în tot acest răstimp ai 
avut parte doar de bunăvoință din partea altora...Dar, după cum se 
pare, belşugul singur fără zguduiri nu poate fi folositor în viața omului; 
precum atunci când te hrăneşti doar cu mâncare dulce poţi să-ţi strici 
sănătatea trupească, trebuind să foloseşti şi amăreala pelinului pentru 
a o restabili, tot astfel şi în situațiile morale bunăstarea singură duce pe 
om la semeţie şi la nepurtarea de grijă pentru starea lui sufletească. Iată 
de ce Dumnezeu îngăduie cu ştiinţă omului să guste din amărăciunea 
scârbelor, ca să aibă o cugetare smerită şi să nu nădăjduiască în temeinicia 
şi dăinuirea bunăstării vremelnice, ci să alerge la Dumnezeu în necazurile 

sale, pentru că El Însuşi a zis prin Proorocul, încurajându-ne: Şi Mă 
cheamă în ziua necazului tău, şi te voi izbăvi şi Mă vei proslăvi (Psalm 49: 
15). Prin scârbe, în credință ne întărim şi slava omenească de nimic o 
socotim. E nevoie să credem cu tărie că nici un necaz nu ni se poate 
întâmpla fără voia lui Dumnezeu; chiar dacă ni se pare că oamenii sunt 
cauza necazurilor noastre, ei sunt doar unelte ale Proniei lui Dumnezeu, 
protagonişti în lucrarea mântuirii noastre şi pot să ne facă doar ceea ce va 
îngădui Dumnezeu. (Cuviosul Macarie, 24, Vol. 1, pp. 715-716) 


Bunăstarea e înconjurată de trei pericole, de care avem trebuință 
a ne feri: primul, înălțarea de sine, al doilea, luxul şi, al treilea, zgârcenia 
nemilostivă. Aceste vicii, care sunt strâns unite cu bunăstarea şi foarte 
neplăcute Domnului, au putinţa să-l facă pe om nefericit chiar şi în 
fericirea lui, dacă acesta se va poticni măcar de unul dintre ele. (Cuviosul 
Anatolie, 22, p. 69) 


Binecuvântarea 
Lui Dumnezeu îi este foarte bineplăcut ceea ce se face cu 
binecuvântare, pentru aceea şi noi vom petrece astfel încât fiecare pas al 
nostru să fie binecuvântat. (Cuviosul Antonie, 22, p. 330) 


Încuviințez întru totul chibzuinţa ta de a nu avea nici un fel de 
relații cu nimeni fără binecuvântare. Dacă vei face aşa, mai uşor te vei 
păzi şi te vei mântui. (Cuviosul Anatolie, 7, p. 59) 


Să nu facem nimic fără a lua înainte binecuvântare. Dacă şi mirenii 
în problemele lor mai mult sau mai puțin importante cer sfat de la oameni 
cu mai mare experienţă, cu atât mai mult monahul trebuie să petreacă în 
ascultare. (Cuviosul Varsanufie, 3, p. 68, din 6.08.1909) 


Scrii că n-ai îndrăznit fără binecuvântarea mea să oferi Vlădicăi nişte 
metanii pe care le faceţi în mănăstire. Nici să nu îndrăzneşti. N-ar fi trebuit 
să oferi Preasfinţitului nici prescură din voia ta. (Cuviosul Ilarion, 52) 

Scrii că, tot cugetând, ai socotit că mai bine este să iei de mai multe ori 
binecuvântare pentru acelaşi lucru, pentru ca maica stareță, în caz de va uita, 
să nu creadă că ai făcut acel lucru fără binecuvântarea ei (foarte bine, aşa să 
faci şi în continuare). lar legat de faptul că maica este nemulțumită atunci când 
pentru nimicuri se ia binecuvântare şi alteori nu se ia nici o binecuvântare, 
mai bine îţi este să fii vinovată de cicăleală. (Cuviosul Ilarion, 50) 


33 


Să fim cu înţelepciune; uneori cu siguranţă ni se pare un lucru a fi 
bun, însă făcut fără binecuvântare se vădeşte că e rău, slujind la vătămare 
şi tulburare sufletească... (Cuviosul Lev, 143) 


Plata de la Domnul 


Domnul Dumnezeu, în adânca Lui înţelepciune, necunoscută 
nouă, nu întotdeauna împlineşte dintr-odată cererile noastre, ci le lasă 
pentru o vreme, dar nici o faptă bună făcută în numele Lui n-o lasă 
nerăsplătită. Dacă nu răsplăteşte pe părinţi, atunci copiilor şi urmaşilor 
acestora le plăteşte din belşug, pentru că Domnul nostru este credincios 
şi nu este nedreptate întru El. (Cuviosul Antonie, 22, p. 75) 


Fericirea 


Viaţa înseamnă fericire, şi nu numai pentru faptul că noi credem 
în veşnicia fericită, ci pentru că şi aici pe pământ putem duce o astfel de 
viață dacă o petrecem în Hristos, împlinind poruncile Lui sfinte. Dacă 
omul nu se va lega de bunătăţile lumeşti şi se va lăsa întotdeauna în voia 
lui Dumnezeu, va trăi pentru Hristos şi în Hristos, atunci încă de aici de 
pe pământ viaţa lui va deveni fericire. (Cuviosul Varsanufie, 3, p. 215, din 
29.03.1912) 


Aproapele 


Îmi scrii, stimată E.A., că este bolnavă C. şi îţi este frică să nu 
se îmbolnăvească şi mai mult. Boala trupească nu înseamnă nimic, ci 
trebuie să ne păzim să nu rămână netămăduite neputinţele sufleteşti, iar 
tu nici măcar nu vrei să-şi primească leacul prin doctorii menite acelor 
boli. Tu eşti mândră şi pe ea doreşti să o întăreşti întru aceeaşi; nu vrei ca 
ceilalți să se poarte grosolan cu dânsa şi te îngrijorezi că o vor conduce 
nişte bădărani neciopliți, care, după părerea ta, sunt mai prejos decât 
dânsa. Dacă ai şti cât m-ai mâhnit prin aceasta! Ucenica cui eşti tu? 
Hristos a fost smerit şi nouă ne-a poruncit să ne învăţăm de la Dânsul a 
fi smeriţi şi blânzi, iar tu socoteşti pe alții mai prejos decât dânsa; aceasta 
este învățătura potrivnicului şi iată că tu singură îi dai mândria ca şi 

chezăşie. Trebuie să-i inspiri faptul că este mai rea decât alţii şi, dacă 
s-ar socoti aşa, atunci ar fi mai mare înaintea Domnului. Dumnezeu ne-a 
poruncit să răbdăm mustrările şi supărările de la orice om prin care va 
îngădui să vină acestea asupra noastră, iar tu judeci: că aceştia sunt mai 
prejos decât ea, că sunt bădărani, dar poate că ei sunt mari înaintea lui 
Dumnezeu? Văd că nu ai nici o idee despre viața duhovnicească, dacă îi 
vezi pe ceilalți în felul acesta. Aici nu sunt nici nobili, nici negustori, nici 
țărani, ci toți sunt frați şi surori în Hristos şi ultimul va fi cel dintâi, iar cel 
dintâi, ultimul. (Cuviosul Macarie, 24, Vol. 6, pp. 309-310) 


Voia lui Dumnezeu se vede în poruncile Lui, pe care trebuie 
să ne străduim a le împlini în raport cu aproapele nostru, iar dacă nu 
facem aceasta sau greşim, să aducem pocăință. (Cuviosul Macarie, 24, 
Vol. 2, p. 182) 


Mântuirea noastră stă în aproapele nostru şi poruncit este ca nimeni 
al său să nu caute, ci fiecare al altuia, spre zidire (Filip. 2: 4; 1 Cor. 10: 24, 33). 


Lupta curviei 


Patima curviei pe toți îi luptă. lar dracul desfrâului, la vămile 
văzduhului, se laudă înaintea tuturor cnejilor întunericului că a adus cea 
mai multă pradă iadului. Rabdă şi cere ajutor de la Dumnezeu. Să zici 
cuvinte de folos surorilor — bine este; să taci, este cu mult mai bine; iar să 
te rogi pentru ele, mustrându-te pe tine însăţi, este şi mai bine. (Cuviosul 
Anatolie, 7, p. 201) 


Să nu vă mirați că din îngăduinţa lui Dumnezeu vi s-a dat lupta 
gândurilor de curvie, mai ales imagini drăceşti, şi că vrăjmaşul cel rău vă 
aduce asemenea gânduri spurcate în minte! Dar să ştiţi, fiica mea iubită, 
că aceasta vi s-a lăsat nu din întâmplare! Ci pentru disprețuirea unora 
mai slabi, care au căzut: se vede că în mintea voastră, tainic, i-ați judecat 
şi ruşinat. lată de ce şi Harul lui Dumnezeu, tainic, se îndepărtează puțin 
de la noi, iar vrăjmaşul cel lacom, văzându-ne neajutoraţi, se răzbună 
şi ne trânteşte în asemenea gânduri şi imagini ruşinoase. Dar noi, cei ce 
ne-am primit pedeapsa, frânți de oboseală, vătămați şi răniți, să alergăm 
la Doctorul cel Adevărat al sufletelor şi trupurilor noastre, la Domnul 
nostru lisus Hristos, ca nişte prunci neştiutori şi care am cunoscut din 
experiență neputința şi netrebnicia noastră! Şi să cerem Multmilostivului 
Dumnezeu să se răzbune Singur pe potrivnicul nostru, ispititorul diavol, 

pentru noi, cei ce suntem slabi şi lesne alunecăm în mrejele pline de 
amărăciune ale acestuia. Şi să ne păzească Domnul pe noi neputincioşii 
de toate săgețile vrăjmaşului. (Cuviosul Lev, 246) 


Să ceri rugăciunile celor ce s-au nevoit spre curăţie, Sfânta 
Muceniţă Tomaida, Sfântul loan Multpătimitorul, Sfântul Moise Ungarul 
şi rugăciunile tuturor părinților duhovniceşti şi ale maicilor; şi să te 
socoteşti mai rea decât ceilalți... Să-i spui lui N. că, atunci când se va 
smeri, se va potoli şi lupta - mai puțin somn, mai puţină hrană, să vă 
păziți de vorbirea deşartă, de judecarea altora şi să nu iubiți împodobirea 
cu haine bune, să păziţi ochii şi urechile. Acestea toate sunt mijloace de 
apărare; la fel, să nu lăsaţi gândurile să vă intre în inimă, ci atunci când 
vor veni să vă sculați împotriva lor, chemând în ajutor pe Dumnezeu. 
(Cuviosul Macarie, 24, Vol. 6, pp. 12-13) 


Unii viețuiesc ca pisicile, câinii, vrăbiile şi alte animale; li s-a 
întunecat mintea şi inima, şi sunt ca nebunii; nu gândesc, nu ştiu şi nici 
nu cred că există Dumnezeu, veşnicie, că este o moarte fizică şi una 
duhovnicească! Aceştia trăiesc şi mor ca nişte dobitoace - ba şi mai rău. 
(Cuviosul Anatolie, 7, p. 71) 


Faptul că eşti luptat de dracul curviei nu e mare lucru; acesta nici 
pe Antonie cel Mare nu l-a trecut cu vederea, darămite pe noi. Iar că eşti 
biruit şi i te supui în gânduri - asta înseamnă că Dumnezeu te-a părăsit 
pentru ceva. Aici diavolul are la mână voia ta. Chiar şi sinceritatea ta este 
dubioasă... Mai întâi de toate şi mai mult decât orice să cauţi a dobândi 
smerenia şi atunci ajutorul Domnului nu-ţi va fi departe! (Cuviosul 
Anatolie, 7, pp. 186-187) 


Legat de tulburările curviei, să înaintezi cu răbdare, cu mustrare 
de sine şi cu smerenie, cerând ca ajutor acoperământul şi rugăciunile 
cuviosului Moisi, ale lui loan Multpătimitorul, ale făcătorilor de minuni 
de la Kiev şi ale sfintei mucenițe Tomaida; să ai în minte ceasul morții şi, 
pentru rugăciunile lor, se va linişti tulburarea... (Cuviosul Lev, 128) 


Atunci când M. se va hotărî cu desăvârşire să-şi pună pază uşilor 
sale prin îngrădirea buzelor, abia atunci îi va fi cu putinţă să se slobozească 
de jena şi tirania supliciilor voluptoase şi a cugetărilor pătimaşe, precum 
şi de plictiseală şi mâhnire, iar mai târziu de mult păgubitoarele gânduri 
de deznădejde. (Cuviosul Lev, 118) 

Tu, fiica mea, te mâhneşti şi te împuținezi cu sufletul din cauză 
că deseori te laşi biruită de atacurile trupeşti... Dar, o, fiica mea iubită, 
să nu ne împuținăm, nici să ne mâhnim, chiar dacă vom cădea, ci mai 
cu seamă, chemând în ajutor rugăciunile Părinților şi ale Maicilor, să ne 
ridicăm şi să punem început bun, mustrându-ne şi cunoscând lesnicioasa 
noastră alunecare şi neputinţă; iar Dumnezeul cel Atotputernic şi de 
oameni lubitor nu va ruşina în nici un chip cererea noastră cea smerită 
şi plină de nădejde, ci va aduce slobozire şi va răzbuna cumplitului 
nostru potrivnic, ne va ridica şi va întări puterile noastre slăbite, ca să 
stăm cu bărbăție împotriva săgeților şi siluitoarelor izvodiri ale acestuia! 
(Cuviosul Lev, 193) 


lar despre faptul că asupra voastră s-a ridicat sau a fost îngăduită 
lupta curviei, voi aminti şi aceasta dragostei voastre; în partea a patra 
a Filocaliei, în Cuvântul despre cugetare, Sfântul Casian Romanul scrie 
cuvintele Sfântului Apollo către fratele său deznădăjduit care voia să 
plece în lume, zicând: „Nu te mira, copile, nici nu deznădăjdui, că iată, 
eu, într-această vârstă ajungând şi sur la cap fiind, încă mai sunt necăjit 
de astfel de gânduri. Să nu deznădăjduieşti din această înfierbântare, că 
nu se tămăduieşte atât prin grija omenească, cât prin iubirea de oameni 
a lui Dumnezeu”. (Cuviosul Lev, 195) 


Şi dacă te plângi de faptul că te luptă curvia şi că deseori eşti 
biruită de aceasta, căzând în întristare, că Dumnezeu i-a descoperit Maicii 
Stareţe să-ți dea pentru fiecare abatere câte 50 de închinăciuni, să ştii: 
chiar dacă ţi se pare un lucru neînsemnat, să-ți aminteşti că porți numele 
de soră (ascultătoare) şi că nu trebuie să-ți impui voia în nimic! Mai 
bine fii mulțumitoare față de ceea ce ţi s-a poruncit, împlinind toate cu 
frică şi cutremur, pentru că puterea pocăinței noastre nu stă în cantitate, 
ci în calitate şi în frângerea inimii - iar nici acestea nu sunt în puterile 
noastre să le facem. Ci Multmilostivul şi iubitorul de oameni Dumnezeu 
ar vrea să ni le dăruiască şi pe acestea, după mare mila Lui, dar pentru că 
avem aplecare spre înălțare şi mândrie, ne lipseşte de râvnita pocăință şi 
umilință pentru ca noi să le răbdăm pe toate cu smerenie şi să ne socotim 
mai prejos decât toată făptură, căci numai atunci te vei linişti. lar eu, cu 
toate că sunt de trei ori ticălos şi mârşav, totuşi nădăjduiesc în milostivirea 
lui Dumnezeu că nu va îngădui să te prăbuşeşti în adâncul deznădejdii 
păgubitoare, ci te va ridica şi întări cu Mâna Lui Atotputernică întru tot 
binele şi spre mântuire desăvârşită. (Cuviosul Lev, 195) 

Mă întreb cum, din buna aşezare şi nesfârşita voastră credință 
către ticăloşia mea aţi binevoit să mă întrebaţi pe mine, cel puțin la minte, 
în ce fel ați putea să vă păziți în asemenea cazuri. Cu toate că nu este 
îndestulător a da sfaturi corespunzătoare pentru astfel de consecințe, 
am totuşi siguranța că a voastră credință, mult ajutând neputinței 
noastre, poate atrage milostivirea Atotdarnicului Dumnezeu spre a vă 
trimite nevăzut ajutorul Lui de sus şi minte trează dragostei voastre, 
aşa cum v-aţi dorit: şi anume în ce chip să privegheați şi să vă păziţi 
de sus pomenitele gânduri ispititoare şi nesuferite închipuiri drăceşti! 
După cum v-am spus, sunt bădăran şi neiscusit. Mi-am amintit însă de 
întru tot fericitul răposatul părinte Teodor, care deseori îmi povestea 
mie, stricatului, din Sfinţii Părinţi şi de la cei ce viețuiau pe vremea 
fericitului său stareț Onufrie în Ucraina... Din acelea, pe cât îmi va fi 
cu putinţă, voi încerca să scriu dragostei voastre cu ajutorul harului lui 
Dumnezeu. În primul rând, fiica mea, trebuie în tot chipul să vă siliți 
a tăia toate pricinile, cu ajutorul lui Dumnezeu, adică să căutați doar 
la sine şi la mântuirea voastră. lar dacă se va întâmpla să vină cineva 
şi, din înrâurirea şi învățătura duşmanului nostru comun, va începe să 
vă înşiruie cuvinte deşarte şi... diferite evenimente, atunci să căutaţi la 
zădărnicia acestora şi, dacă vă va fi incomod să scurtați convorbirea, 
atunci să vă străduiţi a vă astupa urechile. Dacă totuşi cuvântul vă va 
intra printr-o ureche, să iasă îndată prin cealaltă şi în mintea voastră” 
să rugați pe Dumnezeu să ne păzească de acest iad stricător de suflet. 
Când veți proceda astfel în asemenea cazuri, când cineva v-a umplut 
urechile cu povestiri nefolositoare şi deşarte, aveţi datoria să-i iubiţi şi 
să-i compătimiţi pe aceşti oameni, după porunca Domnului, şi să urâţi, să 
disprețuiți absurditățile pe care le-au rostit, iar Dumnezeu în bunătatea 
Lui vă va dărui puterea să vă păziţi de a judeca. Pentru aceasta să vă 
amintiți de proorocul David şi să ţineţi minte acest stih al lui: De cele 
ascunse ale mele, curățeşte-mă,; şi de cele străine, iartă pre robul Tău (Psalm 
18: 13). Şi după cum am mai spus, atunci când vom începe a ne păzi de 
aceste pricini, Harul lui Dumnezeu va rămâne nedezlipit de noi, nevăzut 
întărindu-ne, ocrotindu-ne şi respingând atacurile şi gândurile drăceşti. 
lar pe dinăuntru ne va întări puterile sufleteşti, rugăciunea întraripându- 
ne şi pururi amintindu-ne de gândul morții, de răsplătire şi de chinurile 
veşnice! Şi iată, că prin aceste simțăminte sufleteşti, cu fapta vom ataca şi 
nimici pricinile tuturor gândurilor urâte. (Cuviosul Lev, 246) 


Îmi scrii că te atacă gânduri de curvie şi că din rugăciune nu 
primeşti acea mângâiere şi căldură de odinioară. Să te sileşti la rugăciune 

ca şi înainte, să nu te răceşti şi nici să deznădăjduieşti. Chiar dacă eşti 
uneori biruită de gânduri, iarăşi să strigi cu râvnă înfocată şi osârdie către 
Domnul şi cu duh de smerenie şi nădejde în milostivirea Lui să continui 
obişnuitele rugăciuni de acasă şi din biserică, lăsându-te cu totul în voia 
lui Dumnezeu. Să păzeşti conştiinţa şi ochii, să ai frica lui Dumnezeu, să 
cugeţi mai des la moarte, la Înfricoşata Judecată şi la faptul că, dacă acum 
nu te vei îndrepta spre o viaţă bineplăcută Domnului, atunci mai târziu 
vei slăbi cu totul în cele ale binelui. Împotriva gândurilor de curvie să te 
înarmezi cu înfrânarea de la hrană şi somn, să cauţi să fii mereu în lucru, 
iar mai presus de toate să ai oricând şi în orice smerenie, mustrare de 
sine şi să nu judeci pe nimeni. (Cuviosul Ambrozie, 23, Partea a III-a, p. 35) 


Pentru patima curviei să te rogi Cuviosului loan Multpătimitorul 
şi Sfintei Muceniţe Tomaida, şi să pui în fiecare zi câte trei metanii. Să 
te rogi şi pentru acele surori față de care nu eşti binevoitoare şi le vezi 
mai prejos decât tine. Căci scris este: rugați-vă unii pentru alții şi vă veți 
tămădui. (Cuviosul Iosif, 11, p. 282) 


Visurile de curvie se întâmplă noaptea în somn... Atunci când se 
petrece aşa ceva, trebuie să faci 50 de metanii şi să zici psalmul: Miluieşte- 
mă, Dumnezeule... (Cuviosul Anatolie, 7, p. 82) 


Atunci când te atacă gândurile de curvie, roagă-te Sfintei Muceniţe 
Tomaida. Şi rosteşte mai cu râvnă rugăciunea lui lisus. (Cuviosul Anatolie, 
7, p. 120) 


Eşti bolnavă, iar cauza bolii abia dacă o înţelegi. Mâhnirea vine 
din stricăciune. Chiar dacă scrii în general despre patimă, totuşi o faci 
foarte vag, evitând să spui cum singură o ațâţai şi nu fugeai de prilejuri, 
ci singură le atrăgeai. Cercetează-te stăruitor. E foarte primejdios să te 
minți singură pe sine. Îţi ofer un motiv să te cercetezi şi să nu te încurci 
mai mult; vremea este să te apuci de treabă cu adevărat. (Cuviosul 
Ambrozie, 23, Partea a Il-a, p. 73) 


Mă rogi să-ți spun un mijloc despre cum ai putea să scapi de 
gândurile de curvie. Desigur, precum învaţă Sfinţii Părinţi: primul 
lucru - să te smereşti; al doilea lucru - să nu priveşti nici la diaconi, nici 
la flăcăi tineri; al treilea, cel mai important, să rabzi. (Cuviosul Anatolie, 
7, p. 124) 


Te plângi în acelaşi timp de vecina ta cu-care nu te împaci şi de 
patima curviei. Ciudată copilă mai eşti! Monahie nechibzuită! Din dreapta 
o arde focul, iar din stânga o îneacă apa rece. Da, eşti nechibzuită, ia apa 
şi stinge focul! Adică rabd-o pe sora ta neputincioasă! Şi atunci patima 
curviei se va stinge, pentru că aceasta viază şi se întreține din ațâţare 
infernală - mândrie şi nerăbdare! Rabdă şi te vei mântui! Chiar dacă 
potrivnicul şi trupul te strâmtorează, eu nu voi înceta să-ți repet cuvântul 
psalmului: Aşteaptă pe Domnul, îmbărbătează-te şi să se întărească inima ta, şi 
aşteaptă pe Domnul! (Psalm 26: 14). (Cuviosul Anatolie, 7, p. 237) 


Vă plângeţi, fiica mea, de faptul că înverşunata patimă trupească 
s-a îndepărtat pentru o vreme, iar neputința împuținării sufleteşti vă 
afundă tot mai mult din când în când. Cunoască dar iubirea voastră, 
o, mamă şi fiică, că vrăjmaşul nostru comun, diavolul, îşi modifică de 
fiecare dată atacurile, amăgindu-ne şi biruindu-ne pe noi, neîncercaţii, 
prin înşelăciunile şi vicleniile lui, iar voi nicidecum nu vă întăriți în a 
stinge definitiv mânia şi patima trupească. Odihna aceasta vi s-a dat 
pentru o vreme şi nu din partea vrăjmaşului, ci din milostivirea lui 
Dumnezeu. Harul Lui ne ajută nevăzut pentru rugăciunile Părinților şi 
Maicilor, pentru că, dacă nu era harul lui Dumnezeu ca să ne apere şi să 
ne întărească pe noi, neputincioşii, în aceste lupte, atunci cu greu ar fi 
putut cineva să se păstreze neprihănit. (Cuviosul Lev, 118) 


Sfântul Marcu Ascetul ne vorbeşte în legea sa duhovnicească: 
„Rădăcina curviei este în iubirea de laude şi slavă omenească”. Ea se 
întețeşte, din spusele altor Sfinți Părinți, atunci când omul iubeşte odihna 
trupească (hrană, băutură şi somn) şi mai ales atunci când nu-şi păzeşte 
ochii de la lucrurile ispititoare. (Cuviosul Ambrozie, 23, Partea a II-a, p. 63) 


Te supără necuviincioasa luptă a curviei. Acolo unde ar fi 
trebuit să ai folos duhovnicesc, vrăjmaşul a izbutit să-ți ridice ispită. 
Să disprețuieşti aceasta, pentru că o asemenea sugestie drăcească este 
absurditatea absurdităților. Îmi scrii că în lupta pe care o duci ţi se pare 
că cineva se află mereu lângă tine. Asemenea lucruri se întâmplă atunci 
când în timpul spovedaniei omul uită cu desăvârşire de vreun păcat 
important sau nu ştie să spovedească ceva cum s-ar fi cuvenit. Roagă-te 
Împărătesei Cereşti şi îngerului păzitor să te ajute să-ți aminteşti şi să 
te spovedeşti. Atunci acea prezenţă va dispărea. Pe lângă acestea, mai 
trebuie să te smereşti înaintea lui Dumnezeu şi a oamenilor, socotindu-te 
mai rea decât toți. Din cauza luptei trupeşti socotesc nepotrivit să mergi 

la Moscova pentru tratament. Prin aceasta, lupta se va înteţi şi mai mult. 
Mai de folos este să rabzi suferințele bolii spre curățire de păcatele tale. 
Aşa va fi cu mult mai bine. (Cuviosul Ambrozie, 23, Partea a III-a, p. 73) 


Dumnezeu 


Oamenii pot să-L cunoască pe Dumnezeu în măsura în care se 
vor desăvârşi de aici, de pe pământ, dar mai ales în viaţa viitoare. În 
cer toate duhurile fericite netrupeşti se desăvârşesc necontenit, cei mai 
mici imitând pe cei mai mari... Cele mai înalte duhuri sunt Serafimii, 
dar nici aceştia nu-L văd pe Dumnezeu precum este El cu adevărat, cu 
toate că desăvârşirea lor sporeşte în fiecare clipă cu o viteză uimitoare 
şi ei imită pe Dumnezeu pe cât le este cu putinţă. lar Serafimii sunt 
imitați de Heruvimi ş.a.m.d. În sfârşit, omul imită îngerii. Şi iată că, 
unii altora asemănându-se, toți tind către desăvârşire în cunoaşterea lui 
Dumnezeu, dar să-L cunoască şi să-L vadă nu vor fi în stare niciodată, 
pentru că Dumnezeu este o Fiinţă nesfârşită, iar toate celelalte făpturi 
sunt limitate, fiind create de Dumnezeu. A fost cândva o încercare nu 
doar de asemănare cu Dumnezeu, ci chiar de aşezare mai presus decât 
E] şi s-a sfârşit prin aceea că acel serafim a devenit mai neînsemnat decât 
toți şi a dobândit îndată toate capacităţile negative pentru mândria şi 
îndrăzneala lui. (Cuviosul Varsanufie, 5, p. 41, din 6.03.1908) 


Bogăția 


Bogăția nu stă în avere multă, ci în conştiinţa bună, care şi fără 
bogăţia trecătoare îşi are cununile sale; iar Dumnezeu are putere să le 
dăruiască cele trebuincioase şi îndestulătoare. (Cuviosul Lev, 212) 


Mântuirea este cu putinţă şi în bogăție, şi în sărăcie. Sărăcia în 
sine nu mântuieşte, dar poți avea milioane, cu inima la Domnul, şi să 
te mântuieşti. De exemplu Filaret cel Milostiv avea o avere enormă, dar 
prin aceasta şi-a dobândit Împărăția Cerească ajutând celor săraci şi în 
nevoi. Avraam a fost şi el foarte bogat: bogăţia lui în acele timpuri consta 
în mulțime de turme, însă aceasta nu l-a împiedicat să se mântuiască. E 
cu putință să te lipeşti de bani şi în sărăcie şi să te pierzi. Spre exemplu, 
stătea odată un cerşetor în drum şi răbda frigul şi foamea, numai să 
agonisească nişte bănuți. A câştigat vreo patruzeci-cincizeci de ruble şi 
a murit. Şi a mers sufletul lui în iad, pentru că şi l-a lipit de bani şi nu de 
Dumnezeu. (Cuviosul Varsanufie, 3, p. 287, din 06.01.1913) 

Iată în ce măsură te-ai robit lumii, încât ți s-a întunecat mintea: zici 
că celor bogați le este mai uşor să se mântuiască, iar Domnul a spus: Cu 
greu vor intra cei bogați în Împărăția Cerurilor. (Matei 19: 23). Mulţumeşte 
lui Dumnezeu că nu eşti bogată. (Cuviosul Anatolie, 7, p. 91) 


Problema nu stă în bogăţie, ci în noi înşine. Omului cât i-ai da, 
niciodată nu-l saturi. (Cuviosul Ambrozie, 1, Partea a II-a, p. 10) 


În zadar crezi că posibilitățile materiale ți-ar fi adus liniştea. Nu, 
acest gând este neadevărat. Există oameni bogaţi în ochii tăi, dar care se 
neliniştesc mai mult decât tine. Caută să te smereşti şi atunci vei dobândi 
pacea, pe care a promis-o Domnul prin cuvântul Evangheliei. Dacă cineva 
îți trimite ceva, primeşte toate ca din mâna Domnului şi nu te ruşina 
de sărăcie. Sărăcia nu este un păcat, ci mai ales un mijloc de smerire şi 
mântuire. Însuşi Fiul cel întrupat al lui Dumnezeu a binevoit să trăiască în 
sărăcie pe pământ. Ţine minte asta şi nu te ruşina. Linişteşte-te şi cheamă 
ajutorul lui Dumnezeu. (Cuviosul Ambrozie, 23, Partea a III-a, p. 82) 


Cât este de important să ne lăsăm cu totul în voia lui Dumnezeu, 
crezând cu tărie în Pronia Lui Dumnezeiască care pe toate le face spre 
bine. De acest Paşti m-a mângâiat vizita a doi călugări care au locuit la noi 
cândva şi care mai târziu au fost transferați în Petersburg. Tânjesc după 
mănăstirea Optina. Drumul este scump pentru puținele surse băneşti pe 
care le au; n-ar avea cum să vină prea des. Aceştia cârteau zicând: „lată 
că bani nu avem, însă dacă am avea mai mulți am vizita deseori sfânta 
mănăstire Optina”. lar eu le-am răspuns la acestea: „Dacă ați fi avut mulți 
bani, credeți-mă, n-aţi mai fi venit niciodată pe la noi“. Oamenii bogați 
deseori uită acel „singur lucru de trebuinţă, petrecându-şi tot timpul în 
satisfacerea mofturilor lor. (Cuviosul Varsanufie, 3, p. 96, din 18.04.1910) 

În zadar gândeşti că bogăţia, prisosința sau măcar suficiența 
materială ţi-ar fi fost de folos sau spre liniştire. Bogaţii mai mult se 
neliniştesc decât cei săraci sau neîndestulați. Sărăcia şi neîndestularea sunt 
mai aproape de smerenie şi de mântuire, dar numai în cazul în care omul 
nu deznădăjduieşte, ci cu credinţă şi nădejde se încrede în multîndurata 
Pronie a lui Dumnezeu. Dacă până acum ne-a hrănit Dumnezeu, atunci 
şi de acum încolo are putere să o facă... (Cuviosul Ambrozie, 23, Partea a 
III-a, pp. 82-83) 


Îndestularea şi belşugul îi strică pe oameni. Din multa grăsime, 
cum se zice, chiar şi animalele se îndrăcesc. (Cuviosul Ambrozie, 23, Partea 
I, p. 194) 

42 


Filocalia de la Optina 


Vorbirea cu Dumnezeu 


Starea lui lov este lege pentru fiecare om. Dacă eşti bogat, renumit 
şi prosper, Dumnezeu nu-ți răspunde. lar când omul se află în gunoi, 
respins de toată lumea, atunci Se arată Dumnezeu şi Singur vorbeşte cu 
acesta, iar omul doar ascultă şi imploră: „Doamne, miluieşte!” (Cuviosul 
Nectarie, 13, pp. 92-93) 


Cunoaşterea lui Dumnezeu 


Dacă vom stărui în a ne curăţi inima de patimi (şi să nu le 
provocăm), atunci, pe măsura curățirii, harul lui Dumnezeu va deschide 
ochii inimii noastre spre vederea adevăratei lumini; Fericiţi cei curați cu 
inima, Că aceia vor vedea pe Dumnezeu (Matei 5: 8), dar mai ales atunci când 
prin smerenie ne vom desăvârşi, pentru că tainele se descoperă celor 
smeriți. (Cuviosul Macarie, 24, Vol. 3, p. 497) 


În Evanghelie se spune că nimenea nu cunoaşte pre Fiul, fără numai 
Tatăl, nici pre Tatăl nu-L cunoaşte nimenea fără numai Fiul, şi căruia va voi 
Fiul să-i descopere (Matei 11: 27). Aceasta înseamnă că nimeni nu poate 
să cunoască pe Dumnezeu şi pe Domnul nostru lisus Hristos de la 
sine, să aibă concepții adevărate despre credinţa în Dumnezeu fără ca 
Dumnezeu Însuşi să-i descopere. Nimeni nu poate cunoaşte de la sine 
voia lui Dumnezeu, calea Lui, nu poate să aibă gânduri drepte despre 
viața duhovnicească şi moralitatea creştină, dacă nu va fi învățat de 
Însuşi Domnul. lar El învaţă pe cel ce sincer îşi doreşte acest lucru şi 
roagă stăruitor pe Domnul pentru asta, pe cel ce-şi păzeşte conştiinţa, 
aleargă spre Lumină şi se sileşte la tot lucrul cel bun. (Cuviosul Nicon, 8, 
pp. 292-293) 


Domnul învăța-va pe cei blânzi căile Sale (Psalm 24: 10). Aşa zice 
psalmul. Pe om doar Dumnezeu îl învaţă căile Sale, dar în condiţiile 
în care acel om e blând, smerit. Doar pe aceştia îi învață Dumnezeu. 
(Cuviosul Nicon, 8, p. 322) 

Teologhisirea 


Ce avem noi, împătimiţii, a cerceta nepătrunsele taine şi hotărâri 
luate de Biserică? Ci trebuie simplu să ne supunem acesteia şi să socotim 
învăţătura ei infailibilă. „Cel mândru cercetează tainele, iar tainele se 
descoperă celor smeriți”... Aş putea găsi mai multe, dar le las, socotind 
nefolositor nouă, împătimiţilor, să intrăm în marea teologiei. Mai bine 
ar fi să încercăm să curățim încetişor mintea şi inima de patimi şi atunci 
harul singur va scrie legile sale pe paginile curate ale inimii. (Cuviosul 
Macarie, 24, Vol. 5, pp. 71-72) 


Mă întrebi despre convorbire, despre Dumnezeu, despre 
Omniprezenţa şi îndreptările Lui şi altele, zicând că simţi în acelaşi timp 
mângâiere şi vrei să ştii dacă e permisă o astfel de simţire? Toate câte ne 
duc la iubirea lui Dumnezeu şi la smerenie sunt permise, însă trebuie 
să ne ştim măsura şi să nu ne avântăm prea mult în înălțimi, mai ales 
aşa împătimiți cum suntem. Cred că îţi aminteşti când un frate spunea 
starețului că întotdeauna vede pe Dumnezeu, iar starețul îi răspundea: 
„Fericit cel ce-şi vede păcatele”. Şi atunci când la Pimen cel Mare a venit 
un frate şi l-a întrebat despre lucruri sau materii înalte şi dumnezeieşti, 
acesta tăcea şi nu-i răspundea nimic, iar dacă s-a înțelepțit fratele şi a 
început a-l întreba despre neputinţe şi patimi, atunci s-a deschis gura lui 
şi s-a revărsat harul lui Dumnezeu. De fapt este cu neputinţă să refuzăm 
cu totul aceste discuții, dar nici să ne îndulcim cu mângâierile. Că doar 
şi citim şi cântăm, dar tot despre Domnul învăţăm, despre Pronia şi 
poruncile Lui. În tot lucrul e nevoie de smerenie! (Cuviosul Macarie, 24, 
Vol. 4, pp. 85-86) 


Îţi mulțumesc... că singură ai găsit răspuns la întrebarea despre 
felul în care Domnul scoate din iad sufletele celor morți înainte de 
Întrupare. Nu este al nostru să teologhisim; şi Sfântul loan Scărarul, 
şi Sfântul Isaac, şi Sfântul Varsanufie nu ne lasă să fim curioşi şi să 
cercetăm, ci să plângem păcatele noastre şi să ne curățim de patimi. lar 
părerea mea despre acestea este că nu ştiu şi cu adevărat cred că nu 
greşesc întru aceasta. Doar Dumnezeu ştie răspunsul: în puterea Lui stă 
a pedepsi şi a milui, şi toată judecata e dată Fiului. (Cuviosul Macarie, 24, 
Vol. 5, pp. 180-181) 


Filocalia de la Optina 


Îmi scrieţi că, deşi credeți conştient în existența lui Dumnezeu, 
sunteţi însă aproape sigur că reprezentarea Lui în trei Feţe şi împărțirea 
Puterilor Cereşti în cete nu este altceva decât idealul statului. Această 
concepție este profund eronată şi se află departe de adevăr, mai ales 
din cauza unui fel de amestecare a Dumnezeirii cu făpturile, de Dânsul 
create. Un lucru este Unul Dumnezeu în trei Feţe şi altceva sunt cele 
nouă cete îngereşti, zidite de Dânsul, şi, în sfârşit, cu totul altceva - 
statele pământeşti şi omeneşti. Dumnezeu în Treime este nevăzut şi de 
nepătruns făpturii, chiar şi pentru îngeri, dar mai ales pentru oameni. În 
parte cunoaştem prin descoperire, mai întâi prin prooroci, care vorbeau 
în Duhul Sfânt, iar mai apoi prin Unul Născut Fiul lui Dumnezeu cel 
întrupat, precum zice Sfântul loan Evanghelistul: Pre Dumnezeu nimeni 
nu L-a văzut niciodinioară; cel unul născut Fiul, Carele este în sânul Tatălui, 
Acela au spus (loan 1: 18) Precum Unul Dumnezeu este în trei Feţe, tot 
astfel vedem o slabă asemănare cu Acesta în lumina soarelui. Un lucru 
este soarele şi lumina pe care o emană, şi alt lucru - razele ce pornesc de 
la dânsul. Toate acestea fac parte dintr-un singur lucru şi nedespărțit, 
care în acelaşi timp este întreit. A doua asemănare o vedem în sufletul 
omului. Un lucru este mintea omului şi altul - vocea lăuntrică, născută 
de minte, care se face auzită altora şi în acelaşi timp rămâne înlăuntrul 
nostru, iar un al treilea lucru este duhul, care animă omul şi viază tainele 
acestuia, precum este spus: că cine ştie din oameni ale omului, fără numai 
duhul omului care este într-însul?Aşa şi ale lui Dumnezeu nimeni nu le ştie, 
fără numai Duhul lui Dumnezeu (| Cor. 2: 11). Toate acestea alcătuiesc 
o singură ființă rațională omenească, care în acelaşi timp este întreită. 
Despre Unul Dumnezeu şi în acelaşi timp Unul în Treime, făpturile, mai 
ales oamenii, pot trage doar astfel de concluzii. Toate cele văzute sunt de 
la Cel Nevăzut. Toate cele materiale - de la Cel Imaterial. Toate cele cu 
început — de la Cel fără de început. Toate cele cu sfârşit — de la Cel fără 
de sfârşit. Toate cele vremelnice - de la Cel Veşnic. Toate cele cu măsură 
- de la Cel fără măsură. Toate cele măsurate - de la Cel Nemăsurat. 
Toate cele înţelese - de la Cel de nepătruns. Unii dintre Sfinții Părinți 
raționează precum că mai întâi au fost create cele zece cete îngereşti 
după asemănarea Unuia Dumnezeu în Treime, pentru că unitatea şi 
treimea cu sine însăşi înmulțită, alcătuieşte zecimea. Însă a zecea ceată 
a căzut; au rămas numai nouă cete îngereşti, după asemănarea cărora 
pe pământ există o singură adevărată Biserică Sobornicească, întemeiată 
de Fiul lui Dumnezeu, Domnul nostru lisus Hristos, şi răscumpărată 
cu scump Sângele Lui Dumnezeiesc, iar nu un oarecare stat pământesc 
ideal, precum zice şi Apostolul: Lin Domn, o credință (Ef. 4: 5), adică, 

precum Unul este Dumnezeul Cel Adevărat, tot astfel pe pământ una 
este credința cea adevărată. Alte confesiuni, oricare le-ar fi numele, sunt 
fondate pe un amestec de false concepții omeneşti. Tainele, care în chip 
văzut se săvârşesc pe pământ în Biserica lui Hristos, prin care creştinii 
binecredincioşi se unesc cu Dumnezeu, poartă chipul nevăzutelor taine 
cereşti. (Cuviosul Ambrozie, 23, Partea 1, pp. 75-76) 


Slujirea lui Dumnezeu 


Fără Sfânta Biserică cea văzută n-ar fi putut exista nici Sfintele 
Taine ale lui Hristos, fără de care omul nu poate moşteni viața veşnică. 
Rugăciunea bisericească are tot atât de multă putere şi importanţă, precum 
îl are şi bisericescul Doamne, miluieşte, care depăşeşte orice exersare 
a rugăciunii în chilie; iată de ce Sfinţii Părinţi, stând la rugăciune în 
biserică, îşi închipuiau că se află în cer înaintea Prestolului Dumnezeiesc! 
(Cuviosul Antonie, 22, p. 110) 


Cineva întrebase pe Cuviosul loan Scărarul dacă există semne 
sigure după care se poate afla dacă sufletul se apropie de Dumnezeu 
sau dacă se îndepărtează de El. Pentru că obiectele simple au unele 
indicii care arată dacă sunt bune sau nu: când, de exemplu, începe să 
putrezească varza, carnea, peştele, atunci putem observa uşor acest lucru 
din cauză că încep să miroasă urât, îşi schimbă culoarea, gustul, chiar 
şi aspectul exterior ne vorbeşte de stricăciunea lor. Ce se întâmplă, dar, 
cu sufletul, pentru că, fiind imaterial, nu poate degaja miros urât şi nici 
nu-şi poate schimba aspectul? La această întrebare, sfântul părinte a 
răspuns în felul următor: unul din semnele sigure ale morții sufleteşti 
este evitarea slujbelor bisericeşti. Omul care-şi împietreşte inima față de 
Domnul, în primul rând, începe să evite a merge la biserică. La început 
se străduieşte să ajungă la slujbă mai târziu, iar mai apoi încetează cu 
totul să vină în casa lui Dumnezeu. lată de ce pentru călugări prezenţa 
la slujbe este obligatorie. E adevărat că din cauza unor probleme urgente 
uneori se permite să se lipsească de la unele slujbe, însă, atunci când este 
cu putință, această prezenţă este socotită ca o datorie indispensabilă. În 
schitul nostru se obişnuieşte chiar să se treacă de sărbători pe la chilii ca 
nimeni să nu se ferească a merge la slujbă. (Cuviosul Varsanufie, 3, p. 79) 


Ce bine este să fii în biserică, să auzi sfintele rugăciuni, cântări şi 
psalmi! Câtă profunzime ascund psalmii şi alte cuvinte sfinte! Mult am 

iubit Utreniile mănăstireşti! Sigur că nu puteai întotdeauna ține pasul cu 
citețul, însă chiar şi un singur gând dacă rămânea în minte, şi atunci bine 
era. (Cuviosul Nicon, 8, p. 326) 


Să mergeţi neapărat la biserică şi întotdeauna, până începe slujba, 
să încercați să veniți primul. Utrenia este una din cele mai grele rânduieli 
ale vieții mănăstireşti, care are în schimb şi o mare putere. Utrenia, după 
cuvintele Părinților din vechime, este mai importantă decât Liturghia. 
La Liturghie lisus Hristos ni Se aduce nouă jertfă, iar la Utrenie, noi 
ne aducem jertfă Lui. Această silire, această luptă cu trupul are o mare 
importanţă. (Cuviosul Varsanufie, 5, p. 3, din 10.1.1908) 


Trebuie să venim la slujbe până să înceapă clopotele să bată, ca 
sunetul lor să ne găsească în biserică. De ce? Pentru că atunci în biserică 
intră Maica Domnului. Cândva am citit despre aceasta. lar mai târziu, 
şi despre părintele Paisie kieveanul. Acesta era un nevoitor - călugăr 
nebun pentru Hristos. Odată venise la vecernie; bătuseră clopotele, iar 
în biserică nu era nimeni. Paraclisierul, terminându-şi treaba, ieşise şi 
părintele Paisie a rămas singur. Deodată a auzit un foşnet, de parcă venea 
cineva. Şi, privind, a văzut o Doamnă plină de măreție, înaltă la stat, Care 
venea însoțită de Sfântul Apostol Petru şi încă de cineva. Şi uitându-se 
prin biserică a rostit aceste cuvinte: „Clopotele pentru vecernie au bătut, 
iar călugări nu sunt”. Apoi S-a adresat părintelui Paisie, l-a binecuvântat, 
pecetluindu-l larg cu semnul crucii şi a ieşit din biserică, desprinzându- 
se în acelaşi timp de pământ. Părintele Paisie a ieşit şi el după ea, care, 
ridicându-se din ce în ce mai sus, s-a făcut nevăzută privirii părintelui 
Paisie... (Cuviosul Varsanufie, 5, p. 160, din 13.06.1910) 


În schitul nostru, Utrenia are o importanţă covârşitoare. De ea ţine 
toată viaţa schitului şi în acelaşi timp ea constituie şi una din cele mai 
mari greutăți. lar pentru noi, cei obişnuiţi din lume să ne trezim târziu, 
aceasta este una dintre cele mai grele rânduieli ale vieții din schit. lată 
de ce nu trebuie să ne moleşim de la început, ci să hotărâm cu tărie că 
trebuie să ne ridicăm din pat cu orice preț. „Aveţi grijă, să nu adormiţi 
şi să scăpați Utrenia - îmi spunea părintele Anatolie -, pentru că e foarte 
primejdios. Au fost cazuri când din această cauză mulţi au plecat şi s-au 
pierdut. Trebuie îndată să vă îngrijiţi de acest lucru, de la bun început. 
Şi mie, pentru rugăciunile bătrânilor, mi-a fost uşor să-l împlinesc”. 
(Cuviosul Varsanufie, 5, p. 53, din 4.05.1908) 

Întrebare: „Îmi este greu să mă trezesc-pentru Utrenie: Ce să 
fac?” 

Răspuns: „Greutatea vine din insuficiența de râvnă şi frică de 
Dumnezeu. Dacă nu vei merge, îţi va fi ruşine şi vei avea păcat pe suflet. 
lar dacă nu vei fi la slujbe din cauza bolii, atunci trebuie să vii şi să-mi 
spui”. (Cuviosul Ambrozie, 1, Partea a II-a, p. 3) 


Din cartea Povața învățătorului am aflat că în timpul slujirii nu este 
atât de important a zice puternic şi frumos vozglasurile, cât a sluji cu 
evlavie. (Cuviosul Nicon, 8, p. 247) 


Din cauza slăbirii puterilor şi a oboselii ne putem aşeza pe scaun 
în biserică. Fiule, dă-mi inima ta (Pilde 23: 26). „Mai bine este şezând pe 
scaun să ne gândim la Dumnezeu, decât stând drepţi să ne gândim la 
picioare”, zicea ierarhul Filaret al Moscovei. (Cuviosul Nicon, 8, p. 310) 


În Postul Mare nu se slujeşte Liturghia, pentru că Liturghia este 
imnul de biruință al creştinismului, iar postul este timpul plânsului şi al 
pocăinţei. (Cuviosul Nicon, 8, p. 322) 


Păcat este să petrecem timpul în deşert. Tot astfel, păcat este 
pentru lucru să pierdem slujba şi pravila din biserică. Ai grijă ca nu 
cumva Dumnezeu să te pedepsească pentru asta. (Cuviosul Ambrozie, 1, 
Partea a II-a, p. 68) 


Trebuie să mergi neapărat la slujbele din biserică, pentru că altfel 
te vei îmbolnăvi. Dumnezeu pedepseşte cu boala pentru aşa ceva. lar 
dacă vei merge, atunci vei fi sănătoasă şi mai cu trezvie. Se întâmpla 
ca părintele Macarie să se îmbolnăvească şi totuşi mergea la biserică. 
Stătea un pic, apoi trecea în chilia arhierească; dacă nu găsea acolo loc, 
se îndrepta spre chilia părintelui Flavian şi acolo rămânea puțin, iar dacă 
vedea până la urmă că nu mai are putere să stea în biserică, îşi făcea 
cruce şi pleca. Că nu se mai îndura să-şi creadă sieşi. (Cuviosul Ambrozie, 
1, Partea a II-a, pp. 68-69) 


A fi la slujbă de la început înseamnă a avea mai multă trezvie. 
(Cuviosul Ambrozie, 1, Partea a II-a, p. 69) 


Trebuie să mergem la Utrenie pentru că în timpul Liturghiei pentru 
noi se aduce Jertfă Nesângeroasă lui Dumnezeu, iar fiind la Utrenie, noi 

înşine ne aducem jertfă lui Dumnezeu, jertfind pentru El odihna noastră. 
(Cuviosul Moisi, 16, pp. 151-152) 


La catisme uneori se îngăduie să stăm jos, dar la slave să ne ridicăm 
neapărat. (Cuviosul Ambrozie, 1, Partea a II-a, p. 69) 


Încearcă la catisme să stai într-un colțişor, iar mai apoi să treci la 
locul tău. (Cuviosul Ambrozie, 1, Partea a II-a, p. 69) 


Metaniile sunt date pentru ca să nu uităm a zice rugăciunea. În 
timpul slujbei trebuie să ascultăm ce se citeşte şi cu metaniile în mână să 
avem în minte rugăciunea: „Doamne, miluieşte”, iar dacă nu auzim ce se 
citeşte, atunci: „Doamne lisuse Hristoase, Fiul lui Dumnezeu, miluieşte-mă 
pe mine, păcătoasa”. (Cuviosul Ambrozie, 1, Partea a II-a, p. 69) 


Când se citeşte Apostolul acasă, se poate sta aşezat, dacă citeşte 
altcineva. Putem să ne aşezăm şi în biserică dacă nu mai suntem în putere 
să rămânem în picioare. (Cuviosul Ambrozie, 1, Partea a II-a, p. 69) 


În biserică dormitezi şi nu auzi slujba din cauză că gândurile tale 
umblă încolo şi încoace. (Cuviosul Ambrozie, 1, Partea a II-a, p. 69) 


Să citim „Hristos a înviat” atunci când e rânduit de Biserică şi nu 
altfel. (Cuviosul Ambrozie, 1, Partea a Il-a, p. 69) 


Cel ce merge în casa Domnului poate spune cu tărie: „În curţile 
Tale Te voi cânta, Mântuitorul lumii, şi, plecând genunchii, mă voi ruga 
puterii Tale nebiruite, seara şi dimineaţa şi la amiezi, şi în toată vremea 
Te voi binecuvânta, Doamne”. Iar cel ce stă în chilie, şi mai cu seamă 
culcat, cum şi ce va glăsui? (Cuviosul Ambrozie, 23, Partea a II-a, p. 153) 


Îmi explici că, fiind biruită de neputinţă omenească, vorbeşti în 
biserică cu monahia ta iubită, care şi ea te iubeşte. Când ieşiţi din biserică, 
explică acestei monahii că te mustră foarte mult conştiinţa din cauza 
acestor discuţii din biserică şi roag-o pe viitor să nu mai înceapă vorba, 
iar pe tine să te oprească atunci când, uitând de sine, vei începe tu să spui 
ceva. Astfel se va plini în voi cuvântul Scripturii: Frate de frate ajutat, ca o 
cetate tare şi înaltă (Pilde 18: 19) (Cuviosul Ambrozie, 23, Partea a III-a, p. 59) 

Te mâhneşti din cauza neorânduielii slujbelor bisericeşti. Desigur, 
este întristător să vedem aceasta, pentru că principala noastră mângâiere 
este să slavoslovim pe Dumnezeu ca îngerii. Îngerii tot timpul laudă cu 
frică pe Domnulşi toată făptura se cutremură în faţa Lui, aducându-l laude. 
Îl laudă şi făptura Lui cuvântătoare - omul. Şi pentru că neorânduielile 
voastre nu țin de voia ta, atunci să laşi totul în voia lui Dumnezeu. El 
Singur Se va îngriji să mângâie turma Sa, tocmai pentru a nu se strecura, 
în râvna voastră pentru rânduială şi evlavie, scânteia slavei deşarte, ca să 
le ardă pe toate celelalte. Să laşi să curgă aşa cum curge, iar tu să nu intri 
în vâltoare, pentru că nu ţi s-a încredinţat ție să menţii ordinea. Mai bine 
citeşte catisma acasă cu evlavie, iar de biserică să nu te îndepărtezi, pentru 
că un singur „Doamne, miluieşte!” sobornicesc este mai bineplăcut lui 
Dumnezeu... Dacă ai fi putut face ceva şi ți-ar fi scăpat, atunci desigur ar 
fi trebuit să dai răspuns! (Cuviosul Macarie, 24, Vol. 5, pp. 297-298) 


Tăria duhului 


Aducându-vă felicitări de ziua îngerului, nu v-am adus de data 
aceasta nimic mai bun decât dorinţa arzătoare ca să dobândiţi tărie în 
duh şi ca să menţineţi pacea omului celui dinlăuntru. Dar pentru că tăria 
duhului, la fel ca şi alte bunuri, este un dar de la Domnul, care se revarsă 
asupra noastră de sus, de la Tatăl luminilor, atunci şi noi trebuie să cerem 
de la El, prin cuvintele Sfântului loan Gură de Aur, zicând: „Doamne, nu 
mă lepăda! Doamne, dă-mi gândul cel bun! Doamne, dă-mi smerenie, 
răbdare, mărime de suflet şi blândeţe” şi altele. lar Dumnezeu, după cum 
ne încredințează David, va împlini voia celor ce se tem de El şi va auzi 
rugăciunea voastră, şi vă va mântui. (Cuviosul Antonie, 22, pp. 127-128) 


Vă plângeţi că nu aveți pacea duhului şi că sunteţi în împrăştiere. 
În cazul acesta, cu nici un chip nu trebuie să slăbiţi, ci să vă încălziți duhul 
prin citirea scrierilor duhovniceşti, prin aducerea aminte de veşnicie, 
prin rugăciune, chiar dacă va fi una scurtă, zicând Domnului: „Adună 
mintea mea cea împrăştiată, Doamne, şi inima mea cea înrăită cu frica 
Ta smereşte-o şi mă miluieşte!” Pentru că fără ajutorul lui Dumnezeu nu 
suntem în stare să facem ceva, nici cu muştele să luptăm, dar mai ales cu 
vrăjmaşii cei nevăzuțţi. (Cuviosul Antonie, 22, pp. 284-285) 

Boala 


Îmi scrieți că deseori vă îmbolnăviţi şi vă mâhniţi. Acesta este 
semnul milei lui Dumnezeu: Că pre care iubeşte Domnul, îl ceartă, şi bate pre 
tot fiul pre care primeşte (Evr. 12: 6), fapt pentru care trebuie să mulțumiți 
lui Dumnezeu pentru Pronia Lui părintească faţă de voi. Întristările ne 
înțelepțesc şi ne fac iscusiţi în lucrările noastre, ne curăță de păcate; la fel 
fac şi bolile. (Cuviosul Macarie, 24, Vol. 3, p. 148) 


În zadar primeşti gânduri cum că boala pe care o ai înseamnă 
lepădare din partea lui Dumnezeu; nicidecum, căci Dumnezeu Singur 
ştie să aleagă mai bine mijlocul pentru mântuirea ta... (Cuviosul Macarie, 
24, Vol. 4, p. 170) 


Mă înştiințezi şi despre boala ta; te sfătuiesc să rămâi împăcat şi să 
o primeşti ca cercetare din partea lui Dumnezeu, ca un semn al deosebitei 
iubiri ce ţi-o poartă. Pentru că: pre care iubeşte Domnul, zice cuvântul lui 
Dumnezeu, pe acela îl ceartă (Evr. 12: 6). Boala a venit cu încuviințarea lui 
Dumnezeu şi tot aşa va trece: pentru că puternic este să te tămăduiască 
pe tine şi pe orice neputincios, numai să vrea, şi atunci ne va fi şi nouă de 
folos. (Cuviosul Macarie, 24, Vol. 6, p. 141) 


Ştiu că aveţi încredere în atotînţeleapta Lui Pronie şi că El, din 
dragoste pentru voi, v-a dăruit această boală ca să vă încununeze în viața 
viitoare cu fericire veşnică, fapt pentru care ar trebui să vă întăriți întru 
răbdare, că nu sunt vrednice pătimirile vremii de acum de a se asemăna cu 
slava cea viitoare, care va să se descopere întru noi (Rom. 8: 18). (Cuviosul 
Macarie, 24, Vol. 1, pp. 238-239) 


Nu cunoaştem judecăţile Domnului; El pe toate le face spre 
folos. Noi suntem legaţi de bunurile pământeşti, iar El vrea să ni le 
dăruiască pe cele viitoare prin puţinele boli de aici. (Cuviosul Macarie, 
24, Vol. 3, p. 261) 


Eşti conştient de faptul că îmbolnăvirea soției tale este o pedeapsă 
de la Dumnezeu, trimisă ție din cauza ignoranței tale prosteşti în 
cunoaşterea dogmelor şi regulilor Sfintei Biserici. Conştientizarea şi 
pocăinţa ta, dimpreună cu hotărârea de a te lepăda pe viitor de falsele 
filozofări ale minţii tale şi a te supune Sfintei Biserici, vor milostivi pe 

Dumnezeu ca să te ierte şi să o tămăduiască pe cea suferindă, numai să 
se apropie şi ea de Sfânta noastră Maică, Biserica Ortodoxă. (Cuviosul 
Macarie, 24, Vol. 6, p. 335) 


Suferința trupească foloseşte la tămăduirea sufletului; nu ne 
putem lăuda că nu suntem bolnavi. Slavă şi mulțumire Domnului, Care 
ne tămăduieşte cu îndreptări amare! (Cuviosul Macarie, 24, Vol. 2, p. 15) 


Faptul că trupul este bolnăvicios înseamnă curățirea sufletului de 
înclinațiile păcătoase. (Cuviosul Macarie, 24, Vol. 1, p. 668) 


Dacă suferă trupul, suferă şi sufletul, iar dacă sufletul ar fi fost 
întărit prin credinţă, atunci şi trupul ar fi putut primi întărire prin 
pacea duhului; duhul tulburat are influenţă şi asupra structurii trupeşti, 
înmulțind boala. (Cuviosul Macarie, 24, Vol. 1, p. 363) 


Vă mai aflaţi încă în suferinţă trupească şi vă mâhniţi, văzându-vă 
în inactivitate. Dar ce fel de activitate căutați? Vă este destulă răbdarea 
cu mulțumire. Dumnezeu nu cere de la cel bolnav nevoinţe şi munci 
trupeşti, însă trebuie păzită buna aşezare sufletească şi să purtăm grija 
împlinirii acesteia. (Cuviosul Macarie, 24, Vol. 1, p. 212) 


Şi cei bolnăvicioşi au nevoie de smerenie, pentru că aceasta va 
aduce multă pace din tainica putere ce o are. (Cuviosul Macarie, 24, 
Vol. 4, p. 157) 


Să nu te mâhneşti prea mult pentru faptul că nu poți fi la biserică 
din cauza bolii, amintindu-ţi de viaţa Sfântului Pimen Multpătimitorul: 
de faptul că nu ieşea din chilie şi nici nu-şi dorea vindecarea, şi că s-a 
învrednicit să fie tuns de mâinile Sfinţilor îngeri? Starea celui ce boleşte şi 
mulţumeşte este mare înaintea lui Dumnezeu şi chiar se aseamănă celui 
ce şade în pustie, sub ascultarea desăvârşită a starețului. Mulțumeşte 
lui Dumnezeu că ţi-a dăruit cea mai scurtă cale spre mântuire. (Cuviosul 
Macarie, 24, Vol. 6, p. 307) 


Nici nu-ți dai seama ce ceri de la Dumnezeu - să te izbăvească 
de boală; mai bine cere ceea ce este bineplăcut sfintei voii Sale şi ceea ce 
ți-ar fi de folos. Răbdarea bolii cu mulțumire este mai mare înaintea lui 
Dumnezeu decât alte feluri de îndreptare: prin aceasta, şi de păcate ne 
curățim, şi de patimi ne izbăvim... (Cuviosul Macarie, 24, Vol. 6, p. 263) 

Boala ne impune să ne aducem aminte fără să vrem de viața 
viitoare şi să nu ne lăsăm purtați de ispitirile lumii. Chiar şi mintea ne 
este mai curată şi mai transparentă după boală, care înlocuieşte şi puținul 
faptelor noastre. În timpul bolii poți să-ți împlineşti pravila de rugăciune 
nu numai fără metanii, ci şi fără închinăciuni; în neputinţă este trebuință 
de îndreptarea minţii către Domnul, iar atunci când suntem în putere, 
avem nevoie şi de muncă trupească. (Cuviosul Macarie, 24, Vol. 3, p. 392) 


Să ştii că boala nu ţi-a fost lăsată fără Pronia Lui părintească. N-ar 
fi fost nevoinţă puţină nici lupta cu patimile, însă acum este un alt fel de 
scârbă - răbdarea bolii, care va înlocui truda trupească şi nevoinţele, dar 
să nu cazi în cârtire, ci să rabzi cu mulțumire. Să nu-ţi îngreuiezi boala 
prin întristare sufletească, primind cu aprindere şi sensibilitate ceea ce 
a fost şi ceea ce ţi se întâmplă. Citeşte viața lui Pimen Multpătimitorul, 
cum nu şi-a dorit vindecarea de boală şi care a fost rodul acesteia. Pentru 
mântuirea noastră avem nevoie nu numai de scârbe de voie, ci şi de cele 
fără voie, şi mai ales, atunci când slăbim în cele voite, celelalte ne ajută şi 
ne pregătesc mântuirea. (Cuviosul Macarie, 24, Vol. 3, p. 405) 


Domnul cercetează mamele şi surorile voastre prin boală, pe care 
o va primi în locul nevoinţelor duhovniceşti pe care nu le au, pentru 
neputinţa lor de a le face sau din cauza nepăsării noastre. Aşadar, suferind 
cu ele în suferinţa lor, să mulțumim lui Dumnezeu, Care miluieşte şi ne 
mântuieşte printr-o cruce fără voie. (Cuviosul Macarie, 24, Vol. 4, p. 180) 


Celorcecautământuirea şi n-o dobândescprinfapte, Multmilostivul 
Dumnezeu le plineşte neajunsul prin boli şi scârbe. (Cuviosul Macarie, 24, 
Vol. 4, p. 292) 


Citind scrisoarea ta, găsesc în ea cârtire şi nerăbdare a bolii, 
precum şi gândul că eşti lepădată de la slujirea Bisericii şi mănăstirii. 
Acest gând este de la vrăjmaşul şi îţi vine din mândrie. N-ar fi mai bine 
dacă ai gândi că Dumnezeu, iubindu-te, te-a cercetat prin boală, în care 
vei găsi mântuirea, şi că Dumnezeu, prevăzând neputinţa ta sufletească, 
te-a păzit prin boală de la multe năpaste, ispite şi scârbe? Vrând să slujeşti 
Bisericii şi mănăstirii, te-ai fi făcut roaba trufiei, părerii de sine şi multor 
altor patimi, care nu mântuiesc, ci pierd sufletul. (Cuviosul Macarie, 24, 
Vol. 5, pp. 721-722) 

Bolile tale ţi se vor socoti ca nevoinţe şi poate că, fără ele, ai fi căzut în 
patimi mai grele decât bolile pe care le ai. (Cuviosul Macarie, 24, Vol. 4, p. 416) 


Boala nu este lăsată fără voia Lui, însă şi noi trebuie să fim mai 
atenţi şi să ne ferim de împrejurările care pot fi pricinuitoare de boli. 
(Cuviosul Macarie, 24, Vol. 4, p. 139) 


Nu cunosc mijloace pentru uşurarea bolii tale. Credinţa şi nădejdea 
în Dumnezeu sunt cele mai importante şi El are putere să-ți trimită şi 
mijloace materiale, atunci când vei avea nevoie şi când îţi va fi de folos; 
sufletul este mai mare decât trupul şi trebuie să-l îngrijim mai mult, ca să 
fie sănătos. (Cuviosul Macarie, 24, Vol. 6, p. 308) 


Îmi pare sincer rău şi pentru faptul că, deşi suferiți din cauza 
grelei şi istovitoarei voastre boli, vă mai întristați şi sufleteşte din cauza 
feluritelor gânduri şi închipuiri legate de soț, copii şi cele viitoare, prin care 
amplificați şi mai mult suferinţele, făcându-vă mijloacele de tratament 
puţin folositoare. Vă sfătuiesc, în locul oricărui fel de imaginație, să vă 
umpleţi sufletul cu rugăciune către Domnul şi cu nădejde la El, Care 
nu vă va părăsi, pe voi şi pe copiii voştri, fapt despre care ne învaţă şi 
Sfânta noastră Maică Biserica - „pre noi înşine şi unii pre alții, şi toată 
viața noastră lui Hristos Dumnezeu să o dăm”. (Cuviosul Antonie, 22, 
pp. 116-117) 


Dumnezeu să vă învrednicească şi pe voi, ca semn de mulțumire 
către Dânsul, să vă cuceriți voii Lui sfinte şi să răbdaţi suferința trimisă 
vouă prin boală. Dar, pentru uşurarea acestei suferinţe, vă sfătuiesc să 
vă faceți Sfântul Maslu şi, după ce vă veţi Împărtăşi cu Sfintele şi de 
viață făcătoarele Taine ale Domnului nostru lisus Hristos, vă asigur că 
veţi avea destulă bucurie în boală. Pe cât vă este cu putință, mulțumiți 
neîncetat în gândurile voastre milostivirii Domnului, pentru că din 
spusele Apostolului: mulțămirea înmulțeşte darul (IL Cor. 4: 15). Însă nu 
trebuie să vă permiteți în nici un caz să cârtiţi din cauza durerii puternice, 
pentru că toate suferințele noastre provin nu de la altcineva decât de la 
Domnul, Care din milostivirea Sa le face pe toate spre folosul sufletelor 
noastre. (Cuviosul Antonie, 22, p. 123) 


Când omul va căuta tăria duhului, atunci în orice neputințe şi 
îmbolnăviri ale trupului poate fi deplin liniştit şi mulțumit de situaţia sa. 
(Cuviosul Antonie, 22, p. 126) 

Ce putem face? Aşa a rânduit Domnul, ca viața noastră vremelnică 
să nu treacă fără scârbe, precum se zice: fiecărui cap, durere şi, fiecărei 
inimi, scârbă. Însă cel mai minunat lucru este că nici unul dintre sfinţii 
bărbaţi, cât de sfânt şi desăvârşit ar fi fost, nu şi-a petrecut viața fără 
să rabde ceva şi totul pentru ca omul să nu se înalțe. lar dacă sfinții au 
răbdat, cu atât mai mult al nostru este să răbdăm! (Cuviosul Antonie, 22, 
pp. 134-135) 


Dacă ați fi fost întotdeauna sănătos, mulțumit de toate, liniştit şi 
bucuros, atunci, cine ştie, poate că şi Voi, ca şi alți oameni, v-aţi fi abătut 
spre o trăire împrăştiată şi aţi fi dus o viață după gustul acestui veac. 
Dar Dumnezeu, prevăzător de toate, vă apără ca un Părinte Milosârd 
de toate cele nefolositoare şi neplăcute Lui. Fapt pentru care să nu vă 
mâhniţi şi să nu ispitiți de ce nu vi se întâmplă ceea ce doriţi, ci ceea ce 
niciodată nu v-aţi fi dorit, pentru că Dumnezeu ştie mai bine ce este de 
folos pentru noi - sănătatea sau boala. Iar datoria noastră este să primim 
toate de la Tatăl cel Ceresc cu supunere copilărească, fie şi cele amare 
spunând: „Tatăl nostru, facă-se voia Ta!”, sau să zicem precum zicea un 
stareț cu înțelepciune dumnezeiască: „Dacă boală mi-a venit, slavă Ţie, 
Doamne! Dacă boala s-a întețit, slavă Ţie, Doamne! Dacă nu mai poate 
fi tămăduită, slavă Ție, Doamne! Pentru că mai bine îmi este să fiu cu 
Tine în cer, decât cu oamenii pe pământ”. Şi, urmând acest exemplu, 
Dumnezeu să vă dea să răbdaţi cu tărie toate câte vi se întâmplă şi să 
mulțumiți pentru toate, şi Dumnezeul mântuirii va fi întotdeauna cu voi. 
(Cuviosul Antonie, 22, pp. 136-137) 


Bolile trupeşti nu întotdeauna sunt trimise omului de la Dumnezeu 
ca pedeapsă pentru păcat, ci uneori şi din îngăduință pentru slobozirea şi 
păzirea noastră de neputinţe sufleteşti, care sunt incomparabil mai grele 
decât cele trupeşti. (Cuviosul Antonie, 22, p. 140) 


Pentru că deseori metehnele sufleteşti se cuibăresc în oamenii 
sănătoşi şi rumeni la față, să ne îngrijim şi de sufletul nostru, ca de un 
lucru nemuritor, care nu numai că e mai de cinste decât trupul, ci şi mai 
de preţ decât orice în lumea aceasta. Îmi vine gândul că şi starea voastră 
prezentă de suferință este, poate, o urmare a zbuciumărilor şi diferitelor 
întristări şi neplăceri sufleteşti, care, din când în când înmulțindu-se, au 
făcut să slăbească şi puterile voastre trupeşti până la boală grea. Această 
stare pe care o aveţi, bine ar fi să o descoperiți unui prieten sincer - dar 
cine oare are o asemenea comoară? Şi prieten de ar fi, n-ar putea decât să 

vă mângâ.ie în suferință, dar nu să vă şi slobozească din ea. Pentru aceasta 
mai aveţi nevoie şi de un doctor iscusit, dar mai cu seamă de ajutorul 
lui Dumnezeu şi de smerită rugăciune către Domnul. În timpul folosirii 
tratamentelor medicale încercați să vă menţineţi pacea duhului, pentru 
ca nici o tulburare familială sau din exterior să nu ajungă prin urechi la 
inimă şi să vă zguduie sufletul, deoarece fiecare închipuire neliniştită 
încurcă tratamentului. Pentru aceasta, încercaţi să nu vă înduioşaţi prea 
mult de slăbiciunile altora şi să nu judecați, ci să iertați cu mărinimie şi 
să vă rugaţi lui Dumnezeu pentru îndreptarea lor... (Cuviosul Antonie, 
22, p. 145) 


Dacă ar fi să privim un om sănătos şi un om aflat în suferință 
îndelungată şi să comparăm starea sufletească a amândurora, pe care 
dintre aceştia l-am numi fericit sau netrebnic - pe cel sănătos sau pe cel 
suferind? De exemplu, de câte ori bolnavă fiind ați adus pocăință pentru 
păcatele voastre înaintea lui Dumnezeu şi a părintelui duhovnicesc, şi 
v-aţi împărtăşit cu Sfintele Taine? În acelaşi timp, omul sănătos nici nu 
are vreme să se gândească la păcate, iar dacă se va întâmpla să ajuneze o 
dată pe an, o va face nu atât din osârdie, cât din politeţe, ca să spună: „Şi 
eu astăzi am postit”. lar spovedania este de obicei mută, adică i se pare 
că nu are nimic pe suflet. În boala pe care o aveţi, câte suspinuri grele din 
adâncul inimii ați făcut să iasă înaintea lui Dumnezeu, pe care Domnul 
pururi le aude şi le vede. Pe când celor sănătoşi li se întâmplă altceva; 
chiar dacă suspină, o fac mai mult din cauză că n-au văzut pe cineva 
de multă vreme sau pentru faptul că n-au primit vreo veste în legătură 
cu ceva. Fiind în suferință, de câte ori n-aţi udat fața cu lacrimi, iar cei 
sănătoşi, cât săpun mai cheltuiesc în fiecare zi ca să le fie fața curată, 
iar despre suflet nu scot un cuvânt. Bolnavă fiind, vă îndreptaţi deseori 
ochii către chipul lui Hristos Mântuitorul şi către cel al Preacuratei Lui 
Maici, în timp ce doamnele şi domniţele cele sănătoase, în loc de icoană, 
se privesc pe sine de vreo sută de ori pe zi în oglindă, iar ca să spună o 
rugăciune sau să-şi facă semnul crucii cum se cuvine nu au timp. lată 
de ce, fiind acum în suferinţă, sunteți cu mult mai fericită decât orice 
om sănătos din preajma voastră şi vi se mai pregăteşte încă şi fericirea 
veşnică în ceruri de la Domnul, pentru care bucurați-vă şi vă veseliți 
şi din toată inima mulțumiți Milostivului Dumnezeu, că are pregătită 
multă milă şi mângâiere pentru cei suferinzi, pe care le veți primi la 
timpul cuvenit, pentru rugăciunile Născătoarei de Dumnezeu. (Cuviosul 
Antonie, 22, pp. 147-148) 

Fiind acum în suferinţă, puteți, pe bună dreptate, să ziceţi despre sine: 
„Chiar dacă sunt la pat, Îl văd pe Domnul”. (Cuviosul Antomie, 22, p. 149) 


De multe m-am bucurat uitându-mă la voi, afară de un lucru ce 
m-a întristat - adică boala voastră. Dar şi această mâhnire am lăsat-o în 
grija lui Dumnezeu şi m-am mângâiat, auzind cuvintele Lui spuse prin 
gura Sfântului David: Cu dânsul sunt în necaz; scoate-l-voi pre dânsul şi-l 
voi mări. Cu lungime de zile îl voi umplea pre el, şi voi arăta lui mântuirea Mea 
(Psalm 90: 15-16). Pentru aceasta am nădejde şi mă bucur că Dumnezeu 
are să vă dea o viață fără durere. (Cuviosul Antonie, 22, p. 267) 


Aţi auzit cuvântul lui Hristos, că prin multe scârbe vom intra în 
Împărăția lui Dumnezeu (Fapte 14: 22), şi pentru că nu avem obişnuința 
cuvenită să răbdăm în scârbe şi nici nu suntem în stare să muncim în 
sudoarea frunţii, de rând cu ceilalți, Dumnezeu a făcut ca, măcar în pat 
zăcând, să dobândim mântuirea sufletelor noastre; iată de ce a binevoit 
să ne cerceteze deseori prin boli. (Cuviosul Antonie, 22, p. 342) 


Cu adevărat îmi pare rău că te-ai îmbolnăvit, dar în acelaşi timp 
nu mă întristez cu duhul, ştiind cu siguranţă că scârbele tale sunt pentru 
tine comoara cea veşnică... (Cuviosul Anatolie, 7, p. 45) 


Mă bucur şi mai mult că îţi porți boala cu răbdare. Desigur, nu 
întotdeauna, dar să ne căim, să ne smerim şi să ne prihănim pe noi înşine. 
Pentru sărăcia noastră ne sunt destule şi acestea. Slavă Ție, Doamne, pentru 
milostivirile şi îndelunga Ta răbdare către noi. (Cuviosul Anatolie, 7, p. 55) 


Să nu cârteşti împotriva bolii, ci să mulțumeşti lui Dumnezeu: că pre 
carele iubeşte Domnul, îl ceartă (Pilde 3: 12). (Cuviosul Anatolie, 7, p. 120) 


Slavă lui Dumnezeu pentru toate. Boala pentru tine este comoară 
nepreţuită. Rabdă. (Cuviosul Anatolie, 7, p. 223) 


Te compătimim, atât în scârbele, cât şi în boala ta. Ai hotărât 
singură că aceasta este o pedeapsă a lui Dumnezeu pentru păcatele tale 
şi că boala ţi se trage nu de la altceva decât de la (gândurile pătimaşe), 
iar noi suntem de acord cu aceasta şi credem că aşa este. Dar pentru că 
milostivirea lui Dumnezeu este nemăsurată, pocăieşte-te şi te smereşte, 
şi această pedeapsă ţi se va socoti drept curățire. (Cuviosul Lev, 186) 

Fiica voastră A. vă scrie că este bolnavă şi că mulţumeşte pentru 
aceasta Domnului Dumnezeu; aceasta este virtutea unei adevărate 
creştine, al cărei exemplu minunat ne învață şi pe noi păcătoşii ce să facem 
cu noi înşine la vreme de boală; pentru că nu vom birui cârtind, ci cel ce 
va striga mulțumind lui Dumnezeu, acela cu adevărat va auzi glasul Lui 
preadulce zicând: „Fiule, iertate îți sunt păcatele tale, scoală-te şi umblă”. 
lar despre boala voastră, pe care doriţi să o tămăduiţi cu medicamente şi 
de care aţi binevoit să-mi scrieți, să fie cunoscut dragostei voastre că ceea 
ce ați început să faceți nu vă poate dăuna la mântuire (dacă vă veţi păzi 
cu frică de alte rele). (Cuviosul Lev, 206) 


Boala voastră, chiar dacă este acum într-o formă de început, 
nu e de mirare că ar putea să progreseze şi să devină la fel cu cea de 
care suferă N.I. dacă veţi începe să vă mâhniţi din cauza pierderilor şi 
diferitelor nemulțumiri, şi mai ales dacă subtil vă veți răzvrăti împotriva 
lui Dumnezeu. Pe semne că ea cârtea împotriva Proniei lui Dumnezeu 
din cauza văduviei, iar eu nu mai găsesc altă soluție pentru ea decât să se 
căiască de cârtirea sa înaintea Domnului şi a părintelui duhovnic, iar dacă 
îi va permite, să se împărtăşească, şi de acum înainte să nădăjduiască în 
Dumnezeu, şi aşa să trăiască fericit... (Cuviosul Lev, 229) 


Boala voastră, după sărăcia minţii noastre, vine mai mult din 
iuțimea purtării față de aproapele şi mai ales față de subalterni, şi în plus 
ați mai devenit şi pios peste măsură: vă rugaţi Domnului, citiți cărți şi 
altele, iar această pioşenie înfumurată înmulțeşte în noi partea mânioasă 
a inimii şi ne face nerăbdători şi răzvrătiți, aducându-ne la astfel de 
urmări, din pricina cărora începeți acum să suferiți. (Cuviosul Lev, 129) 


Şi pentru că Multmilostivul Dumnezeu a trimis orbirea peste 
ochii voştri cei trupeşti, maică şi soră, să mulțumim şi pentru aceasta 
Ziditorului nostru şi Celui ce se îngrijeşte de mântuirea noastră, numai 
pentru zidirea noastră sufletească. Şi, o, dacă Atotputernicul Dumnezeu, 
din negrăita Lui milostivire, ar deschide dragostei voastre ochii inimii de 
care avem atât de mare nevoie, care sunt mai de preț decât orice comoară 
şi mult mai trebuincioşi zidirii sufleteşti! lar dacă va dărui aceasta, 
atunci cu adevărat... prin aceia vom vedea toate mrejele cele întinse ale 
vrăjmaşului diavol pentru ispitirea noastră şi, cu ajutorul lui Dumnezeu 
şi al harului Său, vom începe să ne ferim de ele. Cu smerenie şi nădejde să 
alergăm şi să rugăm pe Multmilostivul Dumnezeu să ne păzească şi să ne 
înțelepțească, să ne învețe cum să răspundem duşmanului nostru şi să ne 

răzbune pentru toate ocările obraznice pe care ni le-a adus. Atunci vom 
simți cu adevărat înlăuntrul inimii noastre pacea sufletească, bucuria şi 
dragostea pentru Domnul şi pentru toți oamenii; atunci bunele noastre 
intenții le vom trăi mai adevărat şi atunci, din mulțumire şi din vărsarea 
lacrimilor de umilinţă, va curge izvorul ce va înduioşa şi va îndulci inima 
cu mângâiere negrăită... (Cuviosul Lev, 119) 


Îmi scrieţi că ginerele vostru este atât de bolnav încât este aproape 
de moarte. Dumnezeu Ziditorul le-a creat pe toate şi acestea toate 
există sub stăpânirea Lui — El dă moarte şi El înviază. Sunt convins că 
şi voi credeți aşa şi că primiți cuvintele şi învățătura luată din Sfânta 
Scriptură ca una insuflată de Dumnezeu. lar Sfânta Scriptură ne arată în 
nenumărate locuri că Pronia Dumnezeiască ne călăuzeşte şi voi aduce 
drept dovadă un exemplu din acestea. La Proorocul Isaia, în Capitolul 
49, al cincisprezecelea stih: Au doar va uita femeia pre pruncul său? Sau nu-i 
va fi milă de fiii pântecelui său? Că de va şi uita femeia pre aceştia, dar Eu nu te 
voi uita pre tine... Din aceste cuvinte vedeţi câtă grijă are Domnul de noi, 
iar dacă ginerelui vostru îi va fi de folos, atunci Dumnezeu îi va dărui 
sănătate şi-l va ridica din patul durerii, şi aceasta este ceea ce îmi doresc 
cel mai mult să văd. (Cuviosul Lev, 119) 


Frângându-mi-se inima din cauza bolii ce v-a împresurat, împreună 
cu aceasta mă şi mângâi, văzând bunăvoința Domnului nostru lisus 
Hristos asupra voastră. Îmi rămâne doar să vă rog să nu lânceziţi întru 
aceste cercetări de sus, ci să rămâneți în pace, cu credință neîndoită că 
Dumnezeu vă cunoaşte puterile şi ceea ce puteţi oferi. Pentru că nu veți fi 
ispitit mai mult decât sunteți acum - şi cred că vă este cunoscut şi faptul 
că, unde este ispită, acolo e nevoie de răbdare, iar dacă este răbdare, acolo 
va fi şi acoperirea harului şi milostivirea. (Cuviosul Lev, 241) 


Dumnezeu nu cere de la cel bolnav nevoinţe trupeşti, ci doar 
răbdare cu smerenie şi mulțumire. (Cuviosul Ambrozie, 1, Partea I, p. 48) 


În timpul de față sunt foarte bolnav; şi sfântul lov a fost bolnav, 
însă, pe lângă boala lui lov, a mea nu înseamnă nimic sau nu este mai 
mult decât o înțepătură de țânțar. (Cuviosul Antonie, 22, p. 109) 


Ceea ce nu este posibil la oameni e posibil la Dumnezeu, Care 
dă moarte şi înviază, sărăceşte şi îmbogățeşte. Întru aceşti grav bolnavi 
şi incurabili se plineşte cuvântul dumnezeiescului prooroc David, care 

spune: Certând m-a certat Domnul, dar morții nu m-a dat (Psalm 117: 18). 
Poate că anume pentru ascultarea lui necondiționată a rămas în viaţă, iar 
dacă n-ar fi ascultat, atunci poate că ar fi murit neputincios. Că moartea 
îl aştepta undeva în cale. Se vede că nu venise încă ceasul voii Domnului 
pentru aceasta. Ascultarea, frate, mare lucru este. (Cuviosul Ambrozie, 1, 
Partea 1, p. 164) 


De te vei ruga în scârbe lui Dumnezeu, acestea se vor depărta de 
la tine, iar boala nici cu toiagul n-o alungi. (Cuviosul Ambrozie, 1, Partea 
a Il-a, p. 49) 


Pentru purtarea bolii cu răbdare se dăruieşte milostivirea şi 
iertarea păcatelor. (Cuviosul Ambrozie, 1, Partea a II-a, p. 55) 


Te îngrijorează sănătatea şubredă a N. şi te temi că degrabă va 
muri. Milostiv e Dumnezeu! În mănăstire cei bolnavi nu mor atât de 
repede, ci o duc tot aşa, până ce boala le va fi cu adevărat de folos. În 
mănăstire e folositor să fii un pic bolnav, ca trupul să se răzvrătească 
mai puţin, mai ales la cei tineri, şi ca să le vină în cap mai puţine fleacuri. 
(Cuviosul Ambrozie, 23, Partea 1, p. 32) 


Orice boală e grea, şi mai ales cancerul, dar n-avem ce face: 
trebuie să ne împăcăm cu acest lucru. Dumnezeu ştie mai bine cui şi ce 
boală îi este de folos pentru curățire de patimi şi de greşeli. Nu în zadar 
scrie Sfântul Efrem: „Boala e mai anevoioasă decât durerea, dar trece 
mai repede decât durerile suferințelor celor deşarte”. Ştii şi singură că 
această neputinţă vine în mare parte din starea de nelinişte a sufletului... 
(Cuviosul Ambrozie, 23, Partea [, p. 57) 


Îmi pare foarte rău că eşti atât de bolnavă şi de neputincioasă, încât 
abia te mişti. Mă şi mir cum a putut să se schimbe atât de mult sănătatea 
ta atât de puternică şi întărită în atâția ani. De aceea te-aş sfătui să cauţi 
adevăratele cauze ale bolii, pentru că la această vârstă vigoarea trupească 
nu se transformă atât de repede fără a avea o anumită pricină. Şi când 
vei fi găsit vreo cauză, să urmezi cuvintelor Apostolului, care zice: că tot 
ce se arată, lumină este (Ef. 5: 13), şi nu doar lumină, ci şi leac tămăduitor. 
lar dimpotrivă, după cuvintele Sfântului loan Scărarul, rănile ascunse 
deseori aduc moartea. (Cuviosul Ambrozie, 23, Partea a II-a, pp. 73-74) 

Regret că în timpul de față sănătatea ta este foarte şubredă şi, 
probabil, te face incapabilă să împlineşti nevoințele mănăstireşti. Dar 
Sfântul loan Scărarul numeşte şi boala isihie, şi încă una fericită, chiar 
dacă este fără voia noastră. Fericită, pentru că puţini sunt acei care îşi 
asumă nevoinţa de bună voie şi mai ales pentru că în acest caz s-ar putea 
amesteca şi trufia, judecarea celorlalți, iar în cea impusă de boală n-am 
avea cu ce să ne mândrim. Ambele feluri de nevoinţă liniştesc în aceeaşi 
măsură trupul, iar ultima se dă uneori şi pentru izbăvirea de trufie. De 
aceea încearcă să-ți menţii pacea în boală şi să mulțumeşti milostivirii 
lui Dumnezeu pentru înțelepțirea cea fără de voie. Şi, iarăşi, în starea de 
boală încearcă să te fereşti mai ales să cârteşti. Cuviosul Isaac Sirul scrie: 
„Dumnezeu poartă toate neputinţele omeneşti, dar pe cel ce cârteşte nu-l 
suferă, ci îl pedepseşte”. La fel fereşte-te să cârteşti împotriva oamenilor 
pentru neîmplinirea unor oarecare cereri ale tale sau pentru alte pricini. 
Orice ni se trimite spre răbdare este lăsat de Pronia Dumnezeiască 
pentru folosul nostru sufletesc, numai dacă nu vom netrebnici acestea 
prin nesocotința noastră. (Cuviosul Ambrozie, 23, Partea a II-a, p. 118) 


Şi pentru că ţi s-a şubrezit sănătatea, ce avem de făcut? Trebuie 
să răbdăm. Aceasta ni se trimite pentru smerenie şi, în general, spre 
folosul nostru sufletesc. Cel care primeşte şi rabdă boala trupească cum 
se cuvine, despre acela se spune că, pe cât se stinge omul cel dinafară, 
pe atât se înnoieşte cel dinăuntru. lar noi ne vom înnoi sufleteşte abia 
în ziua în care nu ne vom scârbi. Apostolul spune despre sine: Când 
slăbesc, atunci sunt tare (Il Cor. 12: 10), iar nouă ni se întâmplă de obicei în 
felul următor: când trupul este neputincios, slăbeşte şi sufletul. Dar şi în 
neputința noastră ne va pomeni Domnul, dacă ne vom sili, pe cât ne este 
cu putință, să ne smerim. (Cuviosul Ambrozie, 23, Partea a III-a, p. 68) 


Întăreşte-te în Domnul şi întru tăria puterii Lui. Credincioşia față 
de voia lui Dumnezeu ne este întotdeauna necesară şi folositoare, iar în 
neputinţă aceasta ne este de şi mai mare trebuinţă. Numai atunci putem să 
fim liniştiţi şi să păstrăm credinţa şi nădejdea în milostivirea lui Dumnezeu, 
Care mântuieşte pe păcătoşii ce se căiesc şi se smeresc ca vameşul ce nu se 
mâniase nici pe fariseul care l-a umilit. Mânia niciodată nu lucrează dreptatea 
lui Dumnezeu (lac.1, 20), dar cu cât mai nefolositoare este starea de mânie 
pentru un bolnav! E bine întotdeauna să ținem minte şi să zicem Domnului 
prin cuvintele psalmilor: Bine este mie că m-ai smerit (Psalm 118: 71). lar 
altădată să spunem: Şi noi după dreptate, că cele vrednice după faptele noastre 
luăm (Luca 23: 41). (Cuviosul Ambrozie, 23, Partea a III-a, p. 70) 

Îmi scrii că ţi-a slăbit considerabil sănătatea şi încă mai slăbeşte, 
aşa că maica Stareţă te trimite la medic pentru consultaţie. Să nu i te 
împotriveşti întru aceasta; poți să încerci chiar să te şi tratezi, dacă îţi va 
fi de ajutor, numai să nu te lepezi de gândul cel mai important al tău — să 
te laşi în voia lui Dumnezeu şi să te rogi Dumnezeului celui Milostiv ca 
să-ți dea ce-ţi este de folos, aşa cum ştie El şi cum Îi va fi Lui bineplăcut. 
(Cuviosul Ambrozie, 23, Partea a III-a, p. 108) 


În boala ciumei lucrează nimeni altul decât îngerul pedepsei, trimis 
de Dumnezeu, iar pentru suferința cruntă va fi şi milă de la Dumnezeu 
pentru cei ce mor cu astfel de moarte. (Cuviosul Ambrozie, 23, Partea a 
III-a, p. 111) 


Să ştii că, pe de altă parte, şi gândurile care te înspăimântă legate 
de durata bolii îți produc îngrijorarea că în general mănăstirea este de 
obşte şi cum că ai putea să îngreuiezi prin boala ta mănăstirea şi surorile, 
făcându-le să te îngrijească. Să respingi fără a mai cugeta aceste absurdități 
ale vrăjmaşului şi minciuni. Să ştii că prin boală le dai surorilor ce te 
îngrijesc prilej pentru împlinirea poruncii lui Dumnezeu: Bolnav am fost 
şi M-aţi cercetat (Matei 25: 36). Şi acest glas fericit se vor învrednici a-l 
auzi, în ziua Înfricoşatei Judecăţi a lui Hristos, aceia care au slujit cu 
osârdie bolnavilor, iar bolnavii se vor folosi şi ei, fiind ispitiți ca aurul în 
topitoarea durerilor. (Cuviosul Ambrozie, 23, Partea a III-a, pp. 113-114) 


Îmi scrii că te temi de însănătoşire pentru că mai târziu va trebui 
din nou să intri în gâlceava nenumăratelor griji, chiar dacă pentru 
ascultare. Cred că nu ţi se va mai întoarce sănătatea de altădată; de aceea 
te sfătuiesc să nu insişti în a merge fără luare aminte la biserică, fapt 
pentru care iarăşi te-ai îmbolnăvit, ci mai bine încearcă să te mântuieşti 
în chilie sub pretextul bolii, prin care poţi să te izbăveşti de multe griji. Cu 
timpul, pentru ascultare, chivernisirea conturilor mănăstireşti nu va mai 
fi pentru tine o grijă deşartă şi nici una foarte împovărătoare, dar până 
atunci va trebui să ai şi tu o lucrare în această mănăstire; iar lucrarea ta 
aceasta este: când vor veni conturile, să le administrezi şi, înapoindu-le, 
să petreci în pace. (Cuviosul Ambrozie, 23, Partea a III-a, p. 114) 


Despre fratele tău bolnav sufleteşte şi trupeşte pot să spun 
că neputința trupească îi este de mare folos. Chiar dacă va muri de 
tuberculoză, să nu te mâhneşti. Dacă tuberculoza nu-l va înţelepţi şi nu-l 
va converti la credinţa în Dumnezeu, atunci nimic altceva nu-i va mai 

putea aduce vreun folos. lar continuându-ți viața bănuindu-i pe toți, ştii 
şi singură cât de chinuitor este - îmi este şi neplăcut să vorbesc despre 
asta. Tuberculoza, iar mai precis starea acestor bolnavi, i-a adus pe mulţi 
la Domnul. (Cuviosul Ambrozie, 23, Partea a III-a, p. 119) 


Regret că sora ta N. s-a îmbolnăvit atât de tânără de tuberculoză. 
Dar Dumnezeu ştie mai bine decât noi ce şi cui îi este de folos. Noi ne 
iubim unii pe alții omeneşte, iar Domnul ne miluieşte, ca un Dumnezeu 
Multîndurat, şi în tot chipul se îngrijeşte de folosul nostru sufletesc. În 
această suferință, oamenii în general dobândesc un sfârşit creştinesc şi 
cu pace, pentru aceea nu te îngrijora prea mult pentru sora ta. (Cuviosul 
Ambrozie, 23, Partea a III-a, p. 104) 


Să citiți împreună cu maica egumenă N. cele scrise în cartea lui 
Varsanufie cel Mare către starețul bolnav Andrei, începând cu întrebarea 
163. Acolo veți vedea limpede că bolnavului i se cere doar răbdarea şi 
mulțumirea, şi că suferința trupului înlocuieşte nevoinţa trupească, pentru 
că asceza se practică pentru smerirea şi îmblânzirea trupului, iar boala o 
înlocuieşte pe aceasta. (Cuviosul Ambrozie, 23, Partea a III-a, p. 128) 


Îmi pare foarte rău pentru sănătatea ta zdruncinată. Să nu te tulburi 
din cauza acestei pricini: Sfinții Părinţi ne îndeamnă să nu căutăm de la 
cine şi pentru ce ne vin scârbele, ci să răbdăm cu mărinimie. Mulțumirea 
către Dumnezeu şi purtarea cu smerenie a bolii nu numai că vor şterge 
neputințele şi negrija noastre, ci vor întoarce vina noastră în slobozenie. 
Ceea ce îngăduie Dumnezeu spre folosul nostru din partea Proniei Lui 
preaînţelepte porneşte tot de la noi. Cel ce se fereşte de scârbele voite, 
zice Marcu Ascetul, se prăbuşeşte în cele fără de voie. Şi toate acestea 
sunt spre folosul şi înțelepțirea noastră, iar nu spre ruşinare. (Cuviosul 
Ambrozie, 23, Partea a III-a, p. 134) 


Scrii despre multele şi complicatele boli pe care le ai şi despre 
faptul că ai locuit nemăritată dimpreună cu părinții tăi. Şi ce? Doar nu 
eşti tu singura fecioară care a locuit cu mama şi cu tata, însă dacă ai 
făcut vreo promisiune de a-ți păstra fecioria - asta este cu totul altceva. 
Dacă ai promis să rămâi fecioară, iar mai târziu cauţi să te mării - aşa 
ceva nu se permite; iar pentru astfel de fapte sunt lăsate deseori pedepse 
de la Dumnezeu, asemănătoare cu ale tale. Nu-mi scrii limpede despre 
aceasta, dar din evoluţia bolii se vede că e ceva anormal în rânduiala vieții 
tale. Nu este de trebuinţă să călătoreşti prea mult. Dumnezeu poate să te 

tămăduiască prin orice icoană făcătoare de minuni şi orice bineplăcut al 
Domnului poate să te ajute cu rugăciunile lui. Dar toate sunt în Domnul 
şi prin Domnul. Există boala ca pedeapsă, al cărei leac este unul singur: 
să te laşi în voia lui Dumnezeu şi să rabzi, până El va binevoi să te 
miluiască. Să ai în vedere aceasta. Poţi însă să mergi la Cuviosul Tihon 
şi la părintele loan de Kronstadt. Şi când vei ajunge la pustia lui Tihon, 
să-ți spovedeşti înaintea duhovnicului păcatele făcute de la vârsta de 
şapte ani şi să te căieşti pentru toată viaţa ta, să te împărtăşeşti cu Sfintele 
Taine şi să faci Sfântul Maslu. Taina Sfântului Maslu i-a ridicat pe mulți 
bolnavi de nevindecat din patul lor şi mai ales a curăţit de păcatele uitate 
şi cele făcute din neştiință, iar după ce vei face asta, să te laşi în voia lui 
Dumnezeu. (Cuviosul Ambrozie, 23, Partea I, pp. 171-172) 


Căile Domnului sunt neştiute. Pe unii din dragoste îi duce 
pe calea scârbelor şi bolilor spre un mare bun sufletesc, iar aceasta 
este cu adevărat milostivire a lui Dumnezeu. (Cuviosul Ambrozie, 23, 
Partea I, p. 172) 


Am auzit că vă mâhniţi peste măsură, văzând suferinţele fiicei 
voastre bolnave. Cu adevărat, omeneşte vorbind, o mamă nu poate să 
nu se tânguiască atunci când îşi vede fetița micuță în astfel de suferinţe, 
chinuindu-se zi şi noapte. Şi totuşi trebuie să ţineţi minte că sunteți 
creştină, care crede în viața viitoare şi în răsplata fericită nu numai pentru 
nevoinţe, ci şi pentru chinurile de voie şi fără voie. De aceea nu trebuie 
nechibzuit să vă împuținați cu sufletul şi să vă întristați peste măsură, 
asemenea păgânilor sau oamenilor necredincioşi, care nu recunosc nici 
fericirea din viața de apoi, nici veşnicele suferințe de dincolo. Cât de 
mari ar fi chinurile fără de voie ale micuţei voastre fiice S., totuşi nu pot fi 
comparate cu cele de voie ale mucenicilor, iar dacă le egalează, atunci va 
dobândi aceeaşi stare fericită cu mucenicii în sălaşurile raiului. Totuşi să nu 
uităm nici de prezentele vremuri grele, când chiar şi copiii mici se vatămă 
sufleteşte din ceea ce văd şi aud, fapt pentru care este nevoie de curăţire, 
care nu există fără suferinţe, iar curățirea sufletească se face în mare parte 
prin suferinţe trupeşti. Să presupunem că n-a avut loc nici o vătămare 
sufletească. Şi totuşi trebuie să ştiţi că fericirea raiului n-o dobândeşte 
nimeni fără suferinţă. Priviţi: oare pruncii trec în viaţa viitoare fără boală 
şi chinuri? De fapt, nu vă scriu aceasta pentru că doresc moartea micuţei 
suferinde S., ci pentru mângâierea voastră, pentru o dreaptă judecare şi 
o întemeiată convingere, ca să nu vă mâhniți în mod nechibzuit şi fără 
măsură. Cât de mare ar fi dragostea voastră pentru fiică, totuşi să ştiţi că 

mult mai mult o iubeşte Multînduratul nostru Dumnezeu, Care caută 
în tot chipul să ne mântuiască. Dragostea Lui pentru fiecare credincios 
El Singur o mărturiseşte în Scriptură, zicând: Că de va şi uita femeia pre 
pruncul său, dar Eu nu te voi uita pre tine (Is. 49: 15). De aceea, încercați să 
cumpătați suferința voastră pentru fiica bolnavă, încredințând această 
mâhnire Domnului: ca, precum socoteşte şi binevoieşte, aşa să facă cu noi 
după bunătatea Lui. Vă sfătuiesc să împărtăşiți fiica bolnavă, mai întâi 
spovedind-o. Rugaţi duhovnicul s-o cerceteze mai cu atenţie în timpul 
spovedaniei. (Cuviosul Ambrozie, 23, Partea I, pp. 173-174) 


Boala trupească nu înseamnă nimic, ci să ne ferim ca nu cumva 
plăgile sufleteşti să rămână nevindecate, iar tu nici măcar nu vrei ca 
aceasta să-şi trateze cu medicamente bolile pe care le are. (Cuviosul 
Macarie, 24, Vol. 6, p. 309) 


Cu munca ta osârduitoare Îl vei îndatora pe Dumnezeu, iar nu pe 
oameni. Obişnuieşte-te să taci mai mult şi atunci nu vei păcătui şi nici nu 
vei judeca. Când nu vei mai cârti, atunci vei sluji mai cu osârdie bolnavii 
pentru Dumnezeu şi te vei izbăvi nu numai de boala ta trupească, ci 
şi de cea sufletească. Dacă însă, în vremea îndreptării tale, boala nu 
te va părăsi, înseamnă că aceasta este pentru ca prin răbdarea ta să te 
încununezi în viața viitoare pentru veşnicie. Ai răbdare. Viaţa va trece ca 
un vis. Să ungi cu ulei locurile afectate, având credinţă şi neîndoindu-te, 
precum te-am blagoslovit, şi Dumnezeu îţi va da uşurare, după credinţa 
ta. (Cuviosul Iosif, 11, p. 281) 


Având siguranța că Dumnezeu te iubeşte şi că din dragoste 
îngăduie să te topeşti prin boala trupului tău, atunci şi tu prin dragostea 
către El întăreşte-te în răbdare, cu mulțumire, şi nu deznădăjdui! Cunoşti 
din scrierile Sfinților Părinţi că răbdarea bolilor fără de voie depăşeşte 
nevoința. Despre aceasta să cugeți în felul următor: Dumnezeu ştie pentru 
ce a îngăduit să suferi din cauza bolilor, fără de care ai fi putut să cazi 
în multe feluri de patimi şi să aduci vătămare sufletului tău. (Cuviosul 
Macarie, 24, Vol. 4, p. 262) 


Tatăl nostru Cel plin de dragoste le face pe toate spre folosul 
nostru: uneori tămăduieşte neputinţele sufleteşti prin bolile trupeşti, 
alteori trimite boli pentru încercarea răbdării noastre şi pentru o mai 
mare răsplată prin daruri sufleteşti, aici sau în veacul viitor, iar multe 
din cauzele acestor boli noi nu le putem pricepe. Cine ar putea cunoaşte 
gândul Domnului? (Cuviosul Macarie, 24, Vol. 1, p. 411) 

Pronia lui Dumnezeu este de nepătruns pentru noi — de ce îngăduie 
să ne îmbolnăvim? Poate fi, desigur, ca pedeapsă, sau spre cercare, sau mai 
poate fi şi ca preîntâmpinare a unor căderi în păcate şi pentru păstrarea 
noastră în limita smereniei. (Cuviosul Macarie, 24, Vol. 1, p. 679) 


Nu deznădăjdui în boala ta: Dumnezeu, iubindu-te, ţi-a slobozit 
o încercare pentru primul tău pas de intrare în mănăstire şi, probabil, 
pentru curățirea ta de unele slăbiciuni pe care le-ai avut în lume. Să crezi 
că, trimițându-ţi boala trupească pentru curățirea duhului, Preadulcele 
nostru Domn lisus Hristos te iubeşte. Ci de s-ar şi strica omul nostru cel din 
afară, dar cel dinăuntru se înnoieşte (Il Cor. 4: 16). Nu jeli trupul, odată şi 
odată se va stinge, iar sufletul este veşnic! (Cuviosul Macarie, 24, Vol. 3, 
pp. 342-343) 


Chiar dacă boala ni se pare grea şi îndelungată în viața aceasta, 
totuşi ce este ea în comparație cu veşnicia şi cu desfătarea din veşnicie? 
(...) Întăreşte-te şi prin credința că Multmilosârdul Dumnezeu n-ar fi 
slobozit asupra ta atâtea suferințe dacă n-ar fi văzut folosul pe care-l 
ai din ele şi, mai ales, gândeşte-te că nu numai puţinele nevoinţe, ci şi 
desele păcate pe care le facem, cu ce le-am putea răsplăti? Iar boala ne dă 
şi răsplată şi nu permite să păcătuim. (Cuviosul Macarie, 24, Vol. 3, p. 499) 


Din dragoste, El ne cercetează şi prin boli, pe care le va primi în 
loc de nevoinţă, prin care te va izbăvi de ceea ce ai fi putut suferi dacă 
erai sănătoasă. Cu adevărat, dacă vom lua aminte la viețuirea noastră, 
vom vedea cât este de departe de calea pe care au mers părinții noştri şi 
maicile noastre sfinte - lăsându-ne chipul în care au făcut-o în descrierea 
vieții şi învăţăturii lor. Noi toți căutăm calea cea uşoară şi fugim de 
cea strâmtă şi dureroasă, dar cum să nu mulțumim Domnului, când El 
prin bolile şi scârbele cele fără de voia noastră ne făureşte mântuirea. 
Mulţumiţi lui Dumnezeu pentru dragostea Lui către noi păcătoşii şi 
aduceţi, după putere, pe cât se poate, dragoste şi smerenie, care ar putea 
înlocui neajunsurile viețuirii noastre şi care ar putea mijloci de milostivire 
pentru noi înaintea lui Dumnezeu. (Cuviosul Macarie, 24, Vol. 4, p. 259) 


Nici boala ta trupească nu este uşoară, dar Tatăl cel Milostiv ştie 
pentru ce ţi-a trimis-o. De asemenea, pentru plinirea neajunsului faptelor 
noastre, din dragostea Lui ne cercetează prin acestea. Dacă nu era boala, 
ar fi fost lupta cu patima trupească, şi încă una greu de suferit. Dă slavă 
şi mulțumire lui Dumnezeu! (Cuviosul Macarie, 24, Vol. 3, p. 415) 

Citind scrisoarea ta despre starea bolnăvicioasă în care ai căzut 
plecând de la noi, regretăm din suflet şi le socotim pe toate acestea, din 
îngăduința lui Dumnezeu, înrâurire vrăjmăşească. Ai conştientizat şi 
singură că ai primit greşit gândurile despre care ai scris; şi anume acestea 
te-au tulburat. Şi pentru că te simţi mai împăcată lângă maica O., chiar 
dacă eşti bolnavă, înseamnă că acesta este, pentru tine, folosul cel mai 
mare sufletesc, cu mult mai mare chiar decât cel trupesc, pentru că boala 
trupească va chinui puțin trupul şi mai târziu va aduce folos sufletului, 
iar boala sufletească este veşnică. Pentru aceasta, Doctorul sufletelor 
noastre ne cercetează aici prin boli şi suferințe, ca să mântuiască sufletul 
nostru în veacul ce va să vină. (Cuviosul Macarie, 24, Vol. 5, p. 584) 


Să nu cădeţi cu duhul, ci aveţi nădejde în ajutorul Dumnezeiesc. El 
este puternic să ne dea vindecare, nu numai trupească, ci şi sufletească. 
Atunci când omul nostru dinafară se împuţinează, cel dinăuntru se înnoieşte. 
Scrieți că vă supuneți voii lui Dumnezeu în boala voastră, dar vă mâhniţi 
pentru faptul că puteţi fi o povară pentru ceilalți. Degeaba socotiți în felul 
acesta. Sunt sigur că toate rudele voastre şi toți cei ce vă înconjoară vă arată 
interes nu numai după rudenie şi apropiere, ci şi pentru simțământul lor 
creştinesc, ba chiar însăşi firea noastră ne cheamă la compasiune pentru cei 
asemenea nouă şi religia ne insuflă să-i compătimim pe cei bolnavi. Pentru 
aceasta vor primi răsplată în viaţa viitoare, căci Dumnezeu primeşte această 
slujire ca şi cum Lui i s-ar sluji. (Cuviosul Macarie, 24, Vol. 1, p. 230) 

Vedem în învăţăturile Sfinţilor Părinţi şi în pilde că unii se găsesc 
în boli şi rabdă cu mulțumire, primind mare milă de la Dumnezeu. Luaţi 
acest sfat cu supunere faţă de voia lui Dumnezeu şi purtaţi crucea bolii care 
v-a fost trimisă. Păziţi-vă cu tărie în credinţa ortodoxă, alergați mai des la 
medicamentul duhovnicesc - spovedania şi împărtăşirea cu Preacuratele 
Taine ale lui Hristos - fără a aştepta posturile, ci, urmărind evoluţia bolii, vă 
puteți împărtăşi peste două sau trei săptămâni. Aceasta vă va aduce multă 
bucurie şi, dacă va fi voia Domnului, ați putea chiar să dobândiți vindecare 
- care la om este cu neputinţă, dar nu la Dumnezeu; că la Dumnezeu toate sunt 
cu putință (Marcu 10: 27). (Cuviosul Macarie, 24, Vol. 1, p. 364) 


Îmi scrii că te dor toți dinții. Ce putem face? Trebuie să mai şi 
răbdăm în loc să facem. Faptele pe care le socoteşti neîndestulătoare, 
înlocuieşte-le prin răbdarea bolii cu mulțumire, iar dacă chiar şi în boală 
te vor împresura patimile, atunci ce s-ar fi putut întâmpla în plină sănătate 
şi petrecere liniştită? (Cuviosul Macarie, 24, Vol. 5, p. 660) 

Văd din scrisoarea voastră că vă înspăimântați şi vă tulburaţi cu 
duhul din cauza apropierii de ținutul vostru a bolii - a holerei —, şi îmi 
cereți sfat şi întărire în aceasta. Vă pot spune că viața şi moartea fiecăruia 
din noi este în mâna lui Dumnezeu şi că fără voia Lui nimeni nu pleacă 
din lumea aceasta în veşnicie. Mai trebuie să ştiţi că fiecăruia îi este 
pregătit sfârşitul, numai că noi nu-l cunoaştem - când şi cum vom pleca 
de aici. (Cuviosul Macarie, 24, Vol. 1, p. 305) 


Vă compătimesc pentru durerea de dinţi pe care o aveţi, dar să ştiţi 
că şi eu sufăr din cauza lor. Cum să nu ne doară? Câtă muncă au sărmanii 
în mestecarea diferitelor mâncăruri, câte lovituri primesc de fiecare dată 
din partea limbii la mânie, la vorbirea în deşert şi la glume? Cum încă se 
mai ţin în gura noastră? Acestea vi le-am spus în legătură doar cu dinţii 
mei, iar ai voştri dor de la scorbut. (Cuviosul Antonie, 22, p. 131) 


Vă compătimesc din suflet pentru durerea voastră de dinţi, însă 
nu mă mir deloc de aceasta. Chiar şi pietrele de la moară se tocesc, iar 
dinţii noştri au avut destulă treabă în timpul vieții. Dar principala cauză 
a durerii este următoarea, după cuvântul Sfântului David, că dinții 
păcătoşilor Dumnezeu a zdrobit (Psalm 3: 8). lar noi nu suntem cei din urmă 
oameni pe lista celor păcătoşi. (Cuviosul Antonie, 22, p. 134) 


Căsătoria 


Mă întrebaţi pe mine, nevrednicul, despre acest lucru important 
care vă aşteaptă şi doriți să urmați cu credincioşie sfatului meu, dar eu îmi 
cunosc nevrednicia şi nu îndrăznesc să hotărăsc cu impertinenţă pentru 
voi ce să alegeți. Însă văzând starea voastră grea şi nedumerirea, precum 
şi credinţa cu care mă întrebaţi, chemând ajutorul lui Dumnezeu ca să mă 
lumineze, vă dau următorul sfat: în primul rând, trebuie să alergaţi cu 
rugăciune la Dumnezeu şi la Preacurata Maică a Domnului — mijlocirea ei 
este puternică înaintea lui Dumnezeu: ca să rânduiască El soarta voastră 
după sfânta Lui voie şi, dacă va fi cu folos să primiţi această propunere 
în căsătorie, să vă trimită ajutorul Lui şi binecuvântarea, iar dacă vă este 
nefolositor, atunci cu judecăţile Lui să desfacă planul acesta. Această 
predare în voia lui Dumnezeu, şi nu căutarea voii proprii, vă va apăra 
de multe ispite care se întâmplă uneori atunci când cineva vrea înadins 
să se împlinească voia sa, iar după aceea să meargă şi să ceară sfat de 
la rudenii şi cei apropiați. Dumnezeu va descoperi şi lor ce să vă spună 
spre folos şi ar mai trebui aflată apartenenţa lui religioasă şi dacă păzeşte 

cu bunăcuviinţă rânduielile Bisericii Ortodoxe, Maicii noastre, şi despre 
moralitatea lui, măcar în parte: astăzi vremurile sunt primejdioase, cu 
multă liberă-cugetare şi nesupunere față de Sfânta Biserică..Chiar dacă 
vă place, dar nu are credinţă statornică şi bunăcuviinţă, atunci nu vă 
sfătuiesc spre căsătoria cu unul ca acesta, iar dacă este creştin adevărat şi 
fiu al Bisericii Ortodoxe, cu bunăcuviinţă, atunci vă îndemn să îndrăzniți, 
cu ajutorul lui Dumnezeu. Dacă este voia Domnului să vă căsătoriți cu 
acest om şi dacă lucrurile vor curge spre împlinire, atunci, înainte de 
căsătorie, vă sfătuiesc ca, pregătindu-vă, să vă împărtăşiți amândoi cu 
Preacuratele Taine ale lui Hristos. Apropiindu-vă de o taină atât de 
importantă precum este căsătoria, trebuie să vă pregătiți, curățindu-vă 
prin spovedanie, împărtăşire cu Sfintele Taine şi prin rugăciune, iar nu 
prin baluri, muzică şi dansuri, pentru că acest pas are influență nu numai 
asupra vieţii de aici, ci se întinde şi în veşnicie. Şi care ar fi soarta voastră 
în căsnicie? Pe aceasta lăsaţi-o în voia lui Dumnezeu, pentru că judecăţile 
Domnului ne sunt neştiute - pedepseşte sau răsplăteşte după măsura 
aşezării morale a fiecăruia. Să nu vă îngrijiţi prea mult de avere, ci căutați 
mai întâi Împărăţia lui Dumnezeu şi dreptatea Lui, şi acestea toate se vor adăuga 
vouă (Matei 6: 33). (Cuviosul Macarie, 24, Vol. 1, pp. 349-350) 


Vă dau un răspuns scurt la scrisoare despre soarta care vă stă 
înainte, atât cât îmi este cu putință, din cauza sănătății mele şubrede. 
Rugaţi-vă lui Dumnezeu şi Preacuratei Maicii Lui ca să orânduiască El 
viața voastră după sfânta Lui voie. Dacă este voia sfântă a lui Dumnezeu 
să oferiţi acum mâna voastră celui ce v-a propus căsătoria, atunci orice 
piedică se va înlătura. Voi, însă, să vă supuneți în toate voii lui Dumnezeu 
şi în acelaşi timp să vă interesați de el - dacă este creştin adevărat al 
Bisericii Ortodoxe, cu bună aşezare sufletească - şi de familia lui. Oare 
părinţii sunt de acord cu căsătoria voastră, iar voi înşivă sunteți în deplin 
acord cu aceasta? În astfel de condiţii şi cu asemenea fapte, să aveți 
binecuvântarea Domnului pentru a începe o nouă viaţă, de familie, iar ce 
va fi înainte - nimeni nu ştie... (Cuviosul Macarie, 24, Vol. 1, pp. 320-321) 


Întâlnirea neaşteptată cu necunoscuta domniţă te-a făcut să te 
gândeşti dacă nu cumva ar putea să fie o partidă bună pentru căsătorie? 
Poate că acest gând se va îndeplini, dacă aceasta va fi voia lui Dumnezeu; 
tu nu cauţi bogăția şi usețea, ci să aibă bunăcuviinţă şi minte, pentru 
ca să-i poți împărtăşi în viață cele bune şi cele rele, să aibă o vedere dreaptă 
asupra lucrurilor şi să judece corect. Din încredințarea acelei onorabile 
doamne, în casa căreia ai văzut-o, e destul de educată, deşteaptă şi 

modestă, şi aceasta are o mare importanţă, pentru că, petrecându-şi viața 
cumpătat şi chiar în sărăcie, a putut să evite conformările la obiceiurile 
zgomotoase şi nefolositoare ale lumii, care au o mare influență asupra 
moralității. Eşti în nesiguranţă şi nu ştii cât de serios este acest gând, iar 
eu nu îndrăznesc să iau asupra mea hotărârea într-o problemă atât de 
importantă, ci te sfătuiesc să te rogi lui Dumnezeu şi să laşi acest lucru în 
voia Lui. Dacă acesta îi va fi bineplăcut, atunci dorinţa ta va creşte spre 
a fi împlinită şi, chemând ajutorul lui Dumnezeu şi slujind un Tedeum 
Domnului şi Maicii Lui, să treci la fapte, iar dacă, rugându-te, se va şterge 
din mintea ta, atunci să laşi lucrurile aşa cum sunt. (Cuviosul Macarie, 24, 
Vol. 1, pp. 345-346) 


Din ceea ce mi-ați scris văd că vă mâhniţi şi vă chinuie faptul că, 
întâlnindu-vă cu mine, n-aţi vorbit din destul despre problemele voastre 
şi despre faptul că ați zis că „măritişul este o pedeapsă a lui Dumnezeu”. 
Mai mult decât atât, în dorința voastră de a rămâne nemăritată, cunoscuții 
voştri vă sugerează că prin aceste cuvinte Îl mâniați pe Dumnezeu, ca şi 
cum ați fi vrut să vă aşezaţi mai sus decât Ziditorul şi să vă orânduiți 
viața după cum vă place, că orice dorinţă este păcat şi că nu trebuie să 
cerem nimic de la Domnul, ci în toate să ne lăsăm în voia Lui cea sfântă. 
Aflându-vă din cauza aceasta în nedumerire, îmi cereți să iau o hotărâre... 
Omul este dăruit de Dumnezeu cu rațiune şi voie liberă pentru a alege 
ce este mai bine, de aceea dorința noastră este creaţia voii noastre libere; 
atunci când voința noastră personală şi de sine stătătoare, condusă de 
rațiune, doreşte binele, adică împlinirea voii lui Dumnezeu, şi tinde 
către aceasta, atunci acest lucru îl voieşte şi Dumnezeu şi El ne ajută să-l 
înfăptuim. Dar dacă, din nebunie, doreşte contrarul voii lui Dumnezeu şi 
stăruie în îndeplinirea acestuia, Dumnezeu, fără a lega libertatea noastră, 
îngăduie înfăptuirea acelui lucru, numai că pentru primul ne răsplăteşte, 
iar pentru cel de-al doilea ne pedepseşte, fapt despre care pomeneşte 
de multe ori Sfânta Scriptură. De aceea, dorirea binelui este proprie firii 
noastre şi nu este nicidecum greşită. Ar trebui să ne îngrijim nu numai 
de dorinţă, ci şi de stăruința în îndeplinirea acesteia, numai că dorinţele 
şi faptele noastre trebuie să le punem în acord cu legea lui Dumnezeu, 
să le lăsăm în voia Lui şi să-l cerem ajutorul. Dacă Dumnezeu va vedea 
că acestea ne sunt folositoare şi conform voii Lui, atunci va da şi ajutor, 
iar dacă nu va întrezări folosul nostru şi nici voia Sa nu va fi prezentă, 
atunci, chiar dacă ni se pare că dorim să facem un lucru bun, iar acesta 
s-ar înfăptui de fapt sau din slavă deşartă, sau din oricare altă pricină de 
acest fel, Dumnezeu va împiedica îndeplinirea lui, pentru că noi cerem 

Lui: „Fie, Doamne, voia Ta”. Dar se zice că fiecare dorinţă este păcat şi 
că nimic nu trebuie să cerem de la Domnul, ci în toate să ne lăsăm în 
voia Lui - această părere este cu totul potrivnică rațiunii şi firii, precum 
şi Sfintei Scripturi. Nu orice dorinţă este păcat, ci dorința păcătoasă cu 
adevărat păcat este, iar fără dorinţa bună, cum s-ar mai fi numit omul 
cuvântător şi rațional şi care ar fi fost libertatea lui? lar despre a cere, 
Mântuitorul ne învaţă în Evanghelie: Cereţi şi vi se va da (Matei 7: 7). lar 
dacă în lucrurile de zi cu zi, obişnuite, e nevoie de dorință, muncă şi a 
cere ajutor de la Domnul, cu atât mai mult în cele cu privire la menirea 
noastră şi legate de mântuirea sufletească. Dar dacă nu veţi dori nici una, 
nici alta, adică nici căsătoria, dar nici păzirea fecioriei, atunci cum veți fi? 
Nimic altceva decât un copac sau o piatră nesimţitoare; chiar dacă veți 
gândi că „eu mă supun Domnului, în ceea ce El va hotărî”, totuşi va fi 
exact invers. Închipuiţi-vă starea voastră: nu doriți să vă măritaţi, ci să 
vă logodiţi lui Dumnezeu, cereți acest lucru şi aşteptaţi hotărârea Lui. 
Dar dacă pentru ispitirea voinţei voastre libere, să zicem, ar apărea nişte 
miri, unul, altul şi mai mulți, credeţi că ați avea puterea să-i refuzați, 
după dorinţa voastră? Şi nu veţi greşi cu asta, ci veți cunoaşte că voia lui 
Dumnezeu a întărit dorința voastră, iar dacă veţi consimţi cu căsătoria, 
atunci şi aici veți găsi voia lui Dumnezeu; şi totuşi anume libertatea 
voastră a avut aplecare către aceasta, iar nu puterea hotărâtoare a lui 
Dumnezeu. Şi totuşi, chiar dacă veți avea dorința binelui, dar vă veți 
afunda în deşertăciunea şi împrăştierea distracțiilor mondene, atunci 
să nu vă fie de mirare întunecarea ochiului duhovnicesc şi trecerea de 
la cele adevărate la cele înşelătoare: strică pre obiceiurile cele bune vorbele 
cele rele (1 Cor. 15: 33). lar dacă nu doriţi acest lucru, atunci, pe cât vă 
este cu putinţă, îndepărtaţi-vă de acestea şi rugați pe Dumnezeu să vă 
apere de săgețile celui viclean... Lepădaţi ruşinea şi frica voastră legate. 
de cuvintele pe care le-aţi rostit; având intenția să vă dăruiți vieții 
liniştite, rugați-vă Domnului, ca El Însuşi să îndrepteze calea voastră 
înaintea feței Lui şi să vă povățuiască către adevărul Lui, iar cu oamenii 
mondeni să nu intrați în discuţii referitoare la dorirea voastră; lumea are 
întotdeauna legile ei, dar care sunt urâte lui Dumnezeu: cugetul trupului 
vrăjmaş este la Dumnezeu, că legii lui Dumnezeu nu se'supune (Rom. 8: 7). Să 
nu vă înfricoşeze pedeapsa de aici, ci priviţi spre cele viitoare. (Cuviosul 
Macarie, 24, Vol. 1, pp. 97-98, 99-100) 


N. vă spune că divorțul soților este interzis de Domnul lisus 
Hristos. Citim cuvintele spuse de Domnul: Iar Eu zic vouă: că tot cel ce-şi 
va lăsa femeia sa, afară de cuvânt de curvie, o face pre ea să preacurvească (Matei 

5: 32). Din acestea oricine poate să vadă că divorțul nu este interzis de 
către Domnul în mod absolut. Dacă soții sunt credincioşi unul altuia, 
atunci nu trebuie să se despartă, iar de nu sunt, nu este cazul a-i lega pre 
dânşii. Această regulă o urmează şi Sfânta Biserică. (Cuviosul Ambrozie, 
23, Vol. 1, p. 204) 


Căsătoria pentru femeie înseamnă slujire Sfintei Treimi -— 
atât de înaltă este chemarea femeii de a fi soție şi mamă. (Cuviosul 
Nectarie, 18, p. 511) 


Ceri sfat de la mine, păcătosul, şi binecuvântare ca să te căsătoreşti 
cu mireasa aleasă de tine. Dacă eşti sănătos şi ea la fel, dacă vă placeţi şi 
mireasa are o purtare demnă de încredere, iar mama ei are un caracter 
bun şi nemeticulos, atunci poți să te căsătoreşti cu ea (Cuviosul Ambrozie, 
23, Partea I, p. 206) 


Dacă fiul e sănătos şi n-a promis să se facă monah, ci vrea să se 
însoare, atunci aceasta este cu putință: Dumnezeu va binecuvânta. Şi ca 
să fie mai smerită - uită-te bine. Dacă mama miresei e smerită, atunci şi 
mireasa ar trebui să fie smerită, pentru că, după zicala din bătrâni: „Aşchia 
nu sare departe de trunchi”. (Cuviosul Ambrozie, 23, Partea 1, p. 206) 

N-o sfătuiesc pe Sofia S. să se căsătorească până nu se va însănătoşi. 
Viaţa în căsnicie dezechilibrează chiar şi trupurile sănătoase, iar celor 
bolnave le pregăteşte moartea rapidă. Trebuie să ducă o viața mai curată, 
să postească în toate cele patru posturi ale anului, să le rabde pe toate, să 
se roage mai des lui Dumnezeu şi să muncească mai mult. (Cuviosul Iosif, 
11, pp. 267-268) 


Căsătoria este în sine însăşi o mare Taină. Domnul Însuşi a 
sfințit-o. Dar problema este alta: în Evanghelie se spune că Domnul, 
pregătind cina, a trimis să fie chemați toți cei pe care i-a poftit. lar aceştia 
n-au venit, zicând: „lartă-mă, nu pot să vin”. „De ce?” „Femeie mi-am 
luat”, „perechi de boi mi-am luat”. Şi se spune mai departe: s-a mâniat 
împăratul: „Duceţi-vă la răspântiile drumurilor şi adunaţi pe cei betegi". 
Atunci s-a umplut casa. (...) Domnul i-a chemat ca să-i facă generali şi 
miniştri, iar ei nu s-au dus. Nu vor! Nici nu trebuie! Dumnezeu, Care a 
creat universul, poate să-Şi găsească şi alții în locul acestora... (Cuviosul 
Varsanufie, 5, p. 52, din 04.05.1908) 

În Evanghelie, Dumnezeu Însuşi vorbeşte că cel ce priveşte îndărăt 
nu este potrivit pentru Împărăţia lui Dumnezeu (Luca 9: 62). Şi chiar dacă au 
fost exemple când oamenii au ieşit din mănăstire şi s-au căsătorit, totuşi 
n-a fost caz în care aceşti oameni să fi fost fericiți în viaţa lor. De aceea 
este destul de nesigur să-ți legi viaţa ta de viața unui asemenea om, iar eu, 
din partea mea, nu pot să sfătuiesc pe nimeni să facă aceasta, deoarece de 
la o astfel de căsnicie nu poți aştepta rezultate bune şi fericire. (Cuviosul 
Ambrozie, 23, Partea a III-a, p. 76) 


Nu vă sfătuiesc să faceți ceremonii şi adunări necuviincioase: a 
împlini acest obicei deşert împotriva bunei conştiinţe ar însemna acelaşi 
lucru cu închinarea la idoli. Să nu vă temeți de mustrări pentru aceasta. 
Nimeni din cei cu judecată sănătoasă nu vă va reproşa acest lucru, iar 
dacă va îndrăzni cineva din cei uşuratici, atunci să nu luaţi seama la 
aceştia. (Cuviosul Lev, 212) 


Fericirea în căsnicie li se dă doar celor care împlinesc poruncile lui 
Dumnezeu şi văd căsătoria ca pe o Taină a Bisericii creştine. (Cuviosul 
Nectarie, 13, p. 172) 


Pentru faptul că şi-a ales un soț nu din patimă sau din dragoste 
trupească, trebuie să mulțumească lui Dumnezeu; pentru că cei ce se 
căsătoresc din atracție pătimaşă sunt deseori nefericiți în viață. (Cuviosul 
Iosif, 11, p. 269) 


Mă întrebi despre căsătoria nepotului şi a nepoatei ca rudenii, zicând 
că astăzi acest lucru se permite. Şi chiar dacă se permite, care e folosul? 
Nu există fericire în căsnicie din pricina rudeniei şi se răsfrânge prin boli 
asupra copiilor. lată de ce nu pot să sfătuiesc pe nimeni să se hotărască 
pentru astfel de căsătorii. (Cuviosul Ambrozie, 23, Partea a III-a, p. 127) 


Lupta 


Viaţa noastră este război duhovnicesc cu duhurile nevăzute 
ale răutăţii. Acestea ne tulbură prin patimile noastre chezăşuitoare şi 
ne pornesc spre călcarea poruncilor lui Dumnezeu. Atunci când vom 
înțelege aceasta şi vom analiza cu atenţie, vom găsi că pentru fiecare 
patimă există un leac - o poruncă, opusă acesteia - vrăjmaşii încercând 
să ne împiedice să ajungem la acest leac mântuitor... În scrisoarea ta 
aminteşti despre clipele unei lupte grele cu urâtorul mântuirii noastre. 

Cu adevărat, greu este fără ajutorul lui Dumnezeu, mai ales atunci când 
ne încredem în mintea şi puterile noastre sau ne predăm nepăsării, iar 
feluritele căderi sunt îngăduite din cauza semeţiei. Sfântul loan Scărarul 
scrie: „Unde este vreo cădere, acolo a fost mai întâi mândria”. Aşadar, 
ne este de mare nevoie să ne străduim a dobândi smerenia, pentru că 
ducem lupta cu draci mândri, iar smerenia ne dă o biruință uşoară asupra 
lor. Prin ce, dar, vom dobândi această comoară - smerenia? E nevoie să 
învăţăm din scrierile Sfinților Părinți despre această virtute şi să avem în 
toate prihănire de sine, iar pe cei de lângă noi să-i vedem mai buni decât 
noi înşine: să nu-i mustrăm pentru nimic şi nici să-i judecăm, iar ocările 
lor să le primim ca trimise de la Dumnezeu pentru tămăduirea bolilor 
noastre sufleteşti. (Cuviosul Macarie, 24, Vol. 1, pp. 297-298) 


Aşadar, oricare ar fi modul nostru de viață, peste tot ne stă 
înainte lupta duhovnicească pornită de la duhurile răutății, tulburându- 
ne patimile şi împingându-ne către săvârşirea păcatelor, din care vine 
încercarea voinţei noastre libere şi a iubirii de Dumnezeu. Dacă nu vom 
avea această luptă, nu vom putea învăța iscusința, nu vom cunoaşte 
neputința noastră şi nu vom dobândi smerenia. lar aceasta este atât de 
înaltă, încât poate să ne mântuiască şi fără fapte, după cuvântul al 46-lea 
al Sfântului Isaac. (Cuviosul Macarie, 24, Vol. 2, p. 10) 

Creştinul care îşi petrece viața conform poruncilor lui Dumnezeu 
trebuie să fie încercat în diferite ispite: 1) deoarece vrăjmaşul, pizmuind 
mântuirea noastră, încearcă în tot chipul să ne împiedice de la împlinirea 
voii lui Dumnezeu, 2) pentru că virtutea nu poate fi bine întemeiată şi 
adevărată, dacă nu va fi încercată prin contrarul acesteia şi va rămâne 
neclintită. lată de ce avem în viața noastră luptă duhovnicească 
permanentă. (Cuviosul Macarie, 24, Vol. 6, pp. 15-16) 


Lupta cu patimile este necesară, pentru că întunericul şi pâcla 
acestora acoperă ochii noştri sufleteşti, ca să nu vedem pe Soarele 
Dreptăţii, pe lisus... (Cuviosul Macarie, 24, Vol. 3, p. 83) 


Să ştii că, viețuind în mănăstire, te găseşti pe câmpul de luptă ca 
un ostaş duhovnicesc, primind răni şi învrednicindu-te de cununi, iar 
dacă părăseşti acest loc, atunci nu mai ai nici luptă şi ți se pare că ai 
dobândit liniştea. Însă ceea ce crezi este greşit, pentru că foarte curând 
aceasta se poate transforma într-o furtună dezlănțuită. (Cuviosul Macarie, 
24, Vol. 3, p. 93) 

Mântuirea nu stă în a merge uneori la biserică şi a coase la gherghef, 
ci în păzirea inimii şi nimicirea patimilor: a mândriei, iubirii de sine, 
trufiei, mâniei, răutății, îmbuibării, poftei trupeşti şi celorlalte. Aceasta 
şi este lupta noastră duhovnicească - să ne împotrivim patimilor, să le 
nimicim cu ajutorul lui Dumnezeu. (Cuviosul Macarie, 24, Vol. 6, p. 276) 


Nevoiţi-vă împotriva patimilor. Lupta cu acestea şi cu vrăjmaşii 
nevăzuți este fără odihnă, înfricoşătoare şi cruntă. Smerenia, însă, pe 
toate le biruieşte. (Cuviosul Macarie, 24, Vol. 5, p. 94) 


Lupta nu este de o zi, iar învăţarea iscusinței în luptă necesită 
mult timp, muncă şi ajutor de la Dumnezeu. (Cuviosul Macarie, 24, 
Vol. 4, p. 121) 


Scrieţi că v-aţi împăcat cu gândul că veţi fi nevoit să duceți lupta 
cu patimile voastre până la sfârşitul vieții. Da, acest lucru este necesar, 
căci şi Sfinții Părinţi, până a dobândi nepătimirea şi pacea desăvârşită, 
au avut această luptă. Prin aceasta cunoaştem neputința noastră şi starea 
proastă în care ne aflăm, şi de nevoie ne smerim. (Cuviosul Macarie, 24, 
Vol. 1, p. 445) 


Să nu te încrezi în pacea pe care o ai, pentru că vei avea şi luptă 
spre cunoaşterea neputințelor tale şi spre vederea patimilor, dar să nu- 
ți fie frică de aceasta. Dumnezeu ne slobozeşte luptă după putere, atât 
cât putem duce, ca să dobândim învăţătură şi să ajungem la smerenie. 
Adevărata linişte se naşte din adevărata smerenie, iar tu mai ai mult ca 
să ajungi la aceasta. (Cuviosul Macarie, 24, Vol. 3, p. 229) 


Lasă-te în voia lui Dumnezeu şi caută la patimile tale; multe le 
avem înlăuntrul nostru şi nu le vedem, dar, în timp, diferite întâmplări 
ni le vor descoperi. Fie ca acestea să se stingă în veacul veacului din 
inimile noastre, cu ajutorul lui Dumnezeu, prin purtarea noastră de grijă 
şi împreună lucrarea celor ce poartă poverile noastre. (Cuviosul Macarie, 
24, Vol. 6, p. 234) 


Într-un război adevărat, mulţi sunt răniţi şi suferă de boli: cu atât 
mai mult suntem răniți în această luptă duhovnicească de către duhurile 
răutății şi mai ales ne aflăm biruiți atunci când ne încredem în puterile 
şi mintea noastră, până ne smerim şi ne cunoaştem neputința. (Cuviosul 
Macarie, 24, Vol. 3, p. 236) 

Fiind luptat, împotriveşte-te cu smerenie, precum este scris şi arătat 
nouă de Părinți, şi, dacă se va întâmpla să cazi, îndată să te ridici. Să ştii 
că pentru mândria ta ți se dă lupta aceasta. Aleargă la prihănirea de sine 
şi la smerenie şi nu fugi din chilia ta. Că, dacă nu se va încerca monahul 
prin diferite ispite şi scârbe, nu va putea să-şi cunoască neputinţa şi să se 
smerească. (Cuviosul Macarie, 24, Vol. 3, p. 245) 


Principala cauză a luptei tale puternice este puținătatea smereniei, 
care, atunci când scade, dă loc mândriei, iar dacă se întâmplă vreo cădere, 
fie şi numai cu gândul, acolo a lucrat mai întâi mândria. lar tu, precum se 
vede, nu stărui în a te împotrivi acesteia şi nici a o birui, de aceea mândria 
te surpă. Ca să te izbăveşti de ea, să te socoteşti ultima şi mai rea decât 
toate, ca una ce eşti biruită de patimi, şi vei vedea rodul acestei lucrări. 
lar tu, din contră, te crezi mai bună decât alţii, iar pe aceştia îi dojeneşti 
şi îi judeci. Cine ţi-a dat acest drept? Pentru aceasta şi vrăjmaşul se ridică 
cu putere asupra ta şi te tulbură prin gânduri de curvie. Smereşte-te şi 
vei primi ajutor de la Dumnezeu. (Cuviosul Macarie, 24, Vol. 6, p. 279) 


Este cu neputinţă să nu avem lupte, dar depinde de noi dacă 
biruim sau suntem biruiți. În timpul unor porniri puternice trebuie să ne 
abținem atât de la hrană, cât şi de la a privi, a auzi şi a vorbi, şi să dormim 
cu măsură, având în acelaşi timp inima înfrântă şi smerită. Fără acestea 
din urmă, primele puţin folos vor aduce. Atunci când eşti biruit, să ştii 
că primeşti pedeapsă pentru semețţie şi judecarea celorlalți. Smereşte-te 
şi Dumnezeu te va mântui! (Cuviosul Macarie, 24, Vol. 3, p. 256) 


Să te străduieşti să ai întotdeauna smerenie, iar dacă vei vedea 
vreo luptă care te biruieşte, să ştii că i-a precedat mândria şi că trebuie 
să alergi degrabă la prihănirea de sine şi la cuvântul: iartă-mă. (Cuviosul 
Macarie, 24, Vol. 3, p. 102) 


Atunci când trecem hotarul unei țări, avem nevoie de paşaport; 
tot astfel, biruind patimile, dobândim o altă stare, paşaport pentru 
viața veşnică. Fiecare patimă este îmbolnăvire a sufletului, pentru că 
invidia, mânia, zgârcenia nu sunt ale trupului, ci ale sufletului. Dacă 
dăm tămăduire trupului, cu atât mai mult e necesar să tămăduim 
sufletul bolnav. Anume pentru lupta cu patimile există mănăstirile. De 
altfel, nici oamenii din lume nu sunt scutiți de această luptă, dacă vor 
să se mântuiască. Şi în schitul nostru se duc lupte. Nimeni nu se face 
dintr-odată despătimit. Cineva vine cu mândrie, altul cu desfrânare, 

dacă nu trupească, atunci de gânduri, al treilea este atât de rău, încât nu 
poți trece pe lângă el fără frică, al patrulea este zgârcit, tremură pentru 
fiecare bănuțţ, astfel încât fără să vrei îți vine gândul: pentru ce a venit 
acesta la mănăstire? Al cincilea este lacom, tot timpul vrea să mănânce. 
„Parcă ai mâncat mai devreme în trapeză?” - i se spune. „Şi ce dacă, 
puțin a fost pentru mine” -— le răspunde şi mănâncă încetişor în chilie, 
organizându-şi mese şi după amiază, şi la miezul nopții, ş.a.m.d. În felul 
acesta stau lucrurile. Aceşti oameni îşi recunosc singuri păcatele şi se 
căiesc, dar la început îndreptarea se face mai greu. Stareţii încercaţi în cele 
duhovniceşti îi privesc cu înţelegere: sunt începători, ce poți aştepta de la 
dânşii? Dar iată că trec vreo douăzeci şi cinci de ani şi vedem că munca 
n-a fost zadarnică. Cel lacom a devenit postitor, cel desfrânat, feciorelnic, 
cel mândru, smerit ş.a.m.d. În lume puţini cunosc despre aceste lupte. 
La întrebarea: cum să ne mântuim? - cei mai mulți răspund: trebuie să 
n& rugăm lui Dumnezeu pentru mântuire, iar dacă te vei ruga, te vei 
mântui. Şi nu depăşesc această limită. Dar cu toate acestea rugăciunea 
nu va mântui pe cel împătimit. Ţelul, unicul țel al vieții noastre stă în 
dezrădăcinarea patimilor şi în înlocuirea acestora prin virtuți opuse lor. 
Cel mai bine este să începem această luptă în felul următor: cu toate că 
ne sunt proprii toate patimile, totuşi unele sunt într-o măsură mai mare, 
iar altele în una mai mică. Trebuie să determinăm care din ele predomină 
şi să ne întrarmăm împotriva acesteia. Este imposibil să ducem lupta 
cu toate patimile deodată: ne vor sugruma. Biruind o patimă, să trecem 
la dezrădăcinarea alteia ş.a.m.d. Omul care dobândeşte despătimirea 
primeşte un fel de diplomă cu dreptul de a intra în Împărăția Cerurilor, 
se face împreună vorbitor cu îngerii şi sfinţii. lar celui care nu şi-a biruit 
patimile, îi va fi cu neputinţă să fie în rai, pentru că va fi reținut de vămi. 
(Cuviosul Varsanufie, 3, pp. 108-109, din 2.06.1910) 


Vrăjmaşul întotdeauna atacă dintr-o parte, insistând asupra uneia 
dintre patimi. De exemplu, împingând spre lăcomie, nu va tulbura în 
acelaşi timp cu iubirea de argint, pentru că prin aceasta îşi poate distruge 
lucrarea, dacă omul va începe să se zgârcească chiar şi pentru împlinirea 
poftei sale de mâncare. Sau, momindu-ne în mrejele iubirii de argint, 
nu va mai insista şi asupra curviei, pentru că iarăşi poate să-şi distrugă 
lucrarea. (Cuviosul Varsanufie, 5, p. 32, din 25.02.1908) 


Părintele a explicat un fragment din Evanghelie: şi umblă prin locuri 
fără de apă, căutându-şi odihnă şi neaflând (Luca 11: 24). Ce se înţelege aici 
prin locuri fără de apă? Sufletele oamenilor slabi, împătimiţi, care nu au 

virtuţi. Pentru diavol nu este interesant să ispitească şi să împingă spre 
păcat un astfel de om, pentru care a păcătui cu gândul, cu cuvântul şi cu 
lucrul este ceva obişnuit. Pe un astfel de om îl face să păcătuiască fără 
luptă, precum obişnuieşte să facă în lume. Până la urmă, hotărăşte să se 
reîntoarcă la acel din care ieşise, şi se întoarce. Atunci când plecase de la 
acesta, omul a simţit o uşurare în lupta cu patimile, de parcă patimile au 
încetat să-l mai tulbure. Şi iată că s-a lăsat purtat de împrăştiere, a încetat 
să se cerceteze cu atenție şi a căzut în nepăsare. Anume în această stare 
îl găseşte diavolul, întorcându-se la el. Văzându-l că nu este pregătit de 
luptă, folosindu-se de nepăsarea acestuia, diavolul merge şi ia cu sine 
încă şapte duhuri, mai rele decât sine, şi intrând locuiesc acolo; şi se fac cele 
de pre urmă ale omului aceluia mai rele decât cele dintâi (Luca 11: 26). Pentru 
aceasta trebuie neîncetat să ne cercetăm pe noi înşine... Acest om, din 
cauza liniştirii patimilor, a făcut loc mândriei, care la timpul potrivit, 
până la urmă, l-a adus într-o stare atât de jalnică... (Cuviosul Varsanulfie, 
5, p. 97, din 01.01.1909) 


Să-i spui lui N. că, atunci când se va smeri, va înceta şi lupta: să 
doarmă şi să mănânce mai puţin, să se ferească de vorbirea deşartă, de 
judecată şi să nu iubească a se împodobi cu haine frumoase, să-şi păzească 
văzul şi auzul. Acestea toate sunt metode de protecție. Şi să nu lase gândurile 
să intre în inimă; iar atunci când acestea vor începe a veni, să se scoale şi să 
ceară ajutor de la Dumnezeu. (Cuviosul Macarie, 24, Vol. 6, p. 13) 


Nu ne putem lipsi de luptă, în care uneori biruim, iar alteori 
suntem biruiți. Cele ce nu ţin de voia voastră, lăsaţi-le cum sunt, pentru 
că, dorind să le menţineţi sau să le faceți după bunul plac, vă veţi vătăma 
mai mult, adăugând rele peste rele. (Cuviosul Lev, 251, 


Lupta cu patimile 


Cel ce va birui o patimă va birui un demon şi, dacă va birui două 
patimi, doi demoni va distruge, iar dacă se va lepăda de zece sau mai 
multe patimi, atunci va bate o legiune întreagă de demoni şi se va desfăta 
de pacea sufletească... (Cuviosul Antonie, 22, p. 78) 


O copilă curată nu poate viețui fără lupta cu patimile. Însă trebuie 
să uşurezi această luptă, să dormi şi să mănânci mai puțin, să nu-i 
cicăleşti pe cei din jur, să nu uiţi de Dumnezeu şi să ai gândul morții, 

iar cel mai mult - să te smereşti, pentru că fără aceasta lupta cu patimile 
este grea. lar păcătosului ce se pocăieşte îi este oricând cu putință să 
se mântuiască, pentru negrăita milostivire a lui Dumnezeu. (Cuviosul 
Anatolie, 7, p. 108) 


Întrebare: „Poate oare un om împătimit să aibă rugăciunea 
inimii?” 

Răspuns: „Poate, dar iată cum: în prima perioadă de acțiune a 
rugăciunii lui lisus, patima biruieşte pe om, iar în cea de-a doua perioadă, 
oricât de puternică ar fi patima, omul o biruieşte. Patima rămâne 
înlăuntrul omului până la moarte, pe când nepătimirea poate fi doar 
relativă. Aceasta o putem vedea din faptul că mulți nevoitori, precum 
Cuviosul Iacov, petrecându-şi viața întreagă în nevoinţe, alunecau în 
păcat. Cel ce se sileşte în nevoinţa rugăciunii, acela negreşit simte în 
sine mişcarea patimilor. Însă omul care a dobândit rugăciunea lăuntrică 
are patima ca un mort înlăuntrul său, ce nu-l mai poate tiraniza, şi, cu 
cât mai puternică este rugăciunea, cu cât se întăreşte mai mult în inima 
nevoitorului, cu atât mai puțin şi mai puțin acționează patimile, de parcă 
ar dormi. Mortul stă întins - înseamnă că există şi n-a dispărut, pentru 
că-l vedem cu ochii noştri. Tot astfel, patima este ca un mort în cel ce 
petrece în nevoinţa rugăciunii şi a dobândit rugăciunea lăuntrică... “ 
(Cuviosul Varsanufie, 5, p. 126, din 26.10.1909) 


Sfinții Părinţi ne învaţă: cu orice patimă să te lupți, dar de curvie să 
te mântuieşti prin fugă. Da, iar noi suntem nevoiţi să fugim de (aproape) 
orice patimă. Fuga nu are aici un sens direct: că, dacă ai simțit lupta 
înlăuntrul tău, te-ai apucat şi ai fugit din mănăstire, nu! Fuga implică 
aici numele Domnului lisus, rugăciunea lui lisus, pentru că spus este: 
stâncile scăpare iepurilor... (Psalm 103: 18). lepurii sunt toți cei timizi, 
slabi, smeriţi, care nu pot lupta cu patimile prin propriile lor puteri... 
(Cuviosul Varsanufie, 5, p. 166, din 06.08.1910) 


Întrebare: „Am citit la episcopul Teofan, în Calea către mântuire, că 
trebuie să găsim în noi patima de căpetenie. M-am tot gândit şi nu m-am 
putut opri asupra nici uneia dintre patimi . 

Răspuns: „Trebuie să te rogi, ca Domnul să descopere această 
primă patimă; singur n-ai s-o găseşti. Şi este foarte important a o găsi, ca 
să ştii încotro să-ţi îndrepți puterile, adică să ştii cu care patimă să lupți 
mai întâi”. (Cuviosul Varsanufie, 5, p. 167, din 19.09.1910) 


79 


Nu deznădăjdui. Chiar dacă eşti luptată de patimi şi, după cum 
scrii, eşti la o vârstă înaintată, căci ai trecut de 20 de ani, totuşi să nu 
deznădăjduieşti. Patimile uneori ne mai luptă şi la 30, şi la 40, şi la 50, şi 
la 60, şi la 70 de ani. (Cuviosul Anatolie, 7, p. 239) 


Păcat că ai trăit atâţia ani pe lume şi nu ţi-ai nimicit patimile! Şi 
pentru că veni vorba: ce ai mai putea face acum, la vârsta venerabilă 
de 25 de ani? Prin ce te-ai mai putea smeri? Şi acum iată, scotocind în 
acest bălegar puturos de patimi, nu vei putea ține prea sus nasul. Şi mai 
ales cum ai putea să izbuteşti, măcar puţin să te mândreşti? (Cuviosul 
Anatolie, 7, p. 240) 


Faptul că doreşti să te izbăveşti complet de gânduri este mai mult 
decât prostie! Sfinții nu îndrăzneau să zică aşa ceva! Mi-ai înşiruit o 
grămadă de patimi care te luptă, în timp ce eu am de vreo două, trei sau 
chiar zece ori mai multe decât tine - şi pe toate le rabd. Acelaşi lucru ţi-l 
doresc şi ție! (Cuviosul Anatolie, 7, p. 288) 


Sora T.G. a ajuns la o vârstă înaintată - este al 26-lea an de când 
trăieşte pe pământ — iar patimile tot n-au părăsit-o. Straniu lucru: o 
bătrâneţe atât de venerabilă — şi are patimi. Pesemne că ai auzit, dar 
n-ai înţeles cuvântul: „Cărunteţele sunt înțelepciunea oamenilor şi vârsta 
bătrâneților, viață nespurcată”. Uneori Dumnezeu dă repede nepătimirea 
celor deosebit de smeriţi, dar de obicei omul moare fiind încă luptat. Şi 
aceasta nu înseamnă că s-a pierdut, ci - precum a zis cineva - unul ca 
acesta este numărat în rândul mucenicilor. Doreşti să afli la ce vârstă te 
vor lăsa patimile? Odinioară s-a spus: Nu este al vostru a şti anii sau vremile, 
care Tatăl le-au pus întru a Sa stăpânire (Fapte 1: 7). (Cuviosul Anatolie, 7, 
pp. 117-118) 


Nu te mai nelinişti de ceea ce se întâmplă în inimă. Numele lui 
lisus îl tulbură pe vrăjmaşul sufletelor noastre care s-a cuibărit în inimă - 
pentru aceasta el îşi şi suceşte minţile, iar tu să faci ceea ce ţi s-a poruncit. 
Ține minte că lisus, Cel pe Care Îl chemi, este mai puternic decât vrăjmaşul. 
Să găseşti numaidecât cartea Şapte cuvinte de Marcu Ascetul şi s-o citeşti 
în toată vremea. Aşa să te ridici deasupra ei. (Cuviosul Anatolie, 7, p. 145) 


Mai continui să lupți cu pătimioarele tale? Luptă, luptă! Să-ţi 
fie de bine, ostaşule al lui Hristos! Să nu te laşi purtat de răutate şi de 
neputințele trupeşti. lar dacă vei avea ispită, să alergi la Doctor, strigând 

împreună cu Sfânta Biserică, Maica noastră: „Doamne, numără-mă cu 
tâlharul, cu desfrânata şi cu vameşul (cu cei care se pocăiesc, desigur) şi 
mă mântuieşte”. (Cuviosul Anatolie, 7, p. 161) 


Te mâhneşti foarte că te biruiesc patimile şi că nu poți să te 
împotriveşti lor. Trebuie să ne mâhnim, însă ar mai trebui să ştim că 
patimile se dezrădăcinează puţin câte puţin şi că trebuie să lucrăm multă 
vreme asupra noastră. Dar deocamdată să răbdăm şi să ne smerim. 
(Cuviosul Anatolie, 7, p. 200) 


Să nu fugi de lupta cu vrăjmaşul. Mare, foarte mare este plata 
luptătorilor: Lumina veşnică, a bucuriei, vie, de viață dătătoare, care îi va 
veseli pentru toate aceste scârbe. Domnul a zis iubiților Săi: În lume necaz 
veți avea..., ci întristarea voastră întru bucurie se va întoarce... Şi bucuria 
voastră nimeni nu o va lua de la voi (loan 16: 20, 22, 33). Înseamnă că această 
bucurie va fi veşnică. lar scârbele se vor împrăştia, ca fumul şi ca praful. 
(Cuviosul Anatolie, 7, p. 208) 


Trebuie să ştim care patimă ne tulbură mai mult, ca să luptăm mai 
întâi cu ea. Pentru aceasta trebuie în fiecare zi să ne cercetăm conştiinţa... 
(Cuviosul Nicon, 8, p. 306) 


Trebuie ca toate cele rele, inclusiv patimile care ne luptă, să nu 
le socotim ale noastre, ci de la vrăjmaşul diavol. Este foarte important. 
Numai atunci vom putea birui patima, când n-o vom socoti a noastră. 
(Cuviosul Nicon, 8, pp. 319-320) 


Biruinţa asupra patimilor se săvârşeşte prin puterea lui Dumnezeu. 
Puținele noastre puteri nu sunt suficiente pentru aceasta. Trebuie să 
recunoaştem cu smerenie acest lucru şi să atragem prin smerenie milostivirea 
şi ajutorul lui Dumnezeu asupra noastră. (Cuviosul Nicon, 8, p. 371) 


Fiica Babilonului, ticăloasa! (...) Fericiteste cel care va apuca şi va lovi pruncii 
tăi de piatră (Psalm 136: 8-9). După cum explică Sfinţii Părinţi, prunci aici sunt 
numite gândurile şi mişcările păcătoase. Anume acestea trebuie distruse şi 
zdrobite de Piatră din clipa în care apar, iau naştere, de la începutul apariţiei 
lor, cum s-ar zice - din pruncie, fără a le lăsa să crească, cât încă sunt mici 
şi nu s-au întărit. lar Piatra este Hristos. Loveşte aceşti prunci babiloneni 
cu numele lui lisus, distruge-i cu rugăciunea lui lisus şi tot aşa prin toate 
mijloacele harului lui Hristos. (Cuviosul Nicon, 6, pp. 195-196) 

Fără a vorbi amănunţit despre înrâurirea distrugătoare a patimilor 
ruşinoase - curvia -, care atât de uluitor şi urât fac omul să se asemene 
dobitoacelor, putem observa că absolut oricare patimă lipseşte omul 
de chipul lui omenesc, asemănându-l dobitocului şi fiarei. Priviţi, spre 
exemplu, ce fac mânia şi răutatea. Un om cuprins de răutate se face cu 
totul asemănător fiarei, ochii împrăştie scântei, faţa se schimonoseşte 
- astfel încât pare că este gata să-şi devoreze aproapele. Toate patimile 
în general: lăcomia pântecelui, bănuiala, iubirea de arginţi şi altele - 
transformă oamenii în dobitoace. (Cuviosul Nicon, 6, p. 207) 


Să ne dea Dumnezeu înțelepciune ca, neîndoindu-ne, să luptăm 
cu vrăjmaşul mântuirii noastre şi cu păcatul: fără înțelepciune de la 
Dumnezeu şi fără ajutorul Lui, biruinţa este cu neputinţă. Noi suntem 
neputincioşi şi slabi fără ajutorul Domnului, însă cu acest ajutor totul 
este posibil, precum a zis Apostolul: Toate le pot întru Hristos, Cel ce mă 
întăreşte (Filip. 4: 13). (Cuviosul Nicon, 20, p. 38) 


Mă întrebi cum să lupți cu patimile? Aici ne aflăm în biserica 
luptătoare şi trebuie să avem neîncetat lupte, precum spune şi cuviosul 
Paisie Velicikovski: luptă trebuie să fie (neîncetat); mustrarea de sine şi 
smerenia, precum scriu Părinţii, sunt cele mai puternice arme împotriva 
oricărei patimi. (Cuviosul Ilarion, 44) 


Citind scrierile Sfinţilor Părinţi, ai văzut că cel ce vrea să-şi 
curățească inima de patimi trebuie să cheme în ajutor pe Dumnezeu. Aşa 
este. Însă nu vei putea să zici rugăciunea lui lisus dacă nu vei alunga 
gândurile. Dumnezeu nu cere de la începători rugăciune neîmprăştiată, 
care se dobândeşte în timp îndelungat şi cu multă trudă. Aşa zic şi 
scrierile Sfinţilor Părinți: „Dumnezeu dă rugăciunea celui ce se roagă”, 
iar de rugat totuşi trebuie să ne rugăm, cu buzele şi cu mintea. (Cuviosul 
Ilarion, 44) 


Orice valuri s-ar ridica asupra sufletului tău, să alergi întotdeauna 
la Hristos. El, Mântuitorul, va veni în ajutor şi va domoli valurile. Tu 
să crezi că Domnul înadins ţi-a pregătit aşa o viață spre tămăduire. Să 
n-o respingi şi să nu cauţi liniştea trupească şi pacea înşelătoare, pentru 
că la început trebuie mult să suferim şi să răbdăm. lar dacă vei avea 
descoperire, atunci ea îţi va uşura cu mult lupta şi vei avea mai multă 
pace decât ai fi avut prin tine însăți. (Cuviosul Lev, 161) 

Dinafară ne vine război. lar înăuntru avem unul dublu şi extrem 
de periculos. În acest fel de... luptă vă este foarte de trebuinţă silirea 
pentru dobândirea biruinţei: prin răbdare, mustrare de sine şi smerenie. 
(Cuviosul Lev, 166) 


Să nu te mâhneşti peste măsură şi să nu deznădăjduieşti din 
cauză că au reînceput atacurile dinafara şi dinlăuntrul vostru, pentru că 
până acum acestea au zăcut ascunse. Dar îndată ce aţi făcut să lucreze 
partea voastră furioasă, dimpreună cu amărăciunea înverşunată, 
acestea s-au descoperit şi au turbat. Să alergăm însă la Dumnezeu prin 
Singura Întâistătătoare şi Păzitoare, prin Mijlocitoarea noastră a tuturor, 
Preasfânta Născătoare de Dumnezeu şi Fecioara Maria, care, prin 
rugăciunile şi cererile ei atotputernice, va tămădui toate bolile noastre 
trupeşti şi sufleteşti! (Cuviosul Lev, 191) 


Să nu ne mirăm de faptul că celelalte patimi, pe care mi le descrieţi, 
vă secătuiesc şi vă biruiesc, mai ales furia, pentru că uşor îi este omului să 
se vatăme, însă mult timp îi trebuie, silință şi muncă, pentru a se tămădui 
şi a dobândi deplină sănătate. Aşadar, mult prețuită fiică, nădăjduiesc, 
în bunătatea lui Dumnezeu, că, dacă veţi continua să aveţi ascultarea 
cuvenită şi supunere față de maica Varvara şi în tot chipul vă veţi strădui 
să descoperiți faptele voastre şi toate gândurile care vă vin de la vrăjmaşul 
diavol, dacă vă veți tăia voia în tot lucrul şi pentru nimic nu veți crede 
gândului vostru, astfel vă veți îndepărta de părerea de sine şi de judecare, 
ca de o otravă de moarte aducătoare, şi, cu împreună lucrarea şi ajutorul 
harului, vă veţi sili să vă îndreptaţi. De aceea voi zice cu îndrăzneală că 
Multmilostivul Dumnezeu nu numai că vă va tămădui de vătămare, ci 
are să vă dea şi daruri — smerenia, chibzuința! (Cuviosul Lev, 120) 


Plictiseala pe care o simte soția voastră... este, desigur, de la 
vrăjmaşul, pentru că ea se sileşte să împlinească sfatul ce i s-a dat spre 
mântuire, iar vrăjmaşul urăşte aceasta şi îi aduce plictiseală. Trebuie să 
răbdați şi să nu cedați, iar Dumnezeu va da ajutorul Său - plictiseala 
va dispărea. Şi mai trebuie să nu vă lăsați purtat de patima voastră de 
căpătâi, ci să-i arătați împotrivire, tăind încetişor acest obicei - şi astfel 
nu veţi fi dominat de el. (Cuviosul Lev, 209) 


Războiul duhovnicesc este prezent oriunde. Nu sunteți scutit 
de acesta, chiar dacă nu vedeţi săgețile ce vin de la vrăjmaşi. Lucrurile 
despre care mi-aţi scris, adică melancolia şi celelalte, sunt din uneltirile 

vrăjmaşului, însă noi, fără a avea lumina smereniei, luptăm cu el în starea 
în care suntem, ca şi cum am lupta noaptea împotriva duşmanilor într-un 
război adevărat. lar atunci când ne vom smeri, Dumnezeu ne va dărui şi 
lumina cunoştinţei, şi atunci vom merge şi noi pe calea poruncilor Lui. 
(Cuviosul Lev, 231) 


Legat de ispitele pe care le aveţi acasă şi care au fost îngăduite 
pentru istovirea trupului vostru, să alergaţi cu smerenie la Multmilostivul 
Dumnezeu, Singurul care poate să tămăduiască rănile şi patimile cele de 
netămăduit. Precum zice avva Appolo unui frate ce suferea din cauza 
războiului, „această patimă se tămăduieşte nu atât prin grija omenească, 
cât prin iubirea de oameni a lui Dumnezeu şi milostenie“... (Cuviosul 
Lev, 194) 


Cesă facă, atunci, cei pe care îi tulbură şi îi nelinişteşte oarecum fără 
voia lor neiubirea şi răutatea, invidia şi ura sau îi tulbură necredința? 

În primul rând trebuie să atragem atenţia asupra cauzelor acestor 
patimi, împotriva cărora va trebui să folosim un leac pe măsură. Cauza 
necredinţei este iubirea slavei pământeşti, precum mărturiseşte Însuşi 
Domnul în Sfânta Evanghelie: Cum puteți voi să credeți, slavă unul de la 
altul luând, şi pre slava cea de la Singur Dumnezeu nu o căutaţi? (loan 5: 44). 
lar invidia, răutatea şi ura vin din mândrie şi din lipsa de dragoste pentru 
aproapele. Tămăduirea acestor patimi stă mai întâi în recunoaşterea 
neputinței proprii, cu smerenie şi sinceritate, înaintea lui Dumnezeu şi a 
părintelui duhovnic; apoi avem strădania în a urma Evanghelia - să nu 
acționăm din atracția acestor patimi, ci să facem cele potrivnice lor; al 
treilea leac ar fi căutarea slavei lui Dumnezeu şi de la Dumnezeu în toate; 
al patrulea - cerşirea cu smerenie a ajutorului de la Dumnezeu, fără a ne 
îndoi, ci crezând că ceea ce este cu neputinţă la oameni e cu putinţă la 
Dumnezeu. Al cincilea leac este prihănirea de sine, adică în orice situație 
neplăcută sau întristătoare să luăm vina asupra noastră şi să n-o dăm 
pe alții, pentru că n-am ştiut să procedăm cum se cuvine şi am provocat 
aşa o neplăcere şi mâhnire, de care vrednici suntem, din îngăduinţa lui 
Dumnezeu, pentru nepăsarea şi trufia noastră, pentru păcatele noastre 
vechi şi noi. (Cuviosul Ambrozie, 23, Partea a Il-a, p. 37) 


Rugăciunea lui lisus s-o zici împotriva ispitelor trupeşti, iar când 
eşti luptat de mânie să te rogi pentru cel din cauza căruia te mâhneşti. 
Mântuieşte, Doamne, şi miluieşte pe cutare, şi cu sfintele ei rugăciuni 
ajută mie, ticăloasei şi păcătoasei! (Cuviosul Ambrozie, 23, Partea a II-a, p. 91) 

Sfântul loan Scărarul spune că, pentru cei ce au venit la mănăstire, 
prima şi cea mai mare ispită a vrăjmaşului este samavolnicia, încrederea 
în sine şi voia proprie. Fiecare din voi să țină minte aceasta, lăsând pe 
ceilalți să facă ce vor şi ce socotesc de cuviință, pentru că fiecare va 
răspunde pentru sine înaintea Domnului. În continuare, sfântul pune 
înainte trei patimi de căpetenie care îi războiesc pe cei ce se află în 
ascultare: lăcomia pântecelui, mânia şi pofta trupească. Ultimele două 
îşi iau putere de la prima, pofta trupească aprinzându-se din lăcomie şi 
odihna trupului, iar mânia - pentru lăcomie şi odihnă. Acest întreg sobor 
de răutăți se naşte şi se întâmplă din iubirea de sine şi din aşezarea spre 
mândrie a sufletului. Pentru aceasta Domnul porunceşte în Evanghelie 
să ne lepădăm de noi înşine şi să ne smerim. Prin silirea sinelui şi prin 
smerenie vom atrage milostivirea şi ajutorul lui Dumnezeu, prin care 
omul are putere să se ferească de rău şi să facă binele. Dacă nu putem să 
postim urmând exemplul vechilor nevoitori, atunci măcar să ne silim cu 
smerenie şi prihănire de sine a ne abține la timpul cuvenit şi cu măsură 
de la mâncare şi băutură. Tot astfel să facem cu somnul, cu discuțiile 
şi cu altele. În general, să ținem minte cuvintele Apostolului: De trăim 
cu Duhul, cu Duhul să şi umblăm. Să nu fim măreți în deşert, unul pre altul 
întărâtând, unul altuia pizmuind (Gal. 5: 25-26). Invidia este mai rea 
decât toate. Sfântul Isaac Sirul scrie că cel ce face loc invidiei înlăuntrul 
său dobândeşte împreună cu ea şi pe diavolul. Atunci când cineva 
îngăduie diavolului să se apropie de sufletul său, ce tulburare, agitare şi 
răzvrătire nu face acesta? Să ne izbăvească Domnul de asemenea patimă 
vătămătoare, la fel şi de judecarea altora, care ne face fățarnici înaintea 
lui Dumnezeu. (Cuviosul Ambrozie, 23, Partea a II-a, pp. 99-100) 


Îmi descrii războiul puternic care te luptă de jumătate de an şi eşti 
nedumerită pentru ce ţi-a fost îngăduit. Mă întrebi dacă nu cumva L-ai 
mâniat şi acum pe Dumnezeu cu ceva, dacă nu cumva ai făcut vreun 
păcat de moarte? Chiar dacă n-ai păcătuit, trebuie să mai rabzi şi pentru 
păcatele mai vechi. Maria Egipteanca a luptat 17 ani cu patimile în pustie 
ca şi cu nişte fiare. Spui că probabil această cale este generală pentru toți 
oamenii care au păcătuit mult. Într-adevăr, calea este una, însă pe această 
cale fiecare om resimte mai mult sau mai puțin un lucru sau altul, potrivit 
aşezării sale lăuntrice şi simțămintelor sale. Îți voi da un exemplu. Pe un 
timp umed şi rece câțiva oameni merg pe acelaşi drum. Unul sănătos va 
îngheţa puţin, şi atât. Altul însă, cu sănătatea mai firavă, va răci, va face 
guturai, va începe să-l doară capul. Iar cel bolnăvicios se va îmbolnăvi cu 
totul de la ceea ce omului sănătos nu-i aduce nici o pagubă. Aşa să cugeţi 


85 


şi despre ceea ce ai întrebat: războiul care te încearcă (de exemplu ceea 
ce simţi când stai în biserică) este semnul unei adânci neputințe. Această 
luptă devine mai uşoară prin smerenie şi se întețeşte din înălțarea minții 
şi mândrie. (Cuviosul Ambrozie, 23, Partea a III-a, pp. 94-95) 


Scrii că multă vreme nu ţi-a trecut prin minte şi n-ai avut dorința 
să o rogi pe Împărăteasa Cerească să mijlocească pentru tine în luptele 
tale, căci ţi se pare că a cere izbăvire din război înseamnă lepădare de 
crucea călugărească... De câte ori ţi-am scris ca în luptele tale să chemi în 
rugăciune pe Dumnezeu, să-L rogi să-ți dea ajutorul Lui atotputernic şi 
mijlocirea Preasfintei Stăpânei noastre Născătoare de Dumnezeu, iar tu 
zici că n-ai avut dorință s-o rogi pe Împărăteasa Cerului. Ți se spune să te 
rogi pentru ajutor de la Dumnezeu, iar tu o ţii una şi bună cu izbăvirea de 
război. Nu izbăvire trebuie să ceri de la Dumnezeu, ci ajutor şi răbdare 
cu bărbăție. Strigă către Dumnezeu şi Maica Domnului cu smerenie, cu 
conştiinţa adâncă a neputinței tale, a putreziciunii celor dinăuntru ale 
tale, părăsind gândurile trufaşe despre păruta ta iubire de Dumnezeu, şi 
atunci Dumnezeu puternic va fi să-ți dea ajutor şi uşurare, după măsura 
smereniei tale. (Cuviosul Ambrozie, 23, Partea a III-a, p. 96) 


În scrisoare... iarăşi întrebi de ce ţi-a fost lăsat un război atât de 
puternic, dacă este pentru păcate sau spre curățire, şi altele, şi altele. 
Adică faci felurite şmecherii: vrei să primeşti acest război astfel încât să 
nu fii nevoită să te smereşti. Între timp, acesta ţi se lasă, printre altele, 
anume spre smerirea cugetării trufaşe; adică, în cuvinte mai simple, 
pentru mândrie şi păcate. (Cuviosul Ambrozie, 23, Partea a III-a, p. 98) 


Îți exprimi în acelaşi timp dorința şi nedumerirea - de ce se 
întâmplă ca şi cum Dumnezeu nu aude rugăciunile tale legate de curățirea 
de patimi. Pentru nedumerirea ta îți voi aduce un exemplu. Primăvara, 
grădinarul mai întâi curăță bine pământul de tot felul de ierburi rele 
şi apoi sădeşte plantele în pământ curat; dar buruienile iarăşi răsar şi 
grădinarul trebuie aproape toată vara să prăşească şi să curețe de câteva 
ori plantele de buruieni, până ce acestea se vor întări. Trupul nostru este 
făcut din acelaşi pământ şi, cât s-ar strădui omul să se curețe de patimi, 
acestea iarăşi pătrund înlăuntrul omului, ca şi buruienile. Şi iarăşi, dacă 
nu este bine îngrădită grădina, atunci caprele şi porcii vatămă plantele. 
lar păsările pot zbura şi peste îngrăditură. Grădinarul trebuie să aibă grijă 
de toate acestea şi să protejeze plantele. Iar creştinul trebuie să păzească 
roadele duhovniceşti de păsările gândurilor, care uneori se transformă şi 

în alte animale. Protopărintelui nostru i s-a spus: Întru sudoarea feței tale 
vei mânca pâinea ta, până când te vei întoarce în pământul din care eşti luat 
(Gen. 3: 19). (Cuviosul Ambrozie, 23, Partea a III-a, p. 116) 


Din mărturisirea ta văd că, vrând să împlineşti sfaturile mele, 
ai luptă cu somnul şi cu gândurile - Dumnezeu să-ţi ajute în aceasta! 
lar pentru ca să scapi de somnul mult, scrii că ai început să mănânci 
fără să te saturi şi, ieşind de la masă foarte flămândă, te tulburi că nu ai 
binecuvântarea mea şi totuşi faci aceasta. Nu trebuie să fii flămândă, ci la 
prânz hrăneşte-te cu măsură. Nici cina nu este de lepădat, ci urmăreşte şi 
în aceasta înfrânarea, şi mănâncă mai puțin decât la prânz... Făcându-ţi 
pravila de dimineaţă, ai simţit o deosebită frângere a inimii şi sârguinţă, 
după care toată ziua ai fost luptată de gânduri de mânie şi ținere de minte 
a răului. Să nu te tulburi din aceasta. Sfântul Isaac Sirul spune: „Dacă te 
rogi cum se cuvine, să aştepţi să-ți vină ceea ce nu se cuvine”. Aşa ți s-a 
întâmplat şi ţie. (Cuviosul Ilarion, 47) 


Iubirea de frați 


Să dea Dumnezeu minte şi putere ca să purtăm poverile unii altora 
şi prin aceasta să plinim legea lui Hristos, dragostea şi pacea. Greşelile, 
încălcările şi păcatele fraților, ale mele să fie. (Cuviosul Moisi, 16, p. 44) 


Neputinţele sufleteşti (ale fratelui) trebuie să le purtăm cu bucurie, 
fără mâhnire. Pentru că, dacă cineva este bolnav trupeşte, nu numai că nu 
ne supără, ci îl şi slujim în tot chipul, atunci tot aşa ar trebui să procedăm 
şi în neputinţele sufleteşti. (Cuviosul Moisi, 16, p. 122) 


Experienţa mi-a arătat următoarea regulă: dacă trebuie să mustri 
pe cineva sau să faci vreo observaţie cuiva, mai întâi să te rogi în inima ta 
lui Dumnezeu pentru omul acesta. Crezi uneori că acel frate nu va primi 
mustrarea, iar dacă mai întâi te vei ruga pentru el... Când colo, contrar 
aşteptărilor tale, acesta mustrarea o va primi liniştit, iar uneori se va şi 
îndrepta. (Cuviosul Moisi, 16, p. 118) 


Dacă doriţi să fiți întotdeauna paşnici, niciodată să nu vă despărțiți de 
cineva în nemulțumire, ci în tot chipul încercaţi să iertați pe toți din inimă şi 
chiar să-i împăcați, ca să vă despărțiți în duh de pace, după care şi voi înşivă 
vă veţi desfăta de pace sufletească. (Cuviosul Moisi, 16, pp. 120-121) 

Viaţa viitoare 


Îmi scrii că acum, atât din cauza bolii tale, cât şi din cauza aşezării 
tale sufleteşti, deseori plângi şi mai ales rogi pe Dumnezeu să nu te 
lipsească în viața viitoare de vederea feţei lui Hristos. Mai întrebi dacă 
nu cumva acest gând vine din mândrie. Nu. Numai că tu înţelegi greşit 
gândul acesta, pentru că toți cei miluiți de Domnul vor fi învredniciți 
de vederea lui Hristos; iar Împărăția Cerurilor nu este altceva decât a 
ne bucura de Hristos Mântuitorul, de vederea feței Lui. Dimpotrivă, cei 
lepădaţi dinaintea lui Hristos vor fi lipsiți şi de Împărăția Cerurilor, şi 
trimişi în muncă. Sfântul loan Gură de Aur spune că a fi lepădat de la 
Hristos este mai înfricoşător decât gheena şi mai chinuitor decât orice chin. 
Cuviosul Teognost spune în ultimul capitol: „Dacă cineva nu crede că va 
ajunge vreodată unde este Sfânta Treime, acela măcar să încerce să nu se 
lipsească de vederea lui Hristos Cel întrupat”. Iar Sfântul loan Scărarul 
scrie în Treapta 29, Capitolul 14, că cei ce vor dobândi nepătimirea vor 
fi acolo unde e Sfânta Treime. Cei ajunşi la măsura de mijloc vor avea 
diferite locaşuri. Cei ce vor primi iertarea păcatelor se vor învrednici să 
stea înlăuntrul ogrăzii raiului, iar ultimii nu trebuie să se lipsească de 
vederea lui Hristos. (Cuviosul Ambrozie, 23, Partea a III-a, pp. 108-109) 


Întrebare: „Părinte, cred că este cu neputinţă ca cineva să simtă 
deplin fericirea în viața viitoare, ştiind că rudele apropiate se vor chinui 
în iad?” 

Răspuns: „Nu, acolo nu vei mai avea o astfel de simţire. Atunci de 
toate vei uita. Este la fel ca la examen. Când te duci să răspunzi încă îți mai 
este frică şi îţi vin o grămadă de gânduri, iar dacă ai ajuns - ai luat un bilet 
(să răspunzi) şi ai uitat de toate”. (Cuviosul Ambrozie, 1, Partea 1, p. 102) 


Îți recunoşti vinovăția de a fi cârtit şi de a fi ajuns până la dorința de 
a te sinucide - ceea ce nu este lucru creştinesc. E ceva cu totul înfricoşător. 
Înseamnă că tu nu ai nici o idee despre ceea ce ne aşteaptă în viața viitoare. 
Suferinţa ta va trece, iar cea de dincolo, atât suferința, cât şi bucuria, nu 
va trece în vecii vecilor. Şi totul abia va începe: sau primăvara vieții şi 
veseliei, sau grozăviile morții şi chinurile. (Cuviosul Anatolie, 7, p. 242) 

Credinţa 


Credința are putere să-ți dăruiască linişte. Pentru credinţă şi 
Avraam a fost lăudat: chiar dacă primise făgăduinţa despre seminţia lui, 
totuşi Dumnezeu îi porunceşte să-l jertfească pe Isaac. Ce simţea oare 
inima lui de tată, mai ales pentru că avea un singur fiu!? Dar credința a 
depăşit dragostea pentru fiul său prin supunerea voii sale lui Dumnezeu, 
iar care a fost sfârşitul, ştim cu toții. Să ne dea Dumnezeu să găsim pacea 
în credinţă şi cucernicie față de voia lui Dumnezeu. (Cuviosul Macarie, 24, 
Vol. 1, p. 465) 


În ultimul timp mulți hoți au apărut pe la noi. Nu dintr-aceia care 
bagă mâna în buzunar sau fură din case, nu! Ci aceştia mai noi sunt mult 
mai răi şi mai periculoşi. Sunt cei ce vi se înfăţişează în costume, vă spun 
cuvinte înalte, iar până la urmă vă lipsesc de cel mai scump lucru - de 
credinţă. Şi, după ce omul rămâne fără ea, întreabă pe învățătorii săi: 

- Şi cum să trăim acum? 

- După mintea voastră, li se răspunde. 

Însă mintea fără credință, după câte se ştie, nu este întotdeauna un 
bun povăţuitor, iar omul începe să-şi urmeze dorinţele trupeşti şi cade 
din ce în ce mai jos. 

Copilaşi, păstraţi sfânta credință, pentru că este o comoară 
nepreţuită cu care veţi intra în Împărăţie: că nu pentru puține ne silim, 
ci ca să câştigăm o Împărăție, şi încă ce fel de Împărăţie - cea Cerească! 
(Cuviosul Varsanufie, 3, pp. 66-67, din 04.08.1909) 


Fără a crede în ceva, nu putem face nimic. Priviţi, de ce un om 
oarecare, fie chiar fratele vostru, doreşte să se facă doctor? Pentru că 
acesta crede în medicină. Fiecare om de ştiinţă crede în ştiinţa sa. Şi aşa 
este peste tot şi în toate. Tot astfel, pentru viaţa creştinească, e nevoie să 
credem în Dumnezeu, în Hristos, în Evanghelie. „Noi nu putem crede - 
spun unii - pentru că nu există dovezi despre aceasta. Ştiinţa este cu totul 
altceva - acolo totul este demonstrat”. Bine, dar, înainte de a respinge 
ceva, obiectul trebuie cercetat, încercat. Credința noastră se bazează 
pe Evanghelie, aşa că luaţi şi încercaţi ce fel de învăţătură este aceasta. 
Sfântul loan Gură de Aur ne spune direct ca să ispitim „duhul”. Iar 
acesta trebuie ispitit în practică. Trăiţi puțin după învățătura evanghelică 
şi aflați în fapt dacă este adevărat că sunt „fericiți cei săraci cu duhul”, 
dacă sunt „fericiți cei blânzi” - ş.a.m.d. Dar, dacă nu le-aţi încercat pe 

acestea, atunci nici nu le puteţi respinge, nu puteţi susține că Evanghelia 
e o prostie, un fleac. Şi sunt mulți care zic aşa. lar la Înfricoşata Judecată, 
aceşti oameni vor fi întrebaţi: „Ce, aţi citit Sfânta Evanghelie?” Şi se vor 
auzi numaidecât trei feluri de răspunsuri: 1. Nu. 2. Oarecum. 3. Da, sigur, 
am citit, numai că n-am înţeles... 

Despre primul răspuns se poate spune că singuri s-au făcut 
vinovaţi, pentru că nimeni nu le-a interzis să citească, dimpotrivă, chiar 
au fost rugaţi să o facă - iar acum să se învinovăţească pe ei înşişi. Despre 
al doilea putem spune aproape acelaşi lucru. Dar iată că al treilea răspuns 
prezintă mai mult interes. Aceştia, ca şi cum merită o scuză, n-au putut 
înțelege Evanghelia, adică n-au putut să creadă. Totuşi chiar şi aceştia 
vor rămâne fără răspuns. „Vi s-au dat cheile înțelegerii ca să «ispitiți 
duhul». De ce n-aţi vrut să ispitiți? Înseamnă că voi singuri sunteţi de 
vină”. Şi iată cum şi aceştia rămân fără răspuns. (Cuviosul Varsanufie, 5, 
pp. 10-11, din 15-17.01.1908) 


Cândva a fost omul bogat, dar pe neaşteptate a sărăcit. E greu, 
dar se poate îndrepta. A fost sănătos, dar s-a îmbolnăvit — şi aceasta se 
îndreaptă, pentru că şi cu cel sărac, şi cu cel bolnav este Hristos. Însă, 
dacă vei pierde credinţa, să ştii că e mare nenorocire. Acest lucru este 
înfricoşător pentru că omul nu are nici un sprijin... (Cuviosul Varsanufie, 
5, p. 90, din 20.12.1908) 


Acum a venit timpul ispitirii, ca să se vadă dacă suntem în credință. 
Credinţa o poate urma doar cel ce crede sincer şi fierbinte, pentru care 
Dumnezeu este mai de preț decât orice. Să păstreze credința poate doar 
cel ce se păzeşte de tot păcatul, după cuvântul Evangheliei: că lumina a 
venit în lume, şi au iubit oamenii mai mult întunericul decât lumina, că erau 
faptele lor rele (loan 3: 19). (Cuviosul Nicon, 8, pp. 265-266) 


Uneori Dumnezeu îngăduie ca omul să fie ca şi părăsit, şi totuşi 
păzeşte şi călăuzeşte sufletul spre mântuire. Această îngăduință a lui 
Dumnezeu poate cuprinde o întreagă obşte de credincioşi. Lucrarea 
noastră este să păzim cu smerenie credinţa în Hristos. Dacă e păstrată 
credința înseamnă că mai avem nădejde de mântuire. Credinţa trebuie să 
fie păzită, cu înfrânare, de la tot păcatul. (Cuviosul Nicon, 8, p. 377) 


Vă rog să duceţi o viaţă în cucernicie, să urmați credința ortodoxă, 
ca nimeni şi nimic să nu vă poată rupe de ea, iar pentru aceasta este de 
neapărată trebuinţă să vă rugați, să cereți ajutorul lui Dumnezeu ca să 
păziți credinţa voastră neîntinată. (Cuviosul Nicon, 6, p. 190) 

Dacă cineva îţi va zice: „Şi credința voastră, şi a noastră este de 
la Dumnezeu”, tu, fiul meu, să răspunzi astfel: „Strâmbă-credinţă ce 
eşti! Sau poate şi pe Dumnezeu îl socoteşti împărțit între două credinţe?! 
N-ai auzit ce zice Scriptura? Lin Dumnezeu, o credință, un botez (Ef. 4: 5)". 
(Cuviosul Anatolie, 2, p. 44) 


„l-am vorbit cândva părintelui (scrie fiica lui duhovnicească) 
despre o familie, zicându-i că-mi este foarte milă de ei toți - aceştia nu 
cred în nimic, nici în Dumnezeu, nici în viața de apoi. Îmi este milă mai 
ales pentru că, probabil, n-au ajuns aşa din vina lor, ci au fost educați 
în necredință, sau au mai fost şi alte pricini”. Părintele a început să dea 
din cap şi să zică mânios: „Cei fără Dumnezeu nu au nici o îndreptățire. 
Pentru că tuturor, absolut tuturor, chiar şi păgânilor li se propovăduieşte 
Evanghelia; şi, în sfârşit, noi toți din fire primim încă de la naştere simţul 
cunoaşterii lui Dumnezeu. Aşadar, vina este doar a lor. Mă întrebi dacă 
poți să te rogi pentru aceştia. Desigur, putem să ne rugăm pentru toată 
lumea”. (Cuviosul Ambrozie, 1, Partea 1, p. 102) 


„Unii - spunea stareţul - se lepădau de credința în Dumnezeu 
imitând pe alții sau din prefăcută ruşine. Şi iată o întâmplare: cineva nu 
credea în Dumnezeu. lar atunci când, în vremea războiului din Caucaz, 
a fost nevoit să lupte, în toiul bătăliei, când şuierau gloanţele pe lângă el, 
s-a aplecat, şi-a cuprins calul şi a început să spună neîncetat: «Preasfântă 
Născătoare de Dumnezeu, mântuieşte-ne pe noi!». lar mai târziu, când, 
amintindu-şi de aceasta, tovarăşii îl luau în râs, el s-a lepădat de acele 
cuvinte”. Apoi părintele a adăugat: „Da, fățărnicia este mai rea decât 
necredința”. (Cuviosul Ambrozie, 1, Partea I, pp. 102-103) 


În Sfânta Evanghelie, Dumnezeu Însuşi vorbeşte: Fiţi înţelepţi ca 
şerpii şi blânzi ca porumbeii (Matei 10: 16). Înţelepciunea şarpelui constă, 
după tâlcuitori, în faptul că, atunci când baţi un şarpe, acesta îşi fereşte 
mai ales capul de la lovituri. Tot aşa şi creştinul, în necazuri şi în situaţii 
dificile, trebuie să-şi păzească mai ales credința. Înţelepciunea şarpelui 
mai înseamnă şi aceasta: atunci când vrea să-şi lepede pielea cea veche, 
se strecoară printr-o crăpătură strâmtă, deoarece altfel nu şi-ar putea-o 
lepăda; aşa şi creştinul, dacă vrea să se despartă de omul cel vechi, trebuie 
să meargă pe calea cea îngustă, după învățătura evanghelică. Iar blândețea 
porumbelului înseamnă nerăutatea şi iertarea în supărări sau necazuri şi 
în altele de acelaşi fel. (Cuviosul Ambrozie, 23, Partea a II-a, p. 180) 

Femeia nu poate trăi fără credință. Aceasta, după o vremelnică 
necredinţă, sau se întoarce repede la credința în Dumnezeu, sau, tot 
atât de repede, începe să se strice. Altfel este bărbatul: el poate trăi şi 
fără credinţă. Se face stană de piatră, devine stâlp de sare - atât de mult 
se împietreşte, şi totuşi trăieşte. lar femeia aşa nu poate... (Cuviosul 
Varsanufie, 5, p. 89, din 19.12.1908) 


Răsplata 


Să-ţi aminteşti de patriarhul care, părăsindu-şi prestolul, muncea 
neştiut în rândul muncitorilor. Iar atunci când a fost istovit de greutatea 
muncilor şi s-a întâmplat să se îndoiască dacă va primi plată pentru 
acestea, văzu lângă sine mergând un tânăr preafrumos. Şi când l-a 
întrebat: „Ce faci aici?”, tânărul a răspuns: „Număr toți paşii tăi la muncă 
şi tot suspinul tău”. (Cuviosul Anatolie, 7, p. 303) 


L-am sfătuit să-ți arate fabula „Libelula şi furnica”!, de Crâlov. 
Să ştii că ţi se potriveşte. Şi aceea iubea săptămânile cu harți şi nu avea 
la evlavie postul - dansa întruna. Nu-ţi spun acestea spre mustrare, ci 
pentru ca să ştii starea adevărată a lucrurilor şi la nevoie să rămâi cu 
capul pe umeri, adică să ţii minte că după îndulcire vine moleşeala, după 
veselia lumească, plictiseala, după îmbuibare - îngreuierea şi chiar boala, 
ce urmează ca umbra după trup. 

Pe cât e de tare dintele, şi totuşi la iubitorii de dulciuri se şubrezeşte 
şi se risipeşte ca nisipul. De aceea Sfânta Biserică, învăţătoarea noastră, 
cântă: „Care desfătare lumească este lipsită de întristare? Care slavă 
rămâne pe pământ neschimbată? Toate sunt mai neputincioase decât 
umbra, toate mai înşelătoare decât visurile!” lar scriitorul monden 
Crâlov nu a scris numai pentru mine şi tine „Libelula” sa, ci pentru 
lumea întreagă, adică având în vedere că cine-şi va dansa vara, aceluia 
greu îi va fi iarna. Cel ce nu vrea să-şi poarte de grijă în tinerețe, acela nici 
nu va avea ce aştepta atunci când îi vor slăbi puterile şi îl vor împresura 
neputinţele şi bolile. (Cuviosul Anatolie, 7, p. 311) 


Sigur că atunci se vor tângui cei ce aici au fugit de scârbele care 
încununează dincolo pe cei ce le-au suferit, şi orice lacrimă, orice rană 
sufletească va străluci acolo mai mult decât prețiosul diamant; şi totuşi 
bucuria tuturor va fi atât de mare, încât, numai privindu-i pe cei de lângă 


! Echivalentul fabulei „Greierele și furnica”, de A. Donici. 

noi, ne vom umplea de mângâiere şi veselie. Într-atât de frumoşi vor fi 
dincolo cei ce au suferit aici. (Cuviosul Anatolie, 7, p. 280) 


Acolo toate vor fi puse la vedere, totul va fi cântărit, la toate se 
va pune un preţ şi toate vor fi răsplătite însutit: şi bolile, şi răutățile, şi 
neputinţele... (Cuviosul Anatolie, 7, p. 51) 


Asta e, măicuţă, ne este greu să ne despărțim, fie şi pentru 
puţin, de cei apropiaţi ai noştri! Dar ce va fi cu cei ce la urmă vor sta 
de-a stânga Mântuitorului şi Dumnezeului lor, şi când, pentru veşnicie, 
pentru totdeauna şi fără nădejde, Bucuria noastră, Lumina noastră, Viaţa 
noastră - Mântuitorul nostru, învăluit în veşnica slavă, înconjurat de cete 
îngereşti nenumărate şi de sfinţi, va intra pe porţile raiului în lerusalimul 
cel de Sus, iar aceştia vor privi atunci chipurile şi strălucirea celor mântuiți 
şi vor merge în adâncuri, şi îi vor acoperi munți prin care nu pătrunde 
vreodată nici o rază de soare, nici un sunet al Preadulcelui lisus!... Să te 
gândeşti la asta! Dacă vei cugeta mai des la acestea, nu vei mai fi atât de 
nervoasă şi de capricioasă. Şi vei mai fi şi blândă cu surorile! (Cuviosul 
Anatolie, 7, p. 69) 


Văd că te nevoieşti. După puterea ta de copil, munceşti, rabzi, 
suferi, dar totuşi te sileşti, şi de aceea crede că pentru toate vei primi 
răsplată de la Preadulcele Iisus. Şi chiar însutit o vei primi. (Cuviosul 
Anatolie, 7, p. 100) 


lar despre faptul că te sperie proştii, zicându-ți că atunci când 
vei creşte se vor înmulți patimile, să ştii că nu este adevărat. Singur 
Dumnezeu rânduieşte cui să-i dea scârbe la începutul vieţii, cui la mijloc 
şi cui la sfârşit. lar tu să munceşti şi să crezi Domnului, că El toate le 
vede. Şi îți va răsplăti. (Cuviosul Anatolie, 7, p. 101) 


Te-ai mâhnit pentru faptul că, la întoarcere din călătoria cu artosul, 
maica te-a primit cu răceală şi te-a certat pentru absenţa îndelungată, şi 
n-a luat în seamă munca ta şi a monabhiei ce te-a însoțit. Nu ai pentru ce 
să te mâhneşti. Dacă n-ai primit răsplată de la maica egumenă pentru 
munca ta, atunci vei primi de la Dumnezeu. (Cuviosul Ilarion, 52) 

Infrânarea 


Înfrânarea cu măsură este cea mai folositoare. (Cuviosul Nicon, 20, p. 8) 

Îmi scrii despre ceea ce se întâmplă pe-acolo pe la voi; de exemplu, 
despre pretenţiile legate de ceai. Este o zicală din bătrâni: spune-mi cine 
este prietenul tău şi îți voi spune cine eşti tu. Dacă până şi alintata de N., 
cea de patruzeci de ani, cu sănătatea şubrezită, ca să nu rămână în urmă 
a băut în postul trecut ceai fără zahăr, atunci să nu vă fie de mirare că 
tinerele domnişoare de la ţară, care nu sunt obişnuite cu ceaiul, deloc 
nu l-au băut. E drept că ceaiul în mănăstire aduce nu puţină mângâiere 
celor ce s-au obişnuit cu el, dar şi multă pagubă celor ce nu beau înainte. 
Aceştia din urmă se împătimesc atât de mult din cauza lui, încât pierd 
orice măsură. Dar tuturor le este cunoscut că protopărinții Adam şi Eva 
au fost izgoniți din rai din pricina gustului şi a gustării. Pentru aceasta, 
Sfinții Părinți recomandă tuturor celor ce pornesc pe calea cuvioşiei să se 
înfrâneze în mâncare. Pentru ca interzicerea ceaiului să nu pară atât de 
grea celor neputincioşi, atunci celor ce le place să mănânce ciorbă să li se 
interzică pentru o vreme să o mănânce. Pare un lucru mic şi neînsemnat, 
dar în esenţă este de o mare importanţă. Prin această încercare, aparent 
nelalocul ei, se vădeşte tăierea voii şi ascultarea sinceră, mărturisită în 
Evanghelie prin cuvântul Domnului Însuşi: Oricine voieşte să vină după 
Mine, să se lepede de sine, să-şi ia crucea sa şi să-Mi urmeze Mie (Matei 16: 24). 
A se lepăda de sine înseamnă a lepăda doririle voii sale şi ale gândurilor 
sale. A-şi lua crucea înseamnă a purta greutatea ascultării, pentru că 
Însuşi Hristos a fost ascultător până la moarte pe cruce. 

Toate acestea ţi le scriu ca să confirm aspra, dar înțeleapta poruncă 
a celui ce a rânduit aşa. Avem o zicală rusească ce zice „despre aceasta 
ştie cel dintâi”. Înfrânarea şi ascultarea a adus folos multor oameni, iar 
libertatea nesăbuită - unora mult rău, iar pe alții i-a pierdut cu totul. Noi, 
însă, am hotărât să căutăm mântuirea, deci să ne ținem de tot ceea ce ne 
duce către mântuire şi în tot chipul să ne îndepărtăm de ceea ce ne abate 
de la aceasta. 

Eu am băut şi beau ceai ca bolnav, uneori la timpul nepotrivit, 
dar îmi pare foarte rău că înainte am mâncat şi am băut fără neapărată 
trebuinţă, atunci când aş fi putut să mă abţin pentru un mai mare folos 
sufletesc. Poate că nici n-aş mai fi fost astăzi atât de bolnav, pentru că 
de la aburul de la ceai deseori am răcit. Totuşi tu, N., să bei ceai, dar să 
pricepi lucrarea duhovnicească, iar celor tineri, mai ales celor simpli, mai 
cu folos le-ar fi să se înfrâneze, pentru mai multe pricini. Prima dintre 

acestea ar fi intenția ca obştea să aibă un aşezământ de reguli stricte, 
pentru că în multe chinovii pogorămintele au slujit ca motiv pentru o 
mulțime de slăbiciuni de neîngăduit. 

Şi eu sunt neputincios, şi am o trăire slabă, dar încurajez vieţuitorii 
spre nevoinţă, cu tărie şi cumpătare. Domnul Însuşi cheamă la odihna 
veşnică pe cei osteniți şi împovărați. (Cuviosul Ambrozie, 23, Partea a II-a, 
pp. 22-23) 

Îngerii cu păstorii slavoslovesc. Pentru ce nişte simpli păstori 
s-au învrednicit de o asemenea cinste şi slavă? Pentru curăția inimii lor 
şi pentru felul lor simplu de viață, pe care Sfântul loan Gură de Aur îl 
compară, după asprime şi lipsuri, cu cel al Înaintemergătorului. Aceştia 
mâncau doar pâine şi beau apă de izvor de unde puteau. lar în psalmi 
se spune: Din pârâu pre cale va bea, pentru aceasta va înălța capul (Psalm 
109: 8). Iar cel ce se hrăneşte cu mâncăruri alese şi bea băuturi scumpe 
nu-şi poate înălța cugetul sus, ci hoinăreşte şi se târăşte jos pe pământ. 
(Cuviosul Ambrozie, 23, Partea a II-a, pp. 22-23) 


Înălţarea (mândria) 


Îmi scrii că te înalți atunci când te laudă cineva şi ceri să te îndrum 
cum să scapi de aceasta. Despre asta avem multă învățătură în cuvântul 
lui Dumnezeu: Că ce este întru oameni înălțat, urâciune este înaintea lui 
Dumnezeu (Luca16::15) şi că tot cel ce se înalță pre sine se va smeri; iar cel ce 
se smereşte pre sine se va înălța (Luca 18: 14). Ţinând minte aceste cuvinte, 
doboară cugetele de laudă care îți apar. Şi, îndată ce vei gândi despre 
tine însăți ceva înălțător, să ştii că anume prin aceasta ai devenit mai 
prejos şi mai rea decât alții, pe lângă alte neputinţe şi patimi pe care le ai. 
(Cuviosul Macarie, 24, Vol. 3, p. 271) 


Înălțarea, adică mândria, este atât de păgubitoare, încât din 
înălțimea virtuților prăbuşeşte în hăul patimilor şi viciilor... (Cuviosul 
Macarie, 24, Vol. 4, p. 481) 


Oştirea 
Mi-aţi scris că N. al vostru, văzând că citiți cartea Preasfinţitului 
Teofan, arătând spre carte a zis cu iuțime: „Să încerce el să-mi 


demonstreze că Biserica are dreptate învoind uciderea în război, atunci 

când lisus Hristos a zis: să nu ucizi”. Dar, în primul rând, înrolarea în 
oaste şi îndreptarea către locul operațiunilor militare, pentru a ucide 
vrăjmaşii, este preocuparea conducerii de stat, şi nicidecum a Bisericii. 
lar conducerea statului în asemenea cazuri poate nici să nu asculte de 
Biserică, mai ales dacă această putere se află în mâinile unei conduceri de 
altă credinţă, cum ar fi de exemplu în Turcia. Acolo, trimițând ostaşii la 
luptă, sultanul nu numai că nu se pune de acord cu Biserica creştină, dar 
nici n-o bagă în seamă. Adică Biserica nu are aici nici un amestec. Totuşi, 
la noi, Biserica participă în operațiunile militare. Dar cum? Dacă puterea 
de stat trimite ostaşii să pedepsească inamicii cei fără ruşine şi nesupuşi, 
atunci Sfânta Biserică, dimpotrivă, insuflă ostaşilor să nu-şi cruțe propria 
viață, ci să verse propriul sânge pentru credința lor Pravoslavnică, pentru 
puterea împăratului şi scumpa patrie. Aşa se şi roagă în sfintele biserici 
pentru ostaşii ucişi: „Pentru odihna sufletelor tuturor ostaşilor ortodocşi, 
care pentru credinţă, împărat şi ţară au căzut pe câmpurile de luptă”. 
N. al vostru ar putea însă să obiecteze: „Dar totuşi Biserica nu interzice 
omorul duşmanilor în război”. Dacă ea ar interzice acest lucru, atunci 
ar trebui să se confrunte cu puterea de stat, şi în acest caz unii soldați ar 
trece de partea Bisericii, iar alții de partea conducerii statale, provocând 
în acest fel un măcel între ei, iar inamicii, aflând despre aceasta, ar invada 
cu uşurinţă patria noastră. Oare aşa ar fi mai bine? Şi dacă, adăugând 
la cele spuse, în mâinile celor ce ne-au înrobit țara, de exemplu, ale 
chinezilor, primul ar fi nimerit al vostru N., iar aceştia ar fi început să-l 
fierăstruiască de viu, cum ar fi filosofat el despre război atunci? Ar fi fost 
interesant de ascultat. 

În primul rând, cuvintelor să nu ucizi, pe care N. al vostru 1 le 
atribuie Domnului lisus Hristos, vom răspunde că Domnul nici n-a lăsat 
o asemenea poruncă, ci a dat-o ca exemplu din Vechiul Testament: ați 
auzit ce s-a zis celor din vechime (adică în Vechiul Testament): să nu ucizi. 
lar adevărata poruncă a Domnului este următoarea: lar Eu zic vouă: că 
tot cel ce se mânie asupra fratelui său în deşert, vinovat va fi judecății (Matei 
5: 22). Vedeţi că Domnul interzice nu uciderea, care era oprită încă din 
Vechiul Testament, ci, ca Făcător al Legii, se străduieşte să dezrădăcineze 
din inima omului însăşi patima mâniei, de la care oamenii ajung uneori 
şi la ucidere. 

Din aceasta, în al treilea rând, se poate vedea că Domnul, înfățişând 
oamenilor porunca de a nu se mânia, nu se referea aici în nici un chip la 
război, pentru că El a venit pe pământ nu pentru a întemeia o împărăție 
văzută şi nu pentru a scrie legi de stat, ci pentru a mântui pe oameni, 
şi pentru aceasta era Învățător duhovnicesc şi preda oamenilor lecţii 

duhovniceşti, care se refereau şi se referă şi astăzi la fiecare persoană în 
parte. În limbajul nostru, simplu, se poate spune aşa: când îndeplinim 
poruncile evanghelice, fiecare să se uite la sine; atunci şi lucrarea va fi 
bună. Pentru aceasta şi Domnul prevenea oamenii şi chiar cu amenințare 
zicea: nu judecați, ca să nu fiți judecați (Matei 7: 1), îndreptând pe cei ce-L 
vor urma spre a căuta mai mult la sine şi la mântuirea lor. (Cuviosul 
Ambrozie, 23, Partea I, pp. 203-204) 


Voința 


Manifeşti dorinţa de a-ţi tăia voia şi a nu da crezare propriei 
rațiuni. Acesta este primul pas spre a bineplăcea lui Dumnezeu, însă 
trebuie să arăţi aceasta în fapte, atunci când vei intra în lăcaşul celor ce 
merg pe această cale. Dar până atunci ai şi acum ocazia să arăţi aceasta. 
Unu: reținerea ta în lume împotriva voii tale - iată un fel de a-ți tăia voia. 
Doi: respinge orice cuget, cuvânt sau faptă, potrivnică poruncilor lui 
Dumnezeu, care sunt şi ele tăiere a voii, dar mai ales ridică-te împotriva 
cugetelor semețe, care pe tine te îndreptățesc, dar pe aproapele tău îl 
umilesc. (Cuviosul Macarie, 24, Vol. 3, pp. 183-184) 


Supunerea față de părinții trupeşti, prin tăierea voii, este 
trebuincioasă şi spre folos, pentru că tu trebuie să te pregăteşti şi să te 
obişnuieşti cu aceasta din timp; acolo, adică la mănăstire, prima datorie 
este lepădarea de sine, lepădarea voii şi a cugetelor, lucru la care ne şi 
cheamă cuvintele Mântuitorului: Oricine voieşte să vină după Mine, să se 
lepede de sine şi să-şi ia crucea sa (Matei 16: 24). lar lepădarea voii proprii 
şi a cugetelor desemnează însăşi crucea sau întristările ce ne slujesc spre 
mântuire. (Cuviosul Macarie, 24, Vol. 3, p. 181) 


Să nu te încrezi în sine şi să nu urmezi cugetelor şi voii tale este 
calea spre smerenie; fără aceasta, orice lucru bun am face, este neplăcut 
Domnului. (Cuviosul Macarie, 24, Vol. 5, p. 21) 


Trebuie să ştiţi că această nevoinţă (călugăria) nu este lipsită de 
greutăţi, căci Domnul a spus: Oricine voieşte să vină după Mine, să se lepede 
de sine (Matei 16: 24). Lepădarea de sine este, mai ales, a-ţi lepăda voia şi 
cugetele şi a le supune păstorului şi îndrumătorului tău spre mântuire. 
Prin aceasta, omul poate ajunge la smerenie şi la slobozirea de patimile 
şi mişcările păcătoase şi, aşa, cu ajutorul lui Dumnezeu, să primească 
mântuirea. (Cuviosul Macarie, 24, Vol. 1, p. 269) 

Uite-aşa este cu mult mai bine - când te supui şi te lepezi de voia 
ta. De vei face astfel şi pe viitor, bine îţi va fi şi vei avea bucurie în toate. 
(Cuviosul Isaachie, 15, p. 80) 


Voia lui Dumnezeu 


Eu nu închid ochii asupra celor ce se săvârşesc şi asupra celor ce 
vor fi... şi mă străduiesc să fiu pregătit pentru orice, ca să pot spune prin 
cuvintele Psalmistului: Gătitu-m-am şi nu m-am tulburat (Psalm 118: 60). 
Nepătrunse sunt pentru noi căile Proniei lui Dumnezeu. Nu le putem 
înțelege. Pentru aceasta, cu toată smerenia, mă predau voii lui Dumnezeu. 
În predarea de sine şi a toate voii lui Dumnezeu găsesc pacea sufletului 
meu. Cred cu tărie că totul este în mâinile Domnului... Întrezăresc viața 
veacului ce va să fie... (Cuviosul Nicon, 8, pp. 262-263) 


Nu te îngriji prea mult pentru orânduirea vieţii tale. Ci doar să ai 
dorinţa neclintită după mântuire şi, încredințând aceasta Domnului, aşteaptă 
ajutorul Lui până va veni vremea. (Cuviosul Ambrozie, Partea 1, p. 200) 


Te laşi în nădejdea sfatului şi a binecuvântării mele pentru 
căsătorie. Dar cine sunt eu şi ce reprezint? Îmi este necunoscut viitorul 
- dacă vei fi fericită în căsnicie sau nu. Pentru aceasta nu mă apuc să-ţi 
spun cu hotărâre, ci las aceasta în voia Domnului. Însă voia lui Dumnezeu 
nu limitează libertatea noastră, ci se săvârşeşte privind spre aceasta - 
către ce tinde. Există voie a Domnului după bunăvoință, şi există - ca 
îngăduință, iar ultima se săvârşeşte atunci când dorim să se întâmple 
neapărat într-un anume fel, aşa cum credem că va fi mai bine pentru 
noi. lar când ne lăsăm în voia Domnului şi căutăm nu ceea ce dorim noi, 
ci ceea ce vrea El şi ne foloseşte nouă, atunci se săvârşeşte voia Lui cea 
după bunăvoință, folositoare şi mântuitoare pentru noi. În cazul voii lui 
Dumnezeu cea după îngăduinţă, scârbele şi întristările vor fi nelipsite de 
la noi. (Cuviosul Macarie, 24, Vol. 1, p. 314) 


În lumea aceasta nimic nu e statornic. Priveşte afară: dimineaţa 
plouă, la amiază e senin, iar seara e frig. Ba e vânt, ba e vreme frumoasă, 
ba e furtună, ba e zăpuşeală. Aşa se întâmplă şi în viața noastră: fii 
gata întotdeauna să urmezi voia Domnului — fie că îţi place, fie că nu. 
(Cuviosul Anatolie, 7, p. 117) 

Se mai întâmplă şi cazuri când nu poți să-ți urmezi voia şi nici nu 
ai pe cine să întrebi. Ce e de făcut atunci? Trebuie să te gândeşti cum ar 
fi procedat Domnul, după blândeţea Sa... Poruncile Domnului au fost şi 
sunt întotdeauna temelia vieții... Lăsaţi-vă în voia Domnului. (Cuviosul 
Nicon, 8, pp. 322-323) 


Dacă ne vom lăsa cu totul în voia lui Dumnezeu, atunci toate vor 
fi bune şi pe cele neplăcute le vom primi ca pe ceva firesc. Orice ni se 
întâmplă, duce la mântuirea sufletelor noastre şi ne descoperă multă 
înțelepciune şi adâncime. Celor ce iubesc pre Dumnezeu, toate li se lucrează 
spre bine (Rom. 8: 28). (Cuviosul Nicon, 8, p. 325) 


Înainte de a face ceva, roagă-te şi gândeşte-te dacă va fi un lucru 
cuminte şi plăcut Domnului. (Cuviosul Nicon, 8, p. 371) 


Dorinţa sinceră de a sluji Domnului Dumnezeu şi a ne lăsa pe 
noi înşine, pe toți şi pe toate în voia Domnului, cea multmilostivă şi 
desăvârşită, aduce pacea Domnului în inimă, chiar dacă avem de suferit 
felurite scârbe sufleteşti, venite dinafară şi dinăuntru. „Roagă-te lui 
Dumnezeu să îndepărteze de la tine năpastele şi în acelaşi timp leapădă-te 
de voia ta, ca de una păcătoasă şi oarbă. Lasă-te pe sineți, sufletul şi trupul 
tău, toate planurile tale prezente şi viitoare, pe cei apropiaţi sufletului tău 
şi rudele tale în voia lui Dumnezeu, cea preasfântă şi preaînţeleaptă”. 
Slavă lui Dumnezeu! Slavă lui Dumnezeu! Slavă lui Dumnezeu pentru 
toate! Prin aceste minunate, sfinte cuvinte se îndepărtează gândurile 
întunecate şi împovărarea. În sufletul omului vin pacea, mângâierea, 
bucuria. Facă-se voia Ta, Doamne! Slavă lui Dumnezeu pentru toate! 
(Cuviosul Nicon, 8, p. 374) 


Roagă-te precum copiii, în simplitatea inimii, pentru nevoile şi 
scârbele tale şi lasă-te în voia lui Dumnezeu, pentru că Domnul zideşte 
mântuirea noastră. (Cuviosul Nicon, 8, p. 377) 


Având credinţă în purtarea de grijă a lui Dumnezeu, mă tem 
să-mi orânduiesc viața după mintea mea, pentru că am observat cum 
voia proprie a adus oamenilor greutăţi şi scârbe... Facă-se, dar, voia lui 
Dumnezeu, cea bună şi desăvârşită! Îi predau voii Domnului pe toți şi 
toată viața mea. Primind voia lui Dumnezeu, dobândesc pace inimii 
mele... (Cuviosul Nicon, 8, pp. 395-396) 

Doresc să mă las cu totul în voia lui Dumnezeu şi să nu-mi orânduiesc 
singur, după mintea mea, propria viaţă. Cred că Dumnezeu va trimite anume 
ceea ce îmi este de trebuinţă şi spre folos... (Cuviosul Nicon, 8, p. 396) 

Trebuie să ne rugăm ca Dumnezeu să ne arate calea. (...) Să ne 
rugăm Domnului să ne mântuiască şi să ne ajute în necazuri şi nevoi. Alt 
liman şi altă nădejde nu văd. Planurile omeneşti sunt deşarte şi greşite. 
Atunci când trebuie să îndurăm vreo greutate şi ştim că nu este din 
voia noastră, simțim uşurare şi pace sufletească. Fie voia Domnului! Fie 
ca Dumnezeu să nu ruşineze credința noastră şi credincioşia voii Lui. 
Singura noastră nădejde e la Dumnezeu. lată o temelie trainică. Toate 
celelalte sunt şubrede, mai ales în starea noastră. Niciodată nu ştii unde 
e mai bine, unde e mai rău şi ce te aşteaptă. Facă-se voia lui Dumnezeu! 
(...) Mi-a mai venit şi gândul că noi, călugării, care ne-am lepădat de 
lume, astăzi, fie şi fără voia noastră, ducem o viaţă retrasă de lume. Aşa 
a hotărât Domnul. Lucrarea noastră este a ne păzi credinţa şi a ne feri de 
orice păcat, iar toate celelalte să le lăsăm Domnului. (Cuviosul Nicon, 8, 
pp. 410-411) 


Mândria omenească spune: noi vom face, noi vom dobândi, şi 
începem să construim turnul Babel. Cerem de la Dumnezeu raportul 
acțiunilor Sale, dorim să fim ocârmuitorii universului, visăm la prestoluri 
himerice - însă nimeni şi nimic nu se supun acesteia, şi neputința omului 
e demonstrată cu toată certitudinea de experiența amară. Urmărind 
această experiență din vechime şi până în zilele noastre, ajung la concluzia 
că neînţelese sunt pentru noi căile Proniei lui Dumnezeu - nu le putem 
înțelege. Pentru aceasta trebuie cu toată smerenia să ne lăsăm în voia lui 
Dumnezeu. (Cuviosul Nicon, 6, p. 180) 


Articolul episcopului Ignatie „Despre voia lui Dumnezeu" învaţă 
să ne supunem voii lui Dumnezeu. Fiecare credincios trebuie să ştie ce 
spune acest articol, indiferent dacă este monah sau mirean. Cu părere 
de rău, în mare parte vedem şi auzim înlăuntrul şi în jurul nostru un 
murmur, un refuz de a ne supune celor pe care ni le trimite Domnul, 
cerem să ni se facă dreptate, şi alte manifestări nebuneşti ale împotrivirii 
față de voia lui Dumnezeu. Cât de mare e neputința noastră! Cât de slabă 
e credința! Nu e treaba noastră să analizăm pentru ce şi de ce suportăm 
una sau alta: trebuie să ştim că aceasta este voia lui Dumnezeu, să ne 
smerim, iar a cere de la Dumnezeu, cum s-ar zice, raport - este nebunie 
curată şi mândrie. Aşadar, fiecare trebuie să ceară de la sine (adică să se 
silească spre lucrare) împlinirea poruncilor, iar toate câte ni le fac ceilalți 

oameni, tot ce ni se întâmplă fără concursul acestora - să socotim a fi 
dreapta judecată a lui Dumnezeu pentru folosul nostru, pentru mântuirea 
noastră şi să le răbdăm pe toate cu smerenie. 

Aceasta va fi spre mântuirea sufletului şi va aduce pace inimilor 
noastre. Doamne! Facă-se voia Ta sfântă! 

Voia lui Dumnezeu o pot înţelege doar cei ce-şi au viața curată. 
Ei primesc darul cugetării duhovniceşti, care este mai mare decât toate 
virtuțile. (Cuviosul Nicon, 20, pp. 7-8) 


Urmărind evenimentele din propria viață şi din vieţile altor 
oameni, putem limpede observa concursul împrejurărilor. Nici un fel de 
precauție şi acțiune n-au putut şi nici nu pot preîntâmpina cele ce se 
săvârşesc, pentru că acestea se întâmplă din judecata lui Dumnezeu. Nu 
avem pe cine să învinovățim. Trebuie să ne smerim şi să răbdăm. Altfel 
vom păcătui împotriva Domnului. (Cuviosul Nicon, 20, pp. 18-19) 


Prin toți şi prin toate îți vorbeşte voia lui Dumnezeu, oferindu-ţi 
din belşug posibilitatea de a înfățişa, de a aduce mărturie, cu gândul, 
cu cuvântul sau cu lucrul, temeinicia râvnei tale către Lumina feţei lui 
Dumnezeu, şi nu încercarea de a-ţi schimba viața pentru folosul lucrării 
tale lăuntrice. Îndreaptă-te mai întâi prin rugăciune pe calea mântuirii, 
şi atunci vei deveni şi tu creştină, un exemplu de blândeţe şi tăcere, ce 
atrage şi pe alții pe această cale. (Cuviosul Anatolie, 9, p. 89) 


Ar fi fost greu de trăit pe pământ dacă n-ar fi existat cineva care să 
ne ajute să ne descurcăm în viață...Pentru că deasupra noastră e Însuşi 
Dumnezeu Atotţiitorul, Dragostea Însăşi. (...) Încrede-te în voia lui 
Dumnezeu şi El nu te va ruşina. Încrede-te nu prin cuvinte, ci prin fapte. 
(...) De aceea a şi devenit viaţa grea, pentru că oamenii au încurcat-o 
prin judecăţile lor, pentru că, în loc să cheme în ajutor pe Dumnezeu, 
au început să se folosească şi să aibă încredere doar în rațiunea lor... Să 
nu te temi nici de necaz, nici de boli, nici de suferinţe, nici de orice fel 
de ispite — toate acestea sunt cercetări ale lui Dumnezeu, ție spre folos... 
(Cuviosul Anatolie, 2, p. 33) 


Trebuie să fim siguri că purtarea de grijă a lui Dumnezeu 


întotdeauna ne veghează şi le rânduieşte pe toate spre folosul nostru, 
chiar şi prin împrejurări neplăcute nouă... (Cuviosul Lev, 182) 

Dorinţa voastră de a şti despre mine dacă mă îngrijorez, n-o pot 
satisface întru totul printr-un simplu răspuns: voi spune doar că în 
exterior nu se vădeşte prin nimic, iar înăuntru, chiar dacă se întâmplă 
ceva tainic, nu am cunoştinţă de aceasta, ci doar siguranţa că nimic nu mi 
se poate întâmpla fără îngăduinţa lui Dumnezeu. lar dacă EI va voi să-mi 
trimită ceva pentru păcatele mele, acestea trebuie să le primesc cu umilință, 
pentru că nicăieri nu putem fugi de mâna Lui. (Cuviosul Lev, 209) 


Acolo unde se va arăta voia lui Dumnezeu, nici cele mai puternice 
obstacole nu vor birui. (Cuviosul Lev, 12, p. 33) 


lar Milostivul Dumnezeu le împlineşte şi le transformă pe toate 
întru voia Lui şi spre folosul nostru, chiar dacă o face la vedere prin 
mijloace şi urmări neplăcute nouă. Noi cu ajutorul Multmilostivului 
Dumnezeu vom răbda şi vom vedea... (Cuviosul Lev, 12, p. 58) 


Hristos Mântuitorul nostru grăia despre Sine: Nu caut voia Mea, 
ci voia Tatălui celui ce M-a trimis (loan 5: 30). Şi având în vedere paharul 
amar al suferințelor, plecând genunchii la rugăciune, zicea: Părintele Meu, 
de este cu putinţă, treacă de la Mine paharul acesta; însă nu precum voiesc Eu, 
ci precum Tu (Matei 26: 39). Acestea să cugetați şi voi, precum şi Hristos 
lisus. Luând aminte la El, Începătorul credinţei, să alergăm prin răbdare 
spre nevoința ce ne stă înainte, întărindu-ne prin smerita rugăciune: 
după voia Ta, Doamne, aşa să-mi fie mie! (Cuviosul Moisi, 299) 


După simțământul dragostei creştine, care miluieşte şi se cucereşte, 
nu poți rămâne neînduplecat de cei care o cer. Însă nu ştiu dacă îţi va 
permite împrejurarea să împlineşti cele dorite. Rămâne doar să spunem: 
după voia Ta, Doamne, fie aşa, sau altfel. Toate câte ni se trimit trebuie 
primite ca din mâna lui Dumnezeu: scârbele, spre răbdare, cele plăcute - 
spre mulțămire. (Cuviosul Moisi, 295) 


Adevărat este că nu noi dispunem de timp, ci timpul dispune 
de noi. lar faptele trebuie să fie întemeiate pe adevăr, care neîncetat 
glăsuieşte: dacă va voi Dumnezeu, vom face una sau alta după cerință. 
(Cuviosul Moisi, 282) 


Oamenii din vechime, chiar dacă erau mai simpli, aveau nişte 
proverbe înțelepte şi bine întemeiate. Să nu trăieşti cum vrei, ci cum vă 
da Domnul. (Cuviosul Ambrozie, 23, Partea a II-a, p. 141) 

Dacă Dumnezeu va binevoi să-ți hotărască soarta prin moarte sau 
prin viaţă, să laşi aceasta în purtarea Lui de grijă, dar în orice caz să 
te străduieşti să fii împăcat cu toți şi cu toate. Domnul este Judecător 
nemitarnic. La vremea potrivită va judeca toate cu dreptate şi va răsplăti 
fiecăruia după faptele sale. Iar lucrarea noastră de căpătâi, până ne aflăm 
în viaţa aceasta, este să răbdăm toate, să ne smerim şi să cerem de la 
Domnul ajutor şi milostivire, şi atunci va fi bine. (Cuviosul Ambrozie, 23, 
Partea a II-a, pp. 187-188) 


Multîndurata purtare de grijă a lui Dumnezeu întotdeauna 
chiverniseşte ceea ce ne este spre mai mult folos. Noi însă, din neştiință, 
deseori tindem către cele potrivnice. Ucigătorul încă de la începuturi 
amenința cu omorul, dar spus este că nu va veni ceasul acesta. Singurul 
Dumnezeu ştie cum i se va îngădui să înfăptuiască această fărădelege, 
sau dacă nu i se va îngădui. Mucenicii, lăsându-se în voia lui Dumnezeu, 
unii mureau cu sfârşit mucenicesc, alții, din voia Domnului, pur şi simplu 
mureau în temniță. Să ne lăsăm dar şi noi în voia lui Dumnezeu şi să ne 
încredem în multîndurata purtare de grijă a Lui, ca să rânduiască pentru 
noi cele bune şi mântuitoare, precum ştie şi precum va fi bineplăcut Lui. 
(Cuviosul Ambrozie, 23, Partea a III-a, p. 34) 


Scrii că maica stareță ţi-a spus următoarele: „Nici tu nu ştii 
unde te călăuzeşte Domnul sau purtarea Lui de grijă”. Nici n-ar 
trebui să cercetezi, ci să te predai în toate voii lui Dumnezeu - ca să 
chivernisească pentru noi aşa cum va fi plăcut Lui. (Cuviosul Ambrozie, 
23, Partea a III-a, p. 66) 


Undeva se rugau pentru ploaie, iar în altă parte - să nu plouă; 
până la urmă a ieşit ceea ce a vrut Dumnezeu. (Cuviosul Ambrozie, 1, 
Partea a II-a, p. 47) 


Copilaşule! Cucereşte-te voii lui Dumnezeu, şi vrăjmaşul ce te 
necăjeşte se va depărta de la tine... Stai în biserică unde îţi va fi cu putință 
şi lucrează rugăciunea inimii, ca vameşul, şi Dumnezeu îţi va ajuta ție. 
(Cuviosul Ambrozie, 23, Partea a III-a, p. 82) 


Legat de zvonurile cum că veți fi transferat la altă mănăstire, 
încercați, în primul rând, să nu le dați mare importanţă, căci deseori 
zvonurile se adeveresc a fi mincinoase. Iar în al doilea rând, în această 
problemă lăsați-vă mai mult în voia Domnului. Dacă Vlădica vă va 

propune, atunci ați putea să-l rugați să vă lase la locul de mai înainte. 
Dacă însă, pe lângă propunere, va urma decizia Sfântului Sinod pentru 
transferarea voastră în altă mănăstire, atunci chiar şi fără voie va trebui 
să vă strămutați. Dar facă-se voia sfântă a Domnului cu voi! Multînduratul 
Dumnezeu ştie ce este mai folositor pentru noi; aşa va şi face. (Cuviosul Iosif, 91) 


Fie ca tot omul să fie nevinovat sau iertat nu doar înaintea 
stăpânitorilor, ci mai ales înaintea lui Dumnezeu Însuşi, Care pe drepți 
îi iubeşte şi pe păcătoşi îi miluieşte şi nu vrea moartea păcătosului, ci 
să se întoarcă şi să fie viu; şi, cu desăvârşire, tuturor oamenilor le vrea 
mântuirea şi să vină întru cunoştinţa adevărului. Tot aşa să fim şi noi de 
acord cu această dorință a Domnului. 

Aminteşte-ți de cel care a zis: Domnul este mie ajutor, şi nu mă voi 
teme, ce-mi va face mie omul? (Psalm 117: 6). Nădăjduind spre Dânsul, să 
nu te istoveşti. Mai mult decât atât, nu ştiu ce să-ți mai spun. Dumnezeu 
cel Multîndurat să te înțelepțească ca să faci în toate voia Lui cea bună, 
de bine dătătoare şi desăvârşită. (Cuviosul Moisi, 271) 


Legat de transferul la mănăstirea din Pskov, pe care îl aşteptaţi, 
v-am mai scris să vă încredeţi mai mult în voia Domnului. Căci pentru 
noi e bine şi de folos doar ceea ce vine în acord cu voia lui Dumnezeu. 
(Cuviosul Iosif, 92) 


Trebuie să lăsăm totul în voia lui Dumnezeu - chiar şi despărțirea 
noastră. Domnul ne înțelepțeşte ca să nu ne lipim de cele pământeşti, oricât 
de scumpe ni s-ar părea, ca să tindem către cele cereşti, mântuindu-ne 
sufletele. Iar toate cele pământeşti prețuieşte-le cu preț pământesc... Măcar 
de ne-am mântui sufletele, iar toate celelalte sunt deşertăciune. Aici totul 
este schimbător. Şi gândurile noastre trebuie să fie la Dumnezeu şi la viața 
viitoare. lar cele pământeşti vor trece toate. (Cuviosul Nicon, 8, p. 378) 


Legat de părintele M., vă sfătuiesc să nu-l deranjați pe preasfințit. 
Lăsaţi ca prin el să se arate voia lui Dumnezeu. Pacea sufletească ne este dată 
prin smerenia inimii, iar prin satisfacerea mândriei, pacea este nestatornică. 
Lăsaţi-l să înveţe să nu umble în voia inimii lui, ci, lepădând cugetele şi 
voia sa, să-şi dobândească pacea sufletului. (Cuviosul Moisi, 288) 

Hoţia 


Acest rău - hoția - pare că nu va putea fi nimicit cu desăvârşire 
decât prin foc mistuitor. Şi totuşi conştiinţa nu se dă în lături de la a 
inventa şi a izvodi feluri prin care cei încredințați vouă de Dumnezeu ar 
putea fi opriți de la această răutate, oameni pentru care va trebui să răspundeți 
înaintea Domnului la vreme potrivită. (Cuviosul Antonie, 22, p. 95) 


Vrăjile 


„Decât să mergem pentru vrăji, mai bine ar fi să ne încredințăm 
voii Domnului”. Pe la vrăjitori merg oamenii cu îndoieli, care nu-şi pun 
nădejdea în mila şi ajutorul lui Dumnezeu, ci caută ajutor de la oameni 
sau nădăjduiesc în oarecare socoteli omeneşti şi nu în Dumnezeu, în 


ajutorul Lui atotputernic şi în pururi prezenta Lui purtare de grijă. 
(Cuviosul Ambrozie, 23, Partea 1, p. 70) 


Educarea copiilor 
Si 


Încă în Vechiul Testambnt s-a spus: Mânie tatălui este fiul nebun şi 
durere celei ce l-a născut pre el (Pilde 17: 25), adică fiul nepovăţuit în frica lui 
Dumnezeu şi în legea Domnului. În zilele noastre mulți părinţi îşi învață 
copiii o mulțime de lucruri, deseori netrebuincioase şi nefolositoare, şi 
nu se îngrijesc să-i înveţe frica Domnului şi împlinirea poruncilor Lui, 
să respecte aşezămintele Celei Uneia Soborniceşti şi Apostoleşti Biserici, 
fapt pentru care copiii sunt în mare parte nesupuşi şi fără respect față 
de părinții lor, iar pentru sine şi pentru patrie netrebnici, şi uneori chiar 
vătămători. (Cuviosul Ambrozie, 23, Partea a II-a, p. 58) 


Vă împovărează grija cum să le daţi copiilor voştri o educație 
creştinească şi această grijă o exprimați în felul următor: „În fiecare zi mă. 
conving, din experiență că nu am destulă tărie spre împlinirea datoriei 
după conştiinţă şi mă simt destul de incapabilă să construiesc sufletul 
omenesc după chipul şi asemănarea învăţăturii Dumnezeieşti”. Ultimul 
gând este exprimat cu multă putere şi se referă mai mult la sprijinul şi 
ajutorul lui Dumnezeu, iar pentru voi destul va fi dacă vă veți îngriji să 

vă educați copiii în frica Domnului, dacă îi veți deprinde cu înțelegerea 
ortodoxă şi dacă prin povățuirea bineintenționată îi veți feri de noțiuni 
străine Bisericii Ortodoxe. Toate lucrurile bune pe care le veţi semăna în 
sufletele copiilor voştri din copilărie vor putea răsări în inimile lor mai 
târziu, când vor ajunge la vârsta bărbăţiei, după încercările amare din 
şcoală şi cele ale vremurilor noastre, din cauza cărora deseori se frâng 
ramurile bunei educaţii creştineşti de acasă. (Cuviosul Ambrozie, 23, Partea 
I, p. 102) 

Îmi scrieți: „Mi-ar plăcea ca eu şi soțul meu să evităm acele 
neînțelegeri păgubitoare, legate de educarea copiilor, pe care le văd în 
multe căsnicii”.. Da, acest lucru este cu adevărat înțelept! Dar să vă certați 
din această cauză în prezenţa copiilor, ați observat şi voi, este nefolositor. 
De aceea, în cazul neînțelegerilor, mai bine evitați şi plecați, sau purtați-vă 
ca şi cum n-aţi auzit bine, dar în nici un caz să nu vă contrați din cauza 
părerilor voastre diferite în prezența copiilor. Sfătuirea şi discuțiile 
despre aceasta trebuie să fie doar între voi doi şi cât se poate de calm - ca 
să fie valabile. Totuşi, dacă veți reuşi să plantați în inimile copiilor voştri 
frica lui Dumnezeu, atunci diferitele ciudățenii omeneşti nu-i vor putea 
influența atât de păgubitor. (Cuviosul Ambrozie, 23, Partea 1, pp. 103-104) 


Cuvintelor mele despre tineret, precum că ar fi greu de îndrumat, 
părintele le-a răspuns: „Nu e nici o pagubă dacă în secară creşte lobodă, 
ci mult mai rău este atunci când în câmp nu creşte nici una, nici alta”. Şi a 
mai adăugat: „Dacă semeni secară, creşte lobodă; iar dacă semeni lobodă, 
creşte secară. Întru răbdarea voastră veți dobândi sufletele voastre (Luca 21: 
19) şi cel ce va răbda până în sfârşit, acela se va mântui (Matei 10: 22). lar tu să 
rabzi de la toți, totul să rabzi, şi de la copii să rabzi”. (Cuviosul Ambrozie, 
1, Partea a II-a, p. 49) 


Îmi scrieți că observați la fiul vostru un fel de secătuire sau prea 
puțină sensibilitate şi alte neajunsuri. Dar în copilărie nu toți au o 
sensibilitate adevărată, ci în parte ea se manifestă la o vârstă mai înaintată, 
atunci când omul va începe să înțeleagă mai mult şi va fi trecut prin unele 
încercări ale vieţii. Totodată, prea multa sensibilitate interioară serveşte 
nevăzut ca motiv pentru o tainică înălțare şi judecare a celorlalți, iar 
insuficiența sensibilităţii şi secătuirea smereşte pe om involuntar, atunci 
când el va începe să priceapă aceasta. Pentru aceasta, să nu vă mâhniţi 
prea mult din cauză că observați la fiul vostru acest neajuns. Cu timpul, 
poate că nelipsitele încercări ale vieții vor trezi simțământul potrivit 
şi în el, numai să aveți grijă să-i transmiteți după putinţă înțelegerea 

sănătoasă a lucrurilor, conform învățăturii Bisericii Ortodoxe. Îmi scrieți 
că până acum v-aţi ocupat singuri de el şi ați trecut împreună prin istoria 
Sfântă a Vechiului Testament şi mă întrebaţi cum şi ce să-l învățați, şi pe 
cine să alegeți pentru aceasta? Pentru că aţi trecut împreună prin Vechiul 
Testament, ar trebui tot voi să duceţi la capăt acest lucru, adică să treceţi 
la Noul Testament, şi abia mai târziu să începeți cateheza. Vă temeți că 
această cateheză seacă nu-i va adăuga din căldura râvnei. Cateheza nu 
adaugă aceasta nimănui, ci destul este copiilor să aibă înțelegerea corectă 
a dogmelor şi a altor lucruri din Biserica Ortodoxă. (Cuviosul Ambrozie, 
23, Partea I, p. 110) 


Sunteţi nesigură în alegerea şi numirea părintelui duhovnicesc. 
Ca să nu vă mâhniți duhovnicul, explicați-i dinainte singură tot ce 
socotiți necesar şi folositor pentru fiul vostru, adăugând şi rugămintea 
de a împlini acestea, pentru că, după înțelegerea voastră, atmosfera 
de sfințenie este necesară copilului în timpul spovedaniei, cu toate că, 
pentru cel ce a ajuns la înțelegere, această atmosferă nu are prea mare 
importanţă. 

Înainte de spovedanie, ocupați-vă de fiul vostru şi pregătiți-l 
pentru această taină, cum puteți. Puneţi-l să citească înainte poruncile şi 
explicaţi-i-le. Iar legat de îndreptarea neajunsurilor lui în general, puteți 
să-i vorbiți uneori pe un ton glumeţ, zicându-i: „Doar eşti un tânăr cneaz 
- vezi, nu te fă de ruşine”. (Cuviosul Ambrozie, 23, Partea I, p. 111) 


Îmi scrieți că sunteți adânc încredințată că pentru om nu există 
altă sursă de bunăstare pe pământ şi de fericire veşnică în cer, afară de 
Biserica lui Hristos, şi că tot ce este în afara ei este nimic; şi că ați vrea să 
le transmiteți această convingere copiilor voştri, pentru ca aceasta să fie 
viața lor de taină, însă vi se pare că nu aveți chemare să-i învățați şi că 
nu aveți puterea necesară de convingere pentru aceste lucruri înalte. Ca 
mamă iubitoare, transmiteți cum puteți copiilor voştri cunoştinţele despre 
acestea. Nu vă poate înlocui nimeni în aceasta, pentru că mai întâi ar fi 
trebuit să explicaţi altora ceea ce credeţi şi doriți, mai ales că ceilalți nu 
ştiu cum sunt copiii voştri, aşezarea lor sufletească şi trebuinţele lor, şi 
mai ales pentru că cuvintele mamei pot avea mai multă influență asupra 
lor decât ale oricărui alt om. Învățămintele altora acționează asupra minții, 
iar cele ale mamei - asupra inimii. Dacă însă credeţi că fiul vostru cunoaşte 
şi înțelege mult, dar simte puţin, atunci, repet, să nu vă mâhniţi nici din 
această pricină, ci rugați-vă lui Dumnezeu ca să rânduiască cele folositoare 
pentru fiul vostru, precum ştie. (Cuviosul Ambrozie, 23, Partea [, p. 111) 

Sunteţi datori să învățați pe copiii voştri, de la care trebuie şi voi să 
învățați, precum a zis Domnul Însuşi: Dacă nu vă veți face ca pruncii, nu 
veți intra întru Împărăția Cerurilor (Matei 18: 3). Iar Sfântul Apostol Pavel 
a tâlcuit acestea în felul următor: Nu fiți prunci cu mintea, ci cu răutatea fiți 
prunci, iar cu mintea fiți desăvârşiți (| Cor. 14: 20). (Cuviosul Ambrozie, 23, 
Partea I, p. 196) 

Mă întrebi cum ai putea să-ți obişnuieşti ucenița cu seriozitatea, 
însă şi tu îţi dai seama cât de grea este lucrarea pe care trebuie să o faci. 
Este greu mai ales să sfătuieşti pe cineva de la distanță, pentru că nu 
ştii cum vor fi primite cuvintele tale. Propune-i mai întâi să transforme 
ziua în zi, iar noaptea în noapte şi, când vei izbândi aceasta, atunci te 
vei putea gândi şi la altceva. In general să faci ce poți, potrivit situației, 
chemând ajutorul lui Dumnezeu şi împreună lucrarea de sus, de la 
Domnul, Care vrea ca toți să se mântuiască şi la cunoştinţa adevărului să 
vină. La momentul potrivit, poți să spui uceniţei tale că ea, ca o creştină, 
ar trebui să citească, pe lângă reviste, şi cărți duhovniceşti şi să nu creadă 
pe cuvânt orice gogomănie, la nimereală - cum ar fi, de exemplu, că poți 
să te naşti din praf şi că oamenii au fost mai întâi maimuțe. lar adevărat 
este aceea că mulți oameni au început a imita maimuțţele şi a se cobori pe 
sine până la nivelul de maimuţă. (Cuviosul Ambrozie, 23, Partea I, p. 183) 


Pregătindu-vă copiii pentru viața în societate, v-aţi îngrijit oare 
să puneţi în inimile lor credinţa şi frica lui Dumnezeu, care le-ar fi fost 
îndrumare pentru viitor? Rugaţi-vă Domnului să păzească inimile lor de 
pleava pe care o seamănă vrăjmaşul printre grâne. (Cuviosul Macarie, 24, 
Vol. 1, p. 151) 


Să daţi copiilor o educaţie bună în ceea ce priveşte moralitatea 
şi, atunci când vor fi vrednici şi le va fi de folos, Dumnezeu puternic 
va fi să-i înstărească sau să le dăruiască cele trebuincioase şi suficiente. 
(Cuviosul Macarie, 24, Vol. 1, p. 155) 


Să ai strădania de a-ți educa copiii pravoslavnic-religios, în 
smerenie, de a semăna în inimile lor seminţele virtuţilor, (...) iar ceea 
ce le vei sădi în copilărie va aduce roadă la timpul potrivit, chiar dacă 
se vor abate puțin în drumul lor. Lucrul acesta îl văd la mulți, chiar şi la 
cei apropiați ai mei. Legat de teatru, îţi spun că acum îi mai poți feri de 
acesta datorită vârstei lor fragede - pentru faptul că le este de neînțeles şi 
nefolositor, iar fraţii, chiar dacă se mai duc, totuşi sunt mai mărişori. Ai 
mai putea să găseşti şi alte pricini acum, însă mai târziu, când vor intra 

în societate, nu-i vei mai putea opri de la aceasta, dar deocamdată să nu-i 
laşi să meargă pentru vârsta lor. Ar trebui ca ei să ia exemplu de la voi 
(părinţii), că nu mergeţi la asemenea spectacole ştiind că tocmai acestea 
încântă sensibilitatea, iar folos duhovnicesc nu aduc... (Cuviosul Macarie, 
24, Vol. 1, pp. 448-449) 


Fiți cu grijă cum procedaţi cu S.; Dumnezeu să vă dea înțelepciune, 
ca să nu fie nici prea dur, nici prea blând, ci să păstraţi îndeosebi calea de 
mijloc. O învăţaţi fabule, ceea ce nu e prea rău, numai că acolo virtutea 
este lăudată, viciul e judecat şi nimic mai mult decât atât, însă ar trebui 
propus ceva mai „tare": frica lui Dumnezeu, pentru că acesta este începutul 
înțelepciunii (Pilde 1: 7) şi cu frica Domnului se fereşte fiecare de rău (Pilde 
15: 29). Trebuie să-i insuflați că Dumnezeu cunoaşte nu doar faptele şi 
cuvintele noastre, ci chiar şi gândurile, şi că pentru virtute încununează, 
iar pentru viciu pedepseşte. Această învățătură o veţi găsi în multe cărți 
creştine pentru copii. Nu i-ar strica să înveţe cateheză şi să vă îngrijiţi 
de moralitatea ei. Scriptura spune: Se pleacă cugetul omului cu deadinsul 
spre rele din tinerețile lui (adică de la căderea omului) (Gen. 8: 20), iar 
deprinderea cu virtutea uşurează acest lucru, pentru că şi deprinderea 
celor rele se împotriveşte virtuților. lată de ce răul trebuie nimicit şi 
cultivată virtutea: Fereşte-te de rău şi fă binele (Psalm 33: 15). Şi voi mai 
spune ceva despre S.: trebuie ca ea să-şi observe viciile, să se smerească 
prin ele şi să se căiască de acestea. Nu am nimic împotriva fabulelor, 
doar că în acestea ea va vedea numai viciile străine şi le va lua în râs, iar 
pe sine se va socoti lipsită de vicii şi se va cuceri de îngâmfare. (Cuviosul 
Macarie, 24, Vol. 4, p. 261) 


Îmi scrii că N. e supărat pe tine din cauza că te porți dur cu el, 
dar oare nu e vina ta aici, pentru că în copilărie şi tinereţe l-ai alintat, 
trecându-i cu vederea poznele, lucruri care s-au şi întărit în sufletul lui? 
Acestea să-ţi fie exemplu pentru ceilalți copii: să nu-i laşi să-şi facă voia 
lor şi atunci ei se vor dezobişnui de acestea. Nu strică să te porţi cu 
severitate față de N., însă uneori e bine să faci pogorăminte şi să ierți, 
mai ales atunci când recunoaşte, şi să-i insufli cât rău poate să-i aducă 
tovărăşia oamenilor cu purtări prea îndrăzneţe. Roagă-te Domnului 
să-l întărească în adevăr, în bine şi în înțelepciune. (Cuviosul Macarie, 
24, Vol. 1, p. 733) 


lată o întrebare grea legată de copii: dacă atunci când se află în 
cercul rudelor şi prietenilor să fie lăsați să joace cărți şi să danseze? 

Care ar fi soluţia - nu ştiu. E greu să te opui lucrurilor care au intrat în 
obişnuința cercurilor mondene. Pur şi simplu trebuie să fii mărturisitor, 
răbdând reproşurile, luarea în râs şi umilinţele. Dar nici să fie lăsaţi din 
fragedă vârstă să joace cărți, pentru că, în timp, aceasta poate deveni 
obişnuinţă sau chiar patimă, la fel ca şi dansurile, care au fost numite de 
un propovăduitor înțelept „artă a lrodiadei” şi pe care lumea le socoteşte 
distracție nevinovată în societate, dar care în principiu sunt păcătoase. 
Pe cât este posibil, insuflați copiilor că pentru ei şi una şi alta sunt 
păgubitoare; pe de altă parte însă, ei, uitându-se la alți copii preocupați 
de asemenea distracţii, sau îi vor invidia, sau îi vor judeca, iar pe sine se 
vor socoti mai buni decât aceia. Şi aici e nevoie de înţelepciune, dar nu 
după mintea noastră, ci cu rugăciune către Domnul, ca să vă dea cuget 
cum să procedaţi în educarea copiilor şi ca să-i păzească de influența 
duhului distrugător al relelor obişnuințe lumeşti. (Cuviosul Macarie, 24, 
Vol. 1, pp. 482-483) 


Îți propun sfatul meu: să ai pentru mama ta respect şi dragoste. 
Mai ales pentru că te iubeşte şi se îngrijeşte de tine cu grijă maternă, 
datoria firească şi legea duhovnicească poruncesc să iubim părinții şi 
să prețuim binecuvântarea lor, căci aceasta aduce copiilor tot binele, 
vremelnic şi veşnic. Dacă mămica ta ar judeca ceva greşit, ar trebui ca tu 
să rabzi aceasta cu prihănire de sine, iar dacă nu te vei umili şi vei primi 
în inimă întristare, îi vei reproşa fie şi cu gândul, dacă nu cu cuvântul; 
atunci inima ta se va tulbura, adică vrăjmaşul, şarpele cel vechi de zile, 
îşi va vărsa otrava şi atunci se va arăta pe faţă tulburarea, vestitoarea 
chezăşiei tale. Şi atunci ea, neavând cunoştinţa lucrării duhovniceşti, se 
va supăra şi mai mult pe tine. (Cuviosul Macarie, 24, Vol. 1, p. 267) 


Socotiţi că diareea cu sânge pe care o au copiii voştri este din cauză 
că în zilele de post le dați să mănânce mâncare de frupt; însă ei suferă 
aceasta din cauza păcatelor şi neînfrânării părinţilor. lar despre judecata 
folosirii mâncării de frupt, stareţii gândesc aşa: că un copil poate fi hrănit 
cu aceasta până la vârsta de trei ani, iar în cazul unor boli, chiar până la 
patru ani, iar eu sunt întru totul de acord cu această părere a lor. (Cuviosul 
Antonie, 22, p. 55) 


Îmi este neplăcut să aud că se zbenguie peste măsură. Să dea 
Domnul ca el să se asemene ca fire cu oița, şi nu cu un ieduţ! Oiţele sunt 
liniştite, cuminţi şi ascultătoare, iar ieduţii sunt neastâmpărați, săltăreți, 
zgomotoşi şi mai şi împung, de aceea nici nu plac nimănui. (Cuviosul 
Antonie, 22, pp. 56-57) 

Socotiţi că fiului vostru îi este mai de folos să fie mereu în preajma 
voastră, dar cine ştie dacă este cu adevărat aşa? Chiar şi lângă voi, dacă 
Dumnezeu va îngădui, copilul poate să se strice, iar pe mâini străine - să 
se păstreze nevătămat. Însă oriunde s-ar afla copiii voştri, cu voi sau în 
altă parte, insuflați-le regulile creştine şi încredințaţi-i lui Dumnezeu şi 
mijlocirii Maicii Domnului. (Cuviosul Macarie, 24, Vol. 1, pp. 272-273) 


Învrăjbirea 


Aţi căzut într-o ispită atât de cumplită, încât nu vreţi să puneţi 
capăt vrajbei voastre prin împăcare creştinească, chiar dacă omeneşte 
i-ați şi răsplătit duşmanului vostru: pentru îndrăzneală l-ați pălmuit, 
iar după aceea l-ați bătut cum ați putut, în plină întristare a inimii şi a 
orgoliului vostru rănit. S-ar fi părut că aceasta vă va fi destul. Dar n-a 
fost. Ba mai mult, aţi vrea să sfârşiți această învrăjbire păgâneşte, după 
exemplul oamenilor necredincioşi, care nu cred nici în viața de apoi, nici 
în fericirea veşnică, nici în chinurile veşnice ale iadului - adică să sfârşiți 
prin duel, acest nod infernal de ucideri sau mai degrabă împletire a 
uciderii cu sinuciderea, pentru că, de va şi rămâne cineva în viaţă, totuşi 
gândul lui era să omoare, iar pe sine să se supună de bună voie uciderii, 
murind dinainte sufleteşte. Credeţi că vă onorează acest lucru, fiind un 
vechi creştin, care atâția ani a exersat faptele bunei cuviinţe şi a gustat 
din puterea de viață dătătoare a poruncilor lui Hristos, descoperite nouă 
prin Sfânta Evanghelie? Priviţi la Începătorul Credinței şi la Pricinuitorul 
mântuirii noastre, la Fiul lui Dumnezeu, Împăratul îngerilor şi al 
Arhanghelilor, cum nu Şi-a întors fața Sa de la scuipări şi lovituri şi a 
răbdat cu smerenie fiecare fel de defăimare şi umilire! Noi însă, aşa 
numiții urmaşi ai Lui şi doritori să împărățim cu El în slavă negrăită, nu 
vrem să ne smerim creştineşte chiar şi atunci când omeneşte am răsplătit 
îndoit duşmanului nostru pentru jignire. Ce exemplu veţi da prin aceasta 
tinerilor, încărunțţit fiind, dacă nu veţi vrea să vă împăcați creştineşte în 
loc să mergeţi la duel? Să presupunem că el v-a chemat primul la luptă. 
Dar, precum se vede, acest om este puţin credincios sau mai rău decât 
atât. Este iresponsabil să urmezi celui ce vrea să se arunce în prăpastie 
şi care te îndeamnă şi pe tine să faci acelaşi lucru. Vă implor în numele 
Domnului nostru lisus Hristos, Care S-a smerit până la moarte şi a primit 
tot felul de jigniri şi necinstiri pentru mântuirea noastră: primiţi şi voi 
cu dreaptă judecată, pentru mântuirea voastră, jignirea ce vi s-a adus, 
neamestecând aici pe nimeni, nefăcând aceasta pentru nimeni şi pentru 

nimic. Bine este să ne jertfim sufletul pentru Domnul, pentru folosul 
aproapelui şi pentru propria mântuire. Şi nu numai că e rău, ci şi lipsit 
de orice judecată şi vrednic de milă a te jertfi pe sine pentru nimicirea 
celuilalt şi pentru distrugerea propriului suflet, care este veşnic, nesfârşit 
şi cu neputinţă de întors. Urmaţi Răscumpărătorului nostru, Care 
se ruga Tatălui Său pentru cei ce L-au răstignit: lartă-le lor, că nu ştiu 
ce fac (Luca 23: 34). Acelaşi lucru se poate spune şi despre duşmanul 
vostru: că nu ştie ce face, chemându-vă să vă omorâţi între voi. Rugaţi- 
vă cu smerenie şi cu sinceritate Domnului, ca să ierte greşeala voastră 
şi neştiința lui. Cred că nu cu mult timp înainte de această ispită ați citit 
Sfânta Evanghelie, unde în mai multe locuri se spune despre iertarea 
supărărilor şi despre dragostea pentru vrăjmaşi. Fiți următor adevărat 
al Evangheliei, zdrobind prin smerenie şi credință uneltirile vrăjmaşului 
nevăzut (iar nu pe cel cu care v-aţi învrăjbit), care caută să vă distrugă pe 
amândoi prin vrajbă şi mai ales prin stăruirea în neîmpăcare. (Cuviosul 
Ambrozie, 23, Partea 1, pp. 112-113) 


Cinstiţi părinţi şi frați, cu Făcătoarea de viață Cruce în mână vă 
rog şi vă implor să încetați orice fel de neplăceri dintre voi. Neplăcerile, 
ca să nu spunem învrăjbirile, cresc din ce în ce mai mult. Dacă în lume 
se întâmplă aşa, atunci să nu ne fie nouă acestea în mănăstire. Prima 
poruncă este dragostea. Apostolul Pavel a spus: De aş grăi în limbile 
omeneşti şi îngereşti, iar dragoste nu am, făcutu-m-am chimval răsunător 
(1 Cor. 13: 1). Dragostea este mai presus de toate. Am hotărât să vă 
amintesc despre aceasta în ziua pomenirii Sfântului loan Evanghelistul, 
apostolul Dragostei... Nu vă opriţi doar la faptele dinafară. Şi ele sunt 
trebuincioase, însă principalul este dezrădăcinarea patimilor din inimă, 
mai ales a răutății... (Cuviosul Varsanufie, 5, p. 167, din 26.09.1910) 


Cei ce se mânie asupra noastră ne învaţă să ne ispitim pe noi înşine 
— dacă suntem cu adevărat creştini, dacă iubim pe vrăjmaşii noştri — şi să 
cunoaştem în acestea neputința noastră. (Cuviosul Macarie, 24, Vol. 6, p. 184) 


Uneltirile vrăjmaşului 


M-am minunat de viclenia vrăjmaşului, care v-a tulburat prin 
dezvinovăţiri ieftine. Vedeţi ce putere şi stăpânire mare are acolo unde 
inima naşte dezvinovăţire? Să vă fie aceasta lecţie pentru viitor şi Domnul 
să vă ierte şi să vă ajute ca de acum înainte să zdrobiţi uneltirile lui prin 

puterea smereniei, spre care caută Dumnezeu. Numai câte săgeți de gând 
şi de cuvânt n-au zburat din inimile voastre - şi toate au fost îndreptate 
spre distrugerea voastră, iar nu pentru nimicirea duşmanului... În acest 
caz nu dezvinovățesc pe niciuna: amândouă sunteți de vină, iar dacă 
vreuna dintre voi ar fi primit cu mustrare de sine, atunci sigur că cealaltă 
ar fi avut o vină mai mare. (Cuviosul Macarie, 24, Vol. 4, pp. 191-192) 


Vezi cum vrăjmaşul te amăgeşte prin părelnicele tale virtuți, ca să 
te arunce cu totul în înşelare şi să-ţi întunece mintea? lar tu, nepriceputa, 
te bucuri, crezând că ai şi biruit. Cum adică, fără să fi fost la luptă, te 
şi gândeşti deja la biruință? Sfinţii Părinţi, prin multe lupte biruindu-şi 
patimile, s-au desăvârşit prin smerenie şi chiar în biruinţă îşi cunoşteau 
neputința, nepunând pe seama lor îndreptarea, ci a lui Dumnezeu. 
(Cuviosul Macarie, 24, Vol. 3, pp. 191-192) 


Încă înainte de călătoria ta [la Pustia Optinei], vrăjmaşul cel urâtor 
al binelui se străduia să te tulbure şi să nu te lase să pleci într-acolo, ştiind 
că i se vor descoperi înşelăciunile şi uneltirile prin deplina ta sinceritate 
şi că pe viitor nu-i va mai sta în putere să-ți provoace asemenea tulburări. 
Aici, din mila lui Dumnezeu, ai aflat pacea conştiinţei tale prin credinţă, 
dar, îndată ce ai plecat, a început din nou să te tulbure şi prin aceasta ţi-a 
pricinuit şi boli, ca să te facă să cârteşti şi să-ți pară rău. (Cuviosul Macarie, 
24, Vol. 5, pp. 584-585) 


Vrăjmaşii se silesc să ne arunce de pe temelia cea bună a ascultării 
şi să ne facă să gândim şi să ne conducem după mintea noastră, din cauza 
relei voințe ce o au, pentru ca mai târziu să gustăm din fructele lor amare. 
(Cuviosul Macarie, 24, Vol. 3, p. 242) 


Vrăjmaşul a găsit coarda sensibilă care te tulbură, iar tu, 
cunoscându-ți boala, străduieşte-te să o vindeci prin mustrare de sine, 
smerenie şi sinceritate, şi gândeşte-te ce urmări nefaste poți suferi dacă 
te va subjuga această patimă? (Cuviosul Macarie, 24, Vol. 3, p. 277) 


Noi suntem ostaşi ai duhului şi avem vrăjmaşi nevăzuți de 
neînduplecat, mereu treji, înrăiţi, străduindu-se să pustiască cetatea 
sufletului nostru; pentru aceasta, nici noi nu trebuie să continuăm să 
viețuim în lene şi toropeala păcatelor, ci, chemând în ajutor pe Dumnezeu, 
să ne împotrivim duşmanului nostru. El are putere asupra noastră numai 
atunci când gândim despre noi înşine cu mândrie şi încredere, iar dacă 

ne purtăm în toată vremea cu dreaptă judecată, atunci toată puterea şi 
cursele vrăjmaşilor se risipesc. (Cuviosul Macarie, 24, Vol. 4, p. 527) 


Vrăjmaşii noştri de căpetenie sunt dracii, care ne luptă prin patimile 
noastre; împotriva tuturor uneltirilor, săgeților şi mrejelor acestora, 
principala armă este smerenia. Din cauză că sunt mândri, răpun pe cei 
ce gândesc cu mândrie să se bată cu ei, dar nu pot rezista smereniei. 
(Cuviosul Macarie, 24, Vol. 3, pp. 143-144) 


Mrejele vrăjmaşului sunt subțiri şi nu pot fi descoperite cu uşurinţă, 
ci doar smerenia le poate ocoli. (Cuviosul Macarie, 24, Vol. 3, p. 97) 


Vrăjmaşul îţi aduce gânduri împotriva surorii cu scopul să aducă 
între voi tulburare, dar tu, prin mustrare de sine şi voind împăcarea, să îi 
zădărniceşti uneltirile. Ştiut lucru e, precum v-am mai scris, că vrăjmaşul 
nu încetează să vă aducă tulburare amândurora, arătând uneia neputinţele 
celeilalte, iar nu pe ale sale, ca să creadă fiecare în parte că are dreptate. 
Tu ştii că doar smerenia poate surpa toate puterile vrăjmaşului, iar dacă 
vă veţi încrede în dreptatea voastră, nu veți putea dobândi pacea. Şi dacă 
e aşa, atunci care e rostul acestei dreptăți? (Cuviosul Macarie, 24, Vol. 3, 
pp. 508-509) 


În Evanghelie se spune: Rugaţi-vă pentru vrăjmaşii voştri (Matei 
5: 44). Şi, cu adevărat, vrăjmaşii, vrând să ne tulbure şi să ne facă vreo 
răutate, o fac mai ales din reaua voinţă pe care o au față de noi; însă, în 
mare măsură, prin răul lor, opresc un rău şi mai mare ce ar fi putut să ni 
se întâmple. lată de ce ei sunt adevărații noştri binefăcători, pentru care 
trebuie să ne rugăm. (Cuviosul Varsanufie, 5, p. 167, din 19.09.1910) 


Vrăjmaşi văzuţi n-ar trebui să ai; împotriva lor există o singură 
armă - rugăciunea pentru ei, iar din cei nevăzuți ai avut şi vei avea 
întotdeauna o mulțime... (Cuviosul Varsanufie, 3, p. 33, din 04.01.1909) 


Toată această putere tenebroasă nu înseamnă nimic şi nu vă va 
face nimic, ci doar vă sperie, ca pe copiii cei mici. Dacă o legiune întreagă 
nu îndrăznea să se atingă de un porc, credeți că se vor atinge de voi, 
surorile afierosite Domnului? (Cuviosul Anatolie, 7, pp. 260-261) 


Vezi şi tu că vrăjmaşul te sperie de ani în şir, însă până acum n-a făcut 
nimic. Şi nici nu poate să facă ceva, pentru că tu nu trăieşti după mintea 

ta, ci eşti sub acoperământul Maicii stareţe şi al cucernicelor surori. Uite 
ce a spus despre tine Părintele Ambrozie: „Nu merită să ne descurajăm, 
ci trebuie să avem nădejde în mila lui Dumnezeu”. Vrăjmaşul ne aduce 
doar cugete, dar nu poate face nimic fără îngăduinţa lui Dumnezeu şi 
fără ca noi să fim de acord cu el. Nici tu să nu te învoieşti şi atunci nici el 
nu-ți va face nimic. (Cuviosul Anatolie, 7, p. 86) 


Te îndemn să-ți aminteşti acea clipă când cuvioasa, aflându-se 
între cer şi pământ, privea îngrozită la un şarpe înfricoşător, care voia 
îndată să o înghită. Acum acest lucru este în mâinile noastre: putem să 
agonisim putere de sus şi să nu ne temem de el. Să începem să ne smerim 
şi puterea noastră asupra acestui şarpe va fi neîndoielnică. Lucrarea 
mântuirii stă în voinţa noastră. (Cuviosul Anatolie, 7, p. 107) 


Diavolul este foarte înrăit pentru că ai reuşit să fugi din ghearele 
lui. El voia să se răfuiască cu tine tot aşa cum s-a răfuit şi cu rudele tale. 
lar acum este invidios şi îi mai este ruşine şi de demonii lui pentru că i-a 
scăpat prada şi pentru că l-a păcălit o fetişcană tinerică. Toate acestea îl 
irită şi el se luptă cu tine, însetează să te înghită, dar nu va reuşi. Pentru că 
Însuşi Dumnezeu a spus: Căci mai mare este Cela ce este întru voi, decât cela 
ce este în lume (| loan 4: 4). Adică lisus, biruitorul iadului şi al diavolului, 
este mai mare decât stăpânitorul lumii acesteia. Cei ce se nădăjduiesc întru 
Domnul ca muntele Sionului; nu se va clăti în veac (Psalm 124: 1). (Cuviosul 
Anatolie, 7, p. 167) 


Scârbele tale nu sunt atât de mari pe cât ţi le arată vrăjmaşul. 
Acasă ai fi pățit cu mult mai multe, însă pentru acelea vrăjmaşul nu te-ar 
fi tulburat într-o asemenea măsură; dar fiindcă pe acestea le porți pentru 
Dumnezeul nostru, pentru Preadulcele nostru lisus, iată că şi diavolul te 
chinuieşte. (Cuviosul Anatolie, 7, p. 228) 


Legat de frica ta copilărească de a fi stăpânită de diavolul printr-o 
oarecare vrăjitoare, aceasta arată faptul că ceea ce ştii tu despre creştini, 
Dumnezeu şi diavol nu depăşeşte cunoştinţele unei babe de la țară. Dacă 
n-au îndrăznit dracii să intre în porci fără îngăduinţa lui Iisus Hristos, 
atunci cum ar putea să intre în oameni? Şi mai ales în monahi? (Cuviosul 
Anatolie, 7, p. 296) 


Lucrul care acum te împovărează şi frica ce o simţi sunt nişte 
curse obişnuite ale diavolului: ca să tulbure pe om şi să-l îndepărteze de 
lucrare, dar toate acestea vor trece. (Cuviosul Anatolie, 7, p. 302) 

La întrebarea ta, dacă poate vrăjmaşul să ia chipul Stăpânei noastre 
şi să se arate celor înşelați? Poate. (Cuviosul Ilarion, 48) 


Faptul că ați dormit toată Utrenia a fost de la vrăjmaşul tuturor, 
pentru că el este urâtorul neamului nostru creştinesc... (Cuviosul Lev, 258) 


Întrebare: „Părinte, pe unii frați îi văd într-un fel, pe alții în alt 
fel...” 

Răspuns: „Ei, poftim! - aşa face diavolul întotdeauna. Uneori ne 
arată privirea fratelui cu totul diferită de cum este în realitate. Ţie ți se 
pare că fratele te-a privit cu răutate, umilitor pentru tine, însă în realitate 
nu este nicidecum aşa. Tot astfel ne poate prezenta orice alt lucru. Uite 
ce s-a întâmplat odată. Am avut aici un ieromonah, părintele Benedict, 
şi un monah, părintele Arsenie, monah cu viață îmbunătățită. Aproape 
că nu ieşea din chilie din cauza bolii sale; ducea o viață deosebită. Odată 
părintele Benedict mergea spre chilia lui, iar lângă prispa părintelui 
Anatolie vede că stă părintele Arsenie, cu o privire răutăcioasă, învrăjbită, 
fără să ceară binecuvântare. Părintele Benedict l-a privit şi a trecut pe- 
alături foarte mirându-se. Şi aşa mergând, dă să ocolească biserica şi, 
când colo, îl vede ieşindu-i în întâmpinare, din direcție diametral opusă, 
pe părintele Arsenie. Cu fața radiind de bucurie venea să ia blagoslovenie. 
Părintele Benedict, şi mai mult mirându-se, l-a întrebat: „Unde ai fost?” 
„La părintele Timon”. „Cum dar?! Abia te-am văzut lângă prispa 
părintelui Anatolie”. „Ți s-a părut. Vezi preabine de unde vin”. Atunci 
părintele Benedict a mers pentru limpezirea acestei probleme la părintele 
Anatolie. „Şi ce ţi se pare aici de mirare? Mai eşti şi ieromonah, da' nu ştii 
atâta lucru? E clar că acela a fost un drac în chipul părintelui Arsenie”... 
(Cuviosul Varsanufie, 5, p. 21, din 06.02.1908) 


Păianjenul cel leneş stă într-un singur loc, sloboade un firişor şi 
aşteaptă: îndată ce se prinde vreo muscă, îi şi ia capul, iar musca tot mai 
bâzâie... Aşa şi vrăjmaşul îşi întinde mereu mrejele: cum se prinde cineva 
în ele, îndată îi ia capul... Vezi, nu fi muscă, pentru că vei bâzâi şi tu la 
fel! (Cuviosul Ambrozie, 1, Partea 1, p. 108) 


Întrebare: „Ce înseamnă cuvintele: De se va sui preste tine duhul celui 
puternic, să nu laşi locul tău (Eccl. 10: 4)?” 

Răspuns: „Cuvântul puternic se referă la ispititor, la vrăjmaşul 
sufletelor noastre, care pentru că omul n-a ascultat porunca lui 
Dumnezeu, ci insuflarea lui cea rea, s-a făcut stăpânitor al lumii şi 

stăpânitor ce domneşte prin ascultarea omenească față de el. Acesta, 
precum i-a ispitit pe Adam şi Eva printr-un motiv bine întemeiat, aşa 
şi acum ispiteşte pe mulţi în acelaşi fel. Dacă nu reuşeşte să ispitească 
pe cineva prin insuflările sale, atunci se străduieşte să-l tulbure şi să-l 
ducă în ispită prin prieteni şi cunoscuți, aducându-i motive întemeiate. 
la aminte la aceasta şi străduieşte-te să nu le uiţi. La fel să ţii minte şi cele 
spuse de bătrâni: «Şezi în chilia ta şi chilia te va învăţa toate». Aceasta 
ți se potriveşte mai ales pentru că te preocupă călugăria cea dinăuntru, 
pentru că nu te pricepi prea bine la cea dinafară din cauza trupului firav 
şi a creşterii gingaşe. Şi Dumnezeu priveşte mai mult la inimă decât la 
față sau la lucrarea exterioară, chiar dacă trupurilor sănătoase aceasta 
li se cuvine. De altfel şi celor cu sănătatea şubredă, dar care se nevoiesc 
după cuvântul evanghelic, lucrarea dinafară le aduce mult folos, dacă 
se face fără cârtire. Dar este nevoie şi mult folositor să ne şi smerim, atât 
cei tari, cât şi cei slabi. Smerenia poate înlocui nevoinţele exterioare. lar 
fără smerenie, chiar şi nevoinţele mari nu pot aduce folos”. (Cuviosul 
Ambrozie, 23, Partea I, p. 69) 


Tămăduirea sufletului 


Atunci când asupra lui cade vreo vinovăţie întemeiată, precum 
îmi explicați, Dumnezeu să-l judece, şi nici eu nu port grija apărării lui 
de va fi mustrat. Însă voiesc ca el să-şi tămăduiască conştiinţa - iată în 
ce scop i-am citit scrierea voastră, ca pe un medicament curățitor, iar 
el, chiar fără să vrea, l-a înghițit până la ultima picătură şi îndeajuns 
strâmbându-se a tresărit, văitându-se că este prea nesuferit, iar eu lăudam 
(medicamentul) zicând că este mult folositor. De obicei, medicamentele 
nu ni se dau după gustul nostru, ci sunt nesuferite, şi cu toate acestea noi 
le luăm, fără să căutăm la fireasca respingere, ca pe ceva tămăduitor şi 
izbăvitor de boală; şi câte prostii nu luăm de bunăvoie pentru sănătatea 
trupească, iar pentru suflet n-ar trebui oare să luăm aceleaşi lucruri ca să 
vindecăm boala de căpetenie a mândriei noastre? (Cuviosul Moisi, 334) 


Timpul 


Celceareuşitsă-şiaprindăcandela, acelaşi dănțuieştecu Preadulcele 
şi Multrâvnitul său Mire în veselia neîncetată a celor ce prăznuiesc. lar 
candela înseamnă rugăciunea. Inima este fitilul, rugăciunea este focul, 

iar bucuria negrăită în inima rugătoare este suflarea Duhului Sfânt sau 
desfătarea în cămara de nuntă cu Mirele cel Ceresc. Pentru aceasta vă 
preîntâmpin şi vă rog; nu dormiţi, nu pierdeţi timpul cu râsete şi glume, 
timpul nu se mai întoarce; toate aceste bucurii vremelnice se vor preface 
în cărbune arzător, în putoare nesuferită, în întunecime neînchipuită, 
şi nu vom avea unde să fugim. De aceea Domnul a spus iubiților Săi: 
Privegheaţi şi vă rugați, ca să nu intrați în ispită... (Matei 26: 41). (Cuviosul 
Anatolie, 7, p. 246) 


Iertarea 


Vă rog să judecaţi această încălcare potrivit acelui manifest 
multmilostiv, care s-a vestit deseori în zilele acestea sfinte în biserică: Să 
iertăm toate pentru Înviere. (Cuviosul Antonie, 22, p. 10) 


Semeaţa cugetare 


Legat de cugetele semeţe - teme-te de ele ca de foc. Necurat este 
înaintea lui Dumnezeu tot cel cu inima înaltă (Pilde 16: 6). Înaintea Lui, a 
Celui Curat şi Sfânt, „nici cerul nu este curat”. Şi ce este toată dreptatea 
noastră? Proorocul Isaia încă demult a zis: şi ca o cârpă lepădată toată 
dreptatea noastră (Is. 64: 6). Mă întrebi cum să nu te abaţi de la această 
cale? Nu asculta ce zic eu, stricatul, ci ascultă cuvintele Adevărului celui 
Veşnic, ale lui lisus: Nimeni (...), căutând înapoi, nu este potrivit pentru 
Împărăția lui Dumnezeu (Luca 9: 62). (Cuviosul Anatolie, 7, p. 61) 


Ghicitul 


Vă sfătuiesc de la bun început să nu mergeţi la ghicitoare, ca să 
nu vă supuneți mai târziu unei epitimii de şase ani şi îndepărtării de la 
împărtăşirea cu Sfintele Taine, precum este scris în regulile Pidalionului. 
În vieţile sfinţilor nicăieri nu vedem ca aceştia să ghicească pentru a afla 
diferite furturi şi incendii. Din viața Sfântului Nichita se vede că acestea 
se fac din ispita potrivnicului, ce are scopurile lui răutăcioase. (Cuviosul 
Ambrozie, 23, Partea I, pp. 91-92) 

Nu se cade să căutăm răspunsuri la nedumeririle noastre prin 
bilețele şi tot felul de alte lucruri, ci să le lepădăm. Acestea sunt superstiții 
şi seamănă mai mult cu vrăjitoria, pe care Biserica noastră o interzice şi 
pentru care îndepărtează de la împărtăşirea cu Sfintele Taine pe şapte 
ani. (Cuviosul Ilarion, 48) 


Hipnoza 


Zicea părintele şi de înfricoşătoarea putere a hipnozei. E cu 
adevărat o putere înfricoşătoare. De obicei, aceasta este folosită de 
vrăjitori, fermecători şi alți oameni răi pentru înfăptuirea răului. Spre 
exemplu, poruncesc omului să se sinucidă şi el aşa face. Aproape unica, 
dacă nu chiar singura putere, împotriva ei este rugăciunea lui Iisus. 
(Cuviosul Varsanufie, 5, p. 114, din 27.05.1909) 


Mânia 


Cunoaşteţi şi rădăcina mâniei şi furiei: aceasta este mândria. 
Smulgeţi-o prin opusul ei, care este smerenia, cu ajutorul lui Dumnezeu, 
Care caută la cei smeriți. (Cuviosul Macarie, 24, Vol. 3, p. 48) 


Din scrisoarea ta văd că ţi-ai liniştit conştiinţa şi că te fereşti de a 
nu fi împăcat cu ceilalți, însă deseori te aprinzi spre mânie, ceea ce este 
contrar intenției tale celei dintâi. Din aceasta se vede că, fugind de viciu, 
laşi să pătrundă înlăuntrul tău părerea de sine, pentru că mânia izvodeşte 
din mândrie şi, unde este cădere, acolo a lucrat mai întâi mândria. Dar 
dacă vom avea în minte smerenia lui Hristos şi dacă noi înşine ne vom 
smeri, atunci mânia se va stinge. (Cuviosul Macarie, 24, Vol. 5, p. 640) 


Vă plângeţi iarăşi de accese de mânie. Să nu vă tulburaţi prea mult 
din cauza aceasta, ci, cunoscând că aveţi în voi chezăşia acestei patimi 
înfricoşătoare, îngrijiți-vă de tămăduirea ei, cu ajutorul lui Dumnezeu. Însă 
ea nu poate fi tămăduită fără ca cineva să v-o arate, şi iată că vă este arătată 
prin copii, cu purtarea de grijă a Domnului, ca să vă îngrijiţi de tămăduirea 
ei. Tulburatu-m-am şi n-am grăit (Psalm 76: 5) - scrie David. Şi ar mai trebui 
să vă şi prihăniți, iar atunci când va trece tulburarea patimii, le veți putea 
vorbi mai cu blândeţe şi aceasta va avea o influență şi mai mare asupra lor, 
iar vouă are să vă folosească. (Cuviosul Macarie, 24, Vol. 1, p. 670) 

Tetulburi, iar în suflet fierbe mânia împotriva celorlalți. Aceasta este 
din cauza iubirii de sine şi semeției. Încearcă să te socoteşti întotdeauna 
înaintea Domnului mai rău şi mai păcătos decât toți pământenii şi în 
acelaşi timp roagă-te: „Doamne, miluieşte-ne pe noi, păcătoşii”, avându-te 
în vedere şi pe tine, şi pe cei asupra cărora te mânii. (Cuviosul Iosif, 97) 


Vezi să nu înnebuneşti de mândrie şi mânie... Mai bine, cu 
mila Domnului, rabdă creştineşte şi călugăreşte, arată fetițelor un bun 
exemplu, iubeşte vrăjmaşii, şi Dumnezeu ne va iubi şi pe noi păcătoşii! 
(Cuviosul Anatolie, 7, p. 219) 


Cunoscut este de unde provine mânia. Câinele, atunci când nu i 
se dă sau i se ia bucata de carne, rupe şi latră. Înseamnă că şi noi, eu şi cu 
tine, iubim... voişoara noastră. Şi dacă cineva ne împiedică să o împlinim 
spre pofta noastră sau nu ne lasă în pace, atunci noi, mai ales eu, lătrăm 
şi, mai degrabă, îl muşcăm pe fratele (iar sora pe soră). Să ne ațintim, dar, 
privirea asupra adevăratei pricini a răului şi să-i cunoaştem lucrarea. 
Să alergăm spre tămăduire. Sau măcar să ne ruşinăm şi să fugim către 
nelegiuitul cel înțelept - vameşul (pe care Domnul l-a lăudat). (Cuviosul 
Anatolie, 7, p. 284) 


Te plângi că te luptă patimile: cârtirea şi mânia! Ce e de făcut cu 
tine?... Unde să fugim de noi înşine? Rabdă, T., şi Domnul va ajuta. Dar să 
ştii că aceste patimi, adică mânia şi cârtirea, sunt curat diavoleşti. Sfântul 
Isaac Sirul spune că pe cel păcătos Dumnezeu îl va milui dacă se va căi, 
iar pe cel cârtitor nu-l va ierta până nu-l va pedepsi. Pentru aceasta, din 
toate puterile, smereşte-te. lar dacă vei păcătui din neputinţă omenească, 
cât mai repede ruşinează-te şi cere iertare de la Domnul. lar faptul că 
ceilalți sunt aspri cu tine să nu te tulbure. Asprimea pe mulți i-a mântuit, 
iar pogorământul pe mulţi i-a pierdut. Şi Sfântul loan Gură de Aur zice 
că mare parte din cei ce se mântuiesc se mântuiesc prin frica de gheenă. 
(Cuviosul Anatolie, 7, pp. 116-117) 


Pentru faptul că eşti atât de rea, sigur că nu te voi lăuda, dar îţi voi 
spune în secret că cel rău nu se căieşte şi nu se prihăneşte, iar tu suferi 
pentru aceasta, şi acest fel de suferinţă este un semn bun - un semn că este 
putință de tămăduire. Numai să rabzi un pic. (Cuviosul Anatolie, 7, p. 127) 


lar acum îţi voi zice: e păcat să te mânii pe G. sau pe oricine 
altcineva. E scris negru pe alb: Tot cel ce urăşte pre fratele său, ucigător de 

oameni este (I loan 3: 15). Smereşte-te. Prihăneşte-te pe sine, nu pe ceilalți. 
Pentru G. şi N. nu vei da răspuns, iar pentru tine însăți neapărat vei 
răspunde. (Cuviosul Anatolie, 7, p. 220) 


Unei monahii îi este nepotrivit să se mânie, şi nici să mânie pe 
alții. (Cuviosul Nicon, 8, p. 375) 


lar mai mult decât orice, va trebui să te fereşti de mânie, de cârtire, 
de jurământul stricător de suflet, de care să te izbăvească Domnul cel 
Atotputernic şi să-ți lumineze mintea, sufletul şi inima spre deosebirea 
răului de bine şi a tuturor uneltirilor celui potrivnic. (Cuviosul Lev, 240) 


Nimeni nu trebuie să-şi dezvinovățească iuțimea prin oarecare 
boală - aceasta vine din mândrie. lar mânia omului, după cuvântul 
Sfântului Apostol Iacov, nu lucrează dreptatea lui Dumnezeu (lac. 1: 20). Ca 
să nu te laşi purtat de iuțime şi mânie, nu trebuie să te grăbeşti. (Cuviosul 
Ambrozie, 1, Partea 1, p. 100) 


Obişnuieşte-te să nu spui nimic nici mamei, nici surorii tale, atunci 
când eşti indignată din cauza nedreptăţii lor. Depărtează-te şi, orice ți-ar 
spune, taci. la Evanghelia şi citeşte, chiar dacă nu vei înțelege nimic în 
clipele acelea. Pune-ţi în minte să faci totul pentru Domnul şi fă cât poți 
după putere. Însă te superi mai mult din cauză că nu faci după puterile 
tale. Ai luat multe asupra ta şi nu vei izbândi. Putere ai puţină, dar, de 
făcut, vrei să faci multe. Pentru aceasta şi ajungi la iuțime, gândind că 
ceilalți nu apreciază munca şi jertfa ta. Mai bine lucrează după putere 
pentru Domnul şi nu te mâhni, atunci când oamenii nu apreciază. Ţine 
dar minte că nu pentru ei ai lucrat, ci pentru Domnul şi plata s-o aştepţi de 
la Domnul, iar nu de la oameni. (Cuviosul Ambrozie, 1, Partea a II-a, p. 14) 


Când vei începe să bombăneşti, ceartă-te şi zi: ce te-ai dezlănțuit, 
ticăloaso? Cine se teme de tine? (Cuviosul Ambrozie, 1, Partea a II-a, p. 72) 


Îmi scrii că între tine şi N. s-a iscat o neînțelegere. Ție ţi se pare că ea 
s-a schimbat mult şi nu mai e ca înainte, iar ei i se pare că tu ţi-ai schimbat 
atitudinea. Mai departe spui că, fie numai şi rareori, dar te găseşte câte-o 
indignare puternică şi iritare. Aceasta este o ispită pentru voi două 
de la vrăjmaşul, care nu rabdă când se sălăşluieşte pacea şi dragostea 
reciprocă, mai ales acolo unde oamenii se îngrijesc în special de nevoința 
rugăciunii. Anume atunci vrăjmaşul se străduieşte să aducă mânia din 

ambele părţi, ca să-l facă pe om incapabil nu numai de rugăciune, ci şi 
de orice lucru bun. Aşadar, căutați la voi înşivă, chemând atotputernicul 
ajutor al lui Dumnezeu, întrarmați-vă împotriva uneltirilor vrăjmaşului, 
care caută să vă aducă pagubă sufletească, şi în tot chipul străduiți-vă 
să evitați starea de mânie, amintindu-vă cuvintele Apostolului: Pacea să 
urmați cu toții şi sfințenia, fără de care nimeni nu va vedea pre Domnul (Evr.12: 
14). (Cuviosul Ambrozie, 23, Partea a III-a, p. 20) 


Mai ales păzeşte-te de mânie, care nu lucrează dreptatea lui 
Dumnezeu. Roagă-te şi reciteşte scrisorile mele în care ţi-a fost spus de 
atâtea ori: dacă nu împlinim poruncile lui Dumnezeu - iubiţi pe vrăjmaşii 
voştri, faceți bine celor ce vă urăsc, binecuvântați pe cei ce vă blestemă 
şi rugați-vă pentru cei ce vă năpăstuiesc şi vă gonesc -, atunci prin ce ne 
deosebim de păgâni, care iubesc doar pe cei ce îi iubesc pe dânşii! Dacă 
vrei să te mânii, atunci mânie-te pe incendiatorii cei nevăzuţi, de care ai 
fost înconjurată în vedenie. Aceştia se străduiesc pe toți să-i încurce şi 
să-i zăpăcească aducând motive bine întemeiate, ca nişte lupi sălbatici 
şi înrăiți, în piei de oaie. Pentru aceasta fii înțeleaptă, prudentă şi atentă, 
să nu te grăbeşti să te mâhneşti, ca să nu urmeze mânia păgubitoare de 
suflet, răzvrătirea şi altele... (Cuviosul Ambrozie, 23, Partea a III-a, p. 63) 


luțimea nu se îmblânzeşte prin post, ci prin smerenie, mustrare 
de sine şi conştiinţa faptului că suntem vrednici de o asemenea situație 
neplăcută. (Cuviosul Ambrozie, 23, Partea I, p. 199) 


Starea de iuțime a duhului vine, în primul rând, din iubire de sine, 
pentru că nu ni se face după dorința noastră şi după felul nostru de a 
privi lucrurile, iar într-al doilea rând, din cauza necredinţei - chipurile 
pentru că împlinirea poruncilor lui Dumnezeu în locul cu pricina nu ne 
va aduce nici un folos. (Cuviosul Ambrozie, 23, Partea 1, p. 200) 


Dacă simți că te-a învăluit mânia, păstrează tăcerea şi nu vorbi 
până în clipa când, prin rugăciune neîncetată şi prihănire de sine, se va 
linişti inima ta. (Cuviosul Ilarion, 10, p. 181) 

Prigonirile 


În vremurile noastre, oamenii veacului acestuia ne privesc pe 
noi, credincioşii, ca pe nişte nebuni şi proşti. Lor nu le place credința 
noastră ortodoxă, orânduirea noastră bisericească, regulile şi obiceiurile. 
Ei râd batjocoritor de tot ce este sfânt pentru noi. Deseori trebuie să 
ascult din partea credincioşilor, care sunt nevoiți să trăiască în mijlocul 
lumii învrăjbite, cât de greu le este să suporte batjocurile şi glumele lor 
nesfârşite. Iar eu cred că această atitudine ar trebui primită ca o cinste. 
De sunteți ocărâți pentru numele lui Hristos, fericiți sunteți; căci Duhul slavei 
şi al lui Dumnezeu preste voi odihneşte (1 Petru 4: 14). Dacă noi suntem luați 
în râs, dacă nu suntem iubiţi, înseamnă că nu suntem din lumea aceasta. 
Nu are rost să ne mâhnim şi să ne tulburăm din cauza acestor lucruri. 
(Cuviosul Nicon, 8, pp. 330-331) 


Precum Hristos, mergând în Ierusalim, n-a fost primit de locuitorii 
acelei țări, căci fața Lui era mergând spre Ierusalim (Luca 9: 53), pentru că 
arăta a străin ce călătoreşte spre cetate, tot aşa fiecare nevoitor, rob al lui 
Hristos, nu este primit de oamenii acestei lumi, pentru că are aspectul 
unui om ce merge spre Ierusalimul Ceresc. Ei nu-l înţeleg şi nici nu-l 
pot înţelege. Nu înţeleg nevoinţa lui creştinească, sunt diferiţi de el. Li 
se pare nechibzuit, straniu. Şi felul de a gândi, de a simți, de a înțelege, 
a dori, toată purtarea şi viața lui; chiar şi aspectul exterior al omului ce 
trăieşte pentru Dumnezeu nu este la fel cu cel al omului care trăieşte traiul 
acestei lumi. De aceea lumea, potrivnică lui Hristos, se ridică împotriva 
celor ce încearcă să viețuiască creştineşte, îi goneşte, le poartă vrăjmăşie, 
nu-i primeşte în mijlocul ei. Şi nu L-au primit pre Dânsul, că fața Lui era 
mergând spre Ierusalim (Luca 9: 53). (Cuviosul Nicon, 8, p. 292) 


În viața noastră tristă de acum nu trebuie să plângem, nici să ne 
tânguim nemângâiați, chiar dacă ne răzlețesc şi ne despart şi ne silesc să 
părăsim sfintele locaşuri. Pentru că şi aici, ca şi în toate celelalte, este voia 
Domnului, Care îngăduie să suferim acestea pentru păcatele noastre, şi 
mai ales că scris este: Fericiți veți fi când vă vor despărți pre voi şi vă vor ocări 
(Luca 6: 22). (Cuviosul Nicon, 6, p. 194) 


Doar sunt călugăr. Am depus votul să rabd orice răutate, 
mustrare, ponegrire şi gonire. Şi, dacă se întâmplă aceste lucruri, dacă 
le rabd, înseamnă că se cuvine să mă bucur pentru că se săvârşeşte în 

faptă rânduiala tunderii şi să nu mă descurajez. Spus este: Toată bucuria 
să socotiți, frații mei, când în multe feluri de ispite cădeți (lac. 1: 2). Îmi aduc 
aminte că pe când încă purtam numele Nicolae, părintele Varsanufie 
mi-a zis următoarele cuvinte ca şi rugăciune: „Doamne! Mântuieşte pe 
robul Tău acesta! Fii lui Ajutător! Apără-l când nu va avea nici casă, nici 
masă!” (Cuviosul Nicon, 8, pp. 275-276) 


Atunci vă vor da pre voi în necazuri, şi vă vor omori pre voi, şi veţi fi 
urâţi de toate neamurile pentru numele Meu (Matei 24: 9). Acest cuvânt se 
referă la toți creştinii, care au trăit în primele veacuri ale creştinătăţii şi 
vor trăi pe pământ în ultimele timpuri ale Bisericii lui Hristos. (Cuviosul 
Varsanufie, 4, p. 15) 


Prigonirile şi asupririle ne sunt folositoare, căci ne întăresc în 
credinţă. (Cuviosul Nicon, 8, p. 318) 


Luaţi aminte, Colosseum-ul e dărâmat, dar nu este distrus. 
Colosseum-ul, dacă ţineţi minte, este teatrul unde păgânii se bucurau de 
chinurile creştinilor, unde sângele creştinilor-mucenici curgea şuvoi... Şi 
iadul e dărâmat, dar nu este distrus şi va veni timpul când el va da de ştire 
despre sine. La fel şi Colosseum-ul, poate că degrabă iarăşi va răsuna, va 
fi reînnoit, refăcut. (Cuviosul Varsanufie, 5, p. 115, din 27.05.1909) 


Mănăstirile vor fi foarte asuprite şi prigonite. (...) Adevăraţii 
creştini se vor adăposti în bisericuțe mici. (...) Să nu dea Domnul să 
ajungem la vremurile acelea. (...) Iar voi veți ajunge acele timpuri, veți 
fi în mănăstire, care îndeobşte vor fi sub prigoană, iar mai târziu şi în 
lipsuri. (Cuviosul Varsanufie, 5, p. 138, din 22.12.1909) 


Nouă... ne este greu să vedem şi să auzim despre cei ce suferă fără 
vină, însă Dumnezeu ştie mai bine decât noi cine şi ce are nevoie şi cât 
foc al ispitelor este de trebuinţă unui sau altui vas. Fiţi pe pace. (Cuviosul 
Lev, 252) 


Nu te mira şi nu te înspăimânta. Apostolul scrie: Şi toți care voiesc 
cu bună credință a vieţui întru Hristos lisus, goniți vor fi (Il Tim. 3: 12), dacă 
nu de oameni, atunci de draci. Şi Domnul spune: Vrăjmaşii omului, casnicii 
lui (Matei 10: 36). Rabdă totul şi smereşte-te, şi atunci toate vor fi bune şi 
frumoase (Cuviosul Ambrozie, 23, Partea a III-a, p. 75) 

Te referi mai ales la două persoane (...) care te necăjesc cel mai 
mult în calea ta din cauza zavistiei. Ce să facem dacă astfel se petrece încă 
de la începutul lumii şi va continua de-a lungul anilor? Unii se exprimă 
despre aceste greutăți foarte simplu: Cain s-a născut înaintea lui Abel 
şi Isav înaintea lui Iacov. Dar cei ce ţin să facă binele izbândesc până 
la urmă, chiar dacă li se întâmplă să rabde multe de la cei ce se lipesc 
de rău. Dar iată ce mai spune Apostolul: Toţi care voiesc cu bună credință 
a viețui, goniți vor fi (Il Tim. 3: 12). Astăzi nu mai avem Diocleţieni şi 
Maximieni, însă vrăjmaşul găseşte posibilități ca să-i necăjească pe cei 
binecredincioşi prin cei slabi şi nepăsători. (Cuviosul Ambrozie, 23, Partea 
a III-a, p. 103) 


Mândria 


Totul... vine din mândrie. Aceasta este principala cauză a păcatelor, 
relelor şi necazurilor noastre. (Cuviosul Macarie, 24, Vol. 3, pp. 63-64) 


Pricina şi rădăcina tuturor ispitelor noastre este mândria, iar 
ramurile ei sunt înălțarea şi părerea de sine, purtarea fără ruşine cu 
oamenii, umilirea şi judecarea lor. Oricât ne-am strădui să lucrăm 
virtuțile, avându-le pe acestea, care sunt încălcare şi împotrivire față 
de voia Domnului, ele nu pot aduce nici un folos. Învățătura Lui sfântă 
şi însăşi viața sunt blândeţe şi smerenie, pe care ne-a şi poruncit să le 
învăţăm de la Dânsul, ca să dobândim pace sufletelor noastre (cf. Matei 
11: 29). Cauza tuturor relelor noastre este mândria, iar mijlocitoarea 
tuturor bunătăților - smerenia! (Cuviosul Macarie, 24, Vol. 1, p. 28) 


Mândria însă, ştim cu toții, este patima cel mai mult urâtă de 
Dumnezeu, împotriva căruia trebuie să punem smerenia lui Hristos şi 
întotdeauna să ne socotim mai prejos decât orice făptură... Noi - spunând 
„Doamne, dă-mi smerenie” - trebuie să primim cu dragoste acele doctorii 
care ne sunt trimise de la Dumnezeu spre tămăduirea atât a mândriei, 
cât şi a celorlalte păcate, iar scârbele, batjocurile, mustrările şi supărările 
din partea celorlalţi, toate acestea ni se trimit prin purtarea de grijă a 
Domnului pentru încercarea şi îndreptarea noastră. Pentru aceasta, de 
trebuinţă este să ne silim a le purta pentru nimicirea mândriei şi pentru 
păcatele noastre. Atunci când, frângându-ni-se inima, vom descoperi 
toate stricăciunile noastre, fără să vrem nu vom mai răspunde îndărăt, 
pentru că aceasta este una dintre primele răutăţi, iar Scriptura numeşte 
necurat pe omul mândru. (Cuviosul Macarie, 24, Vol. 6, p. 179) 

Cleveteşti atunci când zici că te-ai născut având mândrie, pentru 
că aceasta nu vine de la fire. Dumnezeu nu te-a creat mândră, dar, din 
prea multă libertate, aceasta se transformă în obişnuință. Lasă aceasta în 
grija smereniei şi învaţă de la Domnul, că El e blând şi smerit cu inima, 
şi vei afla odihnă sufletului tău (cf. Matei 11: 29). (Cuviosul Macarie, 24, 
Vol. 4, p. 529) 


Mai scrieți că nu aflați înlăuntrul vostru orgoliu şi mândrie şi că 
ați vrea să ştiţi semnele acestora. Însuşi faptul că nu vedeți aceste patimi 
este semn că ele vă stăpânesc sufletul, învăluindu-l în întuneric şi în 
beznă, care atât în lucrurile văzute, cât şi în cele gândite, vă împiedică să 
vedeți cele ce le aveţi. (Cuviosul Macarie, 24, Vol. 1, p. 755) 


Întrebi nedumerit de ce Domnul nu-ţi trimite izbăvire grabnică 
din cele lumeşti şi singur răspunzi în numele meu: „pentru mândrie“; 
dar îndată te îndreptățeşti: „Dumnezeul meu, oare înaintea Ta să mă 
mândresc?” ş.a.m.d. Nu ştiu să-ți spun de ce Dumnezeu nu îngăduie ca 
dorința ta să se împlinească. Judecăţile Domnului sunt fără de număr şi 
nouă ne sunt necunoscute, însă din căderile tale se vede că ai mândrie, 
de care nici noi nu suntem străini, doar că o avem în măsuri diferite. 
(Cuviosul Macarie, 24, Vol. 1, pp. 252-253) 


Să ştii că, unde e cădere - fie şi numai cu gândul -, acolo a lucrat 
întâi mândria. Această hidră cu şapte capete s-o biruieşti cu ajutorul lui 
Dumnezeu. (Cuviosul Macarie, 24, Vol. 3, p. 483) 


Unde nu este lumină, acolo e întuneric, iar unde nu este 
smerenie, acolo mândria acoperă cu întunecime toată aşezarea noastră. 
Din primele tale rânduri văd că eşti conştient de faptul că din pricina 
mândriei ţi se îngăduie căderi şi ispite. Şi aceasta este cu dreptate, lucru 
adeverit de Sfinții Părinţi, care au parcurs şi ei această cale. (Cuviosul 
Macarie, 24, Vol. 3, p. 232) 


Certurile şi controversele cu A. se întâmplă probabil din nimicuri 
şi izvodesc nu din altceva decât din mândrie. Calcă acest şarpe prin 
smerenie, prihănire de sine. Doar ai putinţa să nu-ți urmezi mintea şi 
voia, iar acestea sunt cele mai la îndemână posibilități pentru izbăvirea 
de mândrie. Dacă ţi se va întâmpla să te superi pe A., să nu ai încredere 
în sine, să taci, să mergi şi să o întrebi pe maica N. dacă faci bine atunci 
când te iriți - şi primeşte sfatul care te va tămădui. Dacă vei face aşa, 

atunci vei scăpa şi de frică, pentru că aceasta vine din mândrie şi slavă 
deşartă. (Cuviosul Macarie, 24, Vol. 5, p. 470) 


Mândria îi lipseşte pe oameni cel mai mult de fapte bune şi de 
ajutorul lui Dumnezeu: unde nu este lumină, acolo e întuneric, iar unde 
nu este smerenie, acolo îşi face loc mândria... (Cuviosul Macarie, 24, Vol. 
4, pp. 482-483) 


Trebuie să ne smerim în toate şi atunci ne va fi mai uşor să 
distrugem mrejele vrăjmaşului, pentru că mândria poate fi pricina unor 
lupte grele şi a înfrângerii noastre. (Cuviosul Macarie, 24, Vol. 4, p. 185) 


Mai bine este să luptăm cu neputințele noastre decât cu mândria, 
pentru că, văzându-le, ne prihănim şi ne smerim, iar dacă judecăm pe 
alții, ne însoțim cu mândria. (Cuviosul Macarie, 24, Vol. 3, p. 82) 


Împotriva mândriei să avem amintirea păcatelor noastre, amintirea 
smereniei lui Hristos, să ne socotim mai răi decât toți şi să ținem minte 
că celor mândri Dumnezeu le stă împotrivă (| Petru 5: 5). (Cuviosul Macarie, 
24, Vol. 3, p. 38) 


Să ştii că această lucrare nu este de o singură zi sau lună, ci de 
durată, şi e trebuincioasă bunăvoința, nevoința, munca şi ajutorul de 
la Dumnezeu pentru a stârpi această rădăcină aducătoare de moarte 
(mândria), iar atunci când aceasta va fi nimicită, toate ramurile patimilor 
se vor usca şi vor cădea... (Cuviosul Macarie, 24, Vol. 3, p. 48) 


Îmi scrii că ceri de la egumenă învoire ca să locuieşti cu sora în 
aceeaşi chilie şi că obişnuieşti să judeci. Păi din cauza asta se vor pierde 
toată lucrarea şi nevoinţele. Cei mândri nu au loc în ceruri - ci în iad, cu 
diavolii. Gândeşte-te binişor la asta. Pentru judecare, mustrare, ținere de 
minte a răului şi pentru mândrie, nimeni nu va fi moştenitor al Împărăției 
lui Dumnezeu, şi dacă unul ca acesta nu se va îndrepta, atunci nu va 
putea scăpa de gheena focului. (Cuviosul Iosif, 11, p. 270) 


O monahie mândră, fostă colectoare, nu vrea să primească cuvântul 
vostru? Dumnezeu cu dânsa. Sfântul loan Scărarul scrie că pe cei mândri 
doar Domnul e puternic să-i tămăduiască. De aceea, rugați-vă pentru ea, 
ca Dumnezeu Însuşi să-i dea înțelepciune cum ştie El şi s-o povățuiască 
spre cele de folos şi mântuitoare. (Cuviosul Iosif, 73) 


127 


Piatra cea din capulunghiului a viețuirii monahiceşti este smerenia. 
Smerenia şi ascultarea ajută la dobândirea feluritelor virtuţi, mai ales în 
legătură cu cele trupeşti, însă, dacă este mândrie, totul e zadarnic. Este 
la fel cum se distrug şi se nimicesc bancnotele de credit de cinci sute de 
ruble, aruncate în foc. Câtă vreme se află în afara focului, au o valoare 
foarte mare, dar, îndată ce nimeresc în foc, se transformă în scrum, care 
nimic nu prețuieşte. Şi încă, omul care are mari virtuţi, dar este mândru, 
se aseamănă cu o corabie imensă, plină cu lucruri prețioase, dar care nu 
intră în port, ci se îneacă în apele mării. Atât de mare şi distrugător e pe 
de o parte viciul mândriei, iar pe de altă parte, mântuitoare smerenia. 
Şi spre cine voi căuta, fără numai spre cel smerit şi blând, şi care tremură de 
cuvintele Mele (Is. 66: 2) — zice Domnul. (Cuviosul Varsanufie, 5, p. 3, din 
11.01.1908) 


Nici nu putem să ne închipuim acel fel de mândrie cu care stau 
dracii înaintea lui Dumnezeu. Nici nu putem înțelege câtă ură au pentru 
Domnul... Dumnezeu celor mândri le stă împotrivă, iar celor smeriți le dă har 
(1 Petru 5: 5). De ce nu se spune că Dumnezeu se împotriveşte curvarilor, 
sau invidioşilor, sau altcuiva, ci zice că anume celor mândri? Pentru că 
aceasta este o însuşire demonică. Cel mândru, ca şi cum se înrudeşte cu 
dracul... (Cuviosul Varsanufie, 5, p. 65, din 21.08.1908) 


După mândrie, păşind pe urmele ei, întotdeauna vine curvia. 
(Cuviosul Varsanufie, 5, p. 75, din 26.10.1908) 


Pe lângă celelalte păcate ale tale, îți aminteşti să scrii şi de mândria 
ta nemăsurată şi de orgoliu, pe care le socoteşti cauza tuturor scârbelor şi 
necazurilor tale sufleteşti şi trupeşti, pentru că Domnul celor mândri le 
stă împotrivă, iar celor smeriți le dă har. Aducându-ţi aminte de mândria 
ta nemărginită, să nu te lauzi cu aceasta, ci s-o lepezi de pe umerii tăi ca pe 
o haină netrebuincioasă. Străduieşte-te să te îmbraci în haina smereniei, 
care va acoperi goliciunea ta sufletească şi va aduce bucurie şi veselie 
sufletului. (Cuviosul Lev, 184) 


Pentru că ne simţim datori față de Dumnezeu, nu trebuie să fugim 
de mustrări şi jigniri, ci prin acestea ni se vor plăti datoriile şi cu aplicarea 
acestui pansament se va tămădui o boală gravă a sufletului - mândria -, 
cu ajutorul lui Dumnezeu. (Cuviosul Lev, 161) | 

Se vede că mai ai în tine duhul mândriei, care se împotriveşte 
smereniei. Cel smerit, însă, orice ocară i s-ar întâmpla să primească, nu se 
tulbură, ci nu încetează a căuta mântuirea sufletului. (Cuviosul Lev, 185) 


Fratele N. este într-o stare nesigură. Nu e de mirare, pentru că acum 
varsă afară „beția” de mai înainte, pe care o lucra cu mândrie lumească 
printre acei „filozofi“, despre care avem cuvânt al adevărului: Zis-a cel 
nebun în inima sa: nu este Dumnezeu (Psalm 13: 1). (Cuviosul Moisi, 278) 


Este oare mândrie nobilă? Nicidecum, ci un singur fel de mândrie 
- cea drăcească. (Cuviosul Iosif, 16, p. 155) 


Dacă nici cu sora ta după trup nu poți să te împaci, atunci nici cu 
îngerul în rai se pare că nu te vei înțelege - din cauza mândriei. (Cuviosul 
Iosif, 11, p. 280) 


Pe cei mândri, Singur Dumnezeu îi tămăduieşte. Asta înseamnă 
că scârbele lăuntrice (prin care se tămăduieşte mândria) sunt trimise de 
la Dumnezeu, pentru că, de-ar veni de la oameni, cel mândru nu le-ar 
putea duce. Iar cel smerit le poartă pe toate de la oameni şi toată lumea 
zice: vrednic este de acestea. (Cuviosul Ambrozie, 1, Partea a II-a, p. 72) 


Din scrisoarea ta se vede că te predai bănuielii, pentru că spui că 
nimeni nu poate să te convingă. Nu este bun lucru! Pesemne vei zice: nici 
nu trebuie ca cineva să mă convingă de contrariu. Aceasta înseamnă că 
eşti prea sigură de negreşelnicia părerilor şi concluziilor tale. lar aceasta 
e o trăsătură foarte rea, e semnul unei foarte mari mândrii. (Cuviosul 
Ambrozie, 23, Partea I, p. 88) 


Mă rogi să cer pentru tine de la Dumnezeu acel har prin care ai 
putea, în deplină cunoştinţă, să te socoteşti mai rea şi mai păcătoasă decât 
oricine din mănăstire, şi îndată continui să scrii că, dacă ţi se va da un 
ajutor de chilie, vei pleca şi că te-ai rugat Împărătesei Cereşti ca, dacă îi va 
fi bineplăcut să-ți sfârşeşti zilele aici, să nu-ți dea ajutor de chilie. Păi tu 
singură ai pus această condiţie, singură ai hotărât. Dacă vrei să te izbăveşti 
de mândrie şi părere de sine, ai nevoie în primul rând de supunere față de 
voia lui Dumnezeu. Dacă vrei ca totul să fie după voia Domnului, atunci 
rabdă totul şi nu inventa condiţii vrăjmăşeşti, nu te băga singură în plasa 
vrăjmaşului. (Cuviosul Ambrozie, 23, Partea a III-a, p. 13) 

Scrii că uneori te neliniştesc mândria şi închipuirea de sine. 
Păzeşte-te de aceste patimi rele. Din exemplul dumnezeiescului prooroc 
David se vede că mândria şi părerea de sine sunt mai rele decât curvia 
şi uciderea. Cele din urmă l-au dus pe Prooroc la smerenie şi pocăință, 
iar cele dintâi l-au condus spre cădere, precum mărturiseşte în unul din 
psalmi: Eu am zis, nu mă voi clătina în veac (Psalm 29: 6). După cădere 
însă, spunea cu totul altceva: Iar eu sunt vierme şi nu om, ocara oamenilor 
şi defăimarea norodului (Psalm 21: 7). (Cuviosul Ambrozie, 23, Partea a III-a, 
pp. 17-18) 


Mi-ai scris că uneori eşti împresurată de cugete de mândrie şi de 
părere de sine, însă în aceeaşi scrisoare, descriind starea ta sufletească, 
spui că eşti asemenea unei case dărâmate, fără ferestre şi uşi, ş.a.m.d. 
Anume despre aceasta să-ți aminteşti atunci când îţi vor veni gândurile 
despre care mi-ai scris şi să zici: cea prădată şi pustiită nu are cu ce să se 
mândrească. (Cuviosul Ambrozie, 23, Partea a III-a, p. 18) 


Larma vrăjmăşească continuă să te necăjească şi vrăjmaşii reuşesc 
în toate chipurile să-ți rănească sufletul cu săgețile mândriei şi trufiei. lar 
tu, înțelegând înşelăciunea vrăjmaşului şi, împreună cu aceasta, paguba 
şi vătămarea acelor patimi, adică a mândriei şi trufiei, străduieşte-te 
să te smereşti înaintea lui Dumnezeu şi a oamenilor şi cu prihănire de 
sine spovedeşte neputinţa ta Domnului, ca să-ți dea atotputernicul Său 
ajutor şi izbăvire. Căci aşa a grăit Însuşi Domnul: Fără de Mine nu puteți 
face nimic (loan 15: 5). Şi prin Proorocul a glăsuit: De n-ar păzi Domnul 
cetatea, în deşert ar priveghea cel ce o păzeşte (Psalm 126: 2). Şi Sfântul loan 
Scărarul a zis, ca şi cum mândria şi trufia ar fi spus: „Dacă omul se va 
prihăni cu inima deschisă şi sincer înaintea feței Domnului, atunci se va 
dispreţui, socotindu-se ca o pânză de păianjen. (Cuviosul Ambrozie, 23, 
Partea a III-a, p. 29) 


Te sfătuiesc să te cercetezi şi să cauţi la sine din toate punctele de 
vedere în lumina învățăturii evanghelice, pentru că în tine se vădeşte 
nu puţină înfumurare. Şi ar mai trebui să ştii că celor mândri Dumnezeu 
le stă împotrivă, iar celor smeriți le dă har (| Petru 5: 5). Maica egumenă îţi 
interzice să dai sfaturi surorilor în orice fel de caz, iar tu supui judecății 
această oprelişte cu indignare înfumurată. Mai bine smereşte-te şi 
supune-te în simplitatea inimii acestei oprelişti a egumenei, că spus este: 
Nu este stăpânire fără numai de la Dumnezeu; cel ce se împotriveşte stăpânirii, 
rânduielii lui Dumnezeu se împotriveşte (Rom. 13: 1-2). Îți voi mai aminti că 

ai luat pedeapsă din destul pentru râvna ta nesocotită, de aceea trebuie 
să te smereşti şi să te supui voii Domnului, arătată prin gura celor mai 
mari. (Cuviosul Ambrozie, 23, Partea a III-a, pp. 41-42) 


Recunoşti şi tu că deseori te lupţi cu gândurile trufaşe. Ai grijă 
de aceasta şi respinge cugetele de mândrie şi oricare alt cuget neplăcut 
lui Dumnezeu. Toţi sfinţii s-au socotit mai răi decât ceilalți, pământ şi 
cenuşă, şi asta înseamnă că, dacă cineva cugetă lucruri înalte despre sine, 
acela nu urmează calea arătată de Sfinţii Părinți. (Cuviosul Ambrozie, 23, 
Partea a III-a, pp. 139-140) 


lar mândria este înfricoşătoare atunci când n-o observăm, iar dacă 
o vedem, dacă ne căim şi ne înfrângem inima, atunci Domnul n-o va 
socoti ca păcat. (Cuviosul Anatolie, 7, p. 101) 


Spui că simţi greutate şi tulburare în suflet: aceasta nu este din 
altceva decât din aşezarea ta mândră. Domnul împăciuieşte şi mângâie 
pe cei smeriţi şi blânzi, iar cei mândri culeg roadele aşezării lor: supărare, 
tulburare, nelinişte şi altele, precum zice Sfântul Isaac Sirul. La mănăstire 
n-ai venit ca să te odihneşti, ci să lupţi împotriva patimilor şi a duhurilor 
celor rele, iar odihna va veni atunci când vom birui patimile şi ne vom 
smeri desăvârşit. (Cuviosul Macarie, 24, Vol. 6, p. 299) 


Nu te cățăra îndată în cer, ci înaintează cu smerenie, pentru că mai 
rău decât orice păcat este atunci când te stăpâneşte mândria şi părerea 
de sine. (Cuviosul Macarie, 24, Vol. 4, p. 472) 


Scrii că ţi se pare că eşti în plus, cu toate că nu ţi-a spus-o nimeni. 
Şi mai întrebi de ce? Această problemă ţi-ar fi putut-o rezolva orice 
frate începător de-al nostru: „Pentru că nu eşti tu cea dintâi”. Dacă ai 
fi avut simțământul smereniei creştineşti, niciodată n-ai fi gândit că 
ceilalți sunt obligați să-şi amintească de tine, că meriţi să fii în rând cu 
ceilalți, într-un cuvânt, că nu eşti în plus. În continuare, ceri sfat cum 
să te izbăveşti de aceasta şi că eşti fără răbdare şi înțepată. Despre felul 
cum să te izbăveşti, oarecând a vorbit Adevărul: Învățați de la Mine, că 
sunt blând şi smerit cu inima, şi veți afla odihnă sufletelor voastre (Matei 11: 
29). (Cuviosul Anatolie, 7, p. 284) 


Mândria este prima treaptă a aşezării drăceşti. Însă Cel ce vrea ca 
tot omul să se mântuiască şi la cunoştinţa adevărului să vină îngăduie 
diavolului şi oamenilor să ne smerească... (Cuviosul Anatolie, 7, p. 72) 

Îi este greu celui mândru să-şi ceară iertare. Nici diavolul nu ştie şi 
nici nu-i place să-şi ceară iertare. (Cuviosul Anatolie, 7, p. 92) 


Smereşte-te odată, că miroase a mândrie! Mă disprețuiesc mai 
marii, mă disprețuiesc toate surorile...! Dar oare ai ceva pentru care să 
te prețuiască? Dacă nu, atunci smereşte-te! Şi te vei mântui! (Cuviosul 
Anatolie, 7, p. 115) 


Eşti mânioasă şi nesupusă - din mândrie. Roagă-te, rabdă, şi va 
trece. (Cuviosul Anatolie, 7, p. 201) 


Tu crezi că ai mai multă ascultare decât toate, iar eu cred că ai 
mândrie mai multă decât toate. Pentru că altfel nu ţi-ar fi venit în cap un 
astfel de gând. Iar de faptul că îți este greu - nu am nici o îndoială. Căci 
tuturor le este greu să-şi mântuiască sufletul. (Cuviosul Anatolie, 7, p. 203) 


Dacă ţi se dezvăluie cu atâta putere mânia şi cârteala, să ştii că 
acesta este semnul unui suflet mândru. Smereşte-te, ceartă-te şi puternic 
este Dumnezeu să-ți dea o mână de ajutor şi să te mângâie. (Cuviosul 
Anatolie, 7, p. 203) 


La întrebarea unui monah despre cum să biruiască mândria, starețul 
spunea: „Pentru aceasta, e nevoie de luptă şi silire spre smerenie. Acest 
lucru nu vine îndată, ci cu timpul. Este ca şi cum am vărsa sânge. Roagă-L 
pe Dumnezeu. Treptat, te vei deprinde cu smerenia, iar mai târziu aceasta 
se va transforma în obişnuință”. (Cuviosul Isaachie, 15, p. 124) 


Mândria este felurită. Este mândrie lumească, adică filozofarea, 
şi mândrie duhovnicească, adică iubirea de sine. Cu adevărat oamenii 
îşi ies din minţi dacă se încred doar în mintea lor şi aşteaptă toate de 
la aceasta. Cum, dar, ar putea mintea noastră să se mai preocupe şi de 
ceea ce n-o priveşte, dacă este atât de netrebnică şi bolnavă? Cere de 
la ea doar ceea ce poate să dea, şi nu mai mult decât atât... Învățătorul 
nostru este smerenia. Dumnezeu stă împotrivă celor mândri, iar celor 
smeriţi le dă har. lar harul lui Dumnezeu înseamnă totul... Acolo vei 
afla întreaga înțelepciune. Mai bine smereşte-te şi spune-ţi: „Chiar dacă 
sunt un firicel de praf, dar şi de mine are grijă Dumnezeu; facă-se cu 
mine voia Lui...” Şi dacă vei spune aceasta nu doar cu mintea, ci şi cu 
inima, şi cu îndrăzneală, aşa cum se potriveşte unui creştin adevărat, te 
vei încrede în Domnul având gândul nestrămutat de a te supune voii Lui 

fără să cârteşti, indiferent de ceea ce va vrea ea. Atunci se vor împrăştia 
norii de deasupra ta şi va ieşi soarele, te va lumina şi te va încălzi, şi vei 
cunoaşte adevărata bucurie de la Domnul. Totul ţi se va părea limpede 
şi clar şi se vor sfârşi chinurile tale, iar sufletul îți va fi uşor... (Cuviosul 
Anatolie, 9, p. 89) 


Era odată în mănăstire un monah care tot timpul zicea: „Vai, 
netrebnicul de mine!” Iată, însă, că într-o zi a intrat egumenul în trapeză 
şi văzându-l acolo l-a întrebat: „Pentru ce eşti aici împreună cu sfinții 
părinți?” lar monahul i-a răspuns: „Pentru aceea că şi eu sunt sfânt 
părinte”. (Cuviosul Ambrozie, 1, Partea a II-a, p. 49) 


Se zvonise despre un monah că este sfânt. Şi toți îi spuneau în faţă 
acest lucru. Iar el se tot numea păcătos şi în acelaşi timp se pleca tuturor 
cu smerenie. Însă odată a zis cuiva din obişnuință: „Sunt păcătos”, iar 
celălalt a răspuns: „Ştiu că eşti păcătos”. Şi îndată a tresărit monahul 
nostru, zicând: „Cum? Oare ai auzit ceva despre mine?” (Cuviosul 
Ambrozie, 1, Partea a II-a, pp. 49-50) 


Primirea de străini 


Despre vizitatori, oricine ar fi ei, străduieşte-te pe măsura 
puterilor şi posibilităților să-i primeşti cu bunăvoință. lar uneori, când 
vei simți neputința şi strâmtorarea duhului, sileşte-te pe unii să-i refuzi, 
mărturisindu-ți neputinţa. (Cuviosul Lev, 244) 


Statul 


Cu privire la statele omeneşti, acestea nu au vreo legătură nici cu 
ierarhia cerească şi nici măcar cu cea pământească, pentru că Biserica cea 
Adevărată, Sobornicească nu se limitează la vreun stat, ci este răspândită 
în toată lumea, şi are ca membri pe creştinii cu adevărat credincioşi şi 
cuvioşi. Pentru Dumnezeu nu este important în ce stat viețuieşte omul, ci 
ca acesta să fie un creştin credincios, adevărat şi dreptslăvitor. Unul care 
face voia Domnului este mai bineplăcut Lui decât o mie de necredincioşi, 
precum zice Sfântul loan Gură de Aur. E adevărat şi de netăgăduit faptul 
că nu numai lui Dumnezeu, ci şi tuturor dreptslăvitorilor le-ar plăcea 

dacă statul ar spori în dreapta credință şi în adevăratele înțelesuri ale 
ei. Dar ce să facem, căci au venit vremuri când mulţi se îngrijesc de cele 
trecătoare şi lasă singurul lucru care e de trebuinţă. (Cuviosul Ambrozie, 
23, Partea I, p. 76) 


Păcatul 


Când mâniem pe Dumnezeu cu păcatele noastre, atunci şi lucrurile 
noastre dinafară sunt fără spor. Vă plângeţi că nu vă merge târguiala. 
Chiar dacă aceasta este soarta aproape a tuturor în vremurile de acum, 
totuşi există oameni care sunt mulțumiți de situația pe care o au. Totul 
depinde de mâna lui Dumnezeu: Şi de veți vrea şi mă veți asculta, bunătățile 
pământului veți mânca. lar de nu veți vrea şi de nu mă veți asculta, sabia vă 
va mânca pre voi, că gura Domnului a grăit acestea (Is. 1: 19-20). (Cuviosul 
Macarie, 24, Vol. 1, p. 547) 


După neascultarea lui Adam, voia noastră se îndreaptă mai mult 
spre rău (păcat), iubirea de sine biruieşte voința cea bună şi dulceața 
patimilor încătuşează sufletul nostru. (Cuviosul Macarie, 24, Vol. 3, p. 26) 


Sunt păcate de moarte şi păcate care nu sunt de moarte: cele de 
moarte sunt cele pentru care, dacă nu te vei pocăi şi te va afla moartea, 
vei merge în iad; iar dacă te vei pocăi, atunci îndată ţi se vor ierta. Se 
numeşte păcat de moarte pentru că din pricina lui moare sufletul şi poate 
să învieze doar prin pocăință. Păcatul pentru suflet este aşa cum e rana 
pentru trup. Sunt răni pe care le putem tămădui, care nu aduc moarte 
trupului, şi sunt răni de moarte. La fel şi păcatele. Păcatul de moarte 
omoară sufletul, îl face neputincios de fericirea duhovnicească. Dacă, de 
exemplu, am pune un orb într-un loc de unde se deschide o privelişte 
minunată şi l-am întreba: „Ce privelişte minunată, ce frumusețe, nu-i 
aşa?”, atunci el ar răspunde cu siguranţă că nu are ştiinţă de acestea 
pentru că nu are ochi, nu vede. Acelaşi lucru se poate spune despre 
neputința sufletului ucis de păcat pentru fericirea veşnică... (Cuviosul 
Varsanufie, 5, pp. 75-76, din 26.10.1908) 


Să privească la bărbaţi este păcat pentru monahie. (Cuviosul 
Anatolie, 7, p. 76) 

Când nu-ţi vezi păcatele, te afli într-o aşezare diavolească, pentru 
că nici el (diavolul) nu-şi vede păcatele şi, niciodată căindu-se, nici 

prihănindu-se, gândeşte că Dumnezeu e împătimit de om, pentru că îl 
iubeşte. lar Dumnezeu pentru aceea şi iubeşte oamenii, că aceştia se căiesc 
şi se smeresc. Şi tu smereşte-te şi te căieşte pentru toate şi Dumnezeu te 
va mântui! (Cuviosul Anatolie, 7, pp. 143-144) 


Păcatul îşi lasă pecetea nu numai pe suflet, ci şi pe înfăţişarea 
omului, pe comportamentul şi aspectul lui. (Cuviosul Nicon, 20, p. 5) 


E greu să ne rupem de sub stăpânirea păcatului. Mântuitoare este 
frica morții, iar milostivirea lui Dumnezeu dă vreme de pocăință, râvna 
trebuincioasă în lupta cu păcatul, chiar dacă acesta uneori şi biruieşte. 
De trebuinţă este să ne îndepărtăm de cele ce ne ispitesc şi îndeobşte de 
deşertăciuni. Scopul pentru care Dumnezeu îngăduie luptele este ca omul 
să dobândească smerenia şi să lepede părerea de sine. E de trebuinţă să 
respingem toată moleşeala şi să continuăm lupta cu păcatul. (Cuviosul 
Nicon, 20, p. 5) 


Neîmpăcarea duhului nostru nu vine nicidecum din cauza igrasiei 
din chiliuța noastră, ci din îngrămădirea păcatelor, precum zice şi Sfântul 
Prooroc David: Nu este pace în oasele mele de la fața păcatelor mele (Psalm 37: 
4). (Cuviosul Antonie, 22, p. 250) 


De ce păcătuiesc oamenii?... Sau pentru că nu ştiu ce trebuie 
să facă şi de ce trebuie să fugă, sau, dacă ştiu, uită, iar dacă nu uită, 
se lenevesc, cad în moleşeală. Pe de altă parte, pentru că oamenii sunt 
foarte leneşi spre a împlini faptele bunei cuviințe, deseori uită de 
obligaţia lor principală - să slujească lui Dumnezeu, iar din lenevire 
şi uitare ajung la culmea nechibzuinţei sau neştiinței. Aceştia sunt cei 
trei uriaşi - moleşeala sau lenevirea, uitarea şi neştiința - de care este 
legat tot neamul omenesc cu legături nedezlegate. lar după acestea, 
vine nepăsarea, cu toată armata de patimi rele. Pentru aceasta şi noi ne 
rugăm Împărătesei Cereşti: Împărăteasa mea Preasfântă, Născătoare de 
Dumnezeu, cu sfintele şi atotputernicele Tale rugăciuni, îndepărtează de 
la mine, smeritul şi ticălosul robul Tău, mâhnirea, uitarea, nesocotința, 
nepăsarea şi toate cugetele cele spurcate, viclene şi hulitoare. (Cuviosul 
Ambrozie, 1, Partea I, p. 105) 


Dumnezeu să-ți ierte puținătatea sufletului şi multe altele. Când 
cel bolnav se tămăduieşte desăvârşit de boala lui, atunci nu-şi mai aduce 
aminte cu neplăcere de boala pe care a avut-o. Tot aşa şi cel păcătos. 

Dacă a primit iertarea păcatelor şi a moştenit Împărăția Cerurilor, 
nu-şi mai aduce aminte acolo cu supărare de păcatele sale, ci dimpotrivă, 
cu mulțumire pentru milostivirea lui Dumnezeu. (Cuviosul Ambrozie, 23, 
Partea a III-a, p. 83) 


Îmi scrii că te temi că Dumnezeu nu-ţi va ierta păcatele. Să crezi 
neîndoielnic că ți le va ierta - El, Cel ce a venit în lume să mântuiască 
pe cei păcătoşi şi S-a răstignit de bunăvoie. (Cuviosul Ambrozie, 23, 
Partea a III-a, p. 111) 


Îmi scrii că vrăjmaşul te atacă prin cugete de deznădejde, 
spunându-ți că la vămi duşmanii vor fura sufletul tău şi îl vor duce în 
întuneric, astfel încât, din cauza acestor gânduri, nici nu te poți ruga cu 
umilință şi a început să ți se pară că pocăinţa ta e puţină în comparație 
cu păcatele tale, că totuşi pentru ele ar trebui să aduci „satisfacție“ pe 
măsura acelor păcate şi doar atunci vei primi iertare. 

La toate acestea îţi voi spune că acest cuvânt, „satisfacție”, a trecut 
din biserica romano-catolică la cea ortodoxă, iar credința curat ortodoxă 
despre aceasta este următoarea: dacă creştinul a păcătuit, atunci, prin 
judecata cea dreaptă a lui Dumnezeu, pentru evitarea pedepsei veşnice, 
trebuie, pe lângă pocăință, să îndure vreo pedeapsă vremelnică, dar 
cu mult mai mică în comparaţie cu păcatele, sau vreo boală, sau vreo 
nenorocire oarecare, sau necinste. lar pe celelalte le plineşte milostivirea 
lui Dumnezeu. Tâlharul cel înţelept a tâlhărit treizeci de ani, iar pedeapsa 
a purtat-o doar trei ore, spânzurat pe cruce, cu fluierele picioarelor 
zdrobite. E adevărat că a avut o pedeapsă grea, dar oare poate aceasta 
sluji drept satisfacție pentru tâlhăriile de treizeci de ani? Gândeşte-te şi 
singură. În cartea lui Isaac Sirul, în Cuvântul 71, (...) se spune că unuia i 
se trimite boală pentru tot restul vieţii, iar altuia - înainte de moarte, una 
din cele mai grave boli. Însă aceasta nu poate sluji, mai ales în ultimul 
caz, drept satisfacție deplină pentru păcate, ci este o mică pedeapsă. Din 
acest loc se vede că nevoinţele pocăinţei şi orice rea-pătimire poate servi 
doar ca mijloc de păzire şi respingere sau potolire a patimilor, iar nu ca 
„satisfacție“. 

Să purtăm dar şi noi boala ce ni s-a trimis ca o pedeapsă mică, 
crezând şi nădăjduind să primim iertare pentru păcatele noastre prin 
milostivirea lui Dumnezeu, prin ceea ce a făcut Mântuitorului Hristos, 
Care a venit să cheme pe cei păcătoşi la pocăință. (Cuviosul Ambrozie, 23, 
Partea a III-a, pp. 111-112) 

În a doua scrisoare, ați descris un caz ce vi s-a întâmplat în 
Petersburg; o jumătate din modesta plăcintă ați mâncat-o miercuri din 
nesocotinţă, iar cealaltă jumătate ați mâncat-o chiar după ce v-aţi venit în 
fire. Primul păcat poate fi trecut cu vederea, iar cel de-al doilea nu. Este 
ca şi cum cineva ar fugi din nesocotință spre prăpastie, iar la jumătatea 
drumului şi-ar reveni şi totuşi ar continua să fugă, neluând în seamă 
pericolul ce-l paşte. La noi în mănăstire a fost un asemenea caz. Un frate 
a găsit odată în zi de post în buzunarul său o fărâmă de plăcintă de 
dulce de mărimea unei nuci de cedru şi s-a gândit: ce mare scofală dacă 
voi mânca această firimitură?! Şi a mâncat-o. Însă conştiinţa îndată a 
început să-l mustre pentru păcatul făcut cu bună ştiinţă. L-a anunţat pe 
părintele Ambrozie despre acest lucru şi acela i-a fixat o epitimie - de 
12 metanii. Jumătatea voastră de plăcintă nu este însă o firimitură, de 
aceea şi epitimia trebuie să vă fie un-pic mai mărişoară. Când vă veţi 
spovedi, să spuneţi duhovnicului şi acest păcat şi rugaţi-l să vă dea o cât 
de mică epitimie pentru liniştirea conştiinţei. Celelalte păcate, inclusiv 
nerespectarea postului în zi de luni - chiar dacă unii oameni nu țin post 
în această zi -, să le ziceţi şi pe acestea la spovedanie, chiar dacă vor fi 
fără epitimie. (Cuviosul Iosif, 11, p. 276) 


Nimeni şi nimic nu poate vătăma pe om, dacă el singur nu se va 
vătăma. Şi, dimpotrivă, celui ce nu fuge de păcat, nici o mie de mijloace 
mântuitoare nu-i vor fi de ajutor. (Cuviosul Nicon, 6, p. 181) 


Darul iubirii 


Dragostea găseşte şi aduce mângâiere chiar şi în scârbe, aşa cum 
i se întâmplă pătimitoarei noastre maici Tavita, pe care dragostea o 
mângâie şi o întăreşte în duh pe patul de moarte, precum se vede din 
rândurile pe care mi le-aţi scris: este întotdeauna împăcată, bucuroasă 
şi, cu bunăvoința ei, vă aduce şi vouă tuturor mângâiere. Mulţumim lui 
Dumnezeu pentru această stare de har ce i s-a trimis, care este, cum s-ar 
zice, o pregustare a vieţii fericite care o aşteaptă. (Cuviosul Ilarion, 56) 

Darurile 


Scrii cât de rău îţi pare că nu ai lacrimi pentru curățirea păcatelor tale 
- lacrimile sunt dar de la Dumnezeu, care, ca toate darurile duhovniceşti, 
se nasc din smerenie, însă a căuta înainte de vreme daruri înalte, fără a 
te curăța şi a te pregăti mai înainte pentru aceasta prin lucrare smerită, 
împlinind poruncile Dumnezeieşti ale lui Hristos şi purtând scârbele 
cu răbdare, nu numai că este nefolositor, ci chiar vătămător. (Cuviosul 
Macarie, 24, Vol. 2, p. 140) 


Voi maispune vouă sănu căutați daruri înalte, extazuri şi mângâ:ieri 
duhovniceşti, pentru că acestea se dau pe măsura smereniei noastre. 
Şi oare cum am putea intra în Cortul Împărătesc şi să ne desfătăm la 
cina Lui, fiind îmbrăcaţi în haina murdară a patimilor? Să le curățim pe 
acestea prin pocăință şi smerenie şi să lăsăm ca Dumnezeu, atunci când 
va binevoi, să ne conducă în Cortul Lui, iar noi să ne socotim nevrednici 
de aceasta. (Cuviosul Macarie, 24, Vol. 1, p. 310) 


Chiar dacă aveţi uneori simțăminte mângâietoare şi lacrimi, totuşi 
nu trebuie să vă încredeţi în ele şi să le socotiți drept ceva mare, ci mai 
ales să vă smeriţi, socotindu-vă nevrednică de astfel de daruri. Sfinții 
Părinți, cu cât mai înaltă le era viața, cu atât mai mult se umileau şi se 
smereau, iar smerenia încă şi mai mult atrăgea spre ei harul lui Dumnezeu 
şi darurile. (Cuviosul Macarie, 24, Vol. 1, pp. 148-149) 


Poate că vă tulburați pentru că nu găsiți înlăuntrul vostru 
simțăminte de dragoste şi umilință în timpul rugăciunii. Acestea şi 
simțămintele asemenea lor sunt daruri sau răsplată, date de Domnul 
celor vrednici şi smeriți. Însă noi vedem din exemple cum mulți, primind 
daruri şi bucurându-se de ele din destul, au căzut apoi prin trufie sau, 
şi mai rău, amăgindu-se prin păruta lor îndreptare şi sfințenie, s-au 
întunecat la minte şi au petrecut netămăduiți în această amăgire. Trufia 
însă se furişează atât de încet, încât cu greu o putem observa, iar altora, 
dacă ar fi să li se dea acesta (darul) la timp nepotrivit, le-ar servi spre 
moarte, iar nu spre folos. (Cuviosul Macarie, 24, Vol. 1, pp. 19-20) 

Fecioria 


Cununa fecioriei este cea mai înaltă virtute creştinească. Ea este 
frumusețea şi cununa Bisericii. Şi toate fecioarele sunt numite de Sfânta 
Biserică mirese ale lui Hristos. Sfântul Dimitrie al Rostovului aşa învaţă: 
„Lasă îngerul fără aripi — şi va fi ca o fecioară. Dă unei fecioare aripi - şi 
va fi înger”. (Cuviosul Anatolie, 7, p. 124) 


Taină străină văd şi preaslăvită: cer fiind peştera, scaun de 
Heruvimi, Fecioara. Şi toate fecioarele care rabdă de la demoni şi oameni 
pentru păzirea curăţiei lor, sunt asemenea Preasfintei Fecioare, slujind 
Preacuratului ei Fiu, Domnului lisus Hristos, în loc de prestol. Pentru 
aceea şi vrăjmaşul urăşte atât de mult fecioarele şi în tot chipul caută să 
le întineze. (Cuviosul Anatolie, 7, p. 239) 


Fecioria are mare însemnătate înaintea lui Dumnezeu. Sfânta 
Fecioară s-a învrednicit să fie Maica Fiului lui Dumnezeu mai presus de 
fire şi, rămânând pururi Fecioară, e numită Preasfântă. Totuşi nu toată 
fecioria este bună şi de lăudat, precum se vede din ceea ce a zis Domnul 
Însuşi în Evanghelie despre cele zece fecioare: Cinci dintre ele erau înțelepte, 
iar cinci nebune (Matei 25: 2), adică cele neînţelepte păstrau doar fecioria 
cea dinafară, iar pe dinăuntru se întinau prin cugete necurate şi mai erau 
biruite şi de alte patimi - iubire de arginți şi trufie, zavistie şi ură, mânie 
şi ținere de minte a răului şi îndeobşte de neînfrânare... Pentru acest 
fapt, Domnul îi şi ceartă pe unii ca aceştia în Evanghelie: Amin zic vouă, 
că vameşii şi curvele, care se pocăiesc, merg mai înainte de voi întru Împărăţia 
lui Dumnezeu (Matei 21: 31); iar cei ce sunt părelnici fii ai Împărăției vor fi 
goniți întru întunericul cel mai dinafară (Matei 8: 12). (Cuviosul Ambrozie, 
23, Partea a II-a, p. 22) 


Căsătoria (cu altcineva) nu se pedepseşte şi nu este păcat atâta 
timp cât fecioara nu este logodită cu mirele, dar, îndată ce a încheiat 
contractul, i se va socoti necinste să se dezică de promisiunea sa şi 
să încalce înțelegerea. Noi cu tine suntem de acum mirese, logodite 
Domnului lisus, şi am depus votul păstrării fecioriei. Şi, dacă îl vom 
încălca, ne vom face vinovați, ca trădători şi desfrânaţi. (Cuviosul Anatolie, 
7, p. 123) 

Ţi-am trimis cartea Sfântului loan Gură de Aur „Despre feciorie”, 
dar se pare că n-ai primit-o. Cu toate acestea, prin nimic n-aş fi vrut să 
te mângâi mai mult, decât prin această carte. Mai ales pentru că şi eu 
însumi sunt copleşit până în adâncul sufletului de aceasta, ştiind cum 
mulți dintre voi se chinuiesc din cauza nesiguranţei aşteptărilor şi 
speranţelor, nevăzând înaintea lor nimic altceva decât scârbe, muncă, 
suferinţă şi o răsplată nesigură în viitor. lar aici sunt arătate clar, ca ziua, 
toate dezavantajele celor ce se căsătoresc şi, dimpotrivă, frumusețea 
şi înălțimea fecioriei. Citeşte această carte cu atenţie şi dă şi altora să 
citească. (Cuviosul Anatolie, 7, p. 182) 


Faptele bune 


Faceţi binele, îndepărtându-vă de rău - mai întâi din frica lui 
Dumnezeu, iar mai târziu veţi ajunge şi la iubirea Domnului. (Cuviosul 
Macarie, 24, Vol. 1, p. 302) 


Trebuincios este să facem binele, dar să nu gândim că-l facem 
pe acesta îndeosebi cu puterile noastre. Întotdeauna vom găsi lipsuri şi 
nedesăvârşire în ceea ce lucrăm. Trebuie să învăţăm din experienţă că 
şi după o lucrare anevoioasă şi cu lepădare de sine putem să ne lipsim 
de plată, dacă ne-o atribuim nouă, şi nu numai atât, ci ne şi alegem cu 
o mulțime de patimi. Sfinții Părinţi, în toată viaţa lor cea bineplăcută lui 
Dumnezeu, se socoteau pe sine mai prejos decât ceilalți şi decât toată 
făptura, pentru că, din iscusință, şi-au cunoscut neputința şi, smerindu- 
se, au primit din belşug ajutorul lui Dumnezeu în lucrarea lor. Iar ţie, 
după ce ţi-ai pus nădejdea în tăierea voii tale, i s-a părut că te îndrepți 
către virtute şi aşa faci de fiecare dată, crescând în sine fariseul lăuntric, 
ceea ce poate duce până la înşelare. (Cuviosul Macarie, 24, Vol. 3, p. 234) 


Virtuţile noastre sunt plăcute lui Dumnezeu atunci când se 
lucrează cu smerenie. Aceasta ne-a poruncit-o chiar El: Aşa şi voi, când 
veți face toate cele ce vi s-au poruncit vouă, ziceți că slugi netrebnice suntem; 
că ce am fost datori a face, am făcut (Luca 17: 10). (Cuviosul Macarie, 24, 
Vol. 1, p. 36-37) 


Să nu uitaţi de smerenie, pe care trebuie s-o însoțim cu tot lucrul bun 
şi fără de care nici o lucrare nu ne va aduce folos, ci mai mult ne va păgubi, 
şi aceasta o vedem asupra multora împlinindu-se. Chiar dacă postiţi, vă 

rugați sau dați milostenie - fugiți de gândul că faceți ceva bun, pe care 
vrăjmaşul se sileşte să-l aducă pentru a ne face să pierdem toate roadele şi 
să îndepărteze sufletul de Dumnezeu. (Cuviosul Macarie, 24, Vol. 5, p. 692) 

Fapta cea bună nu este orice faptă bună, ci doar aceea care se 
face pentru Dumnezeu. Felul în care se înfăţişează lucrarea nu este şi 
conţinutul ei, căci Dumnezeu cercetează inima. Cât de mult ar trebui 
să ne smerim, văzând cum fiecare lucru bun al nostru se împleteşte cu 
patima. (Cuviosul Nicon, 20, p. 8) 


Aici trebuie să cugetăm atât despre faptele cele bune şi rele, cât şi 
despre consecinţele acestora. Cunoaştem din Sfânta Scriptură că n-am 
fost creați doar ca să mâncăm bine, să trăim în plăcerea noastră şi să 
chefuim şi să ne veselim până la nebunie. Suntem făcuți pentru a face 
binele, prin care dobândim, în această existenţă scurtă, viața veşnică şi 
fericită, la care toți suntem chemați prin harul lui Dumnezeu. Astfel, 
veacul nostru de acum este un timp al neîncetatei lucrări trupeşti şi 
sufleteşti, iar cel viitor - al răsplătirii pentru fapte. Însă trebuie să ştim 
cu siguranţă care fapte au puterea să ne aducă veşnicia fericită şi care pe 
cea nefericită, pentru a ne feri de unele, iar de celelalte întotdeauna să ne 
ținem. Omul este îndoit - făcut din trup şi suflet; şi faptele lui sunt la fel 
- îndoite. Unul se numeşte omul cel dinafară, iar celălalt- cel dinlăuntru. 
Aceştia doi, uniţi într-un singur ipostas al omului, sunt atât de diferiţi, 
ca cerul cu pământul, şi atât de potrivnici unul altuia, că, fără iluminare 
prin harul lui Hristos, nu este cu putință să te înţelegi singur pe sineți 
şi să te conduci fără primejdie. Omul cel dinafară, care este trupul cel 
stricăcios, făcut de Dumnezeu ca să slujească sufletului, îşi cere drepturile 
sale, iar omul cel dinlăuntru - sufletul nemuritor -, creat după chipul şi 
asemănarea lui Dumnezeu pentru fapta cea bună, îşi cere şi el lucrarea 
firească şi drepturile. (Cuviosul Moisi, 326) 


Lucrarea faptele noastre este numită „semănare”, la fel - îndoită, 
una în omul cel dinafară, şi alta, în omul cel dinlăuntru, şi roadele 
acestora se văd la fel diferite. Cel ce va semăna în trup va secera din 
trup stricăciune, iar cel ce va semăna în duh va secera viață veşnică. 
Semănarea omului celui dinafară şi secerişul în veacul de acum este de 
trei feluri: de desfrânare trupească, de desfrânare a ochilor şi de mândrie 
lumească. Dacă omul cel lăuntric nu se învaţă din legea lui Dumnezeu 
şi nu se hrăneşte, nici nu se întăreşte prin lectură şi rugăciune, atunci 
este biruit de omul cel dinafară şi lucrează pentru acesta. Din aceasta se 
văd faptele plăcute omului dinafară, dar urâte de Dumnezeu, cum ar 

fi: mândria, iubirea de arginţi, lăcomia pântecelui, împlinirea feluritelor 
pofte, vorba deşartă, râsul, chefuirea, beţia, răutatea, viclenia, minciuna, 
zavistia, lenea şi altele. lată plodul semănării în trup, iar trupul şi sângele 
nu pot moşteni Împărăţia lui Dumnezeu. Dar dacă sufletul se învață 
din legea Domnului, iar trupul se supune cu umilinţă sufletului, atunci 
se văd alte fapte: dragostea pentru Dumnezeu şi aproapele, pacea cu 
toată lumea, blândețea, simplitatea, cucernicia, milostivirea către toți, 
modestia, înfrânarea, fecioria, nerăutatea şi altele. Şi aceste fapte sunt 
vlăstare ale Sfântului Duh şi se numesc semănare în suflet. 

În veacul de acum faptele noastre sunt semănare, iar în cel viitor 
— secerare a celor semănate de noi. Fiecare, ceea ce va semăna aici, aceea 
va secera dincolo. Şi dacă cineva se va îngriji să-şi lucreze şi să-şi îngraşe 
pământul inimii şi să-l semene cu seminţele secerişului veşnic, atunci 
poate avea nădejde că din ceea ce a semănat va afla şi secerişul odihnei 
sale veşnice şi desfătării. Cei ce seamănă cu lacrimi de pocăință cu bucurie vor 
secera (Psalm 125: 5) şi atunci se vor sătura (Psalm 16: 15), zice Proorocul, 
pentru că după lucrarea buneicuviințe urmează odihna fericită. lar 
celui ce nu lucrează faptele buneicuviinţe, odihna şi îndestularea îi sunt 
oprite. Că spus este: cel ce nu lucrează nici să nu mănânce. (Cuviosul 
Muoisi, 326) 


Dacă vreunul dintre fraţi, din micime sufletească şi puțină răbdare, 
se mâhnea pentru faptul că n-a fost degrabă înaintat pentru primirea 
mantiei sau pentru hirotonie în ierodiacon sau ieromonah, starețul 
obişnuia să spună în felul următor, pentru întărire: „Toate acestea, frate, 
vor veni cu timpul; toate ţi se vor da, numai că nimeni nu ne va putea da 
faptele cele bune”. (Cuviosul Ambrozie, 1, Partea I, p. 100) 


Mă întrebi despre copila de şaisprezece ani ce a rămas orfană 
după moartea nepoatei maicii Tavita: dacă ar fi cazul s-o luaţi la voi, 
după sfatul d-nei Gubareva, sau să n-o luaţi? După părerea mea, trebuie 
s-o luaţi. lar pentru că e orfană, Dumnezeu vă va binecuvânta şi vă va 
răsplăti purtarea de grijă. (Cuviosul Ilarion, 28) 


Fapta cea bună nu se lucrează cu uşurinţă, ci totul - cu trudă şi 
răbdare. (Cuviosul Moisi, 324) 

Lucrarea 


Mulţumeşte Domnului că ţi-a dăruit timp ca să te deprinzi cu 
învățătura Sfinților Părinți pentru zidirea sufletului tău. Este un timp 
pentru fiecare lucru: vreme de semănat şi vreme de cules roadele (Eccl. 
3: 2). Totuşi nu trebuie să ne oprim doar la cercetarea Scripturilor, ci 
să ne îndreptăm şi spre lucrare, iar dacă aceasta va fi puțină, din cauza 
neputinței sau nepurtării noastre de grijă, să ne pogorâm în adâncul 
smereniei, precum ne învaţă Sfântul Varsanufie, ca „să ne socotim mai 
prejos decât toată făptura”. (Cuviosul Macarie, 24, Vol. 5, p. 71) 


Rodul lucrării celei bune este dragostea şi smerenia, din care se 
nasc odihna şi pacea conştiinţei. (Cuviosul Macarie, 24, Vol. 3, p. 114) 


Lucrarea trupească 


Puținele voastre fapte, dimpreună cu toate neputinţele pe care le 
aveţi, sunt primite cu mult mai bine de Dumnezeu atunci când pentru ele 
aduceţi pocăință şi prihănire de sine, decât dacă aţi săvârşi mari nevoinţe 
şi munci, însă cu înălțare de minte şi părere de sine. (Cuviosul Macarie, 24, 
Vol. 5, p. 183) 


Îmi scrii despre neizbândirile tale şi nu vezi nădejde de mântuire 
în lucrarea ta. Slabă nădejde în faptele noastre. Chiar dacă le-am avea, 
însă fără dragoste şi smerenie nu avem nici un folos din ele, iar smerenia 
- chiar şi numai ea singură - ne poate mântui. De asta trebuie să ne 
îngrijim - ca să dobândim smerenia şi să avem nădejde în răscumpărarea 
Mântuitorului nostru şi în milostivirea Lui. (Cuviosul Macarie, 24, Vol. 5, 
pp. 498-499) 


Râvnatanuestecu dreaptă judecată şi obişnuieşti să aştepţi răsplată 
pentru nevoinţele tale. Greşeşti. Milostivirea lui Dumnezeu se pogoară 
mai ales acolo unde este smerenie, iar lucrarea simplă nu va primi nici 
o răsplată. Vezi smerenia mea şi osteneala mea, şi lasă toate păcatele mele — 
grăieşte Proorocul (Psalm 24: 18). Osteneala este semănătura noastră, însă 
trebuie să culegem şi roadele: pacea, dragostea, blândeţea, smerenia şi 
altele. Totul se dobândeşte în timpul ascultărilor noastre, pentru că atunci 
se întâmplă să fim mustraţi, necăjiţi, se produc neînţelegeri şi poticniri, 

iar dacă le primim cu prihănire de sine, răbdare şi smerenie, atunci se 
înmoaie partea noastră de iubire de sine şi primim slobozenie de patimi 
- iubim nu numai pe cei apropiaţi, ci şi pe vrăjmaşi. lată când vom avea 
folos din nevoinţele noastre! lar dacă doar ne ostenim şi ne gândim să 
primim răsplată pentru osteneli, dar năravul nu ni-l schimbăm, ci facem 
altele mai rele - ajungem la iuțime şi la altele -, atunci ostenelile nu ne 
vor aduce nici un folos. (Cuviosul Macarie, 24, Vol. 5, pp. 727-728) 


Banii 


Dacă vei controla tu banii, iar nu banii te vor controla pe tine, 
atunci conştiinţa nu va putea să te mustre pentru faptul că ai bogăţie 
pieritoare. Iar felul în care trebuie să-i chiverniseşti, îl cunoşti, cred, şi 
singur. (Cuviosul Macarie, 24, Vol. 1, p. 51) 


Despre banii de care mi-ai scris, să cumperi ceea ce e de trebuinţă, 
iar ce-ţi rămâne să-i dai. Tinerilor nu le sunt de folos banii. (Cuviosul 
Anatolie, 7, p. 181) 


Legat de cheltuiala peste măsură, trebuie să fim, după măsura 
puterilor noastre..., cu cât mai multă atenţie, iar dinspre lipsuri - 
să nădăjduim şi să ne încredințăm Domnului nostru lisus Hristos, 
Purtătorul de grijă al tuturor, Chivernisitorului şi Răscumpărătorului 
nostru! (Cuviosul Lev, 242) 


Dacă vei avea bani în plus, să dai milostenie. (Cuviosul Ambrozie, 
1, Partea a II-a, p. 76) 


Dacă cineva îţi cere să-i cumperi ceva, cumpără-i, până când se 
vor termina banii, şi apoi spune-i că nu mai ai bani. (Cuviosul Ambrozie, 
1, Partea a II-a, p. 76) 


Îndrăzneala (obrăznicia) 


Faptul că ai vorbit cu îndrăzneală e jenant, totuşi nu e păcat de 
moarte. De o sută de ori de vei greşi şi de o sută de ori de te vei ridica, 
Dumnezeu întotdeauna te va primi şi te va ierta, şi nu va pomeni poticnirile 
tale, numai smereşte-te după putinţă. (Cuviosul Anatolie, 7, p. 293) 

Fetiţele cele îndrăznețe sunt numai zavistie, răutate, iuțime, 
mânie, curvie şi toate neorânduielile. Indreptează-te, G., încă mai este 
timp. (Cuviosul Anatolie, 7, p. 92) 


Dacă obişnuieşti să întrerupi discuțiile, înseamnă că ai obrăznicie. 
(Cuviosul Ambrozie, 1, Partea a II-a, p. 75) 


Diavolul 


Mă mâhnesc în inima mea pentru că vă necăjeşte diavolul şi mă 
rog Domnului ca să nu vă dărâme săgețile aprinse ale aceluia. Acest 
distrugător de suflete se poate îndepărta de la noi numai prin post şi 
rugăciune, şi nu i se poate şterge mândria şi neruşinarea decât prin 
smerenie. Dar pentru că noi nu suntem puternici să ne luptăm cu el, 
Sfântul loan Damaschin ne învaţă să alergăm la Dumnezeu şi să zicem 
cu smerenie: din tinerețile mele, multe patimi se luptă cu mine, ci Însuţi 
mă sprijineşte şi mă mântuieşte, Mântuitorul meu! Luaţi aminte că vă 
necăjeşte şi mai mult atunci când vă rugați şi postiți, dar să nu vă tulburaţi 
din aceasta, ci să înțelegeți şi mai mult neputinţa lui pentru faptul că 
atacă pe cineva mai slab. Pentru el este necinste, iar nu pentru noi. 
Mai mult, Sfinții Părinţi au observat că, atunci când omul se pregăteşte 
să se împărtăşească cu Sfintele Taine sau aşteaptă vreo sărbătoare 
însemnată, atunci diavolul se sileşte din toate puterile să pricinuiască 
omului vreun necaz şi să-i tulbure sufletul, pentru ca ziua aceea să n-o 
petreacă bucurându-se de Domnul, ci în mâhnire drăcească. Cauzele 
pentru care ne atacă sunt multe, însă cea mai de seamă este judecarea 
aproapelui - un păcat care, pe lângă păcatul curviei şi altă ispită, nu 
pângăreşte atât trupul, cât mai ales sufletul, iar drept exemplu ne pot 
servi fecioarele nebune din Evanghelie, care toată viaţa lor au păzit 
fecioria şi au iubit curăția, dar fără milă judecau pe alți păcătoşi. Pentru 
aceasta nu s-au învrednicit să-L întâlnească pe Mirele cel Ceresc, Hristos, 
şi n-au fost lăsate să intre în Cămara Lui de Nuntă, chiar dacă au bătut 
multă vreme în uşa milostivirii Sale şi L-au rugat, dar au auzit acestea: 
„Nu vă cunosc”. Pentru aceasta şi voi, iubiților, mai mult decât orice, 
păziţi ochiul sufletului vostru de obrăznicie şi judecare a aproapelui şi 
veți câştiga curăția nu numai trupească, ci şi pe cea a inimii şi vă veţi 
învrednici să vedeți pe Domnul, după făgăduinţa Lui cea nemincinoasă: 
Fericiți cei curați cu inima, că aceia vor vedea pre Dumnezeu (Matei 5: 8). 
(Cuviosul Antonie, 22, pp. 282-283) 

Jurnalul 


În fiecare zi făceam însemnări în jurnalul meu şi îl reciteam în felul 
următor: spre exemplu, dacă era data de 20 august sau orice altă dată, 
luam toate jurnalele mele şi citeam ceea ce am gândit şi am simţit în acea 
vreme, la acea dată şi lună din ani diferiți. Este mare lucru să te cercetezi 
în felul acesta... (Cuviosul Varsanufie, 5, p. 123, din 26.09.1909) 


Virtuţile 


Crezi că virtuțile noastre neînsemnate sunt în stare să ne 
mântuiască? Aminteşte-ți cuvintele Domnului: Toată dreptatea omenească 
este ca o cârpă lepădată înaintea lui Dumnezeu (Is. 64: 6). Mai bine caută 
milostivirea Stăpânului nostru, iar nu răsplată pentru nevoinţe. Aşa 
te vei mântui mai curând decât nevoitorii cei neînțelepți. (Cuviosul 
Anatolie, 7, p. 44) 


Lucrează după putere şi nu pune singură preț pe meritele tale, 
şi nu-ți socoti virtuțile, ci vezi şi socoteşte neputinţele şi păcatele tale, şi 
Dumnezeu nu te va părăsi niciodată. (Cuviosul Anatolie, 7, p. 44) 


Înseamnă că tot cel ce doreşte să ajungă în Împărăția lui Dumnezeu 
nu trebuie, privind înapoi, să-şi amintească virtuțile sale cele înalte - mai 
ales gândurile - ci să se uite la nevoinţele şi slava sfinţilor: şi aşa va fi cu 
ei! Şi dacă-şi va vedea de neputinţele, păcatele şi de ieşirea sufletului său, 
precum şi de îngrozitoarele suferințe de atunci, nu va greşi. (Cuviosul 
Anatolie, 7, pp. 61-62) 


Cred că nu ai virtuțile trebuincioase pentru mântuire: smerenie 
şi răbdare; învaţă-le pe acestea. Pentru că nemincinos este Dumnezeu, 
Care a zis: căutați şi veți afla; cereţi şi vi se va da vouă (Matei 7: 7). lar dacă 
ți s-ar fi dat aceste bunuri, atunci nu le-ai mai fi căutat şi ai fi căzut 
în mândrie. Aşa că smereşte-te şi te roagă: Doamne lisuse Hristoase, 
Fiul lui Dumnezeu, miluieşte-mă pe mine, păcătoasa. Şi-ţi este de ajuns. 
Toate cele de trebuinţă, la vremea lor, ţi le va da Dumnezeu. (Cuviosul 
Anatolie, 7, p. 144) 


Mă rog Domnului să întărească sufletul tău şi să pună în el credință, 
nădejde şi dragoste, care sunt cele mai mari şi de căpetenie virtuți, pentru 

că prin credinţă - credem, prin nădejde, nădăjduim, prin dragoste, iubim 
pe Dumnezeu, şi acestea trei sunt deopotrivă necesare pentru mântuire, 
şi fără ele nimeni nu se învredniceşte de desfătarea vederii lui Dumnezeu 
şi nimeni nu poate să se mântuiască. (Cuviosul Lev, 185) 


Vă sfătuiesc să puneţi cuvintele „înţelept, întreg, cuvios şi drept” 
de rând cu cele patru virtuți duhovniceşti de căpetenie, pentru lucrarea 
cărora, după cuvântul smeritului Nichita Stithatul, trebuie antrenate cele 
patru puteri de bază ale minţii omeneşti - rațiunea, istețimea, pătrunderea 
şi statornicia. Aceste virtuţi: înțelepciunea, fecioria, bărbăţia şi dreptatea, 
sunt cele prin care omul trebuie să se îngrădească, pentru a lupta şi a 
birui trei patimi de căpetenie: iubirea de desfătare, iubirea de mărire şi 
iubirea de arginţi. Pentru a lupta cu fiecare din aceste patimi, trebuie 
să avem şi rațiune de Dumnezeu înţelepțită, şi tărie a minții... Pentru 
înțelepciune este specific a avea nu doar istețime a minții, ci şi înainte- 
vedere şi prudență şi, împreună cu acestea, iscusință în ceea ce trebuie 
făcut. (Cuviosul Ambrozie, 23, Partea I, pp. 83-84) 


Datoriile 


Datoriile trebuie plătite în primul rând pentru toate necesitățile 
mănăstirii legate de provizii şi amenajarea chiliilor, iar mai târziu, după 
posibilități, şi pentru unele servicii celor ce sunt în sărăcie. Alții pot răbda 
cu uşurinţă până le va plăti mănăstirea, iar unii chiar să lase pentru 
Domnul, deoarece ani în şir s-au folosit de mănăstire pentru vânzarea 
unor lucruri şi mai ales că vei cumpăra tot de la ei pe viitor. (Cuviosul 
Moisi, 269) 


Funcţiile 


Trebuie să respectăm pe mai marii noştri şi să fim înaintea lor 
cu ascultare şi recunoştinţă, amintindu-ne cuvintele de învățătură ale 
Apostolului: Fiule, rogu-te mai înainte de toate să faceți rugăciuni, cereri, 
făgăduințe, mulțămite pentru toți oamenii, adică pentru împărați şi pentru 
toți care sunt întru dregătorii (| Tim. 2: 1-2). Pentru ce ar trebui să facem 
acest lucru? Pentru a petrece viaţă lină şi fără gâlceavă, întru toată 
buna credinţă şi curăție. Că acesta este lucru bun şi primit înaintea lui 
Dumnezeu, Mântuitorul nostru. (Cuviosul Antonie, 22, p. 104) 

Denunţările 


Să nu vă tulburaţi pentru faptul că oamenii vă denunţă, spunând 
că primiți pe cine nu trebuie. Doar pe fruntea fiecăruia nu scrie cine şi 
cum este. (Cuviosul Iosif, 71) 

Despre monabhiile ambiţioase, care inventează împotriva voastră 
denunțuri anonime, ați putea, rugându-văcurâvnă Domnului şi Împărătesei 
Cereşti, să explicați amănunțit Vlădicăi şi să spuneți că toate surorile sunt 
nemulțumite de ele şi că-l rugaţi să le potolească. Şi să mai adăugați că 
singuri nu sunteți în stare să faceți acest lucru. (Cuviosul Iosif, 66) 


Prietenia 


Orice prietenie care nu este întemeiată pe dragoste adevărată şi 
smerenie, mai ales (prietenia) din! patimă, este şubredă şi se va surpa. 
(Cuviosul Macarie;24, Vol. 3, p. 139) 


Mă tem cel mai mult ca nu cumva să te răneşti din pricina proastei 
tovărăşii. Este rău cu adevărat acel tovarăş care caută femei şi chefuri, 
pentru că vinul şi femeile pe mulţi i-au distrus: La vin nu te face viteaz, 
că pre mulți i-a pierdut vinul (Sirah 31: 29), zice Scriptura. Fereşte-te de 
aceştia, pentru că obişnuinţele păcătoase intră cu repeziciune înlăuntrul 
nostru, iar îndreptarea este anevoioasă. Puţini s-au slobozit desăvârşit 
de proastele obiceiuri, majoritatea petrecând în ele până la sfârşitul vieții 
lor, spre osândă veşnică, lucru de care să ne ferească Multmilostivul 
Dumnezeu. Nădăjduiesc să ai în tine duhul fricii de Dumnezeu, prin care 
să te fereşti de păcat şi să te îndrepți către virtute. (Cuviosul Moisi, 326) 


Pentru că D.P. era aici, am discutat cu el despre folosul sufletesc. 
Din partea mea n-am încuviințat mesele lui de compania altora. Aceasta 
trebuie să te încredinţeze şi să-ți insufle faptul că asemenea prieteşuguri 
duc la tulburarea păcii în toată mănăstirea şi nu întăresc viaţa celor ce 
se îngrijesc de relaţiile separate, lucru care nu este încuviințat nici de 
Sfinții Părinți. Sfântul Vasilie cel Mare, în regulile viețuirii de obşte, 
interzice prieteniile osebite. Domnul să ne înțelepțească pe toți spre bine 
şi să îndrepteze viața noastră spre dobândirea Împărăției Cerurilor şi să 
mântuiască sufletele noastre de atacurile vrăjmaşilor. Să ne îndreptăm 
fiecare cu ajutorul lui Dumnezeu pe noi înşine şi pe fiecare în ceea ce e de 

trebuință, purtând cu mărinimie neputinţele celor neputincioşi şi nădăjduind 
în Domnul, Cel ce călăuzeşte paşii omului. (Cuviosul Moisi, 290) 


Pentru a fi în pace, nu căuta prietenia nimănui! Şezi în chilia ta şi 
aceasta toate te va învăţa! Toate, adică toate cele bune. Iar chiliile străine 
întotdeauna ne învaţă tot răul. (Cuviosul Anatolie, 7, p. 66) 


Prietenii 


Îmi pare rău din suflet că tu şi A.M. nu mai aveţi aceleaşi legături 
ca înainte. Prietenii cei vechi, desigur, sunt ca şi haina cea veche, mai 
puţin arătoasă decât una nouă, însă trebuie să ne închipuim că odinioară 
şi aceasta ne-a odihnit şi ne-a încălzit. De aceea, să nu-i disprețuim pe 
vechii noştri prieteni ca pe o haină învechită, pentru ca nu cumva să 
ne disprețuiască şi pe noi cineva pentru vechimea noastră. (Cuviosul 
Antonie, 22, 187, p. 241) 


Sfântul Duh 


Vă doresc ca Duhul Sfânt Mângâietorul să vă fie bun îndrumător 
către toată virtutea, să vă întărească în răbdare, să vă mângâie în necazuri, 
să vă înțelepțească în nedumeriri, să vă păzească de căderile în păcat, 
să vă oprească limba de la vorbirea deşartă şi judecare, să vă învețe 
frica Domnului, înfrânarea, smerenia, dragostea, trezvia, osârdia în 
rugăciune şi predarea în toate voii lui Dumnezeu, pentru că toate acestea 
le dă Duhul Sfânt, Căruia noi toți trebuie cu umilință să ne rugăm şi să 
cerem: „Împărate Ceresc, Mângâietorule, Duhul adevărului, vino şi te 
sălăşluieşte întru noi”, ş.a.m.d. (Cuviosul Antonie, 22, p. 8) 


Trebuie să rămânem în duh. Duhul dă viaţă, iar litera - mortifică. 
Dacă am vedea mănăstirea doar formal, nu numai că ne-ar fi greu să 
viețuim aici, ci chiar îngrozitor. Rămâneți în duh. Priviţi câtă necredință 
şi nihilism avem în seminarele şi academiile teologice, şi aceasta pentru 
că acolo e numai toceală, fără simțământ şi fără sens. Revoluția din Rusia 
a pornit din seminar. Unui seminarist îi este straniu şi de neînțeles să 
meargă singur în biserică, să stea undeva într-o parte, să verse o lacrimă, 
să se umilească - este absurd pentru el. Unui elev de gimnaziu i se 
mai poate întâmpla, dar nu seminaristului. Litera omoară. (Cuviosul 
Varsanufie, 5, p. 14, din 22.01.1908) 

Convorbirile duhovniceşti 


Despre ce obişnuiţi să discutați? Dacă despre lucruri duhovniceşti, 
atunci tânărul tânărului, „chiar dacă va revărsa un râu de învățătură, 
nu-l va zidi, ci ambii se vor primejdui”. Cu atât mai mult, dacă vorbiţi 
deşertăciuni şi judecați aproapele, ce fel de folos ați putea să aveţi din 
aceasta? ie destul îţi este să stai de vorbă cu maicile tale şi atât. (Cuviosul 
Macarie, 24, Vol. 6, p. 287) 


Războiul duhovnicesc 


Cu adevărat, mare e lupta diavolului: are arcuri întinse, săgeți 
aprinse, mulțime de mreje, curse fără număr şi arme, prin care caută în 
fel şi chip să vatăme sufletul omenesc, dar voi doriți cu deplină siguranță 
şi repeziciune să intraţi în oştile Împăratului Ceresc. Să nu vă fie frică de 
vrăjmaşi, care se împotrivesc la tot lucrul cel bun, ci ascultați mai bine cât 
de încurajatoare ne sunt exemplele Sfintei Scripturi. Cercetaţi luptătorii, 
împărații pământeşti şi trageţi o concluzie folositoare. Luptătorii 
pământeşti, având lângă ei ajutoare mai puternice şi mai iscusite decât 
cele vrăjmăşeşti, nu se înfricoşează cu nici un chip de potrivnicii lor. 
Astfel, dacă sunt convinşi că cei ce-i ajută sunt de nebiruit, atunci, uitând 
toată îngrozirea, merg pe câmpul de bătălie cu vitejie, luptă cu bărbăție 
şi nu-şi părăsesc locul până nu biruiesc pe vrăjmaşi şi se încununează cu 
lauri. Iar noi, cei ce mergem pe calea virtuților, suntem călăuziți de Însuşi 
Dumnezeu, Care ne promite să ne întărească în această nevoință până la 
sfârşitul veacului: Şi iată Eu cu voi sunt în toate zilele, până la sfârşitul veacului 
(Matei 28: 20). Aşa şi voi, fără a vă înfricoşa de atacurile vrăjmaşilor, luați 
scutul credinţei, prin care toate săgețile aprinse ale vicleanului le veți putea 
stinge, şi coiful mântuirii, şi sabia duhului, care este cuvântul lui Dumnezeu 
(Ef. 6: 16-17). (Cuviosul Lev, 159) 


Te rog şi te implor, priveghează cu smerenie, fii treaz şi te 
îmbărbătează, fereşte-te de vin, care înclină către trup şi sânge şi către 
toată mişcarea pătimaşă, fugi de norii ce se-adună deasupra ta şi de 
furtuna tulburărilor ce sfâşie mintea şi simțurile tale, vrând să afunde în 
mocirla patimilor buna ta voire! Însă chiar dacă vom gândi ceva şi ne vom 
poticni, şi vom găsi înlăuntrul nostru rana pricinuită de speculantul cel 
rău, să ne ridicăm şi iarăşi mai vârtos să alergăm cu pocăință şi umilință 

către Cel ce dă viaţă celor morți şi ridică pe cei căzuți şi încununează pe 
cei ce sunt în suferință din cauza acestor chinuitori, dăruind slobozire şi 
darul înțelepciunii în lupte. (Cuviosul Lev, 187) 


Faptul că fratele A. iarăşi a venit la voi şi vă necăjeşte mă face să 
vă compătimesc. Dar, pentru că toate ne vin din Iconomie, trebuie ca 
toate acestea să le întoarcem spre folosul nostru. Ce folos ar avea ostaşul 
fără luptă? Unul ca acesta este neiscusit şi fără bărbăţie. Tot astfel, 
monahul nu-şi poate căli sufletul întru răbdare şi să fie încununat de 
Începătorul nevoinţelor. Să nu te împuţinezi cu duhul şi să nu lâncezeşti 
în împotriviri, ci adresează-te Domnului cu rugăminte smerită şi crede 
că vei primi ajutor. Am nădejde că Dumnezeu nu te va lăsa să fii ispitit 
mai mult decât poţi duce, ci împreună cu aceasta va aduce şi izbăvire, ca 
să poți purta. (Cuviosul Moisi, 325) 


Să nu te adânceşti în visuri, ci îndreptează-te prin nădejdea în 
atotputernicul har al lui Hristos. Să rămâi neclintit în gândul tău de a-ţi 
păzi simțămintele cele dinafară şi cele dinăuntru, iar dacă te vei poticni, 
să pui îndată început şi obiceiul de a lăsa pocăința pe a doua zi biruieşte-l 
seara prin cercetarea conştiinţei şi curățirea ei prin recunoaştere sinceră 
înaintea lui Dumnezeu, zicând că ai păcătuit aşa şi aşa. Atunci când vei greşi 
în absența mea, să te foloseşti de mintea ta, să te adresezi Mântuitorului şi 
să te sfătuieşti cu oricine altcineva. (Cuviosul Moisi, 263) 


Să nu vă mâniaţi că nu m-am hotărât să trec acum pe la voi. 
Sunt foarte îngrijorat că vă aflați înconjurat de lupi, însă mă feresc să 
mă apropii de ei pentru a-i alunga şi a vă slobozi, pentru că aceşti lupi 
ai voştri sunt ca şi turbați. Precum bine ştiţi, aceştia de multe ori m-au 
chinuit, înfigându-şi colții până în adâncul inimii. Nici nu ştiu cum a 
mai rămas viață în mine. Duhul nădejdii în Dumnezeu a fost omorât 
în repetate rânduri şi nici acum nu ştiu dacă am viaţă în mine. Nu ştiu, 
pentru că n-o simt înlăuntrul meu, ci nădăjduiesc cu o nădejde comună, 
nu cu cea vie, ci cu una moartă. Lupii voştri sunt mai răi decât răpitorii 
din părțile noastre, foarte colțoşi şi nemiloşi. Aceştia de aici, chiar dacă 
sunt sălbatici, nu au atâta îndrăzneală, se tem de cuvântul omului şi de 
prezenţa lui. Ai voştri însă, cu cât mai tare îi alungi, cu atât mai rău te 
atacă, şi sunt atât de înrăiți pe cel ce îi alungă, încât nici să se arate nu 
mai poate. Poate doar din ascunziş să-i săgeteze sau să-i împuşte, lucru 
de la care nu mă dau în lături şi poate că uneori voi apuca să nimeresc 
în vreunul din ei cu ajutorul lui Hristos. Dar, dacă aveți nădejde, să-mi 

daţi de ştire când şi în ce parte a sufletului a apărut vreun lup şi să-mi 
descrieţi ce fel este, bătrân sau tânăr, unul sau doi sau o haită întreagă, 
să-mi scrieți! Eu cu adevărat doresc mântuirea voastră în Domnul şi mă 
rog Lui din toată inima să vă izbăvească din gura leilor şi de la coarnele 
taurilor. De lupii gândurilor nu este posibil să ne izbăvim decât prin ajutor 
de la Hristos - şi, ca să-i alungăm, avem nevoie de harul Lui atotputernic, 
iar nu de ajutorul cel slab al oamenilor. Pentru aceasta trebuie să cădem 
la picioarele lui lisus cu adâncă smerenie, să ne rugăm Lui pentru toate şi 
să punem tot necazul înaintea Lui şi să ne mai rugăm şi Maicii Domnului 
şi altor plăcuţi ai Lui, cu mărturisirea sinceră a păcatelor noastre şi a 
neputinței de a ne îndrepta. În acest chip, neîndoielnic, Domnul vă va 
ajuta şi va împăca duhul vostru. Învățați-vă, a zis, de la Mine, că sunt blând 
şi smerit cu inima, şi veți afla odihnă sufletelor voastre (Matei 11: 29). lată 
unde ne-a arătat Mântuitorul că vom găsi pacea sufletească. Căutați dar, 
pentru cuvântul Lui, şi cu siguranţă veţi afla, pentru că Dumnezeu este 
credincios în toate cuvintele Sale. Cel ce umblă întru El nu poate umbla 
în întuneric. Nu vă împovărați zadarnic, căutând mângâiere şi pace şi 
mântuire, ci mai degrabă smerenie. Toate vă vor aduce numai întristare, 
nelinişte şi pagubă dacă nu vă veţi apuca să lucraţi smerenia lui Hristos. 
Fără aceasta, vă vor sfâşia lupii. Nici eu nu voi putea scăpa de ei, dacă nu 
mă voi socoti cel mai păcătos şi cel mai de pe urmă. (Cuviosul Moisi, 327) 


Sfântul loan Scărarul spune că toate gândurile nedescoperite 
părintelui duhovnic se transformă în fapte şi că, dimpotrivă, rănile 
cele descoperite nu cresc, ci mai degrabă se tămăduiesc. Din experiență 
vedem că fără ajutorul lui Dumnezeu omul este foarte slab şi neputincios 
în lupta duhovnicească. În această luptă, după cuvintele Cuviosului 
Marcu Ascetul, avem un singur ajutor, unul tainic, aflat în noi încă de la 
botez - pe Hristos, Care nu poate fi biruit. El va lupta împreună cu noi 
în această bătălie dacă nu numai că vom chema ajutorul Lui, ci vom şi 
împlini, după putere, poruncile Lui de viață dătătoare. Lasă-te în mâna 
multmilostivirii Sale. Tot astfel aleargă la Stăpâna şi Mijlocitoarea noastră 
Pururi Fecioara Maria, cântând deseori cântarea bisericească: „Nu avem 
alt ajutor, nici altă nădejde, numai pre Tine, Stăpână, Tu ne ajută, în Tine 
nădăjduim şi cu Tine ne lăudăm, robii Tăi suntem şi nu ne vom ruşina”. 
(Cuviosul Ambrozie, 23, Partea a III-a, p. 4) 


Să nesocoteşti înfricoşările vrăjmaşului. De parcă acesta ar avea 
putere să-ți aducă un necaz atât de mare, încât ai fi în stare să te lepezi 
de Domnul Răstignit! Toate aceste împletiri ale vrăjmaşului, chiar dacă 

ar fi îngăduite să se întâmple, n-ar putea să se sfârşească decât prin nişte 
păreri absurde şi vorbe omeneşti neadevărate. Tu însă, de la bun început, 
ține minte cuvântul Psalmistului: Gătitu-m-am şi nu m-am tulburat (Psalm 
18: 60). (Cuviosul Ambrozie, 23, Partea a III-a, p. 6) 


Scrii că uneori slăbeşti foarte mult, până la împuţinare sufletească 
sau chiar până la deznădejde. Să ştii că uneltirile de căpetenie ale 
vrăjmaşului sunt două: să-l lupte pe creştin cu înălțarea de sine şi 
părerea de sine sau cu împuţinarea sufletului şi deznădejde. Sfântul 
loan Scărarul scrie despre un nevoitor iscusit că destrăma uneltirile 
potrivnicilor cu ajutorul armelor pe care le foloseau aceştia. Când îl 
aduceau la deznădejde, atunci el îşi spunea sieşi, precum şi vrăjmaşilor: 
„Cum, adică până acum m-aţi lăudat şi m-aţi aruncat în părere de sine!” 
- destrămând prin aceasta intenţia lor cea rea. lar dacă vrăjmaşii iarăşi 
încercau din altă parte să-l laude şi să-i dea motive pentru semeţie şi 
părere de sine, starețul le zicea: „Cum aşa? Parcă nu demult mă aduceaţi 
în deznădejde; acestea două se contrazic unele pe altele!” Şi astfel acest 
nevoitor, cu ajutorul lui Dumnezeu, scăpa de uneltirile vrăjmaşului prin 
armele acestuia, folosindu-le la timpul potrivit una împotriva alteia. 
La fel, scrii că îți vine uneori gândul să te ridici cu bărbăție împotriva 
vrăjmaşilor şi mă întrebi dacă e cu dreptate acest lucru? Opusul bărbăţiei, 
puținătatea sufletească, arată că nu e cu dreptate. Nu este în măsura 
noastră să ne ridicăm împotriva răutăţii viclenilor vrăjmaşi, ci mai cu 
seamă să alergăm totdeauna cu smerenie la ajutorul şi acoperământul 
dumnezeiesc, chemând pe Domnul Însuşi şi pe Preacurata Maica Sa, 
precum ne sfătuieşte să facem Sfântul loan Scărarul: „Cu numele lui lisus 
să alungi pe cei potrivnici”. (Cuviosul Ambrozie, 23, Partea a III-a, p. 8) 


Nu se cuvine să împlineşti prin nimic voia vrăjmaşilor sufleteşti ce 
te tulbură prin tot felul de închipuiri şi presupuneri, cărora te încrezi pe 
motiv că „ţi se pare”. Toată lupta de gând sau năuceala ce te împresoară 
se întâmplă din cauza încrederii pe care o acorzi închipuirilor vrăjmaşului 
şi cărora le dai o oarecare importanţă sau credibilitate, sau cărora ai 
vrea să le prinzi sensul, în loc să le nesocoteşti şi să chemi în ajutor pe 
Dumnezeu. Dar adevărata pricină a luptei tale de gând este semeţia ta 
înaltă, care se vădeşte în toate câte le faci. (Cuviosul Ambrozie, 23, Partea 
a Ill-a, p. 9) 


Războinicii de gând pradă pe cel ce primeşte închipuirile cele 
rele, amestecându-şi împreună cu acestea voia sa. Inchipuirile acestor 

furi sunt fără rânduială şi nepotrivite cu lucrul, precum zice cuvântul 
Evangheliei: Acela ce nu intră prin uşi în staulul oilor, ci sare pre aiurea, acela 
fur este şi tâlhar... Furul nu vine, fără numai Să fure, şi să junghie, şi să piarză 
(loan 10: 1, 10). Sfântul Avvă Dorotei, explicând uneltirile diavoleşti, 
scrie: el nu este nicicum neiscusit în făptuirea răului şi ştie că omul nu 
vrea să păcătuiască, pentru aceasta nici nu-i insuflă vreun păcat vădit şi 
nu-i spune: du-te şi curveşte sau du-te şi fură, ci găseşte în noi o părută 
dorință de bine sau o dezvinovăţire şi prin acestea, sub aspectul binelui, 
ne vatămă. Astfel, vrăjmaşul, prin insuflări bine intenționate, a scos pe 
N. din mănăstire, pe tine te tulbură prin aceleaşi şi, în general, te încurcă 
prin dorințele voinţei tale. (Cuviosul Ambrozie, 23, Partea a III-a, p. 16) 


Scrii că uneori te preocupă gândul cum Luceafărul din înger de 
lumină s-a preschimbat în satana. Ştii şi singură că din mândrie. Ține 
minte, însă, că acum trebuie să te ţii mai cu tărie de rugăciune şi să nu 
te laşi pradă nici unui fel de gând, nici cugetelor ce vin din altă parte, 
chiar dacă ţi-ar părea că sunt bune. Rugăciunea cu smerenie este armă 
de neînvins împotriva vrăjmaşului, iar prin cugete nu-l vei putea birui. 
(Cuviosul Ambrozie, 23, Partea a III-a, p. 21) 


Scrii că vrăjmaşii sufletului au ridicat împotriva ta un război atât 
de puternic, încât te încurcă de obicei să săvârşeşti rugăciunea lăuntrică, 
producând lângă tine zgomot şi rumoare, ca şi cum ar juca hora, lucru 
pentru care mă întrebi pe mine, cel împuţinat la minte, ce şi cum să faci 
în asemenea caz? Trebuie să imiți pe bineplăcuțţii lui Dumnezeu, ceea 
ce făceau ei atunci. Citim în viața Sfântului Arsenie cel Mare că uneori, 
ridicându-se după săvârşirea rugăciunii lăuntrice, se ruga cu voce tare 
şi cu mâinile ridicate la cer, zicând: „Doamne, Dumnezeul meu! Nu mă 
lepăda pe mine, cel ce niciodată n-am făcut vreun bine înaintea Ta: ci 
ajută-mă şi învredniceşte-mă să pun început bun!” În această rugăciune 
scurtă, plăcutul Domnului exprimă, în primul rând, o adâncă smerenie 
şi prihănire de sine şi umilință. Apoi, rugăciunea arată că sfântul nu se 
ruga aşa fără pricină, ci probabil că din cauza vieţii aspre era luptat de 
gânduri de semeție din partea vrăjmaşilor, care pe nimeni nu lasă în 
pace, ci îi luptă prin orice cu putință. Mai ales noi, neputincioşi, trebuie 
să ne îngrijim de cugetele înălțării de sine care sunt pentru noi cele mai 
primejdioase în lupta duhovnicească, precum ne explică nouă Cuviosul 
Marcu Ascetul: „Dacă am fi avut smerita cugetare, n-am fi avut trebuință 
de pedeapsă, pentru că toată răutatea şi grozăvia care ni se întâmplă ne vin 
din cauza înălțării de sine. Chiar şi apostolului, ca să nu se mândrească, 

şi paza minţii? Pacea ta nu era nici o pază a minţii, ci o evidentă cursă a 
vrăjmaşului. (Cuviosul Ambrozie, 23, Partea a III-a, p. 9) 


Viaţa duhovnicească 


Voieşti să pui început bun spre îndreptarea vieții tale, dar nu ştii 
cum. Se pare că am discutat de multe ori cu tine despre acestea, cum să 
ducem lupta cu patimile, care nu prin cuvinte trebuie împlinită, ci prin 
fapte. Dacă nu ne lasă în pace patimile noastre sau vreo întâmplare ni le 
descoperă, atunci neorânduiala dinlăuntrul nostru ne tulbură, iar dacă 
de fiecare dată te vei împotrivi şi nu vei face precum îţi cere patima, 
atunci acestea vor slăbi. lar dacă vei fi biruită, ruşinează-te, ceartă-te şi 
te smereşte, socoteşte-te mai prejos decât toţi, ca una ce eşti biruită de 
patimi, nu învinui pe nimeni, ci pe tine însăţi, şi vei primi ajutorul lui 
Dumnezeu. (Cuviosul Macarie, 24, Vol. 5, pp. 470-471) 


Vi se pare că nu vă încredeți în sine şi că vă socotiți netrebnică şi 
altele, însă, cu toate acestea, vă sfătuim să nu credeţi acestor gânduri, 
deoarece nici noi nu vă credem, până când experiența nu vă va învăța 
acestea, atunci când vă veți angaja în lupta vieții duhovniceşti. Poate 
că veţi întâlni oameni ale căror vieți vă vor părea nepotrivite cu scopul 
propus. Să nu vă ispitiţi întru acestea. Chiar dacă înaintați cu îndrăzneală, 
totuşi n-aţi ajuns să vă cunoaşteţi neputinţele, încă n-aţi întâlnit mulțimea 
de săgeți aprinse ale vicleanului şi nu vi s-a întâmplat să le staţi împotrivă 
şi să vă cunoaşteţi puterile, încă n-aţi îndurat ocări, supărări, jigniri şi 
defăimări, ce trebuie negreşit să vă întâmpine spre ispitirea şi încercarea 
voastră, lucruri despre care trebuie să învățați, se pare că, teoretic din 
scrierile Sfinților Părinţi... Acestea vi le scriem nu pentru a vă înfricoşa, ci 
pentru a vă pregăti şi a preîntâmpina părerea de sine. (Cuviosul Macarie, 
24, Vol. 5, p. 684) 


Să nu crezi că vei putea deveni degrabă iscusit în viața 
duhovnicească; ea este arta artelor; nu doar teoria, ci şi practica este de 
trebuinţă, iar având-o pe aceasta se pot întâmpla multe căderi şi ridicări. 
Îmi scrii că te-a durut în adâncul inimii demascarea pe care ţi-am făcut-o, 
„aşa încât te-a lovit în moalele capului”. Acest lucru trebuie să-ți arate 
aşezarea ta neputincioasă, care se va îndrepta prin prihănire de sine şi 
smerenie. Dacă numai te voi mângâia pe căpuşor, ce folos vei avea din 
aceasta? (Cuviosul Macarie, 24, Vol. 3, p. 223) 

Nouă amândurora ne stă înainte un alt fel de serviciu, nu unul civil, 
ci unul militar-duhovnicesc. Căci nu ne este nouă lupta împotriva trupului 
şi a sângelui; ci împotriva începătoriilor şi a domniilor, şi a stăpânitorilor 
întunericului veacului acestuia, împotriva duhurilor răutății întru cele cereşti 
(Ef. 6: 12). Sfântul Apostol Pavel îl sfătuieşte pe Timotei, zicând: Tu dar 
pătimeşte ca un bun viteaz al lui lisus Hristos (Il Tim. 2: 3). Aici e nevoie 
şi de suferință: războiul este aprig - nu se luptă trupul, ci sufletul, nu 
se luptă cu un om văzut, ci cu duhuri nevăzute... Şi, pe lângă aceasta, 
trebuie să avem adâncă smerenie, pentru că ne războim cu duhuri ale 
mândriei, cărora nu le este greu să supună pe cei mândri, iar celor smeriți 
nici pentru o oră nu li se pot împotrivi. Smerenia surpă toate mrejele şi 
uneltirile vrăjmaşilor. (Cuviosul Macarie, 24, Vol. 3, pp. 224-225) 


Au fost vremuri când am avut parte de amărăciuni, greutăţi şi 
nesiguranţă... Nu putem să ne lipsim de acestea. Dacă în războiul cel 
văzut mulți sunt răniți şi suferă boli, ce să mai zicem de cel duhovnicesc, 
unde primim multe răni de la duhurile răutății, mai ales atunci când 
nădăjduim în puterile noastre şi în mintea noastră. Din cauza aceasta 
suntem biruiți, până când ne vom smeri, cunoscând neputința noastră... 
(Cuviosul Macarie, 24, Vol. 3, p. 236) 


Celor ce vor să se mântuiască le stă înainte negreşit lupta cu 
vrăjmaşii sufletelor, care ne războiesc şi ne biruiesc prin patimile noastre. 
Acest lucru îl văd şi în aşezarea ta, pe care mi-ai descris-o. Zavistia şi ura, 
care te chinuiesc, nu sunt ceva nou apărut la tine, ci patimi ascunse tainic 
în inima ta, răscolite şi descoperite de o întâmplare. (Cuviosul Macarie, 24, 
Vol. 3, p. 238) 


În ispite împotriveşte-te cu smerenie, precum scriu şi spun Sfinții 
Părinți, iar dacă se întâmplă să cazi, ridică-te şi cunoaşte că pentru mândria 
ta te ispiteşti de acestea. Aleargă la prihănirea de sine şi la smerenie, iar 
nu afară din chilie. Dacă monahul nu va fi încercat prin diferite ispite şi 
scârbe, nu va putea cunoaşte neputința sa şi nu se va smeri. (Cuviosul 
Macarie, 24, Vol. 3, pag 245) 


Scrii că vezi înlăuntrul tău patimi şi neputinţe sufleteşti pe care 
nu le văzusei înainte şi că nu te poți slobozi şi desprinde de ele. Cel ce 
începe să meargă pe calea vieții duhovniceşti, asupra aceluia şi războiul 
duhovnicesc se ridică mai nemilos şi, dacă nu putem să ieşim îndată 
biruitori, să nu ne mâhnim şi să nu ne necăjim, ci, văzând neputinţele 

noastre, să ne smerim şi să aducem Domnului pocăință. Primejdios este 
atunci când îți vei vedea îndreptările sau virtuțile, ceea ce este semn 
vădit de înşelare şi cădere de la Dumnezeu. Înaintea Lui mai plăcut este 
un păcătos cu pocăință, decât un drept cu mândrie. (Cuviosul Macarie, 24, 
Vol. 3, p. 171) 


Pentru că văd în tine multe schimbări de la viața duhovnicească 
spre cea trupească, voi scrie câte ceva împotriva acestui lucru. Ai avut 
pornire către viața duhovnicească, însă aceasta a fost una părută şi trufaşă. 
De aceea şi culegeai rodul amar al înşelării, îndulcindu-te părut cu viața 
cea sfântă şi cu mângâieri mincinoase, aparent duhovniceşti. lar dacă ţi-a 
căzut vălul înşelării şi ai cunoscut starea păgubitoare în care te-ai aflat, 
atunci s-a ridicat război împotriva ta, prin care vrăjmaşul până acum nu 
te-a deranjat în nici un chip, iar tu din aceasta te încredeai în păruta-ți 
sfințenie, năzuind la mantie şi la zăvorâre. Toate acestea însă erau din 
trufie, ca să-ți vezi părelnica sfințenie, dar nu aveai nici urmă de smerenie, 
fără de care toate faptele noastre cele bune nu sunt plăcute înaintea lui 
Dumnezeu. În războiul ce s-a pornit acum asupra ta să nu deznădăjduieşti, 
ci, cunoscând că acesta ţi-a fost îngăduit pentru mândrie - şi că gândurile 
tale de acum sunt cu totul opuse celor de atuhci -, smereşte-te, căieşte- 
te de râvna ta nechibzuită de mai înainte, socoteşte-te ultima dintre toți, 
cere ajutor de la Dumnezeu şi Preacurata Maică a Domnului şi vei primi 
uşurare a luptei şi vei cunoaşte că prin puterile noastre nu putem face nici 
un lucru bun. (Cuviosul Macarie, 24, Vol. 6, pp. 135-136) 


Creştinul ce-şi petrece viața după poruncile lui Dumnezeu trebuie 
să fie încercat prin diferite ispite: pentru că 1) vrăjmaşul, zavistuind 
mântuirea noastră, se străduieşte prin tot felul de uneltiri să ne pună 
piedici în împlinirea voii lui Dumnezeu, pentru că 2) nu poate fi închegată 
şi adevărată virtutea, dacă nu va fi încercată prin obstacole opuse ei şi 
nu va rămâne neclintită. lată de ce războiul duhovnicesc este prezent 
în viața noastră dintotdeauna. Avem înlăuntrul nostru multe patimi 
ascunse şi nu le putem cunoaşte, până când vreo întâmplare nu ni le va 
descoperi. lar dacă ne vom vedea biruiţi prin ceva, neputincioşi fiind să 
ne împotrivim săgeţilor arzătoare ale vrăjmaşului, atunci vom cunoaşte 
neputința noastră, ne vom smeri şi nu vom mai nădăjdui pe viitor în 
puterile noastre, ci vom alerga la ajutorul Atotputernicului Dumnezeu, iar 
smerenia noastră ne va păzi şi va atrage ajutorul Lui. Dar dacă petrecem 
viața noastră cuviincios la arătare şi nu avem nici un fel de patimi, văzute 
sau ascunse, chiar dacă zicem şi gândim că suntem păcătoşi, ne înşelăm 

şi, mângâindu-ne prin părelnica noastră virtute, cădem în înşelare şi 
mintea noastră orbeşte şi, uitând de noi înşine, îndrăznim să judecăm pe 
cei ce sunt biruiți de patimi. Pentru aceasta Domnul îngăduie ca şi noi să 
simțim sălbăticia patimilor şi să fim biruiți de ele, ca să ne smerim şi să 
ne socotim cu adevărat păcătoşi, având inima înfrântă şi smerită. Chiar 
dacă cineva lucrează virtutea şi chiar ajunge să simtă unele mângâieri 
duhovniceşti, însă nu are ispite, atunci i se deschide lui uşa spre mândrie, 
care ea singură, afară de celelalte patimi, este îndeajuns pentru pierzarea 
sufletească. (Cuviosul Macarie, 24, Vol. 6, pp. 15-16) 


Viaţa duhovnicească nu stă numai în îndulcirea cu pacea şi 
mângâierea, ci şi în crucea duhovnicească, adică, atunci când suntem 
lipsiți de mângâiere, să o purtăm cu seninătate... (Cuviosul Macarie, 24, 
Vol. 2, p. 199) 


Atunci când primiți mângâieri duhovniceşti, mulțumiți lui 
Dumnezeu şi nu vă necăjiţi când vă sunt luate şi când întunericul ia în 
stăpânire sufletele voastre. Harul Domnului păstrează măsura, ca să nu 
vă mândriți din cauza dobândirii acelor mângâieri; trimite umilință şi 
schimbare, dar nu ne părăseşte definitiv. Fiți în pace, primiţi pe cea dintâi 
spre mângâiere, iar pe cea de-a doua - spre smerenie. (Cuviosul Macarie, 
24, Vol. 4, p. 188) 


Scrieţi că dorinţele cele bune nu se împlinesc întotdeauna. Să 
ştiţi că Domnul nu ne îndeplineşte toate dorinţele bune, ci numai cele 
ce slujesc spre folosul nostru sufletesc. Dacă noi, în educarea copiilor 
noştri, ştim să alegem învățătura potrivită vârstei lor, cu atât mai mult 
ştie Domnul, Cunoscătorul inimilor, ce şi când ne este de folos. Precum 
există vârstă duhovnicească ce se socoteşte nu după măsura anilor, nici 
după lungimea bărbii, nici după riduri, sau precum uneori copiii de 15 
ani învaţă de rând cu cei de 8 ani, tot astfel se întâmplă şi în cunoaşterea 
duhovnicească. (Cuviosul Ambrozie, 23, Partea 1, p. 176) 


Este cu neputinţă să ne aflăm întotdeauna în aceeaşi stare, ci se 
cuvine să aşteptăm război dinafară sau dinlăuntrul nostru. Numai să nu 
dăm pricină prin semeaţă cugetare şi trufie, ci să lucrăm spre dobândirea 
cugetării celei smerite şi aşa săgețile vrăjmaşului cu uşurinţă se vor risipi. 
(Cuviosul Macarie, 24, Vol. 4, p. 268) 

Viața duhovnicească nu stă numai în gustarea dulceţilor şi 
mângâierilor acesteia, ci mai mult în răbdarea cu bucurie atunci când ne 

lipsim de ele şi în răbdarea altor necazuri. Din acestea se cunoaşte dragostea 
noastră pentru Dumnezeu - când le purtăm cu bucurie; cunoscând 
neputința şi sărăcia noastră, ne smerim prin acestea. Aminteşte-ți de 
aşezarea ta de la început, când te îndulceai de mângâierile duhovniceşti. 
Ce ai dobândit? Dacă ai fost lipsită de ele - o adâncă pustiire şi era cât 
pe ce să cazi în deznădejde atunci când, mai târziu, au venit asupra ta 
valurile patimilor. Vezi cât de şubredă este această mângâiere ce nu aduce 
smerenie, ci doar încântă şi, dacă nu guşti şi din scârbe, primejduieşte pe 
cei ce o au. Dimpotrivă, crucea ne face părtaşi patimilor lui Hristos şi 
slavei Sale doar atunci când El va binevoi să ne dăruiască aceasta şi atunci 
când ne va fi de folos. (Cuviosul Macarie, 24, Vol. 5, p. 204) 


Întotdeauna se întâmplă, în viața duhovnicească, ca necazul să 
vină înaintea mângâierii, sau invers. Aceste schimbări nasc nădejdea şi 
smerenia. Doar că necazurile sunt diferite, lumeşti şi duhovniceşti, dar 
pentru tine este prea devreme să cunoşti acestea, iată de ce să primeşti 
ceea ce-ţi va trimite Dumnezeu cu mulțumire şi cu inimă neclintită: în 
mângâieri să nu te mândreşti, iar în scârbe să nu te împuţinezi cu duhul. 
(Cuviosul Macarie, 24, Vol. 3, pp. 217-218) 


Vă este primejdios să intrați în viața duhovnicească înainte de 
vreme, adică să cugetați despre lucruri înalte ale vederii duhovniceşti şi 
altele, ci trebuie să vă vedeți păcatele şi să vă străduiţi a birui şi dezrădăcina 
patimile, căci aici stă scopul lucrării noastre, pentru că din curățirea de 
patimi se va descoperi de la sine simțământul duhovnicesc, iar dragostea 
de Dumnezeu se manifestă în împlinirea poruncilor Lui: Cela ce Mă iubeşte 
pre mine, acela păzeşte poruncile Mele (loan 14: 21) - despre acestea ar trebui 
să vorbiți în discuţiile voastre şi despre felul în care să vă smeriţi, fără 
de care totul este posomorât şi întunecos. Pentru Dumnezeu, vă rog, 
smeriți-vă în toate şi aveţi pace între voi, şi atunci harul Domnului vă va 
acoperi de tot răul. (Cuviosul Macarie, 24, Vol. 3, p. 434) 


Îmi spui că nu mai ai râvna pe care ai avut-o la început. Râvnă 
ai avut, dar era una trufaşă, iată de ce s-a răcit. Ceea ce făceai atunci 
de bunăvoie şi cu uşurinţă faci acum silită şi împovărată şi, văzând în 
aceasta neputinţa ta, te smereşti fără voie, ceea ce e cu mult mai plăcut 
lui Dumnezeu, chiar dacă tu nu observi asta. Aşa se lucrează mântuirea 
noastră; nu putem înţelege că nu prin nevoinţe şi virtuţi înalte - în 
care gândim să ne punem nădejdea -, ci prin inima înfrântă şi smerită şi 
prin cunoştinţa sărăciei noastre. Când vom avea această aşezare, atunci şi 

virtuțile vor fi statornice, întărite prin smerenie. Ai avut râvnă spre nevoinţe, 
rugăciuni, post şi altele, dar nu te-ai gândit oare că întunericul patimilor 
acoperă inima ta de la Soarele Dreptăţii? Trebuie să ducem luptă cu patimile: 
iubirea de sine, iubirea de mărire, pentru că de la acestea mulțime de patimi 
se ridică asupra noastră. (Cuviosul Macarie, 24, Vol. 5, p. 724) 


Viaţa duhovnicească nu stă în a vedea îndreptările noastre, ci a ne 
vedea păcatele: prima duce la mândrie, iar ultima, la smerenie, de la care şi 
virtuțile sunt statornice şi nici nu ne semețim cugetul de la ele. Vrăjmaşul 
ne războieşte în diferite feluri: dacă nu ne poate atrage în păcate, ne insuflă 
gândul despre sporirea noastră şi ne întunecă mintea, îndepărtându-ne 
de la Dumnezeu. Adevărata noastră cale este lepădarea voii şi cugetelor 
noastre şi neîncrederea în noi înşine... (Cuviosul Macarie, 24, Vol. 2, p. 192) 


Săvârşind nevoinţa vieții voastre, v-aţi îndreptat mai mult atenţia 
şi acțiunile către lucrarea dinafară: post, pravila de rugăciune şi altele, 
iar spre lucrarea lăuntrică poate că prea puţin v-aţi îndreptat privirea. 
Pentru aceasta, cred, nu aveţi pace... Din nevoințele voastre exterioare 
ați avut nădejde şi v-aţi îndulcit cu acestea, însă vă lipseaţi de pace pentru 
că nu aveați smerenie. (Cuviosul Macarie, 24, Vol. 1, p. 213) 


Nici în muntele acesta, nici în lerusalim nu se vor închina Tatălui... 
Închinătorii cei adevăraţi se vor închina Tatălui cu duhul şi cu adevărul (loan 4: 
23). lată carear trebui să fie închinarea noastră! Spre aceasta să ne îndreptăm 
mintea şi inima, şi să crezi că vom dobândi milă şi viață veşnică. Noi 
suntem oameni duhovniceşti, pentru aceasta în duhul trebuie să umblăm 
- şi aceasta este adevărata unitate creştinească, în lisus Hristos, Domnul 
nostru, ce nu se va destrăma în veac. (Cuviosul Anatolie, 7, p. 67) 


N.! Nu fi ca o muscă sâcâitoare, care uneori zboară de jur-împrejur, 
iar alteori mai şi înțeapă, necăjind pe cei din jur, ci fii ca albina înţeleaptă, 
care primăvara îşi începe lucrul cu osârdie şi spre toamnă termină fagurii 
cu miere, dulci - ca notele cântate cu măiestrie. De faguri te îndulceşti, 
iar notele le asculți cu plăcere... (Cuviosul Ambrozie, 23, Partea 1, p. 40) 


Viaţa ta se aseamănă cu un şanţ destul de adânc, care, atunci când 
plouă, se umple atât de mult, încât nu mai poți trece peste el, iar altădată 
se usucă într-atât, că nici picătură de apă nu curge prin el. lar Sfinţii 
Părinţi laudă viaţa ce curge asemenea unui mic izvoraş, cu statornicie şi 
nu seacă niciodată. Izvoraşul acesta este întotdeauna foarte folositor: în 

primul rând, îl poţi trece cu uşurinţă, iar în al doilea, este plăcut şi de folos 
tuturor trecătorilor pentru apa lui bună de băut, cenu se tulbură niciodată, 
pentru felul domol în care curge. Ai fost întotdeauna îndreptată către 
împlinirea pravilei de rugăciune, iar pentru poruncile lui Dumnezeu, pe 
care El Însuşi le-a numit mici, nu ţi-a ajuns nici dorinţa, nici osârdia, nici 
silința, nici atenţia, iar cele dintâi nu au trăinicie fără celelalte. (Cuviosul 
Ambrozie, 23, Partea a II-a, p. 75) 


Îmi descrii cât de neplăcută a fost călătoria ta cu trenul şi în ce fel 
ai reuşit să scapi de vorbăria sâcâitoare. Şi iată că s-a împlinit cuvântul 
Apostolului: De i se pare cuiva între voi că este înțelept în veacul acesta, nebun 
să se facă, ca să fie înțelept (| Cor. 3: 18). Te nelinişteşte faptul că ai fost 
nevoită să foloseşti această metodă în biserica Cuviosului Serghie. Să 
ştii că Domnul nu priveşte la acţiunile noastre dinafară, ci la intențiile 
noastre, de ce procedăm aşa sau altfel, şi dacă intenţia noastră este bună, 
după Dumnezeu, atunci putem fi deplin liniştiți. lată de ce nu se cuvine 
să judecăm pe ceilalți în orice împrejurare: noi vedem doar faptele 
exterioare, iar pornirile şi intenţiile ascunse, după care vor fi judecate 
aceste fapte, sunt cunoscute doar de Dumnezeu, Cunoscătorul inimilor. 
(Cuviosul Ambrozie, 23, Partea a III-a, p. 133) 


În orice stare te vei afla, încearcă să rămâi în duh de pace şi 
smerenie, nu judeca pe nimeni, nu necăji şi sileşte-te ca, după porunca 
apostolului, cuvântul nostru să fie dres cu sare duhovnicească. (Cuviosul 
Ambrozie, 23, Partea a III-a, p. 140) 


Te afli acum la mijloc, între lume şi monahism. lar măsura de 
mijloc este încuviințată oriunde şi în orice, şi ție, pentru felul în care ai 
crescut şi pentru sănătatea şubredă, în multe ţi se potriveşte. Numai să 
te sileşti să viețuieşti după poruncile Evangheliei Domnului şi, înainte 
de toate, să nu judeci pe nimeni în nimic, ca să nu fii nici tu judecată. 
(Cuviosul Ambrozie, 23, Partea 1, p. 26) 


Faptul că nu eşti aşa cum ar trebui să fii nu e mare minunăţie: ai venit 
să înveți viața duhovnicească. Chiar şi un lucru simplu cum e alfabetul nu 
l-ai putut învăţa, pesemne, de îndată, iar viața duhovnicească este o ştiinţă 
înaltă. N-o poți deprinde cu repeziciune. Chiar şi cei mai mari plăcuți ai 
Domnului - Vasilie cel Mare, Grigorie de Dumnezeu Cuvântătorul, Tihon 
din Zadonsk şi mulți, mulți alţi părinți — n-au strălucit îndată. Învaţă-te. 
Rabdă şi aşteaptă milostivirea lui Dumnezeu. (Cuviosul Anatolie, 7, p. 164) 

Maica duhovnicească 


De maica (duhovnicească) nu te poți îndepărta în nici un fel, pentru 
că eşti legată de ea prin tundere. Mergi la ea cu smerenie măcar uneori, 
oricum te-ar primi, şi poţi să-i explici la timpul potrivit că toți împreună 
ați cârtit (fără să spui cine), dar ai rămas vinovată doar tu, pentru că 
n-ai vrut să-i descoperi pe ceilalți. Dacă stareța te-ar întreba: cine?, tu 
să răspunzi cu smerenie că e târziu să spui acum şi că aceasta nu va 
duce la ceva bun, ci va încurca şi mai mult lucrurile şi va strica pacea. Să 
zici că mai bine este să rămâi doar tu de vină, iar ceilalți să facă precum 
socotesc de cuviință. Du-te şi întreabă. Va zice: fă cum ştii - şi tu să faci 
precum crezi. Dar totuşi să întrebi. Poate că uneori îţi va spune şi direct 
cum să faci. Să ştii că smerenia pe toate le biruieşte şi toate le îndreaptă, 
precum mărturisesc cu o gură părinţii purtători de duh. Străduieşte-te să 
ai frica Domnului şi să le faci pe toate după conştiinţă. Atunci Dumnezeu 
va fi puternic să dea mărturie inimilor celor răzvrătiți. Poate că înaintea 
oamenilor suntem cumva îndreptăţiți, dar, atunci când nu avem dreptate 
înaintea lui Dumnezeu, trebuie să răbdăm toate necazurile, lipsurile şi 
prigonirile fără ca să ne îndreptățim, fără să învinuim pe careva dintre 
oameni pentru cele întâmplate nouă, ci să primim toate scârbele ca din 
mâna lui Dumnezeu pentru curăţire de păcatele noastre, spre îndreptare 
şi mai ales spre smerirea cugetului nostru semeţit. De aceea îți spun să 
mergi la maica cu smerenie, măcar uneori, să-i vorbeşti cu smerenie 
despre toate câte ai de trebuinţă şi să primeşti tot ce îţi va zice cu smerenie. 
Smerenia şi frica Domnului biruiesc orice neajunsuri, chiar mai mari 
decât cele înfăţişate de tine. (Cuviosul Ambrozie, 23, Partea a II-a, p. 120) 


Corespondenţa duhovnicească 


Socotesc că şi pentru neputința mea, şi pentru voi înşivă, mult mai 
bine va fi dacă îmi veţi scrie mai rar, dar mai la subiect. (...) Destul vă 
este să-mi scrieți o scrisoare la două săptămâni, iar în restul timpului să 
vă faceţi însemnări. Mai apoi, după ce le veţi reciti, vedeți ce vă este mai 
de trebuinţă şi scrieți-mi o dată la două săptămâni, mai pe scurt, dar mai 
cuprinzător. Căci se adună prea multe scrisori de-ale voastre; în fiecare 
din ele găsesc multe descrieri - ce simțţiţi şi ce gândiţi, iar ca să le adun, 
să le pun cap la cap şi să răspund la fiecare dintre ele, nu-mi ajunge nici 

puterea, nici timpul. Dar dacă veţi scrie mai rar, mai pe scurt şi direct 
la subiect, atunci, vă repet, îmi va fi şi mie mai uşor, şi vouă mai bine. 
Scrisorile voastre trebuie să conțină două teme principale: 

Să aduceţi pocăință pentru ceea ce din neputinţă veţi greşi căleând 
poruncile lui Dumnezeu sau pentru ceea ce veți fi lăsat la o parte din 
obişnuita pravilă. 

Să întrebaţi - ce aveţi nevoie. 

Afară de aceste două teme mai pot fi, desigur, şi unele adăugiri. 
Numai vă rog să mă scutiți de descrierea diferitelor stări sufleteşti şi 
cugetări, care în fiecare zi sunt altfel şi schimbătoare ca timpul de afară. 
(Cuviosul Ambrozie, 23, Partea a II-a, p. 89) 


Te temi să recunoşti că întreții această corespondenţă. Scrie, de 
nimic îndoindu-te şi fără să-ţi fie frică de ceva. Că nu-ţi vor lua capul 
pentru asta. Dacă vor afla, poți să le spui direct: „Am neapărată nevoie 
de aceasta şi de susținere, şi nu fac nimic neduhovnicesc; cred că aceasta 
v-am demonstrat-o şi v-o demonstrez prin fapte”. (Cuviosul Ambrozie, 23, 
Partea a III-a, p. 106) 


Să-mi scrieți simplu, în felul în care simțţiţi şi în care vorbiţi. Nu vă 
voi cere socoteală pentru asta şi voi descifra oricum aţi scrie. Nu trebuie 
să-mi dați explicaţii despre aşezarea voastră, despre respectul şi dragostea 
ce mi-o purtaţi, că şi aşa ştiu despre acestea. Cel mai mult să-mi scrieți 
despre voi înşivă, ce neputinţe aveţi, ce necazuri duhovniceşti, pentru 
ca şi eu să vă pot ajuta cu ceea ce pot, pentru folosul vostru sufletesc, iar 
nu pentru mângâiere deşartă. Nouă tuturor, neputincioşilor, nu ne este a 
vorbi despre nevoinţe aspre şi virtuți înalte, ci mai mult despre neputinţe 
şi viață plină de necazuri. (Cuviosul Moisi, 330) 


Ai o întrebare pe care vrei să mi-o pui, însă nicidecum nu ştii cum. 
Dacă atunci când vrei să mi-o scrii ai o stare simplă şi liniştită a sufletului, 
atunci ai putea să scrii interogativ: poate avea oare omul vreo stare a 
sufletului de felul acesta sau acesta? Poate fi socotită printre cele bune sau 
rele? Din ce cauză este socotită ca fiind rea? lar dacă dorinţa de a scrie 
este amestecată cu gândul că trebuie s-o faci forțat şi cu tulburare până la 
nelinişte, atunci mai bine să nu scrii, ci, în orice stare te vei afla, să alergi către 
poruncile Domnului şi să te păzeşti de mândrie şi de înşelarea vrăjmaşului, 
oricând şi în toate. (Cuviosul Ambrozie, 23, Partea a III-a, p. 24) 

Mă întrebi dacă nu este păcat să arăţi unele învățăminte de-ale 
mele celor două monahii care ştiu despre corespondenţa ta şi te ajută să 
primeşti scrisorile. Citeşte din Varsanufie cel Mare, la răspunsul 254, care 
spune: „Nu arăta comorile tale Babilonenilor”. (Cuviosul Ilarion, 47) 


Părintele duhovnicesc 


lar dacă cineva, încrezându-se în mintea sa, crede că nu are 
nevoie de îndrumător, unul ca acesta se va abate degrabă de la calea cea 
dreaptă. Pentru aceasta trebuie să rugăm cu lacrimi pe Dumnezeu să ne 
dăruiască un îndrumător sau o îndrumătoare nerătăcită, pentru că, pe 
măsura putreziciunii bolilor, avem nevoie de un doctor sau o doctoriță 
cu experienţă şi iscusită în lucrarea binelui. lată de ce acel bolnav trebuie 
să-şi caute nu atât un spital liniştit şi confortabil, cât un doctor iscusit. 
(Cuviosul Antonie, 22, p. 229) 


Părinţii nu se socotesc părinți doar atunci când îşi mângâie 
odraslele pe cap şi le alintă, ci se numesc părinți şi atunci când îi ceartă 
şi îi pedepsesc. (Cuviosul Antonie, 22, p. 62) 


Epitimia voastră n-a fost uşoară nici pentru mine. Pentru că şi 
doctorii, atunci când scot putreziciunea din organele celor bolnavi, din 
inimă suferă de milă, dar fac acest lucru pentru a salva pe om. Aşa am 
făcut şi eu, ca să salvez sufletul vostru. (Cuviosul Antonie, 22, p. 64) 


La fel ca şi doctorii trupeşti, cei duhovniceşti nu procedează toți 
în acelaşi fel. Unii permit orice bolnavului, să bea şi să mănânce, iar alții 
recomandă să se respecte o dietă strictă. Tot aşa şi părinții duhovniceşti: 
unii toate le iartă şi le dezleagă, iar alții pentru toate pedepsesc şi leagă, 
însă toți au acelaşi scop, ca să tămăduiască. (Cuviosul Antonie, 22, p. 83) 


Părintele duhovnicesc este ca un stâlp ce arată calea, dar trebuie 
să mergi de unul singur. Dacă duhovnicul va arăta, iar ucenicul său nu 
se va mişca, atunci nu va ajunge nicăieri, ci aşa va putrezi lângă acel 
stâlp. (Cuviosul Nicon, 8, p. 328) 


Apostolul Pavel scrie ucenicilor săi: Care este cel ce mă veseleşte pre 
mine, fără numai cel ce se întristează cu mine ? (Il Cor. 2: 2). lar tu se pare că nu- 
ți iubeşti prea mult părintele duhovnicesc, dacă într-atât te-ai mâhnit, încât 
te-ai împuținat cu duhul şi te-ai îmbolnăvit. (Cuviosul Anatolie, 7, p. 60) 

Domnul lisus Hristos, rugându-Se în grădina Ghetsimani, este într-o 
oarecare măsură chip oricărui părinte duhovnicesc în raportul lui cu fiii săi 
duhovniceşti, pentru că ia asupra sa păcatele lor. Cât de mare este lucrarea 
aceasta şi cât de mult suferă din cauza ei! (Cuviosul Nicon, 8, p. 317) 


Sfântul Apostol Pavel spune: Pacea să urmați cu toții şi sfințenia, fără 
de care nimeni nu va vedea pre Domnul (Evr. 12: 14). Şi iarăşi: Mi s-a arătat 
mie pentru voi, frații mei, că pricini sunt între voi. Şi zic acestea, că fiecare din 
voi zice: eu sunt al lui Pavel; iar eu sunt al lui Apolo; iar eu sunt al lui Chifa; 
iar eu al lui Hristos. Au doară s-au împărțit Hristos? Au Pavel s-a răstignit 
pentru voi? Sau întru numele lui Pavel v-aţi botezat? (| Cor. 1: 11-13). Prin 
aceste cuvinte, Apostolul Pavel mustră atât pe cei ce resping relația 
duhovnicească cu un îndrumător şi vor să se raporteze direct la Hristos, 
cât şi pe cei ce în relaţia lor duhovnicească se împart în grupuri, stricând 
prin aceasta pacea între ei şi unitatea sufletească şi de cuget, predanisită 
de Domnul Însuşi apostolilor, care, înlăturând cârteala tuturor, atât a 
celor ce se împărțeau, cât şi a celor ce nu se împărțeau, şi preîntâmpinând 
paguba sufletească ce venea din acestea, îndreptau pe toți către dragostea 
unora față de alții. (Cuviosul Ambrozie, 23, Partea a Il-a, p. 14) 


Pe părintele nostru duhovnicesc se cade să-l ascultăm de la primul 
cuvânt auzit, fără să-i impunem să repete de mai multe ori cele spuse 
înainte. Mi-aş fi dorit ca voi, fiii mei duhovniceşti, să aveți către mine inimile 
deschise, după conştiinţă. Dacă aţi şti ce relaţii erau între mine şi starețul 
meu, părintele Varsanufie! Dacă se întâmpla să zică: „Să faceți aşa, părinte 
Nicolae”, nu mai trebuia să repete a doua oară. (Cuviosul Nicon, 8, p. 325) 


Pentru ce avem nevoie de părinte duhovnicesc? Pentru ca prin 
ajutorul lui să păşim nerătăciți şi să ajungem în Împărăția Cerurilor, iar 
pentru aceasta trebuie, mai ales, să împlinim cu fapta poveţele, sfaturile şi 
îndrumările duhovnicului, petrecându-ne viața în bună cuviinţă. 

Au fost cazuri când unii aveau putinţa să meargă des la stareţ, iar 
alții şedeau tot timpul lângă el, îi ascultau îndrumările în toată vremea, chiar 
viețuiau împreună, şi au rămas neroditori. Iar alții rareori aveau posibilitatea 
să-l viziteze şi să audă vreo scurtă îndrumare, însă au adus mult rod... 

Astfel, puterea noastră nu stă în a merge cât mai des la părintele 
duhovnicesc, ci în a împlini îndrumările lui, ca să nu rămânem neroditori. 
Şi eu vă rog, siliți-vă, ca să nu se piardă puţina mea trudă. (Cuviosul Nicon, 
6, pp. 188-189) 

Pentru a contrazice felul de viață nepotrivit pe care îl duce sărmana 
soră Eufrosinia, putem folosi Sfânta Evanghelie şi cele întărite de Sfinţii 
Părinți: Oricine nu-şi leapădă averile sale şi nu urăşte pre tatăl său şi pre mama 
sa, încă şi pre sufletul său, şi nu-şi poartă crucea sa şi vine după Mine, nu poate 
fi ucenic al Meu (Luca 14: 26-27). lar ce înseamnă lepădare de sine a fost 
limpede tâlcuit de toți sfinţii - adică să-ți lepezi voia ta şi toată dorința 
ta şi să te predai în nevoința ascultării, ceea ce înseamnă împlinirea 
poruncii mântuitoare. Însă este de neînțeles cui anume se supune sora 
Eufrosinia, chiar dacă scrie că îi este drag să viețuiască împreună cu cei 
duhovniceşti, mai ales că nu ştim în ce fel de duh sunt aceştia. lar dacă 
va spune că s-a lăsat întru totul călăuzită de părintele Meletie şi că îşi 
taie toată voia sa înaintea acestuia, îi vom spune că acest lucru este cu 
neputinţă să-l înfăptuiască în întregime. În primul rând din cauza felului 
de a gândi - ne împiedică diferențele dintre felul de a gândi al femeii şi 
cel al bărbatului; în al doilea rând, faptul că nu viețuiesc unul lângă altul 
nu-i permite să-şi mărturisească tot timpul gândurile şi să primească 
sfaturile trebuincioase (...) şi, al treilea motiv, chiar dacă părintele are 
o viață îmbunătățită, totuşi este pustnic şi există diferenţe între felurile 
noastre de vieţuire, şi, pentru că n-a dobândit iscusinţă în viețuirea în 
supunere, nu poate să ne folosească din experiența lui. Într-un cuvânt, 
am putea să ne folosim doar dacă am privi la viaţa lui de trezvie, însă nu 

ne-ar fi de folos sfaturile acestuia pentru că este neiscusit, chiar dacă este 
sfânt. În unele cazuri ne putem folosi, dar nu tot timpul. Despre aceasta 
Sfântul Isaac Sirul scrie astfel: „Mai bine întreabă un neînvăţat ajuns la 
iscusință, decât pe unul învăţat din cele citite sau din auzite” şi altele. 
Dar nouă ne este destul să aducem înainte, drept dovadă, experiența 
noastră şi felul ei dulceag de a scrie. Ea spune că timp de şase săptămâni, 
viețuind în casa ei, s-a îndulcit neîncetat de învăţăturile pline de duh 
ale Sfântului stareț Meletie. A avut destul timp ca să discute despre cele 
trebuincioase şi, mai ales, despre grija în purtarea cu tinerii. (Cuviosul 
Lev, 196) 


Vă neliniştiţi şi vă necăjiţi cel mai mult pentru faptul că vă îngrijiţi 
să faceți voia povăţuitorilor voştri mai mult decât cea a lui Dumnezeu, că 
gândul la fiecare păcat pe care trebuie să mi-l mărturisiți vă încătuşează 
mai mult decât frica de a mânia pe Domnul şi mai scrieți că în dorința 
de a plăcea lui Dumnezeu se strecoară dorința de a avea vreun om ca 
martor. Aceste cugete vă conduc la închipuirea de sine. Oare nu din cauza 
fricii de Dumnezeu vă căiți înaintea Lui de păcate, având ca martor pe 
slujitorul Domnului, căruia îi sunt încredințate cheile de a lega şi dezlega? 

Aceasta nu este atât pentru a plăcea omului, cât lui Dumnezeu. Sfântul 
loan Scărarul scrie în Treapta a 4-a: „Sufletul ce cugetă la mărturisirea 
păcatelor sale se opreşte de aceasta ca şi cu un frâu de la fărădelege, 
pentru că noi repetăm ca într-o întunecare şi de atunci înainte fără de 
ruşine nelegiuirile noastre nespovedite. Rana scoasă la iveală nu se face 
mai mare, ci se tămăduieşte”. Această părere este diferită de a voastră. 

De aceea, chiar dacă vi se pare că vă temeți să spovediți păcatele 
voastre unui om, totuşi vă opriți pe sine de la acestea, vă curățiți prin 
aceasta de patimi şi păcate şi nu aveți de pierdut nimic din aceasta, ci 
dobândiți bunăcuviinţă şi pace a conştiinţei. Cu mai multă smerenie şi, 
prin urmare, mai de nădejde ar fi să nu gândiţi că prin ostenelile voastre, 
ci pentru rugăciunile altuia, ați primit acestea; iar mulți din cei ce au păşit 
pe căi înalte au căzut cu cădere mare. Gândiţi-vă, oare pentru frica mea vă 
opriţi de la păcate? Nu sunt cunoscător al inimilor. Chiar dacă ascundeți 
ceva, nu trebuie să vă fie frică de mine. Din acestea să cunoaşteţi că frica 
Domnului vă face să vă mărturisiți păcatele şi, prin urmare, să vă feriți 
de ele, iar nu frica de mine. (Cuviosul Lev, 124) 


Am observat o mare lipsă în mănăstirea S., pentru că cei ce vin 
ca să rămână acolo sunt lăsați fără ocârmuire duhovnicească, de capul 
lor, fapt pentru care năzuiesc către lucruri prea mari şi cad în înşelare 
sau se coboară mai jos decât se cuvine şi sunt biruiți de patimi. Oare nu 
pentru aceasta mulți au ieşit dintre voi, purtându-se după mintea lor şi 
biruindu-se de patima slavei deşarte, a dorinței de putere, a iubirii de 
arginţi, pe care atunci când n-au putut să şi le împlinească, au plecat 
să caute slavă? Ai citit destule cărți duhovniceşti şi poți înțelege cât de 
necesară este ocârmuirea duhovnicească, mai ales pentru începători. 
N-ar trebui să ne supunem doar trupeşte, ci şi cu duhul, şi să dezvăluim 
toate cele ale inimii noastre unui părinte duhovnicesc cu experienţă, care 
a parcurs această cale. (Cuviosul Moisi, 329) 


Te sfătuiesc să ţii seama de acest lucru important şi, pentru că ţie 
unuia nu-ţi va fi cu putinţă şi nici nu vei avea destul timp să ocârmuieşti 
pe toți duhovniceşte, să alegi pentru aceasta nişte părinți duhovniceşti 
pe care îi cunoşti, cu experiență de viaţă şi cuget duhovnicesc, şi să le 
încredinţezi frăția spre povăţuire, insuflând unora şi altora nevoia unei 
astfel de vieţuiri, arătându-le învățăturile sus pomenite ale Părinților, 
spre întărirea hotărârii tale. lar Multmilostivul Dumnezeu, Care tânjeşte 
după mântuirea noastră, va trimite ajutorul Lui de sus pentru voirea ta 
cea bună şi pentru strădania ta, lucrată spre mântuirea fraților, şi o va 

încununa prin buna orânduire a mănăstirii voastre, cea dinăuntru şi cea 
dinafară, iar vicleniile şi săgețile vrăjmaşului le va zdrobi şi de nimic le 
va face. (Cuviosul Moisi, 329) 


Dacă povăţuitorii voştri sunt ei înşişi slabi şi neîndemânatici, şi slab 
îi ocârmuiesc pe copiii lor duhovniceşti, străduiți-vă să fiți tari; aveți frica 
Domnului şi păziți conştiinţa voastră în toată lucrarea şi faptele voastre, 
dar cel mai mult smeriți-vă. (Cuviosul Ambrozie, 23, Partea a l-a, p. 23) 


Dacă povăţuitorul ne aminteşte cu orice prilej şi în tot ceasul 
neajunsurile noastre, ne sfătuieşte cu compătimire şi ne cheamă să ne 
păzim de răutate, atunci vrăjmaşul diavol cel uneltitor de rele şi urâtor 
de oameni deseori înfăţişează, celor ce i se supun în cuget, neputinţele lui 
omeneşti şi ne insuflă dispreţ, ca să pierdem încrederea în el şi să primim 
cu răceală învăţătura lui cea ziditoare. Prin aceasta ne lipsim de folos. 
Pentru aceasta sfântul şi de duh purtătorul părinte Simeon Noul Teolog 
ne sfătuieşte să nu intrăm prea des în chilia povățuitorului nostru din 
grijă, ca să nu cădem în dispreț şi îndrăzneală. (Cuviosul Lev, 12, p. 347) 


Ai vrea să te mântuieşti, căci pentru aceasta ai părăsit țara ta şi 
toate cele dragi ție. Şi eu doresc, şi doresc foarte ca să te mântuieşti şi 
să te prefaci încet în înger! Dacă vei dobândi aceasta cu timpul, aici 
va fi toată fericirea ta, toate bucuriile tale, toată viaţa. Şi mie îmi va fi 
spre bucurie că D. cea prostuţă este atât de fericită! Atât de minunată! 
Mireasa Dumnezeului meu şi a Domnului lisus Hristos! Şi aceasta mi-a 
fost mie fiică! Şi atunci când te voi înfățişa adevăratului nostru Mire, se 
va împlini asupra mea cuvântul pe care nu demult l-am citit la Liturghie: 
Cel ce are mireasă, mire este; iar prietenul mitelui care stă şi-l ascultă pre el, cu 
bucurie se bucură de glasul mirelui; deci această bucurie a mea s-a umplut (loan 
3: 29). Iar tu gândeşti copilăreşte. Vezi bine, vrea să stea mai aproape 
de starețul ei! Oare nu ştii că duhul este mai mare decât trupul, şi mai 
credincios starețului este cel credincios cu duhul, iar nu cu trupul? Iuda 
a fost trupeşte cel mai aproape de Domnul şi n-a văzut viața veşnică, iar 
Avgar n-a văzut pe Domnul niciodată, însă era credincios Acestuia cu 
tot sufletul şi chema pe Domnul să rămână la el, promițându-l toate câte 
va avea nevoie. Dar Domnul, chiar dacă iubea foarte mult pe Avgar, n-a 
venit la el. De ce? Ca să împlinească voia Tatălui Său Ceresc. (Cuviosul 
Anatolie, 7, pp. 79-80) 

La stareț (duhovnic) venim să tăiem voia noastră cea rea şi să 
aflăm voia Domnului. Pentru întrebarea ta smerită, Domnul va descoperi 
părintelui tău voia Sa. (Cuviosul Nicon, 8, p. 331) 


Am auzit zvonuri cum că fiii mei duhovniceşti sunt neîmpăcați. 
Vrăjmaşul neamului omenesc insuflă unora gândul că pentru cele ce ni 
s-au întâmplat poartă vina m.]. şi m.A., şi aceştia, primind acest gând, nu 
număi că îl cred, ci spun şi altora despre aceasta. Ca părinte duhovnicesc 
interzic să se vorbească în felul acesta şi în caz că insistă le voi pune 
epitimie. Să ştie toată lumea că aceasta este voia Domnului, înaintea 
căreia trebuie să ne smerim şi să ne umilim. Slavă lui Dumnezeu pentru 
toate! (...) Mă doare inima pentru voi toți, copiii mei duhovniceşti. (...) 
lar eu credeam că nenorocirea va uni pe toți în iubirea Domnului. (...) 
Dumnezeu este Dragoste. Şi orice răutate, indiferent de pricina prin care 
se acoperă, este urâtă Lui. Îmi este urâtă şi mie. (...) Vă mai rog încă o 
dată să încetaţi orice presupunere omenească, ce este prin urmare greşită, 
despre cauzele întristării noastre. (...) Vă rog şi vă implor să vă veniţi în 
fire. (...) Dacă ne vom smeri şi vom răbda despărțirea noastră, vom putea 
primi un mare folos, iar prin cârtire şi respingere nechibzuită a voii lui 
Dumnezeu aducem pagubă sufletului. (Cuviosul Nicon, 8, pp. 359-360) 


Chiar dacă suntem cu trupul despărțiți, în duh suntem întotdeauna 
împreună. (Cuviosul Nicon, 8, p. 370) 


Străduiţi-vă să curățiți inimile voastre. Pentru aceasta este necesară, 
precum v-am spus nu o dată, afară de rugăciunea lui lisus, amintirea 
Domnului, o mărturisire amănunțită şi sinceră. lar eu trebuie să spun cu 
amărăciune că unii dintre voi nu numai că nu descoperă neajunsurile lor, 
ci chiar îmi spun minciuni, mie, părintelui lor duhovnicesc; mă mint... 
Înaintea duhovnicului trebuie să fim deschişi şi sinceri, iar nu vicleni. 
(Cuviosul Nicon, 6, p. 196) 


Întrebare: „Cum să cerem iertare? E destul oare să spunem simplu: 
Iertați-mă?” 

Răspuns: „Trebuie să spunem lertați-mă şi să aşteptăm până când 
părintele duhovnicesc ne va spune tot ce are de spus. Să nu ne grăbim 
să-i facem închinăciune ca şi cum am vrea să-l oprim să ne mustre, ci să 
ascultăm totul cu atenție”. (Cuviosul Nicon, 6, p. 275) 

Dumnezeu voieşte ca oamenii să fie învățați de către oameni. 
De fapt, fiecare călugăr trebuie singur, cu lepădare de sine, să înceapă 
nevoinţa şi singur să se silească în durerea inimii sale spre lupta cu 
patimile. Însă dacă nu se va nevoi în felul acesta, atunci nici un fel de 
stareț nu-l va putea ajuta. Un bineplăcut al Domnului a zis: „Starețul 
se roagă pentru acesta (ucenic) şi cu lacrimi pământul udă, iar acela 
zburdă”. (Cuviosul Nicon, 20, p. 30) 


Adevărata negrijă vine din deplina ascultare, din încrederea în 
părintele duhovnicesc. (Cuviosul Nicon, 8, p. 308) 


Să nu te mâhneşti, fiică, pentru aceea că din cauza ruşinii nu 
poți spune limpede, înaintea netrebniciei mele, tot ceea ce simți, ci 
rabdă puțin şi va veni timpul când toate doririle tale vor fi răsplătite, şi 
Multmilostivul şi Atotdarnicul Dumnezeu te va mângâia cu mângâiere 
negrăită. (Cuviosul Lev, 132) 


Îmi scrieți că sunteți lipsită de prezența noastră şi de învățăturile 
noastre folositoare de suflet, dar, o, fiica mea duhovnicească, nu te 
întrista şi nu te împuțţina cu sufletul pentru aceasta. Multmilostivul 
Dumnezeu este întotdeauna puternic să ne trimită nevăzut şi ireversibil, 
după dorința noastră cea bună, posibilități şi exemple de mântuire, şi 
nişte stareți atât de iscusiţi, prin care să ne mângâie şi să ne ocârmuiască 
spre zidire sufletească, numai să nu slăbim în hotărârea noastră şi să 
ne rugăm Domnului cu nădejde şi stăruinţă. Iar eu, ticălosul, chiar dacă 
sunt despărțit de voi cu trupul pentru nedestoinicia mea, cu sufletul sunt 
nedespărțit de voi şi, prin aceste rânduri nemeşteşugite, vorbesc cu voi 
ca şi cum am fi față către faţă... (Cuviosul Lev, 187) 


Fără de susținere, adică îndrumarea duhovnicească a unui stareţ, 
nu vei putea viețui în mănăstire. Tu, de exemplu, ai povestit altora 
despre mine: orice lucru ţi-aş spune, altora să nu-l vorbeşti. lar dacă 
vei face după mintea ta, să nu mai vii pe la mine. (Cuviosul Ambrozie, 1, 
Partea a II-a, p. 2) 


Întrebare: „Cât mi-aş dori să locuiesc mai aproape de sfinția 
voastră!” 

Răspuns: „Ba nu, mai bine mai departe, pentru că vei începe să-l 
judeci pe stareț că nu face precum crezi tu”. (Cuviosul Ambrozie, 1, Partea 
a Il-a, p. 15) 

Atunci când starețul nu te primeşte mult timp şi vei începe să te 
mâhneşti, acesta va zice: „Ca să te primesc, trebuie să fii mai cu evlavie”. 
(Cuviosul Ambrozie, 1, Partea a II-a, p. 32) 


Întrebare: „M-aş mulțumi cu toate, numai că sfinția voastră sunteți 
departe de mine". 

Răspuns: „Cei mai apropiaţi ai mei mi s-au făcut străini. Mai răruţ 
- mai drăguţ; mai aproape - mai străin. (Cuviosul Ambrozie, 1, Partea a 
II-a, p. 60) 


(...) Mâhnit de neascultarea unor surori din mănăstire, starețul 
zicea cu durere: „lată că Dumnezeu a luat de la mine putinţa să aud şi 
să vorbesc, ca să nu aud cum cereți binecuvântare să trăiţi după voia 
voastră, şi să nu vorbesc, pentru că nu ascultați”. (Cuviosul Ambrozie, 1, 
Partea a II-a, p. 125) 


A ne imagina chipul părintelui duhovnicesc, când ne aflăm în 
biserică şi la rugăciunea de chilie, nu numai că nu este potrivit, ci şi 
împotriva oricărei rânduieli şi păgubitor pentru suflet. Este pur şi simplu 
o ispită plauzibilă a vrăjmaşului, de care trebuie să fugim în tot chipul. 
Cea dintâi şi principala poruncă evanghelică este: Să iubeşti pre Domnul 
Dumnezeu din toată inima, şi sufletul, şi cugetul tău (Luca 10: 27), de care 
trebuie să ne şi ținem. lar despre părinții duhovniceşti, porunca este alta. 
Pentru că veghează sufletele noastre, trebuie să ne supunem lor, iar nu 
să ni-i închipuim în timpul rugăciunii. Acest lucru nu numai că nu este 
de trebuinţă, ci e şi vătămător, mai ales pentru cei ce încă nu s-au slobozit 
de simțămintele pământeşti ale omului stricăcios. (Cuviosul Ambrozie, 23, 
Partea a II-a, pp. 86-87) 


Decât să vii la noi, mai bine rămâi acasă şi îngrijeşte-te de acele 
neputințe sufleteşti despre care mi-ai scris, rugându-te cu credinţă şi 
smerenie Doctorului sufletelor şi trupurilor, ca să tămăduiască neputințele 
noastre văzute şi nevăzute - El Singur are puterea să tămăduiască 
patimile noastre ascunse -, pentru că urâtorul binelui a aruncat mreje 
ascunse pe calea lucrării duhovniceşti, ca să aducă vătămare sufletului 
în loc de folos. Dar fie ca Atotştiutorul şi Atotputernicul Dumnezeu să 
zădărnicească toate acestea printr-un singur semn al mâinii Sale. De 
altfel, noi înşine, înțelegând uneltirile vrăjmaşului, să respingem cele 
vătămătoare sufletelor noastre şi să păstrăm cele ce ne folosesc. Putem 
să ne amintim de părintele nostru duhovnicesc, numai nu în biserică 

sau la pravila de rugăciune, atunci când întreaga minte trebuie să fie 
îndreptată către Unul Dumnezeu. Dar şi în altă vreme această amintire, 
dimpreună cu chemarea lui Dumnezeu şi a ajutorului cel puternic al Lui 
şi a milostivirii Sale, trebuie să curățească de amestecul nefolositor şi să 
ne izbăvească de acesta. (Cuviosul Ambrozie, 23, Partea a II-a, p. 87) 


Chiar dacă O. vorbeşte adevărat despre părintele tău duhovnicesc, 
precum că este om cu multe păcate, totuşi nu trebuie să asculți toate 
acestea şi să taci. Teodor al Edessei scrie: „Pe tot cel ce huleşte împotriva 
părintelui tău duhovnicesc să-l mustri”, adică oricui face aşa să-i îngrădeşti 
buzele. Să vorbească astfel unde vrea şi cu cine vrea, însă tu să nu permiţi 
astfel de vorbe de faţă cu tine, repetându-i: „Vorbiţi aşa oriunde doriţi, 
dar înaintea mea este necuviincios să ziceți asemenea lucruri, şi pentru 
aceasta nu veți putea scăpa fără vătămare sufletească şi răspundere pentru 
sufletul vostru”. (Cuviosul Ambrozie, 23, Partea a III-a, pp. 46-47) 


Îmi tot repeți aceeaşi neghiobie, precum că nu-mi este milă de 
tine. Dacă ar fi aşa, atunci de ce te-aş mai fi certat de atâtea ori? (Cuviosul 
Ambrozie, 23, Partea a III-a, p. 73) 


Îmi scrii: „lertați-mă că nu vă scriu nimic îmbucurător: doar păcate 
şi neputinţe; niciodată nu vă mângâi prin oarecare îndreptare”. Să-mi 
scrii despre neputinţele tale - prin acestea cel mai mult mă vei mângâia. 
Oarecare îndreptări înalte nu sunt la măsura ta; dar pocăința este mai 
mare decât toate şi mai trebuincioasă decât toate pentru orice om, şi mai 
mângâietoare pentru alții, decât a povesti despre părutele tale virtuți. 
(Cuviosul Ambrozie, 23, Partea a III-a, p. 94) 


Îți voi mai spune încă - să fii cu sinceritate. Cum suferi tu acolo şi 
mie nu-mi scrii, pentru că „te temi să superi pe Dumnezeu '? Dar, măicuța 
mea, dacă vei supăra pe Dumnezeu şi te vei căi înaintea duhovnicului, 
atunci El, adică Dumnezeu, va lua şi va ierta greşeala şi supărarea pe care 
ai pricinuit-o Lui. Pentru că, vezi bine, tu suferi şi nu te căieşti, iar capătul 
acestor suferinţe iese tot atât de stricăcios. (Cuviosul Anatolie, 7, p. 272) 


Faptul că diavolul te sperie şi te opreşte să-mi descoperi neputinţele 
şi cugetele tale nu este o noutate. Ți-am mai arătat Capitolul 43 din 
Teodor al Edessei. Demonii scrâşnesc din dinţi cu străşnicie asupra celor 
ce viețuiesc sub îndrumarea părintelui lor. lar tu să-mi scrii, nădăjduind 
în Dumnezeu. Şi te vei mântui. (Cuviosul Anatolie, 7, p. 170) 

Îţi mai amintesc despre părintele duhovnicesc. Trebuie de acum 
să alegi cu hotărâre şi să nu te muţi de la unul la altul. Taina pocăinţei 
are puterea ei, iar sfatul este cu totul altceva. (Cuviosul Macarie, 24, Vol. 
2, pp. 297-298) 


M. se teme ca nu cumva cineva s-o îndepărteze de mine. Pe cel 
sătul îl poți îndepărta cu uşurinţă de la hrană, iar pe cel flămând - cu mult 
mai greu. Câtă vreme vei fi cu băgare de seamă şi atentă, şi nu vei pierde 
dragostea şi credincioşia ta, nimeni nu te va putea îndepărta de mine. 
Mai ales dacă-ți vei ține promisiunea, care mă bucură atât de mult: „Să 
nu faci nimic după voia ta”. Aşa nimeni nu ne va despărți unul de altul. 
Citeşte în cartea Avvei Dorotei povestirea despre tânărul Dositei. O aşa 
credincioşie nici omul nu e în putere s-o biruiască, nici vrăjmaşul sufletelor. 
De ce? Pentru că Domnul a spus: Unde sunt doi sau trei adunați întru numele 
Meu, acolo sunt şi Eu în mijlocul lor (Matei 18: 20). lar dacă între noi se află 
Dumnezeu, cine este împotriva noastră? (Cuviosul Anatolie, 7, p. 205) 


Am ajuns şi eu până la urmă zilele când chiar şi M. a început să 
fugă de mine! Poftim - credincioşie! Poftim - statornicie! Se leapădă de 
mine chiar şi cea pentru care rabd defăimare, cum că o alint peste măsură! 
Unde să caut acum dreptate, nu mă duce mintea! Nici nu mai ştiu din ce 
parte să mă apropii de tine. Eşti supărată. (Cuviosul Anatolie, 7, p. 207) 


Relațiile duhovniceşti 


Străduieşte-te să ai ură sfântă mai ales pentru cei ce se lipesc prea 
mult de tine, ca să-i respingi şi ei să caute doar cele duhovniceşti, iar nu 
petrecere deşartă a timpului. Fii mai serioasă şi mai dură cu odraslele 
tale duhovniceşti, ca să nu-şi permită să te aibă ca pe una de seama lor 
sau să-ți facă declaraţii de dragoste. Şi noi i-am iubit pe părinții noştri 
duhovniceşti şi stareți, dar niciodată nu îndrăzneam să le spunem despre 
aceasta. Dacă iubesc, atunci să se roage lui Dumnezeu şi să asculte, iar nu 
să se țină de amabilități. (Cuviosul Iosif, 113) 


Bucuria duhovnicească 


Dăruieşte, Doamne, ca în bucurie duhovnicească şi sănătate 
trupească, dimpreună cu toți frații, să petrecem timpul prielnic şi mântuitor 
al anului celui nou. Dacă prin multe scârbe se cuvine să intrăm în Împărăția 

Cerurilor (Fapte 14: 22), atunci cu dreptate este să avem parte de toată 
bucuria, deoarece acum cădem în felurite ispite. (Cuviosul Moisi, 291) 


Cugetul duhovnicesc 


Mă rog lui Dumnezeu să vă dea cuget adevărat ca toate întâlnirile 
să le îndreptaţi spre folos şi să nu vă mâhniţi pentru nimic şi să nu 
vă împuţinați cu duhul, pentru că nu este de mirare dacă cineva este 
nemulțămit de una, altul - de alta, căci noi toți avem necazuri. Însă este de 
trebuință ca pe noi înşine şi pe aproapele nostru să-l susţinem prin orice 
mijloace şi să-l liniştim, iar mijlocul cel dintâi este rugăciunea smerită 
către Domnul şi încredințarea neputințelor noastre şi ale aproapelui 
nostru ajutorului celui atotputernic şi mântuitor al lui Dumnezeu. Ceea 
ce nu ne este cu putință nouă a îndrepta, cu siguranţă este cu putință 
Domnului, prin Care viețuim şi ne mişcăm. Roagă-te pentru toate şi 
poartă totul cu răbdare. (Cuviosul Moisi, 267) 


Inrudirea duhovnicească 


Chiar dacă nu descriem pe hârtie unul altuia amănunțit 
evenimentele din viața noastră şi suntem lipsiţi de întâlnirea față către față 
din cauza depărtării, totuşi, prin milostivirea Domnului, fiind trupeşte 
despărțiți, cu duhul şi prin dragoste duhovnicească avem întotdeauna 
simțământul unirii, folosul împărtăşirii şi dorinţa curată de a ne vedea, 
precum şi setea de a auzi unul despre celălalt, care este mai mare decât 
cea de a-ți vedea propriul copil. Aceasta este acțiunea calităților înrudirii 
duhovniceşti. (Cuviosul Lev, 239) 


Îndrumarea duhovnicească 


Scrieţi că nu găsiţi atâta folos la părinții moscoviți, pe cât îl simțţiţi 
de la pustnici. Aceasta poate fi din cauză că nici proorocii nu au parte de 
cinste şi încredere în patria lor. lată de ce nu ei sunt de vină, ci cei care 
caută folos fără credinţă. Sunt oameni smeriți care de la orice părinte 
deprind ceva folositor; şi, tot astfel, sunt oameni fără smerenie, care nu 
numai față de cei vii, ci chiar şi față de cei răposaţi, adică Părinţi canonizaţi 
de Sfânta Biserică, nu au încredere deplină. (Cuviosul Antonie, 22, p. 241) 

Dacăvis-a întâmplat vreo ispită împotriva maicii voastreevanghelice 
(la călugărie, monahia primeşte o povăţuitoare, numită maică Evanghelică, 
pentru că tunderea se săvârşeşte înaintea Evangheliei şi Crucii), vă spun 
că aceasta este cea mai grea ispită, mai mare decât care nu există! De vină 
este nerăbdarea voastră şi neiscusinţa în purtare. Dacă v-aţi fi învăţat să 
vedeți în chipul maicii voastre chipul lui Hristos, atunci ați fi avut evlavie 
față de ea, aţi fi iubit-o şi v-aţi fi supus ei în toate, iar fără acest simțământ, 
obişnuiţi să mergeţi la ea fără să vă gândiţi dacă e vremea potrivită să vă 
duceți. Nu cumva se odihneşte? Nu cumva se roagă? Nu cumva citeşte? Nu 
cumva este preocupată de vreo lucrare în folosul mănăstirii? Şi dacă maica 
vă spune: „Vino, suflețel, puțin mai târziu, nu am timp să vorbesc acum cu 
tine!”, atunci, încruntându-vă, plecați nemulțămită la chilia voastră, unde 
vă apucaţi de scris şi înşiruiți două sau trei pagini de diferite explicaţii, în 
duh de cârteală şi de nemulțămire pentru tot felul de lucruri, şi o rugați 
pe maica să citească toate acestea şi să vă liniştească. Această explicare 
a voastră seamănă mai mult a obrăznicie, decât cu smerenia lui Hristos, 
şi dacă acest lucru va continua astfel, atunci sufletul vostru niciodată nu 
va putea fi împăcat, iar voi, viețuind într-un port liniştit, veţi fi ca şi în 
mijlocul mării învolburate şi veți fi mereu luptată şi înecată de lacrimi. 
Dumnezeu să vă păzească de aceasta şi să vă ajute să puneţi început bun. 
(Cuviosul Antonie, 22, pp. 246-247) 


Să nu căutați nimic altceva decât Împărăţia lui Dumnezeu, iar toate 
celelalte vi le va da maica voastră duhovnicească, fără să-i cereţi, ca una 
ce are un cuvânt de spus - adică să dea răspuns pentru voi înaintea lui 
Hristos Dumnezeu Însuşi -, pentru că sufletul ei este legat de al vostru 
prin dragoste sfântă. Aceasta mai mult se îngrijeşte de cele folositoare şi 
mântuitoare pentru voi, decât o faceți voi înşivă. Să credeţi aceasta fără 
nici o îndoială. (Cuviosul Antonie, 22, p. 268) 

Întrebare: „Cum să conducă sfinţia sa (stareţul pustiei lui Tihon din 
Caluga, părintele egumen Gherontie) şi să îndrume oile cuvântătoare, 
încredințate lui de Dumnezeu?” 

Răspuns: „După măsura credinţei voastre, vă sfătuiesc să vă predaţi 
pe voi înşivă şi pe cei ce vă înconjoară Atotputernicului Dumnezeu şi 
voii Lui multmilostive, pentru că Însuşi Mântuitorul a spus în Sfânta 
Evanghelie: fără de Mine nu puteți face nimic (loan 15: 5). (...) La fel, vă rog 
şi vă implor, precum vă sfătuiam şi înainte, să nu fiți un chinuitor subtil, 
ci să faceţi totul cu măsură. Iar cele ce va trebui să fie îndreptate, să le 
înfăptuiți cu chibzuinţă şi îndelungă răbdare”. (Cuviosul Lev, 12, p. 78) 

Dacă cineva caută mântuirea cu sinceritate şi din tot sufletul, 
pe acela Dumnezeu îl va îndruma către un adevărat povăţuitor... Nu 
vă faceţi griji — cei ce se aseamănă întotdeauna se vor găsi unii pe alții. 
(Cuviosul Lev, 12, p. 63) 


Dacă nu poți avea o relație duhovnicească deplină, atunci ține-te 
de împlinirea poruncilor evanghelice ale lui Hristos, şi aceasta îţi va fi 
îndeajuns. Şi să te mai ţii de sfatul Sfântului Varsanufie cel Mare: „Cel 
ce îşi leapădă voia sa, în orice loc dobândeşte pacea”. În sfârşit, ține-te 
de cuvântul vechi bisericesc: cel ce se mântuieşte, mântuiască-şi sufletul. 
Cercetează-te pe sine însăți şi destul îți este. lar alții - cum doresc. 
Lucrurile care nu depind de tine lasă-le în voia fiecăruia şi totodată în 
judecata lui Dumnezeu. (Cuviosul Ambrozie, 23, Partea a II-a, p. 185) 


Chiar dacă vrăjmaşul îți spune oarecum adevărul, cum că n-aş 
avea cunoştinţă din experienţă, ci explic lucrurile doar din ceea ce am 
citit în cărți duhovniceşti, totuşi trebuie să respingi acest părelnic adevăr 
drăcesc, în primul rând, pentru că Domnul Însuşi ne-a predanisit să 
cercetăm Scripturile, grăind în Evanghelie aşa: Cercetați Scripturile, că 
socotiți că în ele aveți viață veşnică (loan 5: 39). Şi Cuviosul Nil Sorski ne 
sfătuieşte să nu facem nimic din cele despre care nu găsim mărturie 
în Sfânta Scriptură, nici în scrierile Sfinţilor Părinţi, chiar dacă ni se 
pare că e ceva foarte folositor. În al doilea rând, trebuie să respingem 
„adevărurile“ drăceşti pentru că acestea sunt mai vătămătoare decât 
însăşi minciuna, la fel ca şi cea mai bună băutură - dacă este amestecată 
cu otravă, se face mai rea decât apa stricată. Dracul, chiar dacă ne insuflă 
ceva verosimil, o face cu viclenie, ca să tulbure şi să încurce pe omul- 
creştin, şi aceasta este întotdeauna amestecată cu otrava răutăţii şi 
zavistiei. Din această cauză şi apostolul Pavel a respins cuvintele părut- 
adevărate ale duhului ispititor, precum se zice în Fapte. În al treilea rând, 
trebuie să respingem insuflările drăceşti legate de relația duhovnicească, 
pentru că nimic nu alungă gândurile drăceşti mai bine decât spovedirea 
lor părintelui duhovnicesc. lar despre faptul că cei mai răi îi îndreaptă 
uneori pe cei mai buni decât ei înşişi, vedem un exemplu în Proloage, 
cum un simplu diacon îndrepta greşelile din neştiinţă ale unui preot cu 
atâta sfințenie, încât, în timpul slujirii, pentru curăția ce o avea, i se arăta 
îngerul Domnului. Cu adevărat, n-ar fi trebuit ca eu să învăţ pe cei mai 
buni decât mine din cauza netrebniciei mele duhovniceşti, însă îmi este 
milă de tine atunci când văd cum vrăjmaşul te necăjeşte atât de mult 
prin uneltirile lui cele rele şi prin această milă mă biruiesc şi mă conving 

singur pe mine însumi să-ți explic nişte lucruri care sunt mai presus de 
mine. (Cuviosul Ambrozie, 23, Partea a III-a, p. 17) 


Domniței despre care mă întrebi, cel mai bine ar fi să-i citeşti din 
cărțile Părinților şi mai puțin să-i vorbeşti. La început poți să-i dai să 
citească din Avva Dorotei, iar mai apoi din Marcu Ascetul. Iar de primit, 
poți s-o primeşti cu condiţie, numai să nu-i spui: doar dacă te va asculta. 
Ci spune aşa: dacă vrea să primească învățătura Sfinților Părinți, atunci 
poate veni, iar dacă nu va voi să primească învățătura Părinților şi va 
continua să se certe cu tine, să nu vină, pentru că asemenea certuri 
deşarte îţi fură şi ție zadarnic din timp şi te mâhnesc, iar pentru dânsa 
sunt nefolositoare. (Cuviosul Ambrozie, 23, Partea a III-a, pp. 27-28) 


Iarăşi despre domnia care vine pe la tine. În purtarea către dânsa, 
ține-te de încercatul sfat al Sfinţilor Părinţi: celui ce se îneacă nu-i întinde 
mâna, ci doar toiagul tău; dacă vei avea putere să-l scoţi din adâncime, 
foarte bine, iar dacă nu-ți ajung puterile, atunci lasă toiagul tău în mâinile 
lui, iar tu păzeşte-te de înecare. Inţelege ceea ce s-a zis. Dacă din discuția 
cu dânsa te mâhneşti, atunci, cât poţi, îndepărtează-te, abținându-te în 
orice chip de la vorba certăreaţă. Cel ce nu vrea să asculte cuvintele Sfintei 
Scripturi, acela nu poate fi convins prin certuri, ci mai mult te vei vătăma 
şi te vei mâhni. Apostolul spune: Iar de se vede că este cineva prigonitor, noi 
obicei ca acesta nu avem, nici bisericile lui Dumnezeu (| Cor.11: 16). (Cuviosul 
Ambrozie, 23, Partea a III-a, p. 28) 


Mai degrabă, gelozia trufaşă s-a cuibărit în sufletul ei - pentru că 
ar dori să te ocupi mai mult de ea, decât de celelalte. Această prostie se 
întâlneşte cel mai des. lar tu încearcă să nu iei în seamă aceste lucruri; 
ajutorul necesar să-l primeşti, iar celorlalte fapte să nu le dai nici o atenție. 
(Cuviosul Ambrozie, 23, Partea a III-a, p. 84) 

Pentru ce să te mai sfătuiesc, dacă şi aşa ai o mulțime de sfătuitori? 
Mă întrebi despre mărunţişuri, iar lucrurile importante le ascunzi şi 
singură hotărăşti ce să faci, aşa că mie îmi rămâne doar să te încuviinţez. 
(Cuviosul Ambrozie, 23, Partea a III-a, p. 99) 


Mă întrebi dacă ar fi bine să viețuieşti alături de o monahie bătrână, 
ca s-o întrebi ce şi cum să faci şi să citiți împreună pravila de rugăciune - 
crezând că atunci te vei linişti. Te înşeli. Căile oamenilor sunt diferite şi 
dacă mereu vom privi la ceilalți, cum trăiesc, şi le vom urma, atunci se va 
petrece o mare încurcătură care va duce la judecare. Însă fiecare trebuie 

să întrebe despre sine pe părintele său duhovnicesc, de care ține, şi să 
procedeze precum îi va spune. Monabhia cu care ai fi vrut să viețuieşti nu 
mă cunoaşte, iar tu țineai şi ţii de netrebnicia mea: şi atunci, ce ar fi ieşit 
din împreună-viețuirea voastră? Aceea te-ar fi zăpăcit, iar tu ai fi necăjit-o. 
Petrecerea cu alții nu ne trebuieşte pentru ca să ne sfătuim cu toți şi să 
urmăm tuturor, ci pentru ca în relaţiile cu ei să cunoaştem neputințele 
noastre sufleteşti şi să ne smerim înaintea aproapelui. lar acest lucru poți 
să-l faci fără să viețuieşti cu stareța; şi aşa poți, din diferite situații şi prin 
diferiți oameni, să-ți cunoşti neputinţele şi să înveți blândețea, smerenia 
şi răbdarea. (Cuviosul Ambrozie, 23, Partea a III-a, p. 101) 


Scrisorile tale le-am primit şi, după ce am citit-o pe ultima din ele, 
mult m-am mirat de tine. Tu însăţi eşti foarte hotărâtă să nu primeşti 
propunerea din partea lui G., scriind că în casa ei nimeni nu şi-a putut 
păstra sănătatea, că acolo prezenţa ta este zadarnică şi că nu ai nici putere, 
nici răbdare să viețuieşti cu ea. Totodată îi răspundeai acesteia că nu poți 
fi de acord cu propunerea ei până nu te vei sfătui cu mine sau nu vei primi 
binecuvântare pentru aceasta. Să te binecuvântez să mergi la G. nu pot, 
pentru că nici tu nu doreşti acest lucru, iar să spun că nu binecuvântez 
înseamnă să iau asupra mea neplăcerea ei pentru refuzul tău, în timp 
ce aceasta este voia ta. Înseamnă că te-ai referit la binecuvântarea mea 
numai ca să te scuzi? Oare pentru aşa ceva există relația duhovnicească? 
Dacă ar fi aşa, atunci relația duhovnicească ar fi o întreagă încurcătură 
şi vrednică de mustrare. Pentru aceasta te mustru, ca să nu mai faci pe 
viitor asemenea lucruri. Dacă nu vrei să faci ceva, găseşte-ți propriile 
scuze, fără să te referi la binecuvântarea altcuiva, care se cere atunci când 
cineva nu este hotărât pentru ceva sau este nedumerit şi vrea un sfat, 
cum să procedeze. (Cuviosul Ambrozie, 23, Partea 1, pp. 181-182) 


Cinul preoţesc 


Între altele mi-am amintit să-ţi spun să nu-ți umileşti prea mult 
cinul înaintea fraţilor, pentru că acesta trebuie să fie respectat prin 
ascultarea ce i se cuvine şi prin supunere față de puterea încredinţată ţie 
de Începătorul Preoţiei. (Cuviosul Moisi, 269) 


Cum se poate să râzi de un preot? Şi ce dacă slujeşte rău? Oricum 
are harul asupra lui. lşi poartă cinul. Nu se poate, nu se poate să râdem! 
(Cuviosul Anatolie, 9, p. 92) 

Dacă surorile vin şi întreabă ceva, atunci nu trebuie să refuzi a le da 
un sfat trebuincios. Ci mai degrabă insuflă-le să aibă ascultare, smerenie 
şi tăierea voii sale. Iar fără aceste virtuţi nicicum nu se vor mântui. Să nu 
le sfătuieşti în nici un chip să se roage mult sau să postească mai mult 
decât alţii, ci să se țină ca toți ceilalți. Samavolnicia şi nevoinţele fără 
măsură aduc doar tulburare şi vătămare, iar nu folos. Să nu le chemi la 
tine pentru sfat sau învățătură, iar dacă cineva întreabă, să nu refuzi. 
(Cuviosul Iosif, 99) 


Omul duhovnicesc 


Omul duhovnicesc îl înțelege îndată pe cel asemenea lui, la fel pe 
cel sufletesc şi pe cel trupesc. Precum omul cel învățat îl înţelege pe cel ce 
are aceeaşi învățătură cu dânsul, dar îl înțelege totodată şi pe cel neînvățat 
şi neştiutor. Oricât s-ar strădui acesta din urmă să-şi ascundă insuficiența 
în educația sa şi ignoranţa, totuşi uneori un singur cuvânt îi este de ajuns 
ca să se descopere înaintea lui şi acela să râdă de el. Altul, chiar dacă a 
citit mult, însă fără un îndrumător şi fără un sistem bine cugetat, cum ar 
fi în instituţiile de învățământ, mai mult se strică la minte şi la inimă. Un 
om învățat cum se cuvine îl va aprecia dintr-o privire şi pe un tobă de 
carte ca acesta. Tot astfel, omul duhovnicesc înțelege şi apreciază pe cel 
ce a învăţat doar creştinismul teoretic, însă fără să pătrundă adevărurile 
duhovniceşti ale acestuia. (Cuviosul Varsanufie, 4, p. 13) 


Sufletul 


Sufletul este mai mare decât trupul: trupul ne doare puțin şi trece, iar 
durerea sufletească se continuă în veşnicie. Izbăveşte-ne, Doamne, de boala 
aceasta şi ne dăruieşte vindecare. (Cuviosul Macarie, 24, Vol. 4, pp. 441-442) 


Dacă trupul nu rabdă postul şi munca, atunci îndreaptă-ţi atenţia 
către suflet, adică spre inimă şi minte. Deprinde-le cu rugăciunea lui lisus 
şi aşa vei dobândi mai mult decât cei ce se ostenesc trupeşte. Principalul 
este să te ţii de rugăciunea lui lisus, uneori cu buzele, alteori cu mintea. 
Cu timpul vei îndrăgi aceasta, chiar dacă la început îți va fi şi greu uneori. 
(Cuviosul Anatolie, 7, pp. 261-262) 


180 


Filocalia de la Optina 


Întru răbdarea voastră veți câştiga sufletele voastre (Luca 21: 19). De 
aceea nu slăbi, nu te mâhni, atunci când ţi se oferă prilejul să-ţi dobândeşti 
sufletul. A dobândi sufletul înseamnă să-i dai acea însemnătate şi acel 
Joc care îi este gătit de Domnul - adică să fie împărătesc, dumnezeiesc, 
cuvios, sfânt. lar a cădea dintru acestea înseamnă a-ţi pierde sufletul. Că 
ce folos este omului de ar dobândi lumea toată, iar sufletul său îşi va pierde? 
(Matei 16: 26). Pentru aceasta, să ai întotdeauna înainte folosul sufletului 
tău, şi, după aceea, folosul trupului, comoditatea, liniştea şi, mai ales, 
alinarea care vine cu timpul. (Cuviosul Anatolie, 7, p. 266) 


Legat de îmbrăcăminte, (...) ţi-am mai spus. (...) De altfel, aceste 
lucruri nu au importanţă, ci este important ceea ce împodobeşte biserica 
cea dinlăuntru! Însă înainte să împodobim, noi, pătimaşii, ar trebui 
mai întâi să curățim. lar arma de curăţire pentru noi este una singură 
accesibilă: „Doamne lisuse Hristoase, Fiul lui Dumnezeu, miluieşte-mă”. 
(Cuviosul Anatolie, 7, p. 48) 


Pentru scrin şi alte mărunțişuri, să nu te mâhneşti. Păzeşte 
„biserica” ta - care este mai de preţ decât cerul şi pământul, decât soarele 
şi stelele şi decât toată lumea cea văzută, oricât de minunată ar fi, iar tu 
nicidecum nu pricepi aceasta. (Cuviosul Anatolie, 7, p. 82) 


Inima nu e o aşchie, nici sufletul omenesc, un lucru ieftin, ci este 
mai de preț decât toată lumea. Toate comorile globului pământesc şi tot 
universul nu preţuiesc atât cât prețuieşte un suflet de creştin. Aşa învaţă 
Sfinţii Părinţi. (Cuviosul Anatolie, 7, p. 319) 

Sufletul omenesc ascunde în adâncimea lui multe bunătăți. 
Trebuiesc doar găsite. (Cuviosul Lev, 12, p. 60) 


Precum trupul nostru are tot felul de neputințe, aşa şi sufletul. 
Este orbire trupească şi este orbire sufletească. Pe lângă acestea, unii mai 
au şi un fel de apă tulbure în ochi şi, chiar dacă privesc, nu pot vedea 
nimic. Asemenea acesteia, apă tulbure pot avea şi ochii cei sufleteşti, din 
cauza căreia nici aceştia nu pot să vadă nimic. lar dacă omul va ajunge 
în adâncul răutăților, nu poate să vadă aceasta şi nu se îngrijeşte de 
mântuirea sufletului său. Pentru aceea Sfinţii Părinți au rânduit ca în 
fiecare zi să rugăm pe Hristos Mântuitorul nostru, strigând către Dânsul: 
„Luminează ochii mei, Hristoase Dumnezeule, ca nu cumva să adorm 
întru moarte, ca nu cumva să zică vrăjmaşul meu, întăritu-m-am asupra 
lui”. (Cuviosul Antonie, 22, p. 148) 


Nebunia 


Îmi scrii despre fratele tău, care suferă de boala suspiciunii, 
zicând că poliția secretă îl urmăreşte peste tot şi prin toți, astfel încât îi 
bănuieşte pe cei mai apropiați ai săi de toate răutăţile şi de colaborare cu 
poliția secretă. Această boală sufletească i-a apărut în urma faptului că 
i-a fost ruşine sau pur şi simplu n-a vrut să se căiască la timp de micile 
lui păcate copilăreşti, socotindu-le puţin importante. Însă conştiinţa 
- judecătorul nemitarnic -, prin mustrările ei, îi amintea de trebuinţa 
pocăinţei, insuflându-i că nu are dreptate, ci este vinovat; iar el, în loc de 
pocăință, a transformat insuflările conştiinţei în urmărirea poliției. lar 
necredinţa ce i s-a adăugat şi îndepărtarea îndelungată de la împărtăşirea 
cu Sfintele Taine a sporit şi mai mult boala lui sufletească - a bănuielii 
neîntemeiate. 

Îți este frică să nu se întunece la minte. Dar, din toate răutățile, 
aceasta este cea mai mică. În această situație, la urma urmei, îi va fi păzită 
măcar viața, în cazul în care se va afla într-o instituție pentru cei bolnavi 
mintal, pentru că omul în asemenea stare nu mai răspunde de ceea ce 
face. De la sine înțeles, nu poate să nu răspundă pentru faptele de mai 
înainte. 

Ar fi fost minunat dacă ai fi reuşit să-l duci pe fratele tău la Cuviosul 
Serghie şi în peşteri să faci o slujbă înaintea icoanei făcătoare de minuni 
a Maicii Domnului, numită „a Cernigovului”, pregătind mai înainte un 
duhovnic bun pentru fratele tău, pentru că, după slujbă, cei cu mintea 
bolnavă îşi reveneau înaintea icoanei şi se spovedeau şi prin aceasta se 
tămăduiau. (Cuviosul Ambrozie, 23, Partea a III-a, p. 107) 


Evanghelia 


Pentru a împlini poruncile lui Hristos, trebuie să le cunoaştem. 
Acestea sunt arătate în Evanghelie. Citiţi Sfânta Evanghelie, pătrundeți- 
vă de duhul ei, faceți din ea o regulă a vieții voastre, o carte de căpătâi. În 
orice faptă şi problemă de viață, procedaţi conform învăţăturii Evangheliei. 
Aceasta este singura lumină a vieții noastre. (Cuviosul Nicon, 8, p. 289) 


Când încă eram ierodiacon, îmi plăcea foarte mult să citesc 
Evanghelia. Mă minunam de orice cuvânt!... Ce cuvinte minunate are 

Evanghelia... Dacă am lua orice altă carte, fie şi scrisă de cel mai bun 
dintre scriitori, şi am citi-o de mai multe ori, ne-am putea plictisi. lar 
Evanghelia, cu cât o citeşti mai mult, cu atât mai multă mângâiere 
primeşti şi tot felul de bunătăți. (Cuviosul Nicon, 8, p. 315) 


Fiecare pildă evanghelică are întotdeauna două înţelesuri, două 
sensuri: unul dinafară, înțeles de toată lumea, iar altul - lăuntric, adânc, 
tainic, neînțeles de toți. (Cuviosul Nicon, 6, p. 214) 


M-a mâhnit foarte mult nechibzuita ta cugetare legată de 
Evanghelie, cumcă în învățătura acesteia ar putea să fie spus şi ceva greşit. 
Cauza pentru care gândeşti aşa este cererea ce nu ţi s-a îndeplinit de mai 
mult timp încoace, contrar celor spuse în Evanghelie: cereți şi vi se va da 
vouă. De aceea eşti proasta proastelor şi părerea ta nechibzuită nu este 
altceva decât înşelarea înşelărilor drăceşti; iar începutul acesteia a fost 
însăşi mândria ta, care, chiar dacă s-a ascuns o vreme sub acoperământul 
smereniei de suprafaţă, totuşi, până la urmă, şi-a arătat adevărata faţă. 
Gândeşte-te singură. Cât de mare e mândria: dacă cererea noastră nu ni 
se îndeplineşte, înseamnă că, în învățătura evanghelică, poate că ceva 
nu e cum se cuvine. Aceasta mă mâhneşte cu atât mai mult cu cât, dacă 
îmi aduc bine aminte, ţi-am mai scris despre aceasta de la Sfântul Ioan 
Scărarul, Treapta 26, Cuvântul 60, unde sfântul zice: „Toţi cei care cer 
ceva de la Dumnezeu şi nu primesc, cu siguranţă nu pot primi pentru 
una din aceste cauze: fie pentru că au cerut înainte de vreme, fie din 
cauza nevredniciei şi trufiei, sau pentru că, după ce ar fi primit, s-ar 
fi mândrit, sau pentru că, după ce li s-ar fi îndeplinit cerința, aceştia 
ar fi căzut în moleşeală'... Smereşte-te, lasă nebuniile, iar pentru acest 
păcat să faci timp de 40 de zile câte 15 metanii, însoțite de rugăciunea: 
„Doamne, iartă-mi nebunia şi păcatul meu!” (Cuviosul Ambrozie, 23, 
Partea a III-a, pp. 40-41) 


Te sfătuiesc să citeşti mai des şi mai mult timp din Evanghelie, mai 
ales cea de la loan. Să citeşti aşa, ca să audă doar urechile tale: chiar dacă 
înţelegi sau nu, oricum să citeşti. Cuvântul plin de har al Evangheliei are 
puterea să alunge plictiseala şi tristeţea şi te va linişti, numai să citeşti 
din ea cât mai mult şi cât mai multă vreme, socotind această ispită ca o 
îngăduinţă a lui Dumnezeu spre încercarea ta şi spre descoperirea stării 
tale lăuntrice, ca să te îngrijeşti de vindecarea ascunsei boli sufleteşti prin 
medicamentul din Evanghelie, propus de Domnul Însuşi, Care grăieşte 
astfel: Învățaţi de la Mine, că sunt blând şi smerit cu inima, şi veți afla pace 

sufletelor voastre (Matei 11: 29). Domnul grăieşte şi prin Apostol, zicând: 
A mea este izbânda... (Rom. 12: 19) - adică lasă totul în voia Domnului şi 
Domnul va răsplăti într-un fel în care tu nu ai putere să răsplăteşti, chiar 
dacă ai vrea. (Cuviosul Ambrozie, 23, Partea a III-a, pp. 86-87) 


Euharistia 


Voi zidi Biserica Mea, şi porțile iadului nu o vor birui pre dânsa (Matei 
16: 18), se zice în Evanghelie. Apostolul spune că frângerea pâinii, adică 
Taina Euharistiei, se va înfăptui până la a Doua Venire a Domnului. 
Cuviosul Efrem Sirul zice că va veni timpul când Jertfa cea Nesângeroasă 
va înceta. Aici se pare că avem o contradicție. Cu toate acestea nu este 
aşa, ci trebuie să înțelegem în felul următor: slujirea în biserică nu se va 
săvârşi în mod deschis, dar însăşi Taina Euharistiei va continua până la a 
Doua Venire a Mântuitorului. (Cuviosul Nicon, 8, p. 318) 


Epitimia 


Tebuie să luăm pedeapsă pentru păcate aici, pe pământ... Mulţi 
spun - pentru ce să fim pedepsiți? Domnul este milostiv, l-a iertat şi pe 
tâlharul ce s-a pocăit, şi l-a primit îndată cu Sine în rai. Sfinţii însă spun 
altceva: tâlharul şi-a luat pedeapsa de mai înainte, fiind spânzurat pe 
cuce, şi i-au mai fost zdrobite şi fluierele picioarelor. Înseamnă că moartea 
i-a fost în chinuri şi a primit pedeapsă pentru păcatele sale. La fel şi ţie, 
ca pedeapsă, îți dau pentru un an o epitimie de doisprezece metanii pe 
zi, pentru toată viaţa ta din trecut, ca acolo, în viaţa viitoare, să nu te mai 
pedepsească nimeni. (Cuviosul Ambrozie, 1, Partea a II-a, p. 9) 


Îmi pare foarte rău pentru aşezarea ta sufletească, însă ţi-am spus 
nu o dată şi mi se pare că ţi-am şi scris că acest lucru era de aşteptat. 
Aceasta este o epitimie duhovnicească şi nu numai ţie ţi-a fost dată, ci 
legea duhovnicească a pus-o la temelia tuturor regulilor pentru cei ce 
păcătuiesc, căci din noi, cei cu adevărat păcătoşi, Milostivul Dumnezeu 
a judecat să facă îngeri. Pentru aceasta rabdă, crezând cu sinceritate şi 
neîndoielnic că, pentru toată suferința (chiar dacă „ne-o facem cu mâna 
noastră”), ni se răsplăteşte însutit. (Cuviosul Anatolie, 7, pp. 302-303) 

Epitimia nu putem să n-o îndeplinim. Nici arhiereul însuşi nu ne 
poate dezlega de aceasta. (Cuviosul Anatolie, 7, p. 164) 


Pentru neluarea în seamă şi neîndeplinirea regulilor monahale, 
să iei asupra ta următoarea epitimie: să nu judeci pe nimeni, să ierți pe 
toți şi să te socoteşti în sufletul tău mai prejos decât toți de pe pământul 
acesta. Prin aceasta, tot ce ai trecut cu vederea poate fi iertat şi pot fi şterse 
o mulțime de păcate. Această epitimie uşoară este folositoare tuturor. 
(Cuviosul Iosif, 11, p. 283) 


Metaniile trecute cu vederea poți să le faci şi în alte zile sau ore, şi 
chiar peste un an. Trebuie să-i spui duhovnicului când le vei face sau că 
le faci. (Cuviosul Ambrozie, 23, Partea I, p. 186) 


Erezia 


Fiul meu, să ştii că, în zilele din urmă, precum zice Apostolul, 
vor veni vremuri grele. Şi aşa, din cauza împuțţinării bunei cuviințe, 
în biserică vor apărea erezii şi dezbinări, şi nu vor fi atunci, după 
cum au prezis Sfinţii Părinţi, oameni cu experienţă şi iscusiți în viața 
duhovnicească nici pe prestolurile arhiereşti, nici în mănăstiri. De aceea 
ereziile se vor răspândi pretutindeni şi pe mulți vor amăgi. Vrăjmaşul 
neamului omenesc va lucra cu viclenie, ca să atragă în erezie, dacă este 
cu putinţă, şi pe cei aleşi. El nu va respinge cu grosolănie dogma Sfintei 
Treimi, cea despre Dumnezeirea lui lisus Hristos, despre Născătoarea de 
Dumnezeu, ci pe neobservate va începe să strâmbe predanisirile Sfinților 
Părinţi, primite de la Duhul Sfânt - învățătura Bisericii înseşi. Uneltirile 
vrăjmaşului şi rânduielile lui vor fi observate doar de puțini, de cei mai 
iscusiţi în viața duhovnicească. Ereticii vor prinde putere asupra Bisericii, 
vor pune peste tot slujitori de-ai lor şi buna cuviinţă va fi nesocotită. Dar 
Dumnezeu nu va lăsa pe robii Săi fără apărare şi în neştiință. El a spus: 
După roadele lor îi veţi cunoaşte (Matei 7: 16). La fel şi tu, după roadele lor, 
adică după faptele ereticilor, să te străduieşti a-i deosebi pe aceştia de 
păstorii cei adevărați. Aceştia sunt hoți duhovniceşti, care fură turma 
duhovnicească, şi nu intră prin uşi în staulul oilor, ci sar pre aiurea (loan 
10: 1), precum a zis Domnul, adică intră pe căi fără de lege, nimicind 
prin silnicie rânduielile lui Dumnezeu. Domnul îi numeşte pe aceştia 
tâlhari... 

Monabhii vor suferi o mare prigoană de la eretici şi atunci viața 
monahicească va fi pângărită. Se vor împuțina mănăstirile şi călugării; cei 
care vor rămâne vor fi asupriţi. Aceşti urâtori ai vieții monahiceşti, ce poartă 
doar la suprafață chipul cuvioşiei, se vor sili să atragă călugării de partea lor, 
promițându-le ocrotire şi bunătăți vremelnice, iar cei ce nu se vor supune 
vor fi amenințați cu izgonirea. Din cauza acestor ameninţări, cei slabi cu 
duhul vor fi foarte umiliți. Dacă vei ajunge aceste timpuri, fiul meu, bucură- 
te, pentru că atunci celor credincioşi, care nu vor dori alte bunătăți, le vor fi 
gătite cununi doar pentru răbdarea în credință, după cuvântul Domnului: 
Tot cela ce va mărturisi pre Mine înaintea oamenilor, voi mărturisi şi Eu pre dânsul 
înaintea Tatălui Meu, Carele este în ceruri (Matei 10: 32). 

(...) Dimpreună cu erezia va intra în mănăstire şi dracul, şi atunci 
aceasta nu va mai fi sfântă mănăstire, ci simple ziduri. 

(...) Să nu vă fie frică de scârbe, ci de obrăznicia ereticilor, ce se 
înverşunează să despartă pe om de Hristos, fapt pentru care Hristos a 
poruncit să-i socotim drept păgâni şi vameşi. 

Aşadar, fiul meu, întăreşte-te prin harul lui lisus Hristos. Cu 
bucurie grăbeşte-te spre nevoinţele mărturisirii dreptei credinţe şi rabdă 
suferinţele, ca un bun ostaş al lui lisus Hristos, Care a zis: Fii credincios 
până la moarte şi îți voi da cununa vieții (Apoc. 2: 10). Căci Lui, dimpreună 
cu Tatăl şi cu Sfântul Duh, I se cuvine slava şi puterea în vecii vecilor. 
Amin. (Cuviosul Anatolie, 2, p. 44) 


Îmi scrieţi despre al vostru N. la care viețuiți, numindu-l ideal al 
moralității în toate privințele, dar adăugând că acesta crede „în felul său” 
- la nimereală. Dar această credinţă originală nu este nicicum semnul 
unui om ideal moraliceşte. Dimpotrivă, astfel de oameni au fost şi sunt 
dintotdeauna numiţi eretici... (Cuviosul Ambrozie, 23, Partea I, p. 200) 


Jertfa 


Femeia pomenită în Evanghelie, care a cumpărat un alabastru 
cu mir de mult preţ, din multă osârdie şi dragoste a început să-l toarne 
pe capul lui Hristos Mântuitorul. Dar ucenicii Lui, văzând acestea, au 
început să cârtească şi au socotit acest lucru drept unul neplăcut lui 
Dumnezeu şi păgubitor, adică deşert, spunând următoarele: Pentru ce se 
făcu această pagubă cu mirul? (Marcu 14: 4). Mai bine era dacă se vindea 
şi banii se împărțeau săracilor. Însă Mântuitorul nu i-a lăudat pentru 
aceasta, ci a zis: Lăsați-o pre dânsa, că bun lucru a făcut cu Mine; pre săraci 
pururea îi aveți cu voi, dar pre Mine nu Mă aveți pururea (Marcu 14: 6-7; loan 

12: 8). Prin acest exemplu, Mântuitorul ne învaţă că tot lucrul cel bun, 
ce se referă nemijlocit la cinstirea lui Dumnezeu Însuşi şi la proslăvirea 
Lui, trebuie făcut în primul rând, iar grija pentru cei săraci să fie lăsată 
pentru o vreme. Pentru aceasta, dacă cineva se îngrijeşte mai mult de 
împodobirea celor sfinte, acela nu numai că nu pierde nimic, ci mai mult 
dobândeşte, iar exemplu ne poate servi Cuviosul Erasm de la Pecerska... 
Un lucru plăcut lui Dumnezeu este şi construirea sfintelor biserici. Despre 
folosul acestuia însăşi Maica Domnului, arătându-se, i-a descoperit unui 
bineplăcut al său că, dacă cineva va aduce măcar o cărămidă pentru 
zidirea bisericii lui Dumnezeu, acela nu numai că nu-şi va pierde plata 
sa, ci o va dobândi şi pe ea ca rugătoare pentru sine. (Cuviosul Antonie, 
22, pp. 219-220) 


Despre banii pe care dânsa îi ia în taină... şi îi foloseşte, chipurile, 
pentru lucruri folositoare, dar provoacă învrăjbire în familie, judecați 
şi singuri - oare această jertfă poate fi plăcută lui Dumnezeu? Chiar 
Mântuitorul ne spune în Evanghelie: Milă voiesc, iar nu jertfă (Matei 12: 
7), milă, adică dragoste şi înțelegere în Duhul Sfânt. (Cuviosul Lev, 216) 


O monahie a povestit starețului că a visat icoana Maicii Domnului 
şi a auzit de la ea cuvintele: „Adu jertfă”. Părintele a întrebat: „Şi ce ai 
făcut, ai adus jertfă?” lar aceasta a răspuns: „Ce aş putea să aduc? Nu 
am nimic”. Atunci părintele a zis: „În psalmi scris este: Jertfa laudei Mă va 
proslăvi (Psalm 49: 23)”. (Cuviosul Ambrozie, 1, Partea I, p. 107) 


Viaţa în oraş 


Eu, pentru că am simţit plictiseala de aici şi povara sufletească, 
mă gândesc: măcar dacă n-aş mai merge la Moscova vreodată! Şi cum aş 
mai pleca de-aici! Cei ce s-au născut în acest oraş tânjesc după el. N.A. 
zice: „la-mă cu tine la pustie, m-am săturat de forfota moscovită”. „Nu, îi 
spun, sunt puternice legăturile voastre, cele cu care sunteți încătuşați”. Pe 
O.P. nu îl cunosc personal, dar ştiu din auzite că este un rob credincios al 
Domnului, însă legat de viețuirea împreună cu noi nu pot să spun nimic 
cu siguranță. Nu poţi cunoaşte într-o oră ce folos sufletesc vom avea noi 
din partea lui şi ce folos sufletesc va avea el din partea noastră. M-aş 
putea învoi să vină până la mine, cu binecuvântarea starețului meu, dar 
nu pentru multă vreme. Nu-l cunosc cât de modest este. Dacă el caută 
viață retrasă pentru rugăciune, atunci trebuie, în primul rând, să iubească 

tăcerea şi să arate acest lucru în fapte. Nu din cuvintele lor, zice Mântuitorul, 
îi veți cunoaşte, ci din roadă (Matei 7: 20). (Cuviosul Moisi, 265) 


Viaţa veşnică 


Diferită este aşezarea sufletească a oamenilor şi tot atât de diferită 
va fi slava pe care o vor moşteni în viața veşnică. Apostolul Pavel scrie: 
alta este slava soarelui, şi alta slava stelelor... (| Cor. 15: 41). Chiar şi îngerii 
nu sunt în aceeaşi treaptă şi slavă la Dumnezeu. Cel mai aproape de 
prestolul lui Dumnezeu sunt înflăcărații Serafimi, apoi Heruvimii, apoi 
Scaunele, Domniile, Puterile, Stăpâniile, Începătoriile, Arhanghelii, 
îngerii. lar aceste nouă cete îngereşti se desăvârşeşc în fiecare secundă. La 
fel şi sufletele omeneşti, în dependenţă de felul în care au fost pregătite 
pe pământ, nu rămân în aceeaşi stare, ci trec dintr-un locaş în altul. 
(Cuviosul Varsanufie, 3, p. 65, din 02.08.1909) 


Şi noi Îl vom vedea pe Dânsul față către față. Şi vom veni la El nu 
ca păcătoşi, ca robi netrebnici, ci ca prieteni: Ai mei ucenici sunteți, de veți 
avea dragoste între voi (loan 13: 35), precum copiii: Şi voi fi vouă Tată, şi voi 
veți fi Mie fii şi fete, zice Domnul Atotţiitorul (Il Cor. 6: 18). Şi mai mult decât 
atât: Părinte Sfinte, păzeşte-i pre dânşii întru numele Tău, pre care ai dat Mie, 
ca să fie una, precum şi Noi (loan 17: 11). lată ce viață înaltă, şi înfricoşată, 
şi de nepătruns ne aşteaptă! Cugetă la acestea mai ales în zilele de Paşti 
şi mulţumeşte Mântuitorului şi Mirelui nostru lisus Hristos. (Cuviosul 
Anatolie, 7, p. 73) 

Cel dintâi lucru pe care ţi-l doresc este să păşeşti în acea vară unde 
nu există iarnă, unde soarele niciodată nu apune. lar Soarele acelei veri 
este lisus, Care străluceşte veşnic prin slava Tatălui Său - Dumnezeu. 
Acolo nu vor fi nici scârbe, nici boli, nici întuneric, nici chiar umbră, ci 
totul va fi lumină, bucurie, pace, care întrec toată mintea şi bucuria de 
negrăit. Şi se vor deschide pentru acea vară porțile Ierusalimului Ceresc 
şi nu se vor mai închide niciodată. (Cuviosul Anatolie, 7, p. 120) 


Viaţa pământească 


Ierusalimul, în sensul duhovnicesc al cuvântului, înseamnă 
Împărăţia Cerurilor. Suirea în lerusalim este viața pământească a fiecărui 
om credincios care îşi lucrează mântuirea. Acest lucru este înfățişat cu 
duioşie în stihira din Lunea cea Mare a Patimilor: „Mergând Domnul 

spre patima cea de bunăvoie, a zis apostolilor pe cale: iată ne suim în 
lerusalim şi se va da Fiul Omului precum scrie pentru Dânsul. Veniţi dar 
şi voi cu gânduri curate, să mergem împreună cu Dânsul, şi împreună să 
ne răstignim, şi să ne omorâm pentru Dânsul dinspre desfătările lumeşti, 
ca să şi viețuim împreună cu Dânsul şi să-L auzim pre El zicând: de acum 
nu Mă voi mai sui în lerusalimul cel pământesc, ca să pătimesc, ci Mă 
voi sui la Tatăl Meu şi Tatăl vostru şi la Dumnezeul Meu şi Dumnezeul 
vostru, şi împreună vă voi înălța pre voi la Ierusalimul cel de sus, întru 
Împărăția Cerurilor”. Celui ce se mântuieşte în Domnul îi sunt neapărat 
puse înainte trepte pentru urcarea în Ierusalimul Ceresc. Pe calea vieții 
îl întâmpină neocolit scârbe şi ispite, pentru care trebuie să fie pregătit. 
Neputința noastră omenească nu le vrea, uitând deseori că acestea 
sunt inevitabile şi doreşte doar fericirea pământească. Vedeţi bine că şi 
Sfinții Apostoli, până a primi darul Duhului Sfânt şi darul înțelegerii 
Scripturilor, nu erau străini de dorinţa slavei şi a fericirii vremelnice, 
precum ne arată şi Evanghelia. Auzind cuvintele lui Hristos despre 
scârbele ce se apropiau şi despre moarte, fiii lui Zevedeu Îl roagă să le 
dea vrednicii în împărăția Lui, pe care o socoteau vremelnică şi pe care 
atunci o aşteptau. Însă, în locul acestora, Hristos a promis că prietenii Lui 
vor gusta din potirul morții. Pentru aceasta, dacă privim viața noastră 
plină de scârbe, de nădejdi şi de dorinţe neîmplinite, să nu ne mâhnim. 
Aşa trebuie să fie... Viaţa creştinului trebuie să fie asemenea vieții lui 
Hristos, precum ne grăieşte şi Apostolul Petru: Hristos a pătimit pentru 
noi, nouă lăsându-ne pildă, ca să urmăm urmelor Lui (| Petru 2: 21). (Cuviosul 
Nicon, 8, pp. 287-289) 

Greşesc cei ce aşteaptă linişte în viață şi caută comodități, căci 
pentru mântuire sunt necesare scârbele, lipsurile şi greutățile. Dacă viața 
este atât de schimbătoare, atât de grabnic trecătoare, atunci pentru ce să 
ne mai lipim de ea? (Cuviosul Nicon, 20, p. 5) 


Frumoasă este şi natura noastră nordică... Însă lumea ce ne 
înconjoară este doar o palidă asemănare a lumii care a fost cândva, până 
la cădere. Există lumea Cerească, despre frumuseţile căreia nu avem nici 
o idee, iar a o înțelege şi a se desfăta de aceasta le este dat doar oamenilor 
sfinți. Această lume a rămas nestricată, însă lumea pământească s-a 
schimbat brusc după cădere. Este ca şi cum cineva ar fi luat cea mai bună 
cântare, de exemplu a lui Beethoven, şi ar fi despărțit-o pe tonalități, 
ratând astfel impresia unui tot întreg. Sau o pictură, de exemplu rafaelită, 
ar fi luat-o şi ar fi sfâşiat-o în mici bucățele, după care ar fi privit fiecare 
bucăţică în parte. Ce ar mai fi putut vedea atunci? Vreun degeţel sau, 

pe o altă bucăţică de pânză, vreo parte din îmbrăcăminte ş.a.m.d., însă 
impresia de măreție, dată de această pictură, sigur că nu-i va mai reuşi. 
Sfărâmați o statuie minunată în bucăţi - şi impresia frumuseții nu va 
mai fi. La fel şi lumea de astăzi. Unii nevoitori chiar îşi întorceau fețele 
de la aceasta. Cunoaştem că unul din ei şi-a astupat cu o icoană unicul 
geam din chilie, de unde se putea vedea o privelişte minunată. Cineva 
l-a întrebat: 

- Cum aşa, părinte, nici măcar nu vrei să arunci o privire, iar noi nu 
ne mai putem sătura să admirăm cerul, munții, marea Egee şi insulele ei? 

- Nu puteţi înțelege pentru ce am astupat geamul. Nu am nici o 
dorință să contemplu frumuseţile lumii acesteia - a răspuns nevoitorul. 

Făcuse acest lucru pentru că voia să contemple frumuseţea lumii 
celei de Sus şi nu dorea să-şi sustragă atenţia de la aceasta. Cu adevărat, cel 
ce a cunoscut fericirea cea înaltă, acela este nesimțitor pentru mângâ:ierile 
pământeşti. Dar, pentru această cunoaştere, trebuie să avem un suflet 
înalt. (Cuviosul Varsanufie, 3, p. 128, din 13.04.1911) 


Pământul este locul pribegiei, alexilului. Pentru crime, oamenii sunt 
condamnați la ocnă, unii pentru doisprezece, alții pentru cincisprezece 
ani, iar unii - pentru toată viața, până la moarte. Aşa şi noi, ne-am făcut 
vinovați, am păcătuit înaintea Domnului şi suntem osândiţi la pribegie, la 
ocnă. Însă Domnul este atât de plin de iubire, că şi în acest loc al pribegiei 
noastre ne-a lăsat o mulțime de frumuseți, multă bucurie şi mângâiere, 
lucruri care sunt înțelese mai ales de acele firi care sunt înzestrate cu 
sensibilitate artistică. Aceste frumuseți ale lumii prezente sunt doar o 
aluzie la frumuseţea pe care a avut-o lumea mai întâi creată, pe care au 
văzut-o Adam şi Eva. Acea frumuseţe a fost distrusă de păcatul primilor 
oameni. Căderea acestora a distrus frumuseţea lumii lui Dumnezeu, iar 
nouă ne-au rămas nişte cioburi ale ei, după care putem judeca cât de 
minunat a fost totul înainte de cădere. Dar va veni timpul apocalipsei şi 
totul va arde în foc. Se va aprinde pământul, şi soarele, şi luna - totul va 
arde, totul va dispărea şi se va ridica o nouă lume, mult mai minunată 
decât cea pe care au văzut-o primii oameni. Şi va fi atunci viață veşnică, 
plină de bucurie şi fericire în Hristos. (Cuviosul Varsanufie, 3, p. 142, din 
30.07.1911) 


Noi trăim în valea plângerii. Pentru aceasta şi suntem nevoiţi să ne 
petrecem timpul uneori săltând, alteori plângând. Măcar să ne mângâiem 
cu gândul că această vale a plângerii este vremelnică. Totul va trece în 
iureş, se va topi ca o umbră, ca un ecou şi va veni veşnicia statornică, 

neschimbătoare, nesfârşită şi, o, dacă ar fi pentru noi fericită, luminoasă! 
Să avem nădejde că Domnul, în nemărginita Lui milostivire, nu ne va 
lipsi de această bunătate. (Cuviosul Ambrozie, 23, Partea 1, p. 169) 


Lumea înconjurătoare acționează binefăcător asupra omului cu 
frumuseţile ei, iar sufletul putinciossă se desfăteze de frumusețea lumii este 
un suflet înalt. Însă omul care a ajuns la desăvârşire contemplă în sufletul 
său o frumuseţe înaintea căreia lumea cea văzută nimic nu înseamnă. 
Domnul a spus despre sufletul omenesc care iubeşte pe Dumnezeu: La el 
vom veni şi locaş la dânsul vom face (loan 14: 23). Este de neconceput cum 
într-o inimă mică încape Însuşi Domnul, iar unde este El, acolo este şi 
raiul, şi Împărăţia lui Dumnezeu. Împărăția lui Dumnezeu înlăuntrul vostru 
este (Luca 17: 21). (Cuviosul Varsanufie, 3, p. 92, din 27.12.1909) 


Trebuie să ştim că de fapt doar în Împărăția Cerească va fi pace 
desăvârşită. lar în lume, a zis Domnul, scârbe veți avea (loan 16: 33). Chiar 
şi oamenii spun: e bine acolo unde nu suntem. Pentru aceasta sfârşesc 
întotdeauna zicând: oricât ai măsura, tot iese clin. De aceea, de nevoie, 
se iscusesc să unească clinii şi să-i coasă, ca să le iasă un patrulater. 
Viaţa pământească este numită nu fără motiv o „vale a plângerii”. Plâng 
subalternii şi săracii, suspină conducătorii şi bogaţii. Nu este om pe 
pământ care să nu aibă scârbe şi întristări. Cercetând toate acestea, să ne 
îndreptăm mintea şi inima către multîndurata Pronie a lui Dumnezeu, 
care până acum ne-a hrănit şi ne-a dat toate cele de trebuință. Să punem 
toată întristarea noastră înaintea Domnului. (Cuviosul Ambrozie, 23, 
Partea 1, p. 198) 


Vieţuirea călugărească şi viețuirea în lume 


Toate felurile de vieţuire au crucea lor şi mângâ:ierile lor, lucru 
care vă este binecunoscut, însă dacă vă veţi închipui că viața de familie 
are doar bucurii şi, dimpotrivă, că vieţuirea călugărească e plină numai 
de greutăţi şi cruci, atunci — de la sine înţeles - voia trupului va depăşi pe 
cea a duhului. Totuşi, dacă vă veţi imagina şi greutățile vieţii de familie, 
şi, în acelaşi timp, negrija pentru problemele vieţii de fiecare zi a vieții 
călugăreşti, precum şi pacea conştiinţei dobândită din neînsemnatele 
jertfiri de sine, atunci cu siguranţă veţi alege viețuirea monahicească. 
Sfântul Apostol Pavel nu opreşte căsătoria, ci preferă mai degrabă viața 
de celibat, iar acelora le zice: Necaz în trup vor avea unii ca aceştia (| Cor. 7: 
28). Vă este cunoscut chipul viețuirii deşarte lumeşti, în care trebuie să te 

supuituturor formalităţilor. Cercetați-vă bine şi vedeţi dacă sunteți în stare 
de aşa ceva. Vă place să studiați cuvântul lui Dumnezeu şi învățăturile 
Sfinților Părinţi, dar veți avea oare această posibilitate viețuind în lume? 
În general, atunci când veţi vrea să trăiţi în bună cuviință, nu veţi putea 
evita lucrul despre care zice Sfântul Apostol: toți care voiesc cu bună 
credință a vieţui întru Hristos lisus, goniți vor fi (Il Tim. 3: 12). Nici măcar 
nu se ştie dacă vei alege o partidă bună. (...) Prin ceea ce vă spun nu vă 
îndepărtez de viața mondenă şi nici nu vă atrag către cea călugărească. 
Fără chemare de la Dumnezeu, este cu neputinţă să disprețuim lumea şi 
plăcerile ei. Aşteptaţi şi vedeţi ce va rândui Dumnezeu pentru voi. Cu 
siguranţă, ceea ce va rândui va fi cel mai bine, mai ales dacă ne supunem 
întru totul voii Lui celei sfinte. (Cuviosul Macarie, 24, Vol. 1, pp. 49-50) 


Ei (cei din lume) nu înțeleg felul de viețuire duhovnicească, 
crezând că şi acolo (în lume) pot să se roage, şi aşa mai departe, însă 
acum ai gustat, în parte, şi din primul şi din al doilea fel de viețuire şi ai 
găsit că aici este adevărata şcoală şi că este cu neputinţă să fii înşelat de 
falsele virtuţi, pentru că îndată ți se va arăta cât de departe eşti de viața 
cea adevărată. Iar acolo poți afla doar lauda oamenilor şi a dracilor; încă 
şi părerea de sine se va adăuga cu dibăcie părelnicelor virtuți şi, dacă ai 
mai fi rămas să viețuieşti acasă, n-ar fi fost lucru de mirare să ajungi la 
casa de nebuni. Unii mireni zic despre aceştia că „au citit prea mult”, dar 
mai corect ar fi de zis că „au căzut în înşelare”. (Cuviosul Macarie, 24, Vol. 
3, pp. 218-219) 


Drumul vieții 


Slavă lui Dumnezeu că ai fost în biserică măcar cu trupul, că măcar 
ai dorit să chemi pe Dumnezeu. Toată viața curge în deşertăciuni. Mintea 
petrece în gânduri deşarte şi printre ispite. Treptat, mintea atât de mult se 
va obişnui să-şi amintească de Dumnezeu, că, în forfota şi grijile lumeşti, 
fără să gândească, va gândi, fără să-şi amintească, îşi va aminti de EI. 
Măcar dacă ar merge fără să se oprească. Dacă încă mai ai în tine această 
dorinţă de înaintare, să nu-ţi fie frică, căci corăbioara ta este întreagă şi 
îşi săvârşeşte călătoria pe marea vieţii, sub acoperământul crucii, şi nu 
trebuie să te temi de furtunile ce s-ar putea dezlănţui. Nici o călătorie 
nu scapă de timpul ploios, cu atât mai mult calea vieţii noastre. Însă 
furtunile ce se abat pe această cale nu-i înspăimântă pe cei ce păşesc sub 
acoperământul mântuitoarei rugăciuni: „Doamne lisuse Hristoase, Fiul 

lui Dumnezeu, miluieşte-mă pe mine, păcătoasa”, - nu-i înfricoşează. 
Măcar de n-am cădea în melancolie, căci melancolia naşte deznădejdea, 
iar deznădejdea este păcat de moarte. 

Chiar dacă ţi se va întâmpla să păcătuieşti, crede în milostivirea 
lui Dumnezeu, adu pocăință şi mergi înainte fără să te tulburi. (Cuviosul 
Varsanufie, 3, p. 61, din 15.06.1909) 


Viaţa fiecărui om, mai ales a monahului, se desfăşoară după 
un oarecare plan de taină; totul în viață are un scop şi o înţelepciune. 
(Cuviosul Varsanufie, 5, p. 111, din 04.04.1909) 


Nu te mâhni că nu ai hamuri din curele, căci, dacă se rup cele din 
coajă de tei, le legi şi poți s-o iei la fugă. La întrebarea: „Ce înseamnă 
cuvintele acestea, părinte?”, starețul a răspuns: „Mergea odată un boier 
bogat în troica lui. Avea şi caii foarte buni, şi hamurile din curele. Mergea 
şi un sărac. Avea şi calul slab, şi hamurile din coajă de tei. Amândoi au 
căzut într-o groapă şi li s-au rupt hamurile. Slobozindu-se oarecum din 
acea groapă, săracul şi-a înnodat hamurile de coajă şi a plecat în treaba 
lui, iar cel bogat a rămas pe loc, căci hamurile de curele trebuiau cusute”. 
(Cuviosul Ambrozie, 1, Partea a II-a, p. 56) 


Toată viaţa (...) este o taină minunată, cunoscută doar de 
Dumnezeu. În viață nu există înlănțuire de evenimente întâmplătoare 
- totul este proniator. Noi nu înţelegem însemnătatea uneia sau alteia 
dintre întâmplări. Avem înaintea noastră o mulțime de cufăraşe, iar cheile 
lipsesc. Au fost (...) oameni cărora li s-au descoperit acestea... (Cuviosul 
Varsanufie, 5, p. 74, din 22.10.1908) 


Întrebare: „Cum să trăim?” 
Răspuns: „Să trăim - să nu ne tânguim, pe nimeni să nu osândim, 


pe nimeni să nu necăjim, cu tot respectul pentru toți. (Cuviosul Ambrozie, 
1, Partea I, p. 97) 


Întrebare: „Cum să trăim?” 

Răspuns: „Trebuie să trăim fără fățărnicie şi să ne purtăm fără 
obrăznicie, atunci lucrarea noastră va fi adevărată, pentru că altfel nu 
vom putea ieşi basma curată”. (Cuviosul Ambrozie, 1, Partea I, p. 97) 


Se poate viețui şi în lume, numai nu în bătaia tuturor vânturilor, ci 
în linişte. (Cuviosul Ambrozie, 1, Partea I, p. 97) 

Trebuie să viețuim pe pământ aşa cum o roată se învârteşte — căci 
aceasta se atinge de pământ foarte puțin, doar cu un punct, iar cu celelalte 
să îndreaptă mereu în sus; iar noi, dacă apucăm să ne lipim de pământ, 
nu ne mai putem dezlipi. (Cuviosul Ambrozie, 1, Partea I, p. 97) 


Pentru rânduirea vieţii tale, să faci dimineața şi seara câte şase 
metanii, adică trei Sfântului Nicolae şi trei Cuvioasei Eufrosinia, cu 
rugăciune către Sfântul Nicolae, zicând: „Roagă-te lui Dumnezeu pentru 
mine, păcătoasa, şi rânduieşte-mi viața după voia Domnului, spre 
mântuire!” (Cuviosul Anatolie, 7, pp. 316-317) 


Grija pentru cei apropiați 


Nu se cuvine să purtăm o atât de mare grijă pentru soarta rudelor 
noastre, ci mai curând, întru răbdarea sufletului nostru, să lăsăm totul 
în grija Domnului, mai ales pentru că această legătură este catastrofală 
pentru inimă şi străină credincioşiei Celui Preaînalt - pentru că toate 
evenimentele nu sunt oarbe, ci rânduite de pronia Cârmuitorului tuturor. 
Oricât am fi de sensibili, totuşi niciodată n-am putea să-i compătimim atât 
cât o face Ziditorul nostru şi, cu cât suntem mai sensibili pentru vreun 
lucru, cu atât suntem mai orbi în părerea noastră despre acesta... Mai ales 
pentru aceasta ar trebui cu sfințenie să ne încredințăm pe noi înşine şi pe 
cei apropiaţi ai noştri proniei Tatălui Ceresc, să fim cât mai moderați, să 
nu lăsăm inima să se întristeze peste măsură şi fără chibzuinţă. Şi mai 
gândeşte-te la un lucru: orice ar crede despre sine fraţii tăi şi oricât de 
îndărătnic ar fi tatăl tău, totuşi frații sunt cu mult mai îndatorați tatălui, 
decât invers... Nici n-ar mai trebui să petreci în mijlocul lor, căci ai făgăduit 
o lepădare de sine mai vrednică de chemarea Domnului. Pentru dânşii, 
compătimindu-i după putere, să zici în sufletul tău: „Fie voia Domnului” 
şi să aşezi toate întristările tale înaintea lui Dumnezeu, iar tu sileşte-te să 
te îndreptezi în Domnul. (Cuviosul Lev, 169) 


Grijile 
Vă plângețţi de grijile ce le aveţi şi vă pare rău pentru împrăştierea 
vieții voastre. Totuşi, vă cunoaşteţi datoria şi pentru ce am fost creați, aşa 


că bine ar fi şi în mijlocul împrăştierii să ţineţi minte aceasta, pentru ca şi 

din lucrările de zi cu zi să se arate dorința voastră de a împlini voia lui 
Dumnezeu, care, cu ajutorul Lui poate fi împlinită şi în fapte. Este totuşi 
cu neputinţă să rămânețţi într-o totală inactivitate fizică, pentru că atunci 
patimile vă vor asalta mai mult. (Cuviosul Macarie, Vol. 1, p. 64) 


Nu este rău să învățați, ca să cunoaşteţi cele ale gospodăririi. Nu 
sunteți alcătuit doar din suflet, ci şi din trup, iar trupul este trebuincios 
pentru mântuirea sufletului. Pentru aceasta trebuie să ne îngrijim şi de 
trup. (Cuviosul Macarie, 24, Vol. 3, p. 64) 


Zavistia 


Zavistia vine din mândrie şi, totodată, din indiferența de a împlini 
cele trebuincioase. Cain nu s-a îngrijit să aducă lui Dumnezeu o jertfă 
aleasă, iar când Dumnezeu, pentru această lipsă de grijă, a respins jertfa 
lui, iar pe cea osârdnică şi aleasă a lui Abel a primit-o, atunci acesta, 
cuprins de zavistie, a hotărât să ucidă şi l-a ucis pe dreptul Abel. Cel mai 
bine este să ne silim să dezrădăcinăm zavistia încă de la început, prin 
rugăciune şi spovedanie smerită şi prin tăcere binechibzuită. (Cuviosul 
Ambrozie, 23, Partea a II-a, p. 28) 


La început zavistia se face observată prin gelozie nepotrivită şi 
concurenţă, iar mai apoi prin râvna cu ciudă şi prin mustrare a celui pe 
care-l zavistuim. (Cuviosul Ambrozie, 23, Partea a II-a, p. 29) 


Mă întrebi despre patima zavistiei ce s-a cuibărit în tine şi te temi 
că va rămâne aşa până la moarte, şi eşti nedumerită cum ar putea veni 
aceasta din mândrie? Gândeşte-te, oare nu din iubire de sine şi de slavă 
deşartă o ai pe aceasta? Ştim încă de la Sfinţii Părinţii: „Cel iubitor de 
sine nu poate fi şi iubitor de frați”. Dacă te-ai fi îngrijit să dobândeşti 
smerenia, şi - nu mai zic - dacă ai fi avut smerenie, atunci l-ai fi ales 
pe aproapele şi tot binele acestuia, iar nu pe sine. Ce îl frământă pe cel 
ce zavistuieşte? Bunăstarea sau faptul că este preferat aproapele; chiar 
dacă şi el are aceleaşi bunătăţi, iar uneori este el cel ales, totuşi îi este 
ciudă pentru ceea ce are cel de lângă dânsul. lar unde este dragoste şi 
smerenie, acolo dispar toate şerpuirile zavistiei. Nu te tulbura că patima 
te necăjeşte, ci sileşte-te să te împotriveşti acesteia prin prihănire de 
sine, smerenie şi dragoste. Când este zavistie, atunci în mod evident 
dragostea şi smerenia sunt scoase afară, iar fără acestea, virtuțile nimic 
nu înseamnă. Nu te întrista şi nu gândi că până la moarte va rămâne cu 

tine această patimă. Cu cât se va împuțţina iubirea de sine şi se va înmulți 
dragostea şi smerenia, cu atât mai degrabă vei primi slobozire şi de la 
aceasta. (Cuviosul Macarie, 24, Vol. 3, pp. 277-278) 


Aflându-te în biserică şi simțind pace şi linişte, te-ai mângâiat 
prin acestea, după care a început să te lupte patima zavistiei din cauza 
că a fost preferată N. Şi te-a acoperit întunericul. Din aceasta trebuie 
să cunoşti că nu se cuvine să gândim în nici un fel despre noi înşine, 
chiar dacă ne-am învrednici de mari virtuți, pentru că oricum încă mai 
găzduim o puzderie de patimi înlăuntrul nostru... lar cât de amară este 
zavistia, e greu chiar şi a spune, şi această patimă nu vine dinafară, ci 
din aşezarea noastră lăuntrică; cel ce dobândeşte zavistia dobândeşte 
pe diavolul, iar diavolul este întuneric şi tulburare; iar unde este har, 
acolo este lumină şi pace. Luptă-te împotriva acestei patimi şi nu crede 
că oamenii îţi dau prilej pentru aceasta, pentru că aceste întâmplări, cu 
ştiinţa lui Dumnezeu îngăduite pentru tămăduirea ta, doar îţi arată că 
patima stătea până acum pitită, iar acum a început să se mişte. (Cuviosul 
Macarie, 24, Vol. 3, p. 316) 


Îmi descrii indiferența şi neîmpăcarea ce o simţi pentru cea cu 
care stai în chilie, din cauză că împarte cu simplitate lucruri surorilor. 
la cercetează-ţi inima şi vezi, oare nu din zavistie se tulbură? Desigur, ai 
putea să-i spui despre aceasta, dar pentru ce te mânii din cauza bunătăţii 
ei? Cel ce-şi aduce aminte de moarte şi se teme de chinurile veşnice, acela 
în tot chipul se sileşte să se îndrepteze şi mai mult se cercetează. 

Domnul a zis: Dacă voi nu veți ierta fiecare fratelui său greşalele lor, aşa 
şi Tatăl vostru cel Ceresc va face vouă (Matei 18: 35). (Cuviosul Iosif, 11, p. 278) 


Patima zavistiei nu lasă pe cel ce o are să se bucure de nici o 
sărbătoare şi nici atunci când are vreo ocazie fericită. Întotdeauna roade 
ca un vierme sufletul şi inima prin tristeţea ei întunecoasă, pentru că cel 
zavistnic socoteşte bunăstarea şi succesele aproapelui drept o nefericire 
pentru dânsul, iar dacă cineva este preferat în locul lui, atunci primeşte 
acest lucru ca o nedreptate. Odată, un împărat grec a voit să afle care 
din cei doi este mai rău, iubitorul de arginţi sau zavistnicul, şi le-a spus: 
„Cereţi de la mine fiecare ce voieşte, dar să ştiţi că cel de-al doilea va primi 
de două ori mai mult decât cel dintâi”. lubitorul de arginţi şi zavistnicul 
multă vreme au ezitat, nevrând să ceară fiecare cel dintâi, pentru ca să 
primească îndoit după aceea. În sfârşit, împăratul a zis celui zavistnic să 
ceară primul. Acesta, fiind cuprins de neiubire pentru aproapele, în loc 

de cerere a recurs la răutate şi a zis împăratului: „Stăpâne! Porunceşte să 
mi se scoată un ochi”. lar împăratul, mirat, l-a întrebat pentru ce a avut 
această dorință? La care zavistnicul a răspuns: „Pentru ca tu, stăpâne, să 
porunceşti ca tovarăşului meu să i se scoată ambii ochi”. 

lată cât de răufăcătoare şi păgubitoare pentru suflet este patima 
zavistiei, şi mai este şi răuvoitoare. Zavistnicul este gata să primească 
orice pagubă, numai ca aproapele să se păgubească îndoit. Am arătat aici 
treapta cea mai avansată a zavistiei. Însă zavistia, la fel ca şi alte patimi, are 
diferite măsuri şi stări, de aceea trebuie să ne străduim să o strivim şi să o 
dezrădăcinăm îndată ce o simțim, rugându-ne Atotputernicului Cunoscător 
al inimilor, Dumnezeu, prin cuvintele psalmilor: De cele ascunse ale mele 
curățeşte-mă şi de cele străine iartă pe roaba Ta sau pe robul Tău (Psalm 18: 
13-14). Apoi trebuie cu smerenie să mărturisim această neputinţă înaintea 
duhovnicului. lar al treilea remediu este să nu zicem nimic urâcios despre 
acel om pe care-l zavistuim. Făcând în felul acesta, putem cu ajutorul lui 
Dumnezeu să ne tămăduim de neputința zavistiei, chiar dacă nu atât de 
curând. (Cuviosul Ambrozie, 23, Partea a II-a, pp. 27-28) 


Dacă vrei să te izbăveşti şi de zavistie şi de gelozia păgubitoare de 
suflet, să faci acelaşi lucru, rugându-te: De cele ascunse ale mele curățeşte- 
mă, Doamne (Psalm 18: 13), şi cugetând că cele duhovniceşti nu se sfârşesc 
niciodată - ale tale nimeni nu le va fura şi nici tu nu le vei putea fura 
pe ale altcuiva, ci vor ajunge tuturor şi nu se vor împuțina. (Cuviosul 
Ambrozie, 23, Partea a II-a, pp. 87-88) 

Nu te împaci cu sora ta de chilie, m.]. Este clar că din zavistie nu te 
împaci. Aşa ceva - zavistia - n-ar trebui să fie. Maica egumenă o prețuieşte 
pe m.I., iar pe tine acest lucru te întărâtă; nu trebuie să te fuduleşti înaintea 
altora. În ochii lui Dumnezeu poate că ea este mai de preț decât tine. 
Rugaţi-vă una pentru alta, ca să vă tămăduiţi. (Cuviosul Iosif, 100) 


Copiii vrăjiți 


Am auzit că au fost cazuri când părinții îşi blestemau sau îşi 
vrăjeau copiii, iar aceştia îndată se făceau nevăzuți — îi purta dracul. Am 
auzit la fel de un caz când unul din aceşti copii a fost adus de drac înapoi 
şi povestea despre sine că împlinea tot ceea ce i se poruncea să facă spre 
răul oamenilor: „Atunci eu îi vedeam pe toți, iar pe mine şi pe dracii ce 
erau alături, nimeni nu ne vedea” - povestea acesta, iar eu la început mă 
miram foarte de cele povestite. (Cuviosul Varsanufie, 4, p. 15) 

Poruncile lui Dumnezeu 


După botez, este de neapărată trebuință lucrarea poruncilor lui 
Dumnezeu, prin care se păzeşte harul primit în timpul acestuia şi care, 
pe măsură ce înaintăm în lucrarea poruncilor, se înmulțeşte. lar dacă 
le călcăm, reînnoim şi dobândim iarăşi harul prin pocăință. (Cuviosul 
Macarie, 24, Vol. 1, p. 5) 


A trăi după poruncile lui Hristos este datoria tuturor creştinilor 
ortodocşi şi prin nimic nu ne putem dezvinovăţi înaintea lui Dumnezeu 
pentru neîmplinirea lor, decât prin neprețuita Lui răscumpărare, prin 
recunoaşterea sinceră a fărădelegilor noastre şi prin pocăință. (Cuviosul 
Macarie, 24, Vol. 1, p. 148) 


Pentru împlinirea poruncilor lui Dumnezeu, trebuie să avem 
smerenie şi, dacă puterea poruncilor va slăbi în noi, atunci smerenia ne 
va fi mijlocitoare. lar dacă vom lucra poruncile lui Dumnezeu şi vom dori 
să ne încredințăm de mântuirea noastră - adică să ne vedem mântuirea 
pur şi simplu ca în palmă -, atunci să ştim că ne înşelăm. Trebuie să 
lucrăm virtuțile, dar să nu vedem acest lucru, ci să punem îndreptările 
noastre pe seama lui Dumnezeu şi a ajutorului Lui, şi să ne smerim cu 
adevărat, fără fățărnicie. Porunca Domnului glăsuieşte: Aşa şi voi, când veți 
face toate cele ce vi s-au poruncit vouă, ziceți că slugi netrebnice suntem; că, ce 
am fost datori a face, am făcut (Luca 17: 10). Fariseul îşi vedea faptele sale cele 
bune şi mulțumea lui Dumnezeu, însă nu s-a îndreptat aşa cum a făcut-o 
smeritul vameş, care şi-a recunoscut păcătoşenia şi a cerut lui Dumnezeu 
să-i fie milostiv lui, păcătosului. (Cuviosul Macarie, 24, Vol. 1, p. 402) 


Străduieşte-te ca prin lucrarea poruncilor lui Dumnezeu să fii 
bineplăcută Lui, numai ai grijă ca toate acestea să fie îmbibate de smerenie, 
pentru că fără smerenie nu vor putea folosi. 

Dragostea lui Dumnezeu stă în împlinirea poruncilor Lui, iar nu 
în ceea ce crezi tu - în răpirea minții, care nu este deloc pe măsura ta. 
Mai bine ar fi, văzându-ți neputinţa, să te smereşti şi să te socoteşti mai 
prejos decât toți şi cu nici un chip să nu-ți pui nădejdea în sine. (Cuviosul 
Macarie, 24, Vol. 6, p. 130) 


Poruncile lui Dumnezeu trebuie împlinite oriunde cu smerenie, 
pentru că de la ele se naşte rodul cel duhovnicesc: dragostea, bucuria, 

pacea, îndelunga răbdare, credința, blândeţea, înfrânarea şi altele: 
căci prin împlinirea poruncilor se arată dragostea Domnului, după 
nemincinosul Lui cuvânt: Cela ce păzeşte poruncile Mele, acela este care Mă 
iubeşte pre Mine (loan 14: 21). lar poruncile Lui stau în dragostea pentru El 
şi pentru aproapele. Şi dacă gândim să împlinim doar dragostea pentru 
Dânsul prin săvârşirea pravilei şi prin rugăciuni, iar de cealaltă - ce 
ține de aproapele - nu ne îngrijim, atunci nici pe cea dintâi n-o făptuim, 
pentru că acestea două sunt strâns unite între ele şi una fără alta nu se 
pot face, după cuvântul Sfântului Apostol loan: De va zice cineva: iubesc 
pre Dumnezeu, iar pre fratele său urăşte, mincinos este... (| loan 4: 20). La 
fel spune şi Domnul: Nu tot cel ce îmi zice Mie: Doamne! Doamne! va intra 
întru Împărăția Cerurilor, ci acela ce face voia Tatălui Meu, Carele este în ceruri 
(Matei 7: 21). (Cuviosul Macarie, 24, Vol. 3, pp. 16-17) 


Mă întrebaţi cum să le faceţi pe toate necăutând la voia proprie şi 
cum să recunoaşteți şi să vedeţi voia lui Dumnezeu? Voia Domnului se 
vede în poruncile Lui, pe care noi trebuie să ne străduim a le împlini în 
purtarea noastră față de aproapele, iar în cazul neîmplinirii şi încălcării, 
să aducem pocăință. Voia noastră este răzvrătită şi este de trebuință o 
permanentă silire către împlinirea voii Lui, şi mai trebuie să cerem şi 
ajutor de la Dânsul. (Cuviosul Macarie, 24, Vol. 2, pp. 182-183) 


Fiecărui om îi este dată rațiunea, voia liberă şi, pentru încercarea 
acestora, legea. Împlinirea poruncilor lui Dumnezeu aduce omului 
mântuirea în orice este acesta chemat. Însă, dacă găsim în vreuna din 
chemările noastre piedică pentru păzirea curăției sau moralității şi în 
general pentru lucrarea poruncilor Domnului, atunci nu este sub nici o 
formă interzis să căutăm a fugi de ceea ce ne vatămă. (Cuviosul Macarie, 
24, Vol. 1, pp. 342-343) 


Domnul ne-a dăruit poruncile Lui şi ne-a poruncit să le împlinim; 
atunci când vom petrece viața noastră potrivit acestora, vom primi 
bunătățile Domnului aici şi în viaţa viitoare, iar dacă ne vom arăta 
călcători ai poruncilor Lui, atunci nu numai că aici vom fi pedepsiţi, ci, 
dacă nu ne vom pocăi, nu vom scăpa nici de pedeapsa veacului ce va să 
vină. (Cuviosul Macarie, 24, Vol. 1, pp. 100-101) 


Filosoful englez Darwin a creat un întreg sistem, după care toată 
viața este o luptă pentru existenţă, lupta celor puternici cu cei slabi, în 
care cei biruiți sunt sortiți morții, iar biruitorii triumfează. Acesta este 

începutul filosofiei animale, iar cei ce au crezut în ea nu se sinchisesc 
că omoară un om, că umilesc o femeie, că fură de la cel mai apropiat 
prieten - şi toate acestea le fac cu seninătate, în deplină convingere că 
au dreptul să făptuiască toate aceste fărădelegi. Iar începutul acestora 
este, iarăşi, cugetul căruia au crezut oamenii, gândul că nu există nimic 
interzis, că poruncile lui Dumnezeu nu sunt de neapărată trebuinţă, iar 
rânduielile bisericeşti sunt stânjenitoare. Nu se poate să ne încredem 
în aceste cugete. Trebuie o dată şi pentru totdeauna să ne supunem 
cerințelor Bisericii, oricât de stânjenitoare ar fi. Şi nici nu sunt atât de 
grele! Ce poate să ceară Biserica? Roagă-te; când e de trebuinţă, posteşte. 
Acestea trebuiesc împlinite. Despre poruncile Sale, Domnul spune că 
nu sunt împovărătoare. Care sunt aceste porunci? Fericiți cei milostivi... 
(Matei 5: 7) - să zicem că aceasta o mai împlinim cât de cât: dacă ni se 
înmoaie inima, dăm şi noi milostenie, ajutăm oamenilor săraci. Fericiți cei 
blânzi... (Matei 5: 5) - iar aici stă un zid foarte înalt, iritarea noastră, care 
ne împiedică să fim blânzi. Fericiți veți fi când vă vor ocări pre voi... (Matei 
5: 11) - şi aici, în iubirea noastră de sine şi în mândrie, avem un zăgaz de 
netrecut pentru împlinirea acestei porunci. Milostenie mai facem, chiar 
am putea să biruim şi întărâtarea noastră, dar să purtăm ocările şi încă 
să mai şi răsplătim cu bine pentru ele - aceasta este cu totul imposibil 
pentru noi. Şi iată că aceasta ne îngrădeşte şi ne desparte de Dumnezeu 
şi nici nu ne străduim să trecem peste aceasta - iar de trecut, trebuie 
să trecem. Unde să găsim puteri pentru asta? În rugăciune. (Cuviosul 
Varsanufie, 3, pp. 233-234) 


Şi Dumnezeu te va iubi pe tine. Pentru că El Singur spune: Cela 
ce păzeşte poruncile Mele, şi Eu îl voi iubi pre el şi Mă voi arăta lui (loan 14: 
21). Eu şi Tatăl Meu la el vom veni şi lăcaş la dânsul vom face (loan 14: 23). 
Înseamnă că aşa vor şi locui la tine în inimă. lar acestea ți le doresc ție, O., 
mai mult decât orice pe lumea aceasta. (Cuviosul Anatolie, 7, pp. 249-250) 


Legea Dumnezeului lui în inima lui şi nu se vor poticni paşii lui (Psalm 
36: 31). Cum să facem ca legea lui Dumnezeu să fie în inimă? Înainte 
de toate, trebuie s-o ținem minte. lar ca s-o ţinem minte, trebuie să o 
cunoaştem sau din cele ce auzim, sau din cele ce citim. Şi, ca s-o aflăm; 
trebuie să dorim şi să tindem către cunoaşterea legii Domnului. Însă 
nu este de ajuns numai să ştim şi să ținem minte legea lui Dumnezeu, 
căci dacă o cunoaştem doar cu mintea, aceasta va fi lipsită de viaţă. 
Doar primirea ei din inimă o umple. lar inimile tuturor sunt stricate şi 
pentru aceasta este de trebuință să ne silim să primim legea. Împărăția 

cerurilor se sileşte şi doar silitorii o răpesc pre ea (Matei 11: 12). Trebuie să ne 
străduim ca toată viața noastră, în întregime, şi nu doar în anumite ore 
şi zile rânduite, să fie construită după legea Domnului. Trebuie ca toată 
activitatea noastră s-o rânduim aşa, ca să fie conform voii lui Dumnezeu. 
Numai în aceste condiţii inima noastră va fi curată, şi doar cei curați cu 
inima vor vedea pre Dumnezeu (Matei 5: 8). (Cuviosul Nicon, 8, pp. 327-328) 


Fericiţi cei săraci cu duhul, că acelora este Împărăţia Cerurilor (Matei 
5: 3). Aceste cuvinte trebuie înțelese în felul următor: fericiți cei smeriţi, 
care îşi recunosc păcătoşenia şi nevrednicia. Din prima poruncă reiese 
cea de-a doua: Fericiţi cei ce plâng (Matei 5: 4). Cel ce se socoteşte a fi un 
nevrednic păcătos, acela îşi plânge păcatele sale. Iar cel ce-şi recunoaşte 
nedestoinicia şi îşi plânge păcatele nu poate fi supus mâniei, ci va fi blând, 
după exemplul Mântuitorului, Care a zis: Învățați-vă de la Mine, că sunt 
blând şi smerit cu inima (Matei 11: 29). Cei ce împlinesc a treia poruncă, 
despre nemâniere şi blândețe, vor dori din toată inima împlinirea 
dreptăţii lui Dumnezeu şi astfel vor făptui a patra poruncă: Fericiţi cei 
ce flămânzesc şi însetoşează de dreptate (Matei 5: 6). Prin împlinirea tuturor 
poruncilor, inima omului se face curată. Fericiţi cei curați cu inima (Matei 
5: 8). Lucrarea poruncilor umple sufletul de dragoste pentru Domnul. 
Nici un fel de chinuri, suferite pentru Domnul, nu sunt împovărătoare. 
Fericiţi veți fi când vă vor ocări pre voi şi vă vor goni şi vor zice tot cuvântul 
rău împotriva voastră, mințind pentru Mine. Bucurați-vă şi vă veseliţi, că plata 
voastră multă este în ceruri. Aşa au gonit pre proorocii cei mai înainte de voi 
(Matei 5: 11-12). (Cuviosul Nicon, 8, pp. 329-330) 


Cea mai mare parte a păcatelor noastre sunt din cauză că uităm 
poruncile lui Dumnezeu. (Cuviosul Nicon, 8, p. 334) 


Silirea noastră spre păzirea poruncilor lui Dumnezeu este de 
neapărată trebuinţă. Iar ajutorul lui Dumnezeu este întotdeauna cu noi. 
(Cuviosul Nicon, 8, p. 375) 


Lucrarea sufletului cea mântuitoare stă în însuşirea sfintei 
învățături evanghelice de către minte şi inimă. Cu mare regret, deseori 
oamenii (atât călugării, cât şi mirenii ce se socotesc a fi creştini), cărora le 
place să citească Sfânta Evanghelie, să meargă la biserică şi, în general, 
cei ce țin de Sfânta Biserică Ortodoxă sau care se socotesc a fi ca atare, 
nu vor sau nu se silesc să se alinieze, în toate întrebările şi problemele 
vieții, poruncilor Evanghelice, cunoscându-le - de parcă acestea, adică 

poruncile, sunt lăsate pentru toți, afară de dânşii. De exemplu, este bine 
cunoscut că Evanghelia cere ca noi să ne iertăm greşalele unii altora. Însă 
noi nu vrem să iertăm, ci găsim cuviincios într-un fel sau altul să răsplătim 
celui ce ne-a greşit şi astfel ne lepădăm de învăţătura lui Hristos, dacă nu 
prin cuvânt, atunci cu inima. 

Ce nebunie! Cuviosul Marcu Ascetul scrie: „Domnul este ascuns 
în poruncile Sale şi Se dobândeşte de cei ce-L caută, pe măsura împlinirii 
poruncilor Lui de către aceştia” (Legea duhului, cap. 190). Aceste cuvinte 
au un înţeles foarte adânc. Să-L găsească pe Domnul poate doar cel ce, 
în viața lui personală, împlineşte poruncile lui Hristos. lar dacă pentru 
cineva voia sa - „să fie aşa cum vreau eu” - este mai scumpă decât 
învăţătura lui Hristos, atunci mai bine ar fi să tac... Fiecare va secera 
ceea ce a semănat. 

Nu este de ajuns să cunoaştem Sfânta Evanghelie, ci să şi viețuim 
potrivit acesteia, căci altfel nu putem fi creştini, cu atât mai mult monahi. 
Omului îi este necesar să înceapă singur, personal, o viață nouă, după 
judecata Sfintei Evanghelii şi a Sfintei Biserici a lui Hristos - atât prin 
faptele exterioare, cât şi în suflet. Numai nevoinţa personală de curăţire a 
inimii de patimi, după poruncile lui Hristos, poate să limpezească această 
întrebare. (Cuviosul Nicon, 20, pp. 2-3) 


Legea Dumnezeului lui în inima lui şi nu se vor poticni paşii lui (Psalm 
36: 31). Când omul, cum s-ar zice, va pune legea lui Dumnezeu, sfintele 
Lui porunci, în inima sa, le va iubi, atunci va urî păcatul, se va aprinde 
de dorința vieții în Domnul şi se va opri de la tot păcatul. (Cuviosul 
Nicon, 6, p. 201) 


Întrebare: „Mă mustru... pentru că nu fac asupră-mi eforturi foarte 
mari, până la moarte”. 

Răspuns: „O încordare prea mare este vătămătoare. Ai putea să-ți 
pierzi puterile fără rost şi să slăbeşti. Trebuie să te îngrădeşti cu zalele de 
fier ale poruncilor. Fiecare mişcare a ta s-o faci doar după ce vei verifica 
dacă aceasta este potrivit poruncilor şi Sfintei Scripturi. Chiar şi cuvintele 
trebuie pronunțate după ce te vei ruga şi le vei confrunta cu Scriptura. 
(Cuviosul Nicon, 6, p. 229) 


Păcatul, ascuns sub masca binelui, se furişează şi vatămă sufletele celor 


ce nu se cercetează în lumina Evangheliei. Binele Evangheliei cere lepădare 
de sine, „lepădarea voii şi rațiunii proprii”. (Cuviosul Nicon, 20, p. 8) 

Doreşti să împlineşti voia şi poruncile lui Dumnezeu, iar în fapte 
vezi că această împlinire este mult prea departe de ceea ce ţi-ai dorit. Mă 
întrebi dacă este cu putință să dobândeşti libertate duhovnicească, sau 
acest lucru nu este dat tuturor? Celui ce caută, i se va da - „căutați şi veți 
afla” —, precum văduva din Evanghelie căuta să fie apărată de cel ce a 
nedreptățit-o, aşa şi noi trebuie să cerem. (Cuviosul Ilarion, 45) 


Faceţi bine aproapelui - amintea mereu starețul -, faceţi cele 
dinafară, iar când acestea vor fi în ordine, atunci şi cele dinlăuntru se vor 
pune în rânduială. Însă, făcând binele, să nu vă mândriţi, ci mulțumiți 
Domnului zicând: „Cu binecuvântarea Ta, Doamne, am săvârşit aceasta”. 
Ţineţi minte predanisirea: Fără Mine nu puteți face nimic (loan 15: 5). 
(Cuviosul Nectarie, 13, p. 81) 


Ca sănu pierdem harul Domnului, să stăruim mai mult în dobândirea 
aducerii aminte de Dumnezeu. Trebuie să urmăm cuvântul Lui, adică 
poruncile, precum El Însuşi a spus: Cela ce păzeşte poruncile Mele, acela este 
care Mă iubeşte pre Mine (loan 14: 21). Tot aşa se dobândeşte şi slujirea sinceră 
a lui Dumnezeu din toată inima. (Cuviosul Nectarie, 13, p. 178) 


Trebuie să ne iubim aproapele, să-l iubim cu adevărat, iar nu din 
calcule. Dragostea este lucrul cel mai frumos, cel mai sfânt. Este o adevărată 
minune! Dar oamenii au denaturat-o, iar ea trebuie să fie precum o avea 
Hristos atunci când a suferit pentru noi. (Cuviosul Nectarie, 13, 79) 


Lucrarea poruncilor Domnului viază sufletul şi chiar şi trupul din 
plin ţi-l împacă şi ţi-l linişteşte. (Cuviosul Lev, 12, p. 349) 


Multînduratul Dumnezeu, după judecăţile pe care le ştie, să 
ne dea înțelepciune şi să ne îndrepteze pe calea păzirii poruncilor Lui 
dumnezeieşti, prin care se dobândeşte viața veşnică şi veşnica fericire, 
unde îl va aşeza pe fiecare din noi purtarea de grijă a lui Dumnezeu şi 
despre care spun psalmii: În tot locul stăpânirii Lui, binecuvântează, suflete 
al meu, pre Domnul (Psalm 102: 22). (Cuviosul Ambrozie, 23, Partea [, p. 29) 


Pace este multă celor ce iubesc legea Ta şi nu este lor sminteală (Psalm 
118: 165). Altă cale pentru dobândirea aşezării paşnice a sufletului, 
afară de împlinirea poruncilor Evanghelice ale lui Dumnezeu, este cu 
neputinţă de inventat. lar poruncile Evanghelice ne cer, în primul rând, 
răbdare cu smerenie şi purtarea tuturor ispitelor, precum s-a şi scris: 

Întru răbdarea voastră veți dobândi sufletele voastre (Luca 21: 19) şi cela ce va 
răbda până în sfârşit, acela se va mântui (Matei 10: 22), ca să nu judecăm pe 
nimeni, ci să-i lăsăm pe toți judecății lui Dumnezeu şi voii lor personale. 
Pentru că unul singur este Judecătorul celor vii şi al celor morți, înaintea 
Căruia fiecare dintre noi, din faptele sale, se va proslăvi sau se va ruşina. 
(Cuviosul Ambrozie, 23, Partea I, p. 36) 


Încerc să vă conving să credeți (...) cuvântului evanghelic al 
Domnului Însuşi, Care grăieşte: De voieşti să intri în viaţă, păzeşte poruncile 
(Matei 19: 17). Şi iarăşi: Nu tot cel ce îmi zice Mie: Doamne! Doamne! va 
intra întru Împărăția Cerurilor, ci acela ce face voia Tatălui Meu (Matei 7: 21). 
Pătrunde cu mintea aceste cuvinte şi nu crede că te vei mântui doar dacă 
vei face pravila de chilie, dar nu vei împlini poruncile lui Dumnezeu, dintre 
care cea de căpătâi este aceasta: Fățarnice, scoate întâi bârna din ochiul tău, şi 
atunci vei vedea să scoţi stercul din ochiul fratelui tău... (Matei 7: 5). (Cuviosul 
Ambrozie, 23, Partea a Il-a, pp. 72-73) 


Mi-ai scris că ai auzit o voce lăuntrică ce ţi-a zis: „Linişteşte-te în 
Domnul”. Mă întrebi ce ar putea însemna aceste cuvinte. În primul rând 
cred că înseamnă că cel ce voieşte să aibă pace în Domnul trebuie să 
se străduiască să împlinească toate poruncile Lui, precum a zis Sfântul 
Prooroc David: Pentru aceasta spre toate poruncile Tale m-am îndreptat, toată 
calea nedreaptă am urât (Psalm 118: 128). 

Făcând astfel, celui ce vrea să se liniştească în Domnul i se cade să se 
silească spre iubirea vrăjmaşilor, să binecuvânteze pe cei ce-l blesteamă, 
să facă bine celor ce-l urăsc şi să se roage pentru cei ce-l necăjesc şi îl 
gonesc. Dacă nu ne vom sili către aceasta, atunci nu vom putea avea pace 
desăvârşită în Dumnezeu. Şi, cu cât ne vom îngădui să ne dezvinovățim 
şi să învinuim pe ceilalți, pe atât ne vom lipsi de pacea sufletească, după 
cum se zice şi în psalmi: Pace este multă celor ce iubesc legea Ta şi nu este lor 
sminteală (Psalm 118: 165). (Cuviosul Ambrozie, 23, Partea a III-a, p. 66) 


Alvostru N. găseşte că învăţătura lui Hristos nu este nici pe departe 
perfectă. Această învățătură li se pare astfel oamenilor necredincioşi şi — 
pentru aceasta - nepăsători în împlinirea poruncilor de viață dătătoare 
ale lui Hristos. lar cel ce în simplitatea inimii crede şi, după putere şi 
posibilitate, se străduieşte să-şi îndrepteze viața după legea lui Hristos, 
acela prin propria experienţă se convinge că niciodată n-a fost şi nici nu 
poate să fie o învăţătură mai perfectă decât aceasta. 

Cauza imperfecțiunii lui Hristos, N. al vostru o socoteşte a fi 
promisiunea Domnului de a răsplăti celor ce vor împlini poruncile Lui. 
Dar această răsplată nu este una oarecare, de exemplu: pentru că a săpat 
o groapă, unui țăran îi dai o rublă. Nu. La Domnul însăşi împlinirea 
poruncilor slujeşte omului drept răsplată, pentru că ea concordă cu 
conştiinţa lui, motiv pentru care în sufletul omului se statorniceşte 
împăcarea cu Dumnezeu, cu aproapele şi cu sine însuşi. De aceea, un 
astfel de om este întotdeauna plin de pace. Aceasta şi este răsplata lui 
de aici, care va trece cu dânsul şi în veşnicie. (Cuviosul Ambrozie, 23, 
Partea I, pp. 204-205) 


Al vostru N. socoteşte că promisiunea Domnului de a răsplăti 
pentru împlinirea poruncilor Lui este semnul unei înțelepciuni adânci a 
Mântuitorului şi găseşte că, chipurile, doar în acest mod învățătura Lui a 
putut să se răspândească atât de repede. Însă doar promisiunea răsplății 
n-ar fi fost în stare să facă acest lucru. Pentru că şi în mahomedanism şi 
în alte religii, în care oamenii cred în viața după moarte, sunt promise 
răsplăți la ieşirea din viaţă. lar la răspândirea adevăratei religii creştineşti 
a contribuit, mai ales, influența binefăcătoare a învăţăturii lui Hristos 
asupra celor ce i-au urmat. Această influenţă o poate simţi şi astăzi fiecare 
din cei ce cred cu adevărat în Domnul lisus Hristos şi care îşi îndreptează 
viața după poruncile Lui de viață dătătoare. Din cele spuse mai sus, un 
astfel de om se desfătează încă de pe pământ cu pacea cerească. (Cuviosul 
Ambrozie, 23, Partea I, p. 205) 


Întrebare: „Cum să înțelegem cuvintele Scripturii: Fiţi înţelepţi ca 
şerpii (Matei 10: 16)?" 

Răspuns: „Şarpele, atunci când trebuie să-şi schimbe pielea cea 
veche pe una nouă, trece printr-un loc foarte strâmt, foarte îngust, şi 
astfel îi este uşor să lase pielea sa cea dintâi: tot aşa şi omul, voind să-şi 
lepede stricăciunea, trebuie să meargă pe calea cea strâmtă a împlinirii 
poruncilor Evanghelice...” (Cuviosul Ambrozie, 1, Partea 1, pp. 101-102) 


Copilaşul meu duhovnicesc! Îmi scrii că, în timpul de față, în 
sufletul tău domnesc trei simțăminte: dorința crescândă de a avea o 
viață creştinească îmbunătățită şi adevărată şi dragostea de Dumnezeu, 
precum şi atracția deasă către rugăciunea lăuntrică, din care desigur 
că vine dragostea şi dorința călugăriei celei dinlăuntru, pentru că cea 
dinafară îţi este încă inaccesibilă din cauza diferitor obstacole sufleteşti. 
În această situaţi, ține-te mai cu asprime şi mai cu putere de învățătura 

evanghelică... Celor spuse mai sus adaug cuvintele psalmilor, grăite de 
Duhul Sfânt prin proorocul David: Nădăjduieşte spre Domnul şi fă bunătate 
şi locuieşte pământul şi te vei paşte întru bogăţia lui. Desfătează-te în Domnul 
şi-ţi va da ție cererile inimii tale. Descoperă spre Domnul calea ta şi nădăjduieşte 
întru Dânsul şi El va face. Şi va scoate ca lumina dreptatea ta şi judecata ta 
ca miazăzi. Supune-te Domnului şi-L roagă pe Dânsul... (Psalm 36: 3-7). 
Cuvintele psalmului: Locuieşte pământul şi te vei paşte întru bogăția lui, 
raportate la tine pot însemna că tu, prin îndreptările tale, ai ajutat surorilor 
ce s-au adunat să se stabilească acolo unde locuiţi. Supune-te Domnului 
şi-L roagă pe Dânsul înseamnă: în tot chipul străduieşte-te să viețuieşti 
după poruncile Evangheliei lui Dumnezeu şi roagă-te cât mai mult şi 
cere Domnului să te ajute în aceasta. Desfătează-te în Domnul înseamnă: 
să nu cauţi în nimic mai multă mângâiere decât în legea Domnului şi în 
a plăcea Lui. Nu în zadar se spune în Scriptură: Pace este multă celor ce 
iubesc legea Ta şi nu este lor sminteală (Psalm 118: 165). Însă cele mai de 
căpetenie şi mai importante porunci din legea evanghelică sunt trei: nu 
judecaţi şi nu veți fi judecaţi; nu osândiţi şi nu veți fi osândiți; iertați şi 
vi se va ierta vouă. Dacă mai înainte de toate ne vom ţine de împlinirea 
acestor porunci, atunci ne va fi uşor să le împlinim şi pe celelalte. (Cuviosul 
Ambrozie, 23, Partea I, p. 27) 


Unii, văzând că Domnul nu le dă, vreme îndelungată, felul de viață 
ce şi-l doresc, prin care nădăjduiesc să dobândească folos sufletului şi pace 
inimii lor neliniştite, devin nepăsători şi se molipsesc de gândul mincinos, 
insuflat de vrăjmaşul, precum că se vor sili către virtute atunci când le 
va fi cu putință (de exemplu, când se vor învrednici de călugărie sau de 
viață pustnicească, sau când nu vor mai avea anumite responsabilități, şi 
aşa mai departe), iar acum acest lucru le este cu neputinţă de săvârşit. 

Aceştia să ştie că viața noastră se rânduieşte nu după cum ne 
place, ci prin purtarea de grijă a lui Dumnezeu, că pacea se dobândeşte 
prin tăierea voii proprii, că niciodată nu e cu putinţă de găsit o înlănțuire 
perfectă a evenimentelor, că Domnul niciodată nu cere de la noi ceva 
imposibil de făcut şi că împlinirea după putere a poruncilor lui Dumnezeu 
este cu putință oriunde şi oricând. Pentru că ne silim după putere spre 
bunăcuviință în locul şi situația rânduită, Dumnezeu, văzând că omul 
este pregătit, împlineşte dorinţa lui cea bună... (Cuviosul Nicon, 20, p. 6) 

Predanisirile stareților 


1) Să aveţi lepădarea voii şi cugetului vostru. 

2) Cu oricine vă veţi întâlni şi în orice loc vă veţi afla, să vă socotiți 
mai prejos decât acesta. 

3) Pomenirea morții să o pecetluiți cât mai adânc în inimă. 

4) Prihănirea de sine. 

5) Să aveți întotdeauna rugăciunea cu smerenie. 

6) Dacă se va întâmpla să vă mustre cineva, să primiți mustrarea 
cu bucurie, ca pe un leac pentru suflet. 

7) Ceea ce vi se va spune [de duhovnic], să împliniți cu exactitate. 

8) Dacă din uitare sau din obişnuinţă se va întâmpla să păcătuiți, 
spovediţi acestea cu sinceritate, aşa cum a fost, fără viclenie. (Cuviosul 
Antonie, 17, p. 198) 


Să păstraţi între voi tăcerea. Afară de cele trebuincioase, nimic 
străin să nu vorbiți, ca să aveți mintea voastră curată la rugăciune. 
Mustraţi-vă şi vă prihăniţi în cugetul vostru şi socotiți-vă mai prejos 
decât toți şi Dumnezeu va căuta la smerenia voastră şi vă va acoperi de 
toate ispitele. (Cuviosul Moisi, 16, p. 234) 


Predanisiri surorilor începătoare 


1. Nu vă lăsaţi robite de lene şi moleşeală, ci prin scurta rugăciune 
- Doamne lisuse Hristoase, Fiul lui Dumnezeu, miluieşte-mă pe mine 
păcătoasa - să le staţi împotrivă. 

2. De trebuință este să vedeți chipul lui Dumnezeu în chipul 
stareței voastre, să-i fiți credincioase şi să aveţi încredere în ea şi, dacă 
ea însăşi va descoperi toate slăbiciunile voastre înaintea altora sau va 
porunci vouă să faceţi acest lucru, atunci chiar şi numai pentru aceasta 
vă va mântui Dumnezeu. 

3. Mândria iubeşte să aibă prioritate înaintea tuturor, iar smerenia 
nu se compară cu nimeni, ci se socoteşte mai prejos decât toți. 

4. Atunci când vă predaţi cu totul lui Dumnezeu, nu se cuvine să 
purtaţi grija hainelor şi să vă legaţi inima de ele. 

5. La trapeză trebuie să veniţi întotdeauna, în afara cazului de 
neputinţă, când, cu blagoslovenie, puteți mânca şi la chilie. 


207 


6. (Despre purtarea cu surorile) — să le purtaţi respect şi dragoste în 
Domnul, păzindu-vă de vorba deşartă şi hulire. 

7. (Despre ocări) Toate acestea pot să se întâmple, însă nu trebuie 
să vă răzvrătiți, arătând că primiţi cu răutate ocările lor. Pentru cei 
mândri, ocara este ca un cuțit în inimă, iar pentru cei smeriți — o comoară 
neprețuită. 

8. (Despre convorbirile nefolositoare) Să urmaţi exemplul Sfântului 
Prooroc David: Iar eu ca un surd nu auzeam şi ca un mut ce nu-şi deschide 
gura sa (Psalm 37: 14). 

9. Un singur Dumnezeu lucrează în toți duhovnicii şi în toate 
starețele şi, după măsura credinței ce o aveţi față de ei, veți primi 
răspunsuri de la dânşii. 

10. Ceea ce se va întâmpla contrar voii voastre va fi de mare folos 
sufletelor voastre. 

În astfel de cazuri trebuie să spuneți: bine este mie, Doamne, că 
m-ai smerit pe mine, cea păcătoasă şi plină de mândrie. 

11. (Despre împreună-viețuitoare) Să fiți cu dragoste sinceră către 
ea, nu ca pentru una mai mare decât voi, ci ca şi pentru mama voastră, şi 
ceea ce vă va zice să nu faceţi - să nu faceți. 

12. Toate ale voastre trebuie să le lăsaţi fără tulburare pentru sfânta 
ascultare, pentru că aceasta este mai mare decât pravila voastră, decât 
postul şi rugăciunea. 

13. Fiică, dacă ai început a lucra Domnului Dumnezeu, atunci 
găteşte-ți sufletul în ispite, ținând minte cuvântul Apostolului care zice: 
Iar care sunt ai lui FHristos, trupul şi-au răstignit împreună cu patimile şi cu 
poftele (Gal. 5: 24). (Cuviosul Antonie, 22, pp. 262-264) 


Dangătul clopotelor 


Ştiţi ce reprezintă dangătul? Glasul Arhanghelului, care va răsuna 
la sfârşitul lumii. Despre acest sfârşit ne şi aminteşte clopotul. (Cuviosul 
Varsanufie, 3, p. 143, din 30.07.1911) 


Scrii că toate obiectele de biserică şi clopotele pentru mănăstirea 
voastră au fost cumpărate la Moscova. Pentru început va fi bun şi 
dangătul cel din 50 de pudzi, numai că nu cred ca sunetul clopotelor 
direct cumpărate să fie reuşit, pentru că acestea sunt turnate în marea 
lor majoritate din clopote vechi. Un astfel de dangăt sună stricat. lar cel 
ce vrea să aibă un clopot bun trebuie singur să cumpere aramă bună şi 

cositor, la proporția cuvenită, şi să dea comandă să fie turnat la fabrică. 
Dangătul unui astfel de clopot va fi curat şi puternic. (Cuviosul Ambrozie, 
23, Partea a III-a, p. 129) 


Sănătatea 


Nu vă lăudaţi cu sănătatea voastră — nici cu cea duhovnicească, 
nici cu cea trupească; vă este cunoscut că acestea din urmă pornesc de la 
cele dintâi. Pentru aceasta trebuie să ne îngrijim mai mult de tămăduirea 
acestora - adică a rănilor sufleteşti, ca să ne arătăm în veacul viitor întregi, 
căci chiar dacă trupul mai boleşte; acesta este vremelnic şi va putrezi 
cu totul, iar sufletul este veşnic şi nemuritor! Mai ales acum, în vremea 
postului, grijeşte-te de tămăduirea lui. Doctorul este întotdeauna gata să ne 
dea leacul, însă faptele depind de noi. (Cuviosul Macarie, 24, Vol. 6, p. 344) 


Cucernica voastră bunică, anume pentru faptul că era cucernică, 
că se ruga mult şi ţinea toate posturile şi zilele de post din săptămână, 
rareori se îmbolnăvea şi a trăit aproape o sută de ani. lar copiii ei, la fel 
şi unii nepoței, fără prea multe mustrări de cuget încalcă posturile, însă 
aproape fără încetare bolesc şi mor cu zile. (Cuviosul Antonie, 22, p. 161) 


Având sănătatea şubredă, de trebuință este să ne îngrijim mai 
mult de aşezarea sufletească şi să privim moartea ca pe o odihnă de la 
munci. (Cuviosul Macarie, 24, Vol. 3, p. 128) 


Atunci când m-aţi vizitat, n-am observat că ați avea vreo boală 
gravă, însă poate că vi s-a şubrezit sănătatea din cauza nesfârşitelor 
tratamente pe care le faceţi şi prin care, uneori, un doctor neiscusit poate 
dobori şi un om sănătos. (Cuviosul Antonie, 22, p. 49) 


Am venit la mănăstire să căutăm Împărăţia lui Dumnezeu şi nu 
sănătatea trupului. lar cel ce are nevoie de sănătate, i se va adăuga lui. 
(Cuviosul Anatolie, 7, p. 141) 


Tu, M., păzeşte-ți sănătatea şi nu lăsa să se ajungă până la tulburare 
nervoasă. Dacă te vei socoti vinovată, aşa cum ţi-am înfățişat mai înainte, 
atunci smerenia va domni în sufletul tău, iar dacă vei socoti ca pricină firea, 
atunci se poate ca boala să sporească. (Cuviosul Macarie, 24, Vol. 4, p. 73) 

Sănătatea este cel mai de preț lucru pentru voi, iar de aceasta 
este întotdeauna legată şi buna aşezare sufletească, ce poate să vă aducă 
odihnă. (Cuviosul Macarie, 24, Vol. 1, p. 70) 


Răul 


Îmi scrieți următoarele: în Evanghelie este spus că la sfârşitul lumii 
răul va birui binele. În Evanghelie nu se spune nimic de felul acesta, ci 
doar că, atunci când va veni Fiul Omului, oare va afla credința pre pământ? 
(Luca 18: 8) şi că pentru înmulțirea fărădelegii va răci dragostea multora 
(Matei 24: 12). lar Sfântul Apostol Pavel zice că înaintea celei de a Doua 
Veniri a Mântuitorului se va arăta omul păcatului, fiul pieirii, potrivnicul 
şi care se va înălța mai presus de tot cel ce se zice Dumnezeu (Il Tes. 2: 3-4), 
adică antihristul. Însă tot aici se spune că Domnul îl va omori cu duhul gurii 
Sale şi îl va pierde cu arătarea venirii Sale (Il Tes. 2: 8). Prin urmare, unde 
vedeți aici biruinţă a răului asupra binelui? Şi, în general, orice biruință a 
răului asupra binelui este întotdeauna doar părută, vremelnică. (Cuviosul 
Ambrozie, 23, Partea 1, p. 97) 


Omul a fost creat de Dumnezeu bun şi neprihănit. După căderea lui 
Adam, în firea omului a pătruns păcatul, a intrat răul. Ca să-l izbăvească 
pe om de acest rău, după judecăţile lui Dumnezeu, a fost de trebuinţă ca 
Domnul - a doua Faţă a Sfintei Treimi - să Se facă Om şi să răscumpere 
omul din răul pe care l-a suferit. Răscumpărarea oamenilor s-a înfăptuit 
de Domnul nostru lisus Hristos pe Golgota, pe Cruce, prin patima Lui, 
prin moarte şi Înviere. În aceasta trebuie să credem. Aceasta este temelia 
credinţei noastre. Afară de aceasta, Hristos a dat oamenilor poruncile Sale, 
care învață omul cum trebuie să trăiască pentru a fi urmaşul şi ucenicul Lui, 
pentru a lucra voia Lui spre veşnica mântuire a sufletului. Cel ce primeşte 
cu inima sa pe Hristos-Răscumpărătorul şi sfintele legi evangheliceşti şi 
va trăi după acestea, acela se face pe sine creştin, iar cel ce le respinge sau 
rămâne nepăsător față de acestea, acela rămâne doar cu firea lui căzută, 
în care binele este dintru început amestecat cu răul. Un astfel de om nu 
poate fi numit creştin, pentru că este străin vieţii creştineşti şi mântuirii 
lui Hristos. Prin masca binelui, rămasă în firea cea căzută, vrăjmaşul se 
sileşte să-i tragă pe toți de la Hristos, dovedind cu răutate şi viclenie că 
binele firii căzute este singurul fel de bine - deoarece aşa şi pare să fie în 
ochii celui ce nu cunoaşte învățătura lui Hristos. Cel ce, necăutând la toate 
ispitirile vrăjmaşului, se va ţine de învăţătura evanghelică, acela trebuie 

neapărat să treacă prin războiul dinlăuntrul său. 

Firea cea căzută se iubeşte pe sine şi iubeşte lumea aceasta, iar 
Evanghelia cere lepădare de sine şi dragoste pentru Dumnezeu. De 
aceea, acestea două nu se pot împăca între ele niciodată. (Cuviosul 
Nicon, 20, pp. 8-9) 


Ţinerea de minte a răului 


Ce fel de părere greşită ai tu despre una din surori, de, atunci 
când vine spre voi şi auzi glasul ei, fără să vrei te străpunge la inimă şi te 
gândeşti că, negreşit, vine cu rea intenție? Cum, însă, nu vezi că aceasta 
ți se întâmplă din cauza aşezării tale, impregnate de ținerea de minte a 
răului ce-i porți? Să ştii că acestea vrăjmaşul ţi le insuflă pentru ca şi mai 
mult să-ți întărească această amintire. (Cuviosul Macarie, 24, Vol. 5, p. 511) 


Scrii că atunci când ţi se întâmplă să fii ocărâtă şi mustrată, chiar 
dacă în acel moment nu poţi, totuşi mai târziu se aprinde scânteia 
[mâniei] şi te răzbuni negreşit prin ceva, satisfăcându-ți patima ţinerii 
de minte a răului - ca şi cum ţi-ai potoli foamea prin oarece mâncare. O! 
Ai ajuns într-o stare dezastruoasă. Aceasta înseamnă că răul ţi-a intrat 
în obişnuință şi că trebuie cât mai repede să începi nevoinţa împotriva 
acestuia, ca să primeşti vindecare cu ajutorul lui Dumnezeu. (Cuviosul 
Macarie, 24, Vol. 3, p. 146) 


Te-ai speriat de cerul înroşit, iar să ţii minte răul nu-ţi este frică. 
Nu acesta este cerul nostru, ci cerul cerurilor, mai presus de ceruri! Acolo 
unde este Însuşi Dumnezeu, Dragostea şi Bucuria cea Veşnică! Lumina 
cea Veşnică! Iar cerul acesta va arde. Şi toate stihiile se vor aprinde. lar 
locul nostru este în ceruri. Rabdă, smereşte-te şi vei fi acolo. (Cuviosul 
Anatolie, 7, pp. 82-83) 


Dacă vezi că gândurile cele rele lucrează tainic în tine, oprindu- 
te, roagă-te lui Dumnezeu pentru cei ce te-au necăjit şi cere milostivire 
pentru rugăciunile lor. Încearcă întotdeauna să te găseşti vinovată de 
ceva. Dacă de data aceasta n-ai dat vreun prilej, înseamnă că ţi s-a trimis 
ocară pentru păcatele cele din trecut şi ca să ţi se vădească aşezarea cea 
rea... (Cuviosul Lev, 161) 

Vorbirea de rău 


Dacă vei spune ceva rău despre vreun frate sau vreo soră, chiar 
dacă acesta ar fi adevărul, vei pricinui o rană de nevindecat sufletului 
tău. Să vorbeşti altora despre păcatele fraților poți doar atunci când ai în 
inima ta un singur scop - folosul sufletesc al celui ce a păcătuit. (Cuviosul 
Nicon, 8, p. 334) 


Egumenia 


Cinul de egumen sau egumenă vine de la cuvântul hegemon, 
adică simplu conducător, iar pentru a-i deosebi de conducătorii simpli, 
cei duhovniceşti sunt numiți egumeni sau egumene. Pentru aceasta, şi 
conducerea lor nu trebuie să fie una obişnuită, ci una duhovnicească, în 
acord cu spusele Sfântului Apostol Pavel, care zice: De trăim cu Duhul, 
cu Duhul să şi umblăm (Gal. 5: 25). Să nu fim măreți în deşert, unul pre altul 
întărâtând, unul altuia pizmuind (Gal. 5: 26). Şi încă: Voi, cei duhovniceşti, 
îndreptați pre unul ca acela cu duhul blândeţelor; păzindu-te pre tine, ca să nu 
cazi şi tu în ispită (Gal. 6: 1). (Cuviosul Ambrozie, 23, Partea a II-a, p. 190) 


Te blagoslovescsă fii egumenă (...) pestetine însăți şi peste proastele 
tale obiceiuri. Iar pentru celelalte nu pot să-ți dau binecuvântare, pentru 
că această începătură [pentru tine] nu numai că nu poate fi folositoare, ci 
poate să fie chiar primejdioasă. (Cuviosul Ambrozie, 23, Partea a II-a, p. 65) 


Legat de egumenie, despre care prezicea Ivanuşca, lasă-te în voia 
lui Dumnezeu şi crede că Domnul nimănui nu trimite ispite peste puteri 
şi, dacă rânduieşte pe cineva într-o slujire oarecare, atunci este gata în 
acelaşi timp să trimită şi ajutorul Său atotputernic celor care-l cer cu 
credinţă şi osârdie. (Cuviosul Ambrozie, 23, Partea a III-a, p. 122) 


Am simţit compătimire nu pentru trecerea Maicii la cele veşnice, 
pentru că sunt convins că ea a fost luată de la noi întru odihnă! Ci vă 
compătimesc pe voi, cei rămaşi orfani şi care încă nu v-aţi format năravul 
prin ascultare; dar încă aceea ştiu că Domnul cel Multmilostiv a lămurit 
în Scriptura Lui cea Dumnezeiască că nu vrea moarte păcătosului, ci ca 
să se mântuiască şi la cunoştinţa adevărului să vină. Pentru aceasta şi 
trebuie să cugetăm că, dacă Dumnezeu ar fi hotărât că, după înclinarea 

noastră, am fi putut avea folos desăvârşit din partea pururi pomenitei 
maici Varvara, atunci în tot chipul ar fi făcut să o mai lase printre noi. 
Dar pesemne că - trebuie spus cu sinceritate —- ne-am arătat nevrednici 
de o astfel de maică, îngăduitoare cu neputinţele noastre, pe care n-am 
ştiut s-o prețuim pentru grija ce ne-o purta în timpul împreună-vieţuirii 
noastre, ci de multe ori, din întunecarea vrăjmaşului, cârteam şi o 
vorbeam fără ruşine, ba chiar o şi osândeam în cugetul nostru pentru 
neputinţa ei de a sluji, din cauza bolii chinuitoare. Şi pentru că noi, dar 
mai ales voi, sunteți acum în mai mare măsură să cercetaţi în adevăr ce 
experiență ați dobândit şi care au fost simțămintele pe care le-aţi avut 
în timpul cât era în viață maica şi cele pe care le aveţi acum, iar dacă 
Multmilostivul Dumnezeu va mai rândui vouă să vă lipiți duhovniceşte 
de vreo stareță, atunci, iscusindu-vă, veți şti mai bine cum să prețuiţi şi 
ce evlavie să aveți către îndrumătoarea voastră şi aşa, prin milostivirea 
Domnului, veți propăşi. (Cuviosul Lev, 188) 


Iar despre alegerea egumenei, atunci când va trebui să se întâmple, 
vezi, preacinstită maică, să nu alegi pe cineva după dorinţa ta, chiar dacă 
ți-ar părea vrednică şi plină de virtuţi, ci încrede-te în voia arhipăstorului. 
lar dacă vei face câtuşi de puţin după dorinţa ta, atunci nu vei scăpa 
de ispite, căci toate acestea şi mai mult decât acestea le-am gustat din 
experienţă, iar cea care va face alegerea nepotrivită va trebui să guste 
prima din potirul cu ispite şi ocări. lar dacă fără de veste vor hotărî să 
te aleagă chiar pe tine, atunci în tot chipul străduieşte-te să refuzi jugul 
acesta înalt. Şi, dacă te vor convinge din forțare, atunci Atotputernicul 
Dumnezeu are putinţă să-ți ajute a purta şi această povară. lar dacă cineva 
va avea vreodată o astfel de dorinţă şi se va desfăta întru aceasta, atunci, 
unui astfel de om, Dumnezeu puțin ajutor îi va da. (...) Şi să vă mai păziți 
ca vreodată să vorbiți cu obrăznicie maicii stareţe. (Cuviosul Lev, 148) 


Despre faptul că vrăjmaşul vă strecoară în minte cugete rele şi 
vătămătoare de suflet, cum că stareța voastră este de acum egumenă şi că 
multă deşertăciune este în a umbla pe la chiliile egumenilor şi puțină pace 
(...), să ştiţi, fiica mea, că aceste gânduri provin dintr-o inimă nesocotită, 
din închipuiri samavolnice şi mândrie vădită. Cred că aţi uitat că maica 
noastră, şi mai ales a voastră, nici nu voia să audă de egumenie. Însă 
atunci când Multmilostivul Dumnezeu a ales-o pentru această sarcină 
grea şi pentru că este aleasă prin purtarea de grijă a Domnului, acest 
lucru nu i s-a făcut nicidecum spre pierzania sufletului, ci puternic este 
Dumnezeu să o mântuiască şi pe ea, şi pe toate surorile ce ascultă de dânsa 

cu bunăvoință şi dragoste. (...) De aceea este de trebuinţă ca şi voi, după 
putere, să-i daţi ajutor în toate. lar despre relațiile pe care le are cu unii sau 
alții, nu vă este de trebuinţă să fiţi curioase şi să pătrundeți în acestea, ci, 
dacă din întâmplare veţi ajunge să aflați ceva, trebuie să păstraţi tăcerea 
şi să nu vorbiți cu nimeni despre aceasta. Acelaşi lucru să-l faceți dacă 
maica însăşi va găsi de cuviinţă să vă descopere ceva pentru a vă sfătui 
ş.a.m.d. lar atunci când sunteți luptată până la extenuare, astfel încât 
vi se arată şi în închipuiri, cu ajutorul lui Dumnezeu rugați-vă şi luaţi 
măsuri, sau găsiți timpul cuvenit, când maica are mai puțini vizitatori, 
şi rugați-o să binevoiască a vă anunţa când va fi mai puţin ocupată, iar 
Milostivul Dumnezeu puternic este să-i descopere cele legate de voi, iar 
pe voi să vă tămăduiască şi să vă mângâie. 

Şi iarăşi, precum vedeţi şi singuri, Dumnezeu vă cercetează mai 
ales în timpul unei nevoi atât de mari (adică atunci când Maica nu 
reuşeşte să se ocupe de voi), astfel încât simţiți uneori multă bucurie în 
inimă, cu încredere şi nădejde în Domnul..., după care simțţiți o vădită 
uşurare a conştiinţei, ca şi cum aţi fi vorbit cu Maica! Şi se mai întâmplă 
aşa, atunci când vărsaţi puţine lacrimi deosebi, şi n-ar trebui nicidecum 
să vă îndoiţi de acest lucru, pentru că scris este de către mulți sfinți că 
Domnul, prin harul Său cel nevăzut, tămăduieşte, mângâie şi luminează 
pe cei ce de bunăvoie şi cu simplitate caută îndrumare şi din oarecare 
pricini n-o primesc sau nu au ajutor omenesc (adică din partea starețului 
sau stareței). (Cuviosul Lev, 194) 

lar tu, soră şi maică, să urmezi calea ce îţi stă înainte fără să priveşti 
îndărăt, chiar dacă vei întâmpina necazuri, piedici şi tot felul de greutăți. 
În situaţii grele, ca să te întăreşti, repetă totdeauna cuvântul Mântuitorului 
Însuşi, Care zice: Cel ce nu va lua crucea sa şi să vie după Mine, nu este Mie 
vrednic (Matei 10: 38); cel ce va răbda până în sfârşit, acela se va mântui (Matei 
24: 13). Crucea ta, în lumina Evangheliei, este răspunderea ce i s-a dat 
prin purtarea de grijă a Domnului ca să te îngrijeşti de aşezarea obştii 
X şi de surorile ce viețuiesc în ea. Şi pentru că această lucrare se face cu 
multă trudă şi nu poate fi săvârşită fără suferința trupului şi a sufletului, 
pentru aceasta îți scriu în felul acesta, ca să te îmbărbătezi în duh şi să 
te înflăcărezi a face cu râvnă lucrarea ta. Nu o dată ţi-am scris şi acum 
îți voi repeta cuvântul Apostolului, că fiecare va lua plata sa după osteneala 
sa (| Cor. 3: 8). Mai mare trudă nici nu poate fi, decât să-ți pui sufletul 
pentru aproapele tău, lucru prin care se şi demonstrează marea dragoste 
pentru oameni, fără de care, chiar dacă cineva şi-ar da trupul ca să fie 
ars, nu-i va folosi la nimic. lar dragostea acoperă mulțime de păcate, ale 
noastre şi ale altora. (Cuviosul Ambrozie, 23, Partea a II-a, p. 137) 

Scrii că (...) pentru a intra în voie maicii egumene şi, chipurile, 
spre mângâierea ei, judeci şi osândeşti pe cei cu care maica ar fi avut 
neînțelegeri. Dar în Evanghelie este scris: Nu judecați ca să nu fiți judecați 
(Matei 7: 1). Şi iarăşi: Cu ce măsură veți măsura, se va măsura vouă (Matei 
7: 2). De aceea, păzeşte-te să judeci sau să osândeşti pe oricine ar fi şi, în 
discuțiile cu maica egumenă, fii cu grijă: arată-i bunăvoință, cum că o 
compătimeşti pentru viața ei plină de greutăţi, iar despre alții poți uneori 
să nu spui nimic sau să zici: „despre aceasta nici nu ştiu ce să spun” sau să 
te exprimi aşa, ca să fie pentru toți cuminte, iar pentru tine fără vătămare. 
Gândeşte-te singură şi inventează ce şi când să răspunzi maicii egumene, 
ca să n-o jigneşti şi nici tu să nu păcătuieşti. (Cuviosul Ambrozie, 23, Partea 
a III-a, pp. 99-100) 


Nu te grăbi să te însingurezi, ci mai întâi îngrijeşte-te de mănăstire 
şi de surori, pe care a le părăsi cu totul - frică mare este, iar a le purta 
de grijă este semnul adevăratei iubiri despre care Apostolul scrie în 
felul următor: Şi de aş da trupul meu să-l arză, şi dragoste nu am, nici un 
folos nu-mi este. Dragostea îndelung rabdă, se milostiveşte, nu caută ale sale 
(1 Cor. 13: 3-5). Dacă Fiul lui Dumnezeu a fost ascultător până la moarte 
pe cruce, atunci ce vom zice despre noi înşine atunci când ne va veni 
gândul tulburător de însingurare şi de lepădare a grijii pentru mănăstire 
şi surori. Repet: a lepăda toate acestea este frică mare. (Cuviosul Ambrozie, 
23, Partea a II-a, p. 152) 

Te miră neaşezarea maicii egumene. Pesemne, îi este milă de tine, 
iar dacă se întâmplă să audă că alții te compătimesc, este nemulțumită. 
Te miluieşte pentru că are nevoie de tine în funcția de contabil, iar 
nemulțumirea o are din neputința omenească a întâi-stătătorului, mai ales 
din neputința preferințelor. Această meteahnă este atât de subțire şi de 
adâncă, încât nu i-ar putea tulbura decât pe cei despătimiţi şi desăvârşiți 
şi pe cei ce s-au predat adevăratei smerenii, iar pe ceilalți îi necăjeşte 
într-o măsură mai mică sau mai mare atunci când se iveşte prilejul sau 
vinovăția preferinţei. Bineînţeles, atunci când te paşte moartea, nu-ți mai 
arde de preferinţe. (Cuviosul Ambrozie, 23, Partea a III-a, p. 114) 


Spui că te-ai rugat Împărătesei Cerurilor ca, dacă va binevoi să 
te aşeze pe calea înfricoşată (a egumeniei), să facă aşa ca schimbarea 
aceasta să se petreacă în timpul vieții mele şi tu să poți să te conduci de 
învățămintele ce i le voi da. Nu trebuie să te rogi pentru nimic de felul 
acesta, ci pentru lăsarea păcatelor tale. Gândeşte-te cum să-ți mântuieşti 
sufletul tău. (Cuviosul Ilarion, 10, p. 206) 

Nu trebuie să ziceți nimănui cum vă mângâie maica egumenă, 
pentru că veți stârni zavistie. (Cuviosul Ambrozie, 1, Partea a Il-a, p. 76) 


Să mustri (...) fără să dai hrană iubirii de sine, cugetând dacă tu 
însuți ai fi putut duce ceea ce ai cerut de la altul. Trebuie să ştii când poți 
să mustri şi când este mai bine să taci. (Cuviosul Ilarion, 10, p. 181) 


Întrebi dacă să primeşti surorile după tundere. Să le spui aşa: dacă 
nu vă este frică de necazuri, voi fi de acord, dar vă spun dinainte că vă vor 
bănui de clevetire şi vă vor urî. De exemplu, am primit pe cineva cu bucurie, 
iar acum toți o prigonesc. (Cuviosul Ambrozie, 23, Partea a III-a, p. 87) 


Ierusalimul 


Odată o cucoană cerea binecuvântare pentru o călătorie la 
Ierusalim. 

- La lerusalim? - a întrebat părintele. Care din ele, cel Vechi sau 
cel Nou? 

- Cel Vechi. Că doar câte lerusalimuri avem? 

- Două. 

- Nu, nu două. Unul Vechi, în Palestina, altul Nou, nu departe de 
Moscova, iar al treilea care este? Ierusalimul cel de Sus, din cer, şi mai 
este al patrulea - cel din inimă. Pe acesta trebuie să-l găsim şi într-acolo 
să ne îndreptăm. Dumnezeu să vă binecuvinteze, pe voi şi pe toți ceilalți! 
(Cuviosul Varsanufie, 3, p. 29, din 04.01.1909) 


Luminează-te, luminează-te, noule lerusalime! Că slava Domnului 
peste tine a răsărit. Dar de unde a luat noul lerusalim slava cea nouă? Din 
patimile Domnului. El a împodobit acest nou oraş cu sudoarea Sa din 
Ghetsimani, cu sângele Său de pe Golgota. Şi a răsărit Sionul cel minunat! 
Pentru aceasta, Sfânta Biserică îi cheamă acum pe toți credincioşii să iasă 
în întâmpinarea Mirelui. (Cuviosul Anatolie, 7, p. 133) 


Editarea cărților 


Dacă pentru un pahar de apă rece omul nu se lipseşte de plată de la 
Domnul, cu atât mai mult voi, pentru participarea la această faptă bună, 
vă veți învrednici de mare milă de la Dumnezeu, căci lectura cărților 

Sfinților Părinți este băutură vie, nestricăcioasă, ce dă înțelepciune şi 
mântuieşte pe om. (Cuviosul Antonie, 22, p. 419) 


Cândva cineva va citi o carte sau alta, iar folosul sufletesc al unui 
om va răsplăti toate ostenelile noastre. Lucrarea noastră este să semănăm. 
Dumnezeu va da, vor fi cândva şi roade. (Cuviosul Moisi, 16, p. 167) 


Chiar dacă Dumnezeu a rânduit ca prin mănăstirea noastră să 
apară la lumina zilei lucrările fericitului stareț Paisie - cărțile de suflet 
ziditoare ale Sfinţilor Părinţi, traduse de el -, totuşi nu îndrăznim să 
ni le atribuim pe acestea nouă, căci ştiţi cine şi în ce fel se nevoieşte în 
această lucrare - noi servim drept armă neînsemnată la aceasta. Chiar 
şi inscripția: Editura Pustiei Optina ne umple de ruşine şi frică, mai 
ales dacă ne uităm la netrebnicia noastră sufletească, în timp ce unii, 
văzând editura, ne consideră importanţi pe noi. (Cuviosul Macarie, 24, 
Vol. 2, pp. 242-243) 


Icoanele 


Să nu te îngrijeşti de veşmânt; m-am răzgândit, am hotărât că mai 
bine este acum să nu facem veşmânt pentru icoana Maicii Domnului 
din Caluga. În primul rând, avem bani puţini. În al doilea rând, mi-am 
amintit cuvintele răposatului mitropolit Filaret, care nu sfătuia să se 
facă veşminte la icoane, pentru că se apropie timpul când oameni rău 
intenţionaţi vor scoate aceste veşminte de pe ele. De aceea am hotărât să 
fac un chivot pentru această icoană în loc de veşmânt, pentru ca icoana să 
se vadă mai bine şi să fie mai la îndemână a o săruta. lar despre comanda 
veşmântului, repet, să lepezi toată grija, doar dacă va voi cineva din 
osârdie să-l facă. (Cuviosul Ambrozie, 23, Partea I, p. 207) 


Iscusinţa de a învăţa 


Văd că de pe acum ai suferit neplăceri din partea băştinaşilor 
nemulțumiți. Despre aceştia se poate spune că: „de la noi au ieşit, dar nu 
erau de-ai noştri”. Sunt încredinţat că te afli într-o Instituţie a credinţei 
şi, fiind în postul de contabil, ai suferit încercări spre ispitire. Totuşi, 
acestea au trecut, iar ţie ţi-a rămas prin iconomia şi grija Domnului 
iscusinţa învăţăturii; şi acum le-a fost îngăduit celor ce te urăsc să se 

ridice împotriva ta, ca să fii încercat şi să înveţi răbdarea, simplitatea, 
nerăutatea şi smerenia -— virtuţi ce va trebui să-i înveţi şi pe frații tăi, căci 
trebuie să lucrăm şi să învăţăm. lar aceia vor reuşi să facă doar ceea ce le 
va fi îngăduit de la Dumnezeu. (Cuviosul Moisi, 329) 


Arta 


Operele artei plastice desfătează nu numai prin frumusețea 
lor exterioară, ci mai ales prin frumusețea conținutului, frumusețea 
contemplativă, ideatică. De unde avem aceste manifestări ale sufletului? 
Sunt nişte oaspeți din alt domeniu, din domeniul duhului. Duhul, 
cunoscător de Dumnezeu, pricepe în mod firesc frumusețea Domnului 
şi caută să se desfăteze doar prin aceasta. Chiar dacă nu poate arăta cu 
siguranţă ce reprezintă această frumusețe, dar purtând în sine tainic 
semnele ei, poate arăta cu certitudine ceea ce această frumusețe nu 
reprezintă, exprimând acest lucru prin faptul că nu se mulţumeşte cu 
nimic din cele create. 

A contempla, a gusta şi a ne desfăta de frumuseţea lui Dumnezeu 
- este o necesitate a duhului, este viața lui şi viața edenică. Primind 
cunoştinţă despre această frumusețe prin unirea cu duhul, sufletul 
rămâne cucerit de ea, şi, cunoscând-o la măsura lui, de bucurie tăbară 
asupra acelui lucru care, în închipuirea sufletului, se arată ca o reflectare 
a acelei frumuseți (diletanţii), sau inventează singur şi izvodeşte lucruri 
prin care o parte a acelei frumuseți va fi reflectată aşa cum a fost închipuită 
(pictorii şi artiştii). 

lată de unde vin aceşti oaspeţi, dulci, rupți de orice sensibilitate 
pătimaşă, ce înalță sufletul până la duh şi-l înduhovnicesc! Voi atrage 
atenția şi asupra faptului că dintre operele de artă le-am introdus în 
această categorie doar pe cele al căror conţinut este frumuseţea lucrurilor 
nevăzute dumnezeieşti, iar nu pe cele care, chiar dacă sunt frumoase, 
reprezintă totuşi acelaşi fel de viață obişnuit, sufletesc-trupesc, sau 
aceleaşi obiecte uzuale, ce constituie mediul obişnuit al vieții cotidiene. 
Sufletul, îndrumat de duhul, nu caută doar frumusețe exterioară, ci 
reprezentarea în formele frumoase a minunatei lumi nevăzute, spre care 
o atrage duhul prin înrâurirea lui. (Cuviosul Varsanufie, 4, p. 18) 


Unii spun că ştiinţele şi artele, mai ales muzica, renasc pe om, 
aducându-i o înaltă desfătare estetică. Dar acest lucru nu este adevărat. 
Sub influența artei: a muzicii, a cântării şi a altor feluri de artă, omul 

într-adevăr simte o mare desfătare, însă aceasta este neputincioasă să-l 
renască. (Cuviosul Varsanufie, 3, p. 279, din 30.12.1912) 


Poeţii şi pictorii care obişnuiau să se mulțumească doar cu 
încântările artei se aseamănă oamenilor care au ajuns până la coloanele 
palatului Împărătesc, dar care n-au intrat înăuntru, chiar dacă li s-a 
propus. (Cuviosul Varsanufie, 3, p. 287, din 06.01.1913) 


Pictorii au avut întotdeauna în suflet o zvâcnire de ascetism şi, 
cu cât este mai mare pictorul, cu atât mai puternic arde în el luminița 
misticismului religios. (Cuviosul Varsanufie, 3, p. 224) 


Ispitele 


La începutul chemării către viața duhovnicească, Domnul ne 
cercetează cu harul Său şi cu diferite mângâieri, dar după aceea ni le ia 
pe acestea şi ne aruncă în focul feluritelor ispite şi necazuri pentru ca 
alcătuirea noastră iubitoare de sine şi de slavă să fie întru totul mistuită 
de focul ispitelor şi să nu ne punem nădejdea în noi înşine şi în faptele 
noastre, ci în mila şi în iubirea de oameni a lui Dumnezeu. Smerenia este 
foarte importantă! (Cuviosul Macarie, 24, Vol. 1, p. 486) 


Fiecăruia îi este necesar focul ispitelor pentru încercare şi învățarea 
răbdării. Să priveşti lucrurile din punctul acesta de vedere, că Pronia lui 
Dumnezeu se îngrijeşte de mântuirea noastră: unul are nevoie de mai 
multe, iar altul de mai puţine prilejuri pentru răbdare şi învățare, iar 
altuia încă nu i-a venit vremea. (Cuviosul Macarie, 24, Vol. 2, p. 307) 


Socotesc că este necesar să vă avertizez să nu vă speriați de ispitele 
pe care Dumnezeu va voi să vi le trimită pentru cunoaşterea neputinţelor 
frăției voastre şi pentru smerenie. Îmi aduc aminte că ați spus că vă 
temeţi de ispite, dar fără ispite nici mântuirea nu se săvârşeşte: „bărbatul 
neîncercat este nepriceput” şi „orice faptă bună ori este precedată, ori 
este urmată de ispită”, iar fără aceasta nici lucrul nu poate fi trainic. V-am 
dat să citiți o cărticică adresată unui monah începător; ați văzut acolo că 
ispitele sunt necesare şi, când ele vă împresoară, să nu vă tulburaţi chiar 
dacă veți primi o mie de lovituri pe zi; cine nu are ispite, acela este lipsit 
şi de daruri duhovniceşti. (Cuviosul Macarie, 24, Vol. 5, p. 503) 

Eşti istovit trupeşte, dar nici sufleteşte nu ai cu ce să te lauzi şi 
spui că nu faci negustorie duhovnicească, iar eu, dimpotrivă, îți spun 
că faci, dar te târguieşti prost şi câştigi puţin din pricina neatenției tale: 
fiecare necaz, fiecare ocară din partea cuiva, fiecare umilință, mustrare, 
dispreț şi cele asemenea lor sunt nişte mărfuri, iar perindarea multor 
întâmplări din acestea - sunt un târg şi a ne târgui şi a obține câştig pe 
ele stă în putinţa fiecăruia: a îndura cu mustrare de sine şi cu smerenie şi 
a dobândi din aceasta vindecare sufletească de patimi; mulți dobândesc, 
dar mulți trec pe lângă ele şi rămân nu numai fără câştig, dar chiar şi în 
pagubă. (Cuviosul Macarie, 24, Vol. 3, pp. 494-495) 


Înceasurileîncareeşticercetatprinnecazurisufleteşti,te descurajezi. 
Pentru aceasta, sincer îmi pare rău! Oare nu este liber Domnul să încerce 
dragostea şi credința noastră către El prin îndepărtarea mângâierilor 
şi prin trimiterea greutăților şi a întunericului ca noi şi în această stare 
să fim tari în credința şi nădejdea față de El? Pe măsura răbdării şi a 
smereniei noastre ni se înmulțeşte şi dragostea către El. Spune-ţi în sinea 
ta: Dacă am primit de la Dumnezeu cele bune, nu vom primi oare şi pe cele rele? 
(lov 2: 10). Aminteşte-ți cuvintele Proorocului David: Iar eu am zis întru 
îndestularea mea: „Nu mă voi clătina în veac!” (Psalm 29: 6); poate că şi tu 
te-ai gândit să rămâi pentru totdeauna întru îndestularea, nu neapărat a 
darurilor înalte, dar cel puţin a liniştii, chiar închipuite. Totuşi el spune 
mai departe: dar când i-ai întors faţa Ta, eu m-am tulburat (Psalm 29: 7). 
Se pare că acelaşi lucru ţi s-a întâmplat şi ţie. Însă el nu s-a descurajat, 
ci s-a rugat lui Dumnezeu şi a fost auzit. Nici tu să nu te descurajezi şi 
vei vedea negura şi întunericul acesta alungate de lumina milostivirii lui 
Dumnezeu. (Cuviosul Macarie, 24, Vol. 5, p. 101) 


Încercarea, însă, trebuie să existe în toate, căci fără ea nici nu te 
cunoşti pe tine însuți şi nici nu înveți lupta duhovnicească. Ține minte că 
orice gând bun este adus de har şi, dimpotrivă, orice gând viclean este 
îngăduit pentru încercare. Însă tu eşti încă pruncă în înțelegerea acestui 
lucru, de aceea trebuie să-i mărturiseşti totul Maicii Domnului şi să nu te 
încrezi în rațiunea ta, să calci în picioare voia ta, să ai mustrare de sine şi 
să dobândeşti smerenie şi dragoste. (Cuviosul Macarie, 24, Vol. 3, p. 343) 


Dacă nu ar fi ispite, nimeni nu s-ar mântui, spune avva Evagrie. 
Şi ceilalți Părinți spun acelaşi lucru — că prin ispite ajungem la 
cunoştinţa adevărului. lar Sfântul Petru Damaschin spune: „Smerenia 
este rodul înțelepciunii, iar înțelepciunea este rodul ispitelor”. Aşadar, 

nu trebuie să ne temem de ispite, ci să cutezăm asupra lor... (Cuviosul 
Macarie, 24, Vol. 4, p. 303) 


Dumnezeu nu ne trimite ispite peste măsură, ci (numai) pentru 
mândrie, pentru îngâmfare şi pentru cârtire, prin care noi înşine ne 
îngreuiem necazurile. Fereşte-te să cârteşti şi să cazi în deznădejde: 
mărimea de suflet şi răbdarea uşurează necazurile, iar micimea de suflet 
şi cârtirea le înmulțesc şi le îngreuiază. (Cuviosul Macarie, 24, Vol. 3, p. 92) 


Dumnezeu nu trimite ispite peste măsură şi, când le trimite, 
tocmai spre folosul sufletelor noastre face acest lucru. lar noi, deseori 
neînțelegând acest lucru, ne descurajăm şi gândim că, dacă aceasta nu 
s-ar întâmpla, am putea să facem mai mult pe plac lui Dumnezeu, dar 
ne înşelăm. Căci, atunci când noi, făcând ceva bun, credem că suntem 
bineplăcuți lui Dumnezeu, ne înşelăm cu această părere şi mai mult 
ÎI mâniem pe Dumnezeu şi se întâmplă ca, pe lângă toate strădaniile 
noastre de a-l bineplăcea Lui, să ni se ia puterile din pricina mai sus 
amintită sau să ne cerceteze Domnul prin boală, sau să îngăduie să se 
înmulțească neputinţele noastre sufleteşti, ca să nu ne punem nădejdea în 
ele, ci în Dumnezeu, iar acest lucru se întâmplă foarte des, că suferim ori 
din pricina părerii despre îndreptarea noastră, ori din pricina nepăsării. 
Aceste două lucruri contradictorii, deşi sunt vătămătoare, totuşi din 
ultimul poți ieşi mai repede, poți veni în simţire şi, căindu-te pentru 
păcatele tale şi smerindu-te, te poţi învrednici de mila lui Dumnezeu, 
dar celui înşelat de propria părere i se întunecă şi îi orbesc ochii sufleteşti 
şi nu se poate întoarce degrabă la smerenie şi la pocăință decât dacă mila 
deosebită a lui Dumnezeu îngăduie să cadă în ispită. (Cuviosul Macarie, 
24, Vol. 5, pp. 708-709) 


Să nu te lauzi dacă primeşti mângâieri de la Domnul cel Preamilosârd, 
mângâieri despre care îmi scrii des şi (...) că l-ai mulțumit lui Dumnezeu, 
Care te-a învrednicit să fii în mănăstire şi să ai parte de desfătarea 
duhovnicească, ce nu se compară cu nimic. Se vede că, deşi subtil, totuşi 
te-ai înălțat cu mintea, având părere bună despre sine şi de aceea ţi s-a 
îngăduit o asemenea ispită. (Cuviosul Macarie, 24, Vol. 3, p. 469) 


Darurile fără ispite sunt foarte primejdioase; vrăjmaşul ne poate 
înşela cu sfințenia, dar ispitele ne smeresc. Facă-se, dar, voia Domnului. 
De ispite nu trebuie să ne speriem, dar nici să intrăm singuri în ele, ci, pe 
care ni le trimite Dumnezeu, să le primim cu mulțumire; în cruce se vede 

dragostea lui Dumnezeu, nu în dulceața mângâierii. (Cuviosul Macarie, 
24, Vol. 6, p. 75) 


În ispitele tale să apelezi la mustrarea de sine şi la rugăciunea 
smerită: „Să fii - după cuvântul Sfântului Isaac - în rugăciunea ta ca 
gunoiul şi ca pulberea pământului” (Cuvântul 49), şi cred că Domnul 
nu va urgisi inima ta înfrântă, ci îți va trimite harul Său în ajutor şi îţi va 
uşura luptele, îngăduite de Pronia Lui spre învățătura noastră. (Cuviosul 
Macarie, 24, Vol. 2, p. 144) 


De acum înainte, orice lucru potrivnic ţi s-ar întâmpla spre ispita 
ta, trebuie să-l primeşti, pentru că el slujeşte la mântuirea ta; prin ispite 
ajungem la adevărata înțelepciune, iar de la înțelepciune la smerenie, 
care ne este mai necesară decât orice la mântuire... (Cuviosul Macarie, 24, 
Vol. 5, p. 155) 


În multele învățături ale Părinților vedem că nu putem ajunge la 
cunoaşterea neputinţelor noastre şi la smerenie dacă nu ne este îngăduit 
să fim ispitiți de neputințele sufleteşti şi trupeşti. Pătrundeţi în faptele 
voastre şi veți vedea că în întâmplările care v-au tulburat nici urmă de 
smerenie n-a existat, ci numai îndreptățire de sine. (Cuviosul Macarie, 24, 
Vol. 4, pp. 394-395) 


Praznicul cel luminos l-aţi întâmpinat în bunăstare şi cu pace - slavă 
lui Dumnezeu! Dar după aceea ați întâmpinat boli şi necazuri; aceasta 
şi trebuie să se întâmple ca să nu ne trufim: mângâierile duhovniceşti 
primite să fie curățite de focul ispitelor, care ne aduce smerenia. (Cuviosul 
Macarie, 24, Vol. 4, p. 422) 


Tu ai nevoie de tovărăşie, dar şi aici de-a lungul timpului poți întâlni 
ispite, pentru că este nevoie ca prin purtarea aproapelui să-ți cunoşti 
neputinţa ta şi să te smereşti, iar smerenia ne este foarte necesară, căci ea îi 
ajută şi pe cei care se luptă cu vrăjmaşul din casă şi, când sunt biruiți de el, 
este clar că a triumfat mândria; totuşi, lupta aceasta, pe cât este de firească, 
pe atât este de necesară. (Cuviosul Macarie, 24, Vol. 4, p. 525) 


Tânără nevoitoare! Nu te întrista când ţi se întâmplă anumite 
zdruncinări: acest lucru este necesar în deprinderea vieții duhovniceşti; 
străduieşte-te să găseşti în tine vina şi nu învinui pe nimeni dintre cei 
apropiați. (Cuviosul Macarie, 24, Vol. 4, p. 485) 

Slavă lui Dumnezeu că ispita dintre voi a trecut, dar trebuie să luaţi 
aminte la puterea patimilor din voi, care prin acțiunea sau prin îndemnul 
vrăjmaşului se împotriveşte voii lui Dumnezeu şi roade grumazul vostru 
sufletesc, alungă pacea şi câte mai poate face... Dumnezeu a sădit în noi 
dragostea şi din ea se naşte pacea mult dorită, iar vrăjmaşul, dimpotrivă, 
seamănă vrăjmăşie şi tulburare pentru cele mai mici fleacuri: „Nu a vorbit 
cum trebuie! Nu s-a uitat cum se cuvine!” - şi chiar şi tonul şi sunetul 
cuvintelor sunt puse în cântar şi măsurate. Amândurora vă scriu acest lucru 
şi înainte v-am scris multe - unde sunt dragoste şi smerenie şi mustrare de 
sine, acolo nu ar trebui să fie aşa. (Cuviosul Macarie, 24, Vol. 4, pp. 61-62) 


Aţi dori să ştiţi de ce vă este îngăduită o ispită atât de grea, dar v-am 
scris deja că judecățile lui Dumnezeu nu sunt ştiute nici de îngerii Lui, cu 
atât mai puțin de noi, oamenii păcătoşi, adică ispita aceea s-a întâmplat 
fie pentru păcatele făcute, fie ca prevenire pentru păcatele viitoare, fie 
ca pe aur, aşa vă încearcă Dumnezeu, ca să vă facă vrednic de El. Ştiţi, 
probabil, istoria dreptului şi mult-pătimitorului lov, care într-un timp 
scurt a îndurat atâtea încercări cumplite nu pentru păcate; şi pentru toate 
acestea L-a binecuvântat pe Dumnezeu şi, după ce s-a liniştit, a zis: Dacă am 
primit de la Dumnezeu cele bune, nu vom primi oare şi pe cele rele? (lov 2: 10). 
Şi cum dreptul acesta, fiindcă a fost încercat mult, a primit de la Domnul 
Dumnezeu mare har să-i ajute pe cei încercaţi, de aceea vă şi sfătuiesc să vă 
îndreptaţi către el cu rugăciune fierbinte şi cu smerenie să cereți mijlocirea 
lui înaintea lui Dumnezeu pentru izbăvirea voastră de ispite şi nenorociri 
şi nădăjduiesc că, pentru sfintele şi atotputernicele lui rugăciuni, Domnul 
vă va bucura prin milostivirea Sa. (Cuviosul Antonie, 22, p. 5) 


Eşti nedumerit şi te întrebi de ce ţi s-a întâmplat o ispită atât de 
grea. Scriptura spune: Fiule! Când vrei să te apropii să slujeşti Domnului 
Dumnezeu, găteşte-ți sufletul tău spre ispită (Sirah 2: 1) şi Sfinţii Părinţi scriu 
că faptele bune sunt precedate sau urmate de ispită, chiar şi în rugăciune 
se întâmplă acest lucru: „Dacă faci rugăciunea aşa cum trebuie, aşteaptă 
de la ea ceea ce nu trebuie”. Iar hula aceasta ţi s-a întâmplat pentru că te-ai 
apucat cu durere de inimă: ea nu numai că huleşte împotriva starețului, 
dar şi împotriva Sfintei Treimi şi a tuturor tainelor huleşte şi numai aceia 
care nu o ascultă se izbăvesc de cursele acestea ale ei. Iar principalul este 
că pricina ispitei tale a fost invidia diavolească, pentru a te abate de la 
calea stărețească, ce îţi este mai grea decât toate virtuțile. Nu te tulbura 
din pricina acestei ispite, ea va trece cu totul. Dumnezeu să te ierte şi să 
te dezlege de toate ispitele gândurilor tale. (Cuviosul Ilarion, 46) 

Vă rog să nu vă întristaţi şi să nu vă mirațţi că vi s-a întâmplat 
această ispită din lucrarea vrăjmaşului celui urzitor de rele, căci ea a fost 
îngăduită pentru încercare şi pentru cunoaşterea neputinţelor sfinţiei 
voastre şi ca să nu vă mândriţi şi să nu vă încredeți în sfinția voastră, 
ci să vă smeriţi şi să vă lăsaţi în mâna cea tare a lui Dumnezeu şi să vă 
spovediți mai des gândurile la Maica Stareţă... În ispite, totuşi, să aveți 
inima bună şi Domnul nu vă va lăsa. ( Cuviosul Lev, 148) 


Îmi scrieți despre gândul care vă vine, că oamenii datorită 
necazurilor devin înţelepţi, şi, într-adevăr, aşa este, ispitele, trimise 
nouă de Dumnezeu, sunt foarte folositoare. Datorită lor ne cunoaştem 
neputinţa şi putem judeca sănătos cu privire la aproapele şi putem vedea 
cât de puţină este credința noastră, că ne bucurăm numai atunci când 
primim lucruri bune, iar când acestea ni se iau, cădem în deznădejde. Dar 
să vă ajute Domnul să primiți cu duh smerit şi cu inimă recunoscătoare 
de la El toate cercetările, iar El va putea şi mai mult să răsplătească 
starea dumneavoastră şi să pună în ordine treburile dumneavoastră 
negustoreşti. (Cuviosul Lev, 211) 


Practica, adică cuvântul lui Dumnezeu, spune: Dă sânge şi primeşte 
Duh, dar ştiinţa noastră face pe deşteapta - nu poți prinde Duhul, zice 
ea, aşa încât să nu strici sângele. Şi nu Îl prinde. Însă veşnica înțelepciune 
caută şi aleargă nu după fantezii, ci după adevăr. Şi, iată, se trimite 
o lovitură! Mustră-l pe cel înţelept şi el se va face şi mai înţelept. lar 
bărbatul neîncercat este nepriceput. De aceea şi învață Apostolul: 
Încercarea credinţei voastre lucrează răbdarea; iar răbdarea să-şi aibă lucrul ei 
desăvârşit (lac. 1: 3-4). Noi, însă, vrem să ocolim cumva ispita şi răbdarea 
şi să ajungem pricepuți. Dar acest lucru nu se poate! Dă sânge, spune 
practica!... (Cuviosul Anatolie, 7, p. 139) 


Când vă aflați în stare bună, de seninătate, să aşteptaţi furtuna... 
Aşa se întâmplă aproape întotdeauna. (...) Într-adevăr, orice faptă bună 
ori este precedată, ori este urmată de ispită. (Cuviosul Varsanufie, 5, p. 87, 
din 09.12.1908) 


Anii aceştia - ispita aceasta este una dintre verigile lanţului de 
ispite pe care le vei avea. Şi doar vor fi înlocuite aceste verigi. Totuşi ele 
au o singură rădăcină: „Eu (adică N.) sunt foarte deşteaptă şi ştiu totul”. 
Prin urmare, dacă te smereşti şi îţi înţelegi neputinţa, toate ispitele tale cu 
tot lanţul lor vor zbura de la tine. (Cuviosul Anatole, 7, p. 73) 

Când te rogi cu osârdie, să fii atent că vei avea ispite. Aceasta |i se 
întâmplă tuturor. (Cuviosul Ambrozie, 1, Partea a II-a, p. 70) 


Spuneţi-i că în ispite are nevoie de răbdare şi de conştiinţa 
propriilor neputinţe, de recunoaşterea propriilor păcate şi de mustrarea 
de sine, iar Dumnezeu va vedea şi îi va împăca pe cei ce o vrăjmăşesc. 
Dar, dacă va întâmpina ispitele cârtind şi pomenind răul, mai mult se 
vor ridica asupra ei prigoanele şi necazurile. (Cuviosul Lev, 202) 


Orice suflet care tinde către o viață nouă, către viaţa în Hristos, 
simte prigoana din afară din partea lumii şi duce luptă mare cu vrăjmaşii 
lăuntrici. Aceste ispite sunt inevitabile, după cuvântul Mântuitorului: 
Dacă M-au prigonit pe Mine, şi pe voi vă vor prigoni (loan 15: 20). Dar tot aici 
Domnul ne mângâie: Dacă au păzit cuvântul Meu, şi pe al vostru îl vor păzi 
(loan 15: 20). 

Însă, faţă de aceste ispite trebuie să ne purtăm diferit: cu vrăjmaşul 
din lăuntru să luptăm cu încăpățânare, biruindu-l cu ajutorul harului lui 
Dumnezeu, iar pe vrăjmaşul din afară - să-l iertăm. De această luptă nu 
trebuie să ne temem. Domnul ne întăreşte în timpul ei şi ne dăruieşte 
asemenea bucurii nespuse, încât, în comparaţie cu o singură clipă a lor, 
toate bucuriile pământeşti sunt nimic. (Cuviosul Varsanufie, 3, p. 84, din 
27.12.1909) 

Te neliniştesc ispitele. Fără acestea nu se poate. Cea care nu 
îndură ispitele din partea surorilor, aceea va trebui să îndure din partea 
diavolilor. Citeşte despre acestea la Sfântul loan Scărarul. (Cuviosul 
Anatolie, 7, p. 266) 


Pentru cine este uşoară povara ispitelor? Cât de mare este înaintea 
lui Dumnezeu Sfântul Isaac Sirul, care spune: „Pentru cine nu este greu 
momentul acela în care omul este adăpat cu otrava ispitelor?” De aceea 
şi tu: să bei, să bei şi să taci! Va trece! Ei, va trece şi nu-ți vei mai aduce 
aminte! lar rodul acestor dureri va creşte, se va coace şi se va face frumos. 
Şi cât de dulce va fi el! Cât de aromat! Cum va străluci în toate culorile 
curcubeului, cu toate minunăţiile pietrelor prețioase! Fiecare picătură 
de sudoare, fiecare suspin va fi răsplătit de o mie de ori de Bunul lisus, 
Începătorul nevoinţelor noastre. Rabdă întru Domnul, îmbărbătează-te. Să 
se întărească inima ta! Să te mântuieşti... (Cuviosul Anatolie, 7, pp. 66-67) 


Te plângi din pricina ispitelor şi crezi că eu nu văd cât de greu 
îți este să lupți cu patimile. Văd, măicuţă N., văd. Ai împlinit deja 23 
de ani, iar ispitele tot nu te părăsesc - desigur, este greu! Uite, măicuţă, 

eu sunt în mănăstire de 23 de ani şi, cu toate acestea, trudesc sub jugul 
faraonului. Ce să fac - să strig; ajutor! Nu, drăguță, aşa nu dobândeşti 
nimic... Să ne mustrăm pe noi înşine, aşa cum a făcut vameşul cel păcătos, 
care a ieşit din templu mai îndreptat decât fariseul cel drept. Totuşi, toate 
păcatele tale sunt păcatele unei surori, iar o soră ajunge să deprindă viața 
duhovnicească, ceea ce este de mirare, dacă mai şi greşeşte. (Cuviosul 
Anatolie, 7, p. 70) 


Să ne smerim, să cerem ajutor lui Dumnezeu. El îi poate ajuta pe 
cei ispitiți, căci şi El Însuşi a fost ispitit. (Cuviosul Anatolie, 7, pp. 103-104) 


Greutatea pe care o simţi în biserică le este îngăduită uneori şi 
sfinților. lar noi nu suntem încă sfinți. Rabdă. Mustră-te pe tine însăți - 
şi-ţi va fi bine. (Cuviosul Anatolie, 7, p. 83) 


În deplină sănătate, mai ales tinerilor, câte şi mai câte fleacuri nu le 
vin în minte. Vrăjmaşul, ca să-i scoată din mănăstire, le făgăduieşte aproape 
toată împărăția pământească şi toate bunătăţile şi toate bucuriile şi este greu a 
scrie tot ceea ce le făgăduieşte el. lar, în realitate, dacă îl ascultă, îi răsplăteşte 
cu cele opuse. Sfântul Dimitrie al Rostovului scrie că lumea îţi făgăduieşte 
aurul, dar îţi dăruieşte praful. (Cuviosul Ambrozie, 23, Partea 1, p. 32) 

Pentru faptul că ţi s-a îngreuiat viaţa, nu te întrista, nu deznădăjdui 
şi nu te tulbura! Este cu neputinţă ca tânărul să traverseze marea 
furtunoasă a patimilor fără frământări şi frica ce în fiecare ceas îl amenință 
cu pieirea. Însă toate acestea sunt vremelnice: furtuna se va potoli şi va 
străluci un soare frumos şi vom ajunge pe insula cea liniştită, plăcută şi 
veşnic verde. Trebuie numai să răbdăm! (Cuviosul Anatolie, 7, p. 188) 


Trebuie numai să nu te descurajezi. Căci fără ispite nu poți trăi: 
Cine este omul, ca să trăiască şi să nu vadă moartea (Psalm 88: 47), adică 
ispitele? Ispita le este dragă celor care lucrează răbdarea, iar răbdarea 
este o artă. Dacă nu ar exista ispitele, noi am rămâne nişte neghiobi 
ignoranți. Să ne învinuim, aşadar, în necazurile noastre pe noi înşine, nu 
pe ceilalți... (Cuviosul Anatolie, 7, p. 137) 


Îmi spuneți, vă plângeţi, că nu credeți că aceste încercări, pe care 
în parte mi le descrieți, sunt fără îngăduința lui Dumnezeu: într-adevăr, 
trebuie să-l mulțumim Domnului celui Preamilosârd, Care rânduieşte 
totul cu înțelepciune pentru noi, sărmanii, şi tămăduieşte sufletele 
noastre, care suferă de slavă deşartă şi de mândrie! Spre întărire şi 

mângâiere îl aduc aici pe Sfântul Isaac Sirul, care în Cuvântul 35 spune: 
„Calea lui Dumnezeu este Cruce zilnică, fiindcă nimeni nu intră în cer 
cu slăbiciune. Şi calea aceasta numai Domnul ştie când se sfârşeşte. Căci 
cel ce se predă cu toată inima Lui, Dumnezeu niciodată nu voieşte să fie 
fără întristare. Şi aceasta este voia Domnului: să te îngrijeşti de adevăr”, 
iar în Cuvântul 37 spune: „Fiecărui om îi este de folos ispita. Căci dacă 
lui Pavel (apostolul) i-a fost de folos ispita, toate gurile să se închidă şi 
toată lumea să se supună lui Dumnezeu”. Aşadar, citind aceste cuvinte 
ale bărbatului celui inspirat de Dumnezeu, cuvinte care ne îndeamnă 
la mărinimie şi răbdare cu bărbăţie, sunteți obligată nu numai să nu vă 
descurajaţi, ci să-l mulțumiți Atotmilostivului Dumnezeu pentru toate 
necazurile şi neplăcerile care vin şi cu nădejde să-l cereți Domnului 
răbdare şi să rostiți cuvintele Sfântului Prooroc Isaia: Către Tine am strigat 
în scârba noastră, când Tu ne pedepseai (Is. 26: 16). (Cuviosul Lev, 122) 


Am primit scrisoarea ta, din care se vede că la voi continuă 
neorânduiala, dar ce să faci - fii mărinimos, arată din partea ta îngăduinţă, 
pe cât este cu putinţă, ca să nu se strecoare în tine pomenirea răului, care 
este atotpierzătoare şi prin toate mijloacele îngrijeşte-te să biruieşti, după 
porunca Domnului, răul cu binele... Rabdă puțin şi va fi spre folosul 
sufletului tău. (Cuviosul Lev, 127) 


Aţi ghicit că neorânduiala dumneavoastră sufletească a venit în 
urma îndepărtării de împărtăşania cu Sfintele şi de viață făcătoarele 
Taine ale Trupului şi Sângelui lui Hristos. Şi acest lucru, indiscutabil, 
se poate întâmpla, dar pricinile sunt, de asemenea, nepăsarea noastră şi 
lipsa de pregătire pentru ispite. (Cuviosul Lev, 12, v. 361) 


Ispitele care vin peste noi sunt folositoare din toate punctele de 
vedere, în primul rând, pentru că, vrem nu vrem, ne împing să alergăm cu 
smerenie la acoperământul şi ajutorul lui Dumnezeu, cerându-l ocrotire, 
în al doilea rând, ne încurajează, că, deşi suntem cei mai neînsemnați şi 
mai slabi dintre făpturile întregii creații, avem necazuri ca unii care trăiesc 
după Dumnezeu şi ies biruitori în ispite şi se mântuiesc, căci, deşi pentru 
păcatele noastre sunt îngăduite necazurile, de asemenea spre curăţire 
şi smerenie, totuşi, ne întărim cu nădejdea şi nu cădem în pierzătoarea 
deznădejde... (Cuviosul Lev, 12, pp. 352-353) 


Oriunde ai locui, nicăieri nu poți trăi fără ispite, care vin fie prin 
diavoli, fie prin oameni, fie de la propriile obiceiuri, fie de la iubirea de 

sine, care încă nu s-a stins. Nu fără motiv se spune în Sfânta Evanghelie: 
Împărăția cerurilor se ia prin străduință şi cei ce se silesc pun mâna pe ea (Matei 
11: 12). Şi mai mult: Prin răbdarea voastră veți dobândi sufletele voastre (Luca 
21: 19), şi: Cel ce va răbda până în sfârşit, acela se va mântui (Matei 10: 22). 
Ştiu că în N. există ceva ce trebuie să rabzi... Fii înțeleaptă şi străduieşte-te 
să rabzi gesturile tăioase şi necuviincioase şi vei dobândi folos sufletesc şi 
duhovnicesc. În asemenea situaţii să-ți aminteşti că „omul neîncercat este 
nepriceput”. Şi mai mult: „Ca pe aur în topitoare, aşa i-a lămurit, şi ca 
pe o jertfă de ardere întreagă i-a primit”. Ispitele diavoleşti se manifestă 
prin diferite tulburări şi nedumeriri, însă pe toate trebuie să le biruieşti cu 
credinţă şi cu bună nădejde. (Cuviosul Ambrozie, 23, Partea 1, pp. 29-30) 


Contrar celorlalte păreri, să ai şi să ţii în minte cuvântul Evangheliei: 
Dacă această hotărâre sau lucrul acesta este de la oameni, se va nimici; iar 
dacă este de la Dumnezeu, nu veți putea să-l nimiciți (Fapte 5: 38-39). Tu 
însăți vezi că lucrul obştesc nu se nimiceşte, ci, chiar dacă cu osteneală 
şi cu diferite piedici, încetul cu încetul se construieşte, întărind cuvântul 
patristic: „Fiecare faptă bună ori este precedată, ori este urmată de o 
ispită dureroasă”. (Cuviosul Ambrozie, 23, Partea 1, p. 32) 


Libertatea ființelor raționale întotdeauna a fost ispitită şi va fi 
ispitită până când se va întări în bine. Pentru că, fără ispite, binele nu este 
puternic. Fiecare creştin trebuie să fie ispitit prin ceva: unul prin sărăcie, altul 
prin boală, altul prin felurite gânduri rele, altul printr-o oarecare nenorocire 
sau umilinţă, iar altul prin diferite neînțelegeri. Şi astfel se încearcă tăria 
credinţei, şi a nădejdii, şi a dragostei de Dumnezeu, adică se vede spre ce 
este omul aplecat mai mult, de ce se alipeşte mai mult, dacă năzuieşte spre 
cele de sus sau dacă este încă pironit spre cele pământeşti, pentru ca omul- 
creştin, prin asemenea încercări, să vadă singur în ce stare şi dispoziție 
se află şi, vrând nevrând, să se smerească. Pentru că, fără smerenie, toate 
lucrurile noastre sunt deşarte, după cum afirmă într-un glas de Dumnezeu 
purtătorii Părinți. (Cuviosul Ambrozie, 23, Partea , p. 40) 


Aşa cum creştinul singur nu poate fugi de ispite şi nu poate trăi fără 
încercări, aşa se întâmplă şi cu obştile mănăstireşti, nu numai cu cele noi, ci şi 
cu cele vechi. Dumnezeu i-a dat omului libertate şi rațiune şi legea descoperirii 
şi libertatea aceasta este pusă la încercare să se vadă cum o întrebuinţează 
omul. Şi libertatea îngerilor a fost încercată... Şi, dacă libertatea celor din cer 
a fost încercată, cu atât mai mult sunt încercate libertatea şi libera voință a 
celor de pe pământ. (Cuviosul Ambrozie, 23, Partea I, pp. 40-41) 

Îmi scrii despre neorânduiala lui N. Ce să faci? Este nedreaptă, 
pentru că se îngrijeşte prea mult de cele exterioare. Însă, când omul se 
află în ispită, trebuie să-l rabzi, aşa cum te îndeamnă şi cugetul tău cel 
bun. (Cuviosul Ambrozie, 23, Partea a III-a, pp. 31-32) 


Nu țin minte să fi văzut pe cineva care să nu aibă vreo nedumerire 
sau neînțelegere, pentru că vrăjmaşul îi ispiteşte pe toți şi nu voieşte să 
lase pe nimeni în pace. Cuviosul Macarie Egipteanul scrie că Domnul îi 
îngăduie vrăjmaşului celui viclean să-i ispitească pe creştini ca aceştia să 
nu cadă în nepăsare, ci să se străduiască să trăiască cu atenție şi cu grijă. 
În al doilea rând, ca prin ispite să se smerească şi să nu se trufească, căci, 
fără lupta şi ispita vrăjmaşului, oamenii cad uşor în nepăsare şi mândrie. 
În al treilea rând, prin ispite, oamenii devin mai pricepuți şi mai puternici. 
Dar mai întâi de toate Domnul îngăduie ispitele ca să-i separe pe iubitorii 
de Dumnezeu de iubitorii de lume, pe iubitorii de plăceri de cei înfrânați 
şi curați, după cum se spune în Evanghelie: Nu socotiți că am venit să aduc 
pace pe pământ; n-am venit să aduc pace, ci sabie (Matei 10: 34). (Cuviosul 
Ambrozie, 23, Partea I, p. 48) 


Dacă te gândeşti vreodată, acum mai ales, ai nevoie să înveţi 
cuvântul evanghelic al Domnului: Fiţi dar înţelepţi ca şerpii şi nevinovați 
ca porumbeii (Matei 10: 16). După înţelesul dumnezeieştilor tâlcuitori, 
înțelepciunea şarpelui constă în faptul că, atunci când trupul lui este 
lovit, el se străduieşte prin toate mijloacele să-şi ascundă capul. Aşa şi 
fiecare creştin, când îi vin lovituri dureroase dintr-o parte, trebuie să-şi 
păzească neapărat capul lui cel duhovnicesc, adică credinţa în Domnul şi 
în învățătura Evangheliei Lui, care le vesteşte calea strâmtă şi dureroasă 
tuturor celor ce voiesc să se mântuiască. Însă această strâmtorare Şi 
durerea sunt grabnic trecătoare, iar răsplata pentru ele în viaţa viitoare 
este nesfârşită şi prin desfătarea raiului, şi prin negrăită bucurie, potrivit 
cu cele spuse: Cele ce ochiul n-a văzut şi urechea n-a auzit, şi la inima omului 
nu s-au Suit, pe acestea le-a gătit Dumnezeu celor ce-L iubesc pe El (1 Cor. 2: 9). 
Toate acestea trebuie să le păzeşti neîncetat în minte, în inimă şi în cuget, 
ca să fii în stare lupta cea înţeleaptă cu patimile şi cu necazurile din afară 
să o îmbini cu nevinovăția porumbeilor, repetându-ţi aceleaşi cuvinte 
pe care le-a grăit în asemenea situații Mântuitorul nostru şi Izbăvitorul 
către Dumnezeu Tatăl: Părinte, iartă-le lor, că nu ştiu ce fac (Luca 23, 34). 
(Cuviosul Ambrozie, 23, Partea a II-a, pp. 59-60) 

Ispita este un lucru bun şi cel mai folositor. Pe cei ce se aflau în 
ispită, Apostolul îi lăuda, zicând: Au fost ucişi cu pietre, au fost puşi la 
cazne, au fost tăiați cu fierăstrăul, au murit ucişi cu sabia, au pribegit în piei 
de oaie şi în piei de capră, lipsiți, strâmtorați, rău primiţi (Evr. 11: 37). În 
încheiere adaugă: Ei, de care lumea nu era vrednică (Evr. 11: 38). Dacă nici 
aceia nu au fugit de ispitele dureroase, pentru folosul lor sufletesc, noi, 
neputincioşii, nicidecum nu trebuie să ne lepădăm şi să fugim de ispitele 
folositoare sufletului. (Cuviosul Ambrozie, 23, Partea a II-a, p. 62) 


Îmbărbătează-te în Domnul şi să se întărească inima ta în ispitele 
care lovesc obştea voastră. 

Citim în psalmi: Pace multă au cei ce iubesc legea Ta şi nu se smintesc 
(Psalm 118: 165). Ştiu că din toată inima ta iubeşti legea lui Dumnezeu. 
De aceea, întăreşte-te şi îmbărbătează-te împotriva smintelilor care au loc 
în mănăstire. Este adevărat că nu este uşor să înduri o asemenea ispită, 
precum spune şi Sfântul Apostol Pavel: Cine se sminteşte şi eu să nu ard? 
(II Cor. 11: 29). Deşi este greu să rabzi asemenea împrejurări, totuşi nu 
trebuie în nici un caz să te descurajezi... Dar aud că într-atât te-ai lăsat şi 
te laşi cuprinsă de tristeţe, încât timp de câteva zile nu ai mâncat deloc, 
astfel că şi stomacul a început să ți se usuce. Este neînţelept şi nepotrivit 
cu voia lui Dumnezeu să te laşi cuprinsă de tristețe peste măsură când 
avem porunca apostolească: Mare bucurie să socotiți, frații mei, când cădeți 
în felurite ispite (lac. 1: 2), precum scrie Sfântul Iacov, fratele Domnului. 
Acelaşi lucru îl spune şi Apostolul Pavel: Bucurați-vă pururea. Rugaţi-vă 
neîncetat. Daţi mulțumire pentru toate (| Tes. 5: 16-18). Căci aceasta este voia 
lui Dumnezeu. Şi noi trebuie să respectăm voia lui Dumnezeu, iar cele 
potrivnice să le lepădăm şi să nu ne lăsăm în voia lor. Îngerul pocăinței 
i-a spus Sfântului Ermie că tristețea Îl supără pe Duhul Sfânt şi că nu li 
se potriveşte robilor lui Dumnezeu, adică tristețea peste măsură. Iar tu 
deja te-ai umplut de tristețe, este vremea să renunți la ea şi să îmbrățişezi 
buna nădejde. Şi simpla experienţă arată că, după o furtună puternică, pe 
mare urmează o linişte profundă. Să avem nădejde şi să aşteptăm şi noi 
acelaşi lucru. (Cuviosul Ambrozie, 23, Partea a II-a, pp. 155-156) 


De mult ţi-ai tot dorit necazuri, batjocuri şi umiliri din partea 
oamenilor într-un loc îndepărtat, în care gândul nu încetează să te atragă 
prin diferite închipuiri. Dar, în locul acestui lucru, îţi este îngăduit să 
înduri supărări şi ispite din partea diavolilor în însuşi locul, în care trăieşti. 
Cred că ţi s-a întâmplat aceasta, pentru că ai lucrat împotriva celor spuse 
în Rugăciunea Domnească, în care, în primul rând, ne rugăm aşa: „facă- 


230 


Filocalia de la Optina 


se voia Ta”, iar apoi, la sfârşit, „nu ne duce pe noi în ispită, ci ne izbăveşte 
de cel viclean”. Nu ştiu dacă ai înţeles sensul acestor cuvinte. Sfântul 
Isaac Sirul, în Cuvântul al 5-lea, le explică astfel. Necazurile văzute, care 
vin de la oameni, de la împrejurări şi de la bolile trupului, trebuie să 
le îndurăm şi să le răbdăm cu smerenie şi mulțumire, supunându-ne 
voii celei atotsfinte a lui Dumnezeu. lar față de ispitele sufleteşti, trebuie 
să ne rugăm Domnului, „ca să nu cădem în ele”. Să ne rugăm, spune 
acest sfânt, să nu intrăm în ispita cu privire la credință. Să ne rugăm să 
nu intri în părerea minții tale, în ispite cu diavolul hulei şi al mândriei. 
Să ne rugăm să nu intri cu îngăduința lui Dumnezeu în ispita vădită 
a diavolului, pentru gândurile rele, pe care le-ai gândit în mintea ta şi 
pentru care ţi se şi îngăduie (să intri în această ispită). Să ne rugăm să nu 
plece de la tine îngerul curăției tale, să nu fie alungat de lupta înflăcărată 
a păcatului şi să nu te desparţi de el (de înger). Să ne rugăm să nu intri 
în ispita enervării față de cineva sau în ispita fățărniciei şi a îndoielii, 
care duc sufletul la mare îngreuiere. lar ispitele trupeşti pregăteşte-te 
să le rabzi cu tot sufletul şi cu toate puterile tale să treci prin ele şi ochii 
tăi să-i umpli de lacrimi, ca să nu plece de la tine îngerul păzitor. Căci 
fără aceste ispite Pronia lui Dumnezeu nu se vede şi nici îndrăzneala 
către Dumnezeu nu se poate dobândi, nici înţelepciunea duhului nu se 
poate deprinde, nici dorirea dumnezeiască în sufletul tău nu se poate 
întări. Şi mai adaugă acest sfânt, grăind: „Şi mai mult să ne rugăm să nu 
intri în ispita vădită a diavolului pentru îngâmfarea ta, ci să-L iubeşti pe 
Dumnezeu, ca puterea Lui să-ți vină degrabă în ajutor şi să-i biruiască 
cu tine pe vrăjmaşii Săi, ca să se încerce dragostea ta către Dumnezeu şi 
să se proslăvească puterea Lui prin răbdarea ta”. (Cuviosul Ambrozie, 23, 
Partea a III-a, p. 5) 


Odihna ne este făgăduită în veacul viitor, dar aici, pe pământ, 
osteneală şi ispite. Fericit este bărbatul care rabdă ispita (lac. 1: 12). (Cuviosul 
Moise, 16, p. 239) 


Judecând după ispitele dumneavoastră de acum, presupun 
că nu fără voia lui Dumnezeu vă sunt ele îngăduite spre smerenie şi, 
pentru că nu aveaţi nici o ispită şi nici o supărare din afară, această cruce 
duhovnicească vă este îngăduită spre izbânda sufletească... Smeriţi- 
vă şi lăsaţi-vă în voia lui Dumnezeu. El nu trimite ispite peste măsură. 
(Cuviosul Macarie, 24, Vol. 3, p. 57) 

Pentru faptul că nu au milă de tine, nu te tulbura. Din această parte 
ţi-a venit ispita. Dar ceea ce a venit va şi pleca. Numai să faci ceea ce trebuie, 
să nu o ocoleşti. Vezi că şi cei apropiaţi s-au schimbat. Când trebuie să-l 
smereşti pe om, nu numai egumena, surorile, străinii şi apropiații, ci, după 
cuvântul Sfântului Isaac Sirul, chiar întreaga făptură se ridică împotriva 
acelui om. Dar tu zici că eşti mai rea decât toți - şi leneşă, şi molatică; iată, 
au început să te smerească cu fapta. Smerita ta înțelepciune a fost aparentă 
şi strălucirea ei s-a dus. (Cuviosul Anatolie, 7, pp. 298-299) 


Smereşte-te, mustră-te pentru neputințe şi grăbeşte-te să ceri 
ajutor lui Dumnezeu. Dumnezeu niciodată nu-i lasă pe cei ce aleargă la 
El, dându-le putere în ispite, mai ales pe tânăra Lui nevoitoare. Căci El, 
Iubitorul de oameni, vede şi ştie foarte bine că pentru El, Cel Atotsfânt, 
rabzi din partea diavolului atacurile patimilor ruşinoase, dar aşteaptă să 
vadă voința noastră şi ne chinuie. Dar pentru ce? Pentru ca noi, în primul 
rând, să ne cunoaştem neputința şi să ne smerim, în al doilea rând, 
pentru ca, văzând neputincioşia noastră şi atacurile vrăjmaşului, să ne 
îndreptăm către Dumnezeu, Ajutătorul în necazuri, iar în al treilea rând 
şi cel mai important, ca noi, trecând prin foc şi apă, să devenim iscusiţi. 
Căci bărbatul 'neispitit este neiscusit, după cuvântul lui Dumnezeu (cf. 
lac. 1: 12). lar pe tine, Dumnezeu voieşte să te facă iscusită şi îngăduie ca 
Maica Stareţă să te curățească şi din când în când să te tăbăcească. Da, 
D., acest lucru este foarte folositor. Şi împotriva patimii desfrâului ajută 
foarte mult. Sfântul Nil Sinaitul scrie: „Nu-i alunga pe tăbăcari, căci, 
chiar dacă bat şi calcă în picioare şi întind şi trag, totuşi, făcând acestea, 
haina ta va fi minunată. (Cuviosul Anatolie, 7, p. 97) 


Multe furtuni şi uragane zguduie atmosfera şi produc diferite 
catastrofe, iar Sfântul împărat David din toate scoate laude pentru 
Dumnezeu. Şi acțiunile duhurilor răutății de sub cer, asemenea furtunilor, 
zguduie sufletele şi inimile oamenilor, ce trăiesc pe pământ. Ce putem face 
noi, neputincioşii, acum? Singurul mijloc mai apropiat şi mai sigur este să 
ridicăm mâinile către Domnul Dumnezeu, cum a făcut Moise în pustiul în 
care se năpustise asupra lui puterea vrăjmaşă a lui Amalec. Împreună cu 
Dumnezeul cel Preaînalt vom birui zidul ispitelor. Cu noi este Dumnezeu. 
Şi nu trebuie să ne temem prea mult. (Cuviosul Moise, 316) 

Spovedania 


Cu privire la spovedania ta zilnică, îmi scrii că simţi în tine o mare 
schimbare şi, de asemenea, simţi un mare folos scriind despre tine în fiecare 
zi. Şi în inimă ţi-e uşor şi bine şi îmi ceri să-ţi explic nedumerirea şi să-ți spun 
de ce i se întâmplă aşa. Aici lucrează Taina mărturisirii sau a spovedaniei, 
pe care o scrii, dând lămuriri despre tine. Şi tu însăţi, în practică, vezi că 
plictiseala cumplită care te chinuie, după ce o scrii, te părăseşte. Şi aşa se 
întâmplă totdeauna datorită mărturisirii. (Cuviosul Ilarion, 47) 


Pentru căinţa ta să te ierte Domnul, şi eu, nevrednicul, te iert şi 
te dezleg, dar aceasta, numai ca o scurtă mângâiere pentru tine, totuşi, 
trebuie neapărat să spui duhovnicului, chiar dacă nu în amănunt, dar cu 
sinceritate, căci atunci se împlineşte rânduiala şi duhovnicul îţi citeşte 
rugăciunea de dezlegare. (Cuviosul Lev, 167) 


Voiţi să-mi mărturisiți cu sinceritate căderile dinainte, pe care, 
deşi le-aţi spovedit la duhovnici, totuşi povara greutăților nu se uşurează 
din conştiinţă, ci vă îngreuiază şi vă tulbură, adică nu sunteți mulțumit 
şi probabil că duhovnicii la care v-aţi spovedit nu sunt aşa de iscusiţi, 
de aceea Sfinţii Părinți purtători de Duh au rânduit pentru cei ce sunt 
la început şi doresc să primească chipul cel îngeresc să-şi spovedească 
din tinereţe toate greşelile lor şi astfel, curățindu-şi conştiinţa şi sufletul, 
să pună temelie nouă, adică curățindu-se şi uşurându-se de povara cea 
grea... Aşa că eu, mult-păcătosul, sfătuiesc şi dragostea frăției voastre 
să ceară şi să se roage Domnului şi Dumnezeului celui Preamilosârd să 
vă trimită prin purtarea Lui de grijă un asemenea părinte purtător de 
duh, căruia să-i puteți spovedi toate greşelile din tinerețe până la vârsta 
aceasta şi care să vă poată insufla şi explica importanţa lor, şi, deşi acum 
nu suntem în stare să ne împlinim canonul, totuşi prin pocăinţa cuvenită 
şi prin lacrimi îl împlinim, pentru ele şi Îl înduplecăm pe Domnul cel 
Preamilosârd să ne uşureze greutatea poverii şi să ne dăruiască vioiciune 
şi putere să luptăm împotriva vrăjmaşului tuturor, diavolul, şi, când 
Domnul, după credinţa şi râvna frăției voastre, vă va învrednici de un 
asemenea duhovnic şi veţi face aşa cum v-am spus mai sus, atunci veţi 
vedea înlăuntrul sufletului pacea şi bucuria inimii şi înduioşarea, care vă 
vor adăpa şi vă vor mângâia cu mângâiere nespusă. (Cuviosul Lev, 145) 

Când ne apropiem de Taina spovedaniei, trebuie să ne înfățişăm cu 
frică, cu smerenie şi cu nădejde. Cu frică - aşa ca înaintea lui Dumnezeu, 
mâniat de cel păcătos. Cu smerenie - având conştiinţa propriei păcătoşenii. 
Cu nădejde - căci ne apropiem de Tatăl cel iubitor de fii, Care L-a trimis 
pentru răscumpărarea noastră pe Fiul Său, Cel ce a luat păcatele noastre, 
le-a țintuit pe cruce şi le-a spălat cu preacuratul Său sânge. 

În cazul tulburării şi uitării păcatelor, putem, mergând la 
spovedanie, să le scriem pentru a ni le aduce aminte şi, când le uităm, 
cu îngăduința duhovnicului să ne uităm pe hârtie şi să le explicăm. 
Asemenea exemple întâlnim şi în viețile şi învățăturile Sfinților Părinți. 
(Cuviosul Macarie, 24, Vol. 1, pp. 326-327, 328) 


Eu nu am dreptul să dezleg de păcate în scris, prin corespondenţă, 
în altă eparhie; pentru aceasta există reguli bisericeşti. Ce treabă ai tu cu 
faptul că duhovnicul tău, neînţelegând viața duhovnicească, te ocărăşte; 
tu vii cu căinţă la Domnul şi ea trebuie să fie smerită şi într-o asemenea 
stare trebuie să primeşti şi mustrări: evident că Domnul îngăduie aceasta. 
De unde să luăm duhovnici după placul nostru? Dar, oricum ar fi ei, lor 
le sunt încredințate cheile să lege şi să dezlege şi să fie slujitorii celorlalte 
taine. (Cuviosul Macarie, 24, Vol. 3, p. 81) 


La spovedanie trebuie să explici toate păcatele tale, în afară de 
cazul în care le uiţi, nu să le spui superficial, căci păcatul nespovedit nu 
se dezleagă, decât dacă din uitare nu-l spui. După spovedanie trebuie 
să te păzeşti de faptele păcătoase. Dar, chiar dacă se întâmplă să te 
superi pe cineva sau să mustri pe cineva: împăcându-te cu cel, pe care 
te-ai supărat, fii liniştit, iar pentru mustrare, să te mustri pe tine însuți, 
ca să nu-l tulburi pe stareţ, dar, dacă găseşti un moment potrivit să-l 
vezi, atunci, după măsura păcatului şi simţul conştiinţei, îi poți povesti 
pe scurt; poți scrie păcatele tale ținând cont de spovedania noastră, căci 
de-a lungul timpului, după spovedanie, greşim mult şi uităm; cel mai 
important, în spovedanie trebuie să avem inima înfrântă şi smerită, pe 
care Dumnezeu nu o va urgisi, şi în fiecare zi trebuie să ne cercetăm şi să 
ne mustrăm pe noi înşine, iar pentru cele săvârşite să aducem înaintea 
lui Dumnezeu pocăință, ceea ce citim în rugăciunea a treia dinainte de 
culcare. (Cuviosul Macarie, 24, Vol. 6, pp. 174-175) 


Este folositor a spovedi totul cu mustrare de sine, iar dacă 
spovedeşti cu supărare pe ceilalți, ce folos poți avea, chiar dacă dai 
depline explicaţii? (Cuviosul Ambrozie, 23, Partea a III-a, p. 82) 

Te înşeli singură, multe păcate sunt pe care nu le-ai făcut: ucidere, 
desfrâu, furt de lucruri bisericeşti, incendiere, otrăvire şi multe altele 
legate de ele; este uşor să spui: „am făcut toate păcatele” sau, aşa cum 
îmi scrii: „nu există nici un păcat pe care să nu-l fi făcut“, dar să spui 
fiecare păcat, după cum se vede, îți este ruşine şi din această pricină nu ți 
se iartă păcatele: căci, după cuvântul Sfântului Grigorie, ruşinea de aici 
este partea chinului de dincolo. (Cuviosul Macarie, 24, Vol. 6, p. 305) 


Dezvăluind înaintea duhovnicului conştiinţa ta, fie aşa, fie după 
hârtie, nu trebuie să te mai tulburi pentru faptul că nu ai spus tot - aceasta 
este de la vrăjmaşul; ci trebuie să te linişteşti, ținând cont de intenţia ta 
de a nu tăinui nimic şi de mila lui Dumnezeu, iar tulburarea să o lepezi. 
Tot aşa şi cu privire la metanii: când împlineşti numărul rânduit, nu 
trebuie să te gândeşti că nu l-ai împlinit - şi aceasta este de la vrăjmaşul şi 
ambele extreme sunt de la el, adică şi tulburarea şi părerea sau suficiența 
de sine; trebuie să ţii calea de mijloc cu smerenie şi nădejde în mila lui 
Dumnezeu. (Cuviosul Macarie, 24, Vol. 5, p. 769) 


La întrebarea ta — dacă să mai spovedeşti păcatul pe care l-ai 
mai spovedit şi înainte — îţi răspund: dacă nu l-ai mai făcut, nu trebuie 
să-l spui duhovnicului, dar trebuie să-ți simți păcătoşenia; amintirea 
păcatelor noastre ne duce la smerenie. După spovedanie, pregătindu- 
te să te împărtăşeşti cu Sfintele Taine, te afli în tulburare, gândindu-te 
că parcă nu ai spovedit toate păcatele. Alungă acest gând vrăjmaş prin 
credinţă şi smerenie şi cu nădejde în mila lui Dumnezeu linişteşte-te. Iar 
faptul că ţi se pare că păcătuieşti iarăşi destul de mult şi de aceea nu eşti 
vrednică să te apropii de Sfintele Taine ţi se întâmplă deoarece crezi că 
te apropii fără păcate, iar vrăjmaşul are putere să-ți provoace tulburare, 
dar, dacă te vei apropia cu sentimentul păcătoşeniei tale şi cu nădejde în 
nespusa milă a lui Dumnezeu - căci El a luat asupra Sa păcatele întregii 
lumi -, te vei linişti. Crezi că, dacă te-ai spovedit, ai devenit fără de păcat? 
Dar tulburarea de aceea te şi nelinişteşte, pentru că nu-ţi pui nădejdea în 
mila lui Dumnezeu, fără de care nimic al nostru nu ne poate mântui. 
(Cuviosul Macarie, 24, Vol. 5, pp. 497-498) 


Să te temi de ruşine în timpul spovedaniei - aceasta vine din 


mândrie; destăinuindu-te înaintea lui Dumnezeu, dobândeşti linişte şi 
iertare. (Cuviosul Macarie, 24, Vol. 4, p. 525) 

La întrebarea ta despre spovedanie, îți spun: Sfinţii Părinţi nu 
sfătuiesc să explicăm senzualitatea păcatelor în amănunt, ca nu cumva, 
prin pomenirea amănuntelor, să ne întinăm simţurile, ci să spunem 
simplu chipul păcatului, iar celelalte păcate care provoacă ruşine iubirii 
de sine trebuie să le spunem în amănunt, cu învinuire de sine. (Cuviosul 
Macarie, 24, Vol. 6, pp. 166-167) 


La spovedania prin corespondenţă nu pot dezlega păcatele: pentru 
aceasta există reguli bisericeşti. Nici chiar dacă aş merge în altă eparhie, nu 
ar trebui să primesc la spovedanie. Tu, scriindu-mi neputinţele tale, poate 
că ai dobândit uşurarea conştiinţei cu mila lui Dumnezeu, însă eu nu am 
puterea să dezleg, prin corespondenţă. (Cuviosul Macarie, 24, Vol. 6, p. 115) 


Când părintele duhovnic, prin puterea dată lui de Dumnezeu, vă 
spune: „te iert şi te dezleg de toate păcatele tale”, aceste cuvinte trebuie să 
le luaţi aşa ca şi cum prin limba lui le rosteşte Însuşi lisus Hristos şi chiar 
în acea clipă dezlegarea făcută este confirmată în cer de Dumnezeu Tatăl 
şi de Sfântul Duh. Vedeţi cât de milostiv este Dumnezeu față de păcătoşii 
care se căiesc!... Prin acest cuvânt al părintelui duhovnic se dezleagă nu 
numai păcatele spovedite verbal, ci şi cele nespovedite din uitare sau 
din neştiință. Părintele duhovnic nu poate dezlega numai acele păcate 
pe care păcătosul cu intenţie le tăinuieşte, de ruşine şi de frică, păcate pe 
care nici Dumnezeu Însuşi nu le iartă. Însă păcatele dumneavoastră toate 
sunt iertate şi dezlegate şi, chiar dacă la vremea sa şi moartea ar veni, cu 
deplină credinţă şi nădejde în mila lui Dumnezeu să fiți împăcat în duhul 
dumneavoastră, căci păcatele tinereţii - ale neştiinței dumneavoastră - 
nu vor fi pomenite înaintea lui Dumnezeu, lucru de care vă încredinţez 
cu numele Lui cel sfânt. lar îndoiala ce o aveţi cu privire la dezlegarea 
păcatelor dumneavoastră, este lucrarea duhului potrivnic, foarte 
primejdioasă, în care nicidecum nu trebuie să vă încredeți. Chiar dacă noi 
prin păcatele noastre i-am întrece pe toți păcătoşii din veac, nici atunci 
nu ar trebui să deznădăjduim față de mila lui Dumnezeu, căci El pentru 
aceasta L-a trimis pe Fiul Său Cel Unul-Născut din cer în lume, ca să-i 
mântuiască pe păcătoşi: pe noi, prea mult păcătoşii, după mare mila Sa 
ne mântuieşte şi moştenitori ai Împărăției Sale ne face. (Cuviosul Antonie, 
22, pp. 236-237) 


Spovedania este judecata duhovnicească. Duhovnicul este 
judecătorul, iar cel ce-şi spovedeşte păcatele sale este criminalul. Şi, ca 
un criminal căit, se cuvine să aibă nu numai căință sufletească pentru 

răul săvârşit, ci şi trupeşte să-şi exprime vinovăția, căci sufletul şi trupul 
omului sunt nedespărțite. (Cuviosul Nicon, 8, p. 300) 


Socotesc necesar să vă amintesc că eu întotdeauna am acordat 
atenţie deosebită spovedaniei sincere. Sfinții Părinţi şi episcopul Ignatie 
Brianceaninov arată că patimile şi obiceiurile păcătoase nu se pot vindeca 
fără spovedanie. Nici o vindecare nu va fi deplină sau suficientă fără 
spovedanie, dar, cu ajutorul spovedaniei, patimile se dezrădăcinează 
uşor. De aceea vă rog să acordați întotdeauna o deosebită atenţie 
spovedaniei, întotdeauna să vă pregătiți cu grijă pentru ea şi să spovediţi 
cu sinceritate toate greşelile voastre. Şi eu m-am străduit întotdeauna 
să spovedesc fără grabă şi cu atenţie pe fiecare dintre voi şi am întrebat 
în amănunt, ca să nu rămână nimic pe conştiinţă. lar dacă cineva, din 
nesăbuinţă, nu a spovedit totul cu sinceritate, să spovedească, să-i fie 
conştiinţa curată. 

De duhovnic nu are rost să ne temem şi nici să ne ruşinăm de 
el nu trebuie. Duhovnicul ştie tot, ştie toate păcatele, deoarece la el nu 
numai unul, ci sute de suflete se spovedesc şi pe el nu-l uimeşti cu nici un 
păcat, oricât de mare ar fi păcatul şi oricât de greu. Dimpotrivă, fiecare 
păcat greu spovedit stârneşte în mine o deosebită grijă pentru suflet şi 
eu niciodată nu mi-am schimbat şi nu-mi pot schimba atitudinea față de 
suflet, oricare ar fi greşelile spovedite de el, ci, dimpotrivă, mai mult mă 
doare pentru el şi mă frământ şi mă îngrijesc ce vindecarea şi mântuirea 
lui. De aceea, străduiți-vă să nu ascundeţi nimic, străduiți-vă să vă 
spovediți curat. (Cuviosul Nicon, 6, p. 189) 

Necesitatea spovedaniei amănunțite este adeverită nu numai 
de trăirile lăuntrice ale omului, dar şi de însăşi rânduiala spovedaniei, 
expusă în Molitfelnicul bisericesc. 

Să fac o asemenea observație m-a îndemnat faptul că unii, ruşinându- 
se de duhovnic, din diferite motive caută mijloace de a nu spune la 
spovedanie totul în amănunt, vorbind în termeni generali sau aşa încât 
duhovnicul să nu poată înțelege clar ceea ce au făcut sau chiar tăinuind 
întru totul, crezând că-şi vor putea linişti conştiinţa prin diferite păreri 
pe care şi le fac în sufletul lor. Atunci vrăjmaşul mântuirii noastre ştie 
să le amintească într-un chip pervertit cuvintele Sfinților Părinţi şi chiar 
ale Sfintei Scripturi, ca să nu-l lase pe om, la spovedania cea mântuitoare 
şi necesară dinaintea duhovnicului, să spună păcatele aşa cum au fost 
făcute. Dar, dacă conştiinţa omului nu s-a pierdut, ea nu îi dă pace până 
când acesta nu spune la spovedanie totul în amănunt. Nu trebuie să 
spună amănuntele de prisos, care nu lămuresc esenţa lucrurilor, ci doar 

să le schițeze frumos. Descrierea amănunțită a păcatului nu este străină 
de desfătarea cu amintirea păcatului; mai ales când e vorba de faptele 
desfrânate, Părinţii nu ne sfătuiesc să îngăduim ca inima, care iubeşte încă 
păcatul, să zăbovească şi să se desfăteze cu el. (Cuviosul Nicon, 20, p. 17) 


Mulţi caută, ca pe ceva necesar, un duhovnic cu viață înaltă şi, 
negăsindu-l, se mâhnesc şi de aceea cât mai rar, parcă fără chef, merg la 
spovedanie. Aceasta este o mare greşeală. Trebuie să credem în însăşi 
Taina Spovedaniei, în puterea ei, nu în săvârşitorul tainei. Trebuie numai 
ca duhovnicul să fie ortodox şi după lege. Nu trebuie să dăm mare 
importanţă calităților personale ale duhovnicului, ci trebuie să credem şi 
să ştim că Domnul, Care lucrează în fiecare taină prin harul Său, lucrează în 
atotputernicia Sa independent de aceste calități. (Cuviosul Nicon, 20, p. 28) 


Este foarte prețios să ai un duhovnic evlavios,cu care să te poți sfătui 
şi să poți lămuri unele sau altele dintre problemele vieții duhovniceşti 
şi să discuţi pur şi simplu, ca prin discuţii duhovniceşti să-ţi încălzeşti 
inima rece şi să dobândeşti întărire duhovnicească în necazurile care te 
împresoară. Dar, dacă nu putem găsi dintr-odată un asemenea duhovnic, 
este foarte neînțelept să nu mergem la spovedanie. Este la fel ca atunci 
când cineva, neavând o mătură bună pentru a face curat în casa sa, nu va 
face curat deloc. Dacă nu ai o mătură bună, ia-o pe cea pe care o ai, numai 
să fie curat în casă. Sau, neavând lemne bune de foc, nu va face deloc cald 
în casă şi va îngheţa. 

Alții vor să facă din fiecare spovedanie o discuție duhovnicească. 
Poate că este bine şi chiar necesar uneori, dar nu întotdeauna există această 
posibilitate, din pricina timpului şi din alte motive. În esenţa lor, aceste 
două lucruri sunt diferite. Odată doi tineri au mers la spovedanie la un 
duhovnic cu care până la spovedanie avuseseră nenumărate discuții. În 
discuţiile lor, desigur, îşi expuseseră diferite păreri, poate, în dezacord 
unul cu altul şi, în general, ca în orice discuţie, au existat şi cuvinte de 
prisos şi abateri de la subiectul duhovnicesc. După spovedanie, aceşti 
tineri, în discuţia lor, au făcut referiri la felul în care i-a spovedit acel 
duhovnic. Unul a spus: „În timpul spovedaniei, când îmi permiteam să 
spun ceva, cerând oarecum explicație sau nefiind de acord cu observațiile 
duhovnicului, el mă întrerupea cu asprime şi cu autoritate, spunând: 
«Dacă ai venit la spovedanie, căieşte-te cu smerenie, aici nu avem timp 
să judecăm». Acest lucru mi-a provocat o impresie proastă. Mi-a vorbit 
cu autoritate”. 

Trebuie să specific că timp era destul şi nu se poate presupune că 
duhovnicul nu a avut ce să spună - este clar că acesta era punctul lui de 
vedere în privința spovedaniei. (Cuviosul Nicon, 20, pp. 28-30) 


Cine îşi mărturiseşte întru simplitatea inimii greşelile, cu duhul 
înfrânt şi smerit, cu dorința de a se îndrepta, acela va dobândi iertarea 
păcatelor şi pacea conştiinţei sale prin puterea harului lui Dumnezeu, 
care lucrează în Taina Spovedaniei. (Cuviosul Nicon, 20, p. 30) 


Din amintirile unei fiice duhovniceşti: după câte ştiu eu, am făcut 
toate păcatele. Starețul m-a întrebat: „Dar un cal ai furat?” l-am răspuns: 
„Nu”. „Păi, vezi, nu ai făcut toate păcatele” - a spus starețul, zâmbind. La 
cuvintele mele, că nu ştiu deloc să mă spovedesc, batiuşka mi-a spus: „Din 
spovedanie vei ieşi ca o sfântă”. (Cuviosul Ambrozie, 1, Partea a II-a, p. 25) 


Pentru faptul că eşti atras de unele lucruri datorită neputințelor, 
nu te descuraja şi nu te tulbura, ci străduieşte-te să îndrepți acest lucru 
prin mustrare de sine şi prin spovedanie mai întâi înaintea Văzătorului 
de inimi Dumnezeu, iar din când în când şi înaintea părintelui duhovnic. 
Atracţiile pe care le ai să te înveţe să fii prudent şi să te păzeşti, prin frica de 
Dumnezeu. Lasă-te în voia lui Dumnezeu şi aşteaptă cu răbdare hotărârea 
cu privire la soarta ta. (Cuviosul Ambrozie, 23, Partea a III-a, p. 77) 


Îndreptarea 


Îmi scrieți că încă sunteți nemulțumit de sine: nu izbutiți deloc 
să vă îndreptaţi, mai aveţi ieşiri; noi nu ne putem îndrepta când voim 
să vedem că ne-am îndreptat; acest lucru ne satisface iubirea de sine şi 
ne duce la mândrie, iar din mândrie vin şi căderile. Trebuie să vedem 
greşelile noastre, adică să le ținem minte şi pe cele dinainte şi pe cele 
prezente, chiar dacă sunt mici. Sfântul Proroc, în rugăciunea sa către 
Dumnezeu, a strigat: Că fărădelegea mea eu o cunosc şi păcatul meu înaintea 
mea este pururea (Psalm 50: 4). (Cuviosul Macarie, 24, Vol. 1, p. 690) 


Pe cât pot să-mi dau seama, vrăjmaşul te luptă ca să te despartă de 
locul în care poți avea izbândă; dar tu voieşti izbânda să o vezi în tine. Îţi va 
fi, oare, de folos acest lucru? Nu ar trebui mai bine să-ți vezi neputințele şi 
patimile şi prin ele să te smereşti? Şi Sfinții Părinți, cu cât erau mai aproape 
de Dumnezeu, cu atât mai mult se smereau, țintind spre culmea desăvârşirii 
şi se vedeau sub toată făptura. (Cuviosul Macarie, 24, Vol. 5, p. 80) 

Păi, aşa şi trebuie, să uităm trecutul. Odată cu anul nou, să 
începem să trăim după Evanghelie, monahiceşte. Pentru că ai fost leneşă, 
Dumnezeu te va ierta, căci te-ai pocăit şi te-ai mustrat şi te-ai umilit pe 
tine însăți. Însă acum trebuie să punem început. Să pregătim măcar puțin 
câte puțin cămara [destinată] Mirelui nostru. El nu este pretenţios, este 
modest şi îndelung-răbdător: până când vom coase şi vom înfrumuseța 
veşmântul pentru întâmpinarea Lui, El va aştepta şi va bate la uşa inimii 
noastre, ca să-l deschidem Lui, Celui Sfânt şi Curat, cămăruţa inimii 
noastre. (Cuviosul Anatolie, 7, p. 62) 


Numai să ţii minte, să nu uiţi că abia-abia ai scăpat din mâinile 
diavolilor; puteai şi să nu scapi. la aminte la tine. Este vremea să te ocupi 
de tine însăți, să-ți înfrânezi limba şi firea. (Cuviosul Anatolie, 7, p. 128) 


Să ne smerim! Şi aşa ne vom mântui! (...) De pierit, nu vei pieri. 
Numai că suferi acum pentru îndărătnicie şi iubirea de sine. Dar 
Dumnezeu te va ajuta şi totul se va aranja. Căci noi am venit aici să 
deprindem viața duhovnicească: ce este de mirare dacă greşim? Ne 
îndreptăm! Ne îndreaptă Însuşi Dumnezeu! (Cuviosul Anatolie, 7, p. 121) 


Cred că te vei strădui să împlineşti toate acestea. Adică de mâine 
vei trăi monahiceşte şi vei aduce mulțumire lui Dumnezeu, săvârşind 
totdeauna rugăciunea lui lisus, nu vei cârti, nu vei stârni certuri şi te vei 
socoti rea, netrebnică pentru a fi înaintea lui Dumnezeu bună şi cu timpul 
vei deveni sfântă, logodnică vrednică de Mirele Ceresc Hristos. Aşa îmi vei 
aduce bucurie şi mie şi ţie! Să te mântuieşti! (Cuviosul Anatolie, 7, p. 211) 


Văd părerea ta de rău pentru neputinţele şi lipsurile tale sufleteşti 
şi îmi păstrez buna nădejde. Pentru că, cine ia aminte la sine şi îşi deplânge 
viaţa sa slabă şi caută ajutor la Dumnezeu, acela, fără să vrea, merge pe 
calea vameşului lăudat în Evanghelie. (Cuviosul Anatolie, 7, p. 236) 


Primeşte în inima ta sfatul meu sincer: mustră-te pe tine însăţi şi 
străduieşte-te să te îndrepți. Şi nu ne putem îndrepta dacă nu începem să 
ne mustrăm pe noi înşine (nu pe ceilalți) şi să ascultăm după putere de 
cei mai mari. (Cuviosul Anatolie, 7, p. 249) 


Cu toate acestea, se vede că nu ştii ce spune Sfântul loan Gură de 
Aur: că cele pământeşti de aici, care sunt uşor de îndurat, nici nu se pot 
compara cu cele de dincolo, care sunt greu de îndurat. Să te mântuieşti! 


240 


Filocalia de la Optina 


Pace ție! lar pentru toate păcatele spovedite şi neputinţele tale să te ierte 
Domnul. Şi să te ajute Preamilostivul nostru Mântuitor şi Preacurata Lui 
Maică să-ți aducă îndreptarea. lar îndreptarea noastră este smerenia, 
adică conştiinţa neputințelor noastre. Şi să ţii minte cuvântul că 
Dumnezeu îl iubeşte mai mult pe păcătosul care se căieşte şi se smereşte 
decât pe dreptul care îşi vede dreptatea. Tu te căieşti înaintea mea şi a 
lui Dumnezeu şi te umileşti pe tine şi ţi-e ruşine cu neputinţele tale, iar 
Domnul te va milui şi te va mântui. Şi vei vedea Ierusalimul cel frumos! 
(Cuviosul Anbhtolie, 7, p. 252) 


Măicuţa mea, soră E. Eşti deznădăjduită că nu te îndrepți şi te 
întrebi: ce mai trebuie să fac? Umilit am fost şi m-am izbăvit (Psalm 114: 
6) - a spus David. Hai să facem şi noi aşa şi ne vom mântui. (Cuviosul 
Anatolie, 7, p. 288) 


Pentru că ai căzut prea mult, nu te întrista. Tot nu eşti mai jos 
decât Ilona proorocul. Şi, dacă la fel ca el vei striga către Domnul, El te 
va auzi. Şi va izbi chitul tristeţii tale de piatra cea tare a nădejdii şi vei 
fi ca noul Petru, recunoscându-ți neputința ta şi îngăduind neputinţele 
celorlalți. Fii, dar, împăcată! Ridică-te, apucă-te de lucru, du-ți amarul 
după putere şi, păşind încet dar cu smerenie, te vei afla cu cei dintâi. 
(Cuviosul Anatolie, 7, p. 289) 


Chiar dacă ai părăsit viața duhovnicească, nici de acest lucru nu 
trebuie să te sperii, ci să ne străduim să ne îndreptăm, iar dacă nu putem, 
să ne străduim să ne mustrăm pe noi înşine şi să ne smerim. Eu însumi 
trăiesc neîndreptat, dar ce să fac, să mă vait? Niciodată! Până la ultima 
suflare să nu-ți pierzi nădejdea în îndreptare şi în mântuire! Tâlharul 
de pe cruce ne este nouă, păcătoşilor, chezăşie şi îndemn! Închipuie-ţi: 
aceşti mari plăcuțţi ai lui Dumnezeu - Noe, Avraam, Daniil, Moise, regele 
David şi marea mulțime a celorlalți drepți - erau încă în iad, iar tâlharul 
era deja în rai! (Cuviosul Anatolie, 7, p. 317) 


Dumnezeu să te ierte pentru tot ce ai făcut. Dar te va ierta cu 
nădejdea îndreptării; ţi-am mai spus şi îți repet: nu fi mincinoasă şi 
vicleană. Te vei căi, dar va fi târziu. Că cei ce viclenesc de tot vor pieri (Psalm 
36: 9), scrie cuvântul lui Dumnezeu. (Cuviosul Anatolie, 7, pp. 324-325) 


Odată starețul a ieşit să dea binecuvântare şi a spus: „Un gospodar 
avea nişte gâşte şi le alinta: gu-si, gu-si, şi ele tot alintate au rămas. 
(Cuviosul Ambrozie, 1, Partea 1, p. 108) 

Cine are inima rea nu trebuie să deznădăjduiască, pentru că 
omul cu ajutorul lui Dumnezeu îşi poate îndrepta inima sa. Trebuie 
numai să se urmărească cu atenție pe sine şi să nu scape ocazia să fie de 
folos aproapelui, să se mărturisească des la stareț şi să facă milostenie 
după putere. Acestea, desigur, nu se pot face dintr-odată, însă Domnul 
îndelung; rabdă. (Cuviosul Ambrozie, 1, Partea [, p. 101) 


Arătaţi-vă puterea şi atunci grija mea se va adeveri. Când lăsaţi în 
grija mea îndreptarea voastră, amintiți-vă avertismentul pe care vi l-am 
spus şi ascultați-l, căci, fără voi, eu nu vă pot ajuta, dar mai ales fără 
ajutorul lui Dumnezeu. (Cuviosul Macarie, 24, Vol. 1, p. 592) 


Trebuie şi din partea ta să existe bunăvoință şi strădanie spre mai 
bine... Îmi pare sincer rău pentru slăbiciunea ta, căreia de bunăvoie te- 
ai înrobit. Te plângi că ea te-a biruit şi îmi ceri să mă rog Domnului ca 
El să-ți trimită tăria pentru înfrângerea acestei patimi... Pe cât pot, cu 
smerenie Îl rog pe Domnul să-ţi dea ajutor să scapi de această nenorocită 
patimă, dar noi avem voinţă liberă şi trebuie ca tu, plecându-ţi voinţa ta, 
să adaugi la ea strădania, ca să te împotriveşti acestui obicei dăunător: 
cere-l lui Dumnezeu ajutor şi căieşte-te pentru păcatele tale, smereşte-ți 
cugetul tău şi Dumnezeu îţi va trimite ajutorul Său, căci El caută la cei 
smeriţi, iar celor mândri le stă împotrivă... La Dumnezeu totul este cu 
putinţă, însă trebuie şi din partea noastră să existe străduinţă... (Cuviosul 
Macarie, 24, Vol. 1, pp. 407, 408) 


Pentru ca omul să se îndrepte pe sine nu trebuie forțat dintr- 
odată, ci aşa cum tragi şlepul: tragi, tragi înainte, mai dai înapoi! Nu 
dintr-odată, ci câte puţin. Ştii ce este catargul la corabie? Este un stâlp, de 
care sunt legate toate pânzele corăbiei şi, când tragi de ele, tragi încet, iar 
dacă tragi dintr-odată, strici totul din pricina zdruncinăturii. (Cuviosul 
Ambrozie, 1, Partea ], p. 101) 


Incercările 


Oricât de grele ar fi supărările, ele sunt asemenea unei scântei mici, 
adică, dacă o stropeşti cu apă, o stingi. Dar, dacă această scânteie mică o 
vei ațâja, se va preface în flacără şi va mistui toată bunăstarea lăuntrică a 
omului, iar această ațâțare ia naştere din multele gânduri, ca de exemplu: 
„Inima îmi stă sub o cruce grea; viața monahală este cu adevărat amară: 
toată inima mi-e sfâşiată”. (Cuviosul Antonie, 22, p. 335) 

Vremea e aspră, plouă, bate vântul şi e frig, astfel că trebuie să apelăm 
şi la şubă, şi la sobă. Dar nu întotdeauna aerul cald şi vremea senină sunt 
de folos. Ele aduc în plante viermi şi alte gângănii, care dăunează roadelor 
bune. Aşa se întâmplă şi în alcătuirea noastră duhovnicească: lucrarea 
harului, pacea, calmul şi liniştea din partea patimilor, dacă sunt cu noi 
tot timpul, este primejdios, deoarece putem ajunge la îngâmfare şi putem 
pierde ocrotirea lui Dumnezeu şi nu vom mai fi iscusiți în lupta cu patimile 
şi ne vom abate de la calea cea strâmtă. De aceea, Dumnezeu ne încearcă 
prin lucruri potrivnice, ca să ne cunoaştem neputința, să ne deprindem cu 
răbdarea şi smerenia. (Cuviosul Macarie, 24, Vol. 4, pp. 298-299) 


Cei ce doresc să se mântuiască trebuie să țină totdeauna minte 
cuvintele Cuviosului Petru Damaschin: mântuirea se săvârşeşte prin frică 
şi nădejde. lar a-ţi vedea mântuirea ta limpede ca în palmă este o dorință 
şi o părere greşită. Dacă în natura văzută se fac neîncetate schimbări: 
ba este vreme liniştită, ba este vânt şi furtună, ba este vreme senină, ba 
plouă, iar uneori este un ger năprasnic sau grindină şi altele asemenea, 
cu atât mai mult în viața duhovnicească există schimbări neaşteptate. 
Cuviosul Isaac Sirul scrie că dragostea creştinului față de Dumnezeu este 
încercată în fiecare ceas prin diferite schimbări, favorabile şi nefavorabile, 
îmbucurătoare şi triste. lar a-ți dori să fii totdeauna în stare neschimbată 
este calea lupilor celor spirituali, care prin propuneri frumoase îi şi duc 
pe unii ca aceştia la pieire, de care să ne izbăvească Domnul cel Atotbun. 
(Cuviosul Ambrozie, 23, Partea I, p. 56) 


Învățăturile de folos curg asupra noastră din toate părțile. 
Rămâne numai să nu le respingem, ci să le primim cu blândeţe sau cel 
puţin să le îndurăm. Dacă suntem bolnavi trupeşte, Sfântul Apostol 
Pavel ne încurajează, zicând: chiar dacă omul nostru cel din afară se trece, cel 
dinăuntru însă se înnoieşte din zi în zi (Il Cor. 4: 16). Dacă suntem ponegriți 
şi învinuiți pentru ceva anume, să ne amintim în momentele acelea 
cuvântul evanghelic al Domnului: Fericiţi veți fi voi când vă vor ocări şi vă 
vor prigoni şi vor zice tot cuvântul rău împotriva voastră, mințind din pricina 
Mea. Bucurați-vă şi vă veseliți, că plata voastră multă este în ceruri, şi este 
plată veşnică (cf. Matei 5: 11-12). Pe pământ, însă, totul este vremelnic, 
de scurtă durată şi grabnic trecător. Toate trec repede, atât cele plăcute şi 
îmbucurătoare, cât şi cele neplăcute şi dureroase. 

Dacă noi ne-am ales calea bunei credinţe, trebuie să ținem minte şi să 
nu uităm cuvântul Apostolului: Toţi care voiesc să trăiască cucernic în Hristos 
Iisus vor fi prigoniți (Il Tim. 3: 12). (Cuviosul Ambrozie, 23, Partea a II-a, p. 158) 

Străduieşte-te să nu pui prea mult la inimă întâmplările tale de 
aici, ci să trăieşti aşa cum de nevoie sau de voie merg unii prin pădure: 
dacă întâlnesc un copac strâmb, se apleacă sau îl ocolesc, iar dacă vreo 
creangă rebelă îi atinge în ceafă, nu dau mare importanţă acestui lucru. 
(Cuviosul Afnbrozie, 23, Partea 1, p. 178) 


Îmi scrii că până acum încă nu ai avut în mână nimic bun. Dar nu 
te nelinişti pentru aceasta şi nu te îndoi, ci pune-ți nădejdea în Pronia lui 
Dumnezeu, având încredere că Domnul poate duce totul la bun sfârşit, 
numai să te străduieşti ca în timpul acestei ierni să înduri cu blândeţe 
greutățile şi neplăcerile care-ţi vin, pomenind tot timpul spre întărirea 
ta cuvântul Evangheliei: Strâmtă este poarta şi îngustă este calea care duce 
la viață (Matei 7: 14). Dacă vei judeca cu înțelepciune şi vei avea răbdare, 
iarna aceasta, încetul cu încetul, fără să observi parcă, va trece. Când 
vremea rea şi greutățile trec, omul nu-şi mai aduce aminte de ele. Totuşi, 
toată viața omului, oriunde ar trăi el, nu este altceva decât o încercare. la 
seama la întâmplările tale şi la întâmplările celor din jur şi atunci lucrul 
acesta ţi se va lămuri. Tuturor celor ce doresc să se mântuiască, li se spune pe 
scurt: Prin răbdarea voastră veți dobândi sufletele voastre (Luca 21: 19). Şi multe 
necazuri îndură şi cei care nu caută mântuirea, dacă nu mai multe decât 
primii! Înţelepțeşte-te spre mântuire! (Cuviosul Ambrozie, 23, Partea 1, p. 178) 


Adevărul 


Slavă lui Dumnezeu că ai cunoscut sau cunoşti adevărul, dar unde 
se află el? Domnul a spus: Eu sunt Calea, Adevărul şi Viaţa (loan 14: 6), 
deoarece El a întemeiat Biserica şi El Însuşi este temelia şi capul ei şi de 
aceea Sfântul Apostol scrie: Biserica este stâlpul şi temelia adevărului 
(cf. 1 Tim. 3: 15). lată unde trebuie să căutăm adevărul: în învățătura 
Bisericii lui Hristos, celei Ortodoxe, Sfinte, Soborniceşti şi Apostoleşti, 
să o cinstim cu sfințenie şi să ne supunem rânduielilor ei, căci Domnul 
a poruncit cu tărie: De nu va asculta nici de Biserică, să-ți fie ție ca un păgân 
şi vameş (Matei 18: 17), iar învățătura Bisericii toată este întemeiată pe 
cuvântul lui Dumnezeu, care se află în Sfânta Scriptură, şi Însuşi Duhul 
Sfânt a lucrat prin Sfinţii Părinţi, care au pus rânduielile, legile şi regulile 
Bisericii. (Cuviosul Macarie, 24, Vol. 1, pp. 343-344) 


Mai bine să suferi pentru adevăr bucurându-te decât să-ți strâmbi 
sufletul făcându-le oamenilor pe plac. (Cuviosul Antonie, 22, p. 19) 

Vistieria 


Devistierie să nu te îngrijeşti prea mult. Este ceva pur administrativ, 
iar vreun folos substanţial nu am văzut în tot timpul conducerii mele. 
Nu numai că se adăugau chinurile din partea administratorilor, dar 
se făceau şi cheltuieli şi gălăgie prea mare. Trece-i în memorie pe toți 
administratorii care au fost în timpul meu şi vezi dacă am primit cu 
adevărat vreun ajutor e la ei. La dispoziția vlădicăi am pus un om, deşi 
nu era în vârstă, dar era de nădejde şi avea purtare bună, era capabil şi 
nu era lacom şi era conştiincios în îndeplinirea sarcinilor. Trebuia să fie 
un om bun şi sincer, nu cu toane şi viclean. Dar cel mai important lucru 
era să lucreze el însuşi în toate părțile cu ajutorul lui Dumnezeu şi cu 
dreaptă socoteală să le dea celorlalți sarcini, după puterea fiecăruia. O.S. 
este vistiernicul de acum şi economul, nu cu numele, ci cu fapta, cu el 
poți chibzui şi lucra. La început l-am avut pe Isachie, pe care îl ştii şi cu 
care făceam toate treburile. De îndatorirea de vistiernic nu trebuie să te 
temi. Deşi este mare, totuşi, după orar, la 10 ani poţi plăti, şi acest lucru 
trebuie să-l împlineşti neapărat, iar celelalte îndatoriri şi lucrări să le faci 
după posibilitate. (Cuviosul Moise, 321) 


Dacă maica egumenă va voi să te aleagă în funcția de vistiernic al 
mănăstirii, te sfătuiesc să nu refuzi această ascultare, căci inima egumenei 
o stăpâneşte Dumnezeu, ci să o primeşti şi să o împlineşti cu frică de 
Dumnezeu, în scopul cel bun al dragostei pentru aproapele şi pentru 
mântuirea lui, fără a te teme de necazuri, căci ele sunt roadele propriilor 
noastre patimi şi sunt îngăduite de pronia lui Dumnezeu spre folosul 
nostru ca noi să cunoaştem astfel structura noastră şi să ne îngrijim de 
vindecarea ei prin poruncile lui Dumnezeu, care se extind chiar până la 
iubirea vrăjmaşilor. (Cuviosul Ilarion, 40) 


Eşti împovărată cu îndatorirea de vistiernic, crezându-te incapabilă. 
Maica egumenă nu te pedepseşte. Prin urmare, nici să te tulburi nu 
trebuie şi nici să gândeşti că eşti incapabilă. (Cuviosul Iosif, 97) 


Mă bucur depacecu părintelevistiernic, căruia nu puţineîndemnuri 
i-am făcut către acest lucru. Şi în ce constă cel mai mult îndatorirea lui? Nu 
în socotirea banilor, ci în zidirea duhovnicească a fraților prin purtarea 
exemplară şi prin sfatul în vederea păcii şi a împlinirii voii egumenului, 
potrivit cu folosul obştesc. (Cuviosul Moise, 279) 

Te tulbură gândul că, dacă vei primi ascultarea de vistiernic fără 
ezitare, maica Il. să nu creadă cumva că îți doreşti această funcție. Ştii 
cât de importantă este această ascultare, de aceea explică-i neputinţele şi 
nevrednicia ta. Sfinții plăcuți lui Dumnezeu, când erau aleşi în ranguri 
înalte, se smereau şi se socoteau nevrednici de ele; aşa să faci şi tu, 
iar dacă toate explicaţiile tale nu vor avea răsunet, atunci va trebui să 
accepți: nu trebuie să te împotriveşti. Dar cum să păstrezi mereu aceeaşi 
atitudine față de toate cele plăcute lui Dumnezeu? Trebuie să te sileşti 
mereu; Dumnezeu te va ajuta, te vei obişnui şi te vei întări în virtuți. 
(Cuviosul Ilarion, 41) 


Chilia 


Mă mir că vă place mai mult să staţi în mănăstirea noastră decât în a 
frăției voastre şi la noi sunteți mai veselă, mai liniştită şi mai sănătoasă decât 
în mănăstirea frăției voastre. Socotesc că aceasta este ispita vrăjmaşului, 
care îl trage pe om de la folosul cel adevărat la cel închipuit. Sfântul loan 
Gură de Aur nu încurajează ca cineva, chiar şi în mănăstirea lui viețuind, 
să iasă des şi fără nevoie din chilie, zicând aşa: „Găina, dacă iese des din 
cuibul unde cloceşte, scoate pui prăpădiţi; aşa şi călugărul, ieşind des din 
chilia sa, devine neroditor”. Iar Sfântul Isaac Sirul spune: „Dacă cineva 
iubeşte convorbirea cu Hristos, acela iubeşte singurătatea”. Pe lângă 
acestea vă spun şi despre mine însumi că, deşi sunt om mult păcătos şi 
împrăştiat, totuşi îmi iubesc foarte mult chilia mea şi, când rămân singur 
în ea, în sufletul meu e sărbătoare. De aceea, să vă dea Domnul şi frăției 
voastre râvna de a căuta înlăuntrul chiliei voastre Împărăția Cerurilor şi, 
dacă o veți găsi, atunci şi frăția voastră veți putea spune: bine este să fiu 
eu aici (cf. Matei 17: 4). (Cuviosul Antonie, 22, p. 292) 


Bine faci că stai acasă. Sfântul Arsenie cel Mare învăţa: „Stai în chilia 
ta şi ea te va învăţa tot [ce este bun]”. Stai cu Dumnezeu şi Însuşi lisus va 
veni la tine. Numai să faci rugăciunea: „Doamne lisuse Hristoase, Fiul lui 
Dumnezeu, miluieşte-mă pe mine, păcătoasa”. (Cuviosul Anatolie, 7, p. 331) 


Am primit scrisoarea ta în care îmi povesteşti durerile şi neliniştile 
tale față de anumite surori. Te compătimesc foarte mult. Dar pentru 
mutarea din chilie nu te întrista. Să ştii că aşa trebuie, ca să înduri aceasta 
şi să te smereşti înaintea lui Dumnezeu, că va fi de folos sufletului tău. 
(Cuviosul Anatolie, 7, p. 191) 


246 


Filocalia de la Optina 


Ţine minte cuvântul lui Dumnezeu: locuința noastră este în ceruri. 
lar aceste chilii abat mult şi des mintea şi inima de la locaşurile cereşti, 
aduc multe griji şi tulburări nefolositoare sufletului. De aceea a spus 
Domnul: Priviţi la păsările cerului, că nu seamănă, nici nu seceră, nici nu 
adună în jitnițe, şi Tatăl vostru Cel ceresc le hrăneşte. Oare nu sunteți voi cu 
mult mai presus decât ele? (Matei 6: 26). (Cuviosul Anatolie, 7, p. 255) 


Dacă după priveghere vine cineva la tine în chilie, scoală-te, 
aprinde lumânarea şi zi: „Soră Varvara, hai să facem rugăciunile de 
seară” - şi faceți pe rând. Astfel dezvățați umblatul prin chilii. (Cuviosul 
Ambrozie, 1, Partea a II-a, p. 68) 

Când se bat clopotele pentru „Cu vrednicie...” (dacă te afli în 
chilie), trebuie să te ridici şi să faci trei metanii pentru Sfânta Treime: 
„Cu vrednicie şi cu dreptate este a ne închina Tatălui şi Fiului şi Sfântului 
Duh”. Să ceri ocrotirea Împărătesei Cereşti şi să zici: „Vrednică eşti cu 
adevărat...” Iar dacă va fi cineva străin (în chilia ta), atunci doar să te 
închini. (Cuviosul Ambrozie, 1, Partea a II-a, p. 71) 


Nu umbla prin chilii şi nu invita oaspeţi la tine. Iar dacă în chilie 
ţi-e duhul strâmtorat, ieşi în cămară să te aeriseşti. (Cuviosul Ambrozie, 1, 
Partea a II-a, p. 76) 


Cu privire la chilie: să ai sau să nu ai aşa ceva - gândurile acestea 
care te frământă, socoteşte-le ispita cumplită a vrăjmaşului, care vrea să 
te tulbure şi să te abată de la lucrarea cea adevărată. Facă-se voia lui 
Dumnezeu şi, dacă îţi va fi de folos să ai chilia ta, Domnul va putea 
orândui acest lucru, dar, dacă nu-ţi va fi de folos, nu trebuie să te zbați. 
Atotştiutorul Dumnezeu ştie mai bine decât noi ce ne este de folos şi ne 
va orândui cele de folos. Noi, însă, la rândul nostru, trebuie să ținem 
bine minte cuvântul Apostolului: Şi ştim că Dumnezeu toate le lucrează spre 
binele celor ce iubesc pe Dumnezeu (Rom. 8: 28). Şi trebuie să te străduieşti 
în orice situație şi loc şi în orice împrejurări să urmezi binele şi înainte de 
toate buna nădejde, crezând cuvântul Sfântului loan Scărarul că uneori 
Dumnezeu şi prin întâmplări potrivnice lucrează spre binele omului. 
(Cuviosul Ambrozie, 23, Partea a III-a, p. 32) 


Dacă îţi este foarte greu să locuieşti în noua chilie din pricina celor 
ce locuiesc în apropiere şi fac gălăgie, rugându-te lui Dumnezeu, îi poți 
cere maicii egumene o chilie mai liniştită. Dacă îți dă, bine, iar dacă nu- 
ți dă, străduieşte-te să rabzi, smerindu-te şi socotindu-te nevrednică de 

o chilie mai bună. În acelaşi timp să-ți aminteşti că Lot, când trăia în 
Sodoma cu lume multă, era drept, iar în Ţoar, fiind departe de toți, a 
păcătuit cumplit. (Cuviosul Ambrozie, 23, Partea a III-a, p. 52) 


Pravila de chilie 


Îmi cereţi pravilă de rugăciune. Să citiți în fiecare zi rugăciunile de 
dimineață şi de seară după cartea de rugăciuni (...) cu atenţie, pătrunzând 
sensul fiecărui cuvânt şi adâncindu-vă în el. Metaniile să le folosiți 
în biserică, iar din când în când şi acasă, la începutul stării vrăjmaşe 
a gândurilor şi simțămintelor. Să citiți în fiecare zi câte un capitol din 
Evanghelie şi din Epistolele Apostoleşti şi din Faptele Apostolilor. lar dacă 
doriți convorbiri mai apropiate cu Domnul, citiți o catismă sau acatistul 
Preadulcelui lisus, al Maicii Domnului. (Cuviosul Anatolie, 9, p. 90) 


Oricât de ocupat ar fi omul chiar şi cu cele mai duhovniceşti 
lucruri, chiar şi cu ascultarea, el trebuie totuşi să aibă tot timpul o pravilă 
de rugăciune (pentru chilie sau acasă) care să-i fie cu putinţă în starea 
lui obişnuită. Încălcarea pravilei este văzută şi ca neputinţă. Ea se face 
cu binecuvântare atunci când omul, din motive independente de el, 
iese din rânduiala obişnuită pentru vreo nevoie urgentă sau ascultare 
neaşteptată. Iar dacă preoția s-a schimbat, urmează numaidecât şi schimbarea 
Legii (Evr. 7: 12), spune Apostolul. lar când nevoia aceasta va trece, să te 
întorci iarăşi la pravila ta. Aici trebuie să avem în vedere situația omului, 
îndatoririle lui, timpul lui liber, dependenţa lui de mediul înconjurător. 
(Cuviosul Nicon, 21, pp. 29-30) 


Pravila de rugăciune mai bine să fie mică, dar împlinită neîntrerupt 
şi cu atenție... Cincisutimea mai bine să o săvârşeşti singură. Uniformitatea 
rostirii cuvintelor este foarte importantă pentru cei ce fac rugăciunea lui 
lisus. Nu li se împrăştie mintea. Se concentrează! (Cuviosul Nicon, 8, p. 306) 


Îmi scrii că au fost trei privegheri la rând şi în acele zile ţi-ai făcut şi 
pravila de chilie şi ai obosit foarte mult. Este un lucru firesc. Însă răposaţii 
noştri stareți, în zilele cu priveghere, datorită greutăţii slujbei, renunțau 
la pravila de chilie. Poţi face şi tu la fel. (Cuviosul Iosif, 97) 


Acum, chiar dacă nu mai sunt mănăstiri, pravila de chilie nu 
şi-a pierdut necesitatea. Ea este necesară pentru menţinerea stării de 

rugăciune şi, în general, a stării călugăreşti. Fără rugăciune nu există 
monahism. lar monahismul pentru monahi este legământul lor. De 
legământ nu te poți dezice. Nu numai monahul, ci şi mireanul care este 
aplecat spre monahism şi de aceea este apropiat, parcă înrudit în duh cu 
monahismul, văd în practică cât de prețioasă este săvârşirea pravilei de 
rugăciune de acasă. (Cuviosul Nicon, 20, pp. 22-23) 


Părinții noştri cei purtători de Dumnezeu au orânduit şi pravila de 
chilie, împotriva puterii şi posibilității şi voinţei fiecăruia şi aveau: unii 
mai multă, alții mai puţină, alții şi mai puțină, după măsura puterilor lor 
şi după chibzuiala îndrumătorilor lor... (Cuviosul Macarie, 24, Vol. 3, p. 11) 

Referitor la pravila de chilie. Ai o oarecare neregularitate - ţi- 
ai luat o pravilă foarte mare, dar ai ajuns să faci numai rugăciunile 
de seară. După părerea mea, ar fi mai bine să faci aşa: rugăciunile de 
seară să rămână pravila ta neîntreruptă. lar dacă în altă zi împrejurările 
îți permit, ai putea să mai adaugi ceva la ele, ori un acatist, ori altceva. 
(Cuviosul Iosif, 104) 


M-ai întrebat: când nu eşti la slujba bisericească, ce trebuie să 
citeşti acasă? Când nu eşti la Utrenie, pravila de chilie este următoarea: 
rugăciunile de dimineaţă, cei doisprezece psalmi, acatistul zilei, canonul 
pe glasul săptămânii şi al Maicii Domnului de la Pavecerniţă şi Ceasul 
întâi. lar când nu mergi la Liturghie, trebuie să citeşti Ceasurile al 3-lea şi 
al 6-lea. În locul vecerniei, când nu eşti la biserică, Ceasul al 9-lea, cei 12 
psalmi, canonul îngerului păzitor (iar dacă dimineaţa nu citeşti acatistul, 
poți să-l citeşti aici), Pavecernița mică, rugăciunile de seară, două capitole 
din Apostol şi unul din Evanghelie şi „Stăpâne mult milostive”, „Slăbeşte, 
lasă, iartă...”, „Pe cei ce ne urăsc pe noi...” şi „Pomelnicul zilnic”. În timpul 
în care citeşti catisma, poți pomeni la o slavă - pentru sănătate, iar la alta, 
pentru veşnica odihnă pe cine doreşti. (Cuviosul Ilarion, 47) 


Dacă ai timp pentru pravila de chilie, foloseşte-l pe măsură, 
ținând cont şi de lectură. Dar, când o altă îndeletnicire nu îţi îngăduie să 
te ocupi prea mult cu acestea, lasă-le şi împlineşte-ți ascultarea liniştit. 
Osteneşte-te după puteri, nu mai presus de ele, ca nu cumva din pricina 
lipsei măsurii să te întristezi. În cuvinte să fii precaut şi să-i previi şi pe 
frați. Dacă ai parte de mângâieri, cu blagoslovenia starețului, foloseşte- 
le spre slava lui Dumnezeu. Împotrivirile şi lipsurile rabdă-le pentru 
Dumnezeu. (Cuviosul Moise, 266) 

Îmi ceri pravilă de rugăciune. Cum să-ți dau? Doar eşti bolnavă. 
Dacă îţi dau o pravilă, nu o vei putea împlini şi te vei tulbura. După 
părerea mea, va fi de ajuns din partea ta dacă vei merge fără întrerupere 
la toate slujbele bisericeşti. Poftim, adaugă la aceasta şi pravilă de chilie, 
adică cincisutimea. Şi cum să săvârşeşti această pravilă, întreab-o pe 
maica vistiernică Magdalena. lar în privinţa timpului, să o faci când îţi 
este mai uşor. Dacă îţi este greu să faci metanii mari, fă în locul lor metanii 
mici. lar datorită bolii, în caz de nevoie poți săvârşi această pravilă şi 
fără metanii, chiar şezând şi chiar şi culcată stând. Numai să rosteşti 
rugăciunile cu atenţie şi cu râvnă. (Cuviosul Iosif, 11, pp. 250-251) 


Rugăciunile sau pravila, când le săvârşeşti, mulţumeşte lui 
Dumnezeu, iar când nu le săvârşeşti, mustră-te pe tine însăţi. (Cuviosul 
Anatolie, 7, p. 98) 


O anumită pravilă nu poate fi de folos pentru toți, deoarece 
schimnicii nu sunt la fel şi au putere trupească diferită şi nu au acelaşi 
mod de gândire şi îndrumarea lor duhovnicească diferă. Fiecare dintre ei 
trebuie să țină cont de puterile sale trupeşti şi sufleteşti şi după măsura 
lor să tindă către lucrarea duhovnicească, exterioară şi lăuntrică, ținând 
minte totdeauna că cele exterioare şi văzute sunt numai ca frunzele, iar 
cele lăuntrice sunt ca roadele şi că virtuțile trupeşti sunt numai uneltele 
celor sufleteşti. (Cuviosul Macarie, 24, Vol. 3, pp. 115-116) 


Principalul este să ai în vedere să împlineşti pravila cu smerenie 
şi să nu gândeşti în sinea ta: ,, Îmi împlinesc pravila, şi gata”. Ți-am scris 
că, dacă îţi vei împlini pravila, dar nu te vei sili spre răbdare, smerenie, 
dragoste, ascultare şi celelalte virtuți, pravila singură nu îţi va aduce nici 
un folos. Pentru aceasta şi este pravila, ca noi, îndeletnicindu-ne cu ea, 
să avem mai puțină trândăvie şi mai puţine înclinații spre păcat şi să ne 
rugăm să se îndrepteze viața noastră după poruncile lui Dumnezeu, căci, 
fără dragoste şi smerenie, nici o faptă a noastră şi nici o nevoinţă nu sunt 
plăcute lui Dumnezeu. Având îngăduinţă față de răceala ta, te sfătuiesc, 
în afară de pravila bisericească, să citeşti în chilie câte o catismă şi, dacă 
nu poți merge la biserică la canoane şi acatist, le poți citi pe cele care se 
citesc în biserică după rânduiala mănăstirii tale, apoi pravila cincisutimii 
după metanier, despre care ai auzit la noi, două capitole din Apostol şi un 
capitol din Evanghelie. Şi toată pravila să o săvârşeşti fără îngâmfare, cu 
inima înfrântă şi smerită. Restul timpului liber să-l întrebuințezi pentru 
citirea cărților patristice şi pentru rucodelie. Iar în relația cu aproapele, 

să recunoşti lucrarea patimilor tale, să lupţi împotriva lor şi, văzându-ți 
neputința ta, să te smereşti. (Cuviosul Macarie, 24, Vol. 3, pp. 89-90) 


Iar cu privire la N. v-am scris că nu pot da pravilă nimănui, eu 
însumi zac în lene. (...) Dacă ne vom pune nădejdea în pravila noastră, 
iar viața duhovnicească nu se va îndrepta, adică smerenia, blândețea, 
dragostea, răbdarea şi mărinimia, atunci nici o pravilă nu ne va fi de 
folos. Dar, pentru aceasta, la pravilă nu renunţ, ci mai multă importanță 
îi dau... (Cuviosul Macarie, 24, Vol. 4, p. 470) 


Nu te întrista pentru faptul că nu îţi împlineşti acum posturile şi 
acatistele din timpul nopții, ci ia seama la folosul pe care l-ai dobândit din 
ele; folosul lor se vede atunci când ni se înmoaie firea, când se nimicesc 
mândria şi iubirea de sine şi ducem luptă cu celelalte patimi, când, 
văzându-ne neputința noastră, ne însuşim smerenia. Dar tu te mângâiai 
numai prin faptul că posteai şi te rugai şi te întăreai prin lauda de sine şi 
lauda oamenilor. (Cuviosul Macarie, 24, Vol. 3, p. 156) 


Pravila trebuie s-o împlinim la vremea ei, iar dacă dintr-un anume 
motiv nu o împlinim, trebuie să facem pocăință şi să dobândim smerenie, 
iar dacă nici în ziua următoare nu o împlinim, înseamnă că nu vrem să 
ne recunoaştem neputința şi să ne smerim, ci să fim netrebnici înaintea 
lui Dumnezeu şi credem că prin aceasta ne vom linişti. (Cuviosul Macarie, 
24, Vol. 6, p. 256) 


În vremurile deşarte, pe care le trăiţi acum, dacă se întâmplă să nu 
vă împliniți pravila, nu vă tulburați, ci înlocuiți-o cu smerenia. (Cuviosul 
Macarie, 24, Vol. 4, p. 16) 


Să vă străduiţi să vă împliniți pravila, citind Psaltirea cu voce 
tare, canoanele rânduite şi rugăciunile cu metanierul şi toate acestea să 
le faceți cu cea mai mare smerenie şi mustrare de sine, nu ca ceva bun 
făcând, ci cele cuvenite împlinind, iar mintea să o înălțaţi la cer nicidecum 
nu vă sfătuiesc; aşa cum şi personal v-am spus şi nu o dată v-am scris, 
aşa şi acum vă repet: aceasta este adevărată înşelare. (Cuviosul Macarie, 
24, Vol. 6, p. 158) 


Citirea pravilei: trebuie să citeşti cu smerenie şi cu frică de 
Dumnezeu, nu pentru ca oamenii să te laude, ci să ia aminte la cele citite 
şi, dacă vreodată eşti atras şi primeşti lauda, îndată să te mustri pe tine. 
(Cuviosul Macarie, 24, Vol. 3, p. 45) 

Mai bine este să nu renunțţi la puţin, decât să te apuci să faci mult. 
(Cuviosul Macarie, 24, Vol. 3, p. 421) 


Pravila de chilie trebuie împlinită, dar cu chibzuială, adică nu 
după bunul plac, ci după sfatul părintelui duhovnic, dar nu trebuie să 
ne punem nădejdea numai în pravilă, ci mai mult să ne lăsăm în toate 
conduşi de smerenie. (Cuviosul Macarie, 24, Vol. 2, p. 152) 


Domnul nu cere pravile, cu atât mai puţin de la cei bolnavi şi slabi, 
dar smerenia este necesară totdeauna, ea împlineşte şi lipsa pravilei. 
Smerenia constă în a te socoti mai rău decât toţi, a nu osândi pe nimeni, 
a nu cârti şi celelalte. (Cuviosul Macarie, 24, Vol. 4, pp. 465-466) 


Te împovărezi cu munca, aşa încât renunți şi la pravilă şi la lectură: 
tu singură eşti vinovată pentru acest lucru; chiar dacă munceşti în casa 
lui Dumnezeu, totuşi trebuie să faci aceasta cu chibzuială şi cu măsură, 
doar nu munceşti la normă. (Cuviosul Macarie, 24, Vol. 5, p. 248) 


Mă întrebaţi despre pravila făcută cu metanierul: când cineva se 
aşază s-o facă şi o termină, ar putea s-o înceapă din nou? Aceasta este de 
prisos; să termine ceea ce a început. De ce să ne apucăm de mai mult? Dacă 
nu ați terminat puținul, pe care l-aţi început, aşezați-vă să-l terminați şi 
fiți liniştit, iar dacă veți începe din nou, va apărea cârtirea; mai bine nu o 
împliniți - vă veți tulbura. (Cuviosul Macarie, 24, Vol. 4, p. 13) 


Poate că pravila aceasta vi se pare mică, dar eu cred că Domnul va 
primi voința dumneavoastră dacă o veţi împlini cu chibzuială: nu cantitatea 
împlinind-o, ci calitatea urmărind-o, respingând îngâmfarea, care se 
strecoară de la vrăjmaşul, şi prin toate mijloacele urmărind să vă vedeţi 
netrebnicia şi nimicnicia în împlinirea poruncilor lui Hristos, care se vindecă 
numai prin pocăință şi smerenie. (Cuviosul Macarie, 24, Vol. 3, p. 15) 


Să nu luați asupra dumneavoastră nici un fel de făgăduinţă şi 
canon fără încuviințarea părintelui duhovnic, cu sfatul căruia o singură 
metanie vă poate aduce mai mult folos decât mii de metanii făcute după 
capul vostru, ceea ce să credeţi fără îndoială, căci eu nu vă mint! (Cuviosul 
Antonie, 22, p. 239) 


În locul Utreniei, citeşte rugăciunile de dimineaţă, cei 12 psalmi, 
apoi Ceasurile. În locul vecerniei: Ceasul al 9-lea, Pavecerniţa şi, cât poți, 


canoane şi acatiste. (Cuviosul Anatolie, 7, p. 298) 

Evanghelia, dacă se citeşte la masă, în chilie poţi renunţa la ea. 
Să faci o sută de „Doamne lisuse...” şi Dumnezeu te va binecuvânta. 
(Cuviosul Anatolie, 7, p. 162) 


Referitor la pravila, pe care ţi-am dat-o, îți spun s-o împlineşti 
cum îți este mai uşor, numai să te străduieşti să nu treci peste ea, ca 
mintea să-ți fie ocupată cu rugăciunea şi cu Dumnezeu. (Cuviosul 
Anatolie, 7, p. 231) 

Mă întrebi dacă înainte de sărbători renunțăm la pravila cu 
metanier şi la Psaltire şi ne sculăm la ora 12 noaptea. Când este priveghere, 
renunțăm la toate acestea; este de ajuns slujba bisericească. (Cuviosul 
Anatolie, 7, p. 112) 


Mă întrebi cum trebuie să-ți împlineşti pravila în Săptămâna 
Sfântă. La noi dimineaţa nu se citeşte nimic, iar seara se citesc Ceasul 
Paştilor, rugăciunea „Stăpâne, lubitorule de oameni” şi atât. (Cuviosul 
Ilarion, 52) 


Dacă vi se întâmplă să treceţi peste pravilă dintr-o oarecare pricină 
binecuvântată, faceți acest lucru cu smerenia duhului şi cu pocăință, dar 
fiți totodată şi atent, ca nu cumva să faceţi acest lucru din lene. (Cuviosul 
Lev, 116) 


Dacă vă săvârşiți pravila acasă, mai mult decât cele rânduite 
nu mai săvârşiţi nimic, iar când vă permit puterile, adăugaţi numai în 
Postul Mare două catisme din Psaltire pe zi. Însă, dacă în prima şi ultima 
săptămână veți merge la biserică, puteţi renunţa la toată pravila, în afară 
de Apostol şi Evanghelie. Cu privire la metanii, vă spun: pentru că în 
prima şi ultima săptămână se fac în biserică metanii la Ceasuri, faceți şi 
voi cele rânduite (...), şi anume: „Doamne şi Stăpânul vieții mele...” şi 
celelalte; în rest, nimic. (Cuviosul Lev, 116) 


În nemărginita dumneavoastră bunăvoință şi credință doriți 
să întrebaţi netrebnicia mea ce pravile să săvârşiți, atât timp cât viaţa 
dumneavoastră se scurge în linişte. Însă, o preaiubitule, întrebarea 
dumneavoastră este bună şi vrednică de laudă, numai că eu nu sunt în 
stare să dau răspuns la ea, de vreme ce nu cunosc toate îndeletnicirile 
dumneavoastrăşiînțeleg şi prost.Şi,înparte,dinscrisoarea dumneavoastră 
se vede că, după râvna pe care o aveţi şi care vi s-a aprins în inimă peste 
măsură, aşteptaţi de la cineva spre întărirea intenției dumneavoastră să 

primiţi o pravilă, (...) să citiți mai mult şi să faceți mai multe metanii. Însă eu, 
măcar că sunt întru totul prost şi netrebnic, totuşi, viețuind în mănăstire, 
am ajuns să mă apropii de oameni şi în parte am simțit, dar cel mai mult 
am văzut cum dintre ei mulți mergeau şi se poticneau, adică făceau multe 
metanii şi din pricina lipsei de măsură îşi tulburau simțămintele. lar eu, 
netrebnicul, cântărind toate acestea (...) şi pomenindu-i pe Cuvioşii Isaac 
Sirul şi loan Scărarul şi pe ceilalți Sfinți Părinţi, care mişcaţi de Duhul 
Sfânt ne-au scris să mergem pe calea împărătească (adică să ne alegem o 
viață cumpătată, să săvârşim pravile cu măsură), vă scriu din Cuvântul 
71 al Cuviosului Isaac Sirul: slăbirea duhului este urmată de rătăcirea 
gândurilor, lucrarea fără măsură, de deznădejde, iar deznădejdea - de 
rătăcire. Şi diferă rătăcirea de rătăcire, căci prima rătăcire este urmată de 
lupta desfrâului, iar a doua, de renunţarea la linişte şi de umblatul din 
loc în loc, însă lucrarea cu măsură nu are preţ. (Cuviosul Lev, 114) 


Să-i fie cunoscut iubirii voastre că pravila a fost rânduită de Sfinții 
Părinți pentru monahi şi ceilalți care doresc să ducă în lume o viață 
plăcută lui Dumnezeu, liniştită şi fără tulburări, numai ca să nu cadă 
în trândăvie, lucru despre care scrie Cuviosul Isaac Sirul în Cuvântul al 
11-lea: „Nu pentru psalmi ne va osândi în ziua aceea Dumnezeu, nici 
pentru trândăvia față de rugăciune, ci mai mult pentru că, prin părăsirea 
acestora, am lăsat intrare liberă diavolului...” 

Voi, o preaiubiţilor, să nu vă miraţi că vă sunt îngăduite lenea şi 
slăbănogirea, ci mulțumiţi-l Domnului că nu v-a îngăduit să fiți conduşi 
de samavolnicie şi să vă îngâmfați, ci v-a îngăduit acestea numai pentru 
ca să vă cunoaşteţi neputinţa şi nimicnicia şi să nu cugetați cum nu se 
cuvine, ci, după porunca apostolică, să vă purtaţi smerit. (...) Totuşi, 
când timpul liber vă permite şi vă gândiţi să împliniţi o prăvilioară, eu 
socotesc că acest lucru este de folos şi ziditor de suflet. Săvârşiți-l pentru 
sfânta ascultare, iar când, datorită anumitor împrejurări, treceţi peste el, 
mărturisiţi-l la spovedanie. Şi la fel trebuie să procedați şi cu înfrânarea, 
pe cât este cu putinţă, să vă străduiţi împotriva lenii şi a somnului şi 
să privegheaţi, chemând ajutorul lui Dumnezeu şi rugăciunile Sfinţilor 
Părinţi şi ale stareților purtători de duh şi, mai mult, când sunteţi biruiți 
de ceva, prin pocăință şi mustrare de sine să vă îndreptați şi după sfatul 
apostolului cu răbdare să purcedeți la nevoinţa care vă este rânduită... 
(Cuviosul Lev, 197) 


Un călugăr optinean i-a spus starețului său că uneori sare peste 
cincisutime. Starețul i-a răspuns: „Când vei muri, te vei căi cu amar 

pentru aceasta, numai că atunci va fi târziu”. (Cuviosul Ambrozie, 1, Partea 
a II-a, p. 3) 


Un călugăr i-a spus duhovnicului că îi este greu să facă metanii 
până la pământ în timpul cincisutimii. Duhovnicul i-a răspuns: „Dacă 
nu te poți apleca până la pământ, fă închinăciuni mici şi, dacă nici 
închinăciuni mici nu poți face, fă rugăciunea lui lisus cu gura. Sfântul 
prooroc David a spus: Bine voi cuvânta pe Domnul în toată vremea, pururea 
lauda Lui în gura mea (Psalm 33: 1). Pentru neputinţă, pentru boală se 
îngăduie acest lucru. (Cuviosul Ambrozie, 1, Partea a Il-a, p. 3) 


Când nu poți merge la biserică, trebuie să citeşti acasă: în locul 
Utreniei, rugăciunile de dimineaţă, cei 12 psalmi aleşi şi Ceasul 1, iar în 
locul Liturghiei, Ceasurile al 3-lea şi al 6-lea. (Cuviosul Ambrozie, 1, Partea 
a II-a, p. 68) 


Să citeşti rugăciunile de dimineaţă şi în acest timp să nu faci nimic. 
Şi să mergi la fiecare slujbă. Altfel, degeaba mănânci. Antonie cel Mare 
a văzut un înger care i-a arătat (cum trebuie să viețuiască monahul): 
când să se roage şi când să lucreze. Doamne, miluieşte - să zici. (Cuviosul 
Ambrozie, 1, Partea a II-a, p. 68) 


Dacă seara nu poți termina cincisutimea, mai bine roagă-te 
dimineaţa. (Cuviosul Ambrozie, 1, Partea a II-a, p. 70) 


Dacă nu-ţi poți face metaniile, dar vrei să te rogi mai mult, scoală- 
te noaptea. (Cuviosul Ambrozie, 1, Partea a II-a, p. 70) 


La cincisutime să nu adaugi născocirile tale, ci să te rogi aşa cum 
trebuie (cum este rânduit). (Cuviosul Ambrozie, 1, Partea a II-a, p. 70) 


Când îţi faci pravila (de chilie), lasă perdeaua în jos. Iar când te 
uiţi pe fereastră, adu-ţi aminte că trebuie să faci pocăință. La Sfântul 
loan Scărarul scrie: dacă voieşti să faci ceva necuvenit, adu-ți aminte că 
trebuie să-i spui acel lucru starețului, şi te vei opri. (Cuviosul Ambrozie, 1, 
Partea a II-a, p. 70) 


Nu trebuie să zici (vizitatorilor): „Mă duc să-mi fac pravila”, ci spune: 
„Mă duc la treburile mele”. Sau spune-le: „Haideţi să citim acatistul icoanei 
Maicii Domnului din Kazan”. (Cuviosul Ambrozie, 1, Partea a II-a, p. 70) 

Pravila cu metanierul fă-o mai bine în mod obişnuit, pentru că 
este mai bine când izvorul curge câte puțin, dar fără întrerupere, decât 
mult cu întreruperi. (Cuviosul Ambrozie, 23, Partea a II-a, p. 82) 


Întrebare: „Ce este mai bine, să săvârşim pravila obişnuită sau să 
facem rugăciunea lui lisus?” 

Răspuns: „Este bine să facem şi una şi alta, deoarece cu pravila 
au trăit şi nu au renunţat la ea marii sfinți, precum Antonie cel Mare 
şi Cuviosul Zosima, care a văzut-o pe Maria Egipteanca”. (Cuviosul 
Ambrozie, 23, Partea a II-a, p. 83) 


Când cineva săvârşeşte pravila de chilie şi în timpul ei simte o stare 
deosebită a duhului înclinată către rugăciunea lui lisus sau către învăţarea 
unei cugetări din Scriptură, atunci poate lăsa pentru un timp pravila de 
chilie şi se poate îndeletnici cu una sau alta din cele spuse. Aşa ne învaţă 
Părinții cu experienţă. (Cuviosul Ambrozie, 23, Partea a II-a, p. 83) 


Pravila cu metanierul trebuie să stea înaintea tuturor, în afară de 
biserică. Mai bine să renunți la altceva, dar pravila cu metanierul, chiar 
dacă este singura pe care o faci, să te străduieşti, în afara sărbătorilor, să o 
săvârşeşti în fiecare zi şi să rosteşti cât mai des rugăciunea lui lisus - aceasta 
este mai necesară decât toate. (Cuviosul Ambrozie, 23, Partea a Il-a, p. 91) 


După ce îţi termini pravila de rugăciune, te poți ruga pentru orice 
lucru față de care îţi vine râvnă. (Cuviosul Ambrozie, 23, Partea a II-a, p. 98) 


Când îţi vine dorinţa de a te ruga în timpul pravilei cu rugăciune 
deosebită şi cu metanii, nu trebuie să împiedici o asemenea stare. (Cuviosul 
Ambrozie, 23, Partea a II-a, p. 98) 


Mai întâi de toate, să nu renunți la pravila bisericească, apoi să 
săvârşeşti pravila de chilie, iar apoi să te rogi potrivit cu râvna ce o ai. 
(Cuviosul Ambrozie, 23, Partea a II-a, p. 98) 


Îmi scrii (...) să-ți dau dezlegare să renunți la pravila ta obişnuită 
pe parcursul întregii călătorii în N. Dumnezeu să te blagoslovească să 
renunțţi la pravila obişnuită şi să săvârşeşti neîncetat rugăciunea lui lisus, 
care poate linişti sufletul mai mult decât săvârşirea unei pravile mari. 
Dintre stareții pricepuţi dinainte, unul numit Vasile a explicat acest lucru 
aşa: „Cel ce săvârşeşte o pravilă mare, când o împlineşte, este ispitit de 

slava deşartă şi de îngâmfare, iar când din anumite motive nu-şi poate 
împlini pravila, se tulbură. Dar cel ce săvârşeşte neîncetat rugăciunea lui 
lisus se află tot timpul într-o stare smerită a duhului, ca şi cum nu ar face 
nimic şi nu are de ce să se înalțe pe sine”. (Cuviosul Ambrozie, 23, Partea a 
Il-a, p. 177) 


În Filocalie este arătată rânduiala preaînțelepților asceți, care 
săvârşeau în fiecare zi o mică pravilă de chilie, iar în restul timpului 
săvârşeau ziua şi noaptea rugăciunea lui lisus. Însă tu nu poți trece dintr- 
odată la aceasta. Cel puţin, nu te tulbura când îţi este greu să-ți săvârşeşti 
toată pravila şi, mai ales, nu te obliga să citeşti unul şi acelaşi lucru când 
vrăjmaşul îţi aduce uitarea, iar uneori ţi se întâmplă aceasta din pricina 
oboselii şi neputinței, aşa cum explică Grigorie Sinaitul, că în timpul 
săvârşirii unei pravile lungi gândurile zboară şi hoinăresc întruna. 

Mai bine şi mai de folos este să te mustri pe tine pentru neatenţie şi să 
te smereşti. Se spune că nu din lucruri se va îndreptăți tot trupul, ci numai 
prin credinţa în lisus. (Cuviosul Ambrozie, 23, Partea a II-a, pp. 177-178) 


Îmi ceri să-ți dau dezlegare să renunți pentru totdeauna la cele 
patru catisme din Psaltire, pe care erai obligată să le citeşti. Dumnezeu să 
te blagoslovească să renunţi. Domnul nu cere de la nimeni nevoinţe peste 
puteri. Ai început să te plângi de slăbiciunea capului şi eşti şi egumenă, 
obligată să ai grijă de purtarea surorilor şi de treburile exterioare şi de 
trebuințele mănăstirii; cum vei putea, aşadar, să săvârşeşti o pravilă 
mare? Părinții şi pustnicii din vechime se mulțumeau cu citirea celor 12 
psalmi dimineaţa şi seara, iar restul timpului îl întrebuințau la rucodelie, 
citirea cărților duhovniceşti şi rugăciunea lui lisus. (Cuviosul Ambrozie, 
23, Partea a II-a, p. 178) 


La rucodelie nu trebuie să renunțţi, ci trebuie numai să te 
îndeletniceşti cu ea la vremea cuvenită, fără să renunți la pravila cu 
metanierul şi la celelalte rugăciuni, de la care vrăjmaşul te sustrage, pentru 
că tot ce este cu binecuvântare aduce un folos substanţial monahului: de 
aceea îţi este greu şi incomod să împlineşti acest lucru, de parcă toți şi 
totul te împiedică. Pricinile şi greutăţile acestor stări sunt vicleşugul şi 
puterea de atracție a vrăjmaşului, deoarece tot ce este cu binecuvântare 
nu îi place. Tu însă, ştiind aceasta, sileşte-te să împlineşti cele rânduite 
cu binecuvântare şi totodată nu renunţa nici la rugăciunea lui Iisus. 
(Cuviosul Ambrozie, 23, Partea a III-a, p. 8) 

Îmi scrii despre starea ta de boală, că eşti istovită în ultimul grad şi, 
în acelaşi timp, masa de obşte nu te poate mulțumi, prin urmare, cârteşti 
des. Şi, în pofida acestei istoviri, ţi-ai luat asupra ta nevoinţa de a merge 
la toate slujbele bisericeşti şi, în afară de aceasta, în fiecare zi citeşti în 
chilie un acatist, câte un capitol din Evanghelie şi Psaltire, în urma cărora 
nu mai ai timp să te odihneşti şi nici râvnă pentru ascultare. În starea ta 
de boală poți să nu mergi deloc la slujbele bisericeşti în zilele de lucru, 
pentru că şi cei sănătoşi pot rămâne numai la cei şase psalmi dacă au 
ascultare. La pravila de chilie pe care ţi-ai luat-o, te sfătuiesc să renunţi 
de tot şi să foloseşti timpul acesta pentru odihnă; atunci şi la ascultare vei 
avea mai multă râvnă şi duhul îţi va fi mai liniştit. 

Nu uita că ascultarea este mai presus de post şi de rugăciune, iar 
de la cârtire străduieşte-te să te înfrânezi cât poți. (Cuviosul Ambrozie, 23, 
Partea a III-a, pp. 45-46) 


Te tot îngrijeşti de amănunte, de săvârşirea exactă a pravilei. 
Îngrijeşte-te mai mult de calitatea rugăciunii şi de pacea sufletească, iar 
în rest bolnavii trebuie mai mult să se smerească. (Cuviosul Ambrozie, 23, 
Partea a III-a, p. 90) 


Pravilă dublă îţi este îngăduit să săvârşeşti numai în cazul în care, 
după ce ai făcut tot, îți mai rămân timp şi putere, dar în cazul neputinței este 
de ajuns să o săvârşeşti o dată. (Cuviosul Ambrozie, 23, Partea a III-a, p. 92) 


În general, observ la tine că tot ramifici calea bunei credinţe. 
Calea aceasta este simplă, iar la tine tot iese că ar fi complicată şi te tot 
îngrijeşti de amănunte şi de pravile. Ți-am mai spus şi ţi-am mai scris 
şi iarăşi îți repet că, după cuvintele Sfântului loan Damaschin, cei slabi 
şi bolnavi, cu privire la ostenelile şi nevoinţele exterioare, trebuie să se 
ostenească atât cât pot, ținând cont de neputinţa lor şi de puterile lor, iar 
principala pravilă pentru ei constă în mulțumire şi smerenie, adică bolile 
şi neputinţele trimise lor să le îndure nu numai fără cârtire, dar să-l şi 
mulțumească lui Dumnezeu pentru toate, iar pentru neglijenţele lor să 
se smerească înaintea Domnului şi a oamenilor. (Cuviosul Ambrozie, 23, 
Partea a III-a, pp. 92-93) 


Dacă să mergi înainte de priveghere la Pavecerniţă, când se face 
separat, pentru aceasta să te pui de acord cu puterile tale. După priveghere, 
când aceasta se termină târziu, poți citi sfârşitul rugăciunilor de seară 
(Stăpâne, lubitorule de oameni...). lar canoanele le poți citi înainte de 
priveghere, cât izbuteşti. (Cuviosul Ambrozie, 23, Partea a III-a, p. 94) 

Călugărul nu poate intra în altă mănăstire cu rânduiala lui, nici 
nu intră cineva în vreo mănăstire cu rânduiala lui. Principalul pentru 
tine este să asculți, după Dumnezeu, cu înțelepciune, de conducerea 
mănăstirii şi să te supui rânduielilor de obşte, iar în chilie să faci întru 
simplitate ce poți şi Domnul va primi şi mica prăvilioară săvârşită cu 
smerenie. Importanța nu stă în ce pravile săvârşim, ci cum le săvârşim. 
Tot eşti nedumerit şi suferi că, poate, nu faci aşa. Sfântul loan Scărarul 
spune că a te îndoi şi a rămâne mult timp în nedumerire față de ceva este 
semnul sufletului mândru şi iubitor de slavă. Îmi scrii că şi asupra celor 
sănătoşi vin lenea şi neputința. Dar cel sănătos se poate sili pe când cel 
bolnav, dacă se sileşte peste puteri, are tulburare după tulburare, după 
cuvintele Sfântului Isaac Sirul. Dacă cel bolnav îşi alege diferite pravile, 
înseamnă că niciodată nu voieşte să iasă din starea de tulburare. Îmi 
pui întrebări destul de des, dar cuvintele mele nu le asculți şi tot după 
capul tău faci. De câte ori ţi-am spus şi ţi-am scris că celui neputincios 
şi slab, precum spune Sfântul loan Damaschin, cele mai necesare îi sunt 
smerenia şi mulțumirea. (Cuviosul Ambrozie, 23, Partea a III-a, p. 97) 


Îți trimit o listuță cu rânduiala canoanelor, aşa cum se citesc la 
noi în schit. Dacă auzi în biserică ceva din cele rânduite, în chilie nu 
mai este nevoie să citeşti, iar ceea ce nu se citeşte în biserică, poți citi la 
tine în chilie dacă ai timp şi putere. lar dacă nu izbuteşti să citeşti ceva, 
din neputinţă sau din alte motive, nu te tulbura, ci pune în loc smerita 
mustrare de sine. Dar, mai întâi de toate, trebuie să-ți aduci aminte 
totdeauna cuvintele Cuviosului Macarie Egipteanul: „Dacă cineva se 
sileşte la rugăciune, chiar dacă nu va primi darul de la Dumnezeu şi nu 
se va sili spre smerita înțelepciune, spre dragoste, spre blândeţe şi spre 
celelalte virtuţi în aceeaşi măsură, uneori va veni la el harul lui Dumnezeu 
datorită rugăciunii şi stăruinței lui; pentru că Dumnezeu este bun şi 
milostiv şi, celor ce Îi cer, le dă cele cerute. Dar omul, nefiind pregătit şi 
deprins cu virtuțile enumerate mai sus, fie va pierde mila lui Dumnezeu, 
fie o va primi şi apoi va cădea, fie nu va izbândi din pricina înfumurării; 
pentru că nu este întru totul devotat poruncilor lui Dumnezeu”. (Din 
Şapte Cuvinte. Cuvântul 1. Fragmentul 14) (Cuviosul Ambrozie, 23, Partea 
a III-a, p. 101) 


În virtutea rânduielilor Sfinţilor Părinți dimineaţa până la amiază 
trebuie s-o închini rugăciunii, iar apoi să te îngrijeşti de mărturisirea 
gândurilor la stareț şi de convorbirea cu el. Cuvântul din urmă se poate 
referi şi la citirea scrierilor Sfinţilor Părinți. (Cuviosul Ambrozie, 23, Partea 
a III-a, p. 112) 

Deşi eşti bolnavă, ţi-ai luat o pravilă mare. Dar în rugăciune 
măsura este la loc de cinste, după cum spune Grigorie Sinaitul. Mai scrii 
că rugăciunile cincisutimii le faci fără metanii cu mintea; este mai potrivit 
ca în pravila de chilie să le faci cu gura, numai că neputința trupească te 
împiedică. (Cuviosul Ambrozie, 23, Partea a III-a, p. 120) 


Mi-ai scris că, atunci când eşti bolnavă, îţi este greu să faci 
metanii până la pământ şi mă întrebi ce să faci. Şi despre asta nu o dată 
ţi-am vorbit şi ţi-am scris că este rău să sileşti trupul neputincios peste 
puterile lui şi că din această pricină ai parte numai de tulburare. Dacă 
nu poți face metanii până la pământ, fă închinăciuni mici, fie stând 
în picioare, fie şezând, fie măcar stând culcată fă rugăciunea, iar în 
locul metaniilor, fă măcar semnul crucii, la primele 30 de rugăciuni 
ale fiecărei sute, în cadrul pravilei cu metanier (cincisutimii). (Cuviosul 
Ambrozie, 23, Partea a III-a, p. 140) 


Îmi scrii că din pricina lenii şi a oboselii nu îţi împlineşti uneori 
pravila de rugăciune şi adormi aşa. Trebuie să deosebim lenea de oboseală. 
Dacă ai obosit şi ai adormit aşa din pricina neputinței, să te mustri pe tine 
mai mult înaintea lui Dumnezeu şi să te căieşti şi să te smereşti. Dar, 
dacă nu ai obosit, ci pur şi simplu nu vrei să te rogi, aceasta este lene 
şi trebuie să te sileşti la rugăciune, chiar dacă ea ar fi împrăştiată. A ne 
ruga cu silinţă ține de voința noastră, iar a ne ruga cu înduioşare ține de 
Dumnezeu. Noi, însă, trebuie să ne rugăm aşa cum putem, iar pentru 
silință, Dumnezeu ne va da şi înduioşarea la vremea ei, când va binevoi 
El. (Cuviosul Iosif, 11, p. 249) 


Mă întrebi despre pravila de chilie. Cincisutimea trebuie neapărat 
să o săvârgeşti şi nu ai de ce să te simţi stingherit, aceasta este datoria 
tuturormonahilor. Apoi săciteşti câte un capitol din Apostol şi Evanghelie, 
dacă ai timp. Să faci, aşadar, rugăciunea lui lisus, iar principalul, trebuie 
ca gândurile să nu rătăcească aiurea, ci să stea la un loc. Pentru aceasta 
au şi fost rânduite toate pravilele. (Cuviosul Iosif, 11, pp. 249-250) 


În a doua scrisoare mi-ai scris că ţi-ai luat o pravilă mare de 
rugăciune, dar nu izbuteşti să o împlineşti, în parte pentru că nu ai 
când, fiind ocupată cu treburile vistieriei, iar pe de altă parte, din pricina 
slăbirii puterilor. Nu trebuie să-ți iei pravilă mare, ci trebuie să faci totul 
după putere. Nici Dumnezeu nu cere de la noi nimic mai presus de 
puterile noastre. Hotărăşte-ți o pravilă după puterile tale şi împlineşte-o 

totdeauna. Chiar dacă pravila ar fi scurtă, străduieşte-te numai să. o 
săvârşeşti cu atenţie. Altfel, o dată te vei ruga îndelung, iar altă dată - vei 
dormi. Însă, dacă vei avea o pravilă după puterile tale, nu te vei tulbura. 
(Cuviosul Iosif, p. 103) 


Mai bine să nu citeşti toată pravila de rugăciuni, dacă nu ai timp, 
dar să citeşti cu atenţie. Înfricoşătoare cuvinte sunt spuse în Sfânta 
Scriptură: Blestemat să fie tot cel ce face lucrurile Domnului cu nebăgare de 
seamă (ler. 48: 10). (Cuviosul Nicon, 8, p. 333) 


Nu oricine se poate aşeza la rugăciune în timpul zilei. Dar să se 
silească la rugăciune, măcar la cea a minţii, chiar în prezența oamenilor, 
oricine poate. Poate începe şi poate termina orice lucru şi îndeletnicire 
înălțându-şi mintea către Dumnezeu. Nu este de folos atitudinea 
indiferentă față de rugăciune. „M-am rugat, am citit toate cele rânduite şi 
sunt liber. Mi-am îndeplinit norma”. O asemenea rugăciune nu dă roade 
bune. lar o asemenea rugăciune au cei care îşi definesc purtarea față de 
Dumnezeu numai prin săvârşirea pravilei sau mersul la biserică, fără a 
năzui ca rugăciunea să umple şi să lumineze toată viaţa lor, toate lucrurile 
lor. Starea dorită de rugăciune nu se dobândeşte dintr-odată. Este nevoie 
de ani întregi pentru dobândirea ei, însă trebuie să ne silim, trebuie să ne 
socotim tot timpul datori înaintea lui Dumnezeu, atât în privința tuturor 
virtuților, cât şi în privinţa rugăciunii. Trebuie să dobândim conştiinţa vie 
a necesității rugăciunii şi, ca să nu alungăm de la noi starea de rugăciune, 
trebuie să ne păzim de tot cuvântul şi fapta necuviincioasă, de tot ceea 
ce distruge pacea sufletească, de tot ceea ce este împotriva conştiinţei, a 
legii lui Dumnezeu. (Cuviosul Nicon, 20, p. 23) 


Îmi scrii că pe drum, în locul pravilei, întotdeauna rosteşti 
„Născătoare de Dumnezeu Fecioară, bucură-te” de trei sute de ori. Spune- 
mi, de unde ai căpătat obiceiul de a rosti această rugăciune aşa cum o 
rosteşti, cine te învaţă aşa şi ce sfânt a făcut aşa? Nu trebuie să faci după 
capul tău, ci trebuie să lucrezi aşa cum au lucrat Sfinţii Părinţi şi cum 
porunceşte Maica noastră, Sfânta Biserică. Numai o asemenea lucrare 
este după lege. lar noi totdeauna vedem că Sfinții Părinţi săvârşeau 
rugăciunea lui lisus. (Cuviosul Ilarion, 52) 


Dacă se întâmplă să săriți peste ceva din pravilă, în ziua următoare 
nu mai împliniți ceea ce ați omis; numai că trebuie să vă spun că unii 
gândesc aşa: „Astăzi nu voi săvârşi cincisutimea, dar mâine o voi săvârşi 

de două ori”. Nu trebuie aşa, căci veţi ajunge la datorii neachitate, ci, 
dacă ați omis, ați omis şi gata, nu mai aveţi ce face. 

Iar în cazul în care aţi ajuns la rugăciunile de dimineaţă, dar nu de 
la început, nu-i nimic, e bine că aţi auzit sfârşitul. (Cuviosul Varsanufie, 5, 
p. 43, din 16.03.1908) 


Pravila de chilie să o citiți toată în limba slavă, iar rânduiala 
citirii este următoarea: la început, două catisme cu toate rugăciunile şi 
metaniile; apoi, două capitole din Apostol (Apocalipsa nu se citeşte în 
cadrul pravilei de chilie), un capitol din Evanghelie şi pomelnicul. Atât... 
după masă, până la ceai. Rămâne cincisutimea pentru seară, de la ora 9 la 
ora 10, după binecuvântarea pentru somn. (Cuviosul Varsanufie, 5, p. 47, 
din 22.04.1908) 


Întrebare: „Nu o dată mi-ai spus să respect cincisutimea. Ce 
înseamnă aceasta?” 

Răspuns: „A o respecta înseamnă a o împlini cu exactitate şi la 
timp în zilele rânduite. Şi batiuşka Ambrozie i-a spus aşa unuia dintre 
ucenicii săi, părintelui schimonah Melchisedec, care mi-a relatat personal 
acest lucru: «Ține-te de cincisutime ca de o funie salvatoare şi nu te vei 
rătăci». De ce i-a spus aşa? Evident, pentru că în ea există o anumită 
putere. Batiuşka Ambrozie nu ne-a dezvăluit care este acea putere, în ce 
constă ea, dar ne putem gândi că în rostirea numelui lui lisus Hristos. 
Alții gândesc că puterea constă în faptul că cincisutimea îşi are începutul 
în practicile Sfinţilor Părinţi de demult din Egipt şi Palestina. 

Când citim orice alte rugăciuni, nu se întâmplă nimic, dar când 
începem să săvârşim cincisutimea, dintr-odată năvălesc gândurile. 
Vrăjmaşul dintr-odată porneşte la luptă. Şi din aceasta cunoaştem că 
cincisutimea are o anumită putere, pentru că vrăjmaşul o urăşte atât de 
mult. (Cuviosul Varsanufie, 5, pp. 48-49, din 30.04.1908) 


Clevetirea 


Suferi şi pentru faptul că eşti clevetită pe nedrept. Adu-ţi aminte 
cum L-au clevetit pe Domnul nostru lisus Hristos, Împăratul slavei! Noi, 
însă, cine suntem? El era fără de păcat, dar noi, chiar de am fi nevinovați, 
în multe privinţe suntem mult vinovați înaintea lui Dumnezeu şi tocmai 
pentru acele păcate nevăzute îngăduie Dumnezeu cleveteala mincinoasă, 
pentru ca prin ea să curățească acele păcate ale noastre. (Cuviosul Macarie, 
24, Vol. 3, p. 151) 

Eşti clevetită pentru ceva față de care ştiu că eşti nevinovată: şi 
este foarte bine că eşti nevinovată; oamenii clevetesc, dar Dumnezeu 
îndreptățeşte şi, pe lângă acestea, trebuie să credem că aceasta este 
îngăduită de pronia lui Dumnezeu ca prin îndurarea acestei ponegriri să 
te curăţeşti de alte păcate, căci nimeni nu este fără de păcat şi necazurile 
acestea vor umple golul nevoinţelor tale mănăstireşti... Când te smereşti, 
te linişteşti. Să te rogi pentru cei ce te ponegresc şi în toate necazurile 
tale străduieşte-te să te găseşti vinovată, dacă nu pentru altceva, atunci 
pentru faptul că nu ai îndurat, nu ai răbdat şi nu ai împlinit porunca 
iubirii față de aproapele. (Cuviosul Macarie, 24, Vol. 5, pp. 454-455) 


Nu te tulbura, ci lasă-te în voia lui Dumnezeu şi, dacă eşti ponegrită 
pe nedrept, mai mult bucură-te şi primeşte aceasta ca pe un leac pentru 
patimile tale sufleteşti şi, precum singură îţi dai seama, aceasta este 
răsplata pentru cuvintele sau faptele prin care l-ai supărat pe aproapele 
tău şi pentru celelalte încălcări ale poruncilor lui Dumnezeu... Bucură- 
te că te învredniceşte Domnul să faci bine celor ce-ţi pricinuiesc atâta 
supărare şi nu strica împlinirea acestei porunci prin pomenirea răului. 
Dar, când vezi că şarpele acesta al pomenirii răului se ţine de tine, aruncă 
neputința ta înaintea lui Dumnezeu şi cere ajutorul Lui. (Cuviosul Macarie, 
24, Vol. 5, pp. 542-543) 


Îmi scrii că îţi este greu să înduri cleveteala. Lasă să spună ce vor; 
bine că eşti tu nevinovată. Este timpul să înveți că ceea ce este curat nu se 
molipseşte de ceea ce este mârşav; întâmplările acestea ne învață răbdarea 
şi smerenia, prin cunoaşterea neputințelor noastre, dar tu străduieşte-te 
să fii mai binevoitoare cu toți cei care îți fac bine (adică te clevetesc), să fii 
blândă şi să te rogi pentru ei. (Cuviosul Macarie, 24, Vol. 5, p. 450) 


Îmi scrii despre anumite persoane care îţi urzesc curse, dar tu însuți 
eşti de acord cu faptul că ei pot face numai ceea ce voieşte Dumnezeu să 
îngăduie; şi fii încredințat de aceasta: că nici păr din capul vostru nu va pieri 
(Luca 21: 18) fără voia Lui. lar dacă El voieşte să-ți îngăduie să înduri 
vreo ispită şi necaz, toate acestea vin din bunătatea şi dragostea Lui față 
de tine. El ori încearcă credinţa ta, ori caută răbdarea ta. Necazurile ne 
sunt de folos, ele ne smeresc fără să vrem, iar bunăstarea neîncetată ne 
face să ne mândrim; însă, când Domnul vede neputința noastră, ne cruță 
şi ne izbăveşte de ispite sau, trimițându-ne necazuri, ne dă degrabă şi 
mângâierea şi prin necazuri ne învaţă să dobândim experienţă în viaţă, 
ca să ne păzim pe viitor de ceea ce ne face rău. lar pentru oamenii aceia 

care se străduiesc să te ponegrească, roagă-te lui Dumnezeu şi iartă-i 
din suflet, căci şi tu vei primi de la Dumnezeu iertarea păcatelor tale. 
(Cuviosul Macarie, 24, Vol. 1, pp. 725-726) 


Nu tu'ai atras cleveteala, ci Dumnezeu a îngăduit. Şi îți va fi bine 
şi ți se vor ierta păcatele, căci toți avem păcate... Să ştii şi să crezi cu tărie 
că ocara este adevărata cinste şi slavă a monahului. Eu mă bucur că eşti 
învinuită pentru ceva ce nu ai făcut: pentru aceasta Domnul te va izbăvi 
de alte primejdii. (Cuviosul Anatolie, 7, pp. 187-188) 


Eu sunt un om obişnuit. Mă străduiesc să nu fac pe deşteptul. Îmi 
dau silința să mă conduc în toate după conştiinţă, pentru mântuirea mea 
şi a celor ce vin la mine. (...) Sunt chiar mulțumit când se răspândesc 
zvonuri despre mine, pentru că, deşi acest lucru nu este plăcut pentru 
iubirea de sine, totuşi este de folos pentru mântuirea sufletului... (Cuviosul 
Nicon, 8, p. 446) 


Îmi scrieți că v-aţi tulburat cu duhul față de zvonurile ruşinoase, 
răspândite de cei care vă clevetesc, însă, o, fiica mea, datoria noastră de 
creştini cere neapărat să îndurăm după putere ceea ce ni se întâmplă şi 
prin aceasta să-l urmăm Creatorului şi Răscumpărătorului nostru Celui 
Veşnic, Care spune în fericiri aşa: Fericiţi veți fi voi când vă vor ocări şi vă 
vor prigoni şi vor zice tot cuvântul rău împotriva voastră, mințind din pricina 
Mea. [Şi cei care îndurați acestea] bucurați-vă şi vă veseliți, că plata voastră 
multă este în ceruri (Matei 5: 11-12). (Cuviosul Lev, 259) 


Cel slab se roagă să nu fie clevetit, iar cel tare se roagă ca Dumnezeu 
să-l ajute să nu-i clevetească pe ceilalți nici cu cuvântul, nici cu gândul. 
(Cuviosul Ambrozie, 23, Partea a II-a, p. 176) 


Am primit scrisoarea ta, al cărei conținut se referă la continuarea 
ispitelor şi atacurilor din partea părintelui K., dar există un vechi proverb 
foarte înțelept: „Dacă Dumnezeu nu îngăduie, porcul nu mănâncă” şi în 
Psaltire se spune: Nedreptatea a mințit sieşi (Psalm 26: 18). K. voieşte să 
te biruie pe tine cu nedreptatea, dar se înşală pe sine cu nedreptatea sa, 
după cuvintele psalmului. Nedreptatea aceasta îl minte pe el şi singur se 
poate expune unei mari nenorociri nu numai în viața viitoare, dar şi în 
aceasta. Faraonul i-a prigonit pe israeliteni, dar se spune că el însuşi s-a 
scufundat în mare cum se scufundă cositorul în apă. 

Nu te teme de anchetele şi cercetările penale, care pot sluji numai 
la îndreptățirea ta. Când vor cerceta toate pârele mincinoase ale lui K., 
poate că îi vor da şi o pedeapsă şi îi vor tăia aripile cu care el acum umblă 
fără rost din rea voință, vrând să-i ocărască pe alţii. Însă ocara aceasta se 
poate întoarce chiar asupra capului său. 

Fără îndoială să crezi cuvântul nemincinos al Apostolului: Dar 
credincios este Dumnezeu; El nu va îngădui ca să fiți ispitiți mai mult decât 
puteţi, ci odată cu ispita va aduce şi scăparea din ea, ca să puteți răbda (| Cor. 
10: 13). (Cuviosul Ambrozie, 23, Partea a Il-a, pp. 193-194) 


La vreme de necaz, citeşte Psalmul 32 şi Domnul te va izbăvi şi 
mai întâi de toate va împăca duhul tău. Totuşi, chiar dacă cu îngăduința 
lui Dumnezeu potrivnicii tăi ar izbuti să-şi facă voia lor, atunci ar fi şi mai 
bine, potrivit celor spuse în Evanghelie: Fericiţi cei prigoniți pentru dreptate 
(Matei 5: 10). Dar se vede că şi ei înşişi se tem şi nu îndrăznesc să facă 
acest lucru, ci vor să te alunge prin ameninţări, ca să pleci singură. De 
aceea eu nici nu te sfătuiesc să iei hotărârea de a împlini voia şi dorința 
potrivnicilor tăi; este mai bine să te laşi în toate în voia lui Dumnezeu 
şi Domnul are puterea să te izbăvească, aşa cum a izbăvit-o demult pe 
nevinovata Suzana de potrivnicii şi clevetitorii ei. (Cuviosul Ambrozie, 23, 
Partea a Il-a, p. 197) 


Pentru faptul că maica N. a vorbit multe despre tine nu te îngriji 
prea mult şi nu te întrista, ci lasă toate acestea în seama judecății lui 
Dumnezeu. lar la corespondenţa cu mine nu ai nici un motiv să renunți, 
ci poți să-mi scrii ca înainte, nădăjduind în mila lui Dumnezeu, căci 
Domnul are puterea de a te păzi de toate cursele vrăjmaşului. (Cuviosul 
Ambrozie, 23, Partea a III-a, p. 105) 


Între virtuțile cele mai importante, principale sunt puse patru 
virtuți: înțelepciunea, bărbăția, curăția şi dreptatea. Smeritul Nichita 
Stithatul scrie că fiecare dintre aceste virtuți se află între alte virtuți: 
bărbăţia de o parte are răbdarea, iar de cealaltă parte, împotrivirea 
fermă. Sunteţi ponegrit în public şi chiar în presă. Deşi este foarte greu 
şi dureros să înduraţi aceasta, totuşi, în cele nouă fericiri evanghelice, 
principala şi cea mai înaltă este pusă cea din urmă, adică: Fericiți veți fi voi 
când 'vă vor ocărt şi vă vor prigoni şi vor zice tot cuvântul rău împotriva voastră, 
mințind din pricina Mea. Bucurați-vă şi vă veseliți, că plata voastră multă este 
în ceruri (Matei 5: 11-12). Şi, pe de altă parte, Domnul spune în Sfânta 
Evanghelie: Căci de cel ce se va ruşina de Mine şi de cuvintele Mele, în neamul 

acesta desfrânat şi păcătos, şi Fiul Omului Se va ruşina de el, când va veni 
întru slava Tatălui Său cu sfinții îngeri (Marcu 8: 38). (Cuviosul Ambrozie, 
23, Partea I, p. 192) 


Odată batiuşka [Cuviosul Varsanufie], arătându-mi o scrisoare 
scrisă, se pare, într-adins cu un scris deformat şi urât, a spus: „Uite ce 
scrisoare. În ea sunt poreclit cu cele mai vulgare şi jignitoare cuvinte. În 
special pentru convorbirile mele din mănăstire. Mă gândesc la unul, la 
altul, dar, oricine ar fi, în orice caz, este un binefăcător. Poate, Domnul 
pentru aceasta îmi va ierta câte ceva din păcatele mele...” (Cuviosul 
Varsanufie, 5, p. 73, din 19.10.1908) 


Blestemul 


Blestemul nechibzuit nu are nici o putere, nici chiar legătura 
nechibzuită făcută de preot nu are putere, ci este dezlegată de episcop, 
după pravile. Iată o întâmplare: „În Moldova un mitropolit, mergând pe 
drum, a văzut un păstor şi i-a cerut un miel, dar acela nu a vrut să-i dea; 
iar el, necăjindu-se, a spus: „Să fii blestemat!” Chiar în acel moment unul 
dintre înainte-văzători a avut o descoperire şi a văzut că blestemul a ieşit 
din gura mitropolitului şi, apropiindu-se de păstor, nu a putut intra în 
el, ci s-a întors la mitropolit şi a intrat în el”. Este o întâmplare groaznică 
şi de aceea este primejdios să rostim blesteme. (Cuviosul Macarie, 24, Vol. 
5, pp. 233-234) 


Pe Cruce şi pe Evanghelie să nu te juri niciodată, pentru nimeni. 
(Cuviosul Ambrozie, 1, Partea a II-a, p. 118) 


Vrăjitoria 


La întrebarea voastră despre vrăjitorie, răspund că asupra celor 
ce trăiesc drept şi fac voia Domnului vrăjmaşul nu are putere de vreme 
ce cu o legiune întreagă nu a îndrăznit să intre în turma de porci, ci a 
cerut voie pentru aceasta Domnului nostru lisus Hristos, Care izgonise 
din acel om legiunea de draci. Şi apoi ce îi poate pricinui omului, dacă 
Domnul nu îngăduie? (Cuviosul Macarie, 24, Vol. 4, pp. 384-385) 


In scrisoarea dumneavoastră... îmi explicați durerea pentru reaua 
intenție a unei femei care este soție de negustor şi care vrea să vă ia 

pădurea pentru construcții şi îmi spuneți că ar fi vrăjitoare şi are puterea 
să-i vatăme pe oameni, de aceea vă temeți să daţi voie să se instaleze 
pentru mult timp pe proprietatea dumneavoastră şi îmi cereți sfatul în 
această privinţă. Eu sunt sigur că aveți deplina convingere că fără voia 
lui Dumnezeu nici un fir de păr din capul vostru nu va pieri (Luca 21: 18) şi 
că diavolii, fără îngăduința Domnului, nu au îndrăznit nici în turma de 
porci să intre, aşa şi în acest caz trebuie să fiți încredinţat că nici duhul rău, 
nici omul, nici fiara sălbatică şi nici altceva dăunător nu ne poate face rău 
dacă nu va fi îngăduit de Dumnezeu, după dreptele Lui judecăți, fie spre 
încercare, fie spre pedeapsă; lăsându-ne astfel cu credinţă tare în voia lui 
Dumnezeu, trebuie să ne străduim spre împlinirea sfintelor Lui porunci. 
Dar, dacă şi credinţa vă sărăceşte şi vi se strecoară îndoiala, ca să nu vă 
pară rău că ați dat păduricea pe nimic, mai bine refuzaţi şi vă izbăviți 
şi pe dumneavoastră şi pe mulți neputincioşi care se află în subordinea 
dumneavoastră de o asemenea îndoială şi frământare. (Cuviosul Macarie, 
24, Vol. 1, p. 62) 


Furtul 


Ca să nu păcătuieşti, mai bine şi mai sigur este să nu bănuieşti pe 
nimeni, ci să presupui că această încercare şi ispită îţi este trimisă pentru 
vreun păcat anume. Asemenea ispite sunt trimise pentru gândurile 
necuviincioase îndreptate împotriva aproapelui. Pentru mângâierea 
ta, gândeşte-te că suma pierdută îţi va fi socotită mai mult decât o 
milostenie sau binefacere. Când omul săvârşeşte o binefacere sau o 
faptă de milostenie, fără să vrea, fără să-şi dea seama, este furat de slava 
deşartă, însă, când pierde vreo sumă de bani, slava deşartă nu-şi mai 
poate face loc, ea este îndepărtată de sentimentul neplăcut al tristeții. 
(Cuviosul Ambrozie, 23, Partea |, p. 71) 


Crucea 


Aşa a rânduit Domnul Dumnezeu, Care poartă grijă de mântuirea 
sufletului nostru, ca fiecare om să aibă în viaţa sa o cruce, pe care şi trebuie 
să o ducă cu supunere de copil față de Tatăl nostru Ceresc, strigând 
către El din adâncul sufletului său: „Tatăl nostru! Fie în toate voia Ta cea 
sfântă, numai nu mă lipsi de Cereasca Ta Împărăţie!” (Cuviosul Antonie, 
22, pp. 344-345) 

Crucea înseamnă răbdarea nu numai a necazurilor din afară, 
văzute, ci şi a celor lăuntrice, sufleteşti: întunecarea, tristețea şi cele 
asemenea lor trebuie îndurate. Căci Dumnezeu ni le trimite pentru 
nimicirea mândriei şi pentru aflarea smereniei. (Cuviosul Macarie, 24, 
Vol. 1, p. 227) 


Este bine să stai la crucea Mântuitorului, dar mult mai bine 
este să suferi alături de El pe această cruce. (Cuviosul Ambrozie, 1, 
Partea a Il-a, p. 110) 


Suferi, pentru că nu ai linişte din pricina zvonurilor şi a necazurilor 
pe care le întâmpini; dar unde să fugi de ele? Poţi merge în toată lumea, 
pretutindeni te vor întâmpina: dacă nu e una, e alta, dacă nu e ceva din 
exterior, e ceva din interior, iar noi suntem datornici şi trebuie să vedem 
necazurile ca pe zeciuielile noastre, crezând cu tărie că Dumnezeu trimite 
fiecare cruce — atât pe cea exterioară, cât şi pe cea lăuntrică. Te plângi 
că te cuprind plictiseala şi tristețea, dar tocmai aceasta şi este crucea 
ta lăuntrică, duhovnicească; oare numai tu eşti supusă unui asemenea 
chin? Aşa cum au fost cei de demult, aşa şi cei de acum, care caută 
mântuirea, sunt supuşi unei asemenea încercări: întuneric sufletesc, 
tristețe nemăsurată şi plictiseală; prin toate acestea se încearcă dragostea 
noastră față de Dumnezeu, să se vadă dacă răbdăm cu blândeţe crucea 
dăruită. Şi tocmai prin acestea se umplu golurile faptelor şi nevoinţelor 
noastre şi ajungem la smerenie. (Cuviosul Macarie, 24, Vol. 5, pp. 410-411) 


Vreau să-ți spun despre întunericul tău sufletesc: fiecare are crucea 
lui şi rareori se întâmplă ca cineva să nu aibă acest întuneric în vremea de 
acum, dar cândva tot va fi lovit de el; eu ştiu pe mulți dintre voi care aveţi 
această cruce, numai că o exprimați altfel, de exemplu: prin plictiseală, 
tristețete nemăsurată, deznădejde, care sunt unul şi acelaşi lucru. Dacă 
nu greşesc, se pare că şi N. a trecut şi trece prin această nenorocire, dar o 
exprimă altfel. Şi eu însumi am avut destul timp această senzaţie şi acum 
vine din când în când şi trece. Mulţumiţi-l lui Dumnezeu pentru toate şi 
socotiți-vă vrednici de necazuri, nu de mângâ:ieri; astfel veți putea alina 
tristețea unul altuia, prin compătimirea unuia față de celălalt. (Cuviosul 
Macarie, 24, Vol. 3, pp. 280, 281) 


Se cuvine să vă avertizez, fără să vă sperii, ci prevenindu-vă: nu 
întotdeauna veți putea avea parte de un asemenea Tabor de care aţi avut la 
intrarea în mănăstire; trebuie să fiți şi pe Golgota; bucuriile duhovniceşti 

fără cruce sunt şubrede şi orice faptă bună ori este precedată, ori este 
urmată de ispită, căci fără aceasta nu poate fi trainică. (Cuviosul Macarie, 
24, Vol. 6, p. 203) 


Noi căutăm şi dorim dulcea desfătare duhovnicească; nu zic, ea 
este plăcută, dar este mai prejos de cruce, prin cruce ne şi este dăruită şi 
fără cruce nu poate fi durabilă. Ea vine şi pleacă în măsura în care mergem 
pe drumul crucii şi al smereniei. (Cuviosul Macarie, 24, Vol. 3, p. 444) 


Sfinții Părinți spun că şi tâlharul din Evanghelie, când a ajuns la 
porțile Împărăției, Arhanghelul cu sabia de foc a vrut să-l izgonească, dar 
el i-a arătat crucea. Arhanghelul cel plin de lumină îndată s-a dat înapoi 
şi l-a lăsat pe tâlhar să intre. Şi să nu înţelegi că era vorba de crucea 
de lemn. Dar de care cruce? De acea cruce despre care scrie şi cu care 
se laudă marele Pavel: eu port în trupul meu semnele Domnului Iisus. 
(Cuviosul Anatolie, 7, p. 225) 


Mă bucur că ai dobândit ce ţi-ai dorit! Ai ieşit din ascultarea grea a 
paracliseriei! Însă iarăşi e nenorocire! Eşti mustrată pentru această faptă. 
Iar tu, probabil, ai vrea să fii lăudată. Ostaşului care fuge de pe câmpul 
de luptă, nu i se dau decorații. (Cuviosul Anatolie, 7, p. 230) 


Îmi descrieți cât de grea vă este acum viaţa de unul singur. 
Primiţi-o ca pe crucea din Evanghelie, dați mulțumire lui Dumnezeu, 
Care v-a trimis-o spre folosul dumneavostră sufletesc şi spre curățirea 
păcatelor, de care nimeni dintre cei ce trăiesc pe pământ nu este lipsit. 
Spre mângâierea şi zidirea dumneavoastră, citiți şi din Evanghelia după 
Matei capitolele 5-11. (Cuviosul Ambrozie, 23, Partea 1, p. 185) 


Acum aud că O. şi-a ieşit din minți, pentru că N. s-a îmbolnăvit 
grav. O. şi-a ieşit din minţi pentru că Domnul i-a trimis lui N. mila Sa - 
Cinstita Sa Cruce - printr-o boală grea? Nesăbuita! Uite, Marele nostru 
Cneaz, care ne conduce, pe iubitul său fiu l-a trimis în bătaia gloanţelor 
ca să-i dea o cruce ca decorație şi Dumnezeu ştie dacă o va primi! Poate 
că moartea o va primi, dar decorația nu! lar tu îți pierzi mințile pentru 
că Domnul a venit la sora ta şi i-a încredinţat o cruce. Ucenica mea fără 
minte! Măcar de acum încolo să-ți vină mintea la cap şi să te străduieşti 
s-o mângâi pe cea bolnavă nu atât prin servicii cât printr-o față veselă. 
(Cuviosul Anatolie, 7, p. 232) 


269 


Îmi scrii, soro, că nu mai poți din pricina bolilor şi a necazurilor şi 
nu ştii cum să te mântuieşti. Foarte neînțelept: du-ţi crucea ta, care este 
deja gata, care îţi este deja pusă de Dumnezeu pe umeri, pusă de Însuşi 
Dumnezeu, Care doreşte ca toți oamenii să se mântuiască şi la cunoştinţa 
adevărului să vină. (Cuviosul Anatolie, 7, pp. 237-238) 


Trebuie să-ți spun fără îndoială că fiecăruia i se dă crucea sa 
evanghelică pentru mântuire şi ea creşte pe ogorul inimii noastre şi numai 
prin această cruce ne putem mântui. De aici reiese că, dacă refuzăm, fără 
vreo pricină binecuvântată, să ne ducem crucea ascultării, refuzăm să 
mergem pe calea lui Hristos, pe calea cea mântuitoare şi voim să alcătuim 
altă cale fără greutăţi spre răpirea Împărăției Cereşti, iar acest lucru nu se 
poate, căci Împărăția lui Dumnezeu se ia prin străduinţă şi cei ce se silesc 
pun mâna pe ea. (Cuviosul Anatolie, 7, pp. 306-307) 


Dacă ţi-ai cerceta necazurile cu chibzuinţă, ți-ar fi ruşine! Creştină, 
îndrumată de un stareţ, care este mângâiată şi iubită, nu vrea să rabde 
un cuvânt. Dar ceilalți cum îşi duc crucile? Şi încă ce cruci?! Doar şi tu 
eşti botezată, dar fugi de cruce. Cum crezi că vei intra întru bucuria 
Domnului tău? Smereşte-te! Smereşte-te, fetiță! Învață să gândeşti! Este 
timp. Altfel timpul va trece şi vei ofta după el. Domnul să te povățuiască 
şi să te liniştească! (Cuviosul Anatolie, 7, pp. 329-330) 


Cine se aseamănă lui Hristos în răstignire, acela se va asemăna 
şi în Înviere şi în Înălțarea la cer. Acest lucru este sigur. (Cuviosul 
Anatolie, 7, p. 52) 


Şi măcar de te-ar lua împăratul în palatul său, căci crucea ce îi 
este rânduită, tu (nu altcineva) trebuie s-o duci! Eşti botezată, aşa că du-ţi 
crucea!... (Cuviosul Anatolie, 7, p. 158) 


Când omul merge pe calea cea dreaptă, pentru el nici nu există 
cruce. Însă, când se abate de la ea şi începe să se arunce când într-o parte, 
când într-alta, atunci apar diferite împrejurări, care îl împing iarăşi pe 
calea cea dreaptă. Tocmai aceste ghionturi alcătuiesc crucea omului. 
Desigur, ele sunt diferite, în funcţie de ce îi trebuie fiecăruia. (Cuviosul 
Ambrozie, 1, Partea 1, p. 104) 


Există o cruce a minţii - omul este uneori tulburat de gândurile 
păcătoase, dar nu se face vinovat de ele dacă nu le primeşte. Mi-a dat 

starețul un exemplu: „O nevoitoare fusese multă vreme împresurată de 
gânduri necurate. lar când Domnul, Care i-a apărut, le-a alungat de la 
ea, ea a strigat către El: «Unde ai fost, o, dulcele meu lisus?» Domnul 
i-a răspuns: «În inima ta am fost». Iar ea a spus: «Cum s-a putut una ca 
asta? Căci inima mea a fost plină de gânduri necurate». Şi i-a spus ei 
Domnul: «După aceasta să înţelegi că am fost în inima ta, că nu ai avut 
nici o atracție pentru gândurile necurate, ci mai mult te-ai străduit să te 
izbăveşti de ele, dar, neavând posibilitatea, ai început să suferi şi astfel 
Mi-ai gătit loc în inima ta»”. (Cuviosul Ambrozie, 1, Partea I, pp. 104-105) 


Uneori îi sunt trimise omului suferinţe fără să fie vinovat pentru 
ca el, urmând exemplul lui Hristos, să sufere pentru ceilalți. Mântuitorul 
Însuşi a suferit pentru oameni. Apostolii Lui, de asemenea, au fost torturați 
pentru Biserică şi pentru oameni. A avea dragoste desăvârşită înseamnă a 
suferi pentru aproapele. (Cuviosul Ambrozie, 1, Partea 1, p. 105) 


Cei ce gândesc corect pomenesc cu bucurie atât Învierea lui 
Hristos, cât şi crucea lui Hristos. Dar nu puțini sunt cei laşi, ca să nu zic 
superstițioşi, cărora despre cruce şi despre purtarea crucii nici să nu le 
vorbeşti. Şi dacă le dai în mod tacit o cruce ca blagoslovenie, ei ori refuză 
s-o primească, ori, tresărind, o primesc ca pe prevestitoarea vreunei 
nenorociri, în timp ce Biserica glăsuieşte clar pentru toți, zicând: „Crucea 
este păzitoarea întregii lumi, crucea este frumusețea Bisericii, crucea este 
puterea împăraților, crucea este slava îngerilor şi rana demonilor”. 

Nu prin Crucea lui Hristos suntem izbăviți de puterea şi tirania 
diavolului? De aceea, laşilor, să părăsim părerile greşite şi să iubim atât 
Învierea lui Hristos, cât şi Crucea lui Hristos. Dacă dorim să fim părtaşi 
la Învierea lui Hristos, nu trebuie să renunțăm nici la purtarea crucii lui 
Hristos sau, cel puţin, a crucii creştine, care este trimisă de Pronia lui 
Dumnezeu. A fi răstignit pe cruce, asemenea Domnului Hristos, este mai 
presus de măsura noastră. Cel puţin, să nu refuzăm să ducem ceea ce 
Domnul a îndurat înainte de moartea Sa pe cruce, deoarece Domnul cel 
Înviat cu hotărâre a spus: Şi cel ce nu-şi ia crucea şi nu-Mi urmează Mie nu este 
vrednic de Mine (Matei 10: 38). (Cuviosul Ambrozie, 23, Partea a II-a, p. 11) 


Sunt sigur că această cruce a dumneavoastră este grea, dar 
mântuitoare, deşi vi se pare că greşiți cârtind, totuşi şi pentru aceasta, 
după aceea, vă căiți şi pentru toate mulțumiți; neştiind judecăţile lui 
Dumnezeu, care vă orânduiesc totul spre folos, trebuie să vă lăsați în voia 
Lui cea sfântă, întărindu-vă prin credință şi nădejde. Dacă Dumnezeu 

nu v-ar iubi, nu v-ar trimite amândurora o asemenea cruce - boli şi 
suferințe. Oare nu I-a fost plăcut lui Dumnezeu dreptul lov şi ce dureri 
de nesuportat i-au fost trimise?! Nu întotdeauna pentru păcate, ci spre 
încercare sunt trimise; Sfântul loan Gură de Aur, pe cei ce suferă de 
boli, îi aseamănă cu mucenicii. Vă sfătuiesc să fiți mai răbdători şi mai 
mulțumitori în neputinţele voastre şi Dumnezeu vă va putea vindeca 
atunci când va vedea că aceasta vă este de folos. (Cuviosul Lev, 249) 


Sfânta Scriptură spune: „Dă sânge şi primeşte Duh”. Dar tu, văd, 
eşti lacomă după cruci de aur, care atârnă la gât; draga mea, dacă iubeşti 
această cruce, atârnă mai întâi tu însăți pe cruce. Însuşi lisus Dumnezeu 
la început a suferit şi atunci S-a proslăvit. Tu eşti mai bună decât EI? 
(Cuviosul Anatolie, 7, p. 270) 


Toţi îşi duc crucea lor şi tu îţi duci crucea ta mică, chiar dacă numai 
cu un deget, dar, totuşi, o duci. Purtarea crucii îi este necesară pentru 
mântuire fiecărui creştin, nu numai monahului. Da, toți îşi duc crucea 
lor şi au dus-o şi înainte, chiar şi Dumnezeu Cel întrupat Şi-a dus crucea 
şi crucea Lui a fost cea mai grea, deoarece a cuprins în ea toate crucile 
oamenilor. Şi luaţi seama: Dumnezeu Şi-a dus crucea şi omul L-a ajutat 
(Simon Cirineanul) prin faptul că a luat crucea de la El şi a dus-o el însuşi. 
Înseamnă că şi noi, ducându-ne crucile noastre, Îl ajutăm pe Domnul în 
purtarea crucii, adică ne pregătim să fim slujitorii Lui în ceruri, în rândul 
duhurilor celor fără de trup... Ce menire înaltă!... (Cuviosul Varsanufie, 5, 
p. 114, din 26.05.1909) 


Faptul că v-a năpădit întunericul sufletesc nu este de mirare şi despre 
aceasta deja s-a scris mult şi voi înşivă înțelegeţi că în viața duhovnicească 
este necesară şi această cruce lăuntrică, dar mai mult atunci când în exterior 
aveţi parte de linişte şi nu vă supără nimeni, ci primiţi şi laude şi, chiar dacă 
uneori vă este rău, totuşi fără să vreți vă deprindeţi cu răbdarea, iar după 
aceea Domnul vă trimite şi mângâierea; dați mulțumire pentru aceasta lui 
Dumnezeu. (Cuviosul Macarie, 24, Vol. 4, p. 118) 


Semnul crucii 


Vă sfătuiesc, iubiții mei, duhul bunei credinţe să-l păziţi în voi cu 
toate puterile sufletului vostru, adică să vă îngrădiți cu semnul crucii şi 
când mâncaţi, şi când: beți, şi când ieşiţi din casă şi când intrați, şi când 

începeți orice lucru, căci, fiind îngrădiți cu crucea, sunteţi înfricoşători 
pentru vrăjmaşul, chiar dacă celor neînțelepți acest lucru li se pare 
nebunie şi se gândesc: ce vor spune oamenii despre noi? Dar, în acelaşi 
timp, trebuie să vă închipuiţi nu ceea ce vor spune oamenii, ci ceea ce 
va spune Domnul Dumnezeu la Înfricoşătoarea Judecată pentru dorința 
voastră de a plăcea oamenilor! Iată, la aceasta trebuie să vă gândiţi, nu 
la ceea ce vor spune sau vor gândi despre voi, cei îngâmfați. (Cuviosul 
Antonie, 22, pp. 16-17) 


Dimineaţa şi seara tot schitul vine la egumen şi el îi 
binecuvântează pe toți. Mare importanţă are semnul crucii: nimeni nu 
ştie ce va aduce noaptea care vine şi de aceea este atât de important să 
ne îngrădim cu puterea Cinstitei şi de Viaţă Făcătoarei Cruci. (Cuviosul 
Varsanufie, 3, p. 77 din 22.12.1909) 


Mare armă avem noi, credincioşii: este puterea Făcătoarei de Viaţă 
Cruci. Cât ai clipi devine înfricoşătoare pentru necredincioşi şi sunt cu 
totul neputincioşi: este la fel ca atunci când omul ar merge noaptea 
neînarmat printr-o pădure deasă şi acolo se năpusteşte asupra lui prima 
fiară, care îi iese în cale, iar el nu are cu ce să se apere. Dar noi nu trebuie 
să ne temem de demoni. Puterea semnului crucii şi numele lui lisus 
sunt înfricoşătoare pentru vrăjmaşii lui Hristos şi ne izbăvesc de cursele 
viclene ale diavolilor. (Cuviosul Varsanufie, 3, p. 79, din 22.12.1909) 


Unuia îi plăcea să bea mult. În această stare s-a rătăcit pe undeva 
şi i se părea că cineva se apropie de el, că îi toarnă din carafă vodcă 
în pahar şi îi dă să bea. Dar, iată, rătăcitul, mai întâi, după obiceiul 
său, s-a umbrit cu semnul crucii şi dintr-odată totul a dispărut, iar 
în depărtare a auzit lătratul unui câine. Venindu-şi în fire, a văzut 
că nimerise într-o baltă şi că se afla într-un loc foarte primejdios şi, 
dacă nu ar fi fost lătratul câinelui, nu ar mai fi ieşit de acolo. (Cuviosul 
Ambrozie, 1, Partea 1, p. 107) 


Semnul crucii trebuie să-l facem asupra noastră fie rostind numele 
Sfintei Treimi şi zicând: „În numele Tatălui şi al Fiului şi al Sfântului 
Duh”, fie rostind numele Unuia din Treime, Care pentru noi S-a întrupat 
şi de bunăvoie S-a răstignit, zicând: „Doamne lisuse Hristoase, Fiul lui 
Dumnezeu, miluieşte-mă pe mine, păcătosul”. (Cuviosul Ambrozie, 23, 
Partea 1, p. 82) 

Experienţa de veacuri arată că semnul crucii are mare putere în 
toate acțiunile omului, pe tot parcursul vieţii lui. De aceea trebuie să ne 
îngrijim să înrădăcinăm în copii obiceiul de a se îngrădi cât mai des cu 
semnul crucii, mai ales înainte de masă, când se culcă şi când se trezesc, 
înainte de călătorie, înainte de ieşirea şi intrarea într-un loc anume şi să-şi 
facă semnul crucii nu cu nepăsare sau cum e la modă, ci corect, începând 
de la frunte, apoi la brâu şi la ambii umeri, aşa încât crucea să iasă bine... 
Îngrădirea cu semnul crucii pe mulți i-a izbăvit de mari nenorociri şi 
primejdii. (Cuviosul Ambrozie, 23, Partea I, pp. 102-103) 


Blândețea 


Învaţă-te să fii blândă şi tăcută şi vei fi iubită de toți. lar simțămintele 
dezvăluite sunt ca porțile deschise: pe acolo intră şi câinele, şi pisica... şi 
fac rău. (Cuviosul Anatolie, 7, p. 164) 


Fii prudentă şi nu te încrede în oricine. Prudenţa şi blândețea sunt 
cele mai frumoase podoabe ale unei tinere. (Cuviosul Anatolie, 7, p. 177) 


Numai să împlineşti şi tu dorința mea: să-ți aduci aminte de 
neputinţa ta, de tinereţe, de slăbiciune şi să-ți păzeşti cu tărie blândețea. 
Mama pe cel blând nu-l plânge - spune un vechi proverb. lar cel 
neastâmpărat se loveşte singur. luțeala, îndrăzneala, îndărătnicia nu se 
potrivesc unei tinere. Străduieşte-te să te educi. Eu nu-ţi cer să fii model, 
dar îmi doresc să te străduieşti să fii aşa. Iar blândeţea şi modestia sunt 
cele mai frumoase podoabe ale unei tinere. (Cuviosul Anatolie, 7, p. 186) 


Da, spovedania, evlavia sau buna cuviință şi rugăciunea sunt 
necesare în lucrarea mântuirii sufletului, însă acestea încă sunt numai 
exterioare, sunt numai ostenelile, numai nevoinţele, acestea sunt numai 
frunzele; trebuie să aducem roadele lucrării celei bune, iar roadele 
sunt următoarele: blândeţea, smerenia şi dragostea. Spre unii ca aceştia 
Îmi îndrept privirea Mea: spre cei smeriți, cu duhul umilit şi care tremură la 
cuvântul Meu! (Is. 66: 2). Învățaţi-vă de la Mine, că sunt blând şi smerit cu 
inima, iar mai departe spune: şi veți găsi odihnă sufletelor voastre (Matei 11: 
29). (Cuviosul Nicon, 6 p. 191) 

Fumatul 


Îmi scrieți că nu vă puteţi lăsa de fumat... Ceea ce este cu neputinţă 
la om este cu putinţă cu ajutorul lui Dumnezeu, numai că trebuie să vă 
hotărâți ferm să renunțați la el, conştientizând răul pe care îl provoacă şi 
sufletului şi trupului, deoarece fumatul slăbănogeşte sufletul, înmulţeşte 
şi întețeşte patimile, întunecă mintea şi distruge sănătatea trupească 
printr-o moarte lentă. Enervarea şi întristarea sunt urmările bolirii 
sufletului din pricina fumatului. Vă sfătuiesc să folosiți împotriva acestei 
patimi un leac duhovnicesc: să vă spovediţi în amănunțime toate păcatele, 
începând de la şapte ani, şi să vă împărtăşiți cu Sfintele Taine şi să citiți în 
fiecare zi, stând în picioare, câte un capitol din Evanghelie sau mai mult, 
iar când vine plictiseala, să citiți iarăşi până când ea trece şi, dacă vine 
iarăşi, iarăşi să citiți din Evanghelie. Sau, în locul acesteia, când sunteți 
singur, să faceți câte 33 metanii mari, în amintirea vieții pământeşti a 
Mântuitorului şi în cinstea Sfintei Treimi. (Cuviosul Ambrozie, 1, Partea 1, 
pp. 169-170) 


Lăcomia 


Se spune că eşti foarte lacomă! Străduieşte-te să mănânci şi să 
trăieşti cât mai simplu. Dulceaţa, atât cea sufletească, cât şi cea trupească, 
nu întăreşte, ci slăbeşte. Mai mult decât orice, să fii supusă şi smerită şi 
Domnul va fi cu tine. Spre unii ca aceştia Îmi îndrept privirea Mea: spre cei 
smeriți, cu duhul umilit şi care tremură la cuvântul Meu! (Is. 66: 2). (Cuviosul 
Anatolie, 7, p. 186) 


Fetiţă, ai venit să-ți mântuieşti sufletul, dar te lăcomeşti aşa cum nu 
se lăcomesc nici mujicii cei bogaţi. Doar citeşti vieţile sfinților! Prinţese, 
fii de împărați au venit la mănăstire şi nicăieri nu s-a văzut să se bea apă 
cu zahăr! Ce mântuire poate fi aici?! Mare lacomă eşti! Şi îi mai osândeşti 
şi pe ceilalți? Şi vorbeşti mult în deşert? Cum să nu te chinuie după aceea 
gândurile. Renunţă, G., la lăcomie. (Cuviosul Anatolie, 7, p. 94) 


Ai început să te lăcomeşti la zahăr şi încă în post! Îți spun aceasta 
cu dragoste şi cu părere de rău. Pentru că, cine iubeşte desfătările 
aici, nu se va desfăta cu dulcețţile cele negrăite din veşnicie. (Cuviosul 
Anatolie, 7, p. 94) 

Lenea 


Lenea este o patimă mare şi este pusă în rândul păcatelor de moarte, 
de aceea şi trebuie să ne silim spre împlinirea îndatoririlor noastre, să-l 
cerem lui Dumnezeu ajutor, să nu nădăjduim în puterea noastră. El, 
văzând această voinţă a noastră, ne va da putere şi ne va ajuta să biruim 
lenea, însă fără grija şi voința noastră nici Dumnezeu nu ne va ajuta. 
În cazul neputinței, însă, şi al bolii, această inactivitate a noastră să fie 
înlocuită de: durerea inimii, părere de rău şi smerenie. (Cuviosul Macarie, 
24, Vol. 6, p. 178) 


Vă plângeţi de lene. Da, ea năvăleşte deseori asupra celor ce se 
ostenesc întru dreapta credinţă, iar când aceştia greşesc, nu rareori îi ia 
în stăpânire. Pentru alungarea acestei patimi, Sfinţii Părinţi ne sfătuiesc 
să păzim amintirea morții, a chinurilor veşnice şi a fericirii drepţilor, 
lăsându-ne călăuziți de smerenie, care, pogorând asupra noastră mila lui 
Dumnezeu, ne slobozeşte complet din robia lenii. (Cuviosul Macarie, 24, 
Vol. 1, p. 421) 


Împotriva lenii, avem trezvia şi frica de Dumnezeu. (Cuviosul 
Macarie, 24, Vol. 3, p. 38) 


În scrisoarea ta mi-ai scris că îţi iei nevoințe peste puteri, iar apoi 
cazi în deznădejde. Dar care sunt aceste nevoințe mai presus de puteri? 
Nu vrei să te scoli noaptea să faci trei metanii înaintea sfintelor icoane. 
Aceasta este lene. Totuşi, îți mai spun: nimeni nu te sileşte să faci lucrul 
acesta. De aceea, când te trezeşti noaptea, închină-te rostind o rugăciune, 
mustră-te pe sine pentru lene şi culcă-te iar. E bine că nu dormi la 
Utrenie. Şi nu trebuie să te tulburi pentru faptul că viețuieşti rău, ci în 
locul tulburării să te mustri pe tine însăţi pentru lene şi să te căieşti - 
în fiecare zi înaintea lui Dumnezeu, iar la vremea cuvenită şi înaintea 
părintelui duhovnic. Te miri cum petreceau sfinții nopțile în rugăciune. 
Ei erau sfinţi, dar noi suntem oameni păcătoşi, iar păcătoşii nu se pot 
compara cu sfinţii. (Cuviosul Iosif, 11, p. 273) 


Pentru faptul că nu mergi la Utrenie, că te biruie lenea, că nu ai 


nici smerenie, nici răbdare, pentru toate acestea trebuie să te mustri pe 
tine însăţi şi să te căieşti. (Cuviosul Anatolie, 7, p. 44) 

În timpul rugăciunii îți vin somnul, lenea, plictiseala şi răceala 
față de toate pentru câteva zile şi chiar o săptămână. Se prea poate să fi 
fost furată înainte de acestea de potrivnicul cel tainic prin slavă deşartă, 
mândrie, osândire, mânie sau altceva. Căci vrăjmaşul sufletesc sileşte 
natura noastră, ca să ne cheltuim zilele în trândăvie şi lenevie în loc să 
ne pregătim pentru veşnicie. Lenea te face să cazi în toropeală, se spune 
în Scriptură (cf. Pilde 19: 15). Şi lucrarea proniei lui Dumnezeu cu marii 
nevoitori este că harul pleacă oarecum pentru un timp ca omul mai mult 
să-şi cunoască neputinţa firii sale şi mai mult să alerge la Dumnezeu, 
cerându-l ajutorul şi ocrotirea. Timpul acesta pentru marii nevoitori, 
care se luptă şi se ostenesc în rugăciune, este cel mai prielnic pentru 
dobândirea marilor cununi: deoarece împărăția cerurilor se ia prin străduință 
şi cei ce se silesc pun mâna pe ea (Matei 11: 12). Şi, chiar dacă suntem biruiţi 
de neputința noastră, să nu ne întristăm din această pricină, ci mai mult 
să ne smerim şi să ne nevoim cu ajutorul lui Dumnezeu. Puterea lui 
Dumnezeu întru neputinţă se desăvârşeşte. (Cuviosul Anatolie, 7, p. 152) 


Tratamentul 


Aveţi o oarecare indiferență față de tratament, ceea ce nu pot 
încuviința, căci sănătatea este cel mai mare dar de la Dumnezeu, pe care 
trebuie să-l păziţi, iar dacă îl pierdeţi, să-l aduceţi înapoi prin mijloace 
medicale. (Cuviosul Antonie, 22, p. 409) 


Ascultarea, pe care o aveţi acum, de a trata bolnavii este ascultarea 
cea mai sfântă şi mântuitoare de suflet, dar şi ea, spre evitarea cârtelii din 
partea bolnavilor şi a supărării din partea egumenei, trebuie să o săvârşiți 
cu mare băgare de seamă, adică să-i tratați pe bolnavi cu mijloace simple... 
De exemplu, dimineaţa să-i sfătuiți pe bolnavi în loc de ceai să bea pe 
stomacul gol câte două pahare de apă rece, în caz de diaree să mănânce 
pesmeți de secară cu apă, în caz de constipaţie să folosească scoruşă, 
iar în caz de astmă să bea ceai de pelin. Şi celelalte boli tot cu asemenea 
mijloace pot fi tratate cu succes... (Cuviosul Antonie, 22, p. 258) 


Te poți trata, eu nicidecum nu sunt împotrivă, numai că nu te 
sfătuiesc să-ți pui nădejdea în doctori şi în doctorii, ci în Dumnezeu, Care 
îl poate lumina şi pe doctor şi poate da putere şi doctoriilor. Şi, dacă nu 
dobândeşti vindecare, nu cârti şi nu te descuraja, căci atunci, probabil, 
este voia lui Dumnezeu să-ți rânduiască prin acest mijloc mântuirea. Cei 

ce îndură bolile cu mulțumire primesc răsplată nu mai puțin decât cei 
ce slujesc lui Dumnezeu în mănăstire, căci, aşa cum în mănăstire rabzi 
vrând nevrând, aşa şi în boală - boala nu este voită, dar răbdarea cu 
blândeţe ține de voinţa ta. (Cuviosul Macarie, 24, Vol. 5, pp. 700-701) 


Iarăşi eşti bolnavă? Înseamnă că nu iei tratamentul pe care ţi l-am 
dat. Ți-am spus: să faci neîncetat rugăciunea lui lisus şi te vei însănătoşi. 
Doar nu am spus vorbe în vânt când ţi-am dat sfatul acesta, ci pentru că 
am simțit că aşa este bine. Este adevărat că boala îi este de folos tânărului. 
Dar şi mai bine este ca cel sănătos să-l slujească lui Dumnezeu cu trupul 
şi cu duhul. (Cuviosul Anatolie, 7, p. 271) 


În ultimele două scrisori îmi scrii despre o puternică durere de cap 
pe care ai avut-o şi din pricina căreia ai fost în primejdie de moarte, chiar şi 
te-ai învrednicit de maslu şi de împărtăşirea cu Sfintele lui Hristos Taine. 
Slavă lui Dumnezeu! Acesta este cel mai bun tratament - să-ți curățeşti 
sufletul, iar acum vei putea folosi şi tratamentul prescris de medic. Acest 
lucru nu este oprit nici de Sfinții Părinţi şi, dacă este nevoie, te sfătuiesc 
şi eu să nu renunți la el, totuşi, cu nădejdea în ajutorul lui Dumnezeu şi 
vei dobândi sănătate, dacă este voia lui Dumnezeu, căci El şi pe doctor 
îl vindecă şi tratamentului îi dă puterea de vindecare. (Cuviosul Macarie, 
24, Vol. 6, pp. 241-242) 


Maica U. nu are păcat dacă se tratează. Degeaba se plânge de bani, 
căci nu îi va cheltui pe toți, ci îi vor şi rămâne. Dacă ea simte uşurare, să se 
trateze. Sănătatea este darul lui Dumnezeu şi este mai prețioasă decât banii, 
iar dacă nu voieşte să se trateze, fie după voia ei. Noi nu o silim, numai 
că trebuie să rabde şi să nu se istovească, nici să se descurajeze în boală 
şi faptul că nu se tratează nu este o virtute, ci măsura credinţei, iar dacă 
se descurajează, ce credinţă este aici? Este necredinţă. Ei i se pare că va fi 
mustrată pentru faptul că se tratează - aceasta este doar o părere deşartă, 
cine are nevoie s-o mustre pe ea? Dacă ar fi sănătoasă şi s-ar trata, atunci 
ar putea fi mustrată; mai bine să se trateze, dar cu nădejdea în ajutorul lui 
Dumnezeu. El are puterea şi pe doctor să-l înțelepțească, şi doctoriilor să 
le dea putere de vindecare. (Cuviosul Macarie, 24, Vol. 5, p. 515) 


Domnul i-a creat pe medici şi medicamentele. Nu trebuie să 
respingeți tratamentul. (Cuviosul Nicon, 8, p. 310) 


Monahul nu trebuie să se trateze prea mult, ci doar un răstimp. 
(Cuviosul Ambrozie, 1, Partea 1, p. 48) 

Îmi scrii că N. şi E. se tratează cu cumis (lapte de iapă fermentat). 
Le doresc sincer ca tratamentul acesta să le ajute. Dar le spun că, atunci 
când totul merge prost, nu ajută nici cumisul. Totuşi, tratamentul 


neizbutit numai din punct de vedere trupesc nu ajută, dar pentru suflet 


el aduce mare folos: în primul rând, îl smereşte pe om, iar în al doilea 
rând, aminteşte de viaţa viitoare şi de trecerea în ea. Oricât ai trăi, a 
muri este inevitabil, de asemenea şi a da socoteală pentru viața ta, după 
cuvântul Apostolului: Toţi ne vom înfățişa înaintea judecății lui Dumnezeu 
şi fiecare va primi răsplată după osteneala sa (Rom. 14: 10). Şi a îndura boala 
nu este puțină osteneală. Nu fără motiv trupul celor ce păcătuiesc este 
lăsat să se istovească, dar duhul se va mântui în Ziua Domnului nostru 
lisus Hristos, dacă vor face pocăință sinceră pentru păcatele lor. (Cuviosul 
Ambrozie, 23, Partea I, p. 52) 


După spusele Sfinţilor Părinţi, cel căruia îi ajută tratamentul, să 
se trateze cu smerenie. lar dacă nu se tratează deloc, nu săvârşeşte nici o 
virtute, ci arată numai măsura credinţei. Totuşi, din multele experiențe 
se vede că monahul care este atins de boală, oricât s-ar trata, nu se poate 
vindeca complet: tot mai rămân atacuri ale bolii, care îl smeresc şi îl 
îngreuiază pe monah. Iar din toate acestea reiese că monahul bolnav se 
poate trata, dar de însănătoşirea completă nu trebuie să se îngrijească 
prea mult. Minunate sunt cuvintele Sfântului Efrem Sirul: îndură boala 
precum se cuvine şi treci cu vederea durerile ei deşarte. (Cuviosul 
Ambrozie, 23, Partea a II-a, p. 165-166) 


Bolile cronice — atât cele trupeşti, cât şi cele sufleteşti — nu se 
tratează uşor, însă la Dumnezeu totul este cu putință, numai că este nevoie 
de răbdare cu smerenie. În acelaşi timp, trebuie să explici clar neputințele 
şi faptele tale, aşa că explică-le şi, dacă ai simțit altceva, aşa să spui. Şi 
atunci tratamentul va merge mai bine cu ajutorul lui Dumnezeu, numai 
că nu trebuie să te descurajezi, ci să aştepţi cu răbdare schimbarea făcută 
de dreapta Celui Preaînalt. (Cuviosul Ambrozie, 23, Partea a III-a, p. 73) 


Dacă te vor sili, te poți învoi să te tratezi prin homeopatie, lăsând 
sfârşitul lucrurilor în voia lui Dumnezeu. (Cuviosul Ambrozie, 23, Partea 
a Ill-a, p. 115) 


Îmi pare sincer rău pentru boala maicii O., dar mai mult pentru 
deznădejdea ei: unde îi este credința? Pronia lui Dumnezeu aşa a orânduit 
şi trebuie săsesupunăcu smerenie şi răbdare şi să primeascăcu mulțumire, 

căci, chiar dacă omul nostru cel din afară se trece, cel dinăuntru însă se înnoieşte 
din zi în zi (Il Cor. 4: 16). Nu o împiedică nimeni să ia medicamente, cu 
nădejdea în ajutorul lui Dumnezeu, dar cel mai mult trebuie să apeleze 
la tratamentul duhovnicesc, adică la curățirea conştiinţei, la cugetarea 
în legătură cu păcatele săvârşite şi, dacă a supărat pe cineva cu ceva, 
să regrete în cugetul ei, dar să fie clar că înainte de iertare trebuie să 
se spovedească şi să se împărtăşească cu Sfintele Taine, chiar dacă nu 
demult s-a învrednicit de acestea, dar nici acum nu o împiedică nimeni, 
mai ales dacă boala se prelungeşte... (Cuviosul Macarie, 24, Vol. 5, p. 570) 


Tu... nu te descuraja în neputinţa ta, ci mulţumeşte lui Dumnezeu, 
Care ţi-a dat cel mai apropiat mijloc spre mântuire. lar ceea ce a scris 
Sfântul Macarie Egipteanul, cum că nu trebuie să ne tratăm, se referă la cei 
desăvârşiți, nu la noi, cei neputincioşi, iar tu citeşte la Sfântul Varsanufie... 
Acolo nu este respins tratamentul pentru trup, dar în privinţa vindecării 
trebuie să-ți pui nădejdea în Dumnezeu şi, ca o neputincioasă ce eşti, 
alege ce este mai uşor şi Dumnezeu nu va cere de la tine ceea ce pot face 
cei puternici şi desăvârşiți. Dar cel mai mult smereşte-te şi mulţumeşte 
lui Dumnezeu pentru toate. (Cuviosul Macarie, 24, Vol. 4, p. 155) 


Îmi scrii că ţi s-a prescris să bei cumis sau lapte de iapă, dar tu te 
îndoieşti de acest lucru, calul fiind un animal interzis spre mâncare şi mă 
întrebi ce să faci. Întrebarea aceasta nu o pot rezolva uşor. Pot eu, oare, 
în asemenea cazuri să dau răspunsuri şi soluții? Pot numai să-mi exprim 
părerea că doctorul ne dă ca medicamente diferite leacuri, pe care noi 
nici nu le ştim şi pe care le luăm fără plăcere, iar uneori şi cu dezgust; 
aşa este şi acest leac, deşi este neplăcut numai în închipuirea noastră. 
Dar, dacă aduce folos, atunci, cu nădejdea în ajutorul lui Dumnezeu, de 
ce să nu îl folosim? Şi, în general, în privinţa leacurilor şi tratamentelor, 
trebuie să ne lăsăm în voia lui Dumnezeu. El are puterea şi pe doctor să-l 
înțelepțească, şi tratamentului să-i dea putere de vindecare. Când simți 
că ți se împovărează conştiinţa, spune-i preotului la spovedanie şi vei 
primi dezlegare pentru faptul că dorinţa de sănătate te-a împins la acest 
lucru. (Cuviosul Macarie, 24, Vol. 5, p. 729) 


În privinţa leacurilor să nu ai îndoieli şi să nu cercetezi, căci 
ele sunt întrebuințate nu pentru iubirea de plăceri, ci pentru întărirea 
neputințelor. Dacă cineva care ştie exact te-ar convinge că ele sunt de 
dulce, nu ar trebui să le iei pentru conştiinţă, cum scrie Sfântul Apostol (1 
Cor. 10: 28). (Cuviosul Macarie, 24, Vol. 5, p. 239) 

Bolile incurabile trebuie să le tratăm cu credinţă, să alergăm la 
Dumnezeu şi la plăcuțţii Lui, iar dacă nu primim vindecare, este evident 
că trebuie să ducem această cruce trimisă spre mântuirea sufletului 
nostru. (Cuviosul Macarie, 24, Vol. 5, p. 245) 


Bine faceți că pe surorile cele bolnave, care vă mărturisesc că nu-i 
pot arăta doctorului locul bolnav le trimiteţi la Moscova la doctorițe. lar 
cele care se învoiesc să meargă la doctor, să se trateze la el. Dacă să se 
căiască pentru aceasta la duhovnic, în general, vă spun: numai pentru 
lucrurile față de care au îndoieli, sau se tulbură, sau sunt nedumerite - 
numai acestea le pot explica duhovnicului. (Cuviosul Iosif, 61) 


Îmi pare rău pentru intenţia fratelui dumneavoastră de a merge un 
timp pentru îndreptarea sănătății în Germania, unde ruşii nechibzuiţi se 
duc bolnavi şi de unde se întorc în Rusia morţi. (Cuviosul Antonie, 22, p. 97) 


Proorocii mincinoşi 


Prezicerea părintelui P., care ameninţă cu mari ispite şi necazuri, 
nu trebuie s-o primim, căci mulți prooroci mincinoşi vor apărea în 
vremurile din urmă, dacă nu cumva face parte dintre ei şi acest stareț plin 
de mândrie. Mai bine să ţinem în inimă cuvântul lui Hristos, să alergăm la 
EI în ispitele şi necazurile ce ne lovesc. El a spus: În lume necazuri veți avea; 
dar îndrăzniți (loan 16: 33), chemându-L pe El în ziua necazului, că prin 
multe suferințe trebuie să intrăm în împărăția lui Dumnezeu (Fapte 14: 22). 
Aşadar, să nu privim necazurile cu nelinişte, ci să căutăm la Biruitorul 
lor, la Domnul lisus. (Cuviosul Moise, 278) 


Viclenia 
Cel ce doreşte să dobândească buna conştiinţă şi cinstea nu trebuie 


să-şi îngăduie nici cel mai mic cuvinţel viclean şi mincinos nici în privința 
lucrurilor mari, nici a celor mici. (Cuviosul Nicon, 20, p. 4) 

Dragostea 


Dragostea se naşte din credinţa şi frica de Dumnezeu, creşte şi se 
întăreşte prin nădejde, ajunge la desăvârşire prin bunătate şi milă, prin 
care se exprimă urmarea lui Dumnezeu, cum se spune în Evanghelie: Fiţi 
milostivi, precum şi Tatăl vostru este milostiv (Luca 6: 36). Şi se mai spune 
în Evanghelie: Milă voiesc iar nu jertfă (12: 7). Mila şi bunăvoința față de 
aproapele şi iertarea greşelilor lui sunt mai presus de jertfă, care nu este 
primită fără a avea pace cu aproapele, după cuvântul Evangheliei: Deci, 
dacă îți vei aduce darul tău la altar şi acolo îți vei aduce aminte că fratele tău 
are ceva împotriva ta, lasă darul tău acolo, înaintea altarului, şi mergi întâi 
şi împacă-te cu fratele tău şi apoi, venind, adu darul tău (Matei 5: 23-24). 
(Cuviosul Ambrozie, 23, Partea a II-a, p. 57) 


Dragostea lui Dumnezeu 


Pentru faptul că eşti slabă şi fără experienţă, nu te întrista, căci 
însuşi Pavel, cel mai tare ca piatra, ne învață: Puterea Mea se desăvârşeşte 
în slăbiciune (Il Cor. 12: 9). Şi tu, fetiță, îndrăzneşti să gândeşti că poți 
face ceva de una singură? Dumnezeu este Ajutătorul nostru! Dacă atunci 
când trăiai în lume El nu te-a lăsat, ci te-a învățat să cauţi adevărurile cele 
veşnice (ceea ce înţelepții lumii acesteia nici nu pot înţelege), oare te va 
lăsa El acum, când I-ai închinat toată viaţa ta? Nu te îndoi. Dumnezeu te 
iubeşte mult mai mult decât crezi. Şi cel mai bun semn al acestui lucru 
este că te întristezi atunci când este vorba despre cele lumeşti şi te bucuri 
când se vorbeşte despre cele duhovniceşti. De unde ai deprins aceasta? 
Dumnezeu a pus scânteia în inima ta. la seama, aşadar, să nu o stingi! 
(Cuviosul Anatolie, 7, pp. 167-168) 


El, Cel mai Sfânt decât toți sfinții, nu S-a dezgustat de noi, ci 
Şi-a luat o fecioară curată, neîntinată, ca logodnică. lar El este Fiul lui 
Dumnezeu... Însuşi Acel Fiu al lui Dumnezeu, Care este Făcătorul cerului 
şi al pământului, nu S-a dezgustat să ia asupra Sa chip de rob, adică 
chipul omului, ci ascultător a fost chiar până la moarte, şi încă moarte pe 
cruce, adică cea mai ruşinoasă moarte. (Cuviosul Anatolie, 7, p. 81) 


Numai tu să nu-L părăseşti, căci El nu te părăseşte. El Însuşi a 
spus: Eu cu voi sunt (şi prin urmare, şi cu tine) în toate zilele, până la sfârşitul 

veacului (Matei 28: 20). Oare femeia uită pe pruncul ei şi de rodul pântecelui 
ei n-are ea milă? Chiar când ea îl va uita, Eu nu te voi uita pe tine (Is. 49: 15). 
(Cuviosul Anatolie, 7, p. 119) 


Dragostea faţă de Dumnezeu 


Sentimentul iubirii către Domnul vine pe măsura împlinirii 
poruncilor Lui. (Cuviosul Nicon, 8, p. 312) 


Dragostea de Dumnezeu mai întâi de toate se exprimă prin păzirea 
poruncilor Lui. (Cuviosul Nicon, 6, pp. 202-203) 


Nu puteți să slujiți lui Dumnezeu şi lui mamona (Matei 6: 24), nu 
puteți să slujiți lui Dumnezeu şi păcatului. Omul, potrivit Evangheliei, 
trebuie să-L iubească pe Domnul cu tot sufletul, cu toată puterea, cu toată 
inima, cu tot cugetul său (cf. Matei 22: 37; Marcu 12: 30; Luca 10: 27), 
nedându-i păcatului nici un sentiment, nici o putere de-a sa sufletească 
sau trupească. (Cuviosul Nicon, 6, p. 209) 


Dacă ne lăsăm în voia lui Dumnezeu, toate merg bine, chiar şi 
necazurile, toate duc la mântuirea sufletului nostru şi, în acelaşi timp, se 
descoperă o mare înțelepciune şi adâncul tainelor dumnezeieşti. Celor ce 
Îl iubesc pe Dumnezeu, toate le merg spre bine. (Cuviosul Nicon, 6, p. 270) 


Îngâmfarea se vede şi în faptul că tu crezi că Îl iubeşti pe 
Dumnezeu, dar crezi numai că Îl iubeşti. Cine Îl iubeşte pe Dumnezeu, 
acela are dragoste şi față de aproapele... Cine Îl iubeşte pe Dumnezeu, 
chiar de i s-ar pricinui o mie de supărări pe zi, nu se supără şi nu se 
enervează, nu îşi pierde pacea lăuntrică, nu i se întâmplă ca înlăuntru 
să-i explodeze totul dintr-odată, astfel încât din pricina tulburării nici 
să nu se poată ruga, aşa cum ţi se întâmplă ție. De asemenea, din însăşi 
lupta gândurilor pe care o simți, te poți convinge că doar ţi se pare că 
Îl iubeşti pe Dumnezeu. Sfinții Părinți înfăţişează următorul exemplu: 
când cazanul fierbe, nici o orătanie, chiar nici o gânganie cât de mică nu 
se poate apropia de el, pentru că ar fi pârliți de foc, dar, când focul se 
stinge şi cazanul se răceşte, nu numai gângăniile se aşază cu uşurinţă pe 
el, dar şi orătăniile se apropie cu îndrăzneală şi se aşază liniştite în el. Tot 
aşa, focul dragostei adevărate de Dumnezeu alungă orice gând necurat, 
iar când asemenea gânduri îl luptă cu putere pe om, acesta este semn 

clar că el nu a ajuns încă la măsura dragostei de Dumnezeu. (Cuviosul 
Ambrozie, 23, Partea a III-a, p. 95) 


Îmi scrii că într-o vreme ți s-a părut că Îl iubeşti foarte mult pe 
Domnul. Dar Domnul în Evanghelie grăieşte: Iubiți pe vrăjmaşii voştri, 
binecuvântați pe cei ce vă blestemă, faceți bine celor ce vă urăsc şi rugați-vă 
pentru cei ce vă vatămă şi vă prigonesc (Matei 5: 44). Străduieşte-te să-ți 
verifici totdeauna simțămintele, să vezi dacă sunt conforme cu învățătura 
evanghelică şi cu învățătura Sfinţilor Părinți. Cuviosul Nil Sorski scrie 
despre sine că el niciodată nu primea această părere sau gând, chiar 
dacă i se păreau foarte clare şi uşor de înțeles, până când nu găsea în ele 
acordul cu învățătura evanghelică sau apostolică sau a Sfinților Părinți. 
(Cuviosul Ambrozie, 23, Partea a III-a, p. 62) 


Vă spun un cuvânt şi despre dragoste. Domnul nostru Iisus 
Hristos ne-a descoperit în ce constă dragostea de Dumnezeu: De 
Mă iubiți, păziți poruncile Mele (loan 14: 15). De aceea, când încălcăm 
poruncile lui Dumnezeu, nu mai există în noi dragoste de Dumnezeu, 
iar Sfântul Apostol Pavel a expus însuşirile dragostei în Întâia Epistolă 
către Corinteni (1 Cor. 13, 4-8) (...). Vedeţi ce înălțime are dragostea! Însă 
ea mai este însoțită şi de adânca smerenie, care o întăreşte şi o face să nu 
cadă. Ea nu vede nimic, orice bine ar face dragostea, ci tot timpul îşi vede 
numai lipsurile sale, nu ale aproapelui. Nu ştiu dacă aţi înțeles acum că 
v-aţi înşelat, văzând în sine dragostea şi celelalte calități, pe care mi le-aţi 
descris. (Cuviosul Macarie, 24, Vol. 1, pp. 153-154) 


Cuvântul despre dragoste are mare întindere şi nu este uşor să fie 
exprimat de mintea noastră săracă şi de lucrarea noastră şi mai săracă. Ai 
băgat de seamă în ceea ce te priveşte că ai puțină dragoste, dar, mai mult 
analizând, găseşti că nici idee despre dragoste nu ai şi doreşti să ştii pe 
ce căi poți dobândi cât de puţin această virtute. Domnul a spus: Eu sunt 
Calea, Adevărul şi Viaţa (loan 14: 6). Calea aceasta este păzirea poruncilor 
Domnului. De Mă iubiţi, păziți poruncile Mele (loan 14: 15). lar poruncile 
Lui toate sunt dragoste şi smerenie. (Cuviosul Macarie, 24, Vol. 1, p. 465) 


Este adevărat că trebuie să-l facem pe plac lui Dumnezeu din 
dragoste față de EI, însă dragostea se află în strânsă legătură cu smerenia; 
şi dacă pe aceasta din urmă nu o vedeţi în dumneavoastră, nici dragostea 
să nu o căutați. Dragostea înalță, iar smerenia nu îngăduie ca latura 
înălțată să cadă; însă ia smerenia şi dragostea va cădea; dumneavoastră, 

însă, simţiți că părerea de sine şi mândria nu vă lasă... De aceea şi 
trebuie pe calea smereniei să mergeţi către Dumnezeu şi să vă feriți să 
vă puneţi nădejdea în sine, căci din această pricină vă veţi pierde liniştea 
şi veți cădea în fărădelegile despre care mi-aţi scris, că nişte necazuri 
neînsemnate v-au produs supărare timp de câteva zile. Unde este aici 
dragostea de Dumnezeu? lar smerenia nici nu a fost, ci locul lor îl ocupă 
mândria. (Cuviosul Macarie, 24, Vol. 3, p. 33) 


Noi suntem încă departe de dragostea lui Dumnezeu; să vă 
smeriți în cugetul dumneavoastră, cerând ajutorul Lui cel atotputernic 
în căutarea Lui. Mai demult mi-ați scris că Il iubiți pe Dumnezeu, însă 
aceasta a luat naştere din faptul că nu vă cunoaşteţi pe sine. Poate că o 
oarecare înduioşare sau bucurie a inimii vi s-a părut că este dragoste, 
dar dragostea de Dumnezeu este încercată prin cele opuse lor şi trebuie 
neîncetat să se lupte cu cei trei vrăjmaşi ai noştri: lumea, trupul şi diavolul. 
(Cuviosul Macarie, 24, Vol. 6, p. 199) 


Mi-aţi pomenit de dragostea dumneavoastră pentru Dumnezeu, că 
inima dumneavoastră arde cu înflăcărare de dragoste pentru Dumnezeu. 
Eu nu mă îndoiesc de acest lucru, însă dragostea de Dumnezeu constă 
nu numai în faptul că avem un timp sentimentul înduioşării şi lacrimi: 
acestea se referă mai mult la darurile lui Dumnezeu sau la răsplata din 
partea Lui, iar despre dragoste s-a spus: De Mă iubiţi, păziți poruncile Mele 
(loan 14: 15), altfel, socotind că acele sentimente sunt dragoste pentru 
Dumnezeu, ne putem înşela cu părerea de sine, pentru care uneori sunt 
îngăduite ispite asemenea celor pe care le simțiți: tristețe, plictiseală, 
întuneric sufletesc ş.a.m.d. Dacă veţi citi Cuvântul 55 al Sfântului 
Isaac Sirul, veţi putea înțelege mult mai bine în ce constă dragostea de 
Dumnezeu. (Cuviosul Macarie, 24, Vol. 1, pp. 245-246) 


Sfântul Apostol Pavel ne învaţă, zicând: Umblați ca fii ai luminii! 
Pentru că roada luminii e în orice bunătate, dreptate şi adevăr (Ef. 5: 8-9). 

Prin cuvântul adevăr trebuie să înțelegem porunca referitoare la 
dragostea de Dumnezeu: Să iubeşti pe Domnul Dumnezeul tău din toată 
inima ta şi din tot sufletul tău şi din toată puterea ta şi din tot cugetul tău 
(Luca 10: 27). Şi încă: Cel ce iubeşte pe tată ori pe mamă mai mult decât pe 
Mine nu este vrednic de Mine; cel ce iubeşte pe fiu ori pe fiică mai mult decât pe 
Mine nu este vrednic de Mine (Matei 10: 37). Dacă dragostea de Dumnezeu 
este atât de râvnitoare încât şi pe tată şi pe mamă îngăduie să-i iubim cu 
măsură, nu peste măsură, nu fără motiv ne porunceşte Apostolul să ne 

încingem cu adevărul ca să nu greşim împotriva dragostei de Dumnezeu 
prin dragostea nepotrivită şi, mai ales, necurată față de ceilalți, pentru că 
Dumnezeu mai mult decât orice iubeşte curăția şi smerita cugetare. 

lar prin cuvântul dreptate se înţelege porunca referitoare la 
dragostea de aproapele: Să iubeşti pe aproapele tău ca pe tine însuți (Matei 22: 
39). Şi, pentru că porunca aceasta nu este întotdeauna uşor de îndeplinit, 
Apostolul ne porunceşte să ne îmbrăcăm în armura dreptății, adică să nu 
ne mâniem, să nu osândim, să nu invidiem, să răbdăm ocările, mustrările 
şi umilirile, să-i iubim pe vrăjmaşi, să facem bine celor ce ne urăsc şi să ne 
rugăm pentru cei ce ne fac rău şi ne prigonesc. 

lar prin celelalte cuvinte — roada luminii e în orice bunătate — sunt 
arătate bunătatea şi simplitatea în relația cu aproapele şi toată bunăvoința 
şi îngăduința, după cum s-a spus: Căutaţi pacea cu toții şi sfințenia (Evr. 12: 
14). Caută pacea şi o urmează pe ea (Psalm 33: 13). (Cuviosul Ambrozie, 23, 
Partea a II-a, pp. 6-7) 


Iarăşi suferi? Tot nu voieşti să înduri bolile sufleteşti? Înseamnă 
că nu-ți doreşti să intri în Împărăția Cerurilor! Căci Scriptura spune că 
prin multe suferinţe trebuie să intrăm în împărăția lui Dumnezeu (Fapte 14: 
22). lată care este dragostea noastră pentru Mirele Ceresc! Cu cuvântul 
Îl iubim şi Îl dorim, dar, când este vorba de fapte, îţi vine să plângi. 
(Cuviosul Anatolie, 7, p. 228) 


Dragostea faţă de aproapele 


Primii creştini Îl iubeau pe Dumnezeu şi îl iubeau pe fiecare om, 
pentru că, dacă Îl iubeşti pe Cel ce dă naştere, îl iubeşti şi pe cel născut din 
EI şi fiecare creştin este născut din Dumnezeu în Taina Botezului. Sfântul 
Apostol a spus: lubiţilor, să ne iubim unul pe altul, pentru că dragostea este 
de la Dumnezeu şi oricine iubeşte este născut din Dumnezeu şi cunoaşte pe 
Dumnezeu (| loan 4: 7). Fiii mei, să nu iubim cu vorba, numai din gură, ci 
cu fapta şi cu adevărul. În aceasta vom cunoaşte că suntem din adevăr şi în 
fața lui Dumnezeu vom afla odihnă inimii noastre (| loan 3: 18-19). Smeriţi- 
vă, smeriți-vă! Pentru că, dacă iubeşti pe cineva (şi trebuie să-l iubeşti 
pe fiecare, căci fiecare om este chipul lui Dumnezeu şi, chiar dacă el, 
adică chipul lui Dumnezeu, este întinat în om, se poate spăla şi poate fi 
iarăşi curat), te şi smereşti înaintea lui. Unde este dragoste, acolo este şi 
smerenie, iar unde este răutate, acolo este mândrie. Mă rog şi îmi doresc 
să fie dragoste între voi. (Cuviosul Nicon, 6, pp. 268-269) 

Amintiţi-vă a doua poruncă a Domnului (...) în care se porunceşte 
să-l iubim pe aproapele ca pe noi înşine. Cum, aşadar, să-l iubim? 
Nicidecum nu este cu putinţă să excludem acest lucru, ca să-l ajutăm pe 
aproapele cu ce putem şi să ne străduim din toate puterile să-l mângâiem 
în duh de iertare şi compătimire, dar numai după putere - şi atunci când, 
cu ajutorul lui Dumnezeu, nu ne vătămăm pe noi înşine, dar când cineva, 
zidindu-l pe celălalt, se vatămă pe sine, Sfinții Părinţi sfătuiesc să urmeze 
calea cea mai bună, adică să ia aminte şi să se păzească pe sine... (Cuviosul 
Lev, 12, p. 337) 


În cinste, unii altora dați-vă întâietate (Rom. 12: 10). Fără dragostea de 
aproapele este greu să ne mântuim. Trebuie să dobândim prin toate mijloacele 
această virtute, căci altfel nu ne mântuim. (Cuviosul Anatolie, 7, p. 162) 


Dragostea nu numai că întrece rugăciunea noastră, dar este mai 
presus şi decât toate jertfele. (Cuviosul Antonie, 22, p. 196) 


Îmi doresc şi mă rog să vă dea Domnul înțelepciunea şi priceperea 
de a vă purta cu maica Viaceslava. Ce putem face? Fiecare are caracterul 
său, în faţa căruia uneori trebuie să ne plecăm. Îmi scrieți că aţi vrea 
să zidiți duhovniceşte firea ei. În acest caz primul mijloc din partea 
sfinției voastre este să vă rugați cu mai multă râvnă lui Dumnezeu. Căci 
Domnul a spus: fără Mine nu puteți face nimic (loan 15: 5). La Domnul cel 
Atotputernic totul este cu putinţă, iar omul neputincios ce poate face? 
(Cuviosul Iosif, 80) 


Slujeşte-i acum Saşei, care este bolnavă, iar principala slujire este să-i 
duci neputinţele sufleteşti, apoi şi cu fapta trebuie să slujim unul altuia: În 
cinste, unii altora dați-vă întâietate (Rom. 12: 10). (Cuviosul Anatolie, 7, p. 261) 


A-l iubi pe aproapele şi a satisface nevoile surorilor şi a fi 
îngăduitoare cu neputinţele lor - sunt lucruri bune şi mântuitoare. 
Dar, dacă egumena se opune acestora, să faceți bine mai mult în taină 
şi să mulțumiți pe fiecare cu ce puteţi, iar în discuţii să vorbiți puțin, 
căci discuţia mai degrabă vatămă ambele părți decât să le aducă folos. 
(Cuviosul Anatolie, 7, p. 307) 


Trebuie să-l iubim pe fiecare om, văzând în el chipul lui Dumnezeu, 
neținând cont de patimile lui. Nu trebuie să-i îndepărtăm cu răceală pe 
oameni de noi. (Cuviosul Nicon, 8, p. 313) 

Cel ce doreşte să dobândească dragostea trebuie să se lepede de 
orice gând rău şi duşmănos, nemaivorbind de fapte şi cuvinte, trebuie să 
le ierte tuturor jignirile — şi pe cele drepte, şi pe cele nedrepte. (Cuviosul 
Nicon, 20, p. 4) 


Pentru faptul că A.I. nu este binevoitoare față de dumneavoastră, 
fiți liniştită; să vă străduiți numai să nu-i daţi ocazie sau motiv de supărare 
şi să vă rugaţi Domnului Dumnezeu pentru ea şi să cereți ca Dumnezeu, 
în iubirea Lui de oameni, să-i dea minte sănătoasă şi judecată dreaptă 
pentru cunoaşterea regulilor creştineşti şi, când după sfatul meu veţi 
face aşa, A.I. va fi cu totul alta față de dumneavoastră şi va fi plină de 
dragoste. (Cuviosul Lev, 163) 


Vorba dulce mult aduce. (Cuviosul Ambrozie, 1, Partea [, p. 6) 


Dragostea acoperă totul. Şi, dacă cineva îi face aproapelui un bine 
din dragoste, nu mânat numai de datorie, pe acela diavolul nu-l poate 
împiedica, iar unde binele este săvârşit numai din simţul datoriei, acolo 
se străduieşte prin toate mijloacele să pună piedici. (Cuviosul Ambrozie, 
1, Partea [, p. 101) 


Celui ce se osteneşte, Dumnezeu îi trimite milă, iar celui ce iubeşte, 
îi trimite mângâiere. (Cuviosul Ambrozie, 1, Partea I, p. 101) 


Dacă îi veți primi pe oameni pentru Dumnezeu, fiți încredințați că 
toți vă vor fi de folos. (Cuviosul Ambrozie, 1, Partea I, p. 101) 


Dragostea, cu siguranţă, este mai presus de orice. Dacă tu găseşti 
că în tine nu este dragoste, dar doreşti să o ai, fă fapte de dragoste, chiar 
dacă la început le faci fără dragoste. Domnul va vedea dorinţa şi strădania 
ta şi va pune în inima ta dragoste. Şi, principalul, când observi că ai greşit 
împotriva dragostei, îndată să spovedeşti acest lucru starețului. Aceasta 
se poate întâmpla uneori din pricina inimii rele, iar alteori şi din pricina 
vrăjmaşului. Singur nu poți lămuri acest lucru, dar, dacă îl spovedeşti, 
vrăjmaşul va pleca. (Cuviosul Ambrozie, 1, Partea I, p. 101) 


Nu există virtute mai înaltă ca dragostea şi nu există patimă mai 
rea ca ura, care, celor ce nu veghează asupra lor, li se pare neînsemnată, 
iar ca importanţă duhovnicească se aseamănă uciderii (| loan 3: 15). Mila 
şi îngăduința față de aproapele şi iertarea greşelilor lui sunt cea mai 
scurtă cale către mântuire. (Cuviosul Ambrozie, 23, Partea a II-a, p. 18) 

Grija ta pentru liniştirea lui M.N. este peste măsură şi sentimentul 
acesta în tine este amestecat cu o înşelare fină — de a-ți propune să ai grijă 
de aproapele atunci când nu ţi se cere şi, poate, nici nu este nevoie. Iar, 
când în realitate trebuie să arătăm dragoste față de aproapele, atunci apar 
în noi cu totul alte sentimente şi limba noastră grăieşte cu totul altceva 
decât ceea ce ne propuseserăm înainte pentru liniştirea aproapelui, pe 
care nu ne-o ceruse nimeni. Atunci se va vedea mai bine ce va trebui să 
faci pentru M.N. (Cuviosul Ambrozie, 23, Partea a II-a, p. 78) 


Singură vezi că pentru dragoste ar fi mai bine să întrerupi moțăiala 
şi să o asculți pe N., pentru că dragostea este mai presus nu numai de 
odihna noastră, ci şi de rugăciune, de aceea ai şi fost pedepsită degrabă 
prin atacul diavolesc. (Cuviosul Ambrozie, 23, Partea a III-a, p. 32) 


Trebuie să înţelegi cu privire la ceilalți că nu toți fac acest lucru din 
răutate, ci mai mult din insuflarea şi îndemnul vrăjmaşului, care vrea să 
te despartă de rugăciunea atentă şi, odată cu aceasta, de dragostea către 
aproapele. lar această dragoste, după cuvântul Apostolului, îndelung 
rabdă; este binevoitoare (1 Cor. 13: 4) şi nicidecum nu cade din bunăvoința 
către fraţi, care sunt ispitiți de vrăjmaşul nostru, în general, iar în parte şi 
de neputinţele lor. Dacă vei ține minte aceasta cu tărie, nu te vei tulbura 
inutil. Acum câţiva ani a fost la noi un cneaz care învățase rugăciunea 
de la o rugătoare cu experienţă. Ea îi spusese aşa: când eşti împăcat şi 
liniştit, roagă-te, zicând: „Doamne, miluieşte-mă pe mine, păcătosul!”, 
iar când gândurile îţi vin împotriva celorlalți dintr-un anumit motiv, 
roagă-te aşa: „Doamne, miluieşte-ne pe noi!”, şi te vei linişti. Fă şi tu aşa. 
Atunci te vei frământa mai puțin şi vei înţelege că toți suntem supuşi 
greşelii şi rătăcirii şi nu rareori sub nişte pretexte plauzibile, cum se 
spune în Evanghelie: Vine ceasul când tot cel ce vă va ucide să creadă că 
aduce închinare lui Dumnezeu (loan 16: 2). Nu-i de mirare că şi cei ce te 
supără gândesc aşa. De aceea şi trebuie să fim îngăduitori cu aproapele 
nostru, după porunca evanghelică referitoare la dragoste. Dacă iubim pe 
cineva, suntem foarte îngăduitori cu el şi îi iertăm multe. Pe de altă parte, 
îl iertăm şi din alt motiv, cum adevereşte Avva Dorotei, că se întâmplă să 
avem bună dispoziţie... (Cuviosul Ambrozie, 23, Partea a III-a, pp. 49-50) 


Exprimarea - „Mă dezgustă când văd plecăciunile adânci ale 
vrăjmaşelor mele, amestecate cu grimasele şi ura lor” - arată cât de 
săracă este în noi dragostea duhovnicească, cea care acoperă totul şi 
arată tuturor milă şi îngăduinţă față de defectele lor. (Cuviosul Ambrozie, 
23, Partea a III-a, pp. 59-60) 

Iar despre purtarea uneia cu cealaltă, v-am scris mult şi vă amintesc 
şi acum: dacă vă veţi socoti ultima şi cea mai rea dintre surori şi că liniştea 
celeilalte este a sfinției voastre, îşi va găsi loc în inimile voastre dragostea, 
care niciodată nu cade şi nu încetează şi este sprijinită de smerenie. O, 
să ne învrednicească Domnul să dobândim această comoară! Ea este mai 
prețioasă decât toate bunurile lumii. (Cuviosul Macarie, 24, Vol. 4, p. 154) 


În ultima scrisoare (...) îmi vorbiţi iarăşi de dragostea pentru 
Dumnezeu... V-am scris deja cât de înaltă este această virtute —- dragostea 
pentru Dumnezeu; la rândul ei, nu poate exista fără dragostea de 
aproapele, după cuvântul Sfântului Apostol: Dacă zice cineva: iubesc pe 
Dumnezeu, iar pe fratele său îl urăşte, mincinos este! (1 loan 4: 20) Trebuie 
să ajungem la dragoste prin păzirea poruncilor lui Dumnezeu şi prin 
frica de Dumnezeu, nu prin înălțarea minţii la El. (Cuviosul Macarie, 24, 
Vol. 6, p. 206) 


Să ne străduim mai mult decât orice să-l iubim pe aproapele, căci 
în dragostea față de el se află şi dragostea față de Dumnezeu... (Cuviosul 
Macarie, 24, Vol. 4, p. 315) 


Singura noastră datorie este să ne iubim unul pe altul şi față de 
aceasta suntem foarte îndatoraţi. Căci cel ce împlineşte porunca dragostei 
împlineşte toată legea. (Cuviosul Macarie, 24, Vol. 1, p. 630) 


Dragostea de Dumnezeu se dovedeşte prin dragostea şi mila față 
de aproapele, iar mila şi îngăduința față de aproapele şi iertarea greşelilor 
lui se dobândesc prin smerenie şi mustrare de sine, când în toate situațiile 
triste şi neplăcute dăm vina numai pe noi, nu pe ceilalți, zicând că nu am 
ştiut să procedăm cum trebuie şi de aceea au venit durerea şi necazul şi, 
dacă vom gândi aşa, mai puţin ne vom supăra şi ne vom deda mâniei, 
care nu lucrează dreptatea lui Dumnezeu. (Cuviosul Ambrozie, 23, Partea 
a Il-a, p. 57) 


Dragostea față de vrăjmaşi 


Nu te iubesc oamenii - iubeşte-i tu pe ei; faptul că ei nu te iubesc, 
nu depinde de tine, dar să-i iubeşti tu pe ei, ține de voinţa ta şi este datoria 
ta, căci Domnul a poruncit: să-i iubim nu pe cei ce ne iubesc pe noi, ci pe 
vrăjmaşi (Matei 5: 44), iar dacă în noi nu există acest lucru, cu atât mai 

mult trebuie să ne smerim şi să alungăm mândria şi să ne rugăm pentru 
aceasta Domnului. (Cuviosul Macarie, 24, Vol. 3, p. 133) 


O persoană a spus: „Nu înţeleg, batiuşka, cum de nu numai că nu 
vă mâniaţi pe cei care vă vorbesc de rău, dar mai şi continuaţi să-i iubiți”. 
Starețul a zâmbit mult şi a spus: „Tu ai un băieţel, te superi pe el dacă 
face şi vorbeşte ce nu trebuie? Nu te străduieşti, dimpotrivă, să acoperi 
cumva defectele lui?” (Cuviosul Ambrozie, 1, Partea 1, p. 100) 


Îmi scrii că nu ai pacecu N.; mi se pare că poţi învăţa acest alfabet, că 
această stare a ta nu este pricinuită de acea persoană, ci este dovada inimii 
tale nedrepte. Noi suntem ucenicii lui Hristos, iar El porunceşte să-i iubim 
pe vrăjmaşi. Unde este, aşadar, această dragoste? Cum cunoaştem dacă 
o avem? Desigur, atunci când suntem ocărâţi şi ponegriți; şi Dumnezeu 
le îngăduie celorlalți să facă acest lucru spre încercarea noastră. lar când 
nu numai că nu răbdăm, dar nici nu avem dragoste, atunci trebuie să 
ne căim pentru acest lucru şi să ne mustrăm pe noi înşine, căci altfel 
necazurile trimise spre învăţătura noastră nu numai că nu ne aduc folos, 
dar ne mai şi vatămă; primim arma spre lovirea vrăjmaşului, dar în locul 
acestuia ne rănim pe noi cu ea. (Cuviosul Macarie, 24, Vol. 3, pp. 150-151) 


Nu căuta în ceilalți dragoste față de tine, ci caută în tine dragoste 
nu numai față de aproapele, dar şi față de vrăjmaşi. (Cuviosul Macarie, 24, 
Vol. 3, p. 388) 


Dragostea față de lume 
De dragostea pentru lume să te fereşti, chiar dacă ea te ademeneşte 
prin linişte şi mângâiere, căci ele sunt atât de efemere, încât nici nu vezi 
când le pierzi şi în locul lor vin regretul, aleanul, tristețea şi nu mai ai nici 
o mângâiere. (Cuviosul Lev, 167) 
Curiozitatea 


Nu te băga în treburile altuia! Îţi vei pierde pacea. (Cuviosul 
Anatolie, 7, p. 125) 


Pentru ce sunteți curioasă şi ispitiți neorânduiala şi nenorocirea 
sfinției voastre, că cineva undeva a vorbit despre sfinția voastră şi vă 
supăraţi şi vă tulburați peste măsură, dar nu vă îngrijiţi de cunoaşterea 
propriilor neputinţe - uitaţi până undev-a dus curiozitatea cea pierzătoare 
de suflet. Avva Dorotei scrie în cartea sa: „Cine a căzut? Acela care a 
lucrat după mintea sa”. (Cuviosul Lev, 165) 


Iubirea de câştig 


Pentru că persoanele care se pocăiesc, după spovedanie, îi dau 
bani părintelui duhovnic, vă sfătuiesc să vă păziți mâna de această cursă 
a vrăjmaşului, ca nu cumva, odată cu primirea darurilor, toată greutatea 
păcatelor celui pocăit să rămână pe sufletul sfinției voastre, ca lepra lui 
Neeman pe trupul lui Ghehazi!... Nu trebuie să ne luăm în această privință 
după ceilalți duhovnici, ci trebuie să ne amintim legământul nostru, 
făcut înaintea Sfintei Evanghelii, de a păzi până la moarte neagoniseala 
şi de a trăi în sărăcie, iar pentru nerespectarea acestui legământ vom fi 
pedepsiţi la Înfricoşătoarea Judecată a lui Hristos. (Cuviosul Antonie, 22, 
pp. 384-385) 


Laşitatea 


Oricine este înțelept nu plânge, ci aşteaptă ceea ce îi trimite 
Domnul. Iar ceea ce îi trimite Domnul — fie bine, fie rău — primeşte 
cu bucurie şi se străduieşte să rabde după putere. lar dacă nu rabdă, se 
căieşte pentru laşitatea lui. Dar noi ne descurajăm înainte de a vedea 
nenorocirile sau necazurile şi suferim înainte să fi venit necazul. Creştine, 
trăieşte creştineşte. (Cuviosul Anatolie, 7, p. 259) 


Am primit scrisoarea frăției voastre, pe care ați trimis-o prin 
părintele constructor, şi am citit-o, iar din ea se vede clar că laşitatea 
şi nerăbdarea vă stăpânesc, din pricina cărui fapt vă frământați şi pe 
slujnicele frăției voastre le duceți la învârtoşare şi eu, netrebnicul, 
văzând această nenorocire sufletească şi trupească a voastră, nu puțin 
sufăr în inima mea pentru starea frăției voastre. Şi cu toată nevrednicia 
îndrăznesc, totuşi, să cer şi să-L rog pe Domnul cel Atotîndurat să vă 
trimită de sus tăria harului Său, răbdare, mustrare de sine şi smerenie, 
ca măcar de acum încolo să puneţi început bun cu nădejdea în ajutorul 

Lui cel atotputernic de a trăi după voia Lui cea sfântă şi de a săvârşi 
după putere sfintele şi de viaţă făcătoarele Lui porunci şi Preamilostivul 
Domn al păcii şi al dragostei să vă ocrotească, să vă întărească şi să 
vă ferească de toate cursele şi atacurile vrăjmaşului şi să vă ierte toate 
greşelile săvârşite cu voie şi fără voie. Şi, pentru rugăciunile vrednicilor 
de pomenire Părinţi ai noştri, pacea lui Dumnezeu să se sălăşluiască în 
frăția voastră. (Cuviosul Lev, 250) 


Faptul că ne cuprinde deseori laşitatea este îngăduit şi lucrează nu 
numai datorită multelor noastre păcate, ci mai mult datorită îngâmfării. 
(Cuviosul Lev, 257) 


Te descurajezi din pricina oricărui val de necazuri, care sunt 
inevitabile în lume. Dar unde să fugi de ele? În Kiev sau dincolo de Kiev? 
Peste tot sunt o mulțime. Cinstea şi slava veşnică, însă, nu le dobândeşte 
cel care fuge repede de ele, ci acela care le întâmpină fără clintire. (Cuviosul 
Anatolie, 7, p. 329) 


lar în ceea ce priveşte gândul tău despre şederea şovăielnică pe 
tărâmul duhovnicesc, acesta arată numai neputinţa ta duhovnicească! Păi 
undesă fugi detine însăți? Mândria diavolească este cea care te zdruncină. 
lar ea este satisfăcută numai atunci când îl coboară pe prizonierul ei în 
adâncul iadului. Dar tu străduieşte-te să-L urmezi, după putere, pe Cel 
care a spus: Învățaţi-vă de la Mine, că sunt blând şi smerit cu inima, şi veți 
găsi odihnă sufletelor voastre (Matei 11: 29). (Cuviosul Anatolie, 7, p. 194) 


Laşitatea frăției voastre, care nu rareori se vede, vă îngreuiază şi 
vă împovărează sufletul. Însă eu, deşi sunt mult păcătos şi netrebnic în 
toate privinţele, totuşi cer şi rog iubirea frăției voastre să nu se lase de tot 
în voia tristeţii şi a deznădejdii, ci să se străduiască prin toate mijloacele 
să-şi îmbărbăteze uneori şi sufletul prin credinţa şi nădejdea în meritele 
Creatorului şi Răscumpărătorului nostru, ale Domnului lisus Hristos, 
Care nu numai că ne-a creat pe noi şi ne-a adus de la neființă la ființă, 
dar şi prin scumpul Lui Sânge ne-a răscumpărat din blestem. (...) Aşadar, 
preacinstită măicuţă, să nădăjduim în Cel Atotputernic şi El cu dreapta 
Sa cea atotputernică va întări toate neputinţele noastre şi va întări paşii 
noştri spre lucrarea sfintelor şi de viață făcătoarelor Lui porunci, spre 
tămăduirea sufletelor noastre şi spre moştenirea fericirii Sale veşnice. 
(Cuviosul Lev, 239) 

Leapădă laşitatea copilărească: acestea sunt lucruri serioase - 
sufletul tău, Împărăția cea veşnică, pe care a pierdut-o vrăjmaşul tău, 
diavolul. Toate Puterile Cereşti văd cum te lupţi cu împăratul lumii 
acesteia şi Îl roagă pe Atotţiitorul să te ajute. Şi te va ajuta, numai nu te 
întrista! Aproape este Domnul! (Cuviosul Anatolie, 7, pp. 165-166) 


Măsura 


Măsura este bună în toate. Există o vârstă duhovnicească, aşa cum 
există şi vârsta trupească. Aşa cum cei de nouă ani nu pot face ceea ce este 
pe măsura celor de douăzeci de ani, tot aşa este şi în viața duhovnicească: 
cei care au râvnă peste măsură, nechibzuită, se pot vătăma duhovniceşte. 
Dar, chiar dacă Domnul îl păzeşte pe om de acest lucru, cel puțin îi 
primeşte osteneala şi durerea. Cine se scoală de dimineață, departe 
ajunge, spun cei experimentați. Este rău să neglijăm ceea ce suntem 
datori să facem, dar este primejdios să ne silim peste măsură. Trei lucruri 
să păzeşti mai mult decât orice: frica de Dumnezeu, smerenia şi căința 
neîncetată. (Cuviosul Ambrozie, 23, Partea a III-a, p. 37) 


Locuinţa 


Mulţi oameni, asemenea Sfântului Petru, îşi construiesc colibe, adică 
locuinţe, presupunând că le va fi bine în ele, dar, după ce le construiesc, nu 
îşi găsesc liniştea, poate pentru că locul nostru cu adevărat liniştit se află 
în ceruri, nu pe pământ, aşa cum şi Sfântul Apostol Pavel spune: Cetatea 
noastră este în ceruri (Filip. 3: 20). De aceea, să-l rugaţi pe Sfântul Apostol 
Toma şi pe ceilalți sfinți să vă construiască sau să vă ceară de la Dumnezeu 
în ceruri loc luminos, loc cu verdeață, loc de odihnă, unde nu este nici 
durere, nici întristare, nici suspin. lar locul de aici, pe care îl aveţi, chiar 
dacă este incomod, adică neliniştit şi strâmt, rece şi umed, totuşi este mai 
bun decât mormântul cel înghesuit. (Cuviosul Antonie, 22, p. 291) 


Milosârdia 


V-aţi săturat să umblaţi de colo până colo cu treburi şi să vă gândiţi 
la folosul societății. Dar de ce v-aţi plictisit de acest lucru? Căci de folosul 
societății, aşa cum vă exprimați în privinţa şcolilor şi azilelor de bătrâni, 

este strâns legat folosul nostru sufletesc. A ne îngriji de buna creştere 
a copiilor şi de cercetarea celor bătrâni şi neputincioşi - sunt fapte ale 
milei, poruncite nouă, creştinilor, de Domnul - pentru care El făgăduieşte 
răsplată celor ce împlinesc poruncile Lui, zicând: Fericiţi cei milostivi, că 
aceia se vor milui (Matei 5: 7). De aceea vă doresc să nu vă plictisiți de 
aceste fapte ale milei, ci să-L rugați pe Domnul să vă înveţe unde, cum şi 
ce să spuneți sau cum să procedați şi să vă ajute să duceți la îndeplinire 
fapta cea bună, iar apoi după putere şi posibilități să acționați. (Cuviosul 
Iosif, 11, p. 263) 


Este bine să acoperiţi lipsurile aproapelui atunci când puteți face 
acest lucru şi când aceasta nu pricinuieşte nici un rău, dar, dacă aceste 
lipsuri încep deja să iasă singure la iveală, atunci este mai bine să ţineţi calea 
dreptății, lăsându-vă în voia lui Dumnezeu. (Cuviosul Iosif, 11, p. 263) 


Faţă de aproapele, trebuie să arătăm toată mila, toată îngăduința, 
iar de la noi să pretindem tot adevărul, toată dreptatea. (Cuviosul Ambrozie, 
1, Partea I, p. 124) 


Milostenia 


Însuşirea milosteniei este inima, care arde de dragoste pentru 
toată făptura şi îi doreşte binele. Milostenia constă nu numai în dăruire, 
ci în compătimire, când îl vedem pe semenul nostru în vreo suferință şi, 
dacă îl putem ajuta cu ceva, îl ajutăm. Ea (milostenia) este descrisă în şase 
porunci în Evanghelia după Matei, Capitolul 25. Iar a da de pomană este 
numai o parte a milosteniei şi trebuie să o împlinim şi pe aceasta după 
putere, fără tulburare şi cercetare - chiar dacă dăm puțin, totuşi să dăm 
cu bunăvoință şi nădejde. (Cuviosul Macarie, 24, Vol. 1, p. 434) 


De dragul milosteniei nu trebuie să intrăm în datorii. În istoria 
bisericească nu se vede nicăieri ca cineva, chiar şi dintre marii iubitori 
de milostenie, să se lege cu datorii de dragul milosteniei. În scrierile 
Vechiului Testament se spune: Deschide mâna ta fratelui tău, săracului tău 
şi celui lipsit din pământul tău (Deut. 15: 11). Totodată trebuie să avem 
în vedere şi condiţiile propriei familii, ca să nu o aducem şi pe ea la 
sărăcie prin dărnicia noastră nechibzuită. (Cuviosul Macarie, 24, Vol. 1, 
pp. 747-748) 

Milostenia duhovnicească este mai mare decât cea materială; cine 
nu dă nimic aproapelui, folosindu-se numai el, este zgârcit şi nemilostiv. 
(Cuviosul Macarie, 24, Vol. 2, p. 170) 


Când frăția voastră, după cuvântul Cuviosului Nil Sorski, îndurați 
cu blândeţe necazurile, ocările şi mustrările din partea surorilor, Domnul 
Dumnezeu primeşte aceasta în contul milosteniei sufleteşti, care este cu 
atât mai presus față de milostenia trupească, cu cât este sufletul față de 
trup. (Cuviosul Antonie, 22, p. 354) 


Este primejdios să trăieşti din pomană. Te poţi obişnui cu cerşitul. 
Una este să ceri pentru alții şi alta este să ceri pentru tine. Poţi cere 
milostenie la mare nevoie, dar aşa încât ea să nu fie prilej de supărare 
pentru cineva. Pentru binefăcătorul care îți oferă ajutor, trebuie să te rogi 
cât poți. (Cuviosul Nicon, 8, p. 307) 


Cine jertfeşte ceva pentru Dumnezeu, acela de la Dumnezeu va şi 
primi răsplată, nu de la oameni. S-a spus: „Domnul este drept şi cuvios 
şi va răsplăti fiecăruia după faptele lui”, ca Unul ce este Atotşiutor şi 
Atotputernic şi Judecător Drept şi la Înfricoşătoarea Judecată va zice 
înaintea tuturor: Întrucât ați făcut unuia dintr-aceşti frați ai Mei, prea mici, 
Mie Mi-aţi făcut (Matei 25: 40). (Cuviosul Ambrozie, 23, Partea I, pp. 31-32) 


Într-una din vieţile sfinților de la Pecerska se spune: dacă cineva 
nu plânge după banii ce i-au fost furaţi, aceasta i se pune lui mai mult 
decât milostenia făcută de bunăvoie. Cu atât mai mult nu trebuie să-ți 
pară rău pentru felul în care este folosit ceea ce ai dat sau ţi s-a luat, căci 
altfel vei împuțţina folosul duhovnicesc al jertfei tale. (Cuviosul Ambrozie, 
23, Partea I, p. 58) 


Există două feluri de binefacere: prima este binefacerea propriului 
tău suflet prin faptele bunei credinţe săvârşite cu smerenie şi neosândirea 
celorlalți, ca să nu pățeşti ceea ce a pățit fariseul; iar a doua este binefacerea 
exterioară, prin mijloacele exterioare, care de asemenea aduc folos 
sufletului tău, dacă nu judeci şi nu te încrezi în cugetul tău, care-ţi spune 
că mijloacele acelea nu ar fi folosite cum trebuie. Mai de folos decât orice 
este să faci bine şi să crezi fără îndoială că pentru aceasta vei primi răsplată 
de la Domnul, după cele spuse de înțeleptul Solomon: Bogăția cuiva slujeşte 
la răscumpărarea lui (Pilde 13: 8). Şi în alt loc: Prin iubire şi credință se ispăşeşte 
păcatul (Pilde 16: 6). (Cuviosul Ambrozie, 23, Partea I, p. 37) 

În ceea ce priveşte faptele duhovniceşti, există mare diferență. 
Poţi face ceea ce este de folos de treizeci de ori şi mai bine de şaizeci de 
ori, iar de o sută de ori este şi mai bine şi mai de folos şi mai mântuitor. 
Dacă şeful desfrânatelor, aşa cum este scris în istoriile părinţilor, este 
pus mai presus decât Cuviosul Macarie cel Mare numai pentru faptul 
că a găsit posibilitatea de a păzi treizeci de fecioare călugăriţe de siluire, 
înlocuindu-le cu cele care erau sub comanda lui, ce răsplată gândeşti 
tu că poate primi cel care la o sută de fecioare, adunate în mănăstire 
pentru a sluji lui Dumnezeu, le va da posibilitatea să nu se împrăştie prin 
diferite locuri sau să nu se întoarcă în lume? Este bine să-i ajuţi şi pe cei 
amărâți, însă aici este numai durere, care în cea mai mare parte aduce 
folos oamenilor cărora, dintr-un anumit motiv, pronia de sus le îngăduie 
incendiul, dar de o sută de ori mai presus este dacă-i păzeşti sau le dai 
posibilitatea să se păzească de vătămarea sufletească. Dacă N. nu ar avea 
mare nevoie, nicidecum nu aş fi de acord nu numai pe tine, dar pe nimeni 
să conving să-i dea de pomană. (Cuviosul Ambrozie, 23, Partea 1, p. 25) 


Mare diferenţă este între a da săracilor din lume şi a construi 
cu această sumă o mănăstire, în care până la venirea lui Hristos se pot 
mântui mulți. Binele vremelnic diferă mult de binele care creşte neîncetat. 
(Cuviosul Ambrozie, 23, Partea 1, p. 29) 


Îmi scrii despre o angajată care a murit şi mă întrebi dacă nu cumva 
îți este ispită faptul că gândul te îndeamnă s-o jeleşti şi să te îngrijeşti de 
pomenirea ei, astfel că, din cele cinci ruble pe care le aveai, ai dat două 
preoților să o pomenească? Îţi răspund: cu siguranță, aceasta este ispită. 
Sfânta Scriptură spune: Să-i deschizi mâna ta şi să-i dai împrumuturi potrivite 
cu nevoia lui şi cu lipsa ce suferă (Deut. 15: 8). Şi Cuviosul Varsanufie cel 
Mare spune că, dacă monahul, având numai cele trebuincioase pentru 
sine, refuză să-i dea celui ce-i cere, nu greşeşte. Tu trăieşti mai presus de 
învățătura Sfântului Varsanufie cel Mare? Tot timpul eşti în nevoie: te 
mai poți gândi să-i dai bani aproapelui? Dacă îi dai ultimii tăi bani, de 
care ai nevoie, atunci vrăjmaşul, care întotdeauna te luptă cu grija pentru 
mijloacele exterioare, care nu-ţi sunt de ajuns, mai mult te va chinui prin 
aceasta. Este, oare, bine ca prin binefacerea săvârşită peste puteri să-ți 
provoci tulburare şi îngrijorare când avem porunca evanghelică: nu vă 
îngrijiţi! Dreapta socoteală, după învăţătura Sfinţilor Părinți, este mai 
presus de toate. Dacă simţi durere pentru cea răposată, atunci, potrivit 
cu starea ta, mai cuvenit ar fi să nu dai bani pentru ea, ci, dacă vrei, să 
te rogi pentru ea în chilia ta ca Domnul, precum va şti El, să miluiască 

sufletul ei. Şi cred că, dacă vei face aşa, şi jalea şi osârdia ta vor trece în 
curând. (Cuviosul Ambrozie, 23, Partea a III-a, pp. 23-24) 


Mă întrebi dacă ai făcut bine împrumutând pentru o străină cinci 
ruble şi dându-i aceleia cizmele noi ale lui P., de care şi ea avea nevoie. 
Îți răspund: nu ai făcut bine, ci foarte rău şi netemeinic. De acum înainte 
să nu mai faci aşa sub nici un pretext. Nicăieri nu scrie să împrumuți 
bani pentru milostenie şi să faci o asemenea binefacere, care este urmată 
neapărat de tulburare pentru tine sau pentru ceilalți. Mi se pare că ţi-am 
scris cuvântul şi sfatul Cuviosului Pimen cel Mare, că monahul nu greşeşte 
dacă refuză pe cel ce-i cere şi-i spune că nu are atunci când nu are în plus, 
peste trebuinţele sale, altfel va trebui să-şi procure cu tulburare ceea ce 
cu nechibzuință a dat altuia. Situaţia ta cere multă băgare de seamă şi 
judecată sănătoasă. (Cuviosul Ambrozie, 23, Partea a III-a, p. 26) 


Pacea 


În această zi S-a născut Iisus Hristos pentru a instaura pe pământ 
pacea. De aceea, dacă doreşti să ai pace, să-L ai pe lisus, dacă nu în inimă, 
măcar în gură, aşa cum ţi-am poruncit eu. (Cuviosul Anatolie, 7, p. 53) 


Dumnezeu Însuşi locuieşte în acel om care are inima paşnică. 
Principalul este: să te socoteşti mai rea decât toți, să nu cauţi nici dragoste, 
nici cinste de la nimeni, ci tu însăţi să le ai pe acestea faţă de toți - şi aşa 
vei dobândi pacea! Îndată ce vei începe să cauţi ca ceilalţi să te observe 
şi să-ți găsească meritele şi virtuțile, să-ți iei adio de la pacea sufletească! 
(Cuviosul Anatolie, 7, pp. 274-275) 


Deprinde-te şi tu cu răbdarea, smerenia, postul. lar mai mult decât 
orice, fugi de întrecere. Unde este pacea, acolo este Dumnezeu. Şi eu 
sunt cu tine în duh... Toţi suntem egali înaintea lui Dumnezeu. (Cuviosul 
Anatolie, 7, p. 261) 


Unde este Dumnezeu, acolo este şi pacea. Şi cele potrivnice arată 
de la sine: unde sunt invidia, vrajba, nerăbdarea şi iubirea de sine, acolo 
este şi diavolul. Unde este diavolul, acolo se află tot ce este vătămător, 
mândru şi vrăjmaş. (Cuviosul Anatolie, 7, p. 266) 

Rabdă tot - şi vei fi şi tu în pace, şi le vei aduce şi celorlalți pacea! 
lar dacă începi să te socoteşti cineva, îţi vei pierde pacea şi, odată cu ea, 
şi mântuirea. (Cuviosul Anatolie, 7, p. 267) 


De tine depinde să trăieşti în pace. Dacă vei răbda, - vei avea 
pace. Dar, dacă vei începe să răsplăteşti răul cu rău, atunci şi pacea va 
pleca, şi Dumnezeu te va lăsa de capul tău. Unde este pacea, acolo este 
Dumnezeu. În pace este locul Lui. (Cuviosul Anatolie, 7, p. 269) 


Să vă dea Dumnezeu cămin paşnic şi mântuitor de suflet, potrivit 
învăţăturii lui Hristos, nu codului de legi civile — dinte pentru dinte. 
(Cuviosul Moise, 323) 


Unde este pacea, acolo este Dumnezeu, iar unde este vrajba, acolo 
este potrivnicul, de care să vă izbăvească Domnul! (Cuviosul Macarie, 24, 
Vol. 3, p. 494) 


Întrebare: „Batiuşka, cum să rămânem noi fără sfinția voastră? 
Trebuie să staţi mai mult cu noi”. 

Răspuns: „Uneori îmi este foarte greu să fiu cu voi. lată, eu v-am 
învățat — şi mi se pare că v-am spus tot, v-am învăţat tot, dar nu ştiu dacă 
v-am deprins cu ceva. Şi eu, bolnav fiind, mi-am pus această întrebare. 
Cel puţin să aveţi pace între voi”. (Cuviosul Ambrozie, 1, Partea I, p. 109) 


În diferite situaţii neizbutite, starețul ne sfătuia să spunem: 
„Doamne, cred că rabd ceea ce mi se cuvine şi primesc ceea ce merit. 
Însă Tu, Doamne, în milostivirea Ta, iartă-mă şi mă miluieşte” - şi aşa să 
repetăm până când simțim pace în suflet. (Cuviosul Nectarie, 13, p. 92) 


Pacea sufletească 


Încă nu v-aţi biruit patimile şi aveţi zălogurile lor în inimile 
voastre, dar, datorită păcii, nu ştiţi de ele, iar vrăjmaşul, tulburându-vă 
prin ele, vă luptă. Aveţi ocazia să le nimiciţi: prin mustrarea de sine, prin 
cunoaşterea de sine şi prin lămurirea unuia cu celălalt, dar acest lucru 
nu se realizează într-o zi, ci este nevoie de mult timp şi pricepere ca să 
fie izgonit diavolul din tainiţele inimii şi să se sălăşluiască adevărata 
pace. Tot ceea ce se coace repede şi se capătă fără osteneală este lipsit de 
trăinicie. (Cuviosul Macarie, 24, Vol. 3, pp. 407-408) 

Îți doreşti pace şi linişte sufletească, dar aceasta este răsplata 
harului lui Dumnezeu pentru osteneli, nevoinţe şi răbdarea ispitelor... lar 
tu ce ai răbdat, de cauţi răsplată? Smereşte-te şi socoteşte-te nevrednică 
de ea. Şi îți aduc aminte de la stareții cei duhovniceşti: liniştea fuge de cel 
care o caută, iar cine se dă la cruce cu smerită cugetare, acela dobândeşte 
liniştea”. (Cuviosul Macarie, 24, Vol. 3, p. 341) 


Ce să facem?! Atâta timp cât ne aflăm cu toții în afara căii 
smereniei, rătăcim prin hăuri, prin hățişuri şi pe dealuri. Probabil că este 
încă devreme să avem pace dacă nu ne-am ostenit să nimicim patimile. 
Însă Dumnezeu este milostiv şi are puterea să ne trimită ajutorul Său 
spre tămăduire. (Cuviosul Macarie, 24, Vol. 5, p. 126) 


Pacea nu se dobândeşte fără lupta cu patimile şi biruinţa asupra 
lor, dar când ele sunt stăpânele noastre, unde poate fi pacea? Nu este o 
robie permanentă? (Cuviosul Macarie, 24, Vol. 5, p. 126) 


Faptul că nu avem pace vine din neorânduiala noastră sufletească, 
nu din alte patimi: ele, prin atacurile lor, nu ne iau din inimi pacea, ci 
doar scot la iveală şi ne arată ceea ce este în noi şi ce zălog avem în noi. 
(Cuviosul Macarie, 24, Vol. 5, p. 258) 


Nu lăsaţi să cadă scânteia tulburării şi a vrajbei; cu cât mai mare 
este, cu atât mai mult se străduieşte vrăjmaşul să facă tulburare între voi 
şi să nu fie ponegrit de voi; păziţi-vă. Smerenia nimiceşte toate cursele 
lui. (Cuviosul Macarie, 24, Vol. 3, p. 275) 


Noi, când greşim înaintea lui Dumnezeu, ne pierdem pacea, dar, 
dacă facem pocăință, ea se întoarce la noi, prin mila lui Dumnezeu. 
De asemenea, ne pierdem pacea când ne întristăm şi îi duşmănim pe 
oameni, dar, când prin mustrarea de sine stingem această flacără, pacea 
se sălăşluieşte iar în noi. (Cuviosul Macarie, 24, Vol. 5, p. 118) 


Iată cât de şubredă este pacea ta: deşi îmi scrii la sfârşitul scrisorii 
că inima ți s-a liniştit şi s-a împăcat cu desăvârşire față de sora ta, totuşi, 
până când nu va fi nimicită de tot amintirea supărării ce a fost înainte între 
voi şi nu va fi omorâtă iubirea de sine prin smerenie, este cu neputinţă să 
nădăjduieşti că vei avea pace. (Cuviosul Macarie, 24, Vol. 3, p. 523) 

Nimeni nu este desăvârşit şi toți ne aflăm întru nevoinţă în lupta 
noastră duhovnicească, iar cum să biruim, ne învaţă Sfinţii Părinţi: prin 
mustrarea de sine şi prin smerenie, până când vom ajunge la porțile 
iubirii. (Cuviosul Macarie, 24, Vol. 2, p. 97) 


V-am scris ca nu cumva pacea voastră să fie închipuită, ci să vă 
puneţi strajă: dragostea şi smerenia. Dragostea nu cade, iar smerenia mai 
mult o întăreşte, însă aici este nevoie de faptă, nu de cuvânt. (Cuviosul 
Macarie, 24, Vol. 3, p. 412) 


Aveţi pace între voi, dar să nu se înalțe pentru aceasta inimile 
voastre şi nici să şi-o atribuie fiecare sieşi, cum că datorită ei sau 
strădaniei sale se clădeşte pacea, ci fiecare să-i dea prioritate celeilalte 
şi ei să-i atribuie purtarea neputinței, iar pe sine să se mustre. (Cuviosul 
Macarie, 24, Vol. 4, p. 410) 


Întrebarea ta cu privire la cuvântul din Evanghelie: şi pe pământ pace 
(Luca 2: 14) - „Unde este, aşadar, pacea?” -, nu este prea iscusită. Pacea 
ne este dăruită, însă noi înşine suntem pricina faptului că o pierdem; 
dacă împlinim poruncile lui Dumnezeu, nimic nu poate alunga pacea de 
la noi. Trebuie să căutăm în noi pacea şi dragostea, nu să le pretindem 
de la oameni. Dacă nu ar exista necazuri spre încercarea noastră, la ce 
ar mai fi bună porunca cu privire la răbdare şi la iubirea vrăjmaşilor? 
Până la Venirea lui Hristos, oamenii au fost sub blestem şi nu au avut 
pace, dar prin aceasta (prin Venirea lui Hristos) s-au împăcat cu Tatăl. 
(Cuviosul Macarie, 24, Vol. 3, p. 399) 


Întotdeauna să-L aveţi pe Dumnezeu ca ajutător, să nu nădăjduiți 
în raţiunea şi puterea voastră, să vă socotiți ultimii dintre toți şi să aveți 
între voi dragoste întru Domnul şi smerenie, şi să nu fie între voi nici 
unul mai mare, ci fiecare să se socotească cel din urmă şi pe toți frații 
să-i socotească mai buni decât el; nu vă uitaţi la patimile nimănui şi nu 
judecați, şi atunci şi pacea lui Dumnezeu va fi cu voi! (Cuviosul Macarie, 
24, Vol. 4, p. 5) 


Mă bucur sincer că aveţi pace între voi şi că ați aflat de unde vine 
tulburarea fiecăreia - că vine din voi şi din propria voastră alcătuire 
sufletească — şi să ştiţi că, dacă n-ar exista lupta, n-ar exista nici priceperea; 
ați văzut lupta şi biruința, aţi aflat armele împotriva vrăjmaşului celui 
urzitor de rele - mustrarea de sine şi smerenia, prin care este atras 
ajutorul lui Dumnezeu. (Cuviosul Macarie, 24, Vol. 4, pp. 65-66) 

Îmi scrii: „Socoteala bună nu strică prietenia”. Acesta este un 
proverb lumesc, iar cugetarea duhovnicească: „Ceea ce este al tău este 
şi al meu” este născocirea vicleanului -— şi aceasta în privința lăcomiei 
şi a iubirii de argint - rădăcina tuturor relelor, dar la tine, precum şi tu 
însăți vezi, din alt izvor murdar izvorăsc socotelile, din iubirea de sine 
şi din mândrie şi la fel şi la cealaltă. Toate acestea nu zidesc prietenia, ci 
o năruiesc. Vă sfătuiesc — şi pe tine, şi pe ea —, pe cât puteţi, să fugiţi 
de socoteli şi să nu hrăniţi patima iubirii de argint dacă nu doriţi să fiți 
îndatorate una faţă de cealaltă. Aceasta este în deplinul sens al cuvântului 
„pace“! Pacea inimii şi armonia sunt mai prețioase decât toate comorile 
din lume, păziţi-le mai mult decât banii sau iubirea de sine. (Cuviosul 
Macarie, 24, Vol. 3, p. 375) 


Să vă izbăvească Dumnezeu de alte tovărăşii care fac să nu ştiţi 
una de alta: aceasta înseamnă să nimiciți dragostea sădită de Dumnezeu 
şi întărită de Însuşi Domnul nostru lisus Hristos. El ne-a poruncit: Întru 
aceasta vor cunoaşte toți că sunteți ucenicii Mei, dacă veți avea dragoste unii față 
de alții (loan 13: 35), iar dacă aceasta nu există, ale cui ucenice veți fi? Şi 
Sfântul Apostol loan, toate epistolele sale, le-a pătruns de dragoste, dorind 
să o întărească în ucenicii lui Hristos... Totuşi, dragostea de aproapele nu 
se arată prin a vizita toate chiliile, ci prin a nu fugi de comuniunea şi de 
legătura frățească; nu aşa cum socotesc unele — că fiicele duhovniceşti ale 
unei maici nu trebuie să aibă nici o legătură cu celelalte maici; acest lucru 
nu este plăcut lui Dumnezeu şi eu nu vă sfătuiesc să urmați aceste reguli 
dacă vi s-ar întâmpla aşa ceva. (Cuviosul Macarie, 24, Vol. 4, pp. 81-82) 


Unde este pacea, acolo este Domnul, în mijlocul vostru, iar unde 
este tulburarea, acolo este potrivnicul. Pe cea dintâi să o dorim şi să o 
atragem, iar de cea din urmă să ne depărtăm; mijloacele ne sunt cunoscute: 
mustrarea de sine şi smerenia. (Cuviosul Macarie, 24, Vol. 3, p. 288) 


Străduiţi-vă să vă păziți simţurile, dar, mai ales, vederea şi 
continuaţi să răbdați fără cârtire şi cu mulțumire necazurile ce vă lovesc 
şi, când, cu ajutorul lui Dumnezeu, vă veți strădui să îndurați cu blândeţe 
ispitele şi veți pune toate acestea pe seama propriilor voastre păcate, 
iar pe lângă primirea în inimă a necazurilor vă veți ruga după porunca. 
Domnului pentru cei ce vă fac rău, atunci veți simţi lămurit în inima 
voastră o bucurie şi o mângâiere nespusă, pace în gânduri şi dragoste 
către Dumnezeu şi către toți oamenii, nu numai către cei ce locuiesc cu 
voi, ci şi către ceilalţi (Cuviosul Lev, 161) 

Să nu crezi că pacea sălăşluieşte în trupul sănătos. Nu, pacea 
sălăşluieşte numai în trupul nostru palid ca un mort. Şi tocmai aceasta 
este adevărata pace, pacea lui lisus, pacea care întrece orice minte. 
(Cuviosul Anatolie, 7, p. 45) 


„Batiuşka - au întrebat unii -, de ce nu avem pace în suflet?” 
Starețul a răspuns prin cuvintele: Pace multă au cei ce iubesc legea Ta (Psalm 
118: 165). (Cuviosul Ambrozie, 1, Partea 1, p. 126) 


Odată, din uneltirea vrăjmaşului, doi dintre ieromonahii mai 
în vârstă au început să se duşmănească unul pe altul. După strădanii 
îndelungate şi, fără îndoială, după rugăciunea sârguitoare către Domnul 
a cuviosului Ambrozie, în cele din urmă, cei doi s-au împăcat. Cu o 
bucurie luminoasă pe chip, starețul le repeta tuturor şi fiecăruia în parte: 
„Slavă lui Dumnezeu! Cât de cât, dar s-au împăcat. O pace rea e mai 
bună decât un război bun”. (Cuviosul Ambrozie, 1, Partea I, p. 126) 


Lucrarea mântuirii noastre cere, în orice loc în care ar locui omul, 
împlinirea poruncilor lui Dumnezeu şi ascultare de voia lui Dumnezeu. 
Numai prin acestea se dobândeşte pacea sufletească, nu prin altceva, aşa 
cum se spune în psalmi: Pace multă au cei ce iubesc legea Ta şi nu se smintesc 
(Psalm 118: 165). lar tu tot cauţi pacea lăuntrică şi liniştea sufletească 
în împrejurările exterioare. Tot ţi se pare că nu în locul acela trebuie să 
locuieşti, că nu cu oamenii aceia trebuie să lucrezi, că tu nu te-ai aranjat aşa 
cum trebuie şi că ceilalți nu ar face ceea ce trebuie. În Sfânta Scriptură se 
spune: în tot locul stăpânirii Lui (Psalm 102: 22), adică al lui Dumnezeu. Şi, 
pentru Dumnezeu, mântuirea unui singur suflet creştin este mai prețioasă 
decât toate lucrurile întregii lumi. (Cuviosul Ambrozie, 23, Partea I, p. 62) 


Printre toate tulburările şi cicălelile lui K. şi celelalte neplăceri, 
fă tot posibilul să te îndrepți spre creştinismul lăuntric şi străduieşte- 
te să respingi toate gândurile potrivnice prin chemarea în rugăciune a 
numelui şi ajutorului lui Dumnezeu. Eu ţi-am scris de multe ori: oricât 
de frumoase şi vrednice de crezare ar părea gândurile care-ţi vin, totuşi, 
dacă te tulbură, acesta este semnul clar că ele sunt din partea potrivnicului 
şi, după cuvântul evanghelic, se numesc lupi în piei de oi. Gândurile 
şi cugetările drepte liniştesc sufletul, nu îl tulbură; numai că trebuie 
întotdeauna să ne străduim ca faptele celorlalți să le lăsăm în judecata lui 
Dumnezeu şi în propria voie a omului, pomenind cuvântul Apostolului: 
Fiecare din voi va da seama despre sine lui Dumnezeu (Rom. 14: 12). Există 

şi o râvnă duhovnicească nechibzuită; de o asemenea râvnă trebuie prin 
toate mijloacele să ne ferim, pentru că Sfântul Isaac Sirul spune că aceasta 
este o mare boală sufletească. (Cuviosul Ambrozie, 23, Partea 1, pp. 69-70) 


Nu degeaba se spune în psalmi: Caută pacea şi o urmează pe ea 
(Psalm 33: 13), adică prin toate mijloacele fugi de ceea ce îți năruie pacea 
ta sufletească, oricât de plăcut ţi s-ar părea lucrul respectiv. Dumnezeu îl 
judecă pe om nu simplu după fapte, ci după intenţia faptelor, iar intenția 
aceasta numai El Singur o cunoaşte. Dacă suntem neputincioşi față de 
ceva anume, trebuie să facem pocăință sinceră, să ne smerim, să nu 
osândim pe nimeni şi să nu supărăm pe nimeni. (Cuviosul Ambrozie, 23, 
Partea 1, p. 70) 


Se spune în psalmi: Pace multă au cei ce iubesc legea Ta şi nu se 
smintesc (Psalm 118: 165). De aceea, dacă ne tulbură sau ne sminteşte 
ceva, trebuie să ne mustrăm pe noi înşine pentru lipsa iubirii față de 
legea lui Dumnezeu şi să ne smerim şi să cerem miluire şi ajutor de la 
Domnul. (Cuviosul Ambrozie, 23, Partea a III-a, pp. 32-33) 


Ca să vă împăcați, nu aveţi de ce să mergeţi departe, ci mai bine 
vă smeriţi acasă - acest lucru este mai trainic. Numai persoanele de viță 
nobilă, pentru împăcare, pleacă undeva departe. Trebuie să vă îndemnați 
la smerenie şi la mustrarea de sine. Tâlharul cel înțelept a avut şi fluierele 
picioarelor zdrobite, dar, pentru dobândirea Împărăției Cereşti făgăduite 
de Domnul, a îndurat tot, iar noi cum vrem să dobândim mila lui 
Dumnezeu? Fiţi atentă, surioară! La Kiev se merge în pelerinaj, nu după 
nişte mofturi lumeşti. (Cuviosul Ambrozie, 23, Partea a III-a, p. 67) 


Pe tine nimeni nu te învinuieşte de nimic, numai tu să încetezi să-i 
învinuieşti pe ceilalți şi te vei linişti. Nu are nici un rost să-i învinuieşti 
pe ceilalţi; dacă ai întru totul dreptate, fii liniştită. Conştiinţa curată se 
linişeşte de la sine, pentru ce să căutăm în ceilalți dreptatea sau vina? 
Fiecare din faptele sale ori se va proslăvi, ori se va ruşina. (Cuviosul 
Ambrozie, 23, Partea a III-a, p. 74) 


Pace ţie şi binecuvântarea lui Dumnezeu, şi toată întărirea în ceea 
ce e bine şi mântuitor şi, mai întâi de toate, în pacea sufletească, şi în toată 
bărbăţia, şi îndelungă răbdarea, şi în depărtarea de toată laşitatea, care 
îi îngreuiază foarte pe cei neputincioşi cu sufletul şi trupul, pentru care 
nimic nu este mai folositor decât să-l mulțumească lui Dumnezeu pentru 

toate cele plăcute şi neplăcute care li se întâmplă şi să nu învinuiască 
pe nimeni în afară de ei înşişi, căci a-i învinui pe ceilalți nu ne linişteşte 
deloc, ci mai mult ne tulbură. (Cuviosul Ambrozie, 23, Partea a III-a, p. 74) 


Îmi scrii că şi apă sfințită bei, şi cu tămâie dai, dar pace tot nu ai. 
Apă sfinţită trebuie să bei mai rar, iar cu tămâie să nu mai dai. Nici o 
tămâie nu-ți va ajuta, deoarece toată pricina este îngâmfarea, datorită 
căreia ţi s-au întețit toate luptele sufleteşti şi ţi-ai pierdut pacea. (Cuviosul 
Ambrozie, 23, Partea a III-a, p. 95) 


Lumea 


Lumea, după Sfântul Isaac, este alcătuită din patimi şi principalele 
sunt trei: iubirea de slavă, iubirea de plăceri şi iubirea de argint. Dacă 
nu ne înarmăm împotriva lor, neapărat vom cădea în mânie, tristeţe, 
deznădejde, pomenirea răului, invidie, ură şi celelalte asemenea lor. 
(Cuviosul Macarie, 24, Vol. 3, p. 118) 


Prin cuvântul „lume“ înţelegem tot ceea ce este supus patimilor, 
tot ceea ce este departe de Dumnezeu. Nouă ne este bine! Slavă lui 
Dumnezeu! Noi trăim în pustia lumii - putem merge la biserică, putem 
discuta cu oameni de aceeaşi credință cu noi. Slavă lui Dumnezeu! 
(Cuviosul Nicon, 8, p. 328) 


lată care sunt măreția şi nădejdile acestei lumi! Cât sunt de 
nestatornice şi neînsemnate! Cu adevărat sunt vis sau umbră care trece. 
Chiar de ai trăi o sută de ani în toate desfătările, bogăţia şi slava, tot ar 
trebui să te înfățişezi înaintea lui Dumnezeu şi să dai socoteală pentru 
faptele tale, dar viața noastră, dimpotrivă, este însoțită de atâtea necazuri 
şi greutăți, cu atât mai mult cea lumească. Mulţumeşte lui Dumnezeu că 
te cheamă să-l slujeşti în obştea celor aleşi, care s-au lepădat de lume. 
(Cuviosul Macarie, 24, Vol. 3, p. 193) 


Cunoscând deşertăciunea lumii, care într-adevăr este nefolositoare, 
trebuie să ne depărtăm de ea şi să căutăm în noi înşine mijloace pentru 
împlinirea voii lui Dumnezeu. Însă, atât timp cât slujim lumii, nu vedem 
negura patimilor care întunecă mintea noastră şi, aflându-ne într-o 
asemenea amorţire, nu suntem atenți la faptul că, făcând lumii pe plac, 
devenim călcătorii poruncilor lui Dumnezeu şi, mai mult, datorită unor 

mici îndreptări, ni se pare că suntem creştini adevăraţi şi astfel cădem 
în înşelare, fără să ne preocupe învățătura Mântuitorului nostru, a 
Domnului lisus Hristos. (Cuviosul Macarie, 24, Vol. 6, p. 186) 


Vă mustrați pe sine pentru atracția față de grijile lumeşti, dar ce 
să faceți? Marea vieții este agitată tot timpul, iar dumneavoastră navigați 
pe ea şi portul încă nu se vede. Când vă va veni în minte focul care 
mistuie totul pe pământ, atunci, cu siguranţă, atracția dumneavoastră 
față de cele materiale va slăbi şi mintea se va cufunda mai mult în sfera 
duhovnicească. Orice am face, orice am gândi, nu trebuie să uităm că 
pământ eşti şi în pământ te vei întoarce (Gen. 3: 19), iar sufletul se va muta în 
cealaltă lume duhovnicească şi ceea ce semănăm aici, aceea vom şi secera 
dincolo — fie bun, fie rău. În lipsa faptelor bune să alergăm la smerenie, 
care are puterea să mijlocească pentru noi la Domnul, dar şi dacă avem 
fapte bune smerenia este necesară, căci faptele fără ea sunt nefolositoare. 
(Cuviosul Macarie, 24, Vol. 1, pp. 52-53) 


Lumea este un asemenea monstru, care, dacă este răsucit, se rupe 
în bucăți. (Cuviosul Varsanufie, 3, p. 75, din 12.1909) 


Oamenii lumeşti mişună şi nu-şi dau seama că mişună, ca viermii, 
în noroi; iau seama numai la neputinţele altora şi îi judecă pe monahi, 
zicând că sunt netrebnici, în timp ce ei nici idee nu au despre monahism. 
Dar şi cu privire la Dumnezeu şi la viaţa viitoare amestecă noțiunile 
aflate din cărțile pe care le-au citit de mult şi atunci în fugă. (Cuviosul 
Anatolie, 7, p. 176) 


Şi în lume te poți mântui, deşi este greu acest lucru, deoarece toată 
rânduiala vieții lumeşti nu te apropie, ci te depărtează de Dumnezeu. 

Domneşte în lume duhul acestui veac. Viciul acolo nu este frânat 
prin nimic. Ce urâţenie este, de exemplu, în Moscova, mai ales de sărbători. 
Unei fecioare curate îi este groază şi să meargă pe străzi: în vitrine sunt 
expuse atâtea tablouri şi statui urâte, încât, uitându-te la ele, simți cum 
îți este lezat sentimentul ruşinii şi al curăţiei. Cu toate acestea, există 
oameni care trăiesc în lume monahiceşte, de care nu s-a prins murdăria 
lumească, iar sufletele lor Îi aparțin Domnului. Ei sunt cei despre care 
a spus Lermontov: „Ei nu au fost făcuţi pentru lume şi lumea nu a fost 
făcută pentru ei”. (Cuviosul Varsanufie, 3, p. 112, din 29.12.1910) 

Când în inimă se închide supapa destinată primirii desfătărilor 
lumeşti, se deschide o altă supapă, pentru primirea celor duhovniceşti. 
Dar cum să realizăm acest lucru? Mai întâi de toate, prin pace şi dragostea 
de aproapele. Apoi prin răbdare. Cine se va mântui? Cel ce va răbda până 
în sfârşit, acela se va mântui (Matei 10: 22). Mai departe - prin lepădarea de 
distracţiile păcătoase, care sunt, de exemplu, jocurile de cărți, dansurile 
etc. (Cuviosul Varsanufie, 3, p. 117, din 02.01.1911) 


Sfântul Nicolae din Mira Lichiei a plecat în pustie ca să se 
nevoiască acolo în post şi rugăciune, însă Domnul nu l-a blagoslovit să 
rămână acolo. Arătându-i-Se sfântului, Domnul i-a poruncit să meargă 
în lume: „Nu acesta este ogorul pe care tu Îmi vei aduce roade” - i-a spus 
Domnul. 

Taisia, Maria Egipteanca, Evdochia, de asemenea, nu au trăit 
în mănăstiri. Pretutindeni vă puteți mântui, numai să nu-L lăsați pe 
Mântuitorul. Agăţaţi-vă de veşmântul lui Hristos şi El nu vă va lăsa. 
(Cuviosul Varsanufie, 3, p. 126, din 12.04.1911) 


Să vă mântuiți, trăind în lume, este posibil, numai că... fiți atenţi! 
Este greu. Închipuiți-vă o prăpastie pe fundul căreia clocoteşte un 
torent năvalnic, iar din apă, când şi când, îşi scot capetele nişte monştri 
înfricoşători, care îşi deschid gurile, pregătindu-se să înghită pe oricine 
cade în apă. Voi ştiţi că neapărat trebuie să treceţi peste aceasă prăpastie, 
iar peste ea este aruncată o prăjină îngustă şi subțire; ce spaimă, dacă 
prăjina se va rupe dintr-odată sub voi sau va începe să vi se învârtă capul 
şi veți cădea direct în gura unui monstru înfricoşător. Groaznic! Puteţi 
trece peste ea fără primejdie, cu ajutorul lui Dumnezeu, desigur; totul 
este cu putinţă, dar cu toate acestea vă este frică şi, deodată, vi se spune că 
în dreapta, la doi-trei paşi, este construit peste această prăpastie un pod, 
un pod minunat pe piloni puternici. De ce să-L ispitiți pe Dumnezeu, 
de ce să vă riscați viața? Nu ar fi mai simplu să treceţi pe acea cale fără 
primejdie? M-aţi înțeles? 

Prăpastia este marea vieții, pe care toți trebuie să o traversăm, 
prăjina este calea mireanului, iar podul, îngrădit din toate părțile, tare şi 
statornic, este mănăstirea. (Cuviosul Varsanufie, 3, p. 25, din 04.01.1909) 


Întrebare: „Eu, batiuşka, am început să mă tem de lume...” 

Răspuns: „Nu-i nimic. Aceasta e o frică mântuitoare. Aţi ieşit din 
acest monstru înfricoşător, lumea, şi să dea Dumnezeu să vă depărtați cu 
totul de ea. Odată am avut un vis. Se făcea că mergeam printr-o pădure 

şi am văzut un buştean. M-am aşezat liniştit pe el şi dintr-odată am simțit 
că buşteanul se mişcă. Am sărit de pe el şi am văzut că era un şarpe uriaş. 
Am fugit degrabă. Am ieşit din pădure alergând, iar când am întors 
capul, am văzut că toată pădurea ardea şi în jurul ei, cuprinzând-o în 
cerc, stăteau şerpi... „Slavă Ție, Doamne, că am fugit din pădure! Ce s-ar 
fi întâmplat cu mine dacă aş fi rămas în pădure?” Şi nu am putut înțelege 
visul acesta. Mai târziu un schimnic mi l-a tâlcuit. Pădurea este lumea. În 
lume, oamenii greşesc şi nu simt, nu conştientizează că greşesc. În lume 
sunt şi mândria, şi viclenia, şi desfrâul, şi hoția, şi toate patimile. Şi eu am 
trăit aşa şi nu mă gândeam la acestea. Dintr-odată am văzut că, dacă voi 
continua să trăiesc aşa, probabil voi pieri, căci, dincolo de mormânt, viața 
va fi bună pentru cei buni şi un chin groaznic şi veşnic pentru cei păcătoşi. 
Am văzut că monstrul se mişcă şi că este primejdios să stau pe el. Şi, iată, 
când m-am depărtat de lume şi m-am uitat la ea din mănăstire, am văzut 
că toată lumea arde în flăcările patimilor ei. Aceasta este „vâlvătaia de 
foc” despre care se pomeneşte în Canonul cel Mare al Sfântului Andrei 
Criteanul”. (Cuviosul Varsanufie, 5, pp. 54-55, din 23.05.1908) 


Omul care se tulbură din pricina vieții întinate a unor oameni 
lumeşti, de ce nu pleacă din lume? Răspunsul la această întrebare este 
chiar în Evanghelia de astăzi: Nu Mă rog ca să-i iei din lume, ci ca să-i păzeşti 
pe ei de cel viclean (loan 17: 15). (Cuviosul Nicon, 8, p. 319) 


De aceea a spus Domnul: Dacă ați fi din lume, lumea ar iubi ce este 
al său; dar pentru că nu sunteți din lume, ci Eu v-am ales pe voi din lume, de 
aceea lumea vă urăşte. Dacă vă urăşte pe voi lumea, să ştiţi că pe Mine mai 
înainte decât pe voi M-a urât (loan 15: 19;18). În aceasta şi constă tot secretul 
faptului că ți se împotrivesc cei lumeşti şi că înduri batjocuri şi ironii 
din partea iubitorilor lumii. Dar nu deznădăjdui: noi avem o ancoră - 
Cuvântul! „Nu te teme, turmă mică! Căci Dumnezeu a binevoit să vă dea 
Împărăția!” Şi încă ce Împărăție! (Cuviosul Anatolie, 7, p. 314) 


Să te fereşti de atracția faţă de lume, chiar dacă te ademeneşte prin 
linişte şi mângâiere, căci acestea sunt atât de scurte încât nici nu vezi 
când le pierzi şi vine vremea căinţei, a plictiselii, a tristeţii şi a lipsei de 
mângâiere. Spui că ţi-ai dori să fii în mănăstire măcar ultima: împlineşte, 
aşadar, aceasta atunci când eşti mustrată; gândeşte-te că eşti ultima şi că 
eşti vrednică de mustrare. (Cuviosul Lev, 167) 

Pentru cei puţini la minte şi la suflet, toată viața, toate bucuriile - 
sunt lumea aceasta. Dar pentru fiii şi fiicele Ierusalimului celui de Sus, 
lumea aceasta este o temniță. Amăgire, înşelare - sunt bucuriile şi dulcețile 
ei! Isaac Sirul scrie: „Lumea aceasta este o desfrânată; când omul este scos 
din casa lui, atunci află că lumea este o desfrânată”. Afli, dar este prea 
târziu. Şi de aceea fericiți, de o sută de ori fericiţi, sunt cei care au aflat la 
timp vicleşugul lumii şi al diavolului şi se grăbesc să intre cu fecioarele 
cele înțelepte în cămara Mirelui Ceresc. (Cuviosul Anatolie, 7, p. 222) 


Ce demon ţi-a şoptit că viaţa din lume este mai bună decât cea din 
mănăstire? Nu ai văzut câte necazuri, nevoi, lupte, încăierări, dezbinări, 
beţii şi necuviinţe sunt în lume? (Cuviosul Anatolie, 7, pp. 94-95) 


Lumea prețuieşte foarte mult lucrurile mărunte şi toate hârburile, 
iar lucrurile foarte prețioase le socoteşte nimicuri, adică pierde timpul 
în trândăvie şi lene şi în neîngrijirea de mântuirea sufletului său, față de 
care nimic nu este mai prețios în lume. (Cuviosul Antonie, 22, p. 78) 


Lucrurile lumeşti sunt atât de numeroase, încât abia într-o sută de 
ani pot fi duse la bun sfârşit, şi sunt atât de importante, încât nu suferă 
nici o amânare. Numai lucrurile plăcute lui Dumnezeu, din păcate pentru 
noi, pot fi amânate fără frică, unele până dimineaţa, altele până anul 
următor, iar altele chiar până la bătrâneţe şi cărunteţe, de aceea foarte 
des se întâmplă şi fără împlinire să rămână, lucru pentru care şi pe mine 
mă doare inima, dar nu am cum să-l ajut. (Cuviosul Antonie, 22, p. 39) 


Plăcerile lumeşti 


Vă plângeţi că v-au pierit toate nădejdile pe care le aveaţi în lume; 
dar putem, oare, să ne punem nădejdea în lume? Pe cine nu a înşelat ea? 
Pe cine nu a păcălit? Ea făgăduieşte multe, dar oferă foarte puţine. Numai 
cei ce nădăjduiesc în Domnul, după cuvântul Sfântului David, nu greşesc, 
adică nu sunt înşelați în nădejdea lor! (Cuviosul Antonie, 22, pp. 11-12) 


Ce mângâiere îţi poate aduce faptul că joci pe parchet, ca o căpriţă, 
că râzi în hohote până nu mai poți, că ai chipul mascat şi câte alte nerozii şi 
nebunii care înghit acest dar luminos al cerului - mintea ta. Totuşi, eu îţi scriu 
acestea nu pentru ca tu să renunți la baluri şi astfel să-i superi şi pe părinți şi 
pe ceilalți. Dar îţi spun acestea ca tu să ştii ceea ce faci. Şi pentru toate să te 
mărturiseşti înaintea Domnului. Şi El te va ierta. (Cuviosul Anatolie, 7, p. 309) 

Neîncrederea 


Există mulți şi din aceia care mai întotdeauna se îndoiesc de buna 
intenţie a aproapelui — de la cel mic până la cel mare. Chiar dacă cineva 
este față de ei bun, ca un înger, ei nici în el nu au încredere, găsind şi 
scoțând la iveală cine ştie ce motive lipsite de importanţă. Continuând să 
se îndoiască de toți şi de toate, în cele din urmă, vor ajunge la îndoiala şi 
necredinţa cu privire la viaţa viitoare şi astfel ei singuri îşi vor face viața 
jalnică şi tristă. (Cuviosul Ambrozie, 23, Partea a II-a, p. 10) 


Când N. a povestit că a scăpat de o primejdie şi că altfel i s-ar 
fi putut întâmpla cine ştie ce, batiuşka, zâmbind, a spus: „Două femei 
locuiau într-o căsuţă. Deodată, de pe sobă, a căzut o bucată de lemn tăiat. 
Speriată, una din ele îi spune celeilalte: bine că fata mea nu este măritată 
şi că nu are un fiu şi el nu a stat aici: altfel lemnul i-ar fi spart capul”. 
(Cuviosul Ambrozie, 1, Partea a II-a, p. 49) 


Nu trebuie să dăm crezare semnelor şi nu se vor împlini. (Cuviosul 
Ambrozie, 1, Partea a II-a, p. 71) 


Dacă ți se pare ceva, fă-ţi semnul crucii. (Cuviosul Ambrozie, 1, 
Partea a Il-a, p. 71) 


Rugăciunea 


Când începi să te rogi, îți aduci aminte de păcatele tale şi plângi 
pentru ele. Aşa şi trebuie să te rogi. Uneori simți linişte şi bucurie şi crezi 
că acestea sunt de la vrăjmaşul. Dacă ar fi de la vrăjmaşul, după spusele 
Sfinților Părinţi, bucuria ar fi confuză, nu ar aduce pace şi linişte în suflet. 
Şi să nu te miri de faptul că Domnul îți dă în rugăciune pace şi linişte, căci 
nu întotdeauna se întâmplă acest lucru după vrednicie, ci după judecăţile 
neştiute ale lui Dumnezeu. Şi de aceea, când vei simţi asemenea bucurie 
şi linişte, să te socoteşti cu tot dinadinsul nevrednic de acest dar al lui 
Dumnezeu şi să te mustri cu tot dinadinsul înaintea Domnului, zicând 
că din pricina nepăsării tale nu poți păstra în tine acest dar şi de aceea îl 
pierzi degrabă. (Cuviosul Iosif, 102) 

Când nu vă puteți ruga aşa cum trebuie sau nu vă puteți pregăti 
cum se cuvine pentru rugăciune, gândiţi că ar trebui să renunțați cu totul 
la rugăciune? Dimpotrivă, trebuie să vă siliți la rugăciune, chiar dacă 
inima s-ar împotrivi acestui lucru, iar Domnul, văzând această silire, vă 
va da ajutorul Său, după cum spun Sfinţii Macarie şi Petru Damaschin: 
Domnul dă rugăciune celui ce se roagă; celui ce se roagă bine cu 
rugăciune simplă, aceluia îi dă Domnul darul rugăciunii minții. Țineţi 
minte, e darul rugăciunii, nu proprietatea voastră, şi trebuie ca acest dar 
să-l dobândiți nu numai prin rugăciune, ci şi prin celelalte fapte bune: 
prin smerita cugetare, prin simplitate, prin răbdare, prin sinceritate, căci 
fără aceste virtuţi, chiar de i se pare cuiva că ar fi dobândit rugăciunea, se 
înşală: nu este rugăciune aceasta, ci masca rugăciunii. (Cuviosul Macarie, 
24, Vol. 3, p. 19) 


Scrisoarea ta am primit-o şi din conținutul ei văd că te-ai predat de 
bunăvoie vrăjmaşului mântuirii noastre. Dacă nu te vei sili la rugăciune 
şi la smerenie sinceră, vrăjmaşul te va lua cu totul în stăpânire. Sileşte- 
te să săvârşeşti cu glas tare şi cu atenţie la fiecare bătaie a ceasornicului 
de câte zece ori rugăciunea lui lisus, iar apoi să adaugi după râvnă. În 
biserică, de asemenea, foloseşte metanierul şi zi rugăciunea măcar încet, 
în şoaptă. Alege-ţi un loc mai izolat şi nu-ți roti ochii în toate părțile, iar 
pentru lupta cu gândurile şi somnolenţa vei primi cunună mucenicească 
şi, cu cât mai grea este lupta, cu atât mai mare va fi răsplata. (Cuviosul 
Iosif, 11, p. 251) | 


În timpul rugăciunii sârguincioase, îți doreşti să fii văzut cum 
te rogi. Diavolii sunt cei care îţi aduc aceste gânduri de slavă deşartă. 
Este bine că nu te opreşti la ele. Şi pe viitor trebuie să le disprețuieşti. 
(Cuviosul Iosif, 102) 


Îmi cereți să mă rog pentru voi şi mă voi ruga, aşa cum mă rog 
pentru toți, dar să vă rugaţi mai mult voi înşivă şi să nu vă leneviți, 
pentru că rugăciunea este hrana sufletului. Nu vă înfometați sufletele, 
mai bine să flămânzească trupul. Nu osândiți pe nimeni, iertați-i pe toți. 
Socotiți-vă mai răi decât toți pe lume şi vă veţi mântui. Micşorați-vă cât 
puteți de mult. (Cuviosul Iosif, 57) 


Mergeţi acum la priveghere şi rugaţi-vă acolo, străduiți-vă să vă 
rugați cât mai bine, străduiți-vă să intraţi şi să vă adânciţi în sine. Căci 
în fiecare dintre voi există o lume de o frumuseţe negrăită, în care se 

ascund multe bucurii adevărate, nespuse. Intraţi în sine - şi ele vi se vor 
descoperi. Totuşi, nu aşteptaţi de la rugăciune numai extazul şi nu vă 
întristați atunci când nu simțiți bucurii. Căci se întâmplă şi să stai, să stai 
în biserică şi înlăuntrul tău să nu ai inimă parcă, ci aşa, o bucată de lemn, 
dar un lemn neprelucrat... Păi şi pentru acesta, adică pentru lemn, ne 
mântuieşte Domnul. Înseamnă că aşa trebuie să fie. Căci sufletul, simțind 
bucurii foarte mari, se poate îngâmfa, iar această stare de „înlemnire” 
îl smereşte. Şi, în general, noi nu putem cere de la Dumnezeu extazul 
rugăciunii - de la noi se cere osteneală în rugăciune, iar bucuriile le 
trimite Dumnezeu atunci când binevoieşte El şi ne este nouă de folos. 
Aşadar, să ne rugăm lui Dumnezeu şi să ne lăsăm în toate în voia Lui cea 
sfântă! (Cuviosul Varsanufie, 3, p. 144, din 30.07.1911) 


Rugăciunea, postul şi trezvia, adică păzirea gândurilor şi 
sentimentelor, ne fac biruitori asupra vrăjmaşilor mântuirii noastre. Cel 
mai greu dintre aceste trei lucruri este rugăciunea - veşnica virtute, care 
în urma exersării se transformă în deprindere, iar rugăciunea până la 
moarte cere silire, prin urmare, nevoinţă. Rugăciunea este grea, deoarece 
ei i se împotriveşte omul nostru cel vechi, însă ea mai este grea şi pentru 
că vrăjmaşul cu toată puterea se ridică împotriva celui ce se roagă. 
Rugăciunea este gustarea morţii pentru diavol. Chiar dacă, desigur, el 
este deja mort duhovniceşte, rugăciunea parcă îl răneşte din nou şi de 
aceea el i se împotriveşte prin toate mijloacele. Chiar şi sfinţii, se pare, 
ar trebui să se mângâie numai cu rugăciunea, dar din când în când ea 
este grea şi pentru ei. Este adevărat, rugăciunea aduce cu sine şi mari 
mângâieri, şi nu numai celui drept, ci şi celui păcătos. (Cuviosul Varsanufie, 
3, p. 268, din 27.12.1912) 


Luaţi aminte la această succesiune: sufletul începe să-L laude pe 
Domnul şi îndată duhul capătă veselie şi începe să se bucure. Acest lucru 
i se poate întâmpla fiecărui om când începe să se roage sau Îl slăveşte pe 
Dumnezeu. (Cuviosul Varsanufie, 5, p. 112, din 04.04.1909) 


Roagă-te mai mult! Roagă-te şi când mergi, roagă-te şi când şezi. 
Iar faptul că eşti luat în râs îți este de folos şi spre mântuire. Mulţumeşte 
lui Dumnezeu pentru toate. (Cuviosul Anatolie, 7, p. 129) 


Nu face pe deşteptul la rugăciune, ci săvârşeşte lucrarea cât mai 
simplu. Domnul a spus: „Dacă nu veți fi ca pruncii, nu veți putea intra în 
Impărăţia lui Dumnezeu” (cf. Luca 18: 17). 


312 


Filocâlia de la Optina 


Ai vrea să-ți îndeplinesc dorinţa - să-ţi scriu, dar eu îmi doresc nu 
cu scrisorile să te desfătezi, ci cu rugăciunea şi cu citirea Sfintelor Scripturi. 
Şi în necazuri să alergi mai degrabă la Domnul. „Vărsa-voi înaintea Lui 
rugăciunea mea, necazul meu înaintea Lui voi spune”. Învaţă-te, T.! E 
timpul să te maturizezi. (Cuvigsul Anatolie, 7, p. 277) 


Îți este greu să-ți săvârşeşti rugăciunea şi lectura, deoarece nu eşti 
singură în cameră. În acest caz renunţă la rânduiala obişnuită, adică la 
a citi înaintea sfintelor icoane, cu lumânare şi celelalte, şi fă mai simplu: 
roagă-te fie mergând, fie ascunzându-te într-un colţ, fie undeva în antreu. 
(Cuviosul Anatolie, 7, p. 310) 


Cereţi şi vi se va da; bateți şi vi se va deschide (Matei 7: 7). Mulţi 
dintre voi, neprimind mult timp cele cerute, cad în deznădejde. Nu 
trebuie să deznădăjduiţi. Aduceţi-vă aminte cum a procedat Domnul 
cu canaaneanca! Cum L-a rugat ea să-i vindece fiica! Chiar şi apostolii 
începuseră să-L roage pe Domnul să o slobozească. lar Domnul a 
comparat-o cu un câine... lar voi vă rugați puțin şi, neprimind cele 
cerute, vă pierdeţi nădejdea. Aceasta se întâmplă pentru că uitaţi că între 
semănat şi seceriş trebuie să treacă un anumit timp. (Cuviosul Nicon, 8, 
pp. 320-321) 


Nu vă lipiți inimile de deşertăciunea lumii. Mai ales în timpul 
rugăciunii, lepădați toate gândurile legate de cele lumeşti. După 
rugăciunea săvârşită acasă sau în biserică, pentru a păstra starea 
rugătoare, înduioşată a sufletului, este nevoie de tăcere. Uneori chiar o 
vorbă simplă, în aparenţă neînsemnată, poate distruge şi speria, ca pe o 
pasăre mică, înduioşarea din sufletul nostru. (Cuviosul Nicon, 8, p. 332) 


Rugăciunea neîncetată este darul lui Dumnezeu. (Cuviosul Nicon, 
8, p. 373) | 


Nu uita de rugăciune! Ea este viața sufletului. (Cuviosul Nicon, 
8, p. 374) 


În necazul care v-a lovit, să vă mângâie Domnul. El caută la inimă 
şi aude rugăciunea, oriunde ar fi ea săvârşită. (Cuviosul Nicon, 8, p. 374) 


Prin rugăciune se cere ajutorul lui Dumnezeu, se atrage 
binecuvântarea lui Dumnezeu... Îndată ce omul va chema binecuvântarea, 

ea va veni la el şi, dimpotrivă, dacă nu o va chema, precum s-a spus: 
N-a voit binecuvântarea şi se va îndepărta de la el (Psalm 108: 16). (Cuviosul 
Nicon, 6, p. 191) 


Noi singuri, fără ajutorul lui Dumnezeu, nici a ne ruga nu suntem 
în stare: nu ne putem ruga aşa cum trebuie şi nu ştim cum, nici pentru ce 
să ne rugăm. (Cuviosul Nicon, 6, p. 221) 


Trebuie să rostim cu atenţie cuvintele rugăciunii, să pătrundem 
sensul lor, nu să tindem către ceva prea înalt... Căci, dacă citim greşit 
şi nu suntem atenți la cele citite, prin aceasta îi mângâiem pe diavoli. 
(Cuviosul Nicon, 6, p. 251) 


Invidia diavolului şi a tuturor demonilor îi îndeamnă pe aceştia la 
căutarea pieirii oamenilor şi la lupta cu ei, mai ales, în timpul rugăciunii 
robilor lui Dumnezeu, căci, prin rugăciunea corectă, omul poate dobândi 
şi dobândeşte tot binele. 

Ordinea în lupta vrăjmaşului este următoarea: 1. Gândurile plăcute 
- prin luarea aminte la ele, mintea îşi pierde libertatea. 2. Gândurile 
păcătoase - mintea, pierzându-şi libertatea din pricina primelor gânduri, 
este biruită şi de cele din urmă. De aici regula generală: în timpul 
rugăciunii trebuie respins orice gând. 

Legea înrudirii păcatelor - neîncetarea luptei vrăjmaşului, întețirea 
ei în timpul rugăciunii noastre. (Cuviosul Nicon, 21, pp. 24-25) 


Trebuie să păzim rodul rugăciunii. El se păgubeşte, se pierde 
foarte adesea din pricina vorbăriei deşarte îndată după rugăciune şi 
din pricina visării, care este tot vorbărie deşartă, dar dusă numai cu noi 
înşine. Tăcerea după rugăciune este foarte folositoare: ea ţine rugăciunea 
în minte, în inimă şi chiar pe buze, în auzul nostru lăuntric. (Cuviosul 
Nicon, 20, p. 22) 


Deoarece rugăciunea trebuie să fie primul lucru al călugărului, el 
trebuie să ştie ceea ce îl va întâmpina în timpul lucrării rugăciunii, pentru 
a săvârşi acest lucru de căpătâi cu izbândă. (Cuviosul Nicon, 20, p. 21) 


Fiecare lucru trebuie să-l începem chemând în ajutor numele lui 


Dumnezeu, căci îndeletnicirile sfințite prin rugăciune vor fi bineroditoare 
pentru mântuirea sufletului nostru. (Cuviosul Ilarion, 10, p. 179) 

Tu, probabil, înţelegi că, deşi trebuie să ne rugăm unul pentru 
altul, totuşi nu trebuie să atribuim rugăciunii noastre o putere 
miraculoasă, nu trebuie să credem că Domnul împlineşte întotdeauna 
cele cerute de noi. Această părere vine din mândrie şi duce la înşelare. 
(Cuviosul Ilarion, 10, p. 205) 


În toată vremea, orice aţi face — fie că staţi, fie că.mergeți, fie că 
lucraţi —, să rostiţi în inimă: „Doamne, miluieşte!” (Cuviosul Nectarie, 
13, p. 91) 


Roagă-te ca Domnul să Se sălăşluiască în inima ta. Atunci ea se va 
umple de o mare bucurie şi nici o durere nu va fi în stare să o tulbure. 
(Cuviosul Nectarie, 13, p. 93) 


Puterea rugăciunii nu stă în multa vorbărie, ci în sinceritatea 
suspinului de rugăciune. (Cuviosul Nectarie,.13, p. 98) 


Cel pe care îl cercetează Domnul prin grea încercare, prin necaz, 
prin pierderea celui iubit dintre cei apropiaţi, acela şi fără să vrea se roagă 
cu toată inima şi cu tot cugetul său, cu toată mintea sa. Prin urmare, 
izvorul rugăciunii fiecare îl are, dar se deschide fie prin adâncirea 
treptată în sine, după învățătura Părinților, fie dintr-odată, cu burghiul 
lui Dumnezeu. (Cuviosul Lev, 12, p. 185) 


Pentru ca oamenii să nu cadă în nepăsare şi să nu-şi pună nădejdea 
în ajutorul primit prin rugăciunea altora, starețul repeta, de obicei, zicala 
populară: „Dumnezeu te ajută, dar nu-ți bagă în traistă”. (Cuviosul 
Ambrozie, 1, Partea I, pp. 106-107) 


Deoarece rugăciunea este cea mai puternică armă împotriva 
vrăjmaşului nevăzut, el se străduieşte prin toate mijloacele să-l distragă pe 
om de la ea. Starețul ne-a relatat următoarea întâmplare: „Un monah de 
la Athos avea un graur vorbitor, pe care îl iubea foarte mult, amuzându- 
se cu vorbele lui. Dar era ciudat faptul că, îndată ce monahul începea să-şi 
săvârşească pravila de rugăciune, graurul începea să vorbească şi nu-l lăsa pe 
monah să se roage. Odată, în mărețul praznic al Învierii lui Hristos, monahul 
s-a apropiat de colivie şi a spus: «Grăuraşule, Hristos a înviat!». lar graurul 
a răspuns: «Ce nenorocire pe capul nostru că a înviat», şi îndată a murit, iar 
în chilia monahului s-a răspândit o duhoare insuportabilă. Atunci a înțeles 
monahul greşeala sa şi s-a căit”. (Cuviosul Ambrozie, 1, Partea I, p. 107) 

Trebuie să citim şi rugăciuni, şi acatiste, iar uneori şi psalmi. Dar, 
dacă există rugăciune lăuntrică, atunci trebuie să ne oprim şi să ne rugăm 
cu duhul. Iar dacă nu există o asemenea rugăciune, să citim rugăciuni. 
(Cuviosul Ambrozie, 1, Partea a II-a, p. 10) 


Pe o insulă trăiau trei pustnici care aveau la ei o icoană cu trei 
sfinți. Şi, pentru că erau oameni simpli, neînvățaţi, se rugau înaintea 
acelei icoane nu altfel decât rostind o rugăciune simplă, după mintea lor: 
„Trei noi, trei voi, miluiți-ne pe noi”. Şi aşa rosteau fără încetare numai 
această rugăciune. Lângă acea insulă au acostat nişte călători, iar stareții 
i-au rugat pe aceia să-i înveţe şi pe ei să se roage. Călătorii s-au apucat să-i 
înveţe rugăciunea „Tatăl nostru” şi, după ce au terminat, au plecat mai 
departe pe mare cu corabia lor. Dar, îndepărtându-se nu prea mult de 
țărm, deodată au văzut că cei trei stareți pe care îi învățaseră să se roage 
alergau după ei pe apă şi strigau: „Opriţi-vă, căci am uitat rugăciunea 
voastră”. Văzându-i mergând pe apă, călătorii s-au minunat şi, fără să se 
oprească, le-au spus numai: „Rugaţi-vă aşa cum ştiţi”. Stareţii s-au întors 
şi au rămas la rugăciunea lor. (Cuviosul Ambrozie, 1, Partea a II-a, p. 59) 


Rostiţi „Tatăl nostru”, dar să nu mințiți atunci când ziceți: „Şi 
ne iartă nouă greşelile noastre, precum şi noi iertăm greşiților noştri . 
(Cuviosul Ambrozie, 1, Partea a II-a, p. 69) 


Femeia trebuie să se roage cu capul acoperit. (Cuviosul Ambrozie, 
1, Partea a Il-a, p. 71) 


Când ceasurile bat, trebuie să te închini, rostind rugăciunea: 
„Doamne lisuse Hristoase, Fiul lui Dumnezeu, miluieşte-mă pe mine, 
păcătoasa”. După cum scrie Sfântul Dimitrie de Rostov, miluieşte-mă, 
pentru că a mai trecut un ceas şi moartea este mai aproape. Poţi să nu te 
închini de fiecare dată, ci să ţii cont de cine este în preajmă, căci atunci nu 
este nevoie, dar trebuie să faci rugăciunea în minte. (Cuviosul Ambrozie, 
1, Partea a Il-a, p. 71) 


Este bine să ne rugăm înainte de răstignire, aducându-ne aminte 
de suferințele Mântuitorului: de scuipări, de ocări, de bătăi; astfel duhul 
se va smeri. (Cuviosul Ambrozie, 23, Partea a II-a, p. 98) 


Sfinții Părinţi îl învaţă pe cel ce preferă rugăciunea în locul altor 
activități că un asemenea credincios trebuie să părăsească şi prietenia 

obişnuită a vizitatorilor săi dinainte, căci altfel nu poate avea izbândă în 
lucrarea sa, părăsind convorbirea cu Dumnezeu şi discutând cu oamenii 
despre lucruri deşarte, iar uneori şi fără folos şi vătămătoare. (Cuviosul 
Ambrozie, 23, Partea a III-a, p. 27) 


Îmi scrii că îţi doreşti să te rogi şi iar să te rogi: roagă-te pentru 
tine, căutând numai mila şi voia lui Dumnezeu, fie că eşti în biserică, fie 
că nu eşti în biserică, fie că mergi, fie că stai, fie că te odihneşti, roagă-te: 
Doamne, miluieşte-mă după cum ştii şi voieşti Tu. (Cuviosul Ambrozie, 
23, Partea a III-a, pp. 38-39) 


Cel ce are râvnă pentru rugăciune trebuie să țină totdeauna minte 
cuvintele Domnului: Nu oricine Îmi zice: Doamne, Doamne, va intra în 
împărăția cerurilor, ci cel ce face voia Tatălui Meu Celui din ceruri (Matei 
7: 21). lar voia Tatălui Ceresc este exprimată în poruncile evanghelice, 
a căror împlinire este singura cale dreaptă către mântuire. Pe această 
cale trebuie să avem trei indicatoare: smerenia, mila şi dragostea, care se 
deosebesc numai prin denumire, însă calitatea lor este aceeaşi. Împotriva 
acestei treimi a virtuților, toată oastea diavolească nu poate sta (Filocalia, 
Partea a II-a, Callist şi Ignatie, cap. 73). (Cuviosul Ambrozie, 23, Partea a 
III-a, pp. 43-44) 


Cuviosul Marcu Ascetul, în Cuvântul despre pocăință, spune: 
adevărata lucrare pentru începători, pentru avansați şi pentru desăvârşiţi 
constă în: rugăciune, curățirea gândurilor şi răbdarea necazurilor ce îi 
lovesc. Fără acestea trei, este cu neputinţă a săvârşi celelalte virtuți. Nici 
rugăciunea însăşi, fără curățirea gândurilor şi fără răbdarea necazurilor, 
nu poate fi săvârşită. În această funie împletită în trei, dacă undeva se 
rupe un singur fir, se rup şi celelalte fire. Acelaşi lucru îl exprimă şi 
Apostolul Pavel: Fiţi îndelung răbdători față de toți. Bucurați-vă pururea. 
Rugaţi-vă neîncetat. Daţi mulțumire pentru toate, căci aceasta este voia lui 
Dumnezeu (| Tes. 5: 14, 16-18). lar Apostolul Iacov explică şi spune când 
trebuie să ne bucurăm, adică atunci când cădem în feluritele ispite ale 
necazurilor, prin care ni se încearcă credinţa şi totodată ni se curățesc 
păcatele. (Cuviosul Ambrozie, 23, Partea a III-a, p. 44) 


Dacă ai râvnă pentru rugăciune, citeşte mai des cele „Şapte 
cuvinte” ale Sfântului Macarie Egipteanul, după traducerile vechi. Acolo 
vei vedea şi vei afla că rugăciunea fără dragoste, smerenie şi răbdare este 
şubredă. Chiar dacă efectele rugăciunii se simt din când în când, totuşi, 

în lipsa dragostei, a smereniei şi a răbdării, ele pier degrabă. (Cuviosul 
Ambrozie, 23, Partea a III-a, p. 57) 


Rugăciunea întotdeauna este mai puternică dacă o rostim cu 
cuvintele psalmilor, nu cu cuvintele noastre. (Cuviosul Ambrozie, 23, 
Partea a III-a, p. 65) 


De la începători, Dumnezeu nu cere rugăciune neîmprăştiată: 
ea se dobândeşte prin multe osteneli şi după mult timp, aşa cum spun 
scrierile Sfinţilor Părinţi: „Dumnezeu dă rugăciune celui ce se roagă...” 
(Cuviosul Ilarion, 44) 


Roagă-te, deocamdată, cum poți şi cum ştii, aşteptând sfârşitul de 
la Pronia lui Dumnezeu. Ai încredere că Domnul te poate milui. El a venit 
nu pe cei drepți să-i mântuiască, ci pe cei păcătoşi să-i cheme la pocăință, 
precum Însuşi a declarat în Evanghelie, arătând câtă bucurie este în 
ceruri numai pentru un păcătos care se pocăieşte. Frica pe care o simţi în 
timpul rugăciunii socoteşte-o ispită de la vrăjmaşul, care se străduieşte 
să distragă de la rugăciune pe oricine doreşte să se roage. Când te apuci 
de rugăciune, îngrădeşte-te cu semnul crucii şi continuă să te rogi şi, la 
un moment dat, cu mila lui Dumnezeu, te vei izbăvi de această ispită, 
dacă te vei mânia mai puţin pe ceilalți şi te vei înfrâna de la osândire. 
Pe scurt, s-a spus: Prin multe suferințe trebuie să intrăm în împărăția lui 
Dumnezeu (Fapte 14: 22). Aceasta s-o ţii minte şi să te străduieşti să înduri 
toate neplăcerile şi necazurile care-ţi vin şi să ierți şi pe cel înțelept şi pe 
cel neînțelept, după cuvântul Domnului: iertați şi vi se va ierta (cf. Matei 
6: 14). lată ce înseamnă să lupți pentru mântuire. (Cuviosul Ambrozie, 23, 
Partea I, p. 179) 


Silirea de sine şi îndemnul la rugăciune sunt foarte necesare în 
nevoința rugăciunii. (Cuviosul Varsanufie, 5, p. 165, din 06.08.1910) 


Tu cauţi rugăciunea cea curată şi înfocată, care se dobândeşte în 
timp şi prin multă smerenie. (Cuviosul Macarie, 24, Vol. 6, p. 42) 


Nimeni dintre voi să nu spună: „Acum trăiesc cum pot, iar când 
voi avea condiții corespunzătoare, atunci mă voi ruga”. Dar, oare, poți fi 
tu încredințat că mâine vei mai fi în viață? Citeşte volumul 3 al lui Ignatie 
Brianceaninov. Trebuie să nu uiţi că numai ziua de azi îţi este dată. Nu trebuie 
să-ți pui nădejdea în ziua de mâine. Ține minte totdeauna: Iată acum vreme 
potrivită, iată acum ziua mântuirii (Il Cor. 6: 2). (Cuviosul Nicon, 8, p. 326) 

Îmi scrii că nu simţi osârdie şi căldură la rugăciune. Cu voia lui 
Dumnezeu se întâmplă acest lucru, ca să ne smerim, iar uneori se îngăduie 
aceasta şi pentru că l-am osândit pe aproapele sau ne-am îngâmfat. 
Trebuie să te smereşti mai mult şi să te socoteşti nevrednică de darul lui 
Dumnezeu şi să te sârguieşti mai mult la rugăciune. Dar să renunțţi la 
rugăciune, nu trebuie nicidecum. Pentru răbdarea ta, Domnul nu te va 
lăsa. Dacă răspunsurile şi sfaturile răposatului stareţ sunt pe potriva ta, 
urmează-le, chemând în ajutor rugăciunile lui. A dormi îmbrăcat este o 
regulă părintească veche şi mulți părinţi o recomandă. Poţi încerca. Dacă 
vezi că ai vreun folos, poţi urma această regulă. Dar, dacă din pricina 
neputinței ți se pare greu, poți renunța, mustrându-te pe tine însuți. 
(Cuviosul Iosif, 111) 


Dacă în timpul Liturghiei nu poți fi la biserică, scoală-te mai 
devreme şi citeşte câteva rugăciuni spre mângâierea ta. Nu te tulbura din 
pricina situaţiei tale incerte, ci aşteaptă cu răbdare ceea ce-ţi va orândui 
Pronia lui Dumnezeu. (Cuviosul Ambrozie, 23, Partea I, p. 183) 


Trebuie să înveți rugăciunea „Ocrotitoare osârdnică” (a icoanei 
Maicii Domnului din Kazan) şi să o zici în fiecare zi. Apoi Psalmul 90, 
„Cel ce locuieşte în ajutorul Celui Preaînalt...”, şi, de asemenea, să-l zici 
în fiecare zi, iar „Născătoare de Dumnezeu, Fecioară, bucură-te...” să zici 
dimineaţa şi seara de câte 12 ori. Această rugăciune are, de asemenea, 
mare putere. Propriu-zis, trebuie s-o zici o dată la fiecare ceas, însă 
batiuşka Ambrozie a spus să o zicem dimineaţa, pentru cele 12 ceasuri 
ale zilei, şi seara, pentru cele 12 ceasuri ale nopții. (Cuviosul Varsanufie, 5, 
p. 89, din 19.12.1908) 


„Născătoare de Dumnezeu, Fecioară” să rosteşti măcar cu 
închinăciuni până la brâu, aşa cum i-a spus însăşi Maica Domnului unei 
maici, arătându-i-se în vis, adăugând că aceasta este spre folosul ei. 
(Cuviosul Ambrozie, 1, Partea a II-a, pp. 69-70) 


„Născătoare de Dumnezeu” să zici de 12 sau de 24 ori pe zi. Ea este 
singura noastră Ocrotitoare. (Cuviosul Ambrozie, 1, Partea a II-a, p. 69) 


De cincisutime să vă ţineţi ca de un stâlp. Ea are mare putere. De ce? 


Aceasta este o taină, aceasta este legea vieții duhovniceşti în monahism. 
(Cuviosul Varsanufie, 5, p. 3, din 10.01.1908) 

Te plângi de viața ta împrăştiată şi de rugăciunea ta seacă, 
monotonă. Dacă noi va trebui prin răbdare să ne câştigăm sufletele 
noastre, şi în acest caz va trebui să adopți răbdarea. Rugăciunea înfocată şi 
mângâietoare este darul şi răsplata lui Dumnezeu, însă ea nu se dăruieşte 
atât pentru lucrarea noastră, cât pentru smerenia noastră, dar, de vreme 
ce noi şi în lucrare suntem încă săraci, cu atât mai mult trebuie să ne 
smerim, iar răsplată să nu căutăm. Să ne rugăm cu rugăciunea vameşului 
care nu a căutat bucurie, ci a cerut milă pentru păcătos. Noi nu putem 
aprecia singuri rugăciunea noastră, dar să ne rugăm cu smerenie. Chiar 
şi atunci când nu avem bucurii, trebuie să ne smerim, să nu renunțăm la 
rugăciune şi să nu căutăm bucurii, căci, dacă vom dobândi toate acestea, 
putem cădea în înşelare, iar dacă vom răbda lipsa lor, putem dobândi 
milă. (Cuviosul Macarie, 24, Vol. 5, p. 706) 


Când nu aveţi mult timp pentru rugăciune, mulțumiţi-vă cu cât 
aveți, iar Dumnezeu va primi voinţa voastră; ţineţi minte că lui Dumnezeu 
Îi place să aveţi la rugăciune trăirea vameşului şi feriți-vă să puneţi preţ 
pe rugăciunea voastră: aceasta este lucrarea lui Dumnezeu, nu a noastră. 
(Cuviosul Macarie, 24, Vol. 1, p. 472) 


Supărarea ta pentru faptul că nu te-ai putut ruga cu înflăcărare 
şi cu osârdie este greşită... Cel smerit poate gândi vreodată că el se 
roagă bine? El îşi vede întotdeauna răutatea sa şi nu visează la înălțimea 
rugăciunii, ci strigă, precum vameşul, iar Dumnezeu este Cel care 
primeşte rugăciunea celor smeriţi şi pune preț pe ea, nu noi suntem cei 
care apreciază. (Cuviosul Macarie, 24, Vol. 1, p. 488) 


Când începeţi să faceți rugăciunea, vedeţi că ea este necurată şi 
ziceți: ce rugăciune este aceasta? E adevărat, este rea, totuşi nu este a 
fariseului, ci, după cât se pare, chiar dacă nu este întru totul a vameşului, 
totuşi este aproape de ea. Şi nu trebuie să renunțațţi la ea, ci să vă mustrați 
pentru întinăciunea ei şi să vă străduiți să scăpați de gânduri. Dacă veți 
renunţa la ea, ce folos veți dobândi? Acum, cel puţin, ne osândim pentru 
incorectitudinea ei şi poate că un cuvânt, pe care noi nu îl ştim, dar care 
ne smereşte, Îl poate îndupleca pe Dumnezeu. Însă, dacă vom renunţa la 
rugăciune, ne vom răci cu totul. (Cuviosul Macarie, 24, Vol. 1, p. 522) 


Rugăciunea este un asemenea lucru, încât, şi dacă trăieşti în 
mănăstire câțiva ani, tot nu înveţi să te rogi aşa cum trebuie, dar 
deocamdată roagă-te cum ştii şi cum poți, numai să ai cugetul vameşului. 
(Cuviosul Ambrozie, 23, Partea 1, p. 177) 

Să ne rugăm pentru dăruirea rugăciunii atente putem, dar să ne 
rugăm pentru dăruirea stărilor înalte de rugăciune, presupun că este 
greşit. Aceasta trebuie s-o lăsăm cu totul în voia lui Dumnezeu. Unii au 
cerut rugăciune de nivel înalt; Domnul, în nemărginita Sa milostivire, 
le-a dat-o, însă ea nu le-a fost de folos... (Cuviosul Varsanufie, 5, p. 166, din 
06.08.1910) 


Îmi scrii că te-ai rugat cu cuvinte din psalmi: Cercetează-mă, 
Doamne, şi mă cearcă... (Psalm 25: 2), şi după aceea ai simţit atacul puternic 
al vrăjmaşului. Pe viitor să nu te mai rogi aşa, cuvintele acestea ale lui 
David nu sunt pe măsura ta. Rugăciunea trebuie să fie potrivită cu măsura 
fiecăruia, trebuie să fie smerită şi chibzuită. Tu nu ai înţeles pentru ce 
te rogi, I-ai cerut Domnului să te încerce, iar când, după rugăciunea ta 
nesăbuită, Domnul ţi-a trimis încercarea, ai văzut că nu eşti bună de 
nimic şi că eşti neputincioasă. (Cuviosul Ambrozie, 23, Partea a III-a, p. 15) 


Îmi scrii că uneori, din pricina gândurilor hulitoare, nu te poți uita 
la icoană. Pentru ca gândurile să te lupte mai puţin, poți din când în când 
numai să te uiţi la icoane, dar trebuie să ştii că icoanele sunt numai pentru 
ochii cei trupeşti şi de aceea, când stăm la rugăciune, trebuie să ne amintim 
că stăm înaintea lui Dumnezeu. lar ca să ne închipuim icoana în minte, în 
nici un caz nu trebuie. (Cuviosul Ambrozie, 23, Partea a III-a, p. 96) 


Vrăjmaşul năvăleşte cu putere asupra voastră. Aceasta se vede din 
faptul că amândurora vă place să vă rugaţi, dar smerenia necesară pentru 
acest lucru, probabil, nu aţi dobândit-o. Reiese că prin rugăciunea voastră 
doar l-aţi întărâtat pe vrăjmaşul şi, neavând smerenia necesară, nu aveți 
arma necesară pentru a lupta împotriva lui. Cuviosul Filotei Sinaitul în 
Capitolul 13, spune: „Multă smerenie ne trebuie pentru paza minţii întru 
Domnul, mai întâi înaintea lui Dumnezeu şi apoi înaintea oamenilor (...), 
căci ducem luptă cu dracul mândriei”. Şi Cuviosul Isihie, prezbiterul, în 
Capitolul 20 spune că cel ce se nevoieşte trebuie în toată vremea să aibă 
în rugăciune atenţie şi smerenie: căci cu duhurile potrivnice ale mândriei 
duce el luptă, dar şi ajutorul lui Hristos în braţele inimii îl are, căci 
Domnul îi urăşte pe cei mândri. Citiţi singuri cele două capitole arătate în 
Partea a II-a a Filocaliei. Înainte de toate cercetaţi-vă inima şi vedeţi dacă 
nu cumva se ascund în suflet gândul şi părerea că trăiţi cât de cât mai bine 
decât ceilalți. Un asemenea gând descoperă clar în noi îngâmfarea, care 
vine din mândrie şi pentru care, după cuvântul Sfântului Isaac Sirul, este 
şi trimisă lupta desfrânării şi, odată cu această luptă, chinul din partea 
dracilor. (Cuviosul Ambrozie, 23, Partea a III-a, pp. 29-30) 

Toate aceste atacuri asupra ta, din partea celorlalți, provin 
din urzelile vrăjmaşului, ca să te împiedice să te ocupi cu rugăciunea 
neîmprăştiată. Răposatul egumen Antonie, fratele părintelui arhimandrit 
Moise, spunea: „Rugăciunea atentă a celui ce se roagă este un cuțit în gât 
pentru vrăjmaşul”. Tu însăţi ai observat acest lucru la sora ta de chilie, 
care din te miri ce se supără pe tine şi nu vrea să facă ceea ce trebuie, 
cu toate că te iubeşte. Cu atât mai mult trebuie să înţelegi acest lucru 
cu privire la ceilalți, că nu toți îți fac din răutate ceea ce-ţi fac, ci mai 
mult din insuflarea şi îndemnul vrăjmaşului, care vrea să te despartă de 
rugăciunea neîmprăştiată şi, odată cu aceasta, de dragostea de aproapele. 
lar dragostea aceasta, după cuvântul Apostolului, îndelung rabdă, este 
binevoitoare şi nu cade niciodată din bunăvoința față de fraţii (cf. 1 Cor. 
13: 4, 8) care sunt ispitiți de vrăjmaşul nostru comun, iar în parte şi de 
neputinţa lor. Dacă vei ţine minte cu tărie acest lucru, nu te vei tulbura în 
zadar. (Cuviosul Ambrozie, 23, Partea a III-a, pp. 49-50) 


Îmi scrii că în vremea rugăciunii ai porniri trupeşti şi gânduri 
murdare, hulitoare. Probabil că în vremea rugăciunii ţii atenția minţii 
înlăuntru foarte jos. Inima omului se află sub sânul stâng şi, dacă cel ce 
se roagă, ține atenţia inimii mai jos, atunci are loc pornirea trupului. Zi 
rugăciunea mai mult cu gura şi atunci te vei izbăvi de asemenea porniri; 
din pricina rugăciunii rostite cu gura, nimeni nu a căzut în înşelare, 
dar rugăciunea minţii, a inimii fără îndrumare este primejdios să o 
săvârşeşti. 

O asemenea rugăciune are nevoie de îndrumare, de nemâniere, de 
tăcere, de smerenie şi de mustrare de sine în orice situație neplăcută. De 
aceea, întotdeauna este mai sigur să rosteşti rugăciunea cu gura, deoarece 
noi suntem săraci în răbdare, smerenie şi nerăutate şi de aceea este nevoie 
de rugăciune, mai ales în vremea tulburării, şi pentru noi înşine, şi pentru 
cei ce ne supără: Doamne Iisuse Hristoase, Fiul lui Dumnezeu, miluieşte- 
ne pe noi, păcătoşii. (Cuviosul Ambrozie, 23, Partea a III-a, pp. 88-89) 


Rugăciunea din biserică 


Despre rugăciunea din biserică să ştiţi că ea este mai presus decât 
rugăciunea săvârşită acasă, căci este înălțată de o adunare întreagă de 
oameni, în cadrul căreia, poate, există multe rugăciuni foarte curate, aduse 
din inimi smerite către Dumnezeu, pe care El le primeşte ca pe o tămâie 
binemirositoare şi alături de care sunt primite şi ale voastre, măcar că 
sunt neputincioase şi neînsemnate. (Cuviosul Macarie, 24, Vol. 1, p. 127) 

Mai ales la biserică trebuie să mergem cu duh paşnic, căci nici 
rugăciunea nu este primită dacă avem ceva pe cineva sau am supărat pe 
cineva. (Cuviosul Macarie, 24, Vol. 3, p. 201) 


Este importantă rugăciunea din biserică. Cele mai frumoase 
gânduri şi sentimente tocmai în biserică vin; este adevărat, şi vrăjmaşul 
atacă mai tare în biserică, dar prin semnul crucii şi prin rugăciunea lui 
lisus îl alungaţi. Este bine să stai în biserică într-un colț întunecat şi 
să te rogi lui Dumnezeu. „Sus să avem inimile!” - glăsuieşte preotul, 
iar mintea noastră deseori umblă pe pământ, cugetând la lucruri 
nefolositoare. Luptaţi-vă cu acest lucru. (Cuviosul Varsanufie, 3, pp. 278- 
279, din 30.12.1912) 


În timpul cântării „Ceea ce eşti mai cinstită”, [Cuviosul Ambrozie] 
a stat cu capul aplecat aproape până la pământ. Când s-a terminat 
cântarea, batiuşka i-a spus cu asprime doamnei N.: „De ce nu ai făcut 
metanii şi ai stat aşa?” Ea a răspuns: ,, În lume întotdeauna fac şase metanii 
când se cântă „Ceea ce eşti mai cinstită”, dar aici mă jenez, nimeni nu 
face”. Batiuşka i-a spus iarăşi cu asprime: „Întotdeauna să faci metanii 
împreună cu fiica ta! Ce treabă aveţi voi cu faptul că nimeni nu face? Ştiţi 
că cineva a văzut cum în timpul cântării „Ceea ce eşti mai cinstită, însăşi 
Împărăteasa Cerească s-a arătat şi s-a apropiat de icoana ei? Să faceți 
întotdeauna metanii”. (Cuviosul Ambrozie, 1, Partea a Il-a, p. 106) 


Poate că nouă la rugăciune ne este de ajuns să spunem o singură 
dată: „Doamne, miluieşte!”, dar noi spunem şi de trei, şi de douăsprezece 
şi de patruzeci de ori. Aceasta o facem pentru cei suferinzi, care chiar nu 
pot rosti: „Doamne, miluieşte!” Aşadar, şi Biserica se roagă pentru ei. 
(Cuviosul Nectarie, 13, p. 93) 


Înşelarea în rugăciune 


Când îţi faci rugăciunea, (...) să ai mare smerenie şi amintirea 
păcatelor tale, rugându-te să fii miluită şi, cât poţi, să te păzeşti ca nu 
cumva să fii atrasă în părerea de sine şi să cauţi ceva înalt. Inşelarea este 
foarte aproape. (Cuviosul Macarie, 24, Vol. 3, p. 297) 


Cauţi înflăcărarea în rugăciune, din nebunie, şi, chiar dacă gândeşti 
că ai dobândit-o, fii încredințată că este înşelare. Îndreptează viaţa ta, 

fii smerită şi roagă-te cu smerenie, căci Dumnezeu primeşte rugăciunile 
celor smeriți. Când îţi prețuieşti singură rugăciunea, tot înşelare este. 
Într-o asemenea stare greşită, roagă-te ca Domnul să-ţi dea să-ţi îndreptezi 
viața şi să-ți vezi păcatele tale şi să nu osândeşti pe nimeni. (Cuviosul 
Macarie, 24, Vol. 5, p. 476) 


Neputinţelor sufleteşti şi trupeşti pe care mi le-ai descris, te-ai supus 
pentru că, fiind lipsit de experienţă, te-ai înălțat cu mintea la Tronul Sfintei 
Treimi şi ai contemplat Dumnezeirea cea nepătrunsă, după închipuirea 
omenească, cu chipuri şi asemănări şi de aceea, după cuvântul Sfântului 
Grigorie Sinaitul şi al Sfântului Simeon Noul Teolog, cei fără de experienţă 
cad în înşelare. Chipul rugăciunii cu vedenii şi înălțarea minţii la cer îl 
pot folosi numai cei despătimiţi, după timp îndelungat şi multă nevoinţă, 
dar cel mai mult prin smerenie şi ajutorul lui Dumnezeu, curățindu-se de 
necurăţiile patimilor, iar pentru începători şi neputincioşi, acest lucru este 
foarte primejdios şi duce la înşelarea vrăjmaşă, din pricina căreia sunt 
supuşi neputinţelor şi plăcerilor necuviincioase, după cum ne explică 
acest lucru Sfântul Apostol: Şi precum n-au încercat să aibă pe Dumnezeu în 
cunoştinţă, aşa şi Dumnezeu i-a lăsat la mintea lor fără judecată, să facă cele ce 
nu se cuvine (Rom. 1: 28). (Cuviosul Ambrozie, 23, Partea a III-a, p. 141) 


Văd la ce înălțime ai ajuns - când stai la rugăciune sau începi să te 
rogi în gând, nu îţi vine în minte nimic pământesc. Crezi că aceasta este 
adevărata rugăciune? Dimpotrivă, este adevărata înşelare, care te duce 
la înălțarea minţii şi, mai mult, te ridică la ceruri imaginare, dar eu te 
sfătuiesc să te rogi cu smerenie, să-ți vezi păcatele tale şi nicidecum să nu 
crezi că ai ajuns la acea rugăciune neîmprăştiată. Este clar că vrăjmaşul 
te lasă în pace şi nu te luptă, ca să te înşele prin înălțarea minții, iar 
lacrimile tale sunt greşite. „Cine nu gândeşte despre sine că este păcătos, 
rugăciunea aceluia nu este bineplăcută înaintea lui Dumnezeu” - scrie 
Sfântul Isaac (Cuvântul 55). (Cuviosul Macarie, 24, Vol. 6, pp. 127-128) 


În scrisoare (...) îmi scrii despre o deprindere înaltă, lăuntrică, 
despre rugăciunea minţii, că rugăciunea ta se lucrează singură şi la 
timp! Cumva aceasta nu seamănă cu adevărata lucrare şi prevesteşte 
mai mult o primejdie decât o izbândă duhovnicească. Măsura noastră 
duhovnicească — şi a mea, şi a ta — este încă mică: te sârguieşti spre 
cele înalte şi îmi scrii despre cele înalte, iar pe cele de jos le cam treci sub 
tăcere, spunând numai aşa, în treacăt, că uneori ai parte de necazuri, dar 
nu spui ce fel de necazuri. (Cuviosul Ambrozie, 23, Partea a III-a, p. 46) 

Rugăciunea neîmprăştiată 


Vă tulburați pentru că în vremea rugăciunii nu vă puteți aduna 
gândurile, ci vă împrăştiați: rugăciunea fără împrăştiere este lucrarea 
celor desăvârşiți, noi însă, cei neputincioşi şi care ne aflăm în luptă (cu 
patimile), trebuie să ne adunăm gândurile care rătăcesc şi să ne smerim 
atunci când ele vin şi nicidecum să nu ne tulburăm, căci tulburarea îi 
dă vrăjmaşului puterea de a se înarma mai mult împotriva noastră, iar 
smerenia îl alungă. Şi, dacă aţi avea totdeauna rugăciunea curată, fără 
împrăştiere, iarăşi nu ați scăpa de gândurile mândriei şi ale slavei deşarte, 
aduse de vrăjmaşul. Țineţi minte că Dumnezeu primeşte rugăciunea 
celor smeriți. (Cuviosul Macarie, 24, Vol. 1, pp. 426-427) 


Te împrăştii uneori la rugăciunea lui lisus. Este greu să nu te 
împrăştii niciodată. Aceasta aparține numai celor desăvârşiți, dar noi 
suntem oameni păcătoşi. Cu limba zici rugăciunea, dar în minte numai 
Dumnezeu ştie ce este şi de aceea crezi că ar trebui în acest caz să renunți 
la rugăciune. Nu, nu renunţa la ea. Mai bine să mănânci pâine uscată 
decât să rămâi de tot fără pâine. (Cuviosul Iosif, 11, p. 249) 


Rugăciunea cu lacrimi 


Îmi scrii că, în vremea rugăciunii, unele cuvinte te mişcă foarte 
mult şi repeți acele cuvinte de câteva ori, apoi te rogi cu cuvintele tale. 
Un asemenea mod de rugăciune nu este respins, dimpotrivă. Episcopul 
Teofan Zăvorâtul îndeamnă la o asemenea rugăciune. Sau doar plângi 
aşa, nerostind nimic. Totuşi trebuie să plângi măcar cu gândul că L-ai 
mâniat cu păcatele fără măsură pe Domnul şi să te temi de groaznica 
pedeapsă. (Cuviosul Iosif, 11, p. 249) 


În a doua ta scrisoare mi-ai descris rugăciunea pe care o faci cu 
lacrimi. După spusele celor experimentați în viața duhovnicească, dacă 
în vremea unei asemenea rugăciuni omul simte linişte şi pace în cuget, 
această stare este darul harului lui Dumnezeu şi, dacă în acest timp 
metaniile îl împiedică să se roage, poate renunța la ele. Însă trebuie în 
acelaşi timp să ţii minte că acesta este darul lui Dumnezeu, nu rodul 
ostenelilor şi străduințelor tale. Te poți convinge de acest lucru văzând 
că, atunci când starea aceasta trece, prin nici o străduinţă nu o mai poți 
aduce înapoi. De aceea, în asemenea cazuri, să cobori din ce în ce mai 

mult în adâncul smereniei, socotindu-te nevrednică de un asemenea dar 
ceresc datorită nenumăratelor tale păcate şi să ţii minte acest lucru: „Pe 
toți am întrecut cu păcatul; de la cine mă voi învăța pocăința? De voi 
suspina ca vameşul, mi se pare că voi îngreuia cerurile; de voi lăcrima 
ca păcătoasa, voi spurca pământul cu lacrimile; ci-mi dă mie iertarea 
păcatelor, Dumnezeule, şi mă miluieşte” (Octoih, glas 2, stihira în ziua 
de marți, la Utrenie, la stihoavnă). 

n acelaşi timp să mai ţii minte că celui căruia i s-a dat mult, i se şi 
va cere mult. De aceea, strigă către Domnul din toată inima ca să nu-ţi fie 
darul acesta spre osândă la Înfricoşătoarea Judecată. (Cuviosul Iosif, 107) 


Răceala ta la rugăciune să fie acoperită şi înlocuită de smerenie, 
în locul tulburării, pentru faptul că nu ai căldură şi lacrimi la rugăciune; 
lacrimile oamenilor superficiali sunt mai mult ca fumul; tu acum, neavând 
lacrimi, fără să vrei îți conştientizezi sărăcia, dar, dacă ai avea lacrimi, ai 
visa şi la bogăţia darurilor duhovniceşti; eu nu îţi acord laude pentru 
răceală, dar nu este sigur să-ți pui nădejdea în lacrimi, după cuvântul 
Sfântului loan Scărarul: „Să nu ai încredere în acele lacrimi care curg 
înainte de curățirea ta”; dacă te-ai smeri cu adevărat, atunci şi lacrimile ar 
putea apărea, aşa cum se spune şi în fericiri: după sărăcia duhovnicească 
vine plânsul (Matei 5: 3-4). (Cuviosul Macarie, 24, Vol. 6, p. 444) 


Rugăciunea inimii 


Rugăciunea este, în primul rând, verbală, în al doilea rând, lăuntrică, 
a inimii, şi, în al treilea rând, duhovnicească. Rugăciunea lăuntrică, a inimii 
o au foarte puțini, iar cei care au rugăciunea duhovnicească se întâlnesc şi 
mai rar. Rugăciunea duhovnicească este incomparabil mai înaltă decât cea 
lăuntrică, a inimii. Cei care o au încep să cunoască tainele naturii, ei văd 
totul în plan lăuntric, pătrund în sensul lucrurilor, nu pe latură exterioară. 
Ei sunt tot timpul răpiți într-un extaz duhovnicesc înalt, sunt cuprinşi de 
înduioşare duhovnicească, datorită cărora ochii lor deseori izvorăsc lacrimi. 
Extazul lor nu poate fi înţeles de noi. Extazul celor mai mari pictori, pe care 
îl putem avea şi noi, în comparaţie cu extazul lor duhovnicesc este nimic, 
căci el este sufletesc. lar Cuviosul Isaac Sirul mai vorbeşte despre al patrulea 
mod de rugăciune, de rugăciunea care trece dincolo de graniţele conştiinţei 
noastre... Ce rugăciune este aceasta, eu nu ştiu. Probabil a avut-o numai 
Sfântul Isaac Sirul. (Cuviosul Varsanufie, 5, p. 113, din 10.05.1909) 

Starea până la dobândirea rugăciunii lăuntrice este haotică, 
îngrozitor de grea. Cântatul la vioară, dacă ştie cineva să cânte, este foarte 
plăcut, dar, când învaţă să cânte la vioară, sunetele sunt ucigătoare. Aşa 
este şi această stare, ca acordarea unui instrument muzical, ca gama de 
început. Instrumentul este gata, pianul este deschis, înaintea noastră se 
înfăţişează un şir de clape albe, dar artistul nu este prezent. Cine este 
acest artist? Dumnezeu. Noi trebuie să ne nevoim, iar Domnul, după 
făgăduinţa Sa: Şi vom veni la el şi vom face locaş la el (loan 14: 23), va veni la 
noi şi instrumentul nostru va cânta... Despre această muzică se vorbeşte 
deseori în psalmi: Tăria mea şi lauda mea este Domnul... (Psalm 117: 14). Îl 
voi lăuda şi voi cânta Domnului (Psalm 26: 11). Cânta-voi Dumnezeului meu 
cât voi trăi (Psalm 145: 2). 


Această cântare este negrăită. Pentru a o dobândi, merg oamenii 
în mănăstire şi o dobândesc, însă unul, după 10 ani, altul, după 15 ani, 
iar altul, după 40 de ani. (Cuviosul Varsanufie, 5, p. 78, din 05.11.1908) 


Îmi scrii că, pierzând rugăciunea inimii, ai rămas de-a dreptul 
dezarmată. Eu ţi-am scris deja că, în toate ispitele tale şi în toate lucrurile 
neobişnuite care ți se întâmplă, nu trebuie să renunți la rugăciune. Dacă 
nu te poți ruga cu inima, roagă-te cu mintea sau cu gura: oricum te-ai 
ruga, numai să nu renunți la rugăciune. La tunderea în monahism i se 
spune fratelui că trebuie să aibă totdeauna numele Domnului lisus în 
minte, în inimă, în cuget şi în gură. Dar în tine se observă o încăpățânare 
nepotrivită de a avea neapărat rugăciunea inimii şi, când nu o ai, rămâi 
complet fără rugăciune. Îmi scrii că, atunci când cu osteneală ai izbutit 
să găseşti locul inimii, a început să te lupte osândirea aproapelui. Tocmai 
acest lucru demonstrează că rugăciunea ta este încă greşită, pentru că 
roadele rugăciunii adevărate sunt smerenia şi dragostea de aproapele. 
(Cuviosul Ambrozie, 23, Partea a III-a, p. 15) 


Cu privire la rugăciunea minții şi a inimii, de care eşti atât de 
atrasă, îți spun că vrăjmaşul nostru sufletesc nu se ridică atât de mult 
împotriva nici unei virtuți ca împotriva rugăciunii, mai ales a rugăciunii 
minţii şi a inimii, şi prin toate mijloacele îl stârneşte pe om la mânie şi 
la ură împotriva celorlalți, care în nebunia lor şi totodată din îndemnul 
vrăjmaşului ne împiedică să ducem o viaţă atentă. Cuviosul Ilie Ecdicul 
scrie: „Dacă te rogi aşa cum se cuvine, aşteaptă şi ceea ce nu se cuvine”, 
adică tulburarea, care vine din mânie (Filocalia, Partea a IV-a). (Cuviosul 
Ambrozie, 23, Partea a III-a, p. 42) 


327 


În scrisoarea ta îmi descrii cum te-a îndemnat cugetul să te rogi ca 
Domnul să-ţi coboare mintea în inimă. Însă la nici unul dintre Sfinţii Părinți 
nu vedem ca cineva dintre ei să se fi rugat cu o asemenea rugăciune. Este 
mai de folos să te rogi cu smerenie aşa: „Doamne, miluieşte-mă după 
cum ştii Tu! Cu judecăţile, pe care le ştii, rânduieşte-mi cele ce-mi sunt 
de folos!” Domnul ne-a poruncit să ne rugăm aşa: „Tatăl nostru, fie voia 
Ta”. Însă nicăieri nu se spune că ne putem ruga aşa: „Fie voia noastră!” 
lar la tine, în toate, chiar şi în rugăciune se vede că vrei neapărat să se 
facă după voia ta, sau după îndemnul vrăjmaşului. (Cuviosul Ambrozie, 
23, Partea a III-a, p. 16) 


Simţirea la rugăciune 


În vremea rugăciunii nu ne este de folos să tindem către simțiri 
înalte. Trebuie numai să pătrundem sensul cuvintelor rostite, să ne rugăm 
cu atenţie şi, cu timpul, Domnul ne va da şi vederea duhovnicească, şi 
înduioşarea inimii. (Cuviosul Nicon, 8, pp. 317-318) 


Mângăâierea pe care o ai la rugăciune nu este o noutate: nu o dată, 
ci, poate, de o sută de ori îţi spusesem: osteneşte-te, îndură şi atunci 
Însuşi Dumnezeu te va mângâia. Îți mai spun: păstrează rugăciunea, şi 
nu numai Roma şi Ierusalimul, ci Însuşi Cel ce S-a răstignit pentru noi va 
veni la tine împreună cu Preacurata Lui Maică. lată explicația: Domnul 
îi trage la Sine pe cei îndărătnici şi laşi tocmai în acest mod. Altfel, ei ar 
cârti degrabă şi împotriva lui Dumnezeu, şi a părinţilor lor, şi a tuturor 
celor apropiați pentru faptul că au pierit. Dar acum tu însăţi vezi că nu 
în zadar te-ai trudit şi că eu nu te-am înşelat. Aceasta este prima parte. 
Urmează a doua. Această mângâiere te-a convins că există Dumnezeu şi 
există răsplată, apoi ea va pleca de la tine şi Domnul va căuta la tine să 
vadă dacă eşti roaba Lui credincioasă sau vicleană, iubitoare de plăceri, 
roabă cumpărată, care Îl iubeşte pe Domnul numai atunci când El o 
mângâie. Tocmai atunci să arăţi dragostea sinceră a logodnicei Lui, care 
nu poate fi mituită. Însă aceasta iarăşi va trece. Şi iarăşi va străluci raza 
mângâ:ierii. Şi tocmai în acest mod îi învață Domnul pe iubiții Săi. Dar, 
vai ție, dacă te vei înălța, crezând că eşti bogată, de vreme ce eşti săracă!... 
(Cuviosul Anatolie, 7, pp. 127-128) 


Voi, după ce ați gustat dulceața şi mângâierea care vin din 
rugăciune datorită milei lui Dumnezeu, acum, negăsind acest lucru în 

sinea voastră, vă tulburați, vă mâhniţi, vă socotiți vrednici de această 
pierdere şi nepăsarea voastră este adevărata pricină. Însă eu găsesc aici 
şi Pronia lui Dumnezeu, care a luat de la voi această mângâiere, pentru 
că nu v-aţi biruit patimile şi nu v-aţi curățit inimile şi nu se poate să 
păstraţi această bogăţie fără nenorocire! Şi faptul că ea nu vi se dă este 
spre folosul vostru, ca să nu cădețţi în înşelare. (Cuviosul Lev, 124) 


După părerea dumneavoastră, în timpul rugăciunii ați simțit 
o contradicţie în sentimente. Aţi simţit aceasta pentru că, atunci când 
făceați metanii, trupul era în mişcare şi în trup ați simțit pornire şi luptă, 
pentru că mintea v-a ajutat prea puțin, la fel şi puterile sufleteşti (...), 
din pricina slăbiciunii, v-au ajutat puţin. Dar, când ascultați cu mintea 
şi sufleteşte vă pironiţi în rugăciune, atunci Domnul cel Atotmilostiv vă 
ajută simţitor. (Cuviosul Lev, 242) 


Rugăciunea lui lisus 


Rugaţi-vă cu râvnă Domnului Dumnezeu şi inima voastră rece 
încălziți-o cu Preadulcele Lui Nume, căci Dumnezeul nostru este foc. 
Numai chemarea numelui Lui distruge fanteziile cele necurate şi inima 
o aprinde către toate poruncile Lui. Şi de aceea chemarea în rugăciune a 
Preadulcelui Lui Nume ţrebuie să fie suflarea sufletului nostru, trebuie să 
fie mai deasă decât bătăile inimii noastre. (Cuviosul Antonie, 22, p. 284) 


Cuvintele psalmilor, repetarea întreită a cuvintelor: Înconjurând 
m-au înconjurat şi în numele Domnului i-am înfrânt pe ei (Psalm 117: 11), le 
înțeleg pe deplin toți lucrătorii rugăciunii lui lisus, chiar dacă nu li le-ar 
tâlcui nimeni. Ei înțeleg că este vorba despre rugăciunea lui lisus. Acesta 
este unul din cele mai clare locuri în care se vorbeşte despre rugăciunea lui 
lisus; asemenea locuri sunt foarte multe în Psaltire. (Cuviosul Varsanufie, 
5, p. 156, din 24.05.1910) 


Cum Îl putem vedea pe Hristos? Calea către acest lucru este 
posibilă: rugăciunea neîncetată a lui lisus, care şi singură este în stare a-L 
sălăşlui pe Hristos în sufletele noastre. (Cuviosul Varsanufie, 3, p. 123, din 
12.04.1911) 


Întrebare: „Când facrugăciunea lui lisus sau săvârşesccincisutimea, 
sunt foarte împrăştiat, mintea zboară de la un lucru la altul şi se plimbă 
peste tot, numai în cuvintele rugăciunii nu este”. 

Răspuns: „Totuşi gura se sfințeşte cu numele Domnului Iisus 
Hristos”. (Cuviosul Varsanufie, 5, p. 56, din 28.06.1908) 


Noi avem o singură sabie - rugăciunea lui lisus. Se spune: „Să-i baţi 
cu această sabie pe vrăjmaşii nevăzuțţi, căci nu există armă mai puternică 
nici în cer, nici pe pământ”. (Cuviosul Varsanufie, 5, p. 59, din 07.07.1908) 


Calea rugăciunii lui lisus este cea mai scurtă, cea mai uşoară cale. 
Dar să nu cârteşti, căci oricine merge pe această cale are parte de necazuri. 
Te-ai hotărât o dată să mergi pe această cale, mergi, dar nu cârti dacă ți 
se întâmplă greutăţi, necazuri - trebuie să le rabzi. (Cuviosul Varsanufie, 
5, p. 77, din 02.11.1908) 


Pentru a avea totdeauna în minte pomenirea lui Dumnezeu, 
pentru aceasta este rugăciunea lui lisus. (Cuviosul Varsanufie, 5, p. 24, din 
08.02.1908) 


Rugăciunea cu numele lui lisus este testamentul, porunca lui 
Hristos Însuşi. La tunderea în monahism se depune votul rugăciunii 
lui lisus. Votul rămâne vot şi trebuie să fie împlinit. Potrivit votului, 
călugărul trebuie întotdeauna să aibă numele lui lisus pe buze, în minte 
şi în inimă, sau, ca să spun aşa, toată viaţa lui să o umple cu rugăciunea 
lui lisus. Nu este de ajuns dacă în lucrarea rugăciunii călugărul se 
limitează la citirea sau pregătirea unui anumit număr de rugăciuni. 
Trebuie să sfințească orice lucru cu rugăciunea, ca să nu piardă starea 
de rugăciune în timpul treburilor şi îndatoririlor lumeşti la care trecem 
din necesitate, după rugăciune, şi care ocupă complet timpul zilei şi al 
nopții de la o pravilă de rugăciune la cealaltă: de la cea de dimineaţă la 
cea de seară. Cine lasă rugăciunea şi nu apelează la ea şi o uită, iar după 
săvârşirea pravilei de rugăciune se dedă imediat deşertăciunilor, acela 
degrabă pierde starea de rugăciune, iar mintea şi inima i se umplu de 
deşertăciuni. Tocmai pentru a nu se întâmpla acest lucru este nevoie să 
săvârşească rugăciunea lui lisus în vremea oricărui lucru, cel puţin, să se 
silească spre ea. Despre aceasta, Sfinţii Părinți au vorbit mult şi în chip 
minunat... La aceste cuvinte despre rugăciune trebuie să luăm aminte. 
Lucrarea rugăciunii este cea dintâi. Rugăciunea ne mângâie în necazuri, 
rugăciunea nu ne lasă să deznădăjduim, rugăciunea ne păzeşte de 
păcat şi nici nu poți număra toate roadele şi efectele ei. Cuviosul Marcu 
Ascetul spune: „Dacă spunem sau facem ceva fără să cerem ajutorul lui 
Dumnezeu prin rugăciune, totul se va dovedi în cele din urmă fie greşit, 

fie vătămător: noi ne supunem practic mustrării tainice” (Capitolul 108: 
Despre cei ce vor să se îndreptățească din faptele lor). lată ce importanţă are 
rugăciunea!... 

În timpul privegherilor mănăstireşti, mai ales, este uşor să ne 
deprindem cu rugăciunea lui lisus. 

Trebuie să gândim smerit despre noi înşine şi cu smerenia să 
îmbinăm orice lucrare a noastră, însă smerenia falsă, exprimată în scuzele 
pentru lenea noastră şi lipsa dorinţei de a ne nevoi, să o alungăm cât mai 
departe: „Cum să facem noi, păcătoşii, acest lucru? Aceia erau oameni 
sfinți...” Aşa se întâmplă să-i auzim zicând pe aceia care nu vor să se 
ostenească pentru mântuirea lor. Le putem răspunde: da, este adevărat, 
dar şi sfinţii, foarte adesea, au fost înainte mari păcătoşi şi au devenit 
sfinți nevoindu-se, de aceea să te socoteşti păcătos - trebuie, dar, în 
acelaşi timp, sileşte-te spre bine. Şi vei avea folos. Îndreptățirea de sine 
este rădăcina răului. (Cuviosul Nicon, 21, pp. 27-29) 


Ai fost biruită la Utrenie de somn şi, ca să alungi moțăiala, ai făcut 
rugăciunea lui Iisus cu închinăciuni mici. În timpul rugăciunii lui Iisus nu 
trebuie să faci închinăciuni; rugăciunea trebuie să fie săvârşită la fiecare 
suflare, dar acest lucru să nu fie observat de ceilalți. Şi închinăciunile 
mici trebuie să le faci la vremea lor, numai atunci când sunt rânduite 
(vezi în Regulament). (Cuviosul Ilarion, 47) 


Rugăciunea lui lisus, după învățătura Sfinţilor Părinţi, se cuvine a 
fi săvârşită fie că omul merge, fie că şade, că stă culcat, că bea, că mănâncă, 
că discută sau se ocupă cu lucrul mâinilor; cine poate în toate aceste 
situații să rostească rugăciunea lui lisus cu smerenie, acela nu trebuie să 
renunțe la ea, iar pentru renunțare să se mustre pe sine şi să se căiască cu 
smerenie, dar să nu se tulbure, pentru că tulburarea, oricum ar fi ea, este 
semnul mândriei ascunse şi arată nepriceperea şi neiscusința omului în 
săvârşirea lucrului său. (Cuviosul Ambrozie, 23, Partea a II-a, p. 83) 


Îmi scrii că în rugăciunea lui lisus te poticneşti oarecum la 
cuvintele „miluieşte-mă pe mine, păcătoasa”; acest lucru arată că înainte 
săvârşeai această rugăciune fără smerenia cuvenită, căci, fără smerenie, 
rugăciunea noastră nu este plăcută lui Dumnezeu. De aceea sileşte-te 
să accentuezi cuvântul „păcătoasa”, dându-i sensul cuvenit. (Cuviosul 
Ambrozie, 23, Partea a II-a, p. 87) 

Pe vrăjmaşul şi gândurile rele, care îți provoacă ispite, să le alungi 
cu rugăciunea: „Doamne lisuse Hristoase, Fiul lui Dumnezeu, miluieşte- 
mă pe mine, păcătosul”. Rugăciunea aceasta poate fi săvârşită în timpul 
oricărei îndeletniciri. (Cuviosul Nectarie, 13, p. 174) 


La rugăciune să te sileşti cât poți, pomenind cele ce le-ai spus la 
călugărie îndată ce ţi s-au dat metaniile: „lată, soro, sabia duhului. Să 
ai în toată vremea în minte, în gură, în cuget şi în inimă: Doamne Iisuse 
Hristoase, Fiul lui Dumnezeu, miluieşte-mă pe mine, păcătoasa”. Să păzeşti 
această rânduială şi, pe cât îţi va fi cu putinţă, să rosteşti astfel rugăciunea, 
uneori cu mintea, alteori cu gura, iar când vei fi liberă, şi cu inima, dacă te 
va ajuta Dumnezeu. lar în neputinţe şi greşeli să te căieşti şi să te smereşti, 
dar să nu te tulburi. (Cuviosul Ambrozie, 23, Partea a III-a, p. 121) 


Pentru a-i îndemna la deprinderea acestei rugăciuni pe cei leneşi 
şi plictisiți, batiuşka ne-a relatat următoarea istorisire despre puterea 
numelui lui lisus: „Un iubitor de Dumnezeu avea un graur, care învățase 
să vorbească şi care, auzind tot timpul rugăciunea rostită de stăpânul lui 
— «Doamne lisuse Hristoase, Fiul lui Dumnezeu, miluieşte-mă pe mine, 
păcătosul» - se obişnuise şi el să o repete. Odată, într-o vară a zburat prin 
fereastra deschisă în stradă, iar acolo a venit în zbor asupra lui un uliu, însă 
graurul, după obicei şi de frică a spus rugăciunea lui lisus şi îndată uliul a 
plecat de la el. Astfel, rugăciunea rostită chiar şi fără a fi înțeleasă a slujit la 
izbăvirea de grabnica nenorocire”. (Cuviosul Ambrozie, 1, Partea 1, p. 106) 


În chilie să ziceți cu gura rugăciunea: „Doamne lisuse Hristoase, 
Fiul lui Dumnezeu, miluieşte-mă pe mine, păcătoasa” . Sau: „Dumnezeule, 
curățeşte-mă pe mine, păcătoasa”. lar în biserică: „Doamne, miluieşte”. 
Şi să ascultați mai mult ceea ce se citeşte. lar dacă nu auziţi, să ziceți tot 
rugăciunea: „Doamne Iisuse Hristoase, Fiul lui Dumnezeu, miluieşte-mă 
pe mine, păcătoasa ”. (Cuviosul Ambrozie, 1, Partea a II-a, pp. 70-71) 


Referitor la rugăciunea lui lisus, v-am scris să osăvârşiți cu smerenie, 
să nu vă lăsați atras de părerea de sine şi să vă nevoiţi întru poruncile lui 
Dumnezeu; Domnul să vă păzească de înşelarea vrăjmaşului şi să vă dea 
să cunoaşteţi calea cea adevărată. (Cuviosul Macarie, 24, Vol. 3, p. 454) 


De rugăciunea lui lisus, pe care o aveai, te-ai depărtat datorită 
discuțiilor cu ceilalți. Este clar că nu observi că ai părere bună despre 
tine, dar spre folosul tău îţi este arătată neputinţa, ca să te smereşti. Cine 


332 


Filocalia de la Optina 


foloseşte această sabie duhovnicească trebuie să fie smerit, căci numai 
atunci ea îi loveşte pe vrăjmaşi, iar fără ea mulţi cad în înşelare. Te 
sfătuiesc să nu tinzi către o asemenea înălțime. Ci, atunci când eşti liberă, 
când ai porniri pătimaşe şi în neputințe, să-L chemi pe Dumnezeu prin 
această rugăciune cu smerenie. (Cuviosul Macarie, 24, Vol. 1, pp. 492-493) 


Despre pomenirea lui lisus, îmi scrii că nu o ai întotdeauna şi nu ai 
trăirile pe care le aveai înainte, despre care ţi-am scris mai sus; rugăciunea 
lui lisus, când este săvârşită cu smerenie, se înrădăcinează, dar, îndată ce 
mintea este atrasă în părerea de sine, atunci fie se depărtează de rugăciune, 
fie cade în înşelare. Pe lângă rugăciune, nevoieşte-te întru porunci şi nu 
căuta înflăcărarea: aceasta înalță, iar poruncile smeresc. „Este primejdios să 
cauţi trăiri înalte înainte de vreme”. (Cuviosul Macarie, 24, Vol. 3, p. 449) 


Tu, M.M,, te plângi de tine şi zici că întotdeauna, îndată ce începi 
să faci rugăciunea lui lisus, adormi şi din pricina acestui lucru te tulburi; 
nu trebuie să te tulburi, mai bine să adormi cu rugăciunea decât cu vreun 
gând rău. lar dacă vrei să o săvârşeşti cu mai multă trezvie, săvârşeşte-o 
mai devreme. Fereşte-te să cauţi în tine stări înalte şi lasă-te condusă de 
smerenie, socotindu-te a fi o zdreanţă, un gunoi... (Cuviosul Macarie, 24, 
Vol. 4, pp. 121-122) 


Mai bun decât toate cruciulițele şi purtătorii de cruce, decât toate 
portretele şi originalele lor, este să zugrăvim pe inima moale a tinerilor 
Numele cel Preadulce al lui lisus, rugăciunea aceasta mică şi plină de 
lumină: „Doamne lisuse Hristoase, Fiul lui Dumnezeu, miluieşte-mă pe 
mine, păcătosul”. Şi atunci va fi veselie nesfârşită, mai presus de toate 
bucuriile. Atunci când lisus Se va întări în inimă, nu-ţi vei mai dori nici 
Roma, nici lerusalimul. Căci Însuşi Împăratul împreună cu Preamărita Sa 
Maică şi cu toți îngerii şi sfinţii vor veni la tine şi Îşi vor face locaş la tine. Şi 
vom veni la el şi vom face locaş la el (loan 14: 23). (Cuviosul Anatolie, 7, p. 184) 


Numai să nu uiţi ce este cel mai important - testamentul meu 
către tine: „Doamne lisuse Hristoase, Fiul lui Dumnezeu, pentru 
rugăciunile Născătoarei de Dumnezeu, miluieşte-mă”. Ştiu că lucrul 
acesta la început este greu, dar după aceea vei vedea lumină şi bucurie. 
lar fără această lucrare, viaţa călugărească este grea şi monotonă, dacă 
durează. E adevărat, este greu, dar nu ai nevoie de nimic deosebit aici. 
Nu ai nevoie nici de cărți, nici de lumânări, nici de timp. Fie că stai, fie că 
mergi, fie că mănânci, poți zice tot timpul: Doamne lisuse Hristoase, Fiul 
lui Dumnezeu, miluieşte-ne pe noi! (Cuviosul Anatolie, 7, pp. 184-185) 

Din toate puterile să te străduieşti să păstrezi rugăciunea lui lisus 
— ea este toată viața noastră, toată frumuseţea, toată mângâierea; faptul 
că la început este greoaie, toți îl ştim, dar după aceea este neprețuită, 
îmbucurătoare şi mult iubită. (Cuviosul Anatolie, 7, p. 204) 


Lucrează după putere, lucrează cu smerenie şi cu mustrare de sine 
şi vei deprinde şi vei iubi rugăciunea, aşa încât nici cu forța nu vei putea 
fi desprins de ea. Deoarece este dulce şi aducătoare de bucurie. (Cuviosul 
Anatolie, 7, p. 47) 


Fii gata să întâmpini necazuri. Căci pe toți cei care se îndrăgostesc 
de rugăciunea lui lisus, vrăjmaşul niciodată nu-i lasă fără încercare, ci 
neîncetat se răzbună pe ei — fie prin cei bătrâni, fie prin cei tineri — şi 
neîncetat le provoacă necazuri. (Cuviosul Anatolie, 7, p. 49) 


lar a face rugăciunea lui lisus este cu neputinţă să te deprinzi 
imediat. Străduieşte-te numai să nu uiţi de Dumnezeu şi căieşte-te pentru 
uitare şi împrăştiere. (Cuviosul Anatolie, 7, p. 63) 


Îți voi vorbi despre rugăciunea lui Iisus. Şi slavă Ție, Doamne, 
Care îngădui neputinţele noastre! 

Deocamdată îţi este cu neputinţă să o săvârşeşti tot timpul. Căci, 
până când omul nu va gusta că bun este Domnul, este greu să-L aibă tot 
timpul în inimă pe lisus. Dar şi după aceea, ce va fi, slavă lui Dumnezeu! 
Înseamnă că, atât timp cât poţi face rugăciunea, să nu o laşi. Iar principalul 
- în timpul rugăciunii să te socoteşti nevrednică de a rosti numele cel 
fără de încetare slăvit în ceruri şi pe pământ de îngeri şi de oameni. lar 
necazurile să le aduni ca pe o comoară, căci acestea ajută foarte mult la 
rugăciunea lui lisus. De aceea, vrăjmaşul învaţă şi îndeamnă pe oricine 
poate să te supere. Eu te-am prevenit mai demult şi ţi-am spus că fiecare 
creştin, cu cât face mai mult această rugăciune, cu atât îl întărâtă mai 
mult pe diavol, care nu suferă numele lui lisus şi îi îndeamnă împotriva 
acestuia pe oameni, chiar şi pe cei apropiați. (Cuviosul Anatolie, 7, p. 65) 


Faptul că ţi se revarsă bucurie în inimă - mi se pare că ţi-am spus - 
se întâmplă cu adevărat. Uneori Domnul doreşte să-l mângâie pe nevoitor, 
văzând că el nu mai poate: din pricina încordării intense la această 
rugăciune. Se spune că Dumnezeu - adică lisus — este foc mistuitor (pentru 
păcate şi neputinţe)! Şi de aceea, fiind des chemat, Preadulcele lisus nu 
poate să nu înveselească inima. Se poate ca un nemernic blestemat, cum 

sunt eu, să nu poată mult timp să simtă bucuria. Dar adevărații rugători, 
după câteva zile, simt bucuria şi dulceaţa care se revarsă din inimă în tot 
omul. Numai că este primejdios să le primeşti fără să le cercetezi, deoarece 
însuşi satana se preface în înger al luminii (Il Cor. 11: 14). De aceea, ca una 
care nu ai experienţă în viața duhovnicească, să fii prudentă: să te fereşti 
şi să primeşti, şi să respingi. Citeşte la Marcu Ascetul Cuvântul al 2-lea, 
Capitolul 28. Mai citeşte, tot în Cuvântul al 2-lea, Capitolul 134. Iar dacă 
vei renunţa la rugăciune, încotro o vei apuca? Rabdă. Toate acestea vor 
trece repede şi vei iubi rugăciunea. Dacă rugăciunea încetează, aceasta se 
întâmplă, de obicei, din pricina vorbirii deşarte, a lăcomiei pântecelui, a 
osândirii şi, în principal, a mândriei. 

Şi, pentru că tu eşti deosebit de mândră, în chip deosebit să te şi ţii 
de această rugăciune. lar ca ea să nu înceteze niciodată, aceasta tu, fetiţo, 
s-o aştepţi mult şi bine! (Cuviosul Anatolie, 7, p. 143) 


Păzeşte după putere rugăciunea lui lisus. lar când slăbeşti în 
rugăciune, să ai numai amintirea prezenţei lui Dumnezeu. Pentru faptul 
că rugăciunea ta nu este neîntreruptă, nu te întrista - este devreme pentru 
tine să ai acest lucru. Dar mulțumeşte-l lui Dumnezeu că te rogi. Să te 
mântuieşti, să te mântuiască Domnul. (Cuviosul Anatolie, 7, p. 147) 


Te chinuie gândul că, dacă te vei strădui să faci cu înflăcărare 
rugăciunea lui lisus, vei cădea în mândrie. Dacă vei săvârşi cum se cuvine 
rugăciunea lui lisus, nu ţi se va întâmpla nimic. (Cuviosul Ilarion, 47) 


Unul se roagă cu rugăciunea lui lisus. Altul, stând în biserică cu 
atenţie, se roagă cu cuvintele rugăciunilor bisericeşti, săvârşind în afara 
slujbelor bisericeşti alte rugăciuni. Şi rugăciunea unuia, şi a celuilalt, 
Domnul o aude la fel. Însă rugăciunea lui lisus le întrece pe toate. Batiuşka 
Varsanufie spunea: „Soba o poţi încălzi şi cu lemn de mesteacăn, şi cu 
lemn de plop. Numai să fie cald”. Esenţialul constă în a avea în suflet 
starea de rugăciune. (Cuviosul Nicon, 8, p. 315) 


Lucrarea monahului trebuie să fie tainică. De aceea şi rugăciunea 
lui lisus este numită la Sfinţii Părinţi „lucrare ascunsă”. Chiar şi față de 
tine însuți trebuie să o păstrezi în taină, să nu o trâmbiţezi, precum se 
spune în Evanghelie, nu numai înaintea celorlalți, dar nici înaintea ta 
însuți. (Cuviosul Nicon, 8, pp. 324-325) 


335 


Întrebare: , Batiuşka, ce este rugăciunea minții?” 

Răspuns: „Învățătorul rugăciunii este însuşi Dumnezeu”. lar 
altădată, despre acelaşi subiect, batiuşka, fără să vrea, a spus: „Este greu 
acest lucru, frate. Sfărâmă totul”. (Cuviosul Ambrozie, 1, Partea [, p. 51) 


Rugăciunea lui lisus s-o zici întotdeauna, căci chemarea numelui 
Domnului îi ajută chiar şi pe păgâni. De la împrăştiere şi vorbire deşartă 
să te înfrânezi prin osteneală, cu rugăciunea lui lisus, iar de deznădejde 
să te izbăveşti prin plânsul pentru păcate. Când cazi în deznădejde, 
spune Apostolul, să te rogi, iar când eşti veselă, să cânți psalmi şi cântări 
duhovniceşti. (Cuviosul Iosif, 11, p. 251) 


Mă întrebi despre rugăciune, cum să o săvârşeşti? Când ai dorinţa 
de a te ruga, dar eşti împrăştiată, să zici cu jumătate de glas, adică să 
audă şi urechile tale, iar când gândurile şi totul, în general, se află în pace, 
atunci este mai bine să te rogi cu mintea, cu atenţie. Dar să zici mai mult 
rugăciunea verbală cu atenţie. Iar cu privire la treapta cea mai înaltă a 
rugăciunii, este cu neputinţă a o săvârşi de una singură, fără îndrumător 
priceput. Rugăciunea verbală o poți săvârşi întotdeauna, orice ai face, şi 
în biserică. (Cuviosul Iosif, 100) 


Întrebare: „Batiuşka, trebuie întotdeauna să facem rugăciunea cu 
metanierul?” 

Răspuns: „Este obligatoriu. Întotdeauna să aveţi metaniile la voi. 
La slujbă în biserică şi la pravilă trebuie să le aveţi în mână. Chiar dacă 
vă văd ceilalți, căci vă văd, să nu vă tulburaţi, ci să faceţi rugăciunea lui 
lisus, folosind metaniile. La Liturghie fiți atenţi la ceea ce se citeşte şi se 
cântă şi lăsați rugăciunea. Dar la priveghere puteţi folosi metaniile când 
nu auziţi ce se citeşte... La ascultare, desigur, este cu neputinţă să folosiți 
metaniile. Atunci trebuie să fie rugăciunea în minte, fără să aveţi nevoie 
de metanier. În chilie, când scrieţi sau citiți, metaniile trebuie să vă fie 
la brâu. lar când staţi aşa, faceți rugăciunea folosind metanierul. Când 
discutați, puteți spune în sinea voastră: «Doamne, miluieşte». Şi puteți 
spune chiar şi rugăciunea lui lisus...” (Cuviosul Varsanufie, 5, p. 25, din 
11.02.1908) 


Rugăciunea lui lisus nu numai că nu te împiedică, dar chiar te 
ajută să asculţi ceea ce se citeşte şi se cântă la biserică şi ajută la săvârşirea 
rugăciunii obişnuite din biserică şi din chilie şi desfată, foarte mult 
desfată inima, şi face ca duhul să fie paşnic şi dăruieşte un cuget luminos. 

Dar tu gândeşti greşit, căci eşti tânără şi fără experienţă, şi mai eşti şi 
încăpățânată. Străduieşte-te să te smereşti şi rugăciunea îndată se va 
prinde de tine. Numai nu te grăbi, ci aşteaptă ajutorul lui Dumnezeu. Iar 
pentru faptul că ceilalți vorbesc despre tine, nu te îngrijora. Tu ai venit în 
mănăstire să placi nu oamenilor, ci lui Dumnezeu, Care te va şi mântui, 
aceasta o garantez, numai să rabzi. (Cuviosul Anatolie, 7, p. 106) 


Treptele rugăciunii 


Rugăciunea lui lisus se împarte în trei, chiar în patru trepte. 
Prima treaptă - rugăciunea verbală; când mintea zboară deseori şi omul 
trebuie să depună mare efort să-şi adune gândurile împrăştiate. Această 
rugăciune este muncită, însă ea îi dă omului starea de pocăință. 

A doua treaptă —- rugăciunea minții şi a inimii, când mintea şi inima, 
rațiunea şi simțirea sunt în armonie; atunci rugăciunea se săvârşeşte fără 
întrerupere, oricare ar fi îndeletnicirea omului; fie că mănâncă, fie că 
doarme, fie că se odihneşte - rugăciunea tot se săvârşeşte. 

A treia treaptă - rugăciunea creatoare, care poate muta munţii 
numai cu un cuvânt. O asemenea rugăciune a avut-o, de exemplu, 
Cuviosul pustnic Marcu Ascetul. 

În sfârşit, a patra treaptă este acea rugăciune înaltă, pe care o 
au numai îngerii şi care se dă, poate, numai unui om din tot neamul. 
(Cuviosul Varsanufie, 3, p. 72, din 11.08.1909) 


Dobândirea rugăciunii lăuntrice este necesară. Fără ea nu putem 
intra în Împărăția Cerească. Rugăciunea minţii nu este de ajuns, căci ea 
poate fi săvârşită şi de omul în care există patimi. lată, unii chiar spun: 
„Ce sens are să faci rugăciuni? Care este folosul lor?“ Mare este folosul 
lor! Căci Domnul, Care dă rugăciune celui ce se roagă, îi dă omului 
rugăciune ori înainte de moartea sa, ori chiar după moarte... Numai nu 
trebuie să renunţe la ea. (Cuviosul Varsanufie, 14, p. 235) 


Întrebare: „Poate pierde rugăciunea lui lisus cel care a ajuns la 
rugăciunea lăuntrică? 

Răspuns: „Da, eu cred că o poate pierde din pricina nepăsării, când 
este înconjurat de deşertăciuni. Dar se întâmplă ca Domnul, după judecăţile 
Sale neştiute de noi, să ia rugăciunea, aşa cum i s-a întâmplat, de exemplu, 
părintelui schimonah Cleopa: timp de doi ani a simţit în el pierderea 
rugăciunii inimii, după care ea s-a întors iarăşi la el. Poate că Domnul i-a 
trimis aceasta spre încercarea credinţei lui. De aceea, în asemenea cazuri nu 
trebuie să deznădăjduim”. (Cuviosul Varsanufie, 5, p. 156, din 24.05.1910) 

Starea de chin, deseori tristă, care precede dobândirea rugăciunii 
lăuntrice a lui lisus, nu este obligatoriu să o aibă fiecare. Căci Împăratul 
într-o clipă îl poate îmbogăţi pe cel sărac. Însă ordinea generală a 
dobândirii rugăciunii lui lisus este ca ea să fie dobândită cu osteneli şi 
necazuri, în rândul cărora îşi are locul şi starea chinuitoare a duhului. 
(Cuviosul Varsanufie, 5, p. 156, din 24.05.1910) 


Primul dar oferit de Domnul la rugăciune este atenția, când 
mintea poate sta în cuvintele rugăciunii fără să se împrăştie din pricina 
gândurilor. Însă, în timpul acestei rugăciuni atente, neîmprăştiate, inima 
încă tace. Tocmai aceasta e problema, că în noi simţirea şi gândurile sunt 
separate, că nu există armonie între ele. Aşadar, prima rugăciune, primul 
dar este — rugăciunea neîmprăştiată. A doua rugăciune, al doilea dar 
este rugăciunea lăuntrică, când gândurile şi simțirea sunt în armonie, 
îndreptate către Dumnezeu. Până actiin, fiecare luptă cu patima se 
încheia prin biruința patimii asupra omului, dar de acum încolo, când 
mintea şi inima se roagă împreună, adică simţirea şi gândurile se află în 
Dumnezeu, patimile sunt deja biruite. Sunt biruite, dar nu sunt omorâte; 
ele pot învia datorită nepăsării. Aici patimile sunt asemenea morţilor care 
zac în morminte şi rugătorul, îndată ce patima începe a se mişca, o loveşte 
şi o biruie. Al treilea dar este rugăciunea duhovnicească. Despre această 
rugăciune nu pot spune nimic. Aici în om nu mai există nimic pământesc. 
Este adevărat, omul trăieşte încă pe pământ, pe pământ merge, stă, bea, 
mănâncă, dar cu mintea, cu gândurile este în întregime cu Dumnezeu, 
în ceruri. Unora chiar li s-a descoperit slujirile cetelor îngereşti. Această 
rugăciune este rugăciunea vederii. Cei care au ajuns la această rugăciune 
văd lucrurile duhovniceşti, de exemplu, starea sufletului omului, aşa 
cum vedem noi lucrurile pământeşti, ca într-un tablou. Ei văd deja cu 
ochii duhului, la ei vede deja duhul lor. (Cuviosul Varsanufie, 5, p. 165, din 
06.08.1910) 


Unde este cheia pentru descoperirea bucuriilor duhovniceşti? 
La această întrebare răspunsul este unul singur: în rugăciunea lui lisus. 
Mare putere are această rugăciune. Şi are trepte diferite. Prima treaptă 
este rostirea cuvintelor: „Doamne lisuse Hristoase, Fiul lui Dumnezeu, 
miluieşte-mă pe mine, păcătosul”. La trepte mai înalte ea capătă o 
asemenea putere, încât poate muta şi munţii din loc. La aceasta, desigur, 
nu poate ajunge oricine, dar ca să rostească cuvintele: „Doamne Iisuse 
Hristoase, Fiul lui Dumnezeu, miluieşte-mă pe mine, păcătosul” îi este 
uşor oricui, iar folosul este imens; aceasta este cea mai puternică armă 


338 


Filocalia de la Optina 


pentru lupta cu patimile. Una, de exemplu, este mândră, pe alta o biruie 
gândurile desfrânării şi poate că nu vede nici un bărbat, dar gândul tot 
desfrânează, a treia este invidioasă şi nu are putere să lupte, de unde să o 
ia? Numai din rugăciunea lui lisus. Vrăjmaşul o abate prin toate mijloacele 
de la ea: ce neghioabă eşti să repeți unul şi acelaşi lucru, când nici mintea, 
nici inima ta nu participă la rugăciune, mai bine o înlocuieşti cu altceva. 
Nu-l ascultați, că minte. Continuați să vă deprindeţi cu rugăciunea şi ea 
nu va rămâne fără rod. Toţi sfinţii s-au ținut de această rugăciune şi ea 
le-a devenit atât de dragă, încât nu ar fi înlocuit-o cu nimic altceva. Când 
mintea le era atrasă de altceva, se chinuiau şi se străduiau să înceapă 
iarăşi rugăciunea. Năzuinţa lor era asemenea dorinței omului însetat, 
de exemplu, după o mâncare sărată, când doreşte să-şi potolească setea. 
Uneori, neavând apă, nu izbuteşte să-şi potolească setea un timp, însă 
dorinţa lui se amplifică şi mai mult din această pricină şi, găsind un izvor, 
bea cu nesaţ; aşa tânjeau şi sfinții să înceapă rugăciunea şi o începeau cu 
dragoste înflăcărată. Rugăciunea lui lisus ne apropie pe noi de Hristos. 
(Cuviosul Varsanufie, 3, pp. 129-130, din 13.04.1911) 


Nu întotdeauna trimite Domnul rugăciunea inimii: unii se roagă 
toată viața cu rugăciunea verbală şi cu ea mor, fără să fi simţit bucuriile 
rugăciunii inimii; dar nici aceşti oameni nu trebuie să deznădăjduiască: 
pentru ei, bucuriile duhovniceşti vor începe în viața viitoare şi nu se vor 
sfârşi niciodată, ci se vor mări cu fiecare clipă, ajungând din ce în ce mai 
mult la desăvârşirea lui Dumnezeu şi rostind cu cutremur: „Sfânt, Sfânt, 
Sfânt”. (Cuviosul Varsanufie, 3, pp. 71-72, din 11.08.1909) 


Nu demult un ieromonah m-a întrebat într-o scrisoare despre 
rugăciunea lui lisus şi m-a rugat să-i recomand nişte cărți. l-am răspuns. 
Darseparecă vrea să cunoască rugăciunea lui lisus numai din cărți. Totuşi, 
trebuie el însuşi să se apuce de ea. Rugăciunea lui lisus este o mare fără 
margini. Este cu neputinţă să o epuizezi. Şi este imposibil să descrii totul 
în cărți... Mulţi încep, dar puțini termină. De aceea, puţini sunt cei care 
au rugăciunea lăuntrică. Această înaltă lucrare astăzi aproape s-a uitat... 
Nimeni nici măcar nu mai vorbeşte despre ea... (Cuviosul Varsanufie, 5, 
pp. 118-119, din 02.08.1909) 


Batiuşka i-a poruncit unui frate să zică rugăciunea lui lisus verbal 
şi în cadrul serviciului militar, dar să păstreze această taină, să nu o 
dezvăluie nimănui şi să nu înveţe pe nimeni, chiar dacă ar întâlni oameni 
buni. „Să ştii numai pentru tine”... 


339 


Acum oamenii gândesc aşa: poţi să te rogi, poți să nu te rogi - 
este totuna, dacă nu dobândeşti rugăciunea. S-au dus vremurile acelea. 
Acesta, desigur, este un gând insuflat de diavol. Rugăciunea lui lisus 
este neapărat necesară pentru intrarea în Împărăția Cerurilor. Multora 
nu le este de folos să aibă rugăciunea lăuntrică, deoarece se pot mândri 
cu aceasta. De aceea Dumnezeu dă rugăciunea celui ce se roagă, dar care 
nu a ajuns la rugăciunea lăuntrică, o dă fie înainte de moarte, fie chiar 
după moarte, căci şi după moarte rugăciunea lui lisus îşi are rostul ei. 
(Cuviosul Varsanufie, 5, pp. 127-128, din 27.10.1909) 


Mult timp nu am putut înțelege în ce constă unirea dintre minte 
şi inimă. La drept vorbind, aceasta înseamnă unirea tuturor puterilor 
sufletului pentru înălțarea lor către Dumnezeu, ceea ce este cu neputinţă 
în cazul separării lor. Această lege a unității o întrevăd nu numai în 
acest caz - în rugăciunea lui lisus, ci pretutindeni. De exemplu, când 
în lupta cu duşmanul nu avem puterile unite, duşmanul, atacând când 
un detaşament, când altul, în scurt timp biruie toată armata, nimicind 
detaşamentele unul după altul. La fel şi soarele, strălucind peste pământ, 
nu poate arde nimic, căci razele lui se răspândesc pe toată suprafața 
pământului şi încălzesc parțial un anumit loc. Dar, dacă luăm un geam 
(o lupă) şi cu acest geam concentrăm toate razele într-un singur punct, 
lemnul sau hârtia sau altceva pus acolo vor lua foc. Acelaşi lucru îl 
putem spune şi despre muzică. Ce frumuseţe poate avea o notă sau un 
sunet, luate separat sau în dezordine? Putem spune că nici una. Însă 
aceleaşi sunete în operele artiştilor geniali capătă putere şi frumuseţe... 
Rugăciunea lui lisus nu are hotare... (Cuviosul Varsanufie, 5, pp. 130-131, 
din 14.11.1909) 


Întrebare: „Mi-aţi spus că la slujba bisericească rugăciunea lui 
lisus trebuie să o zic numai atunci când nu aud ceea ce se citeşte sau 
când citețul este nepriceput, aşa încât nu se poate înțelege ceea ce citeşte. 
De asemenea şi cu privire la cântare, să fac la fel. Când mi-aţi spus acest 
lucru, l-ați accentuat în chip deosebit şi aţi zis că aşa învăţa batiuşka 
Ambrozie. Însă, iată, eu am citit la episcopul Ignatie Brianceaninov şi 
la Cuviosul Serafim de Sarov că rugăciunea lui lisus trebuie săvârşită la 
slujbă tot timpul. Văd aici o oarecare nepotrivire. Dar nu trebuie să existe 
nici o nepotrivire, de aceea vă întreb cum să împac între ele aceste două 
învățături?” 

Răspuns: „Înainte de toate, fiecare ne învață după propria sa 
experiență de viață. În afară de batiuşka Ambrozie, învățau aşa şi 

părintele arhimandrit Moise şi batiuşka Macarie. Şi, fără îndoială, ei erau 
experimențați şi aveau rugăciunea lăuntrică. Apoi, un lucru i se cuvine 
începătorului şi altul i se cuvine celui ce a dobândit rugăciunea lăuntrică. 
Celui ce are rugăciunea lăuntrică, rugăciunea îi este la fel de proprie şi 
firească precum îi este şi suflarea. Orice ar face, rugăciunea îi merge de 
una singură, înlăuntru. Aşadar şi la slujbă în biserică rugăciunea îi merge 
chiar dacă el în acelaşi timp ascultă ceea ce se cântă şi se citeşte. Acest 
lucru nu l-a înțeles ucenicul unui stareţ şi l-a rugat să-i explice cum se 
întâmplă aşa ceva: cum ascultă şi, în acelaşi timp, zice şi rugăciunea? 
Starețul i-a răspuns: „Spune-mi, frate, ce facem noi acum?” „Discutăm”. 
„Da. Dar spune-mi, ne împiedică să discutăm faptul că respirăm?” „Nu”. 
„Păi, iată, aşa şi rugăciunea merge la cei care au dobândit rugăciunea 
lăuntrică. Ea le este lor tot aşa de firească, precum le este şi suflarea. 
De aceea se şi spune: «Rugăciunea să se lipească de suflarea ta». Chiar 
şi atunci când omul doarme, lucrarea rugăciunii nu încetează în inima 
lui, după cuvântul: «Eu dorm, dar inima mea veghează». Însă noi nu 
avem acest lucru. Noi adormim şi nu avem nici măcar pe buze numele 
Domnului lisus. Acum îţi spun şi despre slujbe. Rugăciunea noastră nu a 
dobândit încă acea putere de concentrare. Gândurile noastre nu au încă 
atenție. Noi nu putem încă să pătrundem atât de adânc în rugăciunea lui 
lisus. Şi de aceea la slujbă, dacă vom face rugăciunea, vom asculta şi rău 
ceea ce se citeşte şi se cântă şi vom fi şi împrăştiaţi în timpul rugăciunii, 
aşadar, nici una, nici alta nu se va prinde de noi. Şi nu va ieşi nimic. Dar 
a asculta cu atenţie ceea ce se citeşte şi se cântă este mai uşor decât a ne 
păzi de împrăştierea gândurilor în timpul rugăciunii lui lisus. De aceea şi 
trebuie să urmați această rânduială. Desigur, uneori se întâmplă că îi este 
mai de folos omului să facă rugăciunea decât să asculte slujba, ca urmare 
a unor împrejurări lăuntrice. Însă aici trebuie să existe chibzuială...' 
(Cuviosul Varsanufie, 5, pp. 142-143, din 31.01.1910) 


Te plângi de faptul că vorbăria deşartă te împiedică să te deprinzi 
cu rugăciunea lui lisus. Ce să-i faci? Vieţuind în obşte, este imposibil 
să scapi cu desăvârşire de vorbe şi griji deşarte. De asemenea, îmi scrii 
că nu eşti totdeauna în stare să faci rugăciunea verbală şi te temi să te 
apuci de ea ca nu cumva să cazi în înşelare. Sfântul Grigorie Sinaitul, 
în Filocalie, în Volumul 7, scrie despre înşelare aşa: „Trebuie ştiut că 
amăgirea are trei pricini de obşte prin care vine asupra oamenilor: 
mândria, pizma dracilor şi îngăduința povăţuitoare a lui Dumnezeu. 
lar pricinile primelor sunt: mândria, uşurătatea, pizma, sporirea; iar a 
îngăduinței povățuitoare, viețuirea păcătoasă. Amăgirea din pizmă şi 

din părerea de sine îşi află grabnică tămăduire, mai ales când omul se 
smereşte, dar lăsarea pe mâna satanei spre pedeapsă povăţuitoare din 
pricina păcatului, adeseori o îngăduie Dumnezeu până la moarte spre 
curățire. Uneori îi lasă să fie chinuiți spre mântuire chiar şi pe cei fără 
vină, dar trebuie ştiut că însuşi dracul părerii de sine face preziceri în 
cei ce nu sunt cu luare-aminte la inima lor. În două feluri poate fi aflată 
lucrarea Duhului, pe care am primit-o mai înainte în chip tainic prin 
Botez. Întâi, cum zice Sfântul Marcu, darul se descoperă, vorbind în 
general, prin lucrarea poruncilor, cu multă osteneală, şi cu vremea. Cu 
cât lucrăm mai mult poruncile, cu atât harul îşi face mai luminoase razele 
sale în noi. Apoi se arată prin chemarea neîncetată şi întru cunoştinţă a 
Domnului lisus, adică prin pomenirea lui Dumnezeu, întru ascultare. 
Prin viețuirea cea dintâi se arată mai cu întârziere; prin cea de a doua, 
mai curând. Puterea rugăciunii mintale, curate şi îngereşti este, după 
cuvântătorii lui Dumnezeu, înțelepciune mişcată de Sfântul Duh. Semnul 
ei este ca mintea să se privească, în vremea rugăciunii, cu totul fără chip 
şi să nu se vadă nici pe sine, nici altceva întru grosime, ci să se oprească 
adeseori şi simțurile sub lumina ei. Căci mintea se face nematerială şi 
luminoasă, lipindu-se de Dumnezeu într-un chip negrăit, ca să fie un 
singur Duh cu El (cf. 1 Cor 7: 17). Este cu neputinţă de aflat în vremea 
noastră vedere duhovnicească a vederii ipostatice, minte fără năluciri 
şi fără împrăştiere, lucrare adevărată a rugăciunii, izvorând pururi din 
adâncul inimii, înviere şi întindere a sufletului, uimire dumnezeiască 
şi plecare în zbor din toate cele de aici, extaz deplin al înţelegerii din 
simțuri întru Duhul, răpirea minţii din puterile sale, mişcare îngerească 
a sufletului, îndreptată şi călăuzită de Dumnezeu spre nemărginire şi 
înălțime. Pentru că astăzi împărăţesc în noi cu silnicie patimile, pentru 
mulțimea ispitelor. Mintea petrece în cele mai uşoare, iar pentru acestea 
şi le năluceşte înainte de vreme. În felul acesta, pierzând şi puțina putere 
dată ei de Dumnezeu, se face moartă în toate privinţele. De aceea, 
folosindu-se de multă dreaptă socoteală, nu trebuie să caute cele ale 
vremii înainte de vreme, nici să arunce cele din mână, nici să nălucească 
altele. Căci mintea tinde prin fire să alcătuiască cu uşurinţă năluciri cu 
privire la cele spuse mai înainte şi să alcătuiască plăsmuiri despre cele 
la care n-a ajuns. De aceea nu mică este temerea ca unul ca acesta să se 
lipsească şi de cele ce i s-au dat şi să-şi piardă adesea mintea, lăsându- 
se amăgit şi făcându-se un făuritor de năluci şi nu un isihast (un trăitor 
al liniştii). Se întâmplă câteodată că harul lucrează şi se mişcă singur. 
Dar câteodată e împreună cu înşelăciunea, însă, precum am zis, în chip 
neamestecat. Pentru că de Dumnezeu cel curat nu se atinge prihană. Se 

întâmplă însă ca uneori să lucreze păcatul singur (adică înşelăciunea), 
încălzind voința noastră, întrucât o stăpâneşte. Iar alteori omul se luptă 
după har, văzându-şi sufletul muncit înăuntru, rău pătimind. Se mai 
cade să ştim şi aceasta: înşelăciunea pentru noii începători este căldura 
păcatului. Iar înşelăciunea celor de mijloc şi a celor desăvârşiți constă în 
nălucirea minţii”. 

Trei virtuţi se cuvine să le păzim cu deosebire: înfrânarea, tăcerea 
şi mustrarea de sine, dar cea mai mare este smerenia. Tot capitolul 
acesta să-l citeşti singură cu atenție. Şi, înainte de rugăciunea inimii, să 
te străduieşti să ai rugăciunea minții, ținând atenţia în piept şi închizând 
mintea în cuvintele rugăciunii. Această rugăciune este mai simplă şi 
mai uşoară şi, dacă în această rugăciune vei avea izbândă, atunci, după 
mărturia unora, ea va ajunge şi la rugăciunea inimii. Dar omul bolnav - 
ce rugăciune poate avea; şi cât va putea, atât va trebui să o săvârşească, cu 
smerenie. Îmi scrii că le-ai explicat duhovnicilor tăi despre neizbânda ta 
şi ți-au răspuns că te-ai apucat de ceva prea înalt. În parte, acest lucru este 
adevărat, deoarece lucrarea ta este amestecată cu o oarecare tulburare. 
Înaintea duhovnicilor tăi poți să faci doar pocăință pentru aceste expresii 
pe care ei le pot înţelege, dar să te sfătuieşti cu toți nu este uşor, mai 
ales în privinţa acestui lucru despre care îmi scrii. (Cuviosul Ambrozie, 23, 
Partea a III-a, pp. 114-115) 


Îmi scrii că ţi-a căzut în mâini un manuscris în care se arată un 
mijloc simplu pentru a săvârşi rugăciunea lui lisus: cea verbală, a minții 
şi a inimii, un manuscris al unui țăran din gubernia Orlov, care a învățat 
acest lucru dela un stareţ. Îmi scrii că manuscrisul sau însemnările acestui 
țăran se încheie cu anul 1859. Nu cu mult timp înainte de această perioadă, 
am auzit de la răposatul nostru stareţ, batiuşka Macarie, că a venit la el 
un mirean care atinsese această înaltă treaptă a rugăciunii duhovniceşti 
şi că batiuşka Macarie era nedumerit şi nu ştia ce să-i răspundă când 
mireanul, pentru a primi un sfat, i-a povestit starețului nostru diferitele 
stări ale rugăciunii şi batiuşka Macarie i-a putut spune numai atât: „Să 
aveți smerenie, să aveți smerenie”. Şi după aceea ne-a povestit cu mirare 
lucrul acesta. (Cuviosul Ambrozie, 23, Partea a III-a, pp. 119-120) 


Cred că celor ce viețuiesc în mănăstiri le este mai uşor şi mai de 
folos să adapteze rugăciunea lui lisus la rânduielile mănăstirii lor, păzind, 
pe cât este cu putință, tăcerea cea înțeleaptă şi, la nevoie, vorba scurtă. 
Răposaţii noştri stareți spuneau că este bine dacă cineva poate, ascultând 
şi ceea ce se citeşte în biserică, să zică în acelaşi timp şi rugăciunea lui 

lisus, căci atunci şi atenția este mai mare. lar în ceea ce priveşte pravila 
de chilie, aşa cum tu însăţi ai citit, dacă rugăciunea lui lisus se lucrează 
bine, poți renunţa la pravilă. (Cuviosul Ambrozie, 23, Partea a III-a, p. 120) 


Îmi scrii că săvârşeşti rugăciunea lui lisus, pe cea rostită cu 
gura şi cea a minții, iar despre rugăciunea inimii nici măcar nu ai idee. 
Rugăciunea inimii are nevoie de îndrumător. Totuşi, cine săvârşeşte de la 
început rugăciunea rostită cu gura corect, închizând mintea în cuvintele 
rugăciunii: „Doamne lisuse Hristoase, Fiul lui Dumnezeu, miluieşte- 
mă pe mine, păcătosul (sau păcătoasa)”, iar apoi va săvârşi corect şi 
rugăciunea minții, cu smerenie ținând atenția minții în piept, la acela, 
cu timpul, şi fără îndrumător rugăciunea minții se va preface singură în 
rugăciunea inimii. Însă cel la care rugăciunea minţii nu se va preface în 
rugăciunea inimii va trebui să se mulțumească cu rugăciunea verbală şi 
cu cea a minţii. Cu câțiva ani în urmă a venit la Optina o credincioasă 
care se îndeletnicea cu rugăciunea lui lisus de mai mult de 30 ani. Şi a 
spus despre sine: „Eu nu ştiu unde am inima, dar se întâmplă, când fac 
rugăciunea lui lisus, că mă aflu într-o asemenea stare, încât toate oasele 
mele grăiesc: Doamne, cine este asemenea Ție?” Totuşi, poți citi pe larg 
despre rugăciunea inimii în Partea a II-a a Filocaliei, la Ignatie şi Callist, 
şi apoi Capitolul 43, despre înşelare; de asemenea, în Partea a IV-a a 
Filocaliei vorbeşte pe scurt despre rugăciunea lui lisus, Callist, Patriarhul 
Constantinopolului. Vei înțelege ceva dacă vei împlini cu fapta cele 
scrise, mai ales dacă te vei îngriji de dobândirea smereniei, fără de care 
nu numai rugăciunea, dar şi celelalte lucrări vor fi zadarnice. (Cuviosul 
Ambrozie, 23, Partea a III-a, p. 126) 


Îmi scrieţi că rugăciunea lui lisus v-a părăsit aproape complet, dar 
se pare că dumneavoastră ați părăsit-o, iar ea nu este de vină câtuşi de 
puţin. Străduiţi-vă, pe cât puteţi, să vă îndeletniciți cu rugăciunea verbală 
şi la serviciu, căci Domnul dă rugăciunea celui ce se roagă; de asemenea, 
nu trebuie să vă tulburați pentru nedobândirea acestui dar sfânt; luaţi 
seama la starea dumneavoastră de împrăştiere şi la starea morală; lumea şi 
deşertăciunea ei întunecă lumina minții, iar dumneavoastră sunteţi legat 
de ele cu lanțuri puternice. În lipsa acestui dar mult dorit al rugăciunii, 
apelați la acele mijloace prin care se poate arăta dragostea de Dumnezeu 
- la împlinirea sfintelor Lui porunci din Evanghelie: De Mă iubiți, păziți 
poruncile Mele (loan 14: 15), în rândul cărora veţi găsi şi smerenia, fără 
de care nici o virtute nu poate fi bineplăcută lui Dumnezeu. (...) Poate că 
Domnul intenționat nu vă îngăduie dobândirea acestei rugăciuni, ca să 
nu suferiți vătămare. (Cuviosul Macarie, 24, Partea 1, pp. 523, 524) 


344 


Filocalia de la Optina 


Lui, Domnului, să vă supuneți cu smerenie şi îi veți tăia cu sabia 
duhului pe vrăjmaşii voştri, dar numai chemând cu gura numele lui 
lisus, iar nu cu mintea, şi cu smerenie, ferindu-vă să gândiţi că, dacă 
aveți linişte, deja i-ați biruit pe vrăjmaşi. Ei au vicleşug şi aici: se prefac 
a fi biruiți ca să vă ademenească prin îngâmfare şi după aceea mai mare 
putere vor avea să vă atace, datorită mândriei voastre. (Cuviosul Macarie, 
24, Partea 1, p. 518) 


Rugăciunea lui lisus o putem săvârşi şi în societate cu mintea, 
rostind încet cuvintele, fără să deschidem gura, dar principalul este că 
aici trebuie să avem smerenie, să avem trăirea vameşului... (Cuviosul 
Macarie, 24, Partea a V-a, p. 658) 


Foarte mult m-ai mângâliat prin faptul că îţi doreşti să te deprinzi 
cu rugăciunea lui lisus. Începe cu cea verbală. Iar înainte de toate, în 
locul temeliei, pune dorinţa de a îndura necazurile. Atunci rugăciunea se 
va prinde repede de tine. Posteşte după putere. Rugăciunea are nevoie, 
de asemenea, de tărie. (Cuviosul Anatolie, 7„p. 219) 


Rugăciunea lui lisus, când se înrădăcinează, la toți cei împătimiți 
este neapărat însoțită de dureri. Pe cei ce săvârşesc rugăciunea verbală îi 
dor buzele. Dar aceasta trece. (Cuviosul Anatolie, 7, p. 223) 


A săvârşi rugăciunea lui lisus în minte este singurul mijloc împotriva 
gândurilor, dar întotdeauna suntem datori să o avem şi pe buze, chiar 
dacă în ascuns. Propriu-zis, rugăciunea minții fără hotărârea şi povățuirea 
unui îndrumător nu este cu putinţă. (Cuviosul Anatolie, 7, p. 298) 


Tu, măicuţă, uiţi de dorința şi de înştiințarea mea, ca să faci cât 
poți de mult rugăciunea verbală a lui lisus. Şi, mai ales, când rămâi 
singură. Acesta este cel mai bun moment de a o înrădăcina în minte. Dar 
tu, probabil, rătăceşti cu mintea - şi de aceea te plictiseşti. Dar să ştii că 
rugăciunea lui lisus veseleşte inima. (Cuviosul Anatolie, 7, p. 46) 


Rugăciunea o poți săvârşi şi în timpul bolii, şi în neputinţe, şi în 
prezența oamenilor, şi la slujbă. Numai că uneori, din această pricină, te 
doare capul, dar ce poți face? După aceea o vei îndrăgi. De o mie de ori 
mai mult o vei îndrăgi. Străduieşte-te să-ți păzeşti cugetul unit cu lisus nu 
neapărat în cap, ci îndreaptă-l puţin spre piept. Atunci, cu siguranţă, te va 
durea pieptul, dar altfel nu se poate. Dumnezeul nostru este foc mistuitor. 

Şi, unde este necurăţie, acolo te şi doare. Această durere este trimisă pentru 
nevrednicie. Dar cu timpul îţi va trece. (Cuviosul Anatolie, 7, p. 53) 


La început, rugăciunea lui lisus întotdeauna este greoaie şi nu 
prea curată, dar după aceea este plăcută. (Cuviosul Anatolie, 7, p. 93) 


În primul rând, tu nu m-ai ascultat. Nu o dată, ci de mai multe ori 
te-am prevenit: când rugăciunea se va întări, nicidecum să nu laşi atenția 
în jos. Altfel va începe să te chinuie patima desfrânării. Şi aceasta nu 
este înşelare, ci este lucrarea firii, care vine din lucrarea greşită a minții. 
Dacă ai primi această dulceaţă crezând că este har, atunci ar fi vorba de 
înşelare. Însă acum încă mai poți îndrepta lucrurile. Cu atât mai mult cu 
cât tu însăți conştientizezi încurcătura. lar îndreptarea s-o începi astfel 
- să nu laşi atenția în jos, ci să ţii mintea în mijlocul inimii. (Cuviosul 
Anatolie, 7, p. 146) 


Nu trebuie să cauţi cu insistenţă locul inimii: când rugăciunea 
va spori, ea însăşi va găsi acest loc. Strădania noastră trebuie să fie 
aceea de a închide mintea în cuvintele: „Doamne Iisuse Hristoase, Fiul 
lui Dumnezeu, miluieşte-mă pe mine, păcătoasa”. Sfântul Dimitrie de 
Rostov ne învaţă: „Unde este mintea, acolo să fie şi inima”. (Cuviosul 
Anatolie, 7, p. 149) | 


Zici că rugăciunea se întrerupe, dar altfel nici nu poate fi. Dacă nu 
se întrerupe, Sfinții Părinți spun: „Teme-te. Aceasta este o capcană”. Dar 
cum să-ți spun? Ce vedem în văzduh? Ba ploaie, ba soare, ba zăpadă, 
ba vânt, ba arşiţă, ba frig. Aşa este şi în alcătuirea noastră: nu poate fi şi 
nici nu trebuie să fie aceeaşi stare. Când rugăciunea minţii se întrerupe, 
apucă-te de cea verbală sau de lectură. Iar dacă nici aceasta nu merge, 
apucă-te de lucru. (Cuviosul Anatolie, 7, p. 149) 


Penrru faptul că ţi-a încetat rugăciunea, pricina este, desigur, 
fie îngâmfarea, fie osândirea. lar principalul este ca noi să fim smeriţi. 
(Cuviosul Anatolie, 7, p. 151) 


Rugăciunea poate înceta numai din pricina păcatelor mari. Sau, dacă 
cinevanu secăieşte şi nu se mustră pe sine. Celui ce se căieşte, îi este necesară 
această rugăciune. Numai că trebuie să rămână în adâncul smereniei şi al 
conştiinţei nevredniciei sale. Iar ca rugăciunea să se întărească, cel mai bun 
mijloc este să rabde necazurile şi disprețul! (Cuviosul Anatolie, 7, p. 157) 

Fă mai des rugăciunea lui lisus, căci veseleşte inima. Numai să 
te străduieşti să înlături putregaiul inimii, adică să nu te laşi atras de 
gândurile necurate. (Cuviosul Anatolie, 7, p. 113) 


Rugăciunea să o săvârşeşti, darsă nu ojudeci. Aceasta nu este treaba 
ta. Aminteşte-ți capitolul acela al Cuviosului Marcu Ascetul - Cuvântul 
al 2-lea, Capitolul 28: „Una este lucrarea harului, neînțeleasă de cel ce 
este prunc (cu vârsta duhovnicească) şi alta este lucrarea vrăjmaşului, 
care seamănă cu adevărul. Este bine să nu analizăm aceste lucrări”. Ci 
trebuie să-i întrebăm pe cei iscusiți în lucrarea duhovnicească. Aşa şi tu: 
nu insista să afli de la cine şi ce ţi se trimite, ci rabdă totul şi dă-mi de 
ştire. lar dacă rugăciunea verbală se preface singură în rugăciunea minții, 
nu trebuie să o întrerupi. Numai să te mustri tot timpul pe tine şi să nu 
te tulburi... Necazuri să nu ceri de la Dumnezeu, dar, dacă îţi trimite, să 
le înduri. (Cuviosul Anatolie, 7, p. 158) 


La întrebarea despre rugăciune: „Cum să ne rugăm cu rugăciunea 
lui lisus, cum să urmărim inima?”, starețul a răspuns cu următoarea 
învăţătură: „Să strigați simplu din suflet către Domnul şi, pentru 
simplitate, Domnul vă va trimite rugăciunea inimii. Să strigaţi şi iarăşi să 
strigaţi către EI şi vă va trimite”. (Cuviosul Anatolie, 9, p. 94) 


Rugăciunea lui lisus să o faci aşa cum o faci şi va veni vremea 
când însăşi lucrarea aceasta şi mila lui Dumnezeu vor lumina şi- vor 
învăţa sufletul tău cum şi pe cine să întrebi şi ţi se va trimite ceea 
ce cauţi şi doreşti. În troparul sfințiților mucenici scrie: „Lucrare ai 
aflat, de Dumnezeu insuflate, spre suirea privirii la cele înalte”. A 
face rugăciunea în mod obişnuit - aceasta este lucrarea, oricare ar fi 
rugăciunea pe care o face omul, iar suirea privirii la cele înalte sau 
extazul minţii sunt darul lui Dumnezeu dăruit nouă de bunătatea lui 
Dumnezeu. (Cuviosul Lev, 12, p. 339) 


Acestea sunt cuvintele Cuviosului Simeon Noul Teolog despre 
rugăciunea lăuntrică a lui lisus: „Dacă cineva nu se uneşte cu Domnul 
lisus aici pe pământ, niciodată nu se va uni cu El”. ,, Înfricoşătoare cuvinte 
- a spus batiuşka. Când am citit aceste cuvinte eram încă frate şi am 
început să caut confirmarea lor, căci acest lucru îl spune numai Sfântul 
Simeon. Şi mi-am amintit textul din Evanghelie: Fericiţi cei curați cu inima, 
că aceia vor vedea pe Dumnezeu (Matei 5: 8). Dacă reaşezăm cuvintele, va 
reieşi următorul lucru: pe Dumnezeu Îl vor vedea numai cei curați cu 


347 


inima. lar rugăciunea lăuntrică a lui lisus este tocmai unirea minții cu 
inima în vederea îndreptării lor către Dumnezeu...” (Cuviosul Varsanufie, 
5, p. 133, din 24.11.1909) 


Înfricoşările la rugăciune 


În Cazan, când eram încă în serviciul militar, actualul mitropolit 
de Sankt-Petersburg, Antonie, mi-a trimis o carte ce tocmai ieşise de sub 
tipar: Istorisirile sincere ale unui pelerin. Am citit-o şi mi-am zis în sinea 
mea: „Da... lată care este calea mântuirii, cea mai scurtă şi mai sigură 
- rugăciunea lui lisus. Trebuie să iau cunoştinţă de acest lucru”. Mi- 
am făcut rost de metanier şi am început rugăciunea lui lisus. În scurt 
timp au început să se audă diferite sunete, foşnete, trosnete, bătăi în 
perete, în geam şi alte fenomene de acest fel. Le auzeam nu numai eu, 
ci şi ordonanța mea. Îmi era frică şi să dorm singur, am început să chem 
ordonanța la mine. Însă aceste înfricoşări nu au încetat şi după patru 
luni nu am mai rezistat şi am renunțat să mă mai ocup cu rugăciunea 
lui lisus. Apoi l-am întrebat pe părintele Ambrozie despre aceasta şi el 
mi-a spus că nu trebuia să renunţ. lată, pe scurt, condiţiile intrării mele 
în schit: în lume vrăjmaşul nu-mi dădea voie să mă ocup cu rugăciunea 
lui lisus şi m-am gândit că mă voi apuca de ea în mănăstire. lar aici a 
ridicat împotriva mea toată obştea, ca să plec din schit. lată cât de mult 
urăşte el rugăciunea. Acum, însă, nu mai am vedenii. Desigur, din când 
în când mai bâigui rugăciunea. Dar nu ştiu, mă va lua Domnul din acest 
loc sau aici îmi va fi dat să mor... Totul, tot mersul lucrurilor este descris 
în jurnalul meu. Atunci am avut vedenii. Odată am văzut cum norii 
se înfățişau în forma unui turc care stătea turceşte, adică cu picioarele 
sub el. Apoi l-am văzut pe părintele Adrian în biserică. Am văzut cum 
părintele Adrian stătea lângă perete şi se uita la mine, iar înfăţişarea lui 
era groaznică: tot era negru, iar privirea lui era plină de răutate. Am 
zis: „Doamne, Doamne, miluieşte-ne...” Apoi am văzut cum părintele 
Adrian a ieşit sau a intrat în altar şi a dispărut. Ce scop a avut vrăjmaşul 
să mi-l arate în vedenie pe părintele Adrian, nu ştiu. Poate că a vrut să-l 
urăsc pe părintele acesta... Apoi l-am văzut pe părintele Moise cum a 
intrat în cămară prin uşa închisă. Ca să mă conving pe deplin, m-am dus 
să mă uit - părintele era la el în chilie. Am mers la părintele Benedict şi 
i-am zis: „Am să vă spun ceva”. „Spuneţi”. I-am povestit totul. Părintele 
Benedict mi-a spus că acestea sunt efectele rugăciunii lui lisus. (Cuviosul 
Varsanufie, 5, pp. 156-157, din 24.05.1910) 


348 


Filocalia de la Optina 


Rugăciunea lui lisus este arma cea mai necesară în lucrarea 
mântuirii noastre. Dar cine se apucă de ea trebuie să aştepte ispitele şi să se 
pregătească pentru lupta lăuntrică, pentru lupta cu gândurile. Diavolilor 
nu le place rugăciunea lui lisus şi se răzbună prin toate mijloacele pe 
omul care îi loveşte cu această sabie. 

Ei încep să-i strecoare tot felul de îndoieli: „Ce dovadă are acest 
lucru? Care este sensul acestui lucru? Lucrul acesta nu este adevărat! 
Aceasta nu o crede nimeni. Aici este un vicleşug” ş.a.m.d. Cum să lupte 
nevoitorul cu aceste gânduri? Prin neprimirea lor. Este uşor a zice să nu 
primească gândurile! Dar a împlini acest lucru este atât de greu, încât 
lupta cu gândurile Domnul o primeşte ca pe o mucenicie. Însă, chiar 
dacă rugăciunea lui lisus îi dă omului osteneală, ea aduce cu sine şi mari 
mângâieri. (Cuviosul Varsanufie, 3, pp. 101-102, din 30.05.1910) 


Rugăciunea lui lisus are o importanţă uriaşă în viața creştinului. 
Ea este calea cea mai scurtă către dobândirea Împărăției Cereşti, chiar 
dacă trebuie parcursă îndelung şi, dacă păşim pe ea, trebuie să fim 
pregătiți pentru necazuri. E adevărat, nu mai puțină importanţă au şi 
celelalte rugăciuni şi omul care săvârşeşte rugăciunea lui lisus, ascultă şi 
în biserică rugăciunile şi cântările bisericeşti şi îşi face pravila obligatorie 
de chilie, însă rugăciunea lui lisus îl duce mai repede decât celelalte la 
starea de pocăință şi îi arată neputinţele, prin urmare, îl apropie mai 
repede de Dumnezeu. Omul începe să simtă că el este cel mai mare 
păcătos şi tocmai de aceasta are nevoie Dumnezeu. 

Vrăjmaşul se străduieşte prin toate mijloacele să-l abată pe creştin 
de la această rugăciune; el se teme de ea mai mult decât de orice şi o 
urăşte. Într-adevăr, pe omul care face tot timpul această rugăciune, 
puterea lui Dumnezeu îl păzeşte nevătămat de cursele vrăjmaşului, iar 
când omul este cuprins întru totul de această rugăciune, ea îi deschide 
lui porţile raiului şi, chiar dacă pe pământ nu a primit daruri şi haruri 
deosebite, sufletul lui va striga cu îndrăzneală: Deschideţi-mi mie porțile 
dreptății (Psalm 117: 19). 

Vrăjmaşul insuflă felurite gânduri pentru tulburarea celor 
neînțelepți, zicând că rugăciunea cere concentrare, înduioşare şi aşa 
mai departe, iar dacă acestea nu există, ea doar Îl mânie pe Dumnezeu; 
unii ascultă aceste argumente şi renunţă la rugăciune, spre bucuria 
vrăjmaşului. 

Nu trebuie să luăm aminte la gândurile ispititoare, ci trebuie să 
le gonim departe de noi şi, fără să ne tulburăm, să continuăm osteneala 
rugăciunii. Chiar dacă rodul acestei osteneli nu se vede, chiar dacă omul 

nu simte extazul duhovnicesc, înduioşarea şi aşa mai departe, totuşi 
rugăciunea nu poate rămâne nelucrătoare. Ea îşi săvârşeşte în tăcere 
lucrarea ei. (Cuviosul Varsanufie, 3, pp. 69-70, din 11.08.1909) 


Când simțeai mişcări dezordonate în trup, fără să le dai atenţie 
deosebită, făceai rugăciunea lui lisus şi mă întrebi dacă aşa trebuie să 
faci. Aşa trebuie. (Cuviosul Ilarion, 47) 


Mi-ai scris că te sileşti spre chemarea numelui lui lisus, că simţi 
folos, chiar dacă nu ai acea zdrobire de inimă pe care ai vrea să o ai. 
Te gândeşti dacă nu cumva vrăjmaşul îţi înfăţişează folosul rugăciunii. 
Rugăciunea întotdeauna este de folos şi poate alunga orice gând. lar dacă 
vreodată, împotriva dorinţei, mintea este captivată de gânduri, atunci să 
continui rugăciunea, nu să contrazici gândurile, căci a le contrazice este 
peste măsura ta. (Cuviosul Ilarion, 45) 


Ispita descrisă de tine vine din invidie diavolească. În Filocalie, în 
capitolele lui Marcu Ascetul despre cei care cred că se pot îndreptăți din 
faptele lor, în Capitolul 88, se spune: „Dacă diavolul vede că mintea se 
roagă în inimă, mari şi grele ispite aduce”. Mai simplu spus, vrăjmaşul, 
pentru rugăciunea inimii, s-a ridicat împotriva ta şi vrea să te abată de 
la ea, însă tu nu i te supune. Ispita aceasta, cu mila şi cu ajutorul lui 
Dumnezeu, va trece, numai că tu nu trebuie să aduci dovezi împotriva 
gândurilor vrăjmaşe, pentru că, după cuvântul lui loan Scărarul, vrăjmaşii 
sunt foarte vicleni şi îți pot aduce din partea lor multe împotriviri, dar tu 
continuă pur şi simplu să te rogi, străduindu-tesă nu dai atenţie gândurilor 
vrăjmaşe şi să le disprețuieşti, repetând Preadulcele Nume al Domnului 
nostru lisus Hristos. Sfântul loan Scărarul scrie că datorită numelui lui 
lisus suntem ostaşi. Căci nu există armă mai puternică nici pe pământ, 
nici în cer. Nu te pune împotriva vrăjmaşilor, ci gândeşte singură în sinea 
ta că Fiul cel Preasfânt al lui Dumnezeu, în timpul vieții Sale pământeşti, 
a mâncat şi a băut împreună cu păcătoşii şi nu a refuzat să cineze în casa 
lui Simon leprosul şi i-a îngăduit desfrânatei celei renumite în tot oraşul 
să atingă şi să sărute preacuratele Sale picioare. Dacă lumina soarelui, 
trecând prin locuri necurate, usucă multe necurății şi nu se vatămă, 
cu atât mai mult marea milostivire a lui Dumnezeu poate nimici toate 
păcatele necurate ale fiecărui suflet creştin care se căieşte. În iad vor intra 
numai cei care datorită mândriei nu vor să facă pocăință. Dacă Manase, 
care făcuse atâtea fărădelegi şi pervertise o mare mulțime de oameni, 
a primit iertare, apoi să capete îndrăzneală toți păcătoşii care se căiesc, 

cu atât mai mult cu cât Manase, înlănţuit cu lanţuri de fier şi aruncat 
în boul de aramă, căindu-se parcă fără să vrea, neputând să-şi plece 
genunchii trupului, şi-a plecat numai genunchii inimii. Într-un cuvânt, 
nu le răspunde nimic vrăjmaşilor, ci numai roagă-te şi iarăşi roagă-te, 
chemând în ajutor Preadulcele Nume al Domnului nostru lisus Hristos, 
Care a venit în lume să-i mântuiască pe cei păcătoşi. lar cu privire la 
vorbele fără rost ale vrăjmaşilor, n-ai ce să faci. Îndură-le şi rabdă, căci 
astfel se dobândeşte experiența duhovnicească. Să ştii şi să ţii bine minte 
şi să crezi că Domnul cel Atotbun, Care ne poartă de grijă tot timpul, 
nimănui nu-i îngăduie ispite peste măsură şi peste puteri şi, dacă cuiva i 
se îngăduie ispite, i se îngăduie pe măsura lui şi în acelaşi timp i se trimite 
de sus ajutorul lui Dumnezeu, pe Care trebuie să-L chemăm tot timpul. În 
timpul bolii tu ai avut o oarecare libertate față de treburile mănăstireşti şi 
te-ai silit să rosteşti mai des Preadulcele Nume al Domnului nostru lisus 
Hristos. Şi vrăjmaşul s-a înarmat şi s-a ridicat împotriva ta. Totuşi, să ştii 
şi să ţii minte că, dacă cu mila şi cu ajutorul lui Dumnezeu vrăjmaşul va 
înceta lupta, o va înceta numai pentru un timp, ca să năvălească iarăşi cu 
mai mare putere pe neaşteptate. 

Dacă te-ai apucat, soro, de lucru, nu te descuraja, ci fii tare, 
înarmându-te cu credinţa şi nădejdea şi vei simți în chip vădit ajutorul 
lui Dumnezeu, înțelegând concret cele spuse de Apostolul: Căci lupta 
noastră nu este împotriva trupului şi a sângelui, ci împotriva începătoriilor, 
împotriva stăpâniilor, împotriva stăpânitorilor întunericului acestui veac, 
împotriva duhurilor răutății, care sunt în văzduh (Efes. 6: 12). 

Mint vrăjmaşii când spun că înainte te-ai rugat mult şi nu ai fost 
auzită. Ai fost auzită, dar ai lăsat paza cuvenită şi ţi-ai pus nădejdea în tine 
şi poate că ai şi osândit pe cineva, din care pricini s-a înnoit ispita dinainte. 
Dar, dacă vom proceda după porunca „lucraţi şi vă păziți”, Domnul ne va 
putea păzi. (Cuviosul Ambrozie, 23, Partea a III-a, pp. 136-138) 


Un frate l-a întrebat pe un alt frate: „Cine te-a învăţat rugăciunea 
lui lisus?” [ar acela a răspuns: „Diavolii“. „Cum aşa?” „Uite aşa: ei nu-mi 
dădeau pace cu gândurile păcătoase, iar eu tot făceam rugăciunea, şi aşa 
m-am deprins cu ea”. (Cuviosul Ambrozie, 1, Partea I, p. 106) 


lar când începe să te sape (adică în timpul rugăciunii, când începe 
să te tulbure pornirea răutăcioasă asupra cuiva), roagă-te aşa: Doamne 
[isuse Hristoase, Fiul lui Dumnezeu, miluieşte-ne pe noi, păcătoşii! 
(Cuviosul Ambrozie, 1, Partea I, p. 106) 

Un frate s-a plâns starețului că în timpul rugăciunii îi vin o mulțime 
de gânduri. La aceasta, starețul i-a spus: „Un țăran a mers la târg. În jurul 
lui, mulțime de norod, vorbărie, gălăgie, dar el tot pe căluțul lui: die-die! 
die-die! Şi aşa, încetul cu încetul, a traversat tot târgul. Aşa şi tu, orice ţi- 
ar spune gândurile, vezi-ți de treaba ta - roagă-te!” (Cuviosul Ambrozie, 
1, Partea I, p. 106) 


Înşelarea 


Mă întrebi despre rugăciunea lui lisus, dar, fiindcă eu însumi nu 
sunt iscusit în această lucrare, nici ție nu pot să-ți dau dezlegare. Sfinţii 
Părinţi ne învaţă, dar ne şi avertizează cu privire la înşelare, iar noi 
începem şi căutăm lucruri înalte; foarte mulți au căzut în înşelare din 
pricina samavolniciei şi a îngâmfării. A-L chema pe lisus cu smerenie 
şi împotriva patimilor este bine, dar, dacă în acelaşi timp te aprinzi de 
mânie, nu este bine, şi cum să nu cazi în înşelare?! (Cuviosul Macarie, 24, 
Vol. 5, pp. 640-641) 


Alte rugăciuni 
Rugăciunea pentru vrăjmaşi 


Vă rog să vă rugați pentru cei ce vă necăjesc, zicând: pe cei ce 
ne urăsc şi ne necăjesc pe noi, robii Tăi (numele), iartă-i, lubitorule de 
oameni Doamne, căci nu ştiu ce fac şi aprinde inima lor de dragoste 
pentru noi, nevrednicii. (Cuviosul Antonie, 22, p. 92) 


De atacurile vrăjmaşilor să ne apărăm cu rugăciunea. Rugaţi-vă 
pentru cei ce vă provoacă necazuri. Şi, în acelaşi timp, este foarte necesar 
să aveți mare precauţie în cuvintele de cârtire îndreptate împotriva 
stăpânirilor. Un cuvânt slobozit fără atenţie poate avea multe urmări 
neplăcute. Şi trebuie să aveţi grijă să nu-i învinovăţiți, mai ales, pe cei 
care au vină. (Cuviosul Moise, 309) 


Domnul S-a rugat pentru cei ce L-au răstignit, iar întâiul mucenic 
Ştefan s-a rugat pentru cei ce l-au omorât, ca să nu le fie lor spre păcat, 
zicând: „Nu ştiu ce fac”. Fă acelaşi lucru şi vei dobândi mila şi ajutorul lui 
Dumnezeu şi te vei linişti. (Cuviosul Ambrozie, 23, Partea a III-a, pp. 62-63) 


352 


Filocalia de la Optina 


Pentru cei ce te necăjesc, roagă-te cu aceste cuvinte: „Mântuieşte-l, 
Doamne, pe cutare... şi, cu rugăciunile lui, miluieşte-mă şi pe mine, 
păcătosul”. Şi să te rogi aşa mai ales în vremea tulburărilor puternice. 
Este bine ca în acest timp să faci metanii mari, dacă ai loc. (Cuviosul 
Ambrozie, 23, Partea a III-a, pp. 140-141) 


Pentru cei ce ne urăsc şi ne necăjesc, trebuie să ne rugăm aşa: 
„Mântuieşte-l, Doamne, şi miluieşte-l pe robul tău, fratele meu iubit 
(numele), şi, pentru rugăciunile lui, miluieşte-mă şi pe mine, păcătosul şi 
blestematul”. (Cuviosul Iosif, 102) 


Noi ne rugăm pentru cei ce ne necăjesc, dar ne şi supărăm pe 
ei totodată şi de aceea nici nu avem izbândă, pentru că lucrul acesta 
este, poate, peste măsura noastră; datoria noastră este să ne lămurim 
cu aproapele, să căutăm bunăvoința lui şi acest lucru, parcă, este mai 
aproape de smerenie... (Cuviosul Ilarion, 55) 


Rugăciunea pentru fiii duhovniceşti 


În scrisoarea dumneavoastră m-ați înştiințat că îmi veţi trimite o 
listă întreagă cu păcate, de aceea nici nu v-am răspuns până acum şi 
abia după zece zile, ieri, a adus-o Nefed. Nu ştiu nici eu ce să fac mai 
întâi. Să vă mulțumesc pentru marea evlavie pe care o aveți către mine, 
sărmanul, sau să plâng cu amar pentru mulțimea nenumărată a păcatelor 
dumneavoastră? Vă amintiţi că un stareţ a fost silit să secere mărăcini - 
pe un ogor mare - pentru că primise de la un iubitor de Hristos un singur 
galben, iar eu am primit de la dumneavoastră câteva zeci de galbeni, de 
aceea şi trebuie să mă trudesc, adică să vă curăț marele ogor de păcate şi 
trebuie să-l curăţ foarte mult şi îndelung, făcând câteva sute de metanii 
pe zi; şi am şi eu o groază de păcate şi mă mai lasă câteodată şi puterile 
şi nu este vindecare în trupul meu, de aceea nici nu ştiu ce voi face. Mai 
bine să dăm păcatele pe din două, adică să ne rugăm împreună şi să-l 
cerem Domnului milă şi lăsarea păcatelor. (Cuviosul Antonie, 22, p. 70) 


Rugăciunea pentru aproapele 


Sfântul Marcu Ascetul scrie: „Este bine să-l ajuţi pe aproapele cu 
sfatul şi cu fapta, dar cel mai bine este cu rugăciunea”. De aceea, cu pace 
Domnului să ne rugăm: „Tu, Doamne, să ne păzeşti şi să ne fereşti de 

neamul acesta”. Nu te lăsa atras şi tu de durerile lumii acesteia, ci adu-ţi 
aminte cuvântul Domnului nostru către ucenicul care ceruse să îngroape 
pe tatăl său... (Cuviosul Anatolie, 7, p. 140) 


Răspunsul cu privire la pomenirea lui K. Dacă el s-a căit sincer şi 
a adus înaintea lui Dumnezeu şi a duhovnicului conştiinţa şi spovedania 
sinceră a tuturor păcatelor sale, adevărat este cuvântul lui G.A.P. că, fără 
îndoială, îl putem pomeni, oricum a fost înmormântat. Importanță nu 
are felul înmormântării, ci starea sufletească cu care a plecat din această 
viață. Dacă el numai de ochii lumii şi din anumite motive lumeşti a făcut 
pocăință numai la suprafaţă, ce folos va avea din pomenirea pe care i-o 
va face Biserica? Însă noi nu ştim câtuşi de puţin dacă el s-a pocăit sincer 
sau nu, nici dacă s-a împărtăşit; să se informeze cei care se îngrijesc de 
acest lucru, iar apoi să procedeze conform cu ceea ce au aflat. Iar faptul 
că a fost lipsit de înmormântare şi că şi-a găsit sfârşitul printr-o moarte 
atât de ruşinoasă - toate acestea, datorită pocăinţei sincere, îi pot sluji la 
micşorarea vinei grele, a crimei săvârşite, iar celorlalți, lucrul acesta le 
poate fi spre învățătură, ca astfel să nu uite şi să nu meargă aşa departe 
cu îndrăzneala lor. Domnul cel Atotbun să ne înveţe, cu voia şi fără voia 
noastră, pe toți şi, cu judecăţile pe care le ştie, să-i miluiască pe cei care-şi 
fac de cap. (Cuviosul Ambrozie, 23, Partea 1, p. 207) 


Nu trebuie să spui că te rogi (sau te vei ruga) pentru ceilalți. 
Părintele Antonie spunea: „Sunt dator să mă rog . (Cuviosul Ambrozie, 1, 
Partea a Il-a, p. 70) 


Pentru surorile şi frații tăi care s-au abătut de la calea cea bună, să 
plângi. Roagă-te pentru fraţii tăi aşa: „Rânduieşte, Doamne, pentru frații 
mei (numele) ceea ce le este de folos şi spre mântuire, după voia Ta cea 
sfântă”. (Cuviosul Iosif, 98) 


Pentru stareț — întotdeauna să te rogi, dar nu aşa cum te-ai rugat, 
ci spune: „Odihneşte, Doamne, sufletul lui şi pentru sfintele lui rugăciuni 
miluieşte-mă pe mine, păcătoasa”. Te poți adresa şi lui, cu credinţă şi cu 
simplitate. (Cuviosul Iosif, 112) 

Rugăciunea pentru surorile neputincioase 


Mi-aţi scris despre o soră de 30 ani pe care aţi vrea s-o mustrați şi 
să-i spuneți că ştiţi toate urzelile ei. Aţi putea să mai aşteptaţi să-i vorbiți 
despre aceasta şi, în locul mustrării, să vă rugați cu osârdie: „Mântuieşte-o, 
Doamne, şi miluieşte-o pe sora (numele) şi, pentru sfintele ei rugăciuni, 
miluieşte-mă şi pe mine, păcătoasa”. (Cuviosul Iosif, 63) 


Rugăciunea la vreme de primejdie 


Multe exemple arată că rostirea cu credință a psalmului „Cel ce 
locuieşte întru ajutorul Celui Preaînalt”, îi apără de multe primejdii pe 
cei ce-l rostesc şi,,dacă cineva, ca să nu-l uite, cu ajutorul lui Dumnezeu 
poartă la sine acest psalm scris, nu este rău deloc. Un ofițer avea la 
gât icoana Sfântului Nicolae înfăşurată în acest psalm scris; glonțul i-a 
străpuns tunica, a ajuns la hârtiuţă, dar nu a vătămat nici icoana, nici 
hârtiuța. (Cuviosul Ambrozie, 23, Partea I, pp. 65-66) 


Rugăciunea pentru cei dispăruți 


Pe Anna, care a dispărut fără veste, trebuie să o pomenițţi la vii şi 
să vă rugați pentru sănătatea şi mântuirea ei până ce veți primi înştiinţare 
sigură despre moartea ei. (Cuviosul Iosif, 72) 


Rugăciunea împotriva lui antihrist 


Să mă izbăveşti, Doamne, de cursele vicleanului şi urâtorului 
de Dumnezeu antihrist, celui ce va să vină curând, şi ascunde-mă de 
răutatea lui în pustia cea tainică a mântuirii Tale. Dăruieşte-mi, Doamne, 
putere şi bărbăție să mărturisesc cu tărie Numele Tău cel Sfânt, ca să 
nu fug de frica diavolului şi ca să nu mă lepăd de Tine, Mântuitorul şi 
Răscumpărătorul meu, nici de Sfânta Ta Biserică. Dăruieşte-mi, Doamne, 
şi ziua şi noaptea plângere şi lacrimi pentru păcatele mele şi Te îndură 
de mine, Doamne, în ceasul Înfricoşatei Tale Judecăţi. Amin. (Cuviosul 
Anatolie, 9, p. 150) 

Rugăciunea pentru familie 


Să ziceți: „În mâinile marii Tale milostiviri, o, Dumnezeul meu, 
îmi încredinţez sufletul şi trupul meu cel multsuferind, pe soțul pe care 
Tu mi l-ai dat şi pe toți fiii mei cei iubiți. Tu să fii ajutătorul şi acoperitorul 
nostru în toată viața noastră, în ceasul sfârşitului nostru şi după moarte, 
şi în toate — în bucurie şi în necaz, în fericire şi în nenorocire, în boală 
şi în sănătate, în viaţă şi în moarte, în toate fie voia Ta cea sfântă cu noi, 
precum în cer, aşa şi pe pământ. Amin . (Cuviosul Antonie, 22, p. 117) 


Tăcerea 


Tăcerea nechibzuită şi fără rost este mai rea decât multa vorbărie, 
iar cea cu măsură nu face nici un rău, ci smereşte încă şi dă putere pentru 
săvârşirea nevoinţelor şi a ostenelilor. Însă lipsa de măsură şi în una şi în 
alta face foarte mult rău. (Cuviosul Macarie, 24, Vol. 3, pp. 96-97) 


Să te înveți cât poți de mult să taci şi să spui tot timpul în gând: 
„Născătoare de Dumnezeu Fecioară, bucură-te, ceea ce eşti plină de dar, 
Marie, Domnul este cu tine...” (până la sfârşit) şi în acest fel te vei păzi de 
multe păcate. Sfinţii Părinți ne învaţă aşa: oricine te-ar tulbura, tu să nu 
zici nimic. Mai bine să te rogi pentru sora ta decât s-o înveţi ceva şi să te 
socoteşti pe tine mai netrebnică şi mai rea decât toată lumea. Pe nimeni, 
niciodată, pentru nimic, să nu osândeşti şi pe toți să-i ierți şi fără osteneală 
te vei mântui. Căci cei ce osândesc, şi cei ce pomenesc răul, şi cei mândri, 
chiar dacă se roagă, chiar dacă postesc, chiar dacă dau bani de pomană, 
totuşi, dacă nu se îndreaptă, nu au şi nu vor avea loc în cer, ci vor merge 
în iad, la diavoli, să se chinuie pe veci. (Cuviosul Iosif, 11, p. 280) 


Tăcerea, fără de care nicidecum nu putem trăi, este o nevoinţă. 
Căci, atunci când cineva tace, vrăjmaşul îndată îi spune altcuiva: „Uite 
cât este de mândru, nici măcar să vorbească cu tine nu vrea”. Dar nu este 
deloc aşa. De aici vin necazurile. De aceea, cine ia cu hotărâre asupra sa 
această nevoinţă, acela trebuie să se pregătească pentru necazuri. Dar nici 
această nevoinţă nu se dă degrabă, nici uşor. De aceea este atât de înaltă 
şi necesară, pentru că „tăcerea este taina vieții veacului viitor” şi cine 
tace, acela se pregăteşte direct pentru viața viitoare. Batiuşka Macarie 
spunea des lucrul acesta: „Luaţi seama, toți sfinții au tăcut: cuviosul 
Serafim de Sarov a tăcut, Arsenie cel Mare a tăcut, de aceea şi este mare, 

pentru că a tăcut; când a fost întrebat de ce tace tot timpul, el a răspuns: 
„Credeţi-mă, fraților, că vă iubesc pe toți, dar nu pot fi şi cu voi, şi cu 
Dumnezeu, de aceea fug de voi”. Şi Sfântul loan Scărarul zice: „Când 
vorbeam chiar şi despre lucruri folositoare sufletului, deseori mă căiam, 
dar, pentru că tăceam, nu mă căiam niciodată”. (Cuviosul Varsanufie, 5, p. 
51, din 20.05.1908) 


Mai mult să tăceți. lar dacă sunteţi întrebat în legătură cu ceva, 
chiar în biserică, să răspundețţi fără nici o supărare, fără să arătaţi un chip 
posomorât. (Cuviosul Varsanufie, 5, p. 54, din 04.05.1908) 


Ține minte regula monahală - să nu începi să vorbeşti fără să fii 
întrebat. (Cuviosul Nicon, 8, p. 317) 


Tăcerea pregăteşte sufletul pentru rugăciune. Liniştea - cât de 
binefăcătoare este ea pentru suflet! (Cuviosul Nicon, 8, p. 323) 


Tăcerea este de folos pentru suflet. Când vorbim, este greu să ne 
abținem de la vorbăria deşartă şi de la osândire. Însă există o tăcere rea, 
atunci când cineva este supărat şi de aceea tace. (Cuviosul Nicon, 8, p. 331) 


Pe cei ce vin pentru Dumnezeu, trebuie să-i primim, atât cât ne 
îngăduie aşezarea locului şi treburile obşteşti, numai să putem fi în bună 
înțelegere. Discuţia cu vizitatorii trebuie să ne învețe meşteşugul vorbirii 
şi să cunoaştem folosul tăcerii. Un cuvânt deşert şi stricăcios, de obicei, 
este urmat de tristețe, iar cele spuse cu înțelepciune, de slava deşartă, 
de aceea tăcerea ne izbăveşte de amândouă. lar după judecata Sfinţilor 
Părinţi, tot ce facem - şi dacă tăcem, şi dacă vorbim pentru Dumnezeu 
- este de folos. Care este acum poziția mea în comparaţie cu a voastră? 
Vederea lumii, ştirile şi discuţiile neîncetate cu unul şi cu altul uneori 
pricinuiesc cu adevărat tristețe duhului şi ruşinea îmi acoperă fața 
când merg, prin Moscova. Dar închipuindu-mi că acestea sunt cerute de 
treburile obşteşti şi după isprăvirea lor mă voi întoarce în locul liniştit al 
chiliei mele, îmi uşurez povara. (Cuviosul Moise, 266) 


Păstraţi între voi tăcerea, în afară de cele necesare nimic altceva 
nu vorbiți, ca mintea voastră să fie curată la rugăciune. Mustraţi-vă pe 
voi înşivă în gând şi vă umiliți şi mai răi decât toți să vă socotiți, iar 
Dumnezeu va căuta la smerenia voastră şi vă va apăra de toate ispitele. 
(Cuviosul Moise, 262) 

Împărăția lui Dumnezeu nu se află în vorbe, ci în putere; trebuie 
să vorbim mai puțin şi să tăcem mai mult, să nu osândim pe nimeni şi 
tuturor să le dăm cinstire. (Cuviosul Ambrozie, 1, Partea I, p. 99) 


A discuta lucruri bune este ca argintul, iar tăcerea chibzuită este 
ca aurul. (Cuviosul Ambrozie, 1, Partea a II-a, p. 45) 


Mai bine este să fim prevăzători şi să tăcem decât să vorbim şi 
apoi să ne căim. (Cuviosul Ambrozie, 1, Partea a II-a, p. 45) 


Tu însăți mi-ai scris că suferi din cauză că vorbeşti prea mult şi 
tânjeşti după tăcerea cea cu chibzuială, dar cu tovarăşa ta de drum şi 
fără să vrei va trebui să vorbeşti în plus. Desigur, va trebui să iei cu tine 
o persoană mai simplă, ca să poată sluji virtuţii tale slabe. Totuşi, eu nu 
o cunosc bine pe M.G. De aceea, vezi singură cum este mai bine şi mai 
de folos. Există o zicală veche: o minte este bună, dar două sunt şi mai 
bune, iar trei sunt bune de aruncat. Însă aceasta este o părere omenească. 
Domnul spune în Sfânta Evanghelie: Unde sunt doi sau trei adunați în 
numele Meu, acolo sunt şi Eu în mijlocul lor (Matei 18: 20). Fii mai atentă la 
trăirea ta lăuntrică: cum îţi va fi mai odihnitor şi mai aproape de starea ta 
sufletească, aşa să şi faci. Un nebun înțelept spunea: „Gâsca şi fundacul 
nu sunt o pereche bună”. Totuşi, la noi în grajd a murit un bătrân de o 
sută de ani, Pahomie, care şi în mijlocul multor oameni ştia să păstreze 
o tăcere adâncă. Se întâmpla să vină unii la el cu diferite întrebări, iar el 
se ridica şi le cânta: „Îngerul a strigat către cea plină de dar” şi iarăşi se 
aşeza şi tăcea, scărpinându-se uşor în cap sau uitându-se în traistă, ca 
şi cum ar fi căutat ceva. Dacă se întâmpla să-i spună ceva cuiva, acela 
ținea minte şi nu uita. Multora li s-au adeverit cuvintele lui. (Cuviosul 
Ambrozie, 23, Partea a III-a, p. 48) 


Viaţa de mănăstire 


Întreabă-te mai des: „Pentru ceamveniteu la mănăstire?” Şi străduieşte- 
te în fiecare zi să-ți petreci viața aşa cum ţi-ai petrecut prima zi când ai venit 
la mănăstire şi în fiecare dimineață să-ți spui: poate: că aceasta este ultima 
zi din viața mea. Voi răbda din dragoste către Domnul lisus Hristos orice 
necaz mi s-ar întâmpla astăzi şi voi ierta pe oricine mă va necăji, ca şi pe 
mine, multpăcătoasa, să mă pomenească Domnul, să mă miluiască şi să mă 
mântuiască după făgăduinţa Lui cea nemincinoasă. (Cuviosul Iosif, 11, p. 255) 

Învață să înţelegi şi viața de mănăstire şi, când o vei înțelege, atunci 
te vei putea sili la acea lucrare care îţi va înrădăcina pacea în suflet şi vei 
birui toate greutățile. (Cuviosul Ambrozie, 23, Partea a III-a, p. 74) 


Ce să faci, îți este greu, dar trebuie să te trudeşti pentru Sfânta 
Mănăstire. Pentru aceasta, Domnul îţi va da răsplată şi mănăstirea va 
pomeni cu recunoştinţă ostenelile tale. Nu lăsa rugăciunea. Dacă la biserică 
nu poți merge întotdeauna, roagă-te mai des în cămara dinlăuntrul tău 
— în inima ta. Acolo te poți ruga şi în timpul lucrului. Dumnezeu să te 
ajute să te deprinzi astfel. Adu-ţi aminte mai des şi de cel din urmă ceas 
al acestei vieți. (Cuviosul Iosif, 11, p. 265) 


Probabil, ai uitat de veşnica odihnă din Împărăția Cerurilor; cu 
acea odihnă se vor desfăta în veci cei care vor răbda până la sfârşit, căci 
acolo numai aşa se poate intra, prin multe necazuri. Sau, poate, nu-ți aduci 
niciodată aminte cum au trăit şi ce au îndurat Mântuitorul, Maica Domnului 
şi toți sfinţii. Pentru ce, aşadar, cârteşti fără rost şi îți pierzi astfel cununile? 
Sau nu crezi în viața viitoare? Nu lua seama la cum trăieşte bogatul... Mai 
bine urmează-l pe săracul Lazăr şi după moarte sufletul tău va fi dus de 
îngeri în sânul lui Avraam. (Cuviosul Iosif, 11, p. 266) 


Am primit scrisoarea ta şi mă rog ca Domnul să-ţi lumineze mintea. 
Nu urma calea ta spre Împărăția Cerurilor, ci urmeaz-o pe aceea strâmtă, 
pe care te conduce Domnul. Mai bine cercetează-ţi viaţa ta şi confrunt-o 
cu aceea pe care eşti obligată prin făgăduinţa făcută la călugărie să o duci 
- atunci vei vedea neapărat că nu trăieşti în necazuri, ci în indiferenţă. 
Numai răbdarea fără cârtire şi supunerea în fața sorții ne mântuiesc pe 
noi, cei slabi, iar dacă vom respinge şi acest din urmă mijloc, nu vom 
moşteni mântuirea, ci pieirea. Fii sârguitoare la rugăciune şi la ascultări 
nu pentru vreun câştig, ci numai pentru Dumnezeu. Atunci ţi se va da 
tot ceea ce nu poți avea acum, atunci totul îţi va veni de la sine. (Cuviosul 
Iosif, 11, p. 267) 


Îmi scrii că nu este pace între voi. E adevărat, aceasta este o situație 
foarte grea. Dar ce să faci, trebuie să rabzi şi să te străduieşti, cel puțin 
tu, să nu faci ceea ce năruie pacea aproapelui. lar pentru faptul că eşti 
ocărâtă, Domnul te va mângâia dacă vei răbda totul cu smerenie. Nu 
cârti, nu te căi că ai venit la mănăstire. Rabdă, şi Dumnezeu te va ajuta, 
va trece totul. Nu îndrăzni să te gândeşti la mutarea din mănăstire. 
(Cuviosul Iosif, 11, p. 268) 

Slavă Domnului celui Preamilostiv că ţi-a dăruit hotărârea de 
întoarcere în mănăstire, căci tare mai şovăiai... Chiar dacă ai fi rămas 
în lume, ce mă priveşte pe mine? Oamenii trăiesc şi în lume şi trăiesc în 
pace, însă tu, închinându-te deja vieții mănăstireşti şi apoi părăsind-o, 
nu ai fi avut pace şi nu ştiu nici dacă te-ai fi putut întreține. (Cuviosul 
Lev, 168) 


Viețuind în mănăstire, chiar dacă în sărăcie, totuşi este mai uşor 
pentru smerenie şi cel mai bine este să te smereşti. (Cuviosul Lev, 168) 


Dacă vei trăi monahiceşte, nici pe viitor nu te va tulbura nimeni 
şi în mănăstire vei rămâne pentru totdeauna. (Cuviosul Ambrozie, 1, 
Partea I, p. 135) 


În mănăstire se pot mântui fecioarele şi, în general, persoanele de 
parte femeiască ce doresc să-şi logodească sufletele lor cu Hristos, chiar 
dacă din neputinţă omenească fac şi vor mai face anumite greşeli. Sfântul 
Apostol Pavel scrie: Nici un trup să nu se laude înaintea lui Dumnezeu (| Cor. 
1: 29). Şi în Vechiul Testament se spune: Nu este om care să nu păcătuiască 
(III Regi 8: 46). (Cuviosul Ambrozie, 23, Partea 1, pp. 49-50) 


Să se împlinească cu toți cuvântul evanghelic al lui Hristos: Unde 
sunt doi sau trei adunați în numele Meu, acolo sunt şi Eu în mijlocul lor (Matei 
18: 20). Iar voi v-aţi adunat „în numele lui Hristos” nu doi, nici trei, ci o 
mare mulțime. E adevărat că nu există pădure fără uscături, dar n-aveţi 
ce face, trebuie să îndurați şi acest lucru. Altfel, dacă toţi sunt buni, se pot 
mândri. (Cuviosul Ambrozie, 23, Partea I, p. 53) 


Vă compătimesc în necazurile voastre datorate greutăților şi 
neorânduielilor din mănăstire. Totuşi, aşteptaţi mila lui Dumnezeu, 
aşteptaţi până când Domnul va binevoi să schimbe starea lucrurilor în 
mănăstirea voastră. El singur ştie totul şi El singur ocârmuieşte totul sau 
direct prin voia Lui cea atotputernică, sau prin împrejurările pe care le 
îngăduie în chip proniator din motivele pe care numai El le cunoaşte 
pe deplin, iar oamenii le cunosc doar în parte, datorită păcatelor lor şi a 
vieții nepotrivite cu chemarea lor. El Însuşi, prin proorocul Amos, spune: 
Se întâmplă vreo nenorocire în cetate fără ca Domnul să nu o fi pricinuit? 
(Amos 3: 6). De asemenea, Apostolul Pavel scrie: Dacă nedreptatea 
noastră învederează dreptatea lui Dumnezeu, ce vom zice? Nu cumva este 
nedrept Dumnezeu care aduce mânia? (Rom. 3: 5). Cred că vă amintiţi şi voi 

povestirea bisericească în care un sfânt preot s-a rugat lui Dumnezeu să-l 
izbăvească de episcopul care împovărase cetatea cu felurite neorânduieli 
şi necuviințe, iar ca răspuns la rugăciunea lui sârguincioasă a auzit un 
glas: „Pentru cetatea aceasta, episcopul a murit cât se poate de rău”. 
Părerea mea păcătoasă este: dacă fiecare dintre membrii societății 
sau, cel puţin, cei care alcătuiesc comunitatea voastră, în locul cârtirii, 
ar alerga la Dumnezeu cu rugăciune sârguincioasă, spovedindu-şi 
neputinţele lor, cu dorinţa de a merge pe viitor pe calea monahismului 
după puterea lor, atunci, mi se pare, mai grabnic ar binevoi Domnul cel 
Atotbun să schimbe cauza principală a greutăților actuale şi a suferinţei 
întregii obşti... Vă sfătuiesc, deşi nu este uşor acest lucru, să renunțați 
la justificările lumeşti şi să alergați după ajutor la Dumnezeu, Singurul 
Care vede inimile şi Care poate să schimbe şi să orânduiască totul, aşa 
cum ştie El, mai presus de aşteptările omului. Sfântul loan Gură de Aur, 
în scrisorile către Olimpiada, spune că Dumnezeu începe să-Şi arate 
puterea Sa numai atunci când sărăcesc toate mijloacele omeneşti şi este 
gata să apară deznădejdea, ca să nu ne punem încrederea în noi, ci în 
Dumnezeu, Cel ce înviază pe cei morți - după cuvântul Apostolului (Il 
Cor. 1: 9). (Cuviosul Ambrozie, 23, Partea a II-a, pp. 129-130) 


Ţi se pare că egumena te scoate din mănăstire şi gândul acesta 
nu-ți dă pace. Dar aceasta este înşelarea vrăjmaşului, pentru că nimeni 
nu te goneşte încă, ci numai gândul acesta te chinuie şi te abate de la 
adevărata lucrare monahală. Când te vor goni, atunci vei vedea ce este 
de făcut. (Cuviosul Ambrozie, 23, Partea a III-a, p. 4) 


Îmi scrii că nu te poți uita cu indiferență la maica egumenă şi 
de aceea te îndepărtezi prin toate mijloacele ca să nu i te arăţi înaintea 
ochilor. Acest lucru nu este bun şi nu îţi este de folos; mai bine roagă- 
te cu osârdie şi cu credință Domnului Dumnezeu pentru ea, aşa cum 
ştii: atunci, poate, Domnul va schimba în ea ideea greşită despre tine, 
dacă va fi necesar acest lucru, pentru că, după cuvântul Apostolului, toți 
care voiesc să trăiască cucernic în Hristos lisus vor fi prigoniți (Il Tim. 3: 12). 
(Cuviosul Ambrozie, 23, Partea a III-a, p. 17) 


Mi-ai scris că a venit la tine un om care răspândea duhoare şi 
miros greu şi după aceea s-a stârnit asupra ta o luptă puternică, dar 
tu l-ai lăsat fără grijă să intre în chilia ta şi mă întrebi cine este acesta?! 
Pur şi simplu este un om stăpânit de diferite patimi, dar cred că ţi-a 
fost trimis prin lucrare diavolească. Tu ai simţit această luptă, iar sora 

N. a simțit o luptă şi mai puternică şi îndelungă după ce o mireancă s-a 
aşezat pe patul ei. De acum înainte, amândouă să fiți cu băgare de seamă 
când primiți mireni şi să nu mai ţineţi cont de toate pretextele lor. Pentru 
orice lucru este o clipă prielnică (Eccl. 3: 1). Există o vreme pentru primirea 
oamenilor şi o vreme pentru neprimirea lor. (Cuviosul Ambrozie, 23, Partea 
a Ill-a, p. 27) 


Străduieşte-te să trăieşti în mănăstire ca un străin, luând aminte la 
tine şi tăcând şi fără să te bagi în vreo treabă. Atunci vei înțelege în faptă 
cuvântul Apostolului: Dumnezeu toate le lucrează spre binele celor ce iubesc pe 
Dumnezeu (Rom. 8: 28). În psalmi se spune: Multe sunt necazurile drepţilor; 
multe sunt bătăile păcătosului (Psalm 33: 18; 31: 11). În orice stare s-ar afla 
creştinul, nu poate scăpa de necazuri şi de boli. (Cuviosul Ambrozie, 23, 
Partea a III-a, p. 53) 


În scrisoarea dinainte mi-ai scris că la primăvară te pregăteşti să 
pleci din mănăstire undeva. Plecarea de data trecută nu ţi-a izbutit. Şi 
te-aş sfătui să nu mai faci alte încercări ca să nu ţi se întâmple la fel. 
Atunci vor exista şi mai multe reproşuri şi îți va fi dat să înduri mai 
multe neplăceri. Mai sigur şi mai bine este să înduri într-un singur loc. 
Există un proverb rusesc: într-un singur loc şi piatra creşte. Iar stareţii 
spun: stai în chilia ta şi chilia te va învăţa totul. (Cuviosul Ambrozie, 23, 
Partea a III-a, p. 65) 


Îți doresc din inimă să ai o viaţă liniştită, atât cât este cu putință în 
această valea plângerii, în care printr-o viaţă trăită cu lacrimi şi cu smerenie 
putem dobândi bucuria cea nesfârşită, pecaresă ne învrednicească Domnul 
cel Atotbun să o dobândim prin răbdare şi îndelungă-răbdare, deoarece 
multe sunt şi necazurile drepţilor şi multe sunt şi bătăile păcătoşilor, 
iar fără răbdare şi smerenie este greu să îndurăm totul. Să ne rugăm 
Domnului să ne dea ajutorul Său, şi credinţă, şi bărbăţie, şi bunăvoință 
către împlinirea dumnezeieştilor porunci şi a pravilei de chilie şi, mai 
întâi de toate, a mersului la slujbele bisericeşti, cu frică de Dumnezeu, 
cu atenție şi cu evlavie, să întâmpinăm surorile şi maicile cu purtare 
supusă şi cuviincioasă şi cu închinarea cuvenită, ținând minte cuvântul 
evanghelic: Toate câte voiți să vă facă vouă oamenii, asemenea şi voi faceți lor 
(Matei 7: 12). Pe scurt, în noua chilie îți doresc înnoire duhovnicească şi 
linişte sufletească. (Cuviosul Ambrozie, 23, Partea a III-a, p. 81) 

Îmi scrii despre sora N., care tot voieşte să intre în rândul surorilor 
de caritate, dar, în cele din urmă, slavă lui Dumnezeu, s-a aşezat la 
locul ei. Dacă va începe iarăşi să se agite, spune-i că, dacă va pleca din 
mănăstire, o va prinde vrăjmaşul. lar pe sora N. nu o sfătuiesc, de dragul 
celor apropiaţi, să se mute undeva mai departe. Vrăjmaşul nicăieri nu o 
va slobozi de ispite. În ceea ce priveşte starea ei, să țină minte voia lui 
Dumnezeu, exprimată pe scurt de Apostolul Pavel: Fi Hi îndelung-răbdători 
față de toți. Bucuraţi-vă pururea. Rugaţi-vă neîncetat. Daţi mulțumire pentru 
toate, căci aceasta este voia lui Dumnezeu (| Tes. 5: 14, 16-18). Dacă nu ne mai 
putem bucura, cel puţin, să ne străduim să nu ne întristăm peste măsură, 
ci să ne înarmăm cu răbdarea şi cu îndelungă-răbdarea, ținând minte 
cele spuse de Domnul: Şi: veți fi urâţi de toți pentru numele Meu; iar cel ce va 
răbda până în sfârşit, acela se va mântui (Matei 10: 22). (Cuviosul Ambrozie, 
23, Partea a III-a, pp. 106-107) 


Oricât de dureros, oricât de greu i-ar fi, nu trebuie să te căieşti că 
ai venit la mănăstire. În orice caz, este mai sigur şi mai de nădejde faptul 
că ne aflăm din Pronia lui Dumnezeu în mănăstire şi avem nădejde 
mai mare să dobândim mila lui Dumnezeu intrând în mănăstire decât 
rămânând în lume. Şi în lume necazuri veți avea (loan 16: 33), se spune 
în Evanghelie. Mai bine să îndurăm necazuri în mănăstire. Şi putem 
dobândi mai mare milă de la Dumnezeu. (Cuviosul Ambrozie, 23, Partea a 
III-a, pp. 123-124) 


Îmi scrii că în locul cel nou te plictiseşti. Nici nu se poate să nu te 
plictiseşti din diferite motive, deoarece noua mănăstire este la început şi 
nu este încă stabilită o ordine, trebuie să existe o rânduială, dar nu poți 
orândui totul dintr-odată. Într-un loc nou şi într-o lucrare nouă multe 
lipsesc, iar aceste lipsuri îi şi preocupă pe cei de care depinde lucrarea. 
În orice caz, mai întâi trebuie să ai răbdare şi să nu-ţi pierzi curajul şi cu 
credință să-ți pui nădejdea în mila şi ajutorul lui Dumnezeu. Domnul 
poate orândui totul şi poate da cele de trebuință. (Cuviosul Ambrozie, 23, 
Partea a III-a, pp. 131-132) 


Îți închipui acum că prin exemplele din mănăstire te vei îndemna 
mai repede la pocăință, dar eu îţi spun că urmează să te atingă prima 
săgeată a vrăjmaşului — să vezi numai defectele celor din mănăstire şi să 
le faci reproşuri până când îţi vei vedea neputinţele şi patimile tale. Nu 
toți sunt desăvârşiți, dar printre cei nedesăvârşiți există şi desăvârşiți şi 
aceştia, la rândul lor, se curățesc Ea) ceilalți. În ce fel ar dobândi cineva 

răbdare dacă nu l-ar necăji nimeni? Şi cum şi-ar cunoaşte starea lui 
sufletească fără să fie mustrat? Şi cum s-ar smeri? Toate acestea îţi stau 
înainte şi ție ți se par străine, dar eu te previn şi îţi spun că aşa trebuie 
să se întâmple şi toate acestea se întâmplă pe măsura alcătuirii noastre 
sufleteşti, nu fără voia lui Dumnezeu. Deşi citeşti cărțile Sfinților Părinţi, 
totuşi înţelegi foarte puţin şi aceea este teorie, dar în practică vei afla mai 
mult şi mai clar. (Cuviosul Macarie, 24, Vol. 3, p. 181) 


Mai întâi de toate, supuneţi-vă celor mai mari, căci nu există 
stăpânire care să nu fie de la Dumnezeu, iar cei ce se împotrivesc 
stăpânirii, voii lui Dumnezeu se împotrivesc, şi unii ca aceştia au păcat. 

Mergeţi în fiecare zi, cine poate, la biserica lui Dumnezeu; acolo 
este viața noastră. Nu săriți peste masa de obşte; la masa de obşte stă 
Mirele cel iubit, spune Sfântul Isaac Sirul, iar masa servită în ascuns este 
masă a desfrâului. 

Păziți predaniile Părinților, nu umblaţi prin chilii, nu primiți mireni, 
mai ales bărbați, nu legaţi prietenii între voi - toți suntem frați şi prieteniile 
separate întotdeauna sunt în afara legii. (Cuviosul Anatolie, 7, p. 335) 


În mănăstirea noastră, deşi sunt foarte mulți frați cu purtare bună 
şi cu râvnă pentru viața monahală, totuşi sunt mai mult începători, care 
învață lupta duhovnicească în armata lui Hristos, îndrumați fiind de cei 
mai mari. Ştiţi cât de greu este în obşte, când trebuie să facem alegere 
pentru vreo ascultare, ca să găsim pe cineva apt pentru împlinirea ei. Cu 
atât mai greu este să recomandăm pe cineva care să meargă împreună 
cu dumneavoastră şi care să corespundă planurilor dumneavoastră, 
departe de mănăstire şi lipsit de îndrumare duhovnicească... Am auzit 
că unii numesc mănăstirea noastră răsadnița monahismului: aceasta este 
doar slavă deşartă, care nu este de folos sufletelor noastre. Şi, chiar dacă 
există şi frați capabili, totuşi vă este cunoscut că în trei mănăstiri au fost 
trimişi de la noi mulți dintre cei mai buni fraţi, iar oamenii nu cresc ca 
ciupercile. (Cuviosul Moise, 333) 


Nu te grăbi să dai lucrurile, poate că îţi sunt încă bune. Nu trebuie 
să strângi în plus, dar nici fără cele trebuincioase nu poți trăi. Şi nu trebuie 
să te tulburi pentru acest lucru. (Cuviosul Iosif, 11, p. 267) 


Este mântuire şi în afara mănăstirii, dar cu mare greutate. Deşi nici 
în mănăstire mântuirea nu este fără osteneală, totuşi în mănăstire omul 
poate atinge desăvârşirea creştină dacă se străduieşte cum se cuvine să se 

smerească şi să se supună nu numai voii lui Dumnezeu, ci şi voii celor ce 
conduc după Dumnezeu şi chiar celor mai mici, căci prin aceasta nu încalcă 
poruncile lui Dumnezeu. (Cuviosul Ambrozie, 23, Partea a III-a, pp. 74-75) 


Te felicit pentru îmbrăcarea hainei monahale şi îți doresc să 
trăieşti monahiceşte - întru blândeţe şi smerenie —, să-ți vezi neputinţele 
şi lipsurile tale, iar pe ceilalți să nu-i judeci. Cine judecă şi osândeşte, 
acela face numai lucruri rele. (Cuviosul Ambrozie, 23, Partea a III-a, p. 78) 


Mai ales în fața maicii egumene sileşte-te să te smereşti şi nu 
tălmăci faptele şi purtarea ei față de tine atât de greşit, cum că ea s-ar 
purta față de tine cu răutate. Eu cred că, pur şi simplu, se poartă, în 
primul rând, ca egumenă, iar în al doilea rând, încercând să țină seama 
de toate surorile care doresc să meargă la Optina. Mai de folos şi mai 
liniştitor este să gândeşti aşa şi totodată mai smerit şi mai plăcut lui 
Dumnezeu. (Cuviosul Ambrozie, 23, Partea a III-a, p. 84) 


Regulamentul 


Cu privire la formele şi rânduielile mănăstireşti, ele sunt bune, 
pentru că țin în frâu natura noastră îndărătnică şi ne obligă să ne lepădăm 
de voia noastră. (Cuviosul Ambrozie, 1, Partea a II-a, p. 12) 


Batiuşka |[cuviosul Ambrozie) interzicea cu asprime umblatul 
prin chilii, de asemenea şi primirea la sine a fraților care nu aveau vreo 
trebuință deosebită. Când l-a întrebat [un ieromonah] ce să le răspundă 
acelora dintre frați care se vor tulbura din pricina unei asemenea purtări, 
starețul i-a spus: „Să le răspunzi acelora că părintele arhimandrit nu ţi-a 
poruncit să umbli prin chilii”. (Cuviosul Ambrozie, 1, Partea a Il-a, p. 2) 


După masă este nevoie de odihnă, iar după pravila de seară 
sunt oprite de Sfinţii Părinţi discuţiile de prisos, care nu sunt de folos şi 
provoacă tulburare generală. (Cuviosul Ambrozie, 23, Partea a II-a, p. 85) 


Să-şi gătească mâncare în chilie li se îngăduie numai celor bătrâni 
şi celor bolnavi, cărora nu le prieşte mâncarea de la trapeză. Când şi 
tu eşti bolnavă şi ţi-e greu să trăieşti cu mâncarea de la trapeză, poți 
cere blagoslovenie de la maica egumenă să-ți găteşti ceva în chilie. 
Dar, dacă eşti sătulă de mâncarea de la trapeză, este un moft să-ți faci 

mâncare separat şi nu trebuie, este păcat. Domnul să te întărească în 
viața mănăstirească şi să te ajute. (Cuviosul Iosif, 11, p. 266) 


Dacă la voi se admite să vă serbați ziua numelui, nu trebuie să te 
separi nici tu de ceilalți. Vieţuieşte aşa încât să nu te arăţi prin nimic mai 
bună decât celelalte surori. (Cuviosul Iosif, 11, p. 267) 

Să nu aduci niciodată carne în mănăstire. Cineva a adus odată, iar 
în carne a apărut trichină şi acela s-a otrăvit. (Cuviosul Ambrozie, 1, Partea 
a II-a, p. 65) 


Când este priveghere, timp de opt minute (până la binecuvântare) 
trebuie să-ţi citeşti rugăciunile de seară. (Cuviosul Ambrozie, 1, Partea a 
Il-a, p. 68) 


Construirea unei bolnițe pentru femei în mănăstirile de maici 
şi pentru bărbați în mănăstirile de călugări este un lucru creştinesc şi 
potrivit, însă cine se gândeşte să ia sau să trimită din mănăstiri călugărițe, 
în special tinere, în spitalele din lume, acela nu poate aştepta plată bună 
de la Domnul, ci mai degrabă una potrivnică, pentru că nici în predaniile 
vechilor Părinţi, nici în scrierile sfinților nu găsim asemenea exemple, ci, 
dimpotrivă, în scrierile Cuviosului Macarie Egipteanul (în Cuvântul 27 din 
Capitolul 15, Editura Academiei din Moscova) citim un exemplu grăitor, 
care se opune noii orânduiri. El povesteşte că „cineva în vremea prigoanelor 
şi-a dat la chinuri trupul său, a fost spânzurat şi strunjit, apoi a fost băgat 
în temniţă şi i-a slujit o călugăriță, iar el, apropiindu-se de ea, fiind încă 
în temniţă, a căzut în desfrâu'. Dacă din apropierea cu un mărturisitor, 
care îndurase chinuri, călugărița nu a rămas întreagă, ci s-a vătămat nu 
numai sufleteşte, dar şi trupeşte, şi aceasta în vechime, ce putem aştepta 
de la asemenea împrejurări în vremurile noastre slabe, din urmă? Am adus 
acest exemplu în afară de cele arătate mai sus şi împotriva noii născociri, 
de a trimite maici din mănăstiri în spitale pentru practică, în caz de război, 
pe aceeaşi poziție cu organizaţiile surorilor de caritate, care există astăzi. 
Nicidecum nu putem fi de acord cu acea părere cum că ar fi un lucru pe 
deplin creştinesc şi folositor să trimitem miresele lui Hristos, în special pe 
cele tinere, din mănăstirile lor liniştite în spitalele din lume pentru a sluji 
trupurilor păcătoase şi a-şi vătăma în chip vădit sufletele lor. 

Întăresc această părere cu cuvintele marelui îndrumător al 
monahismului, Sfântul loan Scărarul, care la Treapta a 3-a, în Capitolele 
22 şi 23, spune următorul lucru: „Precum e cu neputinţă unui ochi să 
privească spre cer, iar altuia spre pământ, tot aşa este cu neputinţă să nu se 

primejduiască cu sufletul cel ce nu s-a înstrăinat cu gândul şi cu trupul de 
toate cele ce sunt ale sale”. 

Firea bună şi bine orânduită se dobândeşte cu mare osteneală şi 
nevoinţă, dar şi ceea ce se dobândeşte cu mare trudă, într-o clipă se poate 
pierde. (Cuviosul Ambrozie, 23, Partea a II-a, pp. 126-127) 


Locaşurile acestea [mănăstirile] nu sunt o născocire a minții 
omeneşti, ci Duhul Sfânt, prin Părinţii insuflați de Dumnezeu, a rânduit 
locaşul acesta pentru cei care sunt chemaţi de Dumnezeu şi vin aici fie din 
dragoste pentru Dumnezeu, fie pentru mulțimea păcatelor lor. (Cuviosul 
Macarie, 24, Vol. 5, p. 23) 


Părinții tăi, cu durere în inimă, îmi scriu că le-ai cerut voie să pleci 
la mănăstire. Este lăudabilă dorinţa ta... Totuşi, nu te grăbi, cercetează- 
ți inima şi vezi dacă este pregătită pentru această chemare. Dacă vrea 
cineva să vină după Mine, să se lepede de sine, să-şi ia crucea şi să-Mi urmeze 
Mie (Matei 16: 24). Trebuie să lepezi voia şi rațiunea ta şi să asculți de cei 
care te pot conduce pe calea mântuirii, altfel nu vei putea învăța, după 
cuvântul Domnului, de la El, căci El este blând şi smerit cu inima şi astfel 
vei găsi odihnă sufletului tău (cf. Matei 11: 29). El a fost ascultător până 
la moarte (cf. Filip. 2: 8) şi în noi prin ascultare apare smerenia, iar fără 
ea toate virtuțile noastre sunt nimic. De asemenea, când te vei hotări, 
alegerea mănăstirii şi a celui ce te va îndruma nu o poți face singură fără 
să greşeşti şi pentru aceasta trebuie să te rogi lui Dumnezeu: „Arată-mi, 
Doamne, calea pe care să merg, căci Ție Îţi încredințez sufletul meu”. 
(Cuviosul Macarie, 24, Vol. 1, pp. 183, 184-185) 


Dacă dreapta Domnului nu m-ar fi întărit, se pare că n-aş fi fost 
în stare să duc tot ceea ce am dus. Căci mănăstirea mea era în oraş, de 
aceea şi viața morală a viețuitorilor semăna cu cea orăşenească, nu cu 
cea pustnicească. Şi eu a trebuit să schimb toate acestea, astfel încât rar 
s-a aflat câte o zi pe care să nu o fi petrecut fără lacrimi şi fără suspine de 
durere. (Cuviosul Antonie, 22, p. 68) 


Sfânta noastră mănăstire voi ați numit-o lerusalimul vostru, însă 
această denumire este prea înaltă, căci în acest lerusalim al vostru viețuiesc 
oamenii cei mai sărmani, care în acelaşi timp nu sunt fără de păcat. Dar, 
dacă voi, în smerenia voastră, îi socotiți drepți, atunci, după cuvântul 
Domnului, răsplata dreptului o veţi primi, numai să dea Dumnezeu să 
nu ne facem de ruşine înaintea voastră. (Cuviosul Antonie, 22, pp. 73-74) 

În legătură cu viața de mănăstire, trebuie să chibzuim bine nu de 
şapte ori, ci de şaptezeci de ori şi abia apoi să ne hotărâm o dată pentru 
totdeauna să intrăm în sfânta mănăstire pentru viața monahală. (Cuviosul 
Antonie, 22, p. 174) 


În mănăstire încă poate fi mai greu, căci acolo toată viața până la 
mormânt trebuie să fie petrecută în osteneli, în nevoinţe, în ascultare, 
în lepădarea voilor şi dorințelor proprii. Şi trebuie să faci ascultare nu 
numai de maica egumenă, ci şi de maicile bătrâne şi de surorile întru 
Hristos, şi să te faci din fiică de boier simplă slujitoare, adică ascultătoare 
fără împotrivire şi întru totul supusă până la ultima ta suflare. (Cuviosul 
Antonie, 22, p. 174) 


Sfinții Părinți spun că este mai de folos să te schimbi pe tine, 
nu mănăstirea, căci şi mănăstirea ta stă pe pământul lui Dumnezeu şi 
sub acoperământul Maicii Domnului. Ce-ţi trebuie mai mult? (Cuviosul 
Antonie, 22, pp. 251-252) 


Răposații noştri stareți nu primeau călugări din alte mănăstiri; 
totuşi, uneori, în cazuri extreme, primeau, dar nu cu toată inima. (Cuviosul 
Iosif, 67) 


Mănăstirea şi lumea 


Cere [în rugăciune] şi ca El [Dumnezeu] să-i determine pe părinții 
tăi să te lase să pleci la mănăstire, unde ţi se vor arăta neputinţele în lupta 
cu patimile. (Cuviosul Macarie, 24, Vol. 3, p. 180) 


Este bine că ai aflat că liniştea pe care te bazai în lume este şubredă 
şi nesigură. Dar totodată să ştii şi că tu, viețuind în mănăstire, te afli 
pe câmpul de luptă, ca ostaş duhovnicesc, şi vei căpăta răni şi te vei 
învrednici de cununi, dar, dacă te vei retrage de pe acest câmp, nu vei 
mai avea luptă şi ți se va părea că ai linişte, dar una falsă, căci ea se 
poate preface degrabă în furtună năprasnică. Aşadar, mulţumeşte lui 
Dumnezeu, Care te-a chemat pe această cale şi te povățuieşte în lupte. 
(Cuviosul Macarie, 24, Vol. 3, p. 93) 


Unii oameni se mântuiesc în mănăstiri, dar uneori ceilalți îi acuză 
de egoism. „Închipuiţi-vă - spun ei -, acela a plecat la mănăstire! Atât bine 

făcea în lume, atât de mult folos aducea societății şi dintr-odată a renunţat 
la tot. Mare păcat!” Nu ascultați astfel de vorbe. Dacă Domnul îl cheamă 
pe om să-l slujească Lui în cinul călugăresc, acesta trebuie să renunţe la 
tot şi să urmeze chemării lui Dumnezeu. Totuşi, oamenii se mântuiesc 
şi în lume, dar cu mare greutate. În vieţile sfinților se povesteşte despre 
două surori, dintre care una a plecat la mănăstire, iar cealaltă s-a căsătorit 
şi amândouă s-au mântuit. Este adevărat: aceea care a plecat la mănăstire 
a primit răsplată mai mare de la Domnul, dar mântuirea au dobândit-o 
amândouă. Însă cum să te mântuieşti în lume când acolo sunt atât de 
multe sminteli? Apostolul zice: Nu iubiți lumea, nici cele ce sunt în lume (| 
loan 2: 15). Totuşi, aici trebuie să dăm explicaţii: prin cuvântul „lume” se 
înțelege nu populaţia de pe glob, ci tot ceea ce este josnic, vulgar, întinat, 
păcătos. Se poate trăi şi în lume, şi în afara lumii. (Cuviosul Varsanufie, 3, 
p. 287, din 06.01.1913) 


Monahismul 


Monahismul este chipul smereniei şi până la el se ajunge printr-o 
mulțime de lupte şi ispite, pentru care şi trebuie să te pregăteşti, iar 
Domnul te poate întări. (Cuviosul Macarie, 24, Vol. 3, p. 282) 


Cu privire la călugăria ta, îți spun: să-ţi fie aceasta nu spre slavă 
deşartă, sau mândrie, sau îngâmfare, ci mai mult spre smerenie, blândețe 
şi răbdare. (Cuviosul Macarie, 24, Vol. 3, pp. 281-282) 


Ce este monahismul? Este desăvârşirea creştinismului, care constă 
în împlinirea poruncilor lui Dumnezeu, în care se şi află dragostea pentru 
Dumnezeu: Dacă Mă iubeşte cineva, va păzi cuvântul Meu (loan 14: 23) - a spus 
Domnul şi, prin lucrarea poruncilor, omul se curățeşte de patimi, ajunge 
la despătimire şi urcă spre vederea duhovnicească şi toate acestea trebuie 
să fie îmbinate cu smerita cugetare, pentru că smerita cugetare nimiceşte 
toate cursele vrăjmaşului; în împlinirea poruncilor trebuie să trecem şi prin 
focul ispitelor, care vin de la oameni şi de la vrăjmaşi [diavoli], căci fără 
ispite nu ne cunoaştem pe noi înşine şi nu ne putem smeri, nici dobândi 
rațiunea duhovnicească. (Cuviosul Macarie, 24, Vol. 5, p. 517) 


Deşi călugării sunt socotiți de Domnul chip îngeresc, totuşi nu le 
sunt date aripi îngereşti, poate şi pentru ca fiecare călugăr să stea mai 
mult la locul său şi să ia aminte la mântuirea sa, căci altfel toți ar zbura, 

care încotro, astfel încât egumenul nu i-ar mai avea în mănăstire. De 
aceea îmi este de ajuns şi că pot zbura în gând cu dragostea mea la voi! 
(Cuviosul Antonie, 22, pp. 401-402) 


Fiecăruia i s-a dat ceva: unuia activitatea, altuia tăcerea şi daruri 
multe de la Dumnezeu. Cuviosului Arsenie i s-a dat viaţa îngerească, 
să-l slujească lui Dumnezeu în tăcere. Alţii, dimpotrivă, Îi slujesc lui 
Dumnezeu prin activitate intensă. Dar cei care refuză să lucreze unde sunt 
puşi cu voia lui Dumnezeu se aseamănă cu cel care şi-a îngropat talantul 
său. Aşa că şi eu voi sta în locul acesta. Şi mă tem să refuz. Părintele 
Arhimandrit mi-a spus: „Dar veți putea îndura ceea ce se va întâmpla, 
poate, dacă veţi refuza?” Şi de aceea stau aici. (Cuviosul Varsanufie, 5, p. 
168, din 26.09.1910) 


Monahismul este exterior şi interior. Pe cel exterior nu-l putem 
evita, dar şi să ne mulțumim numai cu el, de asemenea, nu putem. 
Numai cel exterior fără cel interior aduce vătămare. Monahismul exterior 
se poate asemăna cu aratul pământului. Oricât l-ai ara, nu răsare nimic 
dacă nu semeni nimic. Şi, iată, monahismul interior este semănatul, iar 
sămânța este rugăciunea lui lisus. Rugăciunea luminează toată viața 
interioară a monahului, îi dă putere în luptă şi, mai ales, este necesară 
în răbdarea necazurilor şi a ispitelor. (Cuviosul Varsanufie, 5, pp. 153-154, 
din 27.04.1910) 


Călugăria este o mare fără margini, pe care este cu neputinţă s-o 
isprăvim sau s-o traversăm înot. Acest lucru este de neînțeles pentru 
omul care nu merge pe această cale; este nevoie de practică. În fața frăţiei 
voastre se află un văl uriaş şi el începe de jos încetul cu încetul să se 
ridice. Toată înțelepciunea pământească, este adevărat, are un anumit 
sens şi scop, în principal, pentru găsirea înlesnirilor în viața trupească 
de pe pământ, dar, în comparație cu călugăria, este nimic sau, mai bine 
zis, o copeică în comparaţie cu un miliard de ruble. Un cunoscut de-al 
meu, foarte cult, care s-a format în Europa, a fost la Universitatea din 
Moscova, la Londra şi la Paris. Intrând în mănăstire, i-a scris unui prieten 
din lume, fost coleg de studii, că până atunci el nu înţelesese nimic. Atât 
de minunat şi de adânc este sensul călugăriei. lar menirea călugărului 
este şi mai înaltă. Sfântul Apostol Pavel spune că în viaţa viitoare fericirea 
va avea diferite trepte: Alta este strălucirea soarelui şi alta strălucirea lunii şi 
alta strălucirea stelelor. Căci stea de stea se deosebeşte în strălucire (| Cor. 15: 
41). Sunt miliarde de trepte, vorbind după mintea omenească, o mulțime 

nenumărată şi călugărilor le aparține cea dintâi. lar schimonahii, desigur, 
cei care au trăit potrivit chemării lor, vor fi în rândul Serafimilor. Iată cât 
de înaltă este menirea călugărului! Cât de mult trebuie să-l mulțumiți lui 
Dumnezeu pentru că v-a adus aici în schit! Nici o clipă să nu vă gândiţi 
că ați venit singur: Nimeni nu poate să vină la Mine, dacă nu-l va trage Tatăl 
(loan 6: 44). Dumnezeu v-a dat libertate şi din partea frăției voastre a 
existat numai voinţa liberă. Nu aţi făcut decât să nu vă împotriviţi atunci 
când El, luându-vă de mână, v-a adus aici. Domnul ne mântuieşte, nu noi 
ne mântuim, ci El, Milostivul, ne mântuieşte în virtutea dorinței noastre. 
Aşadar, mulțumiţi-l lui Dumnezeu. Vedeţi singur cât de mulți oameni 
pier în lume şi gândiți-vă acum pentru ce v-a arătat Domnul o asemenea 
milă, că v-a adus aici în mănăstire, în schitul nostru retras şi liniştit! Da! 
Numai cu ajutorul lui Dumnezeu se poate parcurge această cale strâmtă 
şi dureroasă. 

La prima vedere se pare că există o contradicție: pe de o parte, 
această cale a împlinirii poruncilor Domnului este uşoară şi bună, iar pe 
de altă parte, ea este strâmtă şi dureroasă. Da, este strâmtă şi dureroasă 
numai pentru aceia care pornesc pe ea fie din constrângere, fără înclinație 
lăuntrică, fie din oricare alt motiv, în afară de mântuirea sufletului. Pentru 
aceştia este grea. Dar, pentru aceia care se află în rândul călugărilor 
cu dorinţa şi intenţia sinceră de a sluji Domnului Dumnezeu în duh şi 
adevăr, este uşoară. E adevărat, există necazuri, însă acestea sunt ca un 
nor pe cerul curat şi senin. (Cuviosul Varsanufie, 5, pp. 3-5, din 11.01.1908) 


Întrebare: „Uneori mă tulbură gândul că monahismul s-a abătut 
de la idealul său”. 

Răspuns: „Da, da, s-a abătut, totuşi diavolului nici lucrul ăsta 
nu-i place prea mult, de vreme ce luptă atât împotriva monahismului 
de astăzi. Acest monahism ţine întreaga lume. Când nu va mai exista 
monahism, atunci va veni Înfricoşata Judecată”. (Cuviosul Varsanufie, 5, 
p. 14, din 22.01.1908) 


Aţi venit aici să-L căutați pe Dumnezeu, şi toți Îl căutăm pe 
Dumnezeu. A-L găsi pe Dumnezeu este țelul vieții monahale. Poţi să 
trăieşti în mănăstire şi să nu fii monah, să nu realizezi nimic. Toţi Îl 
căutăm pe Dumnezeu. lată, şi artiştii din domeniul poeziei, al picturii 
şi, mai ales, al muzicii, toți doresc să-L găsească pe Dumnezeu. Dar nu Îl 
caută cum trebuie. Cum trebuie să-L caute pe Dumnezeu? Prin păzirea 
poruncilor, mai ales prin smerenie, să intre în mănăstire. Dar ei nu vor 
să păzească poruncile, mai ales nu vor să se smerească, vor să meargă 


371 


pe nişte ulicioare, mai aproape, mai pe scurtături. Ştiţi poezia lui Puşkin 
„Proorocul”? El spune acolo: „În pustia cea întunecată mă târam”. Pustia 
este viața; el a înțeles că viaţa este o pustie. Se târa şi se târa de-a dreptul 
cu tot trupul. Mai departe spune: „Şi un serafim cu şase aripi la răscruce 
mi s-a arătat”. Apoi Puşkin zugrăveşte tabloul sfințirii proorocului vechi- 
testamentar. Se pare că el înțelegea şi „năzuinţa heruvimilor către cele de 
sus şi mersul pe sub apă al vietăților din mare”. Îngerii sunt curați, ei 
„cugetă numai la cele de sus”. Dar în noi există şi mersul vietăților din 
mare. Aceste două mersuri se desfăşoară paralel în noi. Dar trebuie să ne 
străduim să cugetăm numai la „cele de sus“. Acest lucru nu se realizează 
dintr-odată, dar mersul vietăților din mare va fi din ce în ce mai slab şi se 
poate ajunge ca să existe numai năzuinţa către cele de sus, iar acele vietăţi 
se vor cufunda în adânc şi vor dispărea. Da, la aceasta se poate ajunge. 
lar eu vă spun aşa: smeriți-vă şi iarăşi smeriți-vă. (Cuviosul Varsanufie, 5, 
p. 28, din 18.02.1908) 


În Sfânta Scriptură, de exemplu, în Apocalipsă şi chiar în Vechiul 
Testament, se întâlneşte cuvântul „ținuturi”. De exemplu: Întru Mine vor 
nădăjdui ținuturile cele depărtate (Is. 51: 5). Cum pot nădăjdui „ţinuturile”? 
Prin cuvântul „ținuturi“ se înțeleg mănăstirile. Şi tot textul arată că la 
venirea lui antihrist doar în mănăstiri se va mai păstra credința. (Cuviosul 
Varsanufie, 5, p. 98, din 01.01.1909) 


Numai de păcat trebuie să ne temem... Căci pe cei fricoşi, spune 
Sfânta Scriptură, nu îi iubeşte Dumnezeu, iar monahul nu trebuie să fie 
fricos, laş, ci trebuie să-şi pună nădejdea în Dumnezeu. De ce nu-i iubeşte 
Dumnezeu pe cei fricoşi şi laşi? Pentru că ei sunt aproape de întristare, de 
deznădejde, iar acestea sunt păcate de moarte; fricosul şi laşul se află pe 
marginea prăpastiei. Adevăratul monah trebuie să fie străin de această 
stare. (Cuviosul Varsanufie, 5, p. 58, din 29.06.1908) 


[La Ignatie Brianceaninov] se pune accentul pe un singur lucru 
— pe rugăciunea lui lisus! Ce lărgime! Acum vedeţi lucrul acesta. Dar 
înainte, poate, ați văzut în monahism, ca şi majoritatea mirenilor, numai 
ridichi, cvas şi profundă ignoranță. Şi este de înţeles. „Paharul Vieţii 
gustați şi vedeți că bun este Domnul”. Da, trebuie să gustați şi atunci veţi 
vedea ce fericire. (Cuviosul Varsanufie, 5, p. 60, din 10.07.1908) 


Sfântul loan Scărarul spune: „îngerii sunt lumina monahilor, iar 
monahii sunt lumina lumii”. Luaţi seama că noi trebuie să fim lumina 

lumii, că menirea noastră viitoare este să fim împărați şi preoți. Luaţi 
seama cât de milostiv este Domnul, Care ne-a chemat în această sfântă 
mănăstire. Judecați singuri ce fapte am făcut, cum am trăit până la 
chemarea noastră aici, în această sfântă mănăstire. (Cuviosul Varsanufie, 
5, pp. 79-80, din 08.11.1908) 


Monahismul este singura fericire care îi este cu putință omului 
pe pământ. Mai presus de această fericire nu există nimic. Şi aceasta 
pentru că monahismul ne dă cheia pentru viaţa lăuntrică. Fericirea este 
în lăuntrul nostru, trebuie numai s-o descoperim. Fericirea deplină este 
în cer, în viața viitoare ea doar se continuă. (Cuviosul Varsanufie, 5, p. 106, 
din 02.02.1909) 


Nu tot monahismul constă în dulamă şi terci. Ai îmbrăcat dulama, 
ai început să mănânci terci şi te gândeşti: am devenit monah! Nu! Numai 
cele exterioare nu aduc nici un folos. E adevărat, trebuie să porți şi haina 
monahală, şi să posteşti, dar aceasta nu e totul! Lampa, când nu este 
aprinsă, nu îşi dovedeşte menirea - de a lumina. Şi se poate ca cineva 
pe întuneric s-o dărâme şi s-o spargă. Ce îi lipseşte, aşadar? Flacăra! 
Este adevărat, trebuie şi fitil, şi gaz, dar, dacă nu este flacăra, dacă ea nu 
este aprinsă, nu va aduce nimănui folos. Însă, când este aprinsă, dintr- 
odată se revarsă lumina. Aşa şi în monahism: numai partea exterioară 
nu aduce folos, este nevoie de focul lăuntric. Părintele Anatolie spunea 
că monahismul este omul ascuns al inimii. (Cuviosul Varsanufie, 5, p. 72, 
din 16.10.1908) 


Ce este monahul? Monahul este împlinitorul tuturor poruncilor 
lui Dumnezeu. lar toate poruncile se reduc la două: 1. Să-L iubeşti pe 
Dumnezeu cu toată inima ta, cu tot sufletul tău şi cu toată puterea ta şi 2. 
Să-l iubeşti pe aproapele tău ca pe tine însuți. Aceste două porunci cuprind 
în ele toată legea şi poruncile lui Dumnezeu. Îngerii din ceruri prosperă 
în dragoste. Toată viaţa monahului trebuie să fie dragoste. Marii noştri 
stareți: părintele Lev, părintele Macarie, părintele Ambrozie, părintele 
Anatolie au avut, într-adevăr, această dragoste. (Cuviosul Varsanufie, 5, 
pp. 128-129, din 08.11.1909) 


Întotdeauna să nădăjduiți numai în Dumnezeu şi nicidecum în 
oameni. Atunci tot răul se va depărta de la voi, ca o ramură tăiată... 
(Cuviosul Varsanufie, 5, p. 130, din 14.11.1909) 

Domnul te-a adus de tânără în ceata aleselor Sale, ţi-a arătat 
mănăstirea cea mai bună pentru mântuire, nu te-a lipsit de apropierea cu 
stareții şi ție tot ți se pare puțin şi eşti tristă. Aleargă la Maica Domnului 
şi spune-i: „Tu, Stăpână, m-ai adus în turma ta cea aleasă, tu să mă şi 
păzeşti. Tu ai putut s-o mântuieşti pe Maria Egipteanca, oare pe mine nu 
vei putea?” (Cuviosul Anatolie, 7, p. 165) 


Viaţa monahală este grea, şi aceasta o ştiu toți, dar faptul că ea 
este cea mai înaltă, cea mai curată, cea mai frumoasă şi chiar cea mai 
uşoară - ce spun uşoară -, este nespus de atrăgătoare, plină de dulceaţă, 
de bucurie, de lumină, străluceşte cu razele bucuriei veşnice -, aceasta 
puţin o ştiu. lar adevărul este de partea celor puţini, nu a celor mulți. De 
aceea Domnul le-a spus iubiţilor Săi ucenici: Nu te teme, turmă mică, pentru 
că Tatăl vostru a binevoit să vă dea vouă - ce crezi? -, bucurie? Bogăţie? 
Desfătare trupească? Nu! Împărăția! (Luca 12: 32). Şi care Împărăţie? Una 
în care nu sunt numai bunătăți, comori de tot felul, frumusețe, slavă, 
lumină, bucurie, dragoste înflăcărată, viață dumnezeiască şi veşnică 
veselie. Împărăția aceasta este Împărăția tuturor veacurilor, în fața căreia 
toate mărețele împărăţii ale lumii acesteia sunt fum, duhoare grea! Şi 
tocmai în această Impărăţie a luminii şi a veseliei îți este pregătit ţie şi 
tuturor celor ce Îl iubesc pe Domnul lisus locaş împărătesc. Şi se vor 
aduce Împăratului fecioare, în urma ei — a Împărătesei Cereşti. (Cuviosul 
Anatolie, 7, pp. 83-84) 


Eu sunt monah, iar monahul este împlinitorul tuturor poruncilor 
lui Dumnezeu. Nici ademenirile, nici amenințările, nici chiar moartea nu 
trebuie să-l determine pe monahsă disprețuiască poruncile lui Dumnezeu. 
Inima mea păcătoasă este înduioşată de cuvintele Psalmistului: Al Tău 
sunt eu, mântuieşte-mă, că îndreptările Tale am căutat (Psalm 118: 94). Le 
spun Domnului atunci când mă amenință oamenii sau gândurile mele 
în timpul împlinirii datoriei mele de ieromonah. Fie voia Domnului! 
(Cuviosul Nicon, 8, pp. 253-254) 


Dacă monahul stă într-o casă lumească, este privit ca un mirean. 
Nu trebuie ca monahul să stea mult în lume. Cum este peştele fără apă, 


aşa este şi monahul în afara mănăstirii. (Cuviosul Nicon, 8, pp. 310-311) 


Monahul trebuie să fie cu totul în Dumnezeu. (Cuviosul 
Nicon, 8, p. 322) 

Dacă monahul trăieşte în lume, nu săvârşeşte nici o nevoinţă şi 
nici măcar haina monahală nu o poartă, prin ce se deosebeşte de mirean? 
Prin dragostea față de monahism. Poţi trăi în mănăstire şi, în aparenţă, 
să fii un monah bun, dar să nu iubeşti monahismul. Un astfel de om nu 
mai este monah. (Cuviosul Nicon, 8, p. 332) 


Chiar dacă acum nu mai sunt mănăstiri, totuşi legământul monahal 
trebuie să rămână în suflet, căci el e dat lui Dumnezeu, iar monahism 
întotdeauna a fost, este şi va fi. (Cuviosul Nicon, 8, p. 370) 


Lucrarea noastră monabhicească este: să ne smerim, să ne închinăm şi 
să cerem iertare - prin acestea se adevereşte ea. (Cuviosul Ilarion, 10, p. 184) 


Soră! Căieşte-te, smereşte-te, supune-te surorilor cât poţi şi nu osândi 
pe nimeni - toți au neputinţe. (Cuviosul Ambrozie, 1, Partea a II-a, p. 74) 


Trebuie să înțelegem duhul vremurilor şi să nu ne lăsăm atraşi de 
ideile şi impresiile dinainte, pe care în prezent este cu neputinţă a le realiza. 
Importanţa este a creştinismului, nu a monahismului. Monahismul este 
important numai în cazul în care duce la desăvârşirea creştinismului. 
(Cuviosul Nicon, 8, p. 371) 


S-a întâmplat ca un frate să aibă o ispită: s-a gândit să cumpere 
vodcă şi să bea; şi s-a dus la prăvălie. Vânzătoarea, văzându-l în haina 
monahală, l-a întrebat: „Ce-aţi dori, batiuşka?” Prin această întrebare l-a 
ruşinat pe fratele şi el a răspuns: „O jumătate de funt de stafide”. Aşa l-a 
scăpat haina monahală de ispită. (Cuviosul Nicon, 6, p. 275) 


Monahismul, clădit în duhul Sfintei Evanghelii pe dragostea de 
Dumnezeu şi pe lepădarea de viața lumească, întotdeauna a fost piatră 
de poticnire pentru oamenii lumii acesteia, întotdeauna a fost urât şi 
neînțeles de ei şi l-au văzut ca pe săvârşirea a ceva străin de ei. Însă robii 
lui Hristos, chiar dacă ar fi în lume, ar iubi monahismul şi îl iubesc, pentru 
că văd în el idealul vieţii creştine, care nu le este străin în duh. Vorbind 
despre monahism aici, am în vedere nu anumiţi oameni, ci însuşi modul 
de viaţă şi, vorbind despre oamenii lumii acesteia, de asemenea, îi am în 
vedere nu pe cei care trăiesc în lume, ci pe cei care cu sufletul lor sunt 
dedicați vieții lumeşti. (Cuviosul Nicon, 20, pp. 9-10) 

„Batiuşka - a întrebat o persoană -, de ce egumenei i se dă dreptul 
de a da ordine monahiilor, ca unor sclave?” 

Starețul a răspuns: „Mai mult decât ca unor sclave. Sclavii puteau 
măcar să bombăne în spatele stăpânilor lor şi să-i ocărască, dar monahiile 
nici dreptul acesta nu îl au - monahia singură, de bunăvoie, se dă pe sine 
drept sclavă”. (Cuviosul Ambrozie, 1, Partea 1, p. 100) 


Monahismul a luat naştere din dorința creştinului de a trăi 
întocmai după învăţătura evanghelică. Deoarece în zgomotele oraşului 
şi preocupat de grijile vieţii este foarte greu să trăieşti întocmai după 
învăţătura evanghelică, deşi toți suntem datori să o împlinim. Monahii 
se deosebesc de mireni prin faptul că acelora le este îngăduită viața în 
căsătorie, iar ei aleg viața (celibatară) în singurătate. Şi tu, deşi trăieşti 
numai lângă mănăstire, totuşi ai ales viaţa în singurătate. Citeşte mai des 
Evanghelia după Matei de la începutul Capitolului 5 până la sfârşitul 
Capitolului 10 şi străduieşte-te să trăieşti conform cu cele spuse acolo. 
Atunci vei avea ordine în viaţa ta şi vei dobândi odihnă sufletului tău. 
(Cuviosul Ambrozie, 23, Vol. 1, p. 26) 


În ceea ce priveşte monahismul, trebuie să înțelegem că el este 
o taină care acoperă păcatele anterioare, asemenea botezului. Cel ce se 
botează nu poate simţi dinainte ceea ce va dobândi după botez, adică 
puterea lăuntrică de a împlini poruncile lui Dumnezeu. (Cuviosul 
Ambrozie, 23, Partea 1, p. 43) 


Copilaşul meu cel nerecunoscător şi neascultător! Să ştie sufletul 
tău mic că niciunul dintre oameni nu are dreptul să-i îngăduie cuiva, 
oricine ar fi el, să renunţe la calea dreptei credinţe, pe care a pornit. 
Pentru că cei ce au primit călugăria şi apoi au părăsit-o se aseamănă cu 
luda vânzătorul, care nu a cerut nimănui voie, ci singur L-a vândut pe 
Mântuitorul şi singur îşi îndură acum amara soartă în iad. Cine mai are 
cât de cât rațiune nu trebuie să-l urmeze pe acest om nefericit şi vrednic 
de milă, ci mai bine să îndure greutățile vremelnice şi puținele necazuri 
trecătoare ca să dobândească marea şi veşnica milă a lui Dumnezeu. 
(Cuviosul Ambrozie, 23, Partea a III-a, pp. 80-81) 


Văd că sănătatea ţi se întremează, dar în ceea ce priveşte nevoinţele 
monahale nu stai mai bine. Şi ce folos avem de pe urma sănătății noastre? 
Căci nu am intrat pe porțile mănăstirii cu scopul de a ne pregăti pentru 
expoziţie. Pentru ce, aşadar? Pentru a ne împodobi cu necazuri, boli, 

mustrări din partea celorlalți, post, rugăciune şi smerenie! Iată țelul 
depărtării noastre de lume! (Cuviosul Anatolie, 7, p. 238) 


Când egumena unei mănăstiri i-a spus starețului că oamenii 
care vin în mănăstire sunt diferiți şi este greu cu ei, batiuşka a spus: 
„ŞI marmura, şi metalul - toate sunt bune”. (Cuviosul Ambrozie, 1, 
Partea a II-a, p. 47) 


Principala lucrare a îndreptării şi mântuirii noastre depinde de 
noi înşine, dar pe de altă parte trebuie să fim ajutați, şi nu puţin, pentru 
că în fiecare lucrare şi în fiecare meşteşug este nevoie de îndrumare. lar 
fără îndrumare nici țăranul nu poate face opinci, nici fata mare nu poate 
împleti ciorapi. Cu atât mai mult viața monahală are nevoie de îndrumare, 
de indicaţii şi de învățături, iar din partea învățăceilor este nevoie de 
supunere şi ascultare necondiționată, după cuvântul evanghelic: toate 
câte vă vor zice vouă, faceți-le şi păziți-le; dar după faptele lor nu faceţi, că ei 
zic, dar nu fac (Matei 23: 3). Aceste cuvinte evanghelice arată clar că nu 
trebuie să analizăm viața şi faptele povăţuitorilor, ci să primim numai 
învățăturile lor, dacă ele sunt conforme cu cuvântul lui Dumnezeu şi nu 
sunt potrivnice lui. lar pentru faptele sale, fiecare va răspunde înaintea 
lui Dumnezeu — şi povățuitorul, şi ascultătorul. (Cuviosul Ambrozie, 23, 
Partea |], p. 51) 


Chipul schimonahului este chipul monahului desăvârşit, iar 
monahismul este creştinismul desăvârşit. Principalul nostru ţel trebuie 
să fie împlinirea poruncilor lui Dumnezeu, prin care inima noastră se 
curățeşte de patimi şi se umple de roadele cele duhovniceşti: de pace, 
bucurie, dragoste şi celelalte. Prin înfrânare se subțiază alcătuirea noastră 
trupească şi tot prin ea, cumulată cu pravila de rugăciune, se curățeşte 
mintea, dar, în acelaşi timp, prin împlinirea poruncilor lui Dumnezeu 
şi prin smerenie adâncă, fiindcă fără acestea nici postul, nici osteneala, 
nici pravila nu ne aduc nici un folos. Şi, dacă încadrăm numai în acestea 
chipul monahismului, în a împlini pravila şi a ține post, iar de porunca 
dragostei, a răbdării şi a smereniei nu ne îngrijim, în zadar ne ostenim. 
Pravila şi postul, desigur, schimnicii trebuie să le aibă mai mari decât 
le are un simplu monah şi spre acestea se cuvine să se silească: dar, cu 
toate acestea, Dumnezeu cere de la noi nevoinţă trupească după puterea 
fiecăruia, iar nevoinţa sufletească - a dragostei şi a smereniei - o cere de la 
toți: şi cei bolnavi, şi cei bătrâni îl pot iubi pe aproapele lor şi se pot smeri 
şi pot dobândi mila lui Dumnezeu, iar aceasta nu este părerea mea, ci este 
învățătura Sfinților Părinţi. (Cuviosul Macarie, 24, Vol. 3, pp. 148-149) 


377 


Când se citeşte, mai ales în biserică, chiar de se citeşte fără râvnă, 
tu ascultă. Cu timpul vei îndrăgi totul, şi viața de mănăstire. (Cuviosul 
Anatolie, 7, p. 116) 


Orice haină călugărească, lungă sau scurtă, cu mâneci sau fără 
mâneci, cu mâneci largi sau cu mâneci strâmte, nu este o haină simplă, ci 
una smerită şi sfântă, de aceea trebuie să o punem pe noi, ca pe darul lui 
Dumnezeu, cu evlavie şi cu recunoştinţă. (Cuviosul Antonie, 22, p. 267) 


Un episcop, sosind într-o mănăstire, l-a întrebat pe egumen: 

- Ai monahi buni? 

- Am - a fost răspunsul. 

- Păi, arată-mi. 

Egumenul a început să cheme şi să spună: 

- Acesta-i un fierar bun, celălalt e un meşter bun ş.a.m.d. 

Episcopul a ascultat şi a spus: 

- Eu te-am rugat să-mi arăţi un monah bun, adică un lucrător al 
rugăciunii sau al smereniei, iar tu îmi arăţi meşteri buni. Din aceştia şi în 
lume sunt mulți. 

Şi a plecat episcopul şi mai apoi l-a schimbat pe acel egumen. 
(Cuviosul Nicon, 6, p. 276) 


Monahul începător 


Pe cât pot eu să remarc, nu este de folos şi este chiar primejdios 
a primi [în mănăstire] fraţi foarte tineri, deoarece ei sunt supuşi mai 
mult influenței părții slabe şi, deprinzându-se cu cele rele, nu pot porni 
degrabă pe calea cea adevărată, astfel încât nici pentru mănăstire, nici 
pentru lume nu sunt buni. (Cuviosul Macarie, 24, Vol. 2, p. 4) 


Nu te îngâmfa şi nu gândi prea multe despre tine, cum că ai fi 
vrednică de această chemare. Ţine minte că mulți sunt chemați, dar 
puțini aleşi (Matei 20: 16) şi străduieşte-te să te învredniceşti de mila lui 
Dumnezeu, care te-a ales: prin ascultare, smerenie, răbdare, blândeţe, 
dragoste şi rugăciune; socoteşte-te ultima dintre toți. (Cuviosul Macarie, 
24, Vol. 4, pp. 472-473) 


Trebuie să citeşti cartea Avvei Dorotei şi să o ştii aşa cum ştie 
soldatul punctele serviciului militar. Fără aceasta nu se poate întări viața 

duhovnicească; şi monahul nu poate vieţui corect. (Cuviosul Ambrozie, 1, 
Partea a II-a, p. 2) 


Nu gândi prea multe despre tine, cum că ai venit la mănăstire şi ai 
făcut ceva măreț; Dumnezeu primeşte de la noi tot ceea ce este făcut cu 
smerenie, iar de la cei mândri Îşi întoarce fața Sa. Învaţă-te în toate să-ţi 
cunoşti neputinţa şi să te smereşti, şi vei avea pace şi linişte. (Cuviosul 
Macarie, 24, Vol. 4, p. 478) 


Îmi scrii despre pregătirea ta pentru monahism - cum să procedezi? 
Ca fiul risipitor, care a venit la tatăl şi a spus: Tată, am greşit la cer şi 
înaintea ta şi nu mai sunt vrednic să mă numesc fiul tău (Luca 15: 21) şi ca 
vameşul, care a venit cu inima înfrântă şi smerită, strigând: Dumnezeule, 
fii milostiv mie, păcătosului (Luca 18: 13). lată ce pregătire trebuie să ai, 
căci chipul nostru este chipul pocăinţei şi al smereniei şi la el ne cheamă 
Însuşi Domnul. De aceea, mergi fără îndoială, cu frică şi cu bucurie... 
(Cuviosul Macarie, 24, Vol. 2, pp. 146-147) 


Dorința dumneavoastră deaintra în mănăstire, dacă este adevărată, 
Domnul o va împlini, dar, dacă veţi merge la mănăstire, gândind ca acolo 
să scăpaţi de necazuri, ea nu mai este adevărată. Dedicându-vă vieții 
mănăstireşti, trebuie să vă lepădaţi de sine şi să vă aşteptaţi la necazuri 
şi mai mari; aceasta înseamnă a vă lua crucea şi a merge după Hristos. 
(Cuviosul Macarie, 24, Vol. 1, p. 701) 


Veţi intra în mănăstire în condiţiile cele mai favorabile, pentru ca 
mai târziu să aveţi mari necazuri (şi ispite), dar le veţi îndura, căci deja 
v-aţi întărit şi ele vor sluji la proslăvirea numelui lui Dumnezeu şi la 
dobândirea cununilor. (Cuviosul Varsanufie, 5, p. 168, din 28.09.1910) 


Începătorii întotdeauna se vor bucura dacă vor intra în mănăstire 
cu toată inima. Se spune în psalmi: Slujiți Domnului cu frică şi vă bucurați 
de El cu cutremur (Psalm 2: 11). Aceştia se vor osteni pentru Domnul 
cu frică, temându-se să-L supere cu ceva, şi se vor bucura - cum? - cu 
cutremur. (Cuviosul Varsanufie, 5, p. 54, din 04.05.1908) 


Dacă te invidiază maicile, smereşte-te şi mai mult. Pravila ţi-o poți 
face şi nu dintr-odată!... Maicile nu trebuie să se sperie. Dar trebuie să le 
iubeşti, totuşi, cu frică. Trebuie să te pleci înaintea tuturor monahiilor. 
Stinghereala va trece de la sine. De plâns, nu pot plânge toți, ci numai cei 

cărora le dă Dumnezeu lacrimi. lar începătorilor, Dumnezeu rareori le dă 
lacrimi. Altfel se vor mândri şi vor fi mai răi decât cei ce nu plâng. Dar, ca 
să nu mergi la mănăstire din pricina faptului că nu ai lacrimi, aceasta este 
curată nebunie. Pentru unii este mai bine să nu aibă lacrimi. Monahilor, e 
drept, li se cere mai mult, dar nici mireanul nu este mai sfânt pentru faptul 
că lui nu i se cere. Totuşi, poruncile evanghelice sunt scrise atât pentru 
monahi, cât şi pentru mireni. Răul peste tot este rău, iar binele peste tot 
este bine: şi în lume, şi în mănăstire. (Cuviosul Anatolie, 7, p. 169) 


Ai încredere în Dumnezeu, Care te-a creat şi te-a adus în rândul oilor 
Sale alese. În rândul iubitelor Sale mirese, alături de care acum eşti scrisă 
în ceruri. lar necazurile tale de aici (aşa cum am scris cuiva nu demult) este 
zestrea ta adusă Iubitului tău Mire lisus. (Cuviosul Anatolie, 7, p. 259) 


Pentru monahia începătoare, cel mai bun post, cea mai înaltă virtute 
este să îndure tot ceea ce îi trimite Dumnezeu. (Cuviosul Anatolie, 7, p. 272) 


Te felicit, S., pentru intrarea în turma cea aleasă şi iubită de 
Domnul nostru, în rândul mireselor lui Dumnezeu. Să te păzeşti, să fii 
vrednică de noua ta chemare, căci chemarea aceasta este înaltă. Despre 
ea, Apostolul spune: Voi sunteți seminție aleasă, preoție împărătească, neam 
sfânt, popor agonisit de Dumnezeu (| Petru 2: 9). Cetatea noastră este în ceruri 
(Filip. 3: 20). ar cetatea cerească, mai bine zis, Împărăția Cerească, cum se 
dobândeşte? Sfânta Scriptură spune: Prin multe suferințe trebuie să intrăm 
în împărăția lui Dumnezeu (Fapte 14: 22). (Cuviosul Anatolie, 7, p. 274) 


Te felicit pentru pornirea pe noua cale a vieții. Aceasta este calea cea 
strâmtă, iubită de Domnul, pe care mulți merg. Însă ea duce spre Împărăție 
— ŞI Împărăția nu este vremelnică, grabnic trecătoare, ci veşnică. Împărăția 
aceasta este Împărăția tuturor veacurilor. (Cuviosul Anatolie, 7, p. 320) 


Tu ai venit la mănăstire să înveţi, aşa că învaţă răbdarea, smerenia 
şi celelalte virtuți care împodobesc cununa monahismului. Cine învaţă 
o meserie ia de prima dată toporul, pensula sau aţa de cizmărie să facă 
degrabă cizme, dulapuri sau tablouri. Dacă nu poţi face acest lucru, cum 
vrei să înveţi de prima dată ştiinţa ştiinţelor? Căci monahismul este mai 
presus decât toate ştiinţele. El te învaţă viețuirea îngerească, cerească. Şi 
aici, ca şi în atelierele meşteşugăreşti, omul păcătos care intră în mănăstire 
să se pregătească pentru viața veşnică nu devine dintr-odată sfânt, ci mai 
întâi greşeşte de multe ori, strică ceea ce începe să facă şi pentru aceasta 

primeşte de la ceilalți, mai ales de la cei mai mari, mustrări sau pedepse. 
Şi aşa trăieşte, învățând şi smerindu-se. Şi ajunge mai târziu, fără să-şi dea 
seama, la măsura vârstei deplinătății lui Hristos. Zic - „fără să-şi dea seama”, 
căci, dacă cineva începe să observe că a izbândit în ceva, acest lucru este rău 
şi pieirea monahului este aproape. (Cuviosul Anatolie, 7, pp. 58-59) 


Ce frumos se cântă în troparul mucenițelor: „Pe Tine, Mirele 
meu, Te iubesc...”; şi fiecare monahie, după învățătura Sfântului Teodor 
Studitul, este o muceniță. Ţine minte cu Cine te-ai logodit! (Cuviosul 
Anatolie, 7, p. 61) 


Noi credem şi mărturisim că există Dumnezeu, veşnicie, demoni, 
îngeri. Şi atât eu cât şi tu, soră N., ne-am îmbrăcat în îngeri - în chip îngeresc. 
Toată lumea se uită la noi (cu excepția desfrânaților şi a diavolului) ca la nişte 
sfinți şi ne fericeşte, iar pe sine, în comparaţie cu noi, se blesteamă. Şi, cu 
adevărat: fiecare fecioară, dedicându-se lui Dumnezeu, este mireasa lui lisus 
Hristos, este asemănarea Maicii Domnului... „Aduce-se-vor Împăratului 
(lisus Hristos) fecioare în urma ei; aduce-se-vor întru veselie şi bucurie... 
Aduce-se-vor în palatul Împăratului...” (Cuviosul Anatolie, 7, p. 71) 


Căci voi, monahiile, sunteți miresele lui Hristos. El, adică lisus, 
este adevăratul nostru soare. Pe Acesta să-L căutăm. Dacă El luminează şi 
încălzeşte pe cineva, acela se învredniceşte de nespusă bucurie şi dulceaţă. 
Şi bucuria aceasta nimeni nu i-o mai ia. lar bucuria care este în lumea 
aceasta, fie ea mare sau mică, este vremelnică. (Cuviosul Anatolie, 7, p. 77) 


Tu mergi pe calea pe care au râvnit-o şi au căutat-o şi cei bogați, şi 
cei vestiți, şi împărații, şi împărătesele. Adu-ţi aminte de Marea Muceniţă 
Varvara! Adu-ţi aminte de Sfânta Eufrosina din Koliupanovo. Adu-ţi 
aminte chiar de acelea care au trăit în huzur şi s-au săturat de desfătările 
lumeşti, de cele mai mari frumuseți şi cele mai bogate femei - de Pelaghia 
şi Evdochia. Ce nu aveau ele? Lăzi de aur şi mărgăritare! Prinții le făceau 
curte! Dar, ca nişte înțelepte, au lepădat totul şi au mers la post şi la 
osteneli în mănăstiri. (Cuviosul Anatolie, 7, p. 78) 


Îţi vine gândul: pentru ce ai venit la mănăstire? Pentru ce au venit 
la mănăstire toți sfinții? Şi fiicele de împărați şi de prinți? lată, şi tu ai 
vrut să mergi pe aceeaşi cale, ca să înduri aici şi să suferi puţin-puțin şi 
după aceea să împărățeşti dincolo cu Domnul şi cu toți sfinții în vecii 
vecilor! (Cuviosul Anatolie, 7, p. 90) 

Partea monahiilor este foarte înaltă: este mai înaltă decât cerul 
şi stelele cereşti. Partea lor este împreună cu îngerii. Trebuie numai să 
rabde. Dar tu nu vrei să rabzi; înseamnă că nu înţelegi unde trăieşti. Îţi 
spun, Domnul te va mântui, numai să rabzi. (Cuviosul Anatolie, 7, p. 92) 


Îmi descrii osteneala vieţii călugăreşti. Este adevărat, şi Sfinților 
Părinți li s-a părut grea. lar nouă, celor împătimiţi, cu atât mai mult. 
Dar principalul este că osteneala nu este zadarnică - ea nu seamănă cu 
necazurile celor din lume. (Cuviosul Anatolie, 7, p. 101) 


Faceţi singură tot ce puteți, străduiți-vă să nu vă folosiți de 
serviciile altora. În chilia sfinției voastre să nu ţineţi nimic de mâncare şi 
să mergeţi întotdeauna la masă, căci Domnul binecuvântează mâncarea 
aceea simplă şi o face gustoasă. Aţi văzut că s-a întâmplat ca acele maici 
şi surori care nu mâncau la masa de obşte, ci îşi luau mâncare în chilie, 
să se îmbolnăvească şi chiar să moară. (Cuviosul Varsanufie, 5, p. 3, din 
10.01.1908) 


Înţeleptele femei cu miruri după Tine (Hristoase) au venit... Şi tu, 
măicuţă, în rândul lor, adică al femeilor mironosiţe, te afli. Căci şi tu ai 
lăsat casa, pe tată şi pe mamă şi ai pornit după iubitul Iisus. Şi, iată, acum 
Îi slujeşti Lui, Împăratului împăraților. Îi slujeşti, căci înduri necazuri, boli 
şi te străduieşti să nu te laşi în voia patimilor. (Cuviosul Anatolie, 7, p. 120) 


Sora ascultătoare care, vrând-nevrând, rabdă necazurile este 
mireasa lui Hristos şi dincolo Mirele ei îi va pregăti un tron împărătesc şi 
mare cinste, alături de Maica Domnului, precum citim: Stătut-a împărăteasa 
de-a dreapta Ta, îmbrăcată în haină aurită şi prea înfrumusețată. Aduce-se-vor 
Împăratului fecioare în urma ei, prietenele ei se vor aduce ție. Aduce-se-vor întru 
veselie şi bucurie. Aduce-se-vor în palatul Împăratului (Psalm 44: 11, 16-18). 
Dar cine sunt aceste fecioare? Frăţiile voastre sunteţi, tinerele surori, care 
răbdați necazuri pentru Domnul. Eu ştiu că tu cârteşti şi te tulburi, dar 
continui să trăieşti. lar Milostivul nostru Tată Ceresc şi aceasta o primeşte 
ca pe un dar adus Lui. Nu deznădăjdui, L. Partea monahiilor este grozav 
de înaltă, de aceea şi este grea aici. (Cuviosul Anatolie, 7, p. 121) 


Dacă săvârşeşti nevoinţa aceasta, să te fereşti de extreme, să mergi 


pe calea de mijloc, pomenind cuvintele Sfântului Isaac Sirul că lucrul cu 
măsură este de neprețuit. (Cuviosul Ilarion, 42) 

În vremurile noastre, Dumnezeu nu le trimite nevoitorilor ispitele 
pe care le trimitea celor din vechime, deoarece nu le-ar putea îndura şi 
nici nu le dă daruri ca acelora, ca să nu se înalțe peste măsură. (Cuviosul 
Lev, 12, p. 70) 


Începătorul, şi în cele mai obişnuite situații, se lasă condus de 
slava deşartă. (Cuviosul Lev, 12, p. 124) 


Despre frații începători care erau înclinați cu deosebire către slava 
deşartă, cuviosul avea obiceiul de a spune aşa: „Cine are glas şi plete are 
şi un drăcuşor în spate (dracul slavei deşarte)”. (Cuviosul Lev, 12, p. 124) 


Păzeşte-ți conştiinţa, păstrează pacea, osteneşte-te după puteri, 
roagă-te totdeauna: mergând, şezând, mâncând, şi cu timpul vei ajunge 
să semeni cu o monahie, iar Domnul va rămâne cu tine pentru totdeauna. 
(Cuviosul Anatolie, 7, p. 59) 


Totul depinde de tine însăți; ştii ce înseamnă în traducere cuvântul 
„monah”. El trebuie să fie singur. (Cuviosul Ambrozie, 1, Partea a II-a, p. 107) 


Monahismul în sine are mare însemnătate duhovnicească şi le 
aduce mare folos sufletesc celor care purced către el cu toată inima şi îl 
parcurg cu simplitate şi cu nerăutate, în smerenie. (Cuviosul Ambrozie, 23, 
Partea 1, p. 31) 


Tu crezi şi eu ştiu foarte bine că ai intrat în Cămara de nuntă a 
Mirelui Ceresc - în ceata îngerească a monahilor, nu ca să te desfătezi 
şi să-ți satisfaci mofturile, ci, căutând la Mirele tău, să mergi după EI, 
pe calea Lui cea sfântă. Dar cum a mers El? A stat, oare, pe tron? Şi-a 
agonisit onoruri? Cu toate că merita acestea şi le putea avea. Dar El nu a 
făcut acest lucru. Ci a împlinit numai voia Tatălui - a săvârşit binele. Şi 
pentru aceasta a auzit de la cei cărora le-a făcut bine: Tu eşti samarinean 
şi ai demon (loan 8: 48). Şi altele de acest fel. Şi, iată, pentru aceasta 
Dumnezeu a înălțat numele Lui mai mult decât tot numele. Dacă voieşti 
să fii împreună cu lisus, mergi după El. A-ţi satisface mofturile e păcat! 
(Cuviosul Anatolie, 7, p. 230) 


Te sfătuiesc să citeşti cu atenție acele cărticele, despre purtarea 
călugărilor începători, pe care le-am dat surorilor ce au fost la mine. 
Glumele, oricum ar fi ele, oricât de nevinovate ar părea, totuşi sunt foarte 

vătămătoare pentru sufletele călugărilor. Ştrengăriile şi orice libertate în 
purtări, chiar şi față de surorile tale, înseamnă îndrăzneală, după tâlcuirea 
Sfinților Părinți, şi cei ce nu se îngrijesc de pocăință şi de îndreptare cad 
în desfrâu, ceea ce, din păcate, mulți nu ştiu. Viaţa monahicească se 
mai numeşte şi viață feciorelnică, postitoare şi neagonisitoare, de aceea 
trebuie să ne păzim îndeosebi de păcatele care duc la încălcarea acestor 
virtuți. Nu pentru jocuri, distracții şi petreceri am venit la mănăstire. 
Glumele şi jocurile nu trebuie să aibă loc în mănăstiri! (Cuviosul Iosif, 11, 
pp. 281-282) 


Pe nimeni, niciodată, să nu lăsaţi să intre în chilia voastră fără 
rugăciune. Vizitatorul să rostească mai întâi rugăciunea şi abia după aceea 
să-l lăsaţi să intre. Când ieşiţi sau intraţi în chilie, faceți cele patru metanii 
rânduite cu rugăciuni şi, în general, să vă deprindeți cu rugăciunea lui 
lisus. (Cuviosul Varsanufie, 5, p. 5, din 11.01.1908) 


Dacă vă întâlniți cu vreunul dintre fraţi, întotdeauna faceţi primii 
metanie, de la ieromonah luaţi binecuvântare şi smeriți-vă, smeriți-vă şi 
iarăşi smeriți-vă. (Cuviosul Varsanufie, 5, p. 5, din 11.01.1908) 


Primul lucru pe care să-l faceți îndată ce vă sculaţi să fie semnul 
crucii, iar primele cuvinte să fie cuvintele rugăciunii lui lisus. (Cuviosul 
Varsanufie, 5, p. 25, din 10.02.1908) 


Aceasta este sabia voastră [metanierul], cu ea îi veți tăia fără 
cruțare pe vrăjmaşii nevăzuţi. Mai întâi de toate, să aveți frică de 
Dumnezeu, căci fără ea nu veţi ajunge nicăieri. Acum începe pentru voi 
o viaţă nouă... Acum diavolii strigă peste tot: „Aproape că eraţi ai noştri, 
iar acum aţi venit aici să vă mântuiţi, cum este cu putință?” (Cuviosul 
Varsanufie, 5, p. 16, din 30.01.1908) 


Diavolul nu vă va lăsa să faceţi nici un pas, la fiecare pas va trebui 
să luptaţi. Vă aduceţi aminte cum în timpul construirii templului evreii 
într-o mână țineau cazmaua, iar în cealaltă sabia. Acest lucru se spune, 
în general, cu privire la săvârşirea virtuţilor. Pe de o parte, trebuie să 
împlinim poruncile evanghelice, iar pe de altă parte, să ne apărăm de 
vrăjmaş cu sabia, luptând la fiecare pas. 

Noi avem o singură sabie - rugăciunea lui lisus. Se spune: „Să-i baţi 
cu sabia aceasta pe duşmanii nevăzuțţi, căci nu este armă mai puternică 
în cer, nici pe pământ”. (Cuviosul Varsanufie, 5, p. 59, din 07.07.1908) 

Tunderea în monahism 


Monahismul are trei trepte: rasoforia, mantia şi schima; prima este 
a începătorilor, a doua, a celor de mijloc, iar a treia, a celor desăvârşiți. 
(Cuviosul Macarie, 24, Vol. 5, p. 517) 


Ce este mantia? Este chipul smereniei, dar noi o căutăm din iubirea 
de cinste, de aceea ni se şi întâmplă necazuri. Care sunt făgăduinţele 
făcute la tunderea în monahism? Să îndurăm orice lipsă şi ocară şi să 
ne smerim, dar pentru acestea trebuie să fim pregătiți dinainte, nu să 
le căpătăm după aceea. Ruşinea falsă pentru faptul că nu aveţi izbândă 
în călugărie duce la nebunie... Văd că vă îngrijiţi numai de faptul că nu 
vă isprăviţi pravila, dar pentru faptul că nu împliniți viața creştinească 
după poruncile lui Dumnezeu nu suferiți deloc. (Cuviosul Macarie, 24, 
Vol. 6, p. 52) 


Sunt mulți din aceia care suferă nu din pricina mantiei, ci din 
pricina rasoforiei; aceasta vine din iubirea de cinste, dar lor li se pare 
că vine din căutarea mântuirii; mântuirea constă în smerenie, iar ea 
nu există, şi ei suferă pentru veşmântul exterior, care le aduce cinste. 
(Cuviosul Macarie, 24, Vol. 6, p. 445) 


V-aţi pregătit pentru primirea chipului monahicesc, dar în ce 
constă esenţa lui şi ce făgăduinţă ați făcut la tunderea în monahism? 
Nu aceea de a îndura totul? Paramanul şi crucea ce altceva înseamnă 
dacă nu amintirea făgăduinţei pe care am făcut-o cu privire la răbdare? 
Mulţumiţi-l, aşadar, lui Dumnezeu că v-a învăţat răbdarea şi acum fiecare 
întâmplare trebuie să fie o lecţie pentru deprinderea răbdării şi trebuie să 
răbdăm atacurile nu numai din partea duhurilor răutății dinafară, ci şi a 
celor dinăuntru. (Cuviosul Macarie, 24, Vol. 5, pp. 178-179) 


Maica O. îmi cere binecuvântare să se îmbrace în doliul veşnic, 
dar acest cuvânt nu este potrivit cu adevărata gândire. Haina noastră, 
deşi la vedere este neagră, ea este haina veseliei şi a bucuriei, este haina 
mântuirii. Cu adevărat trebuie să ne bucurăm, pentru că Domnul ne-a 
învrednicit să ieşim din lume, ca Israel din Egipt, şi să-l slujim Lui, nu 
lumii. Aşadar, în această haină a veseliei să o binecuvânteze Domnul 
să se îmbrace cu bucurie, nu cu întristare şi să nu se tânguiască pentru 
părăsirea lumii, ci să se bucure pentru intrarea în noua viaţă, care este 
înțelegere neştiută de oameni. (Cuviosul Macarie, 24, Vol. 5, pp. 583-584) 

Pentru ce să suferim acum? Pentru haina dinafară: dar, oare, ea îl 
face pe călugăr? Doar vrei să te mântuieşti: lucrează, aşadar, la călugărul 
lăuntric, nu la cel exterior. Dacă vom suferi pentru aceasta, departe de 
mântuire vom fi. Mândria este străină de chipul călugăresc; el este înrudit 
cu smerenia. (Cuviosul Macarie, 24, Vol. 3, p. 460) 


Mantia şi schima au o atât de mare însemnătate, încât celui 
ce le primeşte, i se dă harul de a trăi monahiceşte, harul de a împlini 
făgăduințele monahale. Mantia şi schima seamănă cu arma care i se dă 
soldatului când merge la luptă. Aşa are cu ce să-i întâmpine pe vrăjmaşi şi 
să se apere faţă de ei. (Cuviosul Varsanufie, 5, pp. 137-138, din 20.12.1909) 


Când te apropii de primirea chipului îngeresc, să mergi spre 
acest lucru sfânt cu băgare de seamă. Aceasta nu este vreo distincție sau 
vreo cinste pământească, ci adevărată smerenie. Chipul monahismului 
adevărat este smerenia sinceră, iar smerenia Sfântul Isaac Sirul o numeşte 
veşmântul Dumnezeirii. Citeşte singură Cuvântul 53 din scrierile lui. Micul 
chip îngeresc este logodna cu Mirele nostru Ceresc, Preadulcele lisus. Şi 
de aceea, îndată ce vei fi îmbrăcată în acest veşmânt al smereniei, vei fi 
obligată să ai totdeauna pe limbă numele lui lisus, aşa cum o logodnică 
are înaintea ochilor portretul mirelui său. (Cuviosul Anatolie, 7, p. 60) 


Te felicit pentru primirea chipului îngeresc. Îţi doresc din inimă 
să şi trăieşti îngereşte, în curăţie, sfințenie, smerenie, ascultare şi 
neîncetată rugăciune, în nerăutate şi dragoste de aproapele. (Cuviosul 
Anatolie, 7, p. 112) 


Un monah, fiind în afara mănăstirii, a început să se gândească: „Nu 
voi mai purta metaniile. Oricum, nu mă voi mai ruga cu ele şi, poate, mi 
se va socoti păcat dacă mă arăt ca fiind ceea ce nu sunt”. Acest gând este 
greşit. Chiar dacă nu mă rog cu metaniile, dar cel puţin le ţin în mână. Mă 
uit la ele şi mă gândesc: „Eu sunt monah şi trebuie, după făgăduinţă, să mă 
rog neîncetat şi nu mă rog”. Mă mustru pe mine însumi şi aceasta îmi este 
spre folos... Haina monahală trebuie s-o iubesc. (Cuviosul Nicon, 8, p. 328) 


Chiar dacă nu ai primit tunderea în monahism, tot ai avut rasoforia, 
iar la îmbrăcarea rasei se citeşte următoarea rugăciune: „Mulţumim ie, 
Doamne Dumnezeul nostru, Care după multă mila Ta ai izbăvit pe robul 
Tău (N) de viaţa cea deşartă lumească şi l-ai chemat pe dânsul la această 
cinstită făgăduinţă. Pentru aceasta, învredniceşte-l să viețuiască cu 

vrednicie în această viață îngerească, şi-l apără pe dânsul de la moarte, 
şi-l învredniceşte să fie casă sfântă a Ta”. Şi mai departe: „Îmbracă-l în 
veşmântul sfințeniei; încinge mijlocul lui cu puterea adevărului...” De aici 
se vede că Sfânta Biserică Ortodoxă priveşte rasoforia ca pe o făgăduință 
făcută lui Dumnezeu. Teme-te să-L minţi pe Dumnezeu. 

Acum, dacă la acestea mai adăugăm şi faptul că monahul cu mantie 
te poate sminti, mi-e frică să mă gândesc ce judecată va rosti pentru 
aceasta Sfânta Biserică. lată ce scrie în regulamentul monahal: monahul 
sau monahia, dacă se vor căsători, aceea nu li se va socoti lor căsătorie, ci 
curvie sau, mai bine zis, preacurvie. (Cuviosul Nicon, 6, pp. 231-232) 


I s-a spus unui stareţ că în mănăstirea Optina nu se săvârşeşte prea 
repede tunderea în monahism. La aceasta el a răspuns: „Cele dinlăuntru 
trebuie să le păzim, iar pentru cele dinafară nu are rost să ne frământăm”. 
(Cuviosul Ambrozie, 1, Partea a II-a, p. 2) 


Să nu-ţi doreşti rasoforia. Pe mine m-au silit să mă rasoforesc şi 
să mă tund în monahism, dar eu nu am vrut şi i-am spus acest lucru 
părintelui Macarie - eu personal nu aş fi primit. (Cuviosul Ambrozie, 1, 
Partea a II-a, p. 73) 


Citeşte viața Sfântului Simeon cel nebun pentru Hristos... şi a 
Cuviosului Alipie Stâlpnicul... şi ia aminte la ce se spune acolo despre 
călugărie. Este bine să te îngrijeşti de monahismul interior; totuşi, fără cel 
exterior, el nu poate exista, deşi cel exterior poate exista fără cel interior. 
Toate tainele Bisericii Ortodoxe se săvârşesc datorită îmbinării exteriorului 
cu interiorul, deoarece omul este alcătuit nu numai din suflet, ci şi din trup. 
Este bine să te pregăteşti înlăuntru pentru aceasta şi să nu te grăbeşti, ci 
să aştepţi până când va fi orânduit. Însă aşa poate gândi un om sănătos, 
iar cel bolnav trebuie să aibă grijă să nu piardă timpul şi, dacă nu va avea 
singur grijă, nimeni nu îi va putea impune. Monahismul se dă după propria 
dorinţă. Chiar şi atunci când este propus de conducerea mănăstirii, mai întâi 
se întreabă şi se ia angajamentul scris, iar după aceea în biserică se pune 
iarăşi întrebarea: „De bunăvoie ai venit aici?” ş.a.m.d. Ceva măreț este să 
aştepţi până când Împărăteasa Cerurilor însăşi îți va spune că voieşte să te 
călugărească, dar trebuie, repet, tu singură să te gândeşti şi să te îngrijeşti 
de acest lucru. (Cuviosul Ambrozie, 23, Partea a II-a, p. 74) 


Îmi scrii că eşti nevrednică! Este bine să te smereşti cu rost şi, dacă 
îți conştientizezi nevrednicia, şi în celelalte cazuri trebuie să te porți aşa 

şi să păstrezi chipul smerit al gândurilor şi al faptelor. Dar, din pricina 
nevredniciei tale, nu trebuie să refuzi primirea chipului monahicesc. 
Sfântul loan Scărarul scrie: „Nimeni să nu se socotească nevrednic de 
legământul călugăresc... Unde este mare putreziciune, acolo este nevoie 
de mult leac... Căci cei sănătoşi nu au nevoie de doctor şi nu se duc la: 
spital” (Treapta 1, paragraful 19). Dacă nu doreşti să primeşti călugăria, 
pentru ce ai mai intrat în mănăstire? Dar, dacă şi în vreme de boală refuzi 
monahismul, judecata ta este foarte greşită şi gândul acesta sigur vine 
din partea stângă. (Cuviosul Ambrozie, 23, Partea a II-a, p. 75) 


Te minunezi în sinea ta cum te-ai hotărât să primeşti tunderea în 
marea schimă... Oricum, lucrul este deja săvârşit, nu se mai poate reveni 
asupra lui; rămâne să împlineşti după putere şi posibilitate făgăduinţele 
făcute, iar pentru ceea ce nu izbuteşti să isprăveşti, să faci pocăință 
sinceră şi smerită. Şi în nici un caz nu trebuie să te tulburi, cu atât mai 
mult să nu-ţi pară rău şi să nu te căieşti pentru faptul că ai primit această 
tundere. Acesta este marele dar al lui Dumnezeu, dar nici pe cele mici nu 
trebuie să le neglijăm: ci mai bine să mulțumim şi să ne străduim să fim 
vrednici de ceea ce ni s-a dat prin marea milă a lui Dumnezeu. (Cuviosul 
Ambrozie, 23, Partea a Il-a, pp. 90-91) 


După primirea călugăriei, mai multe ispite vor fi îngăduite asupra 
omului, ca el să se deprindă cu lupta duhovnicească şi să devină mai 
iscusit. Atunci nu va mai trebui să judece ca un începător, ci doar să 
rabde, să se smerească şi iarăşi să rabde, întorcând obrazul drept în sens 
duhovnicesc, adică neîndreptățindu-se pe sine, ci primind ponegrirea şi 
umilirea: în primul rând, pentru păcate, iar în al doilea rând, pentru că 
de bunăvoie şi-a ales calea cea mântuitoare, care se numeşte spinoasă, 
strâmtă şi anevoioasă; cel ce se tunde în monahism nu se cuvine să se 
bage în treburile altora şi să dea sfaturi, să lucreze fățarnic - în față să 
se poarte cu blândețţe, iar în spate să vorbească împotrivă. Trebuie să se 
verifice pe sine şi trebuie să îndepărteze ceea ce vatămă sufletul, nelăsând 
voie liberă limbii şi mâniei, nici îndreptățirii de sine, care îi pierd omului 
folosul sufletesc. (Cuviosul Ambrozie, 23, Partea a II-a, p. 101) 


Şi simpla tundere a oilor este folositoare şi necesară. Primăvara 
se tund oile, iar toamna creşte pe ele altă blană şi mai tare. Călugărul 
este tuns în monahism. Toamna, adică la bătrâneţe, starea sufletului său 
este mai tare şi mai solidă pentru primirea milei lui Dumnezeu celei 
veşnice. Se înțelege, dacă această oaie duhovnicească nu va merge pe 

urma caprelor, adică nu se va băga fără rost prin vrejuri şi nu va hoinări 
pe la răspântii. Toţi ştiu că ţapul, când nu este lăsat în faţa turmei, merge 
înapoia turmei singur, nevrând să se smerească (iar pentru această lipsă 
de smerenie, nu are nici blană, nici lapte) şi să meargă în rând cu ceilalți, 
adeverindu-se în el cuvântul Scripturii: Nu sunt ca ceilalți oameni (Luca 18: 
11). Nu vrea să asculte cuvintele Psalmistului: Ce este bun şi ce este frumos, 
decât numai a locui frații împreună! (Psalm 132: 1). (Cuviosul Ambrozie, 23, 
Partea a II-a, p. 167) 


Aud despre tine, măicuţă începătoare, că nu încetezi să te amărăşti 
de când ai primit vestea despre tunderea în monahism. Să ştii că supărarea 
este ca marea. Cu cât mai mult intră omul în ea, cu atât mai mult se afundă. 
Gândeşte-te singură cât de sigur poate fi pe el un ostaş înarmat sau unul 
neînarmat şi cât de puternic poate fi un monah tuns sau unul netuns. 
Ispititorul are obiceiul de a răstălmăci totul şi în prezent a început să-i 
înşele pe toți cu o libertate închipuită. lar libertatea avută înainte de vreme, 
după cuvântul Sfântului Isaac Sirul, duce la amarnică robie. Vrăjmaşul 
nu vrea ca noi să ascultăm de Dumnezeu şi după voia lui Dumnezeu de 
slujitorii lui Dumnezeu, ci se străduieşte din toate puterile, prin gânduri 
întunecate şi subtile, ca, măcar că nu ne dăm seama, totuşi să ascultăm de 
el. (Cuviosul Ambrozie, 23, Partea a Il-a, din 167-168) 


Te felicit pentru tunderea ca rasoforă -— aceasta este prima treaptă 
a chipului monahicesc. Îţi doresc din inimă de acum încolo să trăieşti 
monahiceşte, întru răbdare şi smerenie şi întru frica lui Dumnezeu şi 
păzirea conştiinţei, aşa cum cer poruncile lui Dumnezeu, începând cu 
pocăința sinceră înaintea lui Dumnezeu şi a părintelui duhovnic. lar 
începutul începuturilor este răbdarea necazurilor - să rabzi mustrările 
nu numai din partea celor mai mari, dar şi din partea celor mai mici, 
conştientizându-ți vina pentru care trebuie să rabzi cu smerenie şi cu 
mulțumire, ca Domnul să şteargă şi să ierte greşelile tale. (Cuviosul 
Ambrozie, 23, Partea a III-a, pp. 37-38) 


Te sfătuiesc... să primeşti schima în taină. la aminte iarăşi să nu 
refuzi - schima este al doilea botez, care curățeşte şi iartă păcatele. Dacă 
te vei ridica din pat, ceea ce totuşi nu este sigur, te vom aprecia, dar tu 
trebuie să te smereşti. Chiar dacă tu te îmbărbătezi, boala ta îţi arată şi îţi 
demonstrează necesitatea schimei, de aceea să nu te îndoieşti să primeşti 
în taină direct schima, care va fi acoperită de mantie. (Cuviosul Ambrozie, 
23, Partea a III-a, p. 69) 


389 


Te sfătuiesc să respingi şi să disprețuieşti gândul care te tulbură, 
pentru că ai primit direct schima. Îi trimit cartea Sfântului Teodor 
Studitul. În testamentul sfântului... tu singură vei putea vedea că în 
trecut Sfinții Părinți, de obicei, îmbrăcau direct în schimă, iar părinţii de 
mai târziu au început să îmbrace direct în mantie. (Cuviosul Ambrozie, 23, 
Partea a III-a, p. 70) 


În pofida faptului că eşti grav bolnavă, nu te învoieşti deloc să 
primeşti călugăria în taină, aşa cum fac toți ceilalți care sunt grav bolnavi, 
de teamă să nu treacă în veşnicie fără tundere, după ce au trăit mulți ani în 
mănăstire, şi doreşti să primeşti mantia în chip văzut, adică mantie lungă, 
bisericească. Nu ştiu dacă vei ajunge la aceasta. Din viaţa Cuviosului Moise 
Ungarul de la Pecerska se vede că el a fost călugărit în taină, în temniță, de 
un ieromonah care a trecut pe acolo. Oare tu eşti mai presus decât acest 
cuvios? Te sfătuiesc să te rogi acestui plăcut al lui Dumnezeu ca el, prin 
mijlocirea sa la Domnul, să te ajute să te izbăveşti de neputințele sufleteşti, 
pentru care îţi şi sunt trimise bolile trupeşti. Să ştii că a dori mantia în chip 
văzut pentru un om bolnav este, pur şi simplu, iubire de slavă deşartă. 
Totuşi, nu încerc să te conving să iei călugăria în taină, deoarece lucrul 
acesta se săvârşeşte şi trebuie să se săvârşească de bunăvoie, din dorința 
liberă a celor ce îl înţeleg. Căci chipul monahicesc este chipul pocăinţei 
şi al smereniei, nu este un prilej pentru slavă deşartă şi îngâmfare. La 
vămi, şi pentru simpla îngâmfare vom fi chinuiți, cu atât mai mult pentru 
înălțarea în slavă deşartă datorată mantiei văzute. Bine este pentru cel 
care are smerenie mare, nu pentru cel care are mantie lungă. Nici mantia 
lungă, nici cea scurtă nu au mâneci, ceea ce înseamnă că cel ce le poartă 
nu trebuie să facă nimic din cele ale omului vechi, în care mocnesc poftele 
cele înşelătoare, de care să ne izbăvească pe toți Domnul cel Atotbun cu 
milostivirea Sa. (Cuviosul Ambrozie, 23, Partea a III-a, p. 72) 


Am primit scrisoarea ta în care îmi explici starea tristă pe care 
o ai din pricina celor care te-au călugărit înainte şi care, după părerea 
ta, sunt mai puţin vrednici. Pe de o parte, îmi pare rău că suferi atât de 
mult, dar pe de altă parte socotesc că lucrul acesta ţi s-a făcut după voia 
lui Dumnezeu, ca, după aceea, să te gândeşti cu îngăduinţă la cei care 
vor urma să se afle în aceeaşi stare şi să afli din proprie experienţă cât 
de amară este această stare şi să judeci sănătos în legătură cu ea. Celor 
mai mari Apostoli li s-a îngăduit câte o ispită: lui Petru, lepădarea de 
Hristos, iar lui Pavel, prigoana împotriva creştinilor, ca, după aceea, să 
fie milostivi cu cei ce greşeau. În zadar şi pe nedrept gândeşti că faptele se 


390 


Filocalia de la Optina 


fac numai prin oameni, fără participarea Proniei lui Dumnezeu. În afară 
de stăpânirile pământeşti, pe pământ mai există şi Împăratul Ceresc, 
Duhul Sfânt, Care cârmuieşte totul şi rânduieşte cele ce ne sunt de folos, 
iar cele ce nu ne sunt de folos le îndepărtează. Ţine minte acest lucru şi 
te vei linişti, rugându-te pentru cei pe care te superi şi îi dispreţuieşti. 
(Cuviosul Ambrozie, 23, Partea a III-a, p. 85) 


Schima 


Chipul schimonahicesc este chipul desăvârşit al monahismului, iar 
monahismul este creştinismul desăvârşit. Principalul nostru ţel trebuie 
să fie împlinirea poruncilor lui Dumnezeu, prin care inima noastră se 
curățeşte de patimi şi se umple de roadele cele duhovniceşti: de pace, 
bucurie, dragoste şi celelalte. Prin înfrânare se subțiază alcătuirea noastră 
trupească şi tot prin ea, cumulată cu pravila de rugăciune, se curățeşte 
mintea, dar, în acelaşi timp, prin împlinirea poruncilor lui Dumnezeu 
şi prin smerenie adâncă, fiindcă fără acestea nici postul, nici osteneala, 
nici pravila nu ne aduc nici un folos. Şi, dacă încadrăm numai în acestea 
chipul monahismului, în a împlini pravila şi a ține post, iar de porunca 
dragostei, a răbdării şi a smereniei nu ne îngrijim, în zadar ne ostenim. 
Pravila şi postul, desigur, schimnicii trebuie să le aibă mai mari decât 
le are un simplu monah şi spre acestea se cuvine să se silească. Dar, cu 
toate acestea, Dumnezeu cere de la noi nevoinţă trupească după puterea 
fiecăruia, iar nevoința sufletească - a dragostei şi a smereniei - o cere de la 
toți: şi cei bolnavi, şi cei bătrâni îl pot iubi pe aproapele lor şi se pot smeri 
şi pot dobândi mila lui Dumnezeu, iar aceasta nu este părerea mea, ci este 
învățătura Sfinţilor Părinţi. (Cuviosul Macarie, 24, Vol. 3, pp. 148-149) 


Lupta duhovnicească 


Mănăstirile sunt porturile mântuirii, dar se întâmplă ca şi în ele 
unii să fie luaţi de valuri şi înecați: „Dacă nu orice botezat se va mântui - 
spune Sfântul loan Scărarul -, despre celelalte nu mai are rost să vorbesc”, 
adică chemarea monahală; cei ce au bună voință, prin ascultare, vor 
dobândi smerenia, care îl păzeşte pe călugăr de toate cursele şi urzelile 
vrăjmaşului, iar fără ea poate fi supus diferitelor ispite şi greutăți, mai 
ales dacă nu are nici o idee despre descoperirea gândurilor şi nu ştie că 
ea este foarte necesară în viața noastră; mulți Părinți scriu că descoperirea 

gândurilor este foarte necesară şi aduce mare folos... iar această bună 
lucrare în vremurile de azi este uitată aproape de tot, de aceea roadele 
minunate lâncezesc şi necazurile se înmulțesc. (Cuviosul Macarie, 24, 
Vol. 6, pp. 33-34) 


Năzuinţa ta de a părăsi lumea şi a intra în mănăstire este, desigur, 
chemarea lui Dumnezeu, cu atât mai mult cu cât ea creşte neîncetat 
în tine, însă tot trebuie să lucrezi cu răbdare, chibzuinţă şi rugăciune 
către Domnul, ca El să-ţi ajute în buna ta intenţie de a împlini acestea... 
Lepădarea de sine a celor ce intră în tagma noastră constă în lepădarea de 
propria rațiune şi voinţă şi în răbdarea necazurilor ce vor urma şi trebuie 
să te pregăteşti pentru aceasta şi să ţii seama de puterile tale sufleteşti şi 
trupeşti. (Cuviosul Macarie, 24, Vol. 1, p. 681) 


Dacă judecăm cum trebuie, ne aduce vreun folos purtarea mantiei? 
Ea este chipul smereniei, iar dacă oamenii o caută sau o doresc nu pentru 
smerenie, despre celelalte nu mai are rost să vorbesc. (Cuviosul Macarie, 
24, Vol. 5, p. 162) 


Noi, de obicei, venind la mănăstire, ne gândim fie că vom zbura 
dintr-odată la cer, fie că vom găsi pacea cea netulburată, şi, nedobândind 
acestea din pricina chinului provocat de propriile noastre patimi, cădem 
în deznădejde, căutând rezolvarea oriunde, numai acolo unde trebuie 
nu. (Cuviosul Macarie, 24, Vol. 6, p. 72) 


Uitându-ne la vremurile de astăzi şi la împuținarea lucrătorilor 
şi a îndrumătorilor acestei vieți, nu se poate să nu ne mâhnim şi pentru 
faptul că cei ce pornesc pe calea aceasta, chiar dacă pornesc cu râvnă, 
totuşi, mergând după capul lor, cad în două extreme: fie, înălțându-se 
prea mult, sunt înşelați de părerea de sine, fie se lasă în voia slăbiciunilor 
vieții. Însă tot nu trebuie să ne pierdem nădejdea sau să defăimăm această 
cale când vedem slăbiciunile şi neputinţele înmulțindu-se şi lepădarea de 
înaltele nevoinţe ascetice şi pe cei ce se lipsesc de darurile duhovniceşti. 
(Cuviosul Macarie, 24, Vol. 5, p. 141) 


În nici una dintre scrisorile tale nu se văd mustrarea de sine şi 
smerenia, care se cuvin chemării noastre monahiceşti şi care ne pot întări 
în lucrarea cea bună şi ne pot linişti. Însă, în mintea ta, toți ți se par vinovați 
de necazurile tale, numai tu eşti corectă în toate şi eşti chinuită şi necăjită 
de toți. De aceea văd că, dacă citeşti scrierile Părinților, probabil, fie nu 

le înţelegi, fie nu vrei să le urmezi, sau poate că nu citeşti deloc cărțile 
Părinților şi de aceea nu înţelegi nimic şi, părându-ți-se că eşti înțeleaptă, 
ai ajuns la nebunie. (Cuviosul Macarie, 24, Vol. 6, p. 157) 


Ce idee greşită aveai despre monahism; îți propusesei numai: 
zăvorâre, pravilă şi vedenii, iar de la lupta cu patimile, de la cunoaşterea 
neputințelor tale şi de la smerenia care vine din această cunoaştere, te-ai 
abătut. Acum, însă, trebuie să vii la cunoştinţa adevărului: să nu îndrăzneşti 
să mustri pe nimeni, chiar dacă vei vedea ceva necuviincios; iar pe cei ce 
te mustră şi te necăjesc, să-i socoteşti binefăcătorii tăi, pe care ţi i-a trimis 
Dumnezeu spre vindecarea patimilor tale şi, pe lângă toate acestea, să te 
socoteşti pe tine cea din urmă şi cea mai mică dintre toți, ca una ce eşti 
biruită şi chinuită de patimi, şi atunci cu totul altfel se va lumina cugetul 
tău şi vei primi de la Dumnezeu puterea de a lupta împotriva patimilor şi 
de a nu fi biruită de ele. (Cuviosul Macarie, 24, Vol. 6, p. 133) 


Viaţa de mănăstire este cale strâmtă şi dureroasă care duce la viața 
veşnică. De ce este cale strâmtă şi dureroasă? Nu pentru că aşa este ea în 
realitate - căci ce este mai uşor decât dragostea, blândeţea şi smerenia? -, 
ci pentru că noi suntem stăpâniți de patimi şi nu voim să ne împotrivim 
lor: şi tocmai ele fac ca această cale să fie dureroasă pentru noi. (Cuviosul 
Macarie, 24, Vol. 6, p. 75) 


Îmi scrii că, odată cu intrarea ta în monahism, ai întâmpinat necazuri 
— ponegriri şi batjocuri. Presupun că, de vreme ce chipul monahicesc este 
chipul smereniei şi al răbdării — „monahul este stâlp al răbdării, adânc al 
smereniei” —, în chip prevenitor îţi este îngăduită această ispită. Este în 
tine duhul creştinismului, al dragostei, după porunca lui Dumnezeu: Iubiți 
pe vrăjmaşii voştri (Matei 5: 44)? Nu deznădăjdui din pricina acestor atacuri, 
ci cu smerenie pleacă-ți grumazul în faţa acestor valuri şi corabia sufletului 
tău nu se va scufunda în adâncul mării, mândria ta se va smeri şi duşmanii 
vor amuți. Nu învinui pe nimeni, ci vezi în ei uneltele lui Dumnezeu, care 
te încearcă şi te smeresc. (Cuviosul Macarie, 24, Vol. 5, p. 654) 


Viaţa mănăstirească este luptă neîncetată cu vrăjmaşul cel rău - 
diavolul. Noi cădem şi ne ridicăm, suntem biruiți şi biruim, după măsura 
alcătuirii noastre - mândre sau smerite -, iar Domnul, Începătorul 
nevoinţelor, văzându-ne istoviţi, ne sprijină, ne întăreşte şi ne ridică, pe 
rănile celor căzuți toarnă vin şi untdelemn, vindecă durerile şi bolile lor 
şi îi duce la bun sfârşit. (Cuviosul Macarie, 24, Vol. 6,;pp. 281-282) 

Viața noastră este militărie duhovnicească - este luptă. Cu cine? 
Cu duhurile nevăzute ale răutăţii. Cine provoacă toate tulburările? 
Vrăjmaşii vieții noastre - diavolii, străduindu-se să ne fure cununile 
nevoinţelor primite pentru răbdare, pe care noi le-am putut dobândi, 
primind ocările, insultele, umilirile, mustrările, disprețul şi celelalte 
şi prin aceasta s-a înmuiat inima noastră cea împietrită şi s-au nimicit 
patimile: iubirea de sine, iubirea de slavă, iubirea de plăceri şi iubirea de 
argint, datorită cărora toate patimile capătă putere şi lucrează. (Cuviosul 
Macarie, 24, Vol. 1, p. 303) 


Ea s-a îndreptat către mănăstire, gândind că acolo va găsi linişte, 
dar nu ştia că liniştea depinde de biruinţa asupra patimilor şi de smerenie, 
răbdare şi dragoste. Lăsaţi-o în voia ei şi nu încercați nicidecum să o 
convingeți să rămână, ci arătați-i că această cale a noastră, care duce la 
viața veşnică, este strâmtă şi dureroasă şi, când se va învoi să meargă pe 
ea şi să rabde totul cu mustrare de sine şi cu smerenie, atunci să rămână. 
(Cuviosul Macarie, 24, Vol. 5, p. 311) 


Diavolul lucrează cu putere, dorind să-i abată pe oameni de la 
slujirea lui Dumnezeu şi în lume dobândeşte uşor acest lucru. În mănăstire, 
însă, îi este mai greu să lupte, de aceea duhul răutății urăşte atât de mult 
mănăstirile şi prin toate mijloacele se străduieşte să le ponegrească în 
ochii oamenilor neştiutori. Şi, printre altele, nu greşesc dacă spun că cea 
mai înaltă fericire o pot dobândi numai monahii. Te poți mântui şi în 
lume, dar să te curățeşti pe deplin, să te purifici de omul cel vechi, să 
te ridici la înălțimea îngerilor, la cea mai înaltă creație duhovnicească 
este cu neputinţă în lume, adică toată orânduirea vieții lumeşti, alcătuită 
după legile ei, împiedică, încetineşte sporirea sufletului. De aceea, până 
la înălțimea îngerilor, oamenii pot creşte numai în laboratoarele numite 
mănăstiri. (Cuviosul Varsanufie, 3, p. 104, din 30.05.1910) 


Observ, în general, ce presupune ca cineva să ia hotărârea fermă 
de a pleca la mănăstire, cum începe satana să urzească împotriva unui 
asemenea om un şir întreg; de curse. De aici vedem clar că monahismul, 
pentru satana, este un lucru deloc plăcut. Desigur, despre noi, monahii 
vremurilor din urmă, nu se poate spune că am dus luptă activă cu 
vrăjmaşul - ce monahi suntem noi?! Dar tot luptăm şi noi, cum putem. 
În lume, însă, lupta aceasta a fost de mult uitată, satana dictează legile 
lumii şi ea merge orbeşte după el. (Cuviosul Varsanufie, 3, p. 224) 

Pentru a sluji numai lui Hristos merg oamenii în mănăstire - şi 
mare lucru este acesta. Însă, iată, deseori se întâmplă că intră în mănăstire, 
iar apoi sunt dezamăgiți. Îmi scriu: „Eu nădăjduiam să găsesc în 
mănăstire deplină linişte sufletească. Credeam că acolo mă voi pătrunde 
de duhul rugăciunii şi ce se întâmplă de fapt? În mănăstire este aceeaşi 
viaţă searbădă ca şi în lume: invidie, intrigi, urzeli... Nu, nu pot îndura 
acestea, ce pot face acum?” Eu răspund: „Rabdă. Ai avut părere greşită 
despre mănăstire, cum că acolo este numai rugăciune; trebuie să înduri 
şi necazul pentru a te curăţi de întinăciunea duhovnicească”. Iarăşi îmi 
scriu: „Batiuşka, îmi este greu să îndur, surorile se ridică împotriva mea 
şi mă clevetesc, maica egumenă, de asemenea, mă asupreşte, nu am la 
cine să găsesc apărare”. „Roagă-te pentru cei ce te asupresc -— îi spun - 
nu egumena te asupreşte, ci aşa trebuie pentru folosul tău”. „Nu mă pot 
ruga - îmi răspunde - pentru cei care îmi fac atâtea supărări şi răutăţi . 
„Nu poți? Cere-l Domnului şi îți va da puterea de a-i iubi”. (Cuviosul 
Varsanufie, 3, pp. 248-249, din 30.07.1912) 


Da, acesta este primul lucru al lui [al vrăjmaşului] - să vă arate 
neputințele fraților şi, fiți atenţi, încă neputințele mari vi le arată. Dar 
faptul că monahii au neputinţe nu este deloc de mirare; şi monahii sunt 
oameni. Toţi în lume au patimi. Când omul vine la mănăstire, el nu devine 
dintr-odată despătimit. Nu. Toate patimile şi neputinţele lui rămân în el, 
numai că în lume nu lupta cu ele, dar aici, chiar dacă mai este biruit de 
patimă, totuşi luptă. (Cuviosul Varsanufie, 5, p. 31, din 23.02.1908) 


Monahul e numai cioburi... Toţi îl lovesc: şi diavolii, şi oamenii 
din lume... De la toți îndură tot timpul umiliri. Este bătut şi rămân din 
el numai cioburi... lar Domnul îl ia şi îl lipeşte, doar că acest lucru nu 
are loc aici, ci dincolo... [Batiuşka a arătat cu mâna spre cer.] lată ce este 
monahul. (Cuviosul Varsanufie, 5, p. 62, din 01.08.1908) 


Batiuşka a poruncit... să ne adresăm în rugăciune către părintele 
Macarie şi să nu facem nimic după capul nostru, fără smerenie şi 
blagoslovenia stareţului, căci nici postul, nici privegherea, nici rugăciunea 
nu ne aduc folos dacă sunt săvârşite fără smerenie şi fără blagoslovenie. 
„Prin post, priveghere şi rugăciune primim darurile cereşti...” Prin nimic 
altceva nu le putem dobândi, altă cale nu există, însă pentru aceasta 
trebuie să punem ca temelie smerenia. Părintele Macarie avea mare 
smerenie. (Cuviosul Varsanufie, 5, p. 66, din 07.09.1908) 

Esenţa vieții noastre călugăreşti este lupta cu patimile... Şi... nimeni 
nu poate parcurge după capul său calea vieții călugăreşti. (Cuviosul 
Varsanufie, 5, pp. 122-123, din 20.09.1909) 


Monahul trebuie să fie ca pruncul, după cuvântul Evangheliei: De 
nu vă veți întoarce şi nu veți fiprecum pruncii, nu veți intra în împărăția cerurilor 
(Matei 18: 3). Dar în ce privinţă trebuie să fie ca pruncul? Întru curăția 
inimii. Fraților, nu fiți copii la minte. Fiţi copii când e vorba de răutate (1 Cor. 14: 
20), spune Apostolul. (Cuviosul Varsanufie, 5, pp. 124-125, din 29.09.1909) 


Întreabă unii: cum este mai uşor să ne mântuim? Unul doar se 
smereşte, dar nu se nevoieşte, altul doar se nevoieşte toată ziua la toate 
ascultările, dar nu se smereşte. Această întrebare i-a fost pusă Cuviosului 
Varsanufie cel Mare, iar el a răspuns (eu, desigur, spun cu aproximaţie 
cuvintele lui): „Fiule, nu aşa se pune întrebarea. Se spune în psalmi: Vezi 
smerenia mea şi osteneala mea şi-mi iartă toate păcatele mele (Psalm 24: 19)". 
De aici reiese clar că adevărata smerenie niciodată nu este fără osteneală, 
iar adevărata osteneală niciodată nu este fără smerenie, una trebuie 
neapărat să fie însoțită de cealaltă, altfel nu vom dobândi nici un folos. 
lar dacă ne vom osteni şi totodată ne vom smeri, precum se spune în 
psalm: Vezi smerenia mea şi osteneala mea, vom primi ca răsplată iertarea 
păcatelor, după cum se spune: Şi-mi iartă toate păcatele mele. De aceea 
trebuie să ne deprindem şi cu una, şi cu cealaltă. (Cuviosul Varsanufie, 5, 
pp. 126-127, din 26.10.1909) 


Unii vin la mine şi îşi exprimă dorinţa de înaltă viață monahicească, 
de mari nevoinţe. Dar ce poate fi mai presus decât iertarea jignirilor, a 
ocărilor şi răbdarea necazurilor şi a neputinţelor fraţilor?! Vă aduceţi 
aminte, probabil, de întâmplarea din viața cuviosului Pahomie. A venit 
la el un călugăr şi i-a zis: „Avva, binecuvântează-mă, vreau să merg şi să 
mă dau la chinuri ca să am cunună de mucenic”. lar cuviosul Pahomie 
i-a spus: „Nu, părinte! Te sfătuiesc să rămâi în mănăstire, să duci toată 
greutatea vieţii călugăreşti şi neputinţele fraților şi să te lepezi de voia ta 
— şi acestea ţi se vor socoti ție mucenicie!” (Cuviosul Varsanufie, 5, p. 129, 
din 08.11.1909) 


Fățărnicia, duplicitatea, viclenia, în general, sunt greşite, iar pe 
calea monahicească dacă se află, duc direct la pieire. Trebuie să mergem 
ferm, să nu ne abatem în nici o parte, să nu slujim la doi domni. (Cuviosul 
Varsanufie, 5, p. 144, din 02.02.1910) 

Te-au înfricoşat cuvintele: „chinuit vei fi în Ziua Judecăţii” 
(rânduiala tunderii în monahism), dar, pentru făgăduințele făcute la 
botez, nu vom fi chinuiți în Ziua Judecăţii? Dacă nu ar exista pocăința 
şi nădejdea în milostivirea lui Dumnezeu, atunci, desigur, ne-am putea 
pierde curajul, dar, de vreme ce ne aflăm în lupta cu patimile, cădem 
şi ne ridicăm şi ne smerim şi nădăjduim în mila lui Dumnezeu, nu în 
faptele noastre. (Cuviosul Macarie, 24, Vol. 3, p. 445) 


Să nu credeți că puteți zbura dintr-odată la cer şi puteți învia 
morții! Nu, mai întâi trebuie să vă deprindeţi cu monahismul exterior, iar 
ca să treceţi dintr-odată la cel interior, nu puteţi; trebuie să înduraţi toate 
necazurile, umilirile şi supărările provocate înlăuntrul vostru de diavol şi 
în afară, de fraţii nesăbuiți. Mai întâi trebuie să treceţi prin toate ispitele. 
Uneori chiar veţi simţi dezgust şi ură față de viața monahală. Trebuie să 
duceți lupta cu patimile, să dobândiţi părerea smerită despre sine şi multe 
altele... Monahismul exterior este deprinderea cu nevoinţele: cu postul, 
cu privegherea, şi tot aici intră mersul la slujbele bisericeşti, trezvia şi 
celelalte. Iar monahismul interior este lupta cu patimile, curățirea inimii. 
(Cuviosul Varsanufie, 5, p. 136, din 05.12.1909) 


Partea de mijloc a căii monahale este foarte grea, este chiar cea 
mai grea parte a căii monahale, căci, la începutul căii, desigur, ne ajută 
şi ne mângâie harul lui Dumnezeu. lar partea de mijloc este cea mai 
anevoioasă. (Cuviosul Varsanufie, 5, p. 148, din 14.03.1910) 


Ţine minte că haina țesută acoperă numai trupul, iar adevărata 
haină sunt faptele monahiceşti: smerenia, blândeţea, răbdarea în boli 
şi necazuri, dar mai ales răbdarea falselor învinuiri şi cleveteli; aceasta 
este înfăţişarea de deasupra a hainei, iar partea de dedesubt a acestui 
veşmânt sunt bucuria, pacea, mila, dragostea şi celelalte, iar mai mult 
decât toate, adresarea neîncetată a inimii către lisus, astfel că monahul 
şi ziua şi noaptea Îl vede pe Domnul lisus şi se înfăţişează înaintea Lui, 
şi se mângâie, şi se veseleşte, şi neîncetat creşte şi înfloreşte. (Cuviosul 
Anatolie, 7, p. 131) 


Am primit scrisoarea ta şi m-am mirat: atât timp ai petrecut în 
mănăstire şi nu ai dobândit nici un pic de minte. Domnul a orânduit aşa, 
ca tu să nu foloseşti bani. Domnul te-a primit în sfânta Sa mănăstire, ţi-a 
dat un colțişor plăcut, o ascultare onorabilă, apropiată de EI, iar pe tine 
toate acestea te lasă rece: crezi că este mai bine să fii dădacă! Nesăbuito! 
Uită-te câți caută acum şi nu dobândesc un asemenea loc cum ai tu! 
(Cuviosul Anatolie, 7, p. 209) 

Necazurile călugărilor din vremurile din urmă vor fi micşorate. 
Dacă aruncăm o privire de suprafaţă asupra lor, nu putem să le socotim 
necazuri. Însă acesta este vicleşugul vrăjmaşului nostru diavolul. Ispitele 
vădite, grosolane şi dure trezesc în creştin râvna înflăcărată şi bărbăția 
pentru îndurarea lor. Vrăjmaşul a înlocuit ispitele grele cu ispite slabe, 
dar fine şi care lucrează foarte puternic. Ele nu trezesc în inimă râvna, 
nu o îndeamnă la nevoinţă, ci o ţin într-o stare nehotărâtă, iar mintea 
o țin în nedumerire. Ele chinuie, istovind treptat puterile sufleteşti ale 
omului, îl duc pe om la deznădejde, la trândăvie şi îl pierd, făcându-l 
locaşul patimilor din pricina slăbănogirii, a trândăviei şi a deznădejdii. 
Acest lucru este exprimat prin faptul că monahii vremurilor din urmă 
aşteaptă ceva mai bun, zicând: „Vom posti şi ne vom ruga atunci când 
vor exista condiții potrivite pentru aşa ceva”. Domnul le-a făgăduit celor 
ce se pocăiesc sincer să le ierte păcatele, dar faptul că vom trăi până 
mâine nu ni s-a făgăduit. De aceea trebuie în orice condiţii, favorabile şi 
nefavorabile, să ne străduim să trăim după poruncile lui Dumnezeu, să 
împlinim făgăduințele monahale şi totdeauna să ținem minte cuvintele: 
iată acum vreme potrivită, iată acum ziua mântuirii (Il Cor. 6: 2). (Cuviosul 
Nicon, 8, pp. 311-312) 


Vremurile de astăzi nu sunt favorabile nici pentru monahismul 
exterior, nici pentru cel interior. Pentru monahismul exterior nu sunt 
favorabile din pricină că nu mai există mănăstiri, nu mai există mediul 
potrivit. lar pentru cel interior nu sunt favorabile căci, din pricina slăbiciunii 
trupeşti, mulți nu pot săvârşi nevoinţe aşa cum trebuie. Rămâne un singur 
lucru - smerenia. Proorocul David spune: Jertfa lui Dumnezeu: duhul umilit; 
inima înfrântă şi smerită Dumnezeu nu o va urgisi (Psalm 50: 18). Mai bine un 
păcătos smerit decât un drept mândru (Cuviosul Nicon, 8, p. 321) 


Monahul nu trebuie să-şi rânduiască viața după capul lui. El 
trebuie să meargă pe calea ascultării. Nu există nimic mai vătămător 
pentru monah decât să-şi rânduiască viața după capul său. (Cuviosul 
Nicon, 8, p. 322) 


Monahismul decade nu numai pentru că nu se săvârşeşte 
rugăciunea lui lisus, dar şi pentru că nu veghem asupra noastră, asupra 
curăţiei inimii noastre. (Cuviosul Nicon, 8, p. 305) 


Dacă monahii din vremurile din urmă nu vor avea lucrare 
monahicească, cum vor rezista sub tumultul necazurilor pentru a-şi 

dobândi preaslăvita şi mult dorita mântuire? Pentru a aştepta fără 
îndoială mântuirea pentru răbdarea necazurilor, trebuie să-şi rezolve şi 
să-şi explice această problemă. Şi episcopul Ignatie o rezolvă: trebuie să 
rămânem în picioare în credința ortodoxă. Lupta cea bună m-am luptat, 
călătoria am săvârşit, credința am păzit (Il Tim. 4: 7) — aceasta este condiția 
necesară pentru dobândirea cununii cereşti şi împlinirea poruncilor 
evanghelice şi, fără îndoială, şi pentru nevoința monahală. Citind viețile 
sfinților şi scrierile Sfinților Părinţi, vedem clar că lucrarea lor este atât 
de înaltă, încât pentru noi, cei păcătoşi şi slabi, ea este de neînțeles şi 
uneori pare chiar de necrezut pentru puțina noastră credinţă. Trebuie 
să credem că această nevoinţă, această minunată lucrare călugărească 
a existat cândva şi trebuie să avem evlavie faţă de ea şi să recunoaştem 
cu smerenie că noi nu avem deloc această lucrare monahicească. 
Nemaivorbind despre lucrarea tainică a sufletului, neînțeleasă de noi, 
despre înalta lucrare a rugăciunii şi celelalte fapte; nu mai vedem astăzi 
nici stâlpnici, nici zăvorâți, nici ascultători, nici totală lepădare de lume, 
nici pocăință adevărată, nici smerenie, nici dragoste adevărată, nici 
împlinirea celorlalte virtuți. Toate au slăbit, au sărăcit. 

Cu smerenie recunoscând că această lucrare nu există în noi, totuşi 
trebuie să ne silim după putere la toate aceste lucrări în măsura în care 
ne permite neputința noastră. Trebuie să ne silim spre orice virtute, să 
luptăm cu fiecare fel de păcat, nelăsându-ne în voia lui nici înafară, nici 
înlăuntru; şi, chiar dacă pentru această luptă cu păcatul ne-ar fi dat să 
îndurăm necazuri, noi trebuie să rămânem fii, deşi nevrednici şi slabi, 
totuşi urmaşi ai marilor sfinți nevoitori, purtând în sufletele şi inimile 
noastre evlavie şi închinare față de marea lor nevoinţă, ca față de un 
ideal, care, deşi pentru noi este de neînțeles, totuşi ne atrage spre el. Dacă 
în lupta cu păcatul şi cu ispitele nu vom ceda, adică nu vom renunţa la 
nevoinţă, la urmarea după putinţă a exemplelor sfinților lui Dumnezeu, 
vom rămâne în picioare, după cuvântul avvei Ishirion. (Cuviosul Nicon, 
20, pp. 14-15) 


Tu ramifici calea monahală în mai multe căi — aşa mi-ai scris în 
scrisoarea ta: „Nu ştiu şi nu pricep pe ce cale merg; pe calea rugăciunii, 
dar nu o văd, pe calea ascultării şi a tăierii voii - nici aceasta nu se vede, 
pe calea tăcerii şi a însingurării, nu pot, pentru că surorile din chilie mă 
împiedică”. Şi încă vreo două sau trei căi ai enumerat, uitând că una 
singură este calea monahală, iar toate celelalte sunt părţi ale ei, cum 
spune Apostolul: Îmbrăcați-vă cu toate armele lui Dumnezeu, ca să puteți sta 
împotriva uneltirilor diavolului... (Efes. 6: 11). lar, dacă cineva s-ar mulțumi 

numai cu o armă, renunțând la celelalte, s-ar asemăna cu un om care, 
în locul mersului corect, ar sări când într-un picior, când în celălalt, iar 
când ar obosi, s-ar întinde pe jos şi ar sufla şi, văzând că un asemenea 
salt este greoi, s-ar gândi dacă nu cumva ar putea să se târască în mâini 
şi să-şi tragă picioarele. Se înțelege de la sine că şi această deplasare este 
grea şi doar îl chinuie fără rost. Atunci omul se va întreba: nu pricep, 
cum voi merge după aceea? La care i se va răspunde simplu: mergi cu 
ambele picioare, lucrează cu amândouă mâinile, priveşte cu ambii ochi, 
ascultă cu amândouă urechile şi nu te mai gândi să sari într-un picior 
sau să mergi în mâini: astfel nu te vei mai chinui fără rost şi vei scăpa de 
nelămuriri. (Cuviosul Ambrozie, 23, Partea a II-a, pp. 76-77) 


Pentru aceasta ne-am şi născut pe lume, pentru aceasta şi trăim, 
pentru aceasta, mai ales, am venit la mănăstire. Să îndurăm necazuri, 
învinuiri nedrepte, osteneli, boli şi umiliri, iar dincolo să dobândim 
bunătățile nespuse, pe care ochiul nu le-a văzut, urechea nu le-a auzit şi 
la inima omului nu s-au suit. (Cuviosul Anatolie, 7, p. 250) 


Insingurarea 


Trebuie să ne adâncim în sine, în lumea noastră lăuntrică, deoarece 
în ea se ascunde izvorul mângâ:ierii. Savanţii pleacă în concediu peste 
hotare, în partea de sud a Siciliei, iar noi ne adâncim în inima noastră, 
în care se află o lume întreagă şi minunată, pe care, poate, mulţi nu o 
cunosc. Dar cum intrăm în ea? Singura cheie este rugăciunea lui lisus, 
care ne deschide uşa spre această lume. Ca să ne adâncim în lumea 
noastră lăuntrică, avem nevoie de singurătate. Unii sfinţi, pentru a avea 
singurătate, fugeau în adâncurile pustiei şi părăseau totul şi pe toți ca 
să se deprindă numai cu rugăciunea lui lisus. Renumitul ascet Luca 
din Ellada, care s-a nevoit la început într-una din mănăstirile greceşti, a 
fugit în pustie pentru desăvârşirea în rugăciune, deoarece mulțimile de 
oameni, care veneau necontenit pentru sfat şi mângâiere, îl împiedicau 
să se concentreze. El a procedat ca Arsenie cel Mare, care a fost învăţat de 
Dumnezeu Însuşi: „Fugi de oameni şi te vei mântui”. Apare întrebarea: 
Luca a procedat după lege, părăsind mulțimile de oameni numai pentru 
mântuirea sufletului său? A procedat întru totul după lege. Savanţii, ca să 
publice o lucrare ştiinţifică, se retrag din societate şi se adâncesc în munca 
lor. Elevul, când se pregăteşte pentru un examen, merge într-o cameră 
separată, iar dacă nu are o asemenea cameră, deseori, astupându-şi 

urechile, ca să nu audă ceva străin, toceşte la obiectele sale de studiu; 
aşadar, nu cu atât mai mult un sfânt în pregătirea pentru viața veşnică 
are dreptul la singurătate? Şi se retrage dintre oameni nu din ură față 
de ei, nu din egoism, căci şi acolo, în pustie, slujeşte aceleiaşi lumi prin 
rugăciunea pe care o înalță către Domnul pentru ea. 

Unui schimnic i s-a arătat odată Maica Domnului şi l-a întrebat: 
„Cine eşti tu?” „Eu sunt cel mai păcătos şi mai nevrednic rob al Tău, 
Stăpână” - a răspuns el. „Dar care este chemarea ta?” „Eu sunt schimnic”. 
„Ce înseamnă schimnic?” Stareţului i-a fost greu să-i răspundă. Atunci 
Însăşi Stăpâna, Maica lui Dumnezeu, i-a explicat: „Schimnicul este cel ce 
se roagă pentru toată lumea”. 

Aşadar, sfinții, retrăgându-se dintre oameni, nu încetează să-i 
iubească pe aceştia şi prin rugăciunile lor întorc de la păcătoşi mânia lui 
Dumnezeu. (Cuviosul Varsanufie, 3, pp. 284-285, din 06.01.1913) 


Viaţa monahală 


Învaţă-te să spui: „Iartă-mă şi Domnul să te ajute”. Aceasta este 
temelia vieții monahale. Dacă nu eşti vinovată, poți explica adevărul, 
dar, dacă vezi că justificarea ta nu este primită, mai degrabă trebuie să te 
smereşti şi să iei vina asupra ta şi să spui - iartă-mă. Astfel vei împăca şi 
inima ta, şi pe cel care vorbeşte cu tine. Iar îndreptățirea de sine nu face 
decât să adauge tulburare peste tulburare şi folos din partea ei niciodată 
nu vei avea. De patimi te vindeci prin răbdare şi osteneală, dar cel mai 
mult prin ajutorul lui Dumnezeu, care este trimis celor smeriți. 

Dar trebuie să ţii minte că patimile nu se dezrădăcinează dintr- 
odată, ci pentru aceasta este nevoie de osteneală şi timp şi de aceea nu 
trebuie să ne tulburăm atunci când ele se stârnesc în noi, ci să ne rugăm, 
să facem pocăință înaintea lui Dumnezeu, să cerem ajutor şi, mai mult 
decât orice, să ne smerim. (Cuviosul Iosif, 108) 


Nu trebuie să pleci din mănăstirea ta şi nici să te impui în privința 
lucrurilor. Când Maica trebuie să plece, întreab-o mai bine ce să faci 
în lipsa ei şi cum să lucrezi: şi, aşa cum îţi va spune ea, aşa să şi faci. 
(Cuviosul Iosif, 98) 


Batiuşka a spus odată că un sfânta avut o vedenie în carei s-a arătat 
cum mâncau frații la masă: unul mânca şi cârtea, altul gusta mâncarea 
de parcă era gunoi; pentru cel ce nu cârteşte, dar nici nu mulţumeşte, 

mâncarea nu este mâncare, iar pentru cel ce mănâncă şi mulţumeşte; 
mâncarea este ca mierea. La fel este şi cu viața monahală. Îi este bine să 
trăiască în mănăstire numai celui care mulţumeşte lui Dumnezeu pentru 
mila Sa, pentru faptul că El l-a adus în mănăstire şi că l-a desprins de 
lume. lar celui care cârteşte cu privire la viața sa, îi este foarte greu să 
trăiască în mănăstire. (Cuviosul Varsanufie, 5, p. 82, din 16.11.1908) 


Decăderea şi pustiirea mănăstirilorîncepecu uitarea întemeietorilor 

şi a nevoitorilor lor. (Cuviosul Varsanufie, 5, p. 84, din 01.12.1908) . 

| 

Viaţa călugărească trebuie parcursă treptat - aceasta este ştiinţă 

ştiinţelor. Aşa cum trebuie învățată orice ştiinţă, sub îndrumarea unui 

om mai mult sau mai puțin experimentat în ştiinţa respectivă, aşa şi 

aici trebuie să ne ținem de starețul nostru. Dar „de unul singur trebuid 

să ținem”, căci se poate produce o ruptură duhovnicească. (Cuviosul 
Varsanufie, 5, p. 8, din 13.01.1908) 


Ţin minte că, atunci când mă pregăteam să intru în mănăstire, 
îmi închipuiarn că acolo toți ştiu numai un singur lucru, să stea aşa 
(părintele Varsanufie a ridicat mâinile ca la rugăciune). Dar, când am 
intrat, s-a dovedit a fi cu totul altfel. Puţină rugăciune, puţină nevoinţă în 
rugăciune, căci nu trăieşti numai cu rugăciunea, este nevoie şi de osteneala 
ascultării. lar dacă nevoinţa rugăciunii şi împlinirea ascultării alternează; 
schimbându-se una pe alta, este bine: pe calea aceasta este uşor să atingă 
mântuirea. (Cuviosul Varsanufie, 3, p. 133-134, din 19.06.1911) a: 

E! 

Când mi s-a dat chilie şi m-am instalat în ea, aveam cel mai simplu 
mobilier: un pat din trei scânduri acoperite cu o bucată de pâslă pusă în 
două, un scăunel, o masă simplă, neacoperită, puţine rufe, icoane... şi îmi 
era mult mai bine ca acum. Toată bucuria monahului stă în smerenie, în 
smerenie... şi în simplitate. (Cuviosul Varsanufie, 5, p. 43, din 14.03.1908) :, 


Nici o clipă să nu credeți că singuri ați venit aici [în schit). Dacă 
a existat şi exisţă ceva din partea voastră, este numai faptul că nu v-aţi 
împotrivit. (Cuviosul Varsanufie, 5, p. 53, din 04.05.1908) 
) 
Trăiți după cum vă dictează conştiinţa şi cereți ajutorul Împărătesei 
Cereşti şi totul va fi bine. (Cuviosul Isaachie, 15, p. 136) 

Iubiţi-L pe Dumnezeu şi pe aproapele, iubiţi Biserica lui Dumnezeu, 
în slujba bisericească, în rugăciune nu căutați bunurile pământeşti, ci pe 
cele cereşti; aici, în această sfântă mănăstire, unde ați pus începutul vieții 
călugăreşti, să vă şi încheiați zilele. (Cuviosul Isaachie, 15, p. 140) 


Pe cât poţi, îndepărtează-te de vorbăria deşartă, îndepărtează- 
te de oamenii lumeşti, foloseşte-ți voința şi râvna în căutarea celor 
plăcute Domnului şi în dobândirea cununilor veşnice. Tot ce este 
vremelnic se schimbă, dar ce este veşnic rămâne în veci. Nu accepta 
să te împrăştii în gânduri bune, totul este deşertăciune atunci când 
nu se zideşte sufletul spre mântuire şi nu se luminează cu frica de 
Dumnezeu. (Cuviosul Lev, 12, p. 392) 


Întrebare: „...Uneori îmi vine în gând, mai ales după slujbă, când 
îmi fac pravila, că viața monahală este tristă, zilele trec una după alta, în 
general, nu ai ce aştepta pe viitor, aceleaşi slujbe, aceeaşi masă şi tot aşa. 

Răspuns: „Acesta este unul dintre cele mai otrăvitoare gânduri... 
Monahul trebuie tot timpul să se afle ca în chinurile facerii, până când va 
ajunge la măsura vârstei deplinătăţii lui Hristos. Dar, atâta timp cât este viu 
omul nostru cel vechi, el ne face să cunoaştem toate patimile, şi plictiseala, 
şi tristețea... Şi ceea ce acum pentru noi este împovărător, mai târziu va 
fi mare mângâiere; de exemplu, mersul la slujbe şi la Utrenie - atunci ni 
se va putea aplica cuvântul Psalmistului: Vesel:tu-m-am de cei ce mi-au zis 
mie: În casa Domnului vom merge!” (Psalm 121: 1). Atunci în el totul va fi 
plin de lumină şi bucurie întru Domnul. Când femeia naşte, se spune că 
îndură chinuri cumplite, dar, după ce naşte, de bucurie nu-şi mai aduce 
aminte de chinuri, pentru că s-a născut om în lume. Această lege a naşterii 
în chinuri există şi în viața duhovnicească. Şi, precum femeia nu ştie cum 
creşte fătul în pântecele ei, cum au loc zămislirea şi creşterea lui, aşa şi în 
viața duhovnicească omul nu observă creşterea lui duhovnicească... Aţi 
făcut bine că mi-ați mărturisit acest gând; el i-a hărțuit pe mulți şi aşa au 
ieşit din mănăstire...” (Cuviosul Varsanufie, 5, p. 145, din 14.02.1910) 


Cum să cântăm cântarea Domnului în pământ străin? (...) Să se lipească 
limba mea de grumazul meu, de nu-mi voi aduce aminte de tine, lerusalime 
(Psalm 136: 4, 6). Un asemenea necaz, o asemenea durere trăim şi noi 
- călugării - în prezent. Ne alungă din mănăstiri, vor să uităm sfintele 
noastre aşezăminte, să lepădăm chipul vieții călugăreşti, să începem 
o altă viață, o viață lumească, să nesocotim făgăduințele noastre 
monahiceşti... Dar.... nu. Să se lipească limba noastră de grumazul nostru 

de vom uita viața noastră călugărească, de vom uita făgăduințele noastre 
monabhiceşti, de vom lepăda slujirea față de Domnul, de vom nesocoti 
sfintele Lui porunci şi vom merge pe calea cea largă a lumii acesteia în 
uitare şi păcate. (Cuviosul Nicon, 6, pp. 193-194) 


Mulţumeşte-l [lui Dumnezeu] că te-a învrednicit de chemarea la 
această viață duhovnicească (monahicească) şi nu te-a lăsat să te prinzi în 
mrejele şi plăcerile lumeşti, nici în păcatele care se puteau naşte din ele. 
Lumea îi învăluie pe iubitorii ei şi îi orbeşte chiar să nu vadă acest lucru, 
dar tu ai scăpat de toate acestea, ca o pasăre din cursa vânătorilor (Psalm 
123: 7). (Cuviosul Macarie, 24, Vol. 4, pp. 275-276) 


Pot exista oameni buni şi în lume, şi există mulți din aceştia, care 
pot împlini poruncile lui Dumnezeu, deşi este cu neputinţă să trăieşti 
fără cruce şi necazuri, însă celor care sunt chemați de Dumnezeu, le este 
mult mai greu să trăiască în lume decât în mănăstire. (Cuviosul Macarie, 
24, Vol. 1, pp. 50-51) 


Cine ţi-a spus că în lume sunt oameni mai buni şi necazuri mai 
puține? Ai fost tânără, sănătoasă şi uşuratică la minte, ți-au plăcut toate, 
iar acum crezi că viața lumească este tot aşa de roz? Nu, M., gândeşti 
ca un copil. Iar diavolul se foloseşte de mintea ta nesăbuită şi îţi insuflă 
gânduri despre plăceri imaginare. Sfântul Dimitrie |de Rostov] să te învețe 
şi să te înțelepțească! Ce spune marele învățător al Bisericii Ruse despre 
plăcerile lumeşti şi despre făgăduinţele înşelătoare? Spune: „Lumea îţi 
făgăduieşte aurul, dar îți dăruieşte parul!” Iată ce este lumea ta! Să ai 
încredere în ce spune el. Pentru cel bolnav, şi în cămările împărăteşti este 
greu şi de nesuportat. Dar aici, cel puțin, există o mare nădejde, care nu 
poate fi înşelată, că Domnul ne va răsplăti pentru toate bolile noastre, 
pentru fiecare durere, pentru fiecare necaz, pentru fiecare suspin! Mă 
crezi? Fii, aşadar, împăcată! Fii înțeleaptă! Fii recunoscătoare față de 
Dumnezeu! Căci, dacă tu, cu mintea ta de găină, ai putea vedea măcar 
a mia parte din acele bunuri care sunt păstrate de Domnul cel Milosârd 
pentru bolile şi necazurile îndurate de iubitele Lui mirese-monabhii, te- 
ai îngrozi şi te-ai da cu totul să fii arsă în foc!... Să dea Domnul să te 
mântuieşti! (Cuviosul Anatolie, 7, pp. 134-135) 


În ceea ce priveşte vorbele iubitorilor de lume, lasă-le. Despre 
aceştia, Domnul - Însăşi Iubirea cea veşnică - a spus: Lasă morții să-şi 
îngroape morții lor (Matei 8: 22). Lor nu le este dat să înțeleagă tainele 

Împărăției; bucuriile şi desfătările lor sunt pe pământ - şi în pământ vor 
şi merge cu ei. ar tu, chiar dacă eşti tânără şi slabă, totuşi din dragostea 
Tatălui Ceresc față de tine, fără să ştii nici tu, ai aflat şi ai îndrăgit viața 
îngerească, dumnezeiască şi te aşteaptă soarta sfinţilor şi veşnica veselie! 
(Cuviosul Anatolie, 7, p. 167) 


Smereşte-te în împrejurările vieţii şi ia aminte numai la tine. Nu 
pune la inimă faptele şi greşelile celorlalți. Atunci vei fi împăcată şi 
liniştită. Altfel nu te vei deprinde cu viața călugărească. (Cuviosul Nicon, 
8, pp. 375-376) 


Ai primit chipul monahicesc, ai făgăduit să-L urmezi pe Hristos, 
Mirele tău, Care ascultător a fost până la moarte - şi moarte pe cruce! 
Mulţumeşte, din suflet mulţumeşte lui Dumnezeu, că ţi-a trimis ajutor la 
timp şi că ţi-ai văzut neputinţa ta. (Cuviosul Anatolie, 7, p. 179) 


În privința maicii, nu te îngrijora, se va mântui ea şi fără tine. Şi ce 
gândeşte ea despre tine, nu încerca să afli! Tu ai venit în mănăstire să-l 
slujeşti lui Dumnezeu, nu altcuiva. Şi de la El, numai de la El să aştepţi 
marea Lui răsplată! (Cuviosul Anatolie, 7, p. 75) 


Lasă rudele. Lasă morții să-şi îngroape morții lor (Matei 8: 22). Ele, 
dacă vor voi, se vor mântui şi fără tine!... (Cuviosul Anatolie, 7, p. 197) 


Tot suferi? Pentru ce? Pentru mama ta? Dacă este aşa, atunci de 
două ori este rău: Cel ce iubeşte pe tată ori pe mamă mai mult decât pe Mine 
nu este vrednic de Mine (Matei 10: 37). Tu zici că este săracă: păi, tocmai 
prin aceasta - prin sărăcie şi nu prin bogăție şi linişte Domnul voieşte 
să o aducă în Împărăţia Sa cea veşnică. Iar tu, din nesăbuinţă, te chinui 
- pentru ce? Pentru că mama ta va merge direct în Împărăţie? (Cuviosul 
Anatolie, 7, pp. 240-241) 


Şi dacă Dumnezeu va face după voia ta şi îi va da calea dorită de 
tine - şi mama ta nu va intra în Cămara Cerească? Ce vei face atunci? 
Smereşte-te, fetiță! Dumnezeu nu numai că este mai înţelept decât tine, 
dar este şi de o mie de ori mai milostiv. Tu, pentru mama ta, încă nu ai 
murit, dar El, Cel Sfânt, a murit pentru noi, păcătoşii. Şi tocmai pentru 
această nesupunere a ta față de voia lui Dumnezeu te chinuiesc patimile... 
(Cuviosul Anatolie, 7, p. 241) 

Nu este lucru călugăresc să ne gândim şi să ne îngrijim de cei din 
lume, chiar de ne-ar fi apropiați. Domnul a spus direct: Căutați mai întâi 
împărăția lui Dumnezeu şi dreptatea Lui şi toate acestea se vor adăuga vouă 
(Matei 6: 33). (Cuviosul Anatolie, 7, p. 85) 


Aceasta este schimbarea dreptei Celui Preaînalt (Psalm 76: 10) - că nu te 
mai plictiseşti când vii din lume şi că-ți iubeşti mănăstirea. Mulțumeşte-l 
Domnului şi nu te îngâmfa pentru aceasta, căci oricine se laudă cu ceva 
va avea ispită mai târziu. (Cuviosul Macarie, 24, Vol. 5, p. 653) 


Cum să atingi desăvârşirea creştină lăuntrică de vremece străduința 
ta este fără izbândă? Dacă doreşti ca lucrarea aceasta să se desfăşoare cu 
succes, trebuie să îndeplineşti prima condiţie - să-i laşi pe toți cu lucrurile 
lor în voia şi judecata lui Dumnezeu, să-i laşi în voia lor - să lucreze cum 
ştiu, cum vor şi cum se pricep ei. Apostolul Pavel scrie: Unul deosebeşte o zi 
de alta, iar altul judecă toate zilele la fel (Rom. 14: 5), adică unuljudecă într-un 
fel, altul în alt fel şi fiecare lucrează după mintea sa. Şi Singurul Judecător 
al celor vii şi al celor morţi, ştiind intenţia fiecăruia, va da fiecăruia nu 
după fapte, ci după intenţia faptelor. La condiția pomenită adaug şi 
faptul că tot timpul trebuie să-ți aduci aminte că noi trăim în mănăstire 
pentru propria nostră îndreptare, nu pentru îndreptarea celorlalți. A 
doua condiţie - să te îngrijeşti de pocăința cea smerită şi sinceră, nu să 
faci pocăință de suprafață, precum ne-am obişnuit în lume dintr-o ruşine 
falsă şi din iubirea de sine. La păcatele şi defectele altora ne uităm cu 
agerime, iar la neputinţele noastre sufleteşti şi la greşelile pe care le facem, 
ne uităm ca printr-un geam mat. Pentru a te deprinde cu pocăinţa sinceră 
şi smerită, trebuie să citeşti cu atenţie, în afară de celelalte cărţi, cărțile lui 
Efrem Sirul, unde vedem că înainte de toate trebuie să lepădăm râvna cea 
fără măsură, pe care Sfântul Isaac Sirul o numeşte râvnă nebună şi care, 
sub nişte pretexte plauzibile, mai mult vatămă în viața duhovnicească. 
(Cuviosul Ambrozie, 23, Partea I, p. 74) 


Lupta cu neputințele 


Străduieşte-te să te lupţi cu lenea şi să o alungi, şi să te sileşti la 
ostenelile rugăciunii. Ţine minte că silirea de sine este neapărat necesară 
pentru dobândirea mântuirii. 

Deprinde-te să mergi la Utrenie şi să stai la toată slujba. Nu este 
greu să te scoli la ora 5, decât dacă eşti bolnavă: atunci este altceva. 

Cincisutimea trebuie neapărat s-o săvârşeşti, aceasta o cere Domnul de 
la monah, iar cele o sută de metanii poți şi să nu le faci, decât dacă ai 
poruncă de la părintele duhovnic. La spovedanie nu trebuie să ascunzi 
păcatele. Păcatele nu se dezleagă prin corespondenţă, în scris. Este 
interzis de regulile bisericeşti... Dacă invidiezi pe cineva, roagă-te pentru 
el lui Dumnezeu! Străduieşte-te să nu te ataşezi de nimeni şi iubeşte-i pe 
toți la fel. (Cuviosul Iosif, 95) 


Este bine să trăieşti în mănăstire numai atunci când trăieşti cu 
atenţie. (Cuviosul Varsanufie, 5, p. 75, din 26.10.1908) 


Străduieşte-te să te izbăveşti de feluritele patimi şi, când inima îţi 
va fi împăcată cu toți, atunci peste tot îți va fi uşor de trăit. Dacă te mânii 
fără rost pe cineva, după cuvântul Apostolului, eşti ucigaş de oameni. 
Pentru cei ce ne necăjesc, pentru cei care din anumite motive nu ne plac, 
trebuie să ne rugăm după modelul Mântuitorului. În biserică, la fiecare 
slujbă, grăbeşte-te să vii până să înceapă şi nu ieşi până la sfârşit, altfel 
nu vei primi în ajutor harul lui Dumnezeu şi vei avea totdeauna inima 
împietrită. În timpul slujbei, străduieşte-te să nu omiţi nimic din ceea ce 
se citeşte şi se cântă, altfel vei fi împrăştiată. Ştii şi singură ce este rău şi ce 
este bine, de aceea să te străduieşti să te ţii de ceea ce este bine, iar de ceea 
ce este rău să te fereşti. Cere întotdeauna ajutorul lui Dumnezeu, căci El 
a spus: Fără Mine nu puteți face nimic (loan 15: 5). Să-ţi înfrânezi pântecele 
de la îmbuibare şi desfătare, de asemenea şi trupul de la odihna prea 
multă şi atunci Domnul te va ajuta să lucrezi mai mult pentru suflet decât 
pentru trup. Singură vei da răspuns pentru tine înaintea Domnului; de 
aceea, bagă de seamă, nu face prea mult voia trupului, căci altfel îi vei 
pregăti focul veşnic. (Cuviosul Iosif, 11, pp. 265-266) 


Trebuie să te lupţi cu somnul. Trebuie să ai dorinţa şi hotărârea 
de a te trezi şi te vei trezi la timp. lar dacă nu ai dorinţa şi hotărârea de 
a te trezi orice ar fi, chiar şi clopotnița de ar fi deasupra ta, vei dormi 
în continuare. Şi, în afară de aceasta, roagă-te îngerului tău păzitor şi 
Sfântului Varsanufie, episcopul Tver-ului şi Kazan-ului, căruia i s-a dat 
“harul de a izbăvi de multa dormire. (Cuviosul Varsanufie, 5, p. 160, din 
13.06.1910) 


Dacă te trezeşti mai devreme de ora rânduită, fără să te leneveşti, 
scoală-te şi roagă-te puțin Dumnezeului tău şi sfântului înger păzitor, 
care te-a trezit. Să crezi cu tărie că îngerul tău păzitor este cel care te 

trezeşte, de aceea nici nu trebuie să te leneveşti. Roagă-te, ca să nu-l 
alungi de la tine şi, după ce te-ai rugat, culcă-te iarăşi, făcând rugăciunea 
până când adormi. (Cuviosul Varsanufie, 4, p. 23) 


Pentru Utrenie ne ajută harul să ne trezim..., dar, după Utrenie, 
trebuie să ne trezim singuri la ora 6. (Cuviosul Varsanufie, 5, p. 69, din 
27.09.1908) 


Străduiţi-vă să mergeţi totdeauna la biserică înainte de a se trage 
clopotul; îndată ce se aude primul dangăt să fiți deja în biserică. Aşa ne-au 
învățat stareții noştri — batiuşka Macarie, batiuşka Ambrozie, batiuşka 
Anatolie -, aşa vă spun şi eu şi aşa să faceţi şi voi. (Cuviosul Varsanufie, 5, 
pp. 71-72, din 14.10.1908) 


Întrebare: „Mai trebuie să merg la Liturghie dacă în cea mai mare 
parte a ei dorm?” 
Răspuns: „Neapărat”. (Cuviosul Varsanufie, 5, p. 75, din 25.10.1908) 


Dormitarea la Utrenie şi celelalte neputințe vin din lipsa 
hotărârii. Trebuie să te hotărăşti să faci lucrul respectiv orice ar fi 
şi atunci Domnul te va ajuta pentru o asemenea hotărâre. lată, de 
exemplu, te-ai hotărât să părăseşti lumea şi Domnul te-a ajutat, ai 
părăsit-o; aşa trebuie să faci întotdeauna cu privire la orice lucru. 
(Cuviosul Varsanufie, 5, p. 117, din 14.07.1909) 


Trebuie să fiți în toate corecţi şi atenţi. Atenţia, punctualitatea 
şi corectitudinea în faptele şi îndatoririle voastre vă vor ajuta chiar la 
concentrarea sufletească de fiecare dimineaţă dacă vă veți deprinde cu 
atenția. (Cuviosul Varsanufie, 5, p. 140, din 10.01.1910) 


Să mâncaţi la trapeză, dar nu până la săturare. Postul şi înfrânarea 
sunt necesare mai târziu, dar pentru frăția voastră nu sunt obligatorii. 
(Cuviosul Varsanufie, 5, p. 3, din 10.01.1908) 


Fiecare om îşi începe învățătura cu alfabetul, învățând treptat 
literă cu literă. lată, şi dumneavoastră sunteţi la prima literă. Prima literă 
a alfabetului este „a”. În slavoneşte ea se pronunţă „az”; ce înseamnă, 
dar? „Az” înseamnă „eu'”, adică dumneavoastră trebuie acum să vă 
cercetaţi pe sine, să vă analizaţi propriul „eu”. Uitaţi-vă cu atenţie şi veți 
vedea în sine toate viciile şi patimile pe care nici nu bănuiațţi că le aveți. 

Veţi vedea şi mândria, mama tuturor patimilor, şi deznădejdea, şi lenea, 
iar mai apoi, uitându-vă cu atenție, veți vedea şi osândirea, şi mânia, şi 
iubirea de argint, şi răutatea. Dar, oare, eu sunt rău? Nici nu credeam aşa 
ceva! Dar răutatea există. lar mai apoi, dacă vă uitaţi, se ridică un uriaş - 
desfrâul... Vai, toate patimile sunt în mine! Doamne! Ce păcătos sunt! Nu 
am nici o nădejde de mântuire, nu mă pot lupta, nu am putere!... 

Dar de ce să deznădăjduiesc, Hristos a venit să-i cheme nu pe cei 
drepți, ci pe cei păcătoşi la pocăință. „Doamne! Eu sunt neputincios, 
ajută-mă! In Tine îmi pun toată nădejdea mea, Doamne! Văd acum 
că de unul singur nimic nu pot să fac!” Şi atunci dumneavoastră, 
cunoscându-vă neputința, învățând prima literă, alergați după ajutor 
la Dumnezeu şi treceţi la a doua literă, la „b” („buki”) - acesta este un 
cuvânt slavonesc vechi, care înseamnă „Bog” (Dumnezeu), mai precis 
nu „buki”, ci „Buk”. Atunci dumneavoastră, înțelegându-vă neputința, 
vă veţi pune nădejdea în Dumnezeu, veţi trăi după voia lui Dumnezeu, 
după porunci. Veţi cădea, vă veţi poticni, dar nu-i nimic, nu trebuie să vă 
pierdeţi nădejdea în Dumnezeu. Dacă aţi căzut, nu trebuie să rămâneți 
aşa, trebuie să vă ridicați degrabă şi să porniţi iarăşi la drum şi tot aşa 
mai departe. Vă veţi smeri din ce în ce mai mult, văzându-vă neputinţa. 
Aceasta este litera a doua. Apoi vor urma celelalte litere! Aşadar, după 
măsura în care veți izbândi în viețuirea plăcută lui Dumnezeu, veți trece 
la litera a treia, adică veţi începe treptat să cunoaşteţi adevărul. Rațiunea 
dumneavoastră încetul cu încetul se va lumina, se va curăți. lar apoi veți 
trece la următoarea literă, adică din prisosul inimii buzele vor începe a 
grăi. Aşadar, vedeţi că nu se face totul dintr-odată, ci treptat. (Cuviosul 
Varsanufie, 5, pp. 8-9, din 13.01.1908) 


Dacă vei zăbovi în pat chiar şi un minut după ce sună ceasul, 
cu siguranţă vei uita să te trezeşti. Diavolii ne spun să mai zăbovim 
un pic şi, dacă zăbovim, pe dată adormim. (Cuviosul Varsanufie, 5, 
pp. 9-10, din 15.01.1908) 


Dacă trăieşti rău, nimeni nu te tulbură, iar dacă începi să trăieşti 
bine, dintr-odată vin necazuri, ispite şi supărări... Monahii, în general, 
toată tagma noastră suntem tot oameni, adică avem şi noi patimile 
noastre: unul e mândru, altul e rău, altul e desfrânat ş.a.m.d. Toţi aceşti 
oameni au venit aici la spital să se vindece, fiecare de câte ceva - şi se 
vindecă cu ajutorul lui Dumnezeu. Vă zic acest lucru pentru că veți vedea 
patimile fraților, dar trebuie să vă străduiți să nu osândiţi - aceasta este 
deviza noastră. Toţi oamenii sunt neputincioşi, toți au patimi; şi trebuie 
să iertăm. (Cuviosul Varsanufie, 5, p. 11, din 20.01.1908) 

Trebuie să te scoli înainte de slujbă, până să bată clopotul... 
Dangătul clopotului reprezintă glasul Arhanghelului. Fericit este cel 
pe care îl găseşte priveghind. Trebuie să te scoli mai devreme, să te 
pregăteşti, să te speli, neapărat să te speli pe mâini, pe față, dacă vrei; în 
general, mâinile trebuie să le mențţii curate. Apoi, după ce te-ai pregătit, 
să aştepţi să bată clopotul şi îndată să pleci la slujbă. Iar la Liturghie să 
mergi chiar înainte de a bate clopotul, îndată ce-ţi termini rugăciunile de 
dimineaţă. (Cuviosul Varsanufie, 5, p. 29, din 18.02.1908) 


Există un mic secret ca să te scoli uşor pentru Utrenie şi să nu 
dormi mult: să nu-i osândeşti pe cei care dorm mult şi întârzie la slujbe. 
Dacă nu îi vei osândi pe ceilalți, şi ție îţi va fi uşor. Pentru Liturghie să te 
scoli cu o oră înainte de început. Eu cred că o jumătate de oră ajunge ca să 
te speli, să te îmbraci şi să citeşti rugăciunile de dimineaţă, iar apoi, fără 
să aştepţi să bată clopotul, să mergi la biserică, să te aşezi şi, îndată ce bate 
clopotul, să începi să citeşti canoanele. La priveghere să te obişnuieşti de 
la început să nu ieşi, iar apoi îţi va fi greu. (Cuviosul Varsanufie, 5, p. 42, 
din 10.03.1908) 


Dormiţi şase ceasuri şi trei dintre ele să fie de somn neîntrerupt, aşa 
trebuie pentru monah (adică trei ceasuri de somn neîntrerupt), iar dacă 
veți dormi şi şapte ceasuri, nu-i nimic, nu vă tulburați, altfel vrăjmaşul 
vă va spune: „Ai dormit prea mult? Ai uitat să te trezeşti...” (Cuviosul 
Varsanufie, 5, p. 42, din 14.03.1908) 


[Dacă se întâmplă să dormiți în timpul rugăciunilor de dimineaţă], 
puteți face aşa: începeți să ziceți rugăciunile în chilie şi le terminați pe 
drum (doar le ştiţi pe de rost). Rugăciunile de dimineaţă le puteți face 
aşa, dar cele de seară este greu să le faceți astfel, căci trebuie să le ziceți 
cu capul descoperit, să dați jos potcapul în timpul citirii lor. (Cuviosul 
Varsanufie, 5, p. 50, din 04.05.1908) 


Întotdeauna se întâmplă aşa: începem cu vorbirea de bine şi 
terminăm cu vorbirea deşartă şi cu osândirea, începem cu sănătatea şi 
terminăm cu moartea. De aceea stareţii noştri ne opreau să sărbătorim 
ziua numelui sau să mergem vreodată în chilia altcuiva să bem ceai. 
(Cuviosul Varsanufie, 5, p. 56, din 28.06.1908) 


În cazul propunerii ei de a te instala în chiliile de la stăreție, fereşte- 
te să cazi de acord, precum a spus sfântul prooroc: Pune rar piciorul în casa 

prietenului tău, ca nu cumva să se sature de tine şi să te urască (Pilde 25: 17). 
În împreuna-viețuire, oamenii foarte repede se pot plictisi unul de altul 
şi, dacă vei trăi separat, vei fi mai liniştită, iar uneori te poți însingura. 
(Cuviosul Ilarion, 25) 


Am auzit că [ai plecat] iarăşi în chilia ta de la sora aceea. Degeaba 
ai făcut lucrul acesta - voi două trebuie să fiți una pentru alta sprijin şi 
mângâiere în necazuri şi doar ştii că nu ţi-a fost bine stând singură în 
chilie. (Cuviosul Lev, 171) 


Dacă vrei să-i vorbeşti maicii despre surori, trebuie să faci acest 
lucru cu dreaptă socoteală, trebuie să-i spui despre ele numai lucrurile 
care pot face rău mănăstirii, dar lucrurile care nu pot face rău mănăstirii 
să le treci sub tăcere. Pe surori şi pe cele mai în vârstă trebuie să le 
mustri, dar aşa cum l-a mustrat proorocul Natan pe împăratul David. 
(Cuviosul Ilarion, 50) 


Ascultarea 


Întrebare: „Îmi este dată acum o ascultare foarte grabnică... Să 
mai merg la slujbele bisericeşti şi la pravila de chilie?” 

Răspuns: „Neapărat, neapărat, chiar dacă ascultarea este mai 
presus de post şi rugăciune, totuşi lucrul acesta trebuie înțeles cu dreaptă 
socoteală. Apoi - după şapte ani - va fi altceva, dar acum trebuie neapărat. 
Lucrarea monahicească este înainte de toate, iar cea mai importantă este 
rugăciunea”. (Cuviosul Varsanufie, 5, p. 25, din 10.02.1908) 


Astăzi (adică în ziua în care s-a făcut curățenie în biserică) tuturor 
li s-a întâmplat câte ceva; diavolul se răzbună pe noi pentru că facem 
curățenie în biserică. (Cuviosul Varsanufie, 5, p. 58, din 29.06.1908) 


Întrebare: „Să merg la vecernie dacă am foarte mult de lucru?” 

Răspuns: „...Trebuie. Eu întotdeauna am mers la Utrenie, la 
vecernie şi la rugăciunile de seară, iar pravila zilnică de chilie am mai 
omis-o când eram foarte ocupat cu ascultările (pravila era alcătuită din: 
catisme, Apostol, Evanghelie, pomelnic). Şi aşa vă sfătuiesc şi pe voi să 
faceți”. (Cuviosul Varsanufie, 5, p. 66, din 07.09.1908) 


411 


Îţi doreşti cu ardoare să vii la Optina şi, negăsind alt motiv care 
să fie în ochii maicii egumene suficient pentru a-ți da voie, îmi ceri 
blagoslovenie să-i ceri să mergi cu colecta. Nu, nu te sfătuiesc să mergi 
cu colecta. Pentru frământările tale ca să vii la Optina, îți spun că aceasta 
nu este treaba noastră, renunţă la grijile acestea. Dumnezeu va şti cum 
să rânduiască să mă vezi. lar dacă vei răbda neîmplinirea dorinţei tale 
de a veni la Optina şi de a mă vedea, acest lucru îţi va fi spre mântuirea 
sufletului tău şi pentru el vei primi răsplată. (Cuviosul Ilarion, 51) 


Monahismul şi lumea 


Oamenii din lume se uită la monahi ca la nişte sălbatici, îi văd 
hrănindu-se numai cu pâine şi apă şi nu se gândesc la neputinţele noastre. 
Au existat în timpurile vechi mari asceți, dar nu toți au fost aşa. Iar astăzi 
s-au înmulțit neputinţele noastre. Roagă-te lui Dumnezeu pentru noi. 
(Cuviosul Macarie, 24, Vol. 5, p. 736) 


Părinții tăi sunt vrednici de milă, pentru că nu înţeleg unde îţi poți 
găsi folosul, ei văd numai zidurile şi haina monahală, iar înlăuntrul vieții 
nu pot pătrunde şi nu este uşor să le tălmăceşti lucrul acesta, fiindcă această 
cunoaştere o dă numai experiența. (Cuviosul Macarie, 24, Vol. 3, p. 175) 


Cum îşi bate lumea joc de cei duhovniceşti, şi vai nouă, că ar 
trebui să fim lumina lumii, iar acum lumea vrea să ne lumineze pe noi cu 
lucrurile ei întunecate - nu cu lumină, ci cu întuneric. (Cuviosul Macarie, 
24, Vol. 4, p. 432) 


Uite ce şcoală a evlaviei: mănăstirea te ajută să-ți vezi păcatele tale 
şi să-ți cunoşti, măcar în parte, neputinţele. Tu, fiind în lume, credeai 
despre tine că ai dragostea de Dumnezeu, care este căpetenia tuturor 
virtuților şi desăvârşirea, iar acum ai aflat că nu ai nimic şi mai mult 
decât orice trebuie să înţelegi când şi cum să te smereşti, nu cu limba, ci 
cu inima... Tu zici: eu îi iubesc pe toți, dar te îngeli. Îi iubeşti atâta timp 
cât ei nu îţi fac rău; şi ce iubire este aceasta? Domnul cel Preamilosârd 
să te înveţe şi să te întărească pe calea cea adevărată, nu pe cea rătăcită. 
(Cuviosul Macarie, 24, Vol. 6, pp. 220, 222) 


Oamenii din lume şi cei ce strălucesc prin buna credinţă nu cunosc 
aceste lupte [monahiceşti] şi nu sunt aşa de împinşi în cuptorul ispitelor, 

cum suntem noi, după măsura alcătuirii fiecăruia. (Cuviosul Macarie, 24, 
Vol. 3, p. 286) 


Deşertăciunea din mănăstire diferă mult de cea din lume: în 
mănăstire se datorează necesităților, iar în lume se datorează poftelor şi 
răsfățului. (Cuviosul Macarie, 24, Vol. 5, p. 12) 


l-a venit ispită - dezgustul față de mănăstire, mi se pare, din 
pricină că a stat mult timp în lume, s-a lăsat prinsă în mrejele şi plăcerile 
închipuite ale lumii şi nu a avut cui să-i mărturisească, nici cu cine să 
se întărească. Dar acum, cu ajutorul lui Dumnezeu, poate veni iarăşi la 
starea dinainte. (Cuviosul Macarie, 24, Vol. 4, p. 185) 


Înainte nu înțelegeam ce se întâmplă în lume, dar acum, când vin 
în contact cu ea, mă uimeşte prin complicațiile şi tristețea ei. E adevărat, 
există bucurii, dar ele sunt de-o clipă, trecătoare. Şi ce bucurii sunt ele? 
De cea mai joasă speţă... Noi, însă, avem fericirea care se aseamănă cu 
raiul. Există, desigur, şi necazuri, dar acestea sunt vremelnice. (Cuviosul 
Varsanufie, 5, p. 107, din 21.02.1909) 


Îmi scrieți că nu vă puteți forma o idee corectă despre mănăstiri 
şi că, în acelaşi timp, vi se spune cum că Domnul în Evanghelie nu ar 
fi spus'nimic despre viața de mănăstire. Dimpotrivă, se vorbeşte mult 
despre ea. Când tânărul bogat L-a întrebat pe Domnul ce să facă să se 
mântuiască, Domnul i-a răspuns: De vrei să intri în viață, păzeşte poruncile 
(Matei 19: 17), adică, dacă vrei să dobândeşti numai mântuirea şi viața 
veşnică, împlineşte poruncile lui Dumnezeu. Dacă voieşti să fii desăvârşit, 
du-te, vinde averea ta, dă-o săracilor şi vei avea comoară în cer; după aceea, vino 
şi urmează-Mi (Matei 19: 21). lată diferența dintre viața în lume şi viața în 
mănăstire. Şi vă întreb, cine este mai presus - cel ce slujeşte împăratului 
sau cel ce slujeşte slujitorilor împăratului? Cei ce se retrag în mănăstiri 
merg acolo cu scopul de a-l sluji lui Dumnezeu, iar cei ce rămân în 
lume sunt datori să slujească robilor lui Dumnezeu prin binefaceri şi 
milostenii. 

Şi Domnul mai arată în Evanghelie diferenţa dintre viaţa în lume 
şi viața în mănăstire prin următoarele cuvinte: Cel ce iubeşte pe tată ori pe 
mamă mai mult decât pe Mine nu este vrednic de Mine (Matei 10: 37), şi oricine 
a lăsat case sau frați, sau surori, sau tată, sau mamă, sau femeie, sau copii, sau 
țarine, pentru numele Meu, înmulțit va lua înapoi şi va moşteni viața veşnică 
(Matei 19: 29), adică încă din această viaţă, în locul a cinci sau şapte frați 

sau surori, veți avea o sută sau mai mulți frați sau surori, aşa cum ați şi 
văzut la Optina şi în mănăstirea de maici din Kazan. Îmi scrieţi că ați văzut 
multe dintre surorile acestei mănăstiri şi că ați vorbit cu ele şi vă mirați, şi 
nu pricepeți cum au dobândit ele pacea duhului. Vă răspund: prin faptul 
că s-au lepădat de grijile lumeşti şi de voia lor şi, tot ce fac, fac cu sfat 
duhovnicesc, dezvăluindu-şi conştiinţa, faptele, intenţiile lor şi gândurile 
inimii înaintea îndrumătorului şi îndrumătoarelor duhovniceşti. 

Unii vă tâlcuiesc greşit, spunându-vă că retragerea în mănăstire 
este o expresie a laşităţii, teamă de luptă. Cei ce intră în mănăstire trebuie 
să pornească la luptă cu vrăjmaşul şi să aibă bărbăţie, credinţă şi nădejde 
în mila şi ajutorul lui Dumnezeu. 

Din toate cele zise, puteţi vedea diferența dintre viaţa în lume şi 
viaţa în mănăstire. Socotesc că nu este de prisos să vă explic că bărbații în 
vremea de astăzi, la fel ca şi în vremurile de demult, pot împlini întocmai 
cuvântul evanghelic al Domnului: Vinde averea ta, dă-o săracilor; după aceea, 
vino şi urmează-Mi (Matei 19: 21). Spun acest lucru despre cei care intră în 
mănăstire. Partea femeiască nu poate fi aşa. Ea are nevoie de siguranţă şi 
în mănăstire, să aibă cu ce să-şi facă chilie şi să se întrețină. În mănăstirile 
bugetare de călugări se dau viețuitorilor salarii din venituri, iar în cele 
de obşte se dau şi haine, şi încălțăminte, şi masă de obşte; în mănăstirile 
de maici, după cum vedem, este greu să capeţi toate acestea din partea 
mănăstirii, ci trebuie să ai şi tu mijloacele tale — fie datorită slăbiciunii 
trupeşti, fie datorită educaţiei, fie din alte motive. (Cuviosul Ambrozie, 23, 
Partea 1, pp. 169-170) 


Un scolastic, scăldându-se, era cât pe-aci să se înece, după care a jurat 
să nu mai intre în apă până ce nu va învăţa să înoate. Aşa şi tu, pe loc uscat 
vrei să înveți să înoți, adică vrei să înveți monahismul în oraş. Mai ales în 
perioada bâlciului ai multe ocazii, nu-i aşa? Dacă vrei să simţi monahismul, 
mergi în mănăstire. În orice caz, este mai bine să fii în sfânta mănăstire, 
chiar dacă este aşa, în vizită. Părinţii noştri şi oamenii de vază aşa procedau 
înainte. ar la catolici, chiar şi pentru viața de căsătorie, domnişoarele de 
vază erau educate în mănăstiri. (Cuviosul Anatolie, 7, p. 168) 


Călugărița Îi aparţine lui Dumnezeu şi îi este mai de folos să-l 


slujească Lui într-un cerc de surori care au acelaşi mod de gândire, decât 
într-o familie în lume. (Cuviosul Nicon, 8, p. 332) 


414 


Filocalia de la Optina 


Moaştele 


Învățătura Bisericii Ortodoxe despre cinstirea sfintelor moaşte 
este formulată şi lămurită bine în prima parte din Piatra credinței a lui 
Ştefan lavorsk, care printre altele expune motivele cinstirii sfintelor 
moaşte şi acestea sunt: în primul rând, mărturia Sinodului al Şaptelea 
Ecumenic de la Niceea, care (nu în regulament, ci în a treia şedinţă a lui) 
numeşte moaştele sfinților izvoare de vindecări, prin care Dumnezeu 
face mult bine omului, iar în al doilea rând, mărturia Sfântului Chiril 
al Ierusalimului, care în al 18-lea articol al său scrie aşa: „Nu numai 
sufletele sfinților sunt vrednice de cinstire, ci şi în trupurile lor răposate 
există o putere şi un har. Căci mortul care a fost pus în mormântul lui 
Elisei, atingându-se de trupul răposat al proorocului, a înviat”. (Cuviosul 
Ambrozie, 23, Partea 1, p. 82) 


Sfântul Vasile cel Mare, în regula 91, spune: „Dacă hotărâm să 
lepădăm tradiţiile nescrise (ale Bisericii Creştin-Ortodoxe), ca şi cum 
nu ar avea mare putere, fără să ne dăm seama vătămăm Evanghelia 
în temele ei principale sau chiar reducem Vestea cea Bună la formă, 
eliminând conţinutul”. Dintre aceste tradiții nescrise ale Bisericii 
Creştine, întotdeauna a făcut parte obiceiul de a cinsti nu numai cinstitele 
oseminte şi moaşte ale sfinţilor, dar şi lucrurile, care le-au aparținut lor. 
De exemplu, nu fără motiv a rânduit Biserica sărbătorirea închinării 
cinstitului lanţ al Sfântului Apostol Petru (16 ianuarie). Este evident că 
datorită acestor lanţuri s-au făcut minuni şi vindecări. Creştinii Bisericii 
primare, de asemenea, cinsteau cu sfințenie legăturile de cap ale Sfântului 
Apostol Pavel, umezite de sudoarea ostenelilor lui apostoleşti, astfel 
încât datorită lor dobândeau vindecare de boli şi de duhurile rele. Dacă 
toți creştinii cinsteau atât de mult lucrurile care le aparțineau sfinților 
plăcuţi lui Dumnezeu, se înţelege din ce motive cinsteau osemintele lor 
trupeşti, sau moaştele, şi de ce s-a format obiceiul (întărit prin Sinodul 
al Şaptelea Ecumenic şi celelalte sinoade locale) de a construi biserici nu 
altfel decât pe moaştele sfinților mucenici, deoarece în primele veacuri 
creştinismul s-a răspândit şi s-a întărit cel mai mult prin propovăduirea 
mucenicilor şi prin chinurile lor. Însă de aici nu trebuie să tragem 
concluzia că moaştele întregi ale cuvioşilor nu au aceeaşi importanţă: 
viața ascetică a cuvioşilor este mucenicie de bunăvoie, continuă, de 
fiecare zi. lar faptul că moaşte întregi neputrezite există numai în Rusia 
nu este adevărat. Din secolul IV şi până azi Biserica Grecească se laudă 

cu moaştele întregi ale Sfântului Spiridon al Trimitundei, care nu numai 
că nu sunt putrezite, dar timp de cincisprezece veacuri şi-au păstrat 
moliciunea. Nicolai Vasilievici Gogol, care a fost la Optina, i-a relatat 
editorului vieții şi scrierilor Sfântului Gheorghe Zăvorâtul din Zadonsk 
(părintelui Porfirie Grigorov) că el însuşi a văzut moaştele Sfântului 
Spiridon şi a fost martorul unei minuni săvârşite de ele. În timp ce se 
afla acolo, moaştele au fost purtate în jurul oraşului, aşa cum se face în 
fiecare an pe 12 decembrie cu mare fast. Toţi cei prezenţi se închinau 
la moaşte, dar un turist englez nu voia să le acorde cinstirea cuvenită, 
spunând că spatele sfântului ar fi fost tăiat şi trupul îmbălsămat, dar apoi 
s-a hotărât, totuşi, să se apropie şi moaştele singure s-au întors cu spatele 
la el. Englezul, îngrozit, a căzut la pământ înaintea sfințeniei. (Cuviosul 
Ambrozie, 23, Partea 1, pp. 81-82) 


Spre împlinirea cuvintelor Domnului: Pământ eşti şi în pământ te 
vei întoarce (Gen. 3: 19), şi din moaşte se lasă putrezirii o anumită parte, 
fie un deget de la o mână sau de la un picior, fie altceva. Nu demult, în 
pustia Sfântului Zosima, s-a descoperit că mormântul întemeietorului 
mănăstirii se afla în apă, pentru că locul era umed. Au cioplit dintr-un 
trunchi întreg un nou coşciug de lemn şi în timpul mutării moaştelor au 
văzut că trupul starețului era întreg, dar tălpile picioarelor erau putrezite. 
Şi Cneazului Vladimir, cel întocmai cu apostolii, i-a rămas neputrezit 
numai capul, iar din restul trupului i-au rămas numai oasele. La sfârşitul 
lumii, la glasul de trâmbiță al Arhanghelului, trupul sufletesc se va 
schimba şi se va transforma în trup duhovnicesc. (Cuviosul Ambrozie, 23, 
Partea [, p. 73) 


Un binecredincios stareţ viețuia la Athos acolo în tăcere şi 
singurătate şi tot timpul îl învăța pe ucenicul său să păzească tăcerea 
şi viaţa însingurată. La un an după moartea starețului, după obiceiul 
athonit, au deschis mormântul şi au găsit capul starețului izvorând mir 
binemirositor şi tămăduitor. Mulţi au început să meargă să se închine 
acelui cap şi să se ungă cu mirul cel vindecător şi astfel să tulbure viața 
liniştită a ucenicului. De aceea el i-a spus cu reproş starețului răposat: 
„Părinte, când trăiai, mereu mă învăţai tăcerea şi singurătatea, iar acum, 
după ce ai murit, mi le nărui”. 

După aceste cuvinte, mirul cel aromat şi tămăduitor a secat şi a 
rămas numai un simplu craniu, iar oamenii au încetat să mai meargă să 
se închine. Şi se spune că după aceea s-au găsit în mormintele Athosului 
numai oase galbene, sau albe, sau negre, după care se diferenția starea 
sufletelor răposate ori s-au găsit trupuri înnegrite neputrezite. 

Pentru acestea se ruga toată obştea timp de trei ani, deschizând 
în fiecare an mormintele şi rugându-i pe arhiereii locului să le citească 
rugăciunea de dezlegare. Unele trupuri şi după trecerea celor trei ani 
rămâneau neputrezite. Şi aşa erau lăsate. Motivul acestui lucru ar fi 
următorul: păcatele săvârşite împotriva lui Dumnezeu, Dumnezeu le 
iartă pentru rugăciunile celorlalți, îndeosebi pentru rugăciunile Bisericii 
şi pentru pomenirea făcută la Jertfa cea fără de sânge sau pentru 
milostenia dată pentru sufletele celor răposaţi, dar păcatele săvârşite 
împotriva aproapelui - ocara şi nedreptatea -, Dumnezeu nu le iartă dacă 
cel ce ocărăşte şi nedreptățeşte nu îl alină în timp pe cel asuprit sau nu 
se împacă cu el, cerându-i iertare. (În monahism, asemenea situații pot 
apărea din pricina samavolniciei şi a încălcării poruncilor părinţilor, a 
lipsei de căință şi a tăinuirii păcatelor.) În anii patruzeci, sau mai înainte, 
în Basarabia au prădat turcii. Guvernul rus a cerut despăgubiri de la 
guvernul turc, celor prădați li s-a cerut să-şi prezinte daunele. Celor care 
şi-au prezentat daunele greşit şi le-au mărit de două sau de trei ori, după 
moarte, trupurile le-au rămas neputrezite şi înnegrite. 

În Rusia există multe moaşte de sfinţi: ale cuviosului Serghie de 
Radonej, ale sfinţilor ierarhi. Mitrofan de Voronej, Tihon de Zadonsk, 
Dimitrie de Rostov şi ale multor altora, care mărturisesc despre sfințenia 
lor prin minuni. 

Există şi trupuri păcătoase, care nu putrezesc. Într-o mănăstire s-a 
descoperit întâmplător trupul unui ierodiacon care nu putrezise şi era 
înnegrit. 

Arhiereul locului, în vremea aceea, vizita eparhia. Vlădica a 
fost rugat să citească rugăciunea de dezlegare peste acel trup. Însă, şi 
după rugăciunea de dezlegare, trupul a rămas în aceeaşi stare. Vlădica 
a întrebat: „Cine a fost acesta şi care este pricina neputrezirii lui?” Şi a 
primit ca răspuns că acela fusese singurul fiu al unei văduve sărace şi 
împotriva voii mamei lui venise la mănăstire, iar mama lui, din pricina 
sărăciei, cârtea mereu împotriva lui şi cineva i-a spus arhiereului că 
mama ierodiaconului era încă în viață. Vlădica a poruncit ca mama să fie 
găsită. Şi i-a fost adusă o bătrână de nouăzeci de ani, gârbovă. Vlădica, 
arătându-i starea fiului ei, i-a spus să-l ierte. Însă bătrâna, întorcând 
capul, a refuzat, zicând: „Atâta amărăciune am îndurat din pricina lui!” 

Vlădica a încercat s-o convingă pe bătrână şi, în cele din urmă, i-a 
zis: „Dacă nu îl ierţi, şi tu vei fi legată”. Atunci bătrâna, parcă în silă, a 
zis: „Păi, Dumnezeu să-l ierte!” Iar trupul cel înnegrit îndată s-a prefăcut 
în cenuşă. (Cuviosul Ambrozie, 23, Partea I, pp. 72-73) 

Mă întrebaţi dacă puteți să purtați o cruciuliță cu moaşte. Puteți, 
dar numai în timpul călătoriei, când acest lucru vă este necesar. În restul 
timpului puteți ține moaştele în camera cu icoane. Vă dați seama şi singur 
că pentru aceasta trebuie să duceți o viață curată. (Cuviosul Ambrozie, 23, 
Partea 1, p. 92) 


Despre deschiderea din curiozitate a mormintelor celor răposați 
am aceeaşi părere ca şi tine, că nu trebuie să le deschidem şi să le vedem. 
Preoții voştri au spus drept că, dacă va binevoi Dumnezeu, El Însuşi îi va 
proslăvi pe cei răposați. (Cuviosul Ilarion, 34) 


Bărbăția 


Adevărata bărbăție este legată întotdeauna de sentimentul 
smereniei adânci. Cel smerit este gata întotdeauna să îndure totul, şi 
pe cele dinlăuntru, şi pe cele dinafară, socotindu-se vrednic nu numai 
de necazurile trimise, dar şi de altele mai mari. Cel smerit nu poate fi 
zdruncinat, tulburat -— el tot timpul este pregătit pentru orice, aşa a spus 
Moise Arapul când a fost alungat din trapeză: Gata am fost şi nu m-am 
tulburat (Psalm 118: 60). Aşadar, să pregătim sufletele şi inimile noastre 
prin smerenie şi ea ne va ajuta în răbdarea tuturor ispitelor. (Cuviosul 
Nicon, 20, p. 30) 


Punerea numelui 


Eu nu încurajez grija dumneavoastră prematură pentru numele 
viitorului copil. Mai corect ar fi ca mai întâi să-L rugăm pe Dumnezeu să 
calmeze durerile naşterii, să o ajute pemamă să nască cu bine şi să rămână 
sănătoasă, iar în calendar toate numele sunt sfinte. Şi, dacă Mântuitorul 
nostru a spus: Nu vă îngrijiţi de ziua de mâine (Matei 6: 34), trebuie, oare, 
cu o jumătate de an înainte sau mai mult să vă îngrijiţi de numele pe care 
să-l daţi copilului? (Cuviosul Antonie, 22, p. 52) 


Nu demult mi-a venit următorul gând: dacă primului 
dumneavoastră fiu i-aţi dat numele bunicului şi al tatălui, atunci şi primei 
fiice, dacă vă va blagoslovi Domnul cu ea, ar fi bine să-i dați numele 
bunicii şi al mamei. Totuşi, să luaţi aceasta nu ca pe o poruncă, nici ca 
pe un sfat, ci pur şi simplu ca pe un gând deşert al meu, iar la vremea sa 
Domnul Însuşi vă va învăţa (Cuviosul Antonie, 22, p. 52) 

Indrumarea duhovnicească 


Pe fratele tânăr să-l îndrumi cu iscusință, mai întâi prin rugăciunea 
pentru el, iar apoi şi printr-un sfat scurt, lăsând totul în voia Domnului, 
căci El este Cel care îndrumă paşii omului. Şi să te păzeşti şi pe tine în 
toate privinţele. (Cuviosul Moise, 266) 


Pe surorile care vin la tine pentru sfat şi mângâiere, să nu le 
disprețuieşti. Ci mai întâi să suspini în rugăciune către Domnul şi să spui 
în gând: „Doamne, pentru rugăciunile surorii celei ce a venit la mine, 
luminează mintea mea cea neghioabă să-i pot spune un cuvânt de folos”. 
Şi să-i spui ceea ce îți va pune Dumnezeu în inimă. Apoi să te mustri pe 
tine pentru faptul că îi înveți pe oameni, iar tu însăți nu împlineşti ceea 
ce îi înveţi pe ei şi să te rogi în mintea ta ca acest lucru să nu-ţi fie ție spre 
osândă, nici cele scrise de mine spre osânda mea. (Cuviosul Iosif, 107) 


M-ai întrebat cum să procedezi când surorile, sărmanele, vin la tine 
pentru sfaturi şi te gândeşti dacă nu cumva este păcat să dai sfaturi altora 
când tu însăți eşti afundată în păcate şi te temi de slava deşartă? Dacă cineva 
te întreabă, de ce să nu-i răspunzi - aceasta este milostenie duhovnicească, 
trebuie să vorbeşti din învăţăturile Sfinților Părinți, cu smerenie, socotindu- 
te în această lucrare numai o unealtă. (Cuviosul Ilarion, 42) 


Cu privire la dorința unor surori de a ţi se destăinui ţie, te sfătuiesc 
să nu primeşti pe nimeni la tine fără blagoslovenia maicii egumene, decât 
dacă maica egumenă îţi dă acest lucru ca ascultare şi atunci să primeşti cu 
rezervă, spunându-i că şi tu ştii puține în această privință şi nu ai experienţă. 
În caz contrar, poți atrage asupra ta mari necazuri. (Cuviosul Ilarion, 48) 


În încercarea ta de a o convinge pe acea ucenică de chilie să-şi 
ceară iertare, ai făcut bine, iar în neînțelegerile ei cu cea bătrână, pe una 
s-o convingi să se smerească, iar pe cealaltă, să îndure neputinţele surorii. 
(Cuviosul Ilarion, 49) 


Îndrumătoarea 


Şi, dacă Domnul cel Preamilosârd va binevoi şi te vei lipi cu duhul 
de o stareță (îndrumătoare duhovnicească), atunci, încercându-te, vei 
cunoaşte mai bine valoarea acestui lucru şi ce evlavie trebuie să ai față 

de îndrumătoarea ta şi, prin bunătatea Domnului, vei izbândi. (Cuviosul 
Lev, 188) 


Noi trebuie să urmăm cu simplitate sfatul Cuviosului loan Scărarul 
şi cu credinţă neîndoielnică să punem întrebări şi Duhul Sfânt, chiar şi 
prin cineva nepriceput, ne va da răspunsuri şi sfaturi ziditoare de suflet. 
(Cuviosul Lev, 166) 


Îmi scrii că ai avut tulburări puternice față de maica Arcadia 
datorită mustrărilor ei. Nu ştii pricina acestor lucruri, dar ţi-o explici 
singură prin faptul că nu ai încredere deosebită în ea şi, prin urmare, nu 
ai dezvăluit cu sinceritate conştiinţa ta, i-ai arătat în exterior starea ta şi de 
aceea şi inima ei simte împotrivirea ta şi trebuie să presupunem că unele 
întâmplări, poate, au ajuns la cunoştinţa ei. După părerea mea, aceasta 
este pricina neîmpăcării dintre voi. Nu crezi că te contrazici singură când 
zici că nu te poți despărți de maica, dar, în acelaşi timp, nu ai încredere 
deosebită în ea? Ce folos ai de aici? Dacă voieşti să fii binevoitoare şi să 
te foloseşti, dă la o parte toată mândria şi iubirea de sine şi schimbă-te cu 
desăvârşire, căci patimile acestea orbesc atât de mult, încât şi ceea ce este 
rău socoteşti că este bun. (Cuviosul Lev, 174) 


După venirea aici [în noua mănăstire), mai întâi să vă rugați 
Domnului celui Preamilosârd să vă dăruiască simțirea cea bună şi 
credința, îmbinată cu bunăvoința către sfinţenia [stareţa] acestei mănăstiri 
şi apoi, dacă veți simți în inima frăției voastre dragoste şi evlavie față de 
ea, însăşi natura simțămintelor vă va determina să-i mărturisiți ceea ce 
aveţi pe suflet. (Cuviosul Lev, 164) 


Egumenia 


Cecredeţi, cui îi este mai greu să trăiască în simplitate? Egumenilor. 
Să fii egumen este nemaipomenit de greu... Vremea în care am fost 
ascultător a fost cea mai fericită. Atunci îmi era mult mai bine decât 
acum. Nu ştiam decât biserica, trapeza, ascultarea şi chilia mea. (Cuviosul 
Varsanufie, 5, p. 71, din 14.10.1908) 


Mi se pare că noi, egumenii, nu trebuie să purtăm lanţ de fier; 
numai funcţia de egumen este de ajuns să ne înfrângă şi să ne smerească 
inima; iar inima înfrântă şi smerită, Dumnezeu nu o va urgisi, adică o va 
mântui. (Cuviosul Antonie, 22, p. 352) 

Nu refuzați egumenia. Aceasta este ascultarea, pe care v-a dat-o 
Domnul, iar ascultarea, spun oamenii înţelepţi, este mai mare decât 
postul şi rugăciunea. (Cuviosul Iosif, 66) 


Cu privire la egumenie, să nu staţi pe gânduri, ci să vă lăsați în voia 
lui Dumnezeu. Şi de fiecare dată când vă vine în gând să renunțați, să 
spuneți în sinea sfinţiei voastre: „Fie voia Ta cea sfântă cu mine, Doamne!” 
Şi să nu cereți singur să vă retragețţi la linişte. (Cuviosul Iosif, 67) 


Trista scrisoare a sfinției voastre... am primit-o şi mi-a părut 
foarte rău pentru faptul că v-aţi descurajat iarăşi. Doriţi să renunțați la 
egumenie, dar unde să fugiți de necazurile care sunt apanajul acestei 
vieţi vremelnice a noastre? Şi vă îngreuiați singură: unde şi cum veți trăi? 
În altă mănăstire nu vă vor primi, iar cei răuvoitori vă vor ironiza fără 
ruşine, şi nici chilie nu veţi avea, şi nici mâncarea de la trapeză nu vă 
va tihni. Din toate aceste motive şi, poate, şi din multe altele, nu trebuie 
deloc să renunţați la jugul egumeniei, pe care Domnul l-a pus asupra 
sfinției voastre. Purtați jugul acesta până când El Însuşi va binevoi să-l ia 
de la sfinția voastră, mângâindu-vă cu cuvintele Domnului: Iar cel ce va 
răbda până în sfârşit, acela se va mântui (Matei 10: 22). Căci, prin răbdarea 
necazurilor, deveniți părtaşă la Patimile lui Hristos, deoarece şi Hristos în 
viaţa aceasta a răbdat pentru noi, păcătoşii, nenumărate necazuri. A fost 
numit mâncător şi băutor de vin, prieten al vameşilor şi al păcătoşilor, 
zicându-se despre El că este samarinean şi că îl are în Sine pe belzebut, 
căpetenia diavolilor, a fost batjocorit în toate felurile, clevetit şi ce nu a 
mai pătimit... 

Şi care a fost sfârşitul? Se spune: Pentru aceea, şi Dumnezeu L-a 
preaînălțat şi I-a dăruit Lui nume, care este mai presus de orice nume; ca întru 
numele lui lisus tot genunchiul să se plece, al celor cereşti şi al celor pământeşti şi 
al celor de dedesubt. Şi să mărturisească toată limba că Domn este lisus Hristos, 
întru slava lui Dumnezeu-Tatăl (Filip. 2: 9-10). - Vreţi şi sfinția voastră, 
cinstită măicuţă, să împărățiți împreună cu Domnul în slava Lui cea 
nespusă? Răbdați tot ceea ce vi se întâmplă cu smerenie şi cu mulțumire, 
zicând în gând: „Slavă Ţie, Preabunule Doamne, pentru înțeleapta Ta 
pronie pe care o arăţi către mine, păcătoasa, căci Tu, Preamilosârde, prin 
aceste necazuri mărunte şi vremelnice voieşti să mă izbăveşti pe mine de 
îngrozitoarele chinuri veşnice din iadul de dedesubt!” (Cuviosul Iosif, 70) 


lată, şi eu, fiind egumen, locuiesc în chilii luminoase, călduroase 
şi spațioase, dar am o ciudă aproape de două ori mai mare pe voi; şi 

m-aş muta într-o pivniță întunecoasă şi umedă, numai să mă eliberez 
de lanțurile chinuitoare ale egumeniei. Însă cupa suferințelor pe care 
Domnul mi-a dat-o, trebuie s-o beau. (Cuviosul Antonie, 22, p. 311) 


Surorile din mănăstirea sfinției voastre doresc să le ocârmuiți 
în continuare. Şi aşa să faceţi, chemându-l în ajutor pe Domnul şi pe 
Împărăteasa Cerurilor. Când sunteți bolnavă, nu mai mergeţi la biserică. 
Ce să faceți? Doar toți văd şi ştiu că nu mergeţi la biserică din pricina 
bolii şi nimeni nu vă osândeşte pentru aceasta. Nici Domnul nu cere de la 
om nevoințe mai presus de puterile lui. De aceea, nici să nu vă tulburați. 
(Cuviosul Iosif, 72) 


Mă îndeletniceam cu rugăciunea lui lisus, lucrarea îmi mergea, 
rugăciunea începuse să mi se aprindă... Însă egumenia mi-a luat-o... 
Rugăciunea abia mai răsuflă... Şi deseori îmi pun întrebarea aceasta: 
„Oare am de câştigat sau de pierdut în acest post?"... Da, vă spun, 
vrăjmaşul vă dă tot ce vreți: preoţia, puterea, egumenia, chiar şi scaunul 
de patriarh, numai rugăciunea lui lisus nu v-o dă. Cât de mult o urăşte 
el! De toate vă dă, numai rugăciunea nu v-o dă. (Cuviosul Varsanufie, 5, p. 
141, din 23.01.1910) 


Am primit scrisoarea ta care mă înştiințează despre întâlnirile 
plăcute şi despre cele potrivnice pe care le-ai avut după întoarcerea 
în mănăstire. Domnul să te înțelepțească în toate împrejurările. 
Îmbărbătează-te şi întăreşte-te cu nădejdea în El. Dacă fraţii tineri care 
sunt biruiți de atacurile vrăjmaşului se vor ridica şi se vor îndrepta şi se 
vor întări cel mai mult cu ajutorul lui Dumnezeu, va fi bine. Sfântul locaş 
nu va fi pustiu. Şi nu deznădăjdui. Rugându-ne pentru toți lui Dumnezeu, 
Care dăruieşte pace sufletelor, să ne punem toată durerea înaintea Lui. 
Pe lângă aceasta, conducând cu bună intenţie spre folosul fiecăruia şi 
spre binele comun al obştii, să lucrezi ca un egumen, cu o ararj şi Cu 
dreaptă socoteală. (Cuviosul Moise, 272) 


N 
i 


Bolile fraților nu sunt ceva neobişnuit. Tratarea lor, de obicei, se 
face acasă. Şi noi avem multe şi mărunte. Domnul cel Preabun să caute, să 
cerceteze şi să vindece neputinţele noastre şi să ne ierte fărădelegile. Ne 
mai rămâne de împlinit regula apostolică: Purtați-vă sarcinile unii altora şi 
aşa veți împlini legea lui Hristos (Gal. 6: 2). (Cuviosul Moise, 294) 

Cât voi putea, mă voi ruga Domnului celui Preamilosârd să- 
ți trimită învățătură şi ajutor în săvârşirea slujbei tale [a egumeniei) şi 
să-ți dea povățuire amănunțită, căci eu nu cunosc exact situația voastră 
de acum, de asemenea, nici relațiile, nici atitudinile fraților față de tine, 
nici structurile lor sufleteşti nu le pot cunoaşte. Cel ce ocârmuieşte 
toate mănăstirile, Cel ce te-a ales pentru această slujire şi Cel ce ţi-a 
încredințat să paşti turma cea cuvântătoare îţi va dărui înțelepciune şi 
putere să lucrezi, numai să-L chemi întotdeauna în ajutor şi să nu-ţi pui 
nădejdea în priceperea ta, ci să primeşti sfaturi şi de la alți frați, poate mai 
pricepuți decât tine, şi să-ți alegi dintre ei ajutoare pentru ocârmuirea 
duhovnicească a obştii ce ţi-a fost încredințată. (Cuviosul Moise, 329) 


În afară de administrarea financiară şi de ocârmuirea 
duhovnicească, egumenul poate da dispoziţii cu de la sine putere, fără 
avizul arhipăstorului, pentru cine să se ocupe cu vânzarea lumânărilor, 
pentru cine să slujească la bucătărie, pentru cine să fie făcut paracliser; de 
asemenea, pentru primirea celor ce se întorc în obşte, până la cercetarea 
şi hotărârea de a fi acceptaţi prin decret, nu trebuie să meargă cu referate 
la arhipăstor, numai să aibă fiecare actele în regulă; şi mai poate da 
dispoziții cu privire la pelerinii care doresc să stea o vreme în mănăstire 
şi să se pregătească pentru împărtăşanie sau să se încerce de bunăvoie în 
ascultările mănăstireşti. Iar la primirea în mănăstire, trebuie să-i asigure 
cel mai mult pe cei care au aptitudini pentru slujba bisericii, pentru citit 
şi cântat. (Cuviosul Moise, 270) 


Ştiu că de mult îți doreşti şi tânjeşti după tăcere şi singurătate. Dar 
mai îndură şi te mai osteneşte împreună cu părintele I. în ocârmuirea 
şi povățuirea surorilor din obşte. E adevărat că tăcerea şi singurătatea 
dau o mare uşurinţă pentru rugăciune sufletului însetat de ea. Insă, 
după cuvântul Sfinţilor Părinţi, rugăciunea este virtute particulară, iar 
dragostea este virtute generală. Şi Dumnezeu este numit dragoste, după 
cum se spune: Dumnezeu este iubire şi cel ce rămâne în iubire rămâne în 
Dumnezeu şi Dumnezeu rămâne întru el (| loan 4: 16). Mai mare dragoste 
decât aceasta nimeni nu are, ca sufletul lui să şi-l pună pentru prietenii săi 
(loan 15: 13). Şi încă: Cel care iubeşte pe aproapele a împlinit legea (Rom. 13: 
8). lubirea este deci împlinirea legii (Rom. 13: 10). Şi mai mult: Nimeni să nu 
caute pe ale sale, ci fiecare pe ale aproapelui (| Cor. 10: 24). 


Aşadar, mai osteneşte-te cu surorile, vieţuind în obşte, iar după 
aceea, dacă va fi voia lui Dumnezeu, vei trăi în linişte şi singurătate. 
(Cuviosul Ambrozie, 23, Partea a II-a, pp. 131-132) 

Ştiu, surioară, că îţi este foarte greu şi datorită împrejurărilor, şi 
datorită manifestărilor tăioase şi necuviincioase care influențează puternic 
nervii tăi slabi şi de aceea tot voieşti să-l urmezi pe proorocul Ilona, care a 
fugit de la faţa lui Dumnezeu în Tarsis şi a nimerit în pântecele chitului. 
De asemenea, să ţii minte că şi pe țărmul liniştii viermele cel neadormit 
poate roade creieraşul tău şi văpaia săgeţilor de foc ale vrăjmaşului 
îți poate pârli capul. De la faţa lui Dumnezeu nu putem fugi nicăieri. 
Fiecărui creştin îi este menită o cruce şi i se arată calea şi în învățătura 
evanghelică se propovăduieşte că ascultarea este principala virtute 
creştină. Şi egumenia este, de asemenea, o ascultare. Sfântul Apostol 
Pavel scrie şi despre Mântuitorul Însuşi că a fost ascultător până la moarte, 
şi încă moarte pe cruce (Filip. 2: 8). Şi, în general, tuturor ne grăieşte Sfântul 
Apostol Petru, zicând: Trezindu-vă, nădăjduiți desăvârşit în harul care vi se 
va da vouă, la arătarea lui lisus Hristos. Ca fii ascultători, nu vă potriviți poftelor 
de mai înainte, din vremea neştiinţei voastre (| Petru 1: 13-14). Şi Domnul 
Însuşi în Evanghelie spune: M-am coborât din cer, nu ca să i fac voia mea, ci 
voia Celui ce M-a trimis pe Mine (loan 6: 38); şi către cel mai mare Apostol 
a grăit: Petre! Mă iubeşti tu mai mult decât aceştia? Paşte mieluşeii Mei (loan 
21: 15). Din aceste cuvinte tu singură, surioară, poți înțelege prin ce se 
poate exprima mai mult dragostea către Hristos. De aceea, nu fugi de 
îndatorirea cea grea pusă asupra ta de a te îngriji de surorile tinere, de 
cârmuirea şi mântuirea lor, amintindu-ți cuvântul ce s-a spus: Mai mare 
dragoste decât aceasta nimeni nu are, ca sufletul lui să şi-l pună pentru prietenii 
săi (loan 15: 13). Şi Apostolul scrie: Fiecare îşi va lua plata după osteneala sa 
(1 Cor. 3: 8). Domnul poate întări nervii tăi slabi, iar pentru manifestările 
tăioase şi necuviincioase îl poate smeri pe cel vinovat la vremea sa. De 
asemenea, dacă va fi voia lui Dumnezeu, atunci se va da şi liniştea la 
vremea sa celui ce o doreşte. Mai presus de voia lui Dumnezeu nu este 
nimic şi ascultarea este mai mare decât jertfa, ascultarea este mai mare 
decât postul şi rugăciunea. Tuturor le este menită ascultarea, şi celor mai 
mici, şi celor mai mari. Ascultarea este de folos şi mântuitoare pentru 
toți... (Cuviosul Ambrozie, 23, Partea a II-a, p. 159) N 


Întru totul fără necazuri nu sunt nici oamenii simpli, nici frații şi 
nici surorile ascultătoare, cu atât mai mult ascultarea de egumen este 
însoțită de multe greutăți. Tu vrei să faci într-un fel, dar prin îngăduinţa 
lui Dumnezeu iese altfel. lar Domnul, tot ce îngăduie, îngăduie spre 
folosul nostru sufletesc, spre încercarea răbdării noastre, a smereniei şi 
a ascultării față de voia lui Dumnezeu, pentru că fără acestea trei nimic 
folositor şi mântuitor de suflet nu dobândim. E adevărat că este greu 

să luptăm cu neputințele omeneşti şi să răbdăm lipsurile celor ce ne 
înconjoară, însă prin purtarea acestei sarcini se dovedeşte împlinirea legii 
lui Dumnezeu, după cum mărturiseşte Apostolul: Purtaţi-vă sarcinile unii 
altora şi aşa veți împlini legea lui Hristos (Gal. 6: 2). (Cuviosul Ambrozie, 23, 
Partea a II-a, p. 162) 


Orice lucru este bun la vremea sa şi la locul său. Aşa trebuie să 
procedeze şi egumena mănăstirii: trebuie să nădăjduiască mai mult în 
scutul rugăciunii, dar să nu lase deloc nici supravegherea surorilor, nici 
poveţele, nici învățăturile spuse la timpul potrivit, ca să nu se strecoare 
cumva lupul cel răpitor şi să fure vreuna dintre oile care dorm. lar de 
glasul fluierului păstorului şi lupii se tem. (Cuviosul Ambrozie, 23, Partea 
a Il-a, pp. 176-177) 


N. mi-a scris că o soră care viețuise mult timp în mănăstire, din 
ispita vrăjmaşului, a ieşit din mănăstire. Dar, când a ieşit, tu, încercând s-o 
convingi să rămână, i-ai spus: „Adevărul îţi spun că, dacă te vei întoarce 
iarăşi, nu te voi primi”. Acum sora aceasta, venindu-şi în fire şi văzându- 
şi greşeala, te roagă cu osârdie s-o primeşti iarăşi în mănăstire. Dar tu, 
ținând la cuvântul tău, nu o primeşti, în pofida căinţei şi făgăduinţei ei 
de a îndura totul. Porunca evanghelică a Domnului - de şaptezeci de ori 
câte şapte (Matei 18: 22) să iertăm celor ce ne greşesc este mai presus decât 
cuvântul tău. La Tăierea Capului Sfântului loan Botezătorul se cântă în 
stihire despre Irod că mai bine i-ar fi fost lui ca, minţind, să dobândească 
viața veşnică decât, ținându-şi cuvântul, să taie capul Botezătorului. Aşa 
nici noi nu trebuie să tăiem viața monahicească a acestei surori. Ci să ne 
mustrăm pe noi înşine pentru cuvântul nechibzuit şi la spovedanie să ne 
căim pentru el. (Cuviosul Ambrozie, 23, Partea a II-a, p. 179) 


În privința nesănătăţii, îţi spun că şi eu îsumi tot timpul sunt 
bolnav şi mă aflu mereu într-o slăbiciune cu dureri reumatice în tot trupul 
şi am o sensibilitate la stomac şi intestine. Aflându-mă într-o asemenea 
stare, găsesc mângâiere când mă gândesc că Sfântul loan Gură de Aur 
s-a aflat întotdeauna în stare de boală. În pofida acesteia, s-a ocupat cu 
treburile Bisericii şi a scris tâlcuirea la Evanghelii şi la toate epistolele 
apostoleşti şi, în sfârşit, a suferit mari prigoane din toate părțile. Nici în 
timpul prigoanelor nu a renunţat la grija față de Biserică. Pe alți bolnavi 
i-a vindecat, iar el a murit de friguri. Este adevărat că unui egumen 
bolnav îi este greu să se ocupe de treburile mănăstirii. De aceea, în timpul 
greutăților, este de folos să-l pomenească pe Sfântul [loan] Gură de Aur 

şi să-şi aducă aminte cum el şi în stare de boală nu a renunţat să se ocupe 
de treburile Bisericii. (Cuviosul Ambrozie, 23, Partea a l-a, p. 182) 


Să ne mişcăm şi noi cu ajutorul lui Dumnezeu, atât cât vom putea, 
să ducem la bun sfârşit sarcina mănăstirii încredințată nouă, însă lucrarea 
aceasta fără boli şi necazuri şi osteneală nu se poate săvârşi. Când în 
trupul omenesc circulă sevă stricată, ea nu este înlăturată altfel decât prin 
febră. Şi tu ştii că durerile acestea nu sunt uşoare şi este bine numai după 
ce omul rezistă cum se cuvine. lată, şi în mănăstirea voastră seva cea rea 
trebuie înlăturată şi trebuie să suportaţi febra până când stricăciunea va 
fi înlăturată de tot. Iar tu eşti cel mai important membru al obştii şi ție îți 
este dat să simţi mai mult decât ceilalți suferinţa şi durerea. Nu fără motiv 
se spune în Evanghelie: Prin răbdarea voastră veți dobândi sufletele voastre 
(Luca 21: 19) şi cel ce va răbda până în sfârşit, acela se va mântui (Matei 10: 
22). Să ne silim şi noi să răbdăm şi vom dobândi mila lui Dumnezeu şi 
mântuirea veşnică alături de toți cei ce au răbdat şi au îndurat necazuri. 
(Cuviosul Ambrozie, 23, Partea a Il-a, pp. 194-195) 


Aveţi neînțelegeri cu cea care dirijează corul. Foarte rău. N-aţi 
putea ca în locul ei să puneţi o altă măicuţă, chiar mai simplă, dar care 
să ştie să conducă corul încet, nu cu aprindere? lar maicii Eufalia, la 
momentul potrivit, îi puteți spune că samavolnicia în sfânta mănăstire 
cu nici un chip nu poate fi îngăduită, deoarece viața după bunul plac 
duce sufletul nu la mântuire, ci la pieire, de aceea şi este nevoie ca toate 
surorile să facă toate treburile cu binecuvântarea egumenei. Şi să-i mai 
spuneţi ce vă va insufla Dumnezeu. (Cuviosul Iosif, 82) 


Ştiinţa 


Îmi cereți să mă rog pentru fiul dumneavoastră, ca Domhul să-l 
ajute să ia examenul în ştiinţe... Mai mult decât orice trebuie ca noi să avem 
dreaptă credinţă şi cunoştinţă adevărată şi să ne străduim spre împlinirea 
poruncilor lui Dumnezeu. Având o asemenea alcătuire sufletească, 
ştiinţele nu împiedică, ci mai mult ajută buna credinţă, iar în caz contrar, 
ce poate fi?... Prefer să tac. (Cuviosul Macarie, 24, Vol. 1, p. 139) 


Ştiinţa nu numai că nu împiedică, ci chiar ajută la dezvoltarea 
duhovnicească, religioasă. Aşa spun Sfântul Vasile cel Mare, Sfântul 
Apostol Pavel şi alții. Faptul că ştiinţa este întrebuințată rău este adevărat. 
(Cuviosul Varsanufie, 5, p. 13, din 22.01.1908) 

Conducerea 


Te felicit pentru noua funcție de vistiernic. Ştiu că tu nu ai căutat-o, 
dar ai primit-o ca ascultare şi Domnul îţi va trimite ajutorul Său şi te 
va învăţa să te descurci în tot ce ţi se pare ciudat şi necunoscut. Ţine 
minte că eşti chemată nu la cinste şi slavă, ci pentru folosul comun al 
obştii şi al surorilor, care trebuie să se mântuiască în ea; nu te îngâmfa cu 
întâietatea asupra celorlalți, ci, pe cât de mare eşti, pe atât să te şi smereşti, 
după cuvântul Scripturii: eşti pusă acolo nu ca să ţi se slujească, ci ca să 
slujeşti tu şi să primeşti răsplata lucrătorilor celor credincioşi şi înţelepţi, 
numai să nu te înalți asupra celorlalți şi, pe cât poți, să rabzi neputinţele 
celor neputincioşi şi să nu-ţi faci ție pe plac, ci spre binele aproapelui să 
lucrezi. Mergând pe calea vieții acesteia, să-ți cunoşti şi neputinţa tă şi să 
te fereşti să judeci cu asprime neputințele celorlalți. Dumnezeu îi poate 
mântui. Totuşi, pe cât poți, străduieşte-te să menţii ordinea în obşte, pe 
cea exterioară, care depinde de tine, şi Dumnezeu îţi va trimite ajutor şi 
pentru bunăstarea interioară. (Cuviosul Macarie, 24, Vol. 5, p. 199) 


Facă-se cu noi voia lui Dumnezeu, care este bună şi desăvârşită. 
Şefia nu trebuie s-o cauţi, dar, dacă împotriva dorinţei eşti aleasă în vreo 
funcție de conducere, nu trebuie să refuzi cu încăpățânare, ci trebuie doar 
ca mai întâi să-ți explici neputința trupească şi sufletească şi sfârşitul 
lucrurilor să-l laşi în voia atotbunei Pronii a Domnului, Care voieşte ca 
toți să se mântuiască şi la cunoştinţa adevărului să vină. Cuviosul Petru 
Damaschin scrie că, aşa cum între cei de la conducere unii se mântuiesc, 
iar alții se pierd, tot aşa şi între cei din subordine, unii se mântuiesc, 
iar alții se pierd şi pricina este următoarea. Dacă omul renunţă la voile 
şi părerile lui şi încearcă să facă voia lui Dumnezeu, în orice funcție se 
află, poate dobândi mântuirea, fie că se află la conducere, fie că se află în 
subordine. Dar, dacă el va face opusul, opusul i se va şi întâmpla, în orice 
funcţie şi loc s-ar afla. (Cuviosul Ambrozie, 23, Partea a III-a, p. 118) 


Îndepliniţi-vă aşa cum trebuie funcţia pe care o aveţi, raportaţi-vă 
în toate la N. şi, chiar dacă se va spune împotriva sfinției voastre ceva 
rău celor mai mari şi pentru aceasta veţi fi pedepsită sau înlăturată din 
funcție, lăsați totul în voia lui Dumnezeu şi nu vă tulburați. Conştiinţa 
să vă fie curată: şi aceasta vă este de ajuns, iar faptul că unii se bucură 
sau râd, nu trebuie să-l luaţi în seamă, ci să lăsaţi orice lucru în voia lui 
Dumnezeu. (Cuviosul Macarie, 24, Vol. 6, p. 4) 

Astăzi este foarte greu pentru conducători, dar mai ales pentru 
ascultători: strictețea este mare, responsabilitatea — şi înaintea lui 
Dumnezeu, şi înaintea celor mai mari — este inevitabilă, şi cum să 
procedezi? Cu duhul blândeţii? Nu tuturor le este de folos. Cu duhul 
asprimii? Pe nimeni nu ajută, ci pe toți îi îngreuiază foarte mult şi cârtesc. 
Unul care a viețuit în obşte câțiva ani, după meritele exterioare, se cuvine 
a fi tuns în monahism, dar după alcătuirea lăuntrică este primejdios; şi 
aici este nenorocirea -— eşti strâmtorat din toate părțile. (Cuviosul Macarie, 
24, Vol. 2, p. 335) 


Îmi spui că odată cu numirea în această funcţie eşti tot timpul 
împrăştiată. Nu funcția este de vină, ci alcătuirea noastră sufletească şi, 
probabil, tocmai de aceea a şi îngăduit Domnul să o ai, ca să-ți cunoşti 
neputinţa şi să te smereşti, să nu-i mustri pe ceilalți pentru neputințele 
lor. (Cuviosul Macarie, 24, Vol. 5, pp. 200-201) 


Te temi ca nu cumva, datorită funcției de conducere, să-ți pierzi 
rugăciunea, de care ai început să te ataşezi. Dar au fost cazuri în care 
unii şi pe scaunul de patriarh s-au deprins cu rugăciunea lui lisus, 
pentru că funcția de conducere poate da o mare libertate pentru această 
îndeletnicire, numai dacă omul ştie să se instaleze, aşa cum trebuie, 
în funcția de conducere şi nu se va deda din calcule omeneşti grijilor 
lumeşti, ci mai întâi de toate se va îngriji de singurul lucru care trebuie, 
iar celelalte i se vor adăuga, după făgăduinţa nemincinoasă a Domnului: 
Căutați mai întâi împărăția lui Dumnezeu şi dreptatea Lui şi toate acestea se vor 
adăuga vouă (Matei 6: 33). lar smeritul Nichita, în Filocalie, scrie că funcţia 
de conducere te izbăveşte chiar de săvârşirea incorectă a rugăciunii lui 
lisus şi nu te lasă să cazi în înşelarea vrăjmaşului. (Cuviosul Ambrozie, 23, 
Partea a III-a, p. 118) 


Starețul Paisie, fiind conducătorul unei mari obşti, de aceea a 
câştigat smerenia, pentru că se socotea nevrednic să-i ocârmuiască pe 
frați. (Cuviosul Macarie, 24, Vol. 6, p. 444) 


Nu există stăpânire care să nu fie de la Dumnezeu, adică atât 
conducătorii buni, cât şi cei îndărătnici Dumnezeu ni-i orânduieşte, pe 
primii spre mângâiere, iar pe ceilalți, spre căința şi smerenia noastră. De 
aceea Sfântul Apostol Petru ne sfătuieşte să ne supunem stăpânilor, nu 
numai celor buni şi blânzi, dar şi celor îndărătnici, căci acest lucru, spune 
el, este plăcut înaintea lui Dumnezeu. Din partea noastră este nevoie de 


428 


Filocalia de la Optina 


meşteşug, ca acolo unde suntem adunați laolaltă să nu purtăm discuții 
despre lipsurile celor ce ne conduc, căci inima rea, de obicei, la rău se şi 
gândeşte şi răul îl şi vesteşte. (Cuviosul Antonie, 22, pp. 250-251) 


Vă spun, ca unui prieten, acest adevăr: cu cât sunteți mai mare, cu 
atât să vă smeriţi înaintea tuturor; căci funcția de vistiernic nu constă în 
a merge ca un filfizon, cu nasul pe sus, ci în a fi în toate primul ascultător 
față de egumen, în a nu încălca niciodată prin nimic porunca lui şi a nu 
spune nimic împotriva lui şi numai prin acest lucru, iar nu prin altceva, 
veți da exemplu şi celorlalți frați şi numai aşa, iar nu altfel, veți dobândi 
har de la Dumnezeu, bunăvoință din partea egumenului şi dragoste de 
la toți frații. (Cuviosul Antonie, 22, p. 347) 


Mă doare inima pentru că diavolul, prin limba lui A., te lipseşte 
de pacea sufletească şi mă doare şi pentru că tot el, prin propunerea unui 
rang înalt, te ispiteşte ca, lepădând smerenia, să te înalți întru sine. Însă, 
iubita mea fiică, dacă ai şti tu cât de grea este crucea pe care o au cei ce 
conduc şi cât de amar este paharul pe care îl bea omul lor cel dinlăuntru, 
ai prefera mai repede să înduri în toate zilele ocări şi ponegriri din 
partea lui A. decât ceea ce pătimesc cei ce conduc acum şi ce socoteală 
înfricoşătoare se va cere de la ei în veacul viitor, căci mult li s-a dat, mult li 
se va cere. Şi, dacă nouă nu ne este uşor nici sufletul nostru să-l mântuim, 
ne va fi uşor să-i mântuim pe ceilalți? Judecă singură. (Cuviosul Antonie, 
22, pp. 353-354) 


Îmi scrii: „Îmi este greu să le fac observații surorilor în biserică”. 
Dar, dacă acest lucru ţi l-a încredințat maica egumenă, trebuie să faci 
observaţii şi, în acelaşi timp, să ai mustrare de sine. lar dacă nu îţi este 
încredinţat, nu ar trebui să te bagi singură. În alte mănăstiri, pentru 
supravegherea ordinii în biserică, sunt puşi oameni cuvioşi. Lasă-le în 
pace pe surori şi îngrijeşte-te de tine însăţi. (Cuviosul Iosif, 103) 


Îmi spui că şi la ascultări surorile se poartă după voia lor. Nu te 
băga singură să le supraveghezi, ci explică-i acest lucru maicii egumene 
şi, dacă vrei, îi poți propune cu modestie să trimită la aceste ascultări o 
monahie bătrână şi de nădejde să supravegheze ordinea la ascultările 
obşteşti. Şi, dacă maica egumenă te va asculta, bine, dacă nu te va asculta, 
aşa să fie. Roagă-te mai cu osârdie: „Doamne, cu judecăţile cu care ştii, 
miluieşte-ne pe noi!” (Cuviosul Iosif, 103) 

În privința renunțării la conducere, aşteptaţi să se facă voia lui 
Dumnezeu. Dacă Domnul va binevoi, vă va înlătura de la conducere şi fără 
să faceţi atâtea cereri. lar dacă vă veți sili să părăsiți funcția de egumenă, 
aceasta va fi împotrivire faţă de voia lui Dumnezeu. (Cuviosul Iosif, 65) 


Descriindu-mi împrejurările triste, în care vă aflaţi, mă întrebaţi pe 
mine, păcătosul dacă nu cumva ar trebui să renunţați la conducere. Fără 
îndoială că puteți renunţa la conducere ca să scăpaţi de necazuri. Dar 
unde v-aţi putea ascunde de ele? Şi cine dintre oameni nu are necazuri? 
Nu degeaba viața noastră pământească este numită valea plângerii. Când 
îți schimbi viața, necazurile se pot doar schimba, dar mai uşor decât atât 
nu-ți poate fi, ci, dimpotrivă, necazurile se pot agrava, după cum spun 
bătrânii: fugi de lup şi dai peste urs. Nici Domnul nostru lisus Hristos, 
în Sfânta Evanghelie, nicăieri nu le-a poruncit ucenicilor Săi să fugă de 
necazuri, ci întotdeauna îi învăța răbdarea, zicându-le: Prin răbdarea 
voastră veți dobândi sufletele voastre (Luca 21: 19) şi cel ce va răbda până în 
sfârşit, acela se va mântui (Matei 10: 22). Şi fericiți i-a numit pe cei care 
rabdă ocările, prigoanele şi orice necazuri. Şi toți plăcuțţii lui Dumnezeu 
au dobândit viața veşnică prin necazuri. De aceea şi sfinția voastră, 
cinstită măicuţă, dacă doriți să vă logodiţi şi să fiți cu Hristos în Cămara 
Cerească, nu refuzați să purtaţi jugul conducerii, pe care Domnul Însuşi 
vi l-a încredinţat, şi mai bine lăsaţi-vă în voia Lui cea sfântă, căci fără voia 
Lui nimic nu ni se întâmplă. Vă plângeţi de sănătatea slabă, însă puterea 
lui Dumnezeu în neputinţă se desăvârşeşte. Vedem cum egumena de 
la Şamordino, oarbă fiind, conduce mănăstirea. Pe cine rânduieşte 
Dumnezeu să conducă, pe acela îl şi ajută. (Cuviosul Iosif, 59) 


În ceea ce priveşte purtările rele ale preoților voştri şi atitudinile 
dezaprobatoare ale unora dintre surori față de unul dintre ei, rugați-vă 
mai cu osârdie pentru ei aşa: „Rânduieşte Tu, Doamne, ceea ce este de folos 
şi mântuitor pentru preoții noştri şi pentru surorile mănăstirii, şi, pentru 
sfintele lor rugăciuni, miluieşte-mă şi pe mine, păcătoasa”. Să înştiințați 
înalta conducere, nu este uşor, deoarece însăşi sfinția voastră spuneți că 
nu aveţi nici o dovadă. lar dacă bănuiţi că vreo soră este pătimaşă, puteți, 
după ce mai întâi v-aţi rugat cu osârdie Domnului, la momentul potrivit... 
să-i vorbii la modul general, fără să vă referiți la persoană. De exemplu, în 
felul acesta: este păcat să procedăm aşa şi aşa şi noi trebuie să ne străduim 
să fim atente la mişcările inimii noastre, căci pentru toate va trebui să dăm 
răspuns la Înfricoşata Judecată a lui Dumnezeu. (Cuviosul Iosif, 59) 

Sunteţi mâhnită din pricina egumeniei şi vă vine în gând întrebarea 
dacă nu cumva aţi greşit că v-aţi apucat de acest lucru care este peste 
puterile sfinției voastre. Ţinând cont de împrejurările în care ați primit 
egumenia, se poate spune cu siguranţă că nu ați greşit. lar despre faptul 
că acest lucru este peste puterile sfinției voastre, trebuie să spunem 
adevărul, că el fiecăruia dintre egumeni îi este peste puteri. Dar, dacă 
sfinția voastră vă veți înfățişa de fiecare dată necazul înaintea Domnului 
şi numai de la El veţi căuta şi veți aştepta ajutor şi îndrumare, Domnul 
Însuşi, în chip nevăzut, vă va conduce şi pe sfinția voastră, şi treburile 
ce le aveți, astfel încât singură, din toată inima, veţi exclama: „Minunate 
sunt lucrurile Tale, Doamne! Toate cu înțelepciune le-ai făcut şi faci şi 
acum cu mine, păcătoasa şi nevrednica roaba ta!” 

Căci numai aceasta caută Domnul de la noi, să ne smerim, să ne 
cunoaştem neputința, nimicnicia, blestemăția şi netrebnicia noastră şi să ne 
îndreptăm cu toată inima către El şi să-l cerem cu toată osârdia ajutor, aşa 
cum El Însuşi spune prin Sfântul Prooroc David: Şi Mă cheamă pe Mine în 
ziua necazului şi te voi izbăvi şi Mă vei preaslăvi (Psalm 49: 15). Şi a mai spus: 
Puterea Mea se desăvârşeşte în slăbiciune (Il Cor. 12: 9). Şi Sfântul Apostol 
Pavel a spus despre sine: Când sunt slab, atunci sunt tare (Il Cor. 12: 10), 
adică sunt tare prin harul cel atotputernic al lui Dumnezeu. Când omul, ca 
un copil neputincios, strigă din inimă către Domnul: „Ajută-mă, miluieşte- 
mă şi mă mântuieşte!”, atunci Domnul, în nemărginita Sa bunătate, nu 
poate să nu asculte glasul şi plânsul păcătosului care-L cheamă. Şi El Însuşi 
a spus spre mângâierea noastră, a păcătoşilor: Oare femeia uită pe pruncul 
ei şi de rodul pântecelui ei n-are ea milă? Chiar când ea îl va uita, Eu nu te voi 
uita pe tine (Isaia 49: 15). Aşadar, cinstită măicuţă, să nu se tulbure inima 
sfinției voastre, nici să vă înspăimânte egumenia, ci străduiți-vă numai să 
trăiţi şi să lucraţi după cum vă dictează conştiinţa. Chiar şi în cazul în care 
vă poticniţi, să nu deznădăjduiţi, ci să faceți pocăință înaintea Domnului 
cu nădejde tare în milostivirea Lui. (Cuviosul Iosif, 62) 


M-ai întrebat cum să procedezi cu privire la dorința maicii egumene 
de a-ţi încredința ascultarea de casieră şi cu privire la cele trei persoane 
care nu doresc acest lucru. Şi îmi scrii că deja i-ai cerut maicii egumene 
să te scutească de această numire. Nu trebuie să refuzi singură, ci, dacă 
maica egumenă va binevoi să-ţi încredințeze această sarcină, să primeşti 
cu supunere față de voia lui Dumnezeu; inima egumenei o cârmuieşte 
Dumnezeu. lar cu privire la cele trei monahii care se străduiesc să te 
ponegrească, nu le da motiv celor care caută aşa ceva. Să te rogi pentru 
ele şi să te străduieşti să fii blândă cu ele, aşa cum faci, este bine, fă aşa în 
continuare. (Cuviosul Ilarion, 43) 

Slavă lui Dumnezeu, că la voi în mănăstire, atât cât mai rabdă 
Domnul păcatul nostru, este bine. Şi mai presus de aceasta, ceea ce va 
fi, cu siguranţă, nu va fi fără voia lui Dumnezeu, după părerea mea, 
neorânduiala întotdeauna este neplăcută, însă Dumnezeu ştie ce ne 
este de folos, de aceea, dacă Domnul vă va izbăvi de sarcina egumeniei, 
binecuvântat fie El! Dar, dacă sorții vor cădea pe sfinția voastră, facă-se 
voia Domnului! Să dați dovadă pe cât puteți de binecuvântată lepădare 
de sine. Ştiţi că a dori acest lucru este primejdios, dar, dacă se întâmplă 
fără voia noastră, vă daţi seama singură că ajutorul lui Dumnezeu va fi 
deosebit. (Cuviosul Lev, 138) 


[Văd] că îmi scrieți despre răceala sfinției voastre față de monahism, 
în general, şi pricina acestui lucru o atribuiţi rangului de egumenă. Văd, 
totuşi, şi o rază de nădejde spre mângâierea sfinției voastre, că aveţi din 
tot sufletul dorința de a vă elibera de lanțurile egumeniei. Însă ea va 
stinge descurajarea şi îndoiala sfinției voastre după ce veţi face pocăință. 
Vă aflați acum în luptă cu aceste gânduri, nu ştiţi încotro să vă îndreptați 
şi vedeți că este vai de monahul care a gustat viaţa de conducător, ce 
îl lipseşte de bunele însuşiri. De aceea văd foarte clar că vă doriţi şi 
mântuirea sufletului, dar şi iubirea trupului cu patimile vă clatină... 

Aduceţi-vă aminte de intenţia şi de râvna ce le-aţi avut când ați 
intrat în monahism, făgăduințele făcute şi străduința sfinției voastre 
alături de grija stareților pentru dobândirea mântuirii sufletului şi, dacă 
ați dobândit ceva, unde este acum ceea ce ați dobândit?... Care este pricina 
acestei lipse? Sfinția voastră spuneți: fără discuţie, rangul de egumenă, 
aşa cum şi Sfântul Isaac Sirul în Cuvântul 56 scrie că cel ce nu este încă 
sănătos sufleteşte nu trebuie să-şi dea drumul în marea lumii, şi, printre 
celelalte lucruri care vatămă sufletul, pomeneşte şi rangul de egumen. 
Totuşi, pricina nu este rangul de egumenă propriu-zis, ci neputința 
sufletească şi patimile încă nebiruite ale sfinției voastre, iar principalele 
sunt: iubirea de slavă, iubirea de plăceri şi iubirea de argint, cu care 
inima Sfinţiei voastre nu se poate întâlni fără să fie vătămată de furia 
lor. Şi vă aflaţi încă fără arme şi nu sunteţi în stare să rezistați împotriva 
lor. Există oameni care dețin funcții de conducere şi nu numai că nu se 
vatămă pe ei înşişi, dar îl folosesc şi pe aproapele lor, însă ei au putere să 
stea împotriva patimilor, iar cel neputincios, ca să nu se piardă nici el şi 
nici pe cei pe care îi ocârmuieşte să nu-i vatăme, ce trebuie să facă? Dacă 
aveţi dorința adevărată de a vă mântui sufletul, primiţi un sfat, nu de la 
mine, ci de la Sfinţii Părinţi - adevărații lucrători şi învățători ai vieţii 
monahale: Sfântul Ioan Scărarul scrie: „Prin patimile prin care a intrat 

în noi nepăsarea, prin acelea trebuie să şi iasă”. [Din scrierile părinților: 
ale Sfântului Simeon Noul Teolog, ale Cuviosului Nil Postitorul, ale 
Cuviosului loan Gură de Aur] vedeţi importanţa rangului de egumenă şi 
echilibrați aptitudinile şi puterea sfinției voastre cu neputinţele sufleteşti 
pe care le aveţi, căci va trebui să dați răspuns nu numai pentru sfinția 
voastră, ci şi pentru sufletele celorlalți. (Cuviosul Lev, 133) 


Cu privire la N., îţi spun că ea nu se poartă cu tine aspru, ci cu 
îngăduinţă şi înțelegere față de neputinţele tale omeneşti, deoarece încă 
nu eşti pregătită pentru altfel de tratament şi ea se străduieşte să te atragă 
spre bine prin dragoste şi bunăvoință, nu prin constrângere şi forță. Şi 
însăşi vârsta ta şi celelalte împrejurări o obligă să se poarte cu tine aşa 
şi nu altfel. A atrage prin dragoste şi bunăvoință este mai sigur decât 
celelalte mijloace, după cum s-a spus: Dragostea nu cade niciodată (| Cor. 
13: 8). Doar că acest lucru nu este de folos pentru toți; pentru unii, şi sunt 
mulți, sunt mai de folos măsurile aspre, căci altfel se lenevesc, se dedau 
slăbănogirii şi se pierd. 

Nu numai ţie ţi se pare că nu eşti la locul tău, dar şi lui N. i se pare 
că nu este la locul ei. Ea ar dori să fie la linişte, în singurătate, dar Pronia 
lui Dumnezeu a rânduit să fie egumenă şi să se îngrijească de orânduirea 
celorlalte surori. Una este judecata omenească şi alta este judecata lui 
Dumnezeu. (Cuviosul Ambrozie, 23, Partea 1, p. 30) 


Cei ce acaparează pe nedrept puterea regală sau orice altă putere, 
după cuvântul Sfântului loan Gură de Aur, se tem să apară înaintea 
supuşilor în chip simplu şi smerit şi se străduiesc prin toate mijloacele 
să-şi menţină puterea printr-o purtare autoritară, mândră şi crudă, 
temându-se ca nu cumva să piardă stăpânirea. lar cei ce dobândesc 
conducerea şi stăpânirea pe drept nu se tem deloc să se poarte cu supuşii 
în chip simplu, blând şi smerit, pentru că şi pe oamenii mari simplitatea 
şi smerenia nu numai că nu-i înjosesc, ci, dimpotrivă, îi înalță foarte mult. 
(Cuviosul Ambrozie, 23, Partea a II-a, p. 12) 


Dacă lucrarea răscumpărării neamului omenesc s-a săvârşit prin 
ascultarea până la moarte de Tatăl a Fiului lui Dumnezeu, Celui ce S-a 
întrupat, fiecare funcție încredințată nu este altceva decât ascultare față 
de Dumnezeu, pentru că toate felurile de conducere sunt împărțite de 
Duhul Sfânt, după cum mărturiseşte Apostolul (1 Cor. 12: 28). (Cuviosul 
Ambrozie, 23, Partea a II-a, p. 13) 

Bătrânii de demult au spus că ispitele nu merg prin pădure, ci se 
țin după oameni. Totuşi, nu trebuie să ne descurajăm şi să ne întristăm 
peste măsură. Domnul are puterea să ducă la bun sfârşit şi lucrarea 
noastră, aşa cum l-a dus la bun sfârşit pe proorocul şi regele David 
când s-a ridicat împotriva lui fiul lui natural. Să-i urmăm Sfântului 
David în smerenie, nu numai în cea lăuntrică, ci şi în cea dinafară. El 
nu a respins învinuirile nedrepte şi mustrările făcute de Şimei până la 
blestem şi pentru aceasta Domnul i-a dat înapoi şi mila Sa şi împărăția. 
Să nu ne îndreptățim şi noi numai după simțirea omenească, ci să ne 
judecăm după cuvântul lui Dumnezeu. Sfântul Isaac Sirul spune că 
îndreptăţirea de sine nu este arătată în legea evanghelică. Şi Apostolul 
scrie: Nici un trup să nu se laude înaintea lui Dumnezeu (1 Cor. 1: 29). Dacă 
zicem că păcat nu avem, ne amăgim pe noi înşine şi adevărul nu este întru noi 
(| loan 1: 8). Să presupunem că în faptele noastre au existat intenţii bune 
cu privire la ocârmuirea sufletelor încredințate nouă. Dar nicidecum 
nu putem spune cu convingere că întotdeauna am procedat aşa cum a 
trebuit şi cum a cerut nevoia trupească şi sufletească a aproapelui nostru. 
Domnul spune în Evanghelie: Milă voiesc iar nu jertfă (Matei 12: 7) şi ne-a 
poruncit să-i iertăm pe cei ce greşesc față de noi până la de şaptezeci de 
ori câte şapte. Însă noi, din pricina neputinței omeneşti, uneori suntem 
încăpăţânați şi stăruim în intenţiile sau dispozițiile noastre; şi cred că 
această încăpățânare nu a fost şi nu este întotdeauna potrivită şi în cea 
mai mare parte ne pricinuieşte necazuri atât nouă, cât şi celorlalți. Dacă tu 
eşti întru totul corectă, eu te fericesc, pentru că, deşi multe sunt necazurile 
drepţilor, totuşi spre mângâiere se spune că din toate acelea îi va izbăvi pe ei 
Domnul (Psalm 33: 18). Dar cuvântul Scripturii mă obligă să mă îndoiesc 
de acest lucru: „Nimeni nu este curat înaintea lui Dumnezeu, chiar şi de 
O singură zi de ar fi viaţa lui” (cf. lov 14: 4-5). De aceea este mai corect să 
ne smerim înaintea lui Dumnezeu şi a oamenilor şi trebuie să ne rugăm 
cu umilință Domnului celui Atotbun ca El Însuşi, cu judecăţile pe care 
le ştie, să ne ocârmuiască şi să ducă neorânduielile la bun sfârşit. Şi, mai 
presus de aceasta, nu trebuie să uităm că avem un vrăjmaş cumplit, care 
prin toate mijloacele se străduieşte să-i încurce pe oameni prin propriile 
lor neputinţe. Să nu uităm cum a procedat Domnul când iudeii cei răi au 
adus-o înaintea Lui pe femeia păcătoasă. Însă diavolii sunt mai răi decât 
oamenii aceia. ludeii s-au ruşinat, fiind mustrați, şi au plecat unul câte 
unul. Dar, despre demoni, Sfinții Părinţi scriu că ei nu se ruşinează şi, 
chiar dacă sunt alungaţi şi respinşi, iarăşi se întorc. 

Toate acestea ţi le scriu, dorind să te înduplec să ai milă față de cei 
ce greşesc şi vei primi şi tu milă de la Domnul. S-a spus: „Cel ce miluieşte 

va fi miluit”. Şi zice cuvântul Domnului prin proorocul: Dacă tu vei deosebi 
lucrul de preț de cel fără de preţ, veifi ca gura Mea (ler. 15: 19). lar 
dacă surorile, la rândul lor, vor fi neînduplecate şi nesupuse, vor secera 
ceea ce vor semăna. Tu, însă, poți primi răsplata ta de la Domnul pentru 
osteneala ta, şi pentru suferința grea, şi pentru grija sinceră față de ele, 
dacă toate acestea vei încerca să le faci întru Domnul. (Cuviosul Ambrozie, 
23, Partea a II-a, pp. 106-107) 


Într-o scrisoare îmi scrii că eşti foarte mulțumită de faptul că ai 
renunțat la funcția de casieră, iar în altă scrisoare îmi scrii că te nelinişteşte 
foarte mult şi te chinuie până la epuizare gândul că, renunțând la funcția 
de casieră, ai greşit cumplit înaintea Stăpânului celui Bun şi Milostiv. 
Nu e limpede contradicţia în scrisorile şi în cuvintele tale? Nu reiese 
din acestea că una mi-ai scris şi alta ai gândit? În cuvinte erai liniştită, 
dar în realitate erai neliniştită, pentru că pierdusei cinstea de casieră şi 
importanța care ţi se dădea în mănăstire. Dar cine îşi doreşte şi caută 
cinste, acela va primi numai necinste şi amărăciune. Totuşi, sentimentul 
acesta este foarte fin şi se poate ascunde şi de noi înşine şi se descoperă 
numai prin contradicția care se exprimă astfel: nu vreau, dar sufăr şi 
mă întreb dacă nu cumva am greşit cumplit renunțând la funcția de 
casieră. Dacă Sfântul Grigorie Teologul şi Sfântul Tihon de Zadonsk 
nu au greşit renunțând la catedrele de episcopi, nouă, celor mai mici, 
nicidecum nu ni se poate socoti păcat faptul că am renunţat la funcție 
în mjilocul neorânduielii şi răzmeriţei, când ne ameninţa primejdia de a 
ajunge la închisoare... Totuşi, sfârşitul nu este aici; adevăratul sfârşit va fi 
la Înfricoşata Judecată a lui Dumnezeu, când va trebui să se dea socoteală 
înaintea lui Dumnezeu pentru acele suflete pe care egumenii trebuie să 
le păstorească, să le conducă şi să le mântuiască. Dacă Dumnezeu ar voi 
să te aducă şi pe tine în această arenă, nu ar trebui să uiţi cuvintele spuse 
despre răspunderea pe care o ai față de ceilalți. Dar deocamdată trebuie 
să te îngrijeşti de mântuirea propriului tău suflet. (Cuviosul Ambrozie, 23, 
Partea a II-a, pp. 107-108) 


Funcţia de egumenă te chinuie şi te împovărează şi adeseori îţi 
vine în gând să scapi de povara aceasta. Acelaşi lucru îl simte şi tot aşa 
gândeşte şi părintele nostru S. Dar şi lui şi ție vă spun că acest gând fățarnic 
este foarte vătămător pentru amândoi. El nu numai că nu vă uşurează, 
dar mai mult vă măreşte povara egumeniei, slăbănogindu-vă duhul şi 
paralizându-vă parcă mâinile. Este bine şi folositor să vă osteniţi pentru 
aproapele, chiar dacă după aceea s-ar întâmpla să fiți înlăturată după 

voia atotbunei şi atotînțeleptei Pronii a lui Dumnezeu. Cel mai priceput 
dintre egumenii mănăstirilor, Cuviosul Avva Dorotei, descriind pricinile 
liniştirii sufleteşti, principala pricină a exprimat-o aşa: voiesc, dacă va fi 
voia lui Dumnezeu. (Cuviosul Ambrozie, 23, Partea a II-a, p. 110) 


Stareţii spun: de aproapele depind viața şi moartea, adică numai 
prin aproapele viața noastră poate fi adevărată şi putem moşteni viața cea 
fericită şi veşnică, dar, dacă relațiile noastre cu aproapele sunt incorecte 
şi potrivnice, înțelept ar fi să evităm moartea sufletească, iar apoi şi pe 
cea de-a doua, pe cea veşnică, de care să ne izbăvească Domnul pe toţi cei 
ce ne silim spre împlinirea dumnezeieştilor şi de viață făcătoarelor Lui 
porunci şi pe toți care, chiar dacă şchiopătăm din pricina neputințelor, 
totuşi căutăm marea Lui milă prin pocăință şi smerenie. Apostolul loan 
scrie: Cine iubeşte pe Dumnezeu să iubească şi pe fratele său (1 loan 4: 21), 
iar Apostolul Pavel spune: Datori suntem noi cei tari să purtăm slăbiciunile 
celor neputincioşi şi să nu căutăm plăcerea noastră (Rom. 15: 1) şi, chiar de va 
cădea un om în vreo greşeală, voi cei duhovniceşti îndreptați-l pe unul ca acesta 
cu duhul blândeții, luând seama la tine însuți, ca să nu cazi şi tu în ispită 
(Gal. 6: 1). (Cuviosul Ambrozie, 23, Partea a II-a, p. 129) 


Ce să facem? Chiar dacă egumenului nu îi este uşor să fie bolnav, 
datorită greutăților pe care le întâmplină în cadrul ocârmuirii, totuşi 
Domnul ştie mai bine decât noi ce ne este mai de folos. El toate cu 
înțelepciune le-a făcut şi le face. Domnul le-a îngăduit celor mai mari 
Apostoli, unuia lepădarea, iar celuilalt râvna nechibzuită pentru prigoană, 
ca după aceea ei să fie îngăduitori cu cei neputincioşi în duh. Aga, cred, 
îngăduie Domnul şi acum boala pentru persoanele de la conducere, 
ca să fie îngăduitoare cu supuşii care sunt neputincioşi şi bolnăvicioşi. 
Căci conducătorii sănătoşi la trup nu-i cred deseori pe supuşii lor atunci 
când ei le explică vreo neputinţă trupească sau vreo boală. Nu degeaba 
grăieşte Sfântul David în psalmi: Trecut-am prin foc şi prin apă şi ne-ai scos 
la odihnă (Psalm 65: 12). În afară de împrejurările muceniceşti cunoscute, 
şi boala trupească deseori arde ca focul trupul cel bolnav şi varsă ca apa 
sudoarea lui. 

Dar şi mai greu îi este celui bolnav atunci când boala lui trupească 
provine nu numai din cauze trupeşti, ci şi din suferințe lăuntrice, iar în 
acest caz, bolnavul are parte de un chin dublu. Dar Sfântul David, care a 
fost încercat de toate durerile, a strigat către Domnul: Doamne, când s-au 
înmulțit durerile mele în inima mea, mângâierile Tale au veselit sufletul meu 
(Psalm 93: 19). Şi Apostolul Pavel scrie: Pe cine îl iubeşte Domnul îl ceartă, 

şi biciuieşte pe tot fiul pe care îl primeşte (Evr. 12: 6). Şi, mai mult, după ce 
a primit multe răni trupeşti, care i-au fost provocate pe nedrept, sfântul 
apostol a scris: Chiar dacă omul nostru cel din afară se trece, cel dinăuntru însă 
se înnoieşte din zi în zi (Il Cor. 4: 16). (Cuviosul Ambrozie, 23, Partea a II-a, 
pp. 142-143) 


Chiar dacă egumenii nu au timp să citească scrierile Sfinților 
Părinţi, totuşi trebuie să le citească, printre picături rezervându-şi puțin 
timp. Lectura aceasta ne poate întări sufleteşte şi poate împăca dispoziția 
noastră lăuntrică, tulburată de împrejurările neplăcute ce le întâmpinăm. 
(Cuviosul Ambrozie, 23, Partea a Il-a, pp. 190-191) 


Am citit că o persoană mai mare se poartă rău cu tine, că situția ta 
este foarte grea, dar nu ştiu cum să te ajut, decât numai să-ţi dau sfatul 
Sfântului Marcu Ascetul, care în legea sa duhovnicească, în capitolul 12, 
spune aşa: „Nu râvni la lucruri care sunt greu de rezolvat prin discuții, 
căci legea duhovnicească porunceşte să lucrezi cu răbdare, rugăciune şi 
nădejde”. În împrejurări complicate este greu a spune ceva precis, ci spun 
numai: nicidecum riu trebuie să te grăbeşti, ci să te îngrădeşti cu smerenia 
şi cu răbdarea, după cum porunceşte Însuşi Domnul: Prin răbdarea voastră 
veți dobândi sufletele voastre (Luca 21: 19) şi cel ce va răbda până în sfârşit, 
acela se va mântui (Matei 10: 22). În faptele tale, mai ales în cele serioase 
şi importante, este nevoie de prudenţă, multă prudenţă, îmbinată cu 
rugăciunea sârguincioasă către Dumnezeu şi Preasfânta Născătoare de 
Dumnezeu, către Sfântul Nicolae, Marea Muceniţă Varvara şi Sfântul 
Mucenic Foca. O asemenea rugăciune poate întări duhul tău şi îţi poate 
da vigoare şi bărbăţie. (Cuviosul Ambrozie, 23, Partea a II-a, p. 191) 


Potrivit cu alcătuirea ta sufletească şi cu starea duhovnicească, ţi- 
am scris că egumenia primită de bunăvoie poate împiedica starea ta de 
linişte şi strădania de a menţine rugăciunea neîncetată. De asemenea, ți 
s-a spus şi în vedenie să nu te laşi atrasă de deşartele griji pământeşti. 
Dar tu în scrisoarea ta, pur şi simplu, ai spus că şefia împiedică lucrarea 
mântuirii, de vreme ce singură ştii că o mulțime de ocârmuitori au 
dobândit nu numai mântuirea, dar şi slava lui Dumnezeu. Şi ţi-am scris 
că, dacă cineva se apucă de nevoinţa rugăciunii, Pronia lui Dumnezeu 
orânduieşte să devină egumen ca să nu cadă în cumplita înşelare a 
vrăjmaşului. Îndreptează-ți greşeala şi pe viitor să înţelegi ce se spune 
cuiva în particular şi ce se spune tuturor, în general. De asemenea, una 
este ceea ce se face după voia lui Dumnezeu şi cu totul alta este ceea ce se 

face prin alegerea propriei noastre voințe. (Cuviosul Ambrozie, 23, Partea 
a III-a, p. 50) 


Ţi se tot spune despre egumenie, dar gândeşte-te că aceasta se 
poate întâmpla numai din două motive, fie din voia deosebită a lui 
Dumnezeu, fie pentru că nu te orânduieşti corect şi nu ţii drept calea 
rugăciunii, după cum scrie smeritul Nichita Stithatul în Filocalie. Şi, 

otrivit cu starea ta duhovnicească, ți-ar fi mai de folos viaţa în tăcere... 
Insă atotbuna Pronie a lui Dumnezeu ştie mai bine decât noi ce ne este 
de folos, şi ceea ce ne este de folos ne şi orânduieşte. (Cuviosul Ambrozie, 
23, Partea a III-a, p. 62) 


Eu întotdeauna le sfătuiesc pe egumene să se înfățişeze înaintea 
persoanelor duhovniceşti împreună cu o maică mai în vârstă, modestă, 
care să nu relateze discuţiile dintre ocârmuitori. (Cuviosul Ambrozie, 23, 
Partea a III-a, p. 64) 


Printre altele, să mai înveți că egumena nu trebuie să creadă orice 
zvon şi, mai ales, pe acele persoane în care observă invidie, gelozie, rea 
voință sau samavolnicie. Mai întâi de toate, egumena trebuie să aibă 
intenția curată de a lucra în toate după Dumnezeu şi să se roage cu 
osârdie Domnului şi Împărătesei Cereşti să o înveţe şi să o ajute să facă 
aceasta. De asemenea, trebuie să țină minte şi să nu uite că în mănăstire 
vin nu numai persoane nepricepute, dar şi neputincioase şi cu obiceiurile 
dinainte, pentru îndreptarea cărora şi intră în mănăstire. Egumena 
trebuie să cântărească toate acestea şi să le cunoască, şi să le țină minte, şi, 
punându-se de acord cu ele, să lucreze cum trebuie. (Cuviosul Ambrozie, 
23, Partea a III-a, p. 64) 


Pe pământ sunt foarte puţini oameni fără patimi şi acolo unde 
lucrează patimile omeneşti, îndeosebi în conducători, este imposibil să 
vezi ordine adevărată. Totuşi, când conducătorii sunt cât se poate decorecți 
şi lucrează după Dumnezeu, atunci şi în supuşii lor, chiar dacă aceştia 
au patimi, poate exista ordine, ca împlinire a cuvintelor Psalmistului: Cu 
zăbală şi cu frâu fălcile lor voi strânge ca să nu se apropie de tine (Psalm 31: 
10). Şi, unde se lucrează după Dumnezeu, acolo şi Dumnezeu trimite 
ajutorul Său. (Cuviosul Ambrozie, 23, Partea a III-a, pp. 64-65) 


Imi scrii că vei avea multe persoane mai în vârstă. Oricare ar fi 
acele persoane, egumena este mai presus de toate. Să dai cinstea cuvenită 

cui trebuie, dar să ceri şi rânduiala cuvenită şi să nu laşi din mâini frâiele 
conducerii, aşa cum tu însăți mi-ai scris mai înainte, ca fără ştirea şi 
fără binecuvântarea egumenei nimic să nu se facă. Se înțelege, mai întâi 
trebuie să întrebi despre fiecare lucru, cum se făcea şi se face el acolo şi 
pe cele bune să le sprijini, iar pe cele rele să le schimbi, dacă tu înţelegi 
mai bine. În practică, totul îţi va fi mai clar. (Cuviosul Ambrozie, 23, Partea 
a III-a, p. 65) 


Îmi spui că relaţiile tale cu maica egumenă s-au schimbat puţin şi 
că ceea ce ai îndurat ai îndurat pentru dreptate. Pe viitor să fii mai iscusită: 
când îţi va cere părerea, să-i răspunzi aşa: „Despre aceasta nu ştiu ce să 
spun”. Sau, dacă vreodată îţi vei exprima părerea cu privire la ceva, nu 
va trebui s-o spui foarte categoric, ci să ţi-o exprimi cu dreaptă socoteală 
şi să zici că gândeşti cam aşa, dar nu ştii sigur. (Cuviosul Ambrozie, 23, 
Partea a III-a, pp. 101-102) 

Să adopți mai mult un ton moderat, aşa este mai sigur. Am primit 
scrisoarea ta, în care îmi descrii lupta cu gândurile care te chinuie. Tu te 
osteneşti mai mult decât toți, iar ceilalți nu vor să preţuiască acest lucru 
şi maica egumenă, care îmi scrie la rândul ei, este gata să te liniştească 
şi te compătimeşte pentru lupta ta, dar nu îi poate obliga pe ceilalți să 
preţuiască ostenelile tale şi treburile ce le faci pentru mănăstire. 

Îți propun două mijloace pentru liniştirea ta. 

Maica N., din pricina bolii ei, nicidecum nu s-ar fi învoit să 
primească egumenia, dar s-a hotărât s-o primească numai pentru a te 
scoate pe tine din situația grea în care te aflai în mănăstirea N., după cum 
tu însăți mi-ai explicat. Să ţii minte acest lucru şi să nu-l uiţi. Dacă îţi vei 
aminti acest lucru, vei avea mai puţine pretenţii de la egumenă atunci 
când ea, potrivit cu funcția şi îndatoririle ei, va ridica tonul, deoarece 
este imposibil ca egumena să tacă tot timpul. lar măicuța casieră trebuie 
uneori în prezenţa altora să tacă, până în momentul când i se pun maicii 
egumene întrebări despre anumite lucruri, chiar dacă după aceea lucrurile 
acelea va trebui să le termine măicuţa casieră. 

Aşa cere rânduiala duhovnicească. 

Între patru ochi poți vorbi orice cu maica egumenă, dar în prezența 
altora trebuie să-i aduci la cunoştinţă cu băgare de seamă părerea ta, ca 
să nu-i sminteşti pe străini, care pot spune că măicuţa casieră se ține mai 
presus decât egumena. 

Exemplul lui Bismarck ar trebui să te liniştească în lupta ta. 
Bismarck era doar cancelar, dar avea importanță mai mare decât 

împăratul nu numai în Prusia, dar şi în toată Europa, şi, atât timp cât 
a fost cumpătat şi şi-a cunoscut limitele, a continuat să aibă această 
importanţă, dar, când Bismarck a început să emită pretenţii nechibzuite, 
importanţa lui şi-a pierdut puterea. Dacă omul nu îşi prețuieşte singur 
ostenelile sale, atunci i le prețuieşte nu numai Dumnezeu, i le preţuiesc şi 
oamenii; în caz contrar, contrariul i se şi întâmplă. Mai bine să te osteneşti 
totdeauna pentru Dumnezeu şi pentru slava lui Dumnezeu, nu pentru 
slava ta. Slava pământească este de scurtă durată şi grabnic trecătoare, 
iar slava de la Dumnezeu este veşnică şi fără de sfârşit. Pe cea din urmă 
trebuie s-o căutăm, ca să nu ne ostenim în zadar şi fără de folos. (Cuviosul 
Ambrozie, 23, Partea a III-a, pp. 87-88) 


Nerecunoştinţa 


Dacă faci un bine, trebuie să-l faci numai pentru Dumnezeu. De 
aceea, nerecunoştinței oamenilor nici nu trebuie să-i dai vreo atenţie. 
Răsplată să aştepţi nu aici, ci de la Domnul în ceruri, iar dacă o vei aştepta 
aici, în zadar vei răbda lipsurile. (Cuviosul Ambrozie, 1, Partea a II-a, p. 13) 


Necredinţa 


Hulă împotriva Duhului Sfânt, care nu se iartă şi duce la pieire, 
sunt necredința îndârjită şi negarea existenței lui Dumnezeu, care nu 
țin cont de minunile săvârşite aievea, de mulțimea faptelor ce dovedesc 
incontestabil existența lui Dumnezeu. Negarea îndârjită şi necredința 
sunt hulă împotriva Duhului lui Dumnezeu, care nu se iartă nici în veacul 
acesta, nici în cel viitor, şi omul care moare fără să se căiască pentru 
necredința sa piere. (Cuviosul Varsanufie, 3, p. 62, din 15.06.1909) 


Necredincioşii 
Relaţie bună în viață putem avea şi cu cei necredincioşi, numai în 
rugăciune nu trebuie să ne unim cu ei şi nici discuții despre religie nu 


trebuie să purtăm, ca nu cumva în timpul discuţiei să fie hulit numele lui 
Dumnezeu. (Cuviosul Nectarie, 18, p. 513) 

Defectele 


Mi-aţi mai scris despre neînțelegerile preoților, despre invidia 
surorilor şi despre defăimările aduse împotriva sfinției voastre. În 
general, la toate acestea vă spun: străduiţi-vă să nu puneţi la inimă toate 
aceste lucruri, ci amintiţi-vă că toți oamenii au defecte, după cuvântul 
Psalmistului: Toţi s-au abătut, împreună netrebnici s-au făcut; nu este cel ce 
face bunătate, nu este până la unul (Psalm 13: 3). De aceea oamenii înţelepţi 
privesc cu indiferență defectele celorlalți. Răposatul nostru egumen, 
părintele arhimandrit Moise, în asemenea cazuri spunea: „Da, aceasta e 
ceva omenesc”. lar răposatul mitropolit Filaret al Moscovei, unui egumen 
care se plângea de călugării săi zicând că unul nu este bun, altul este 
altfel, i-a răspuns: „Păi, alege-ți nişte îngeri”. Aşadar, să nu vă tulburați, 
măicuţă, din pricina defectelor omeneşti, iar dacă se întâmplă ceva, să 
răbdați cu smerenie, zicând în sinea sfinției voastre: „După păcatele 
mele încă este puțin ceea ce mi se întâmplă”. Şi să vă rugați: „Doamne 
lisuse Hristoase, Fiul lui Dumnezeu, miluieşte-ne pe noi, păcătoşii”. Dar 
nicidecum să nu osândiţi nici preoții, nici surorile, căci toți sunt oameni. 
(Cuviosul Iosif, 63) 


Este bine să ascundem defectele aproapelui atunci când putem face 
aceasta şi când acest lucru nu pricinuieşte nici un rău, iar dacă defectele 
aproapelui încep să iasă singure la iveală, atunci este mai bine să urmăm 
dreptatea, lăsându-ne în voia lui Dumnezeu. (Cuviosul Iosif, 64) 


Bolile 


Să ne rugăm lui Dumnezeu pentru frații suferinzi ca să-i vindece 
EI, căci există boli pe care numai El le poate vindeca, iar în afară de El 
nici omul, nici îngerii nu vindecă. Totuşi, nu trebuie să renunțăm nici la 
mijloacele pentru vindecarea bolnavului, ci cu ajutorul lui Dumnezeu să 
folosim cu chibzuinţă toate măsurile, aşa cum Însuşi Domnul ne învaţă. 
(Cuviosul Moise, 304) 


Nerăutatea 


Îmi ceri să te învăţ „nerăutatea desăvârşită”. Aleargă mai bine la 
Domnul. El Însuşi îi invită pe cei dornici de acest lucru: Veniţi la Mine 
toți cei osteniți şi împovăraţi şi învățați-vă de la Mine, că sunt blând şi smerit 
cu inima (Matei 11: 28-29). Strigă mai des: „Doamne lisuse Hristoase, 
Fiul lui Dumnezeu, miluieşte-mă pe mine, păcătoasa!” Şi El te va învăţa! 
(Cuviosul Anatolie, 7, p. 145) 


Nesinceritatea 


Nesinceritatea şi gândurile viclene sunt des întâlnite în oameni, 
de aceea nici nu sunt de mirare. Există şi la noi în sfânta mănăstire destul 
de mult. Unora ca aceştia le spun cu băgare de seamă textul psalmului: 
Nu râvni la cei ce viclenesc; că cei ce viclenesc de tot vor pieri; iar drepții vor 
moşteni pământul. (Cuviosul Moise, 287) 


Surorile neputincioase 


Am primit scrisoarea sfinției voastre din 3 septembrie, în care îmi 
scrieți că aţi făcut o greşeală - ați primit o soră. Ce să facem? Este cu 
neputinţă să nu greşim cât trăim. Mi-aţi scris că nu aţi fi vrut s-o primiți 
pe această soră. Vă fac observaţie cu privire la acest lucru şi vă spun că 
nu trebuie să negdijați simţirea lăuntrică. Dar acum ţineți-o, aşa cum o şi 
ţineţi, din scurt. Ar fi bine s-o încredinţați unei monahii severe, care să 
nu-i îngăduie să umble prin chilii şi, mai ales, în afara mănăstirii şi să 
nu primească pe nimeni la ea, mai ales persoane de parte bărbătească, 
să o îndemne după posibilitate să meargă la toate slujbele bisericeşti şi 
să-şi împlinească după putere ascultarea. Şi atunci veți vedea cum se va 
purta. (Cuviosul Iosif, 71) 


Mi-ai scris despre nedumerirea ta, că nu ştii cum să procedezi cu 
sora aceea care are obiceiul de a mânca pe ascuns. Încearcă s-o convingi, 
atât cât te va lumina Dumnezeu, şi rabdă neputinţa ei, iar cel mai 
important este să-ți explice întotdeauna neputința ei. Dumnezeu o poate 
ajuta să se lase de acest obicei. (Cuviosul Ilarion, 35) 

În a doua ta scrisoare mă întrebi dacă nu ar trebui să-ți îndrepți 
atenția spre neglijența şi nepăsarea ucenicelor de chilie ale egumenei. 
Lasă asta, nu te băga în treburile lor. (Cuviosul Ilarion, 26) 


Cu privire la surorile necuviincioase, despre care au ajuns la tine 
zvonuri adevărate, mai întâi trebuie să te informezi bine şi să afli faptele 
lor şi apoi i le poți aduce la cunoştinţă egumenei şi, aşa cum va voi ea, aşa 
va face, iar tu nu trebuie să te amesteci. (Cuviosul Ilarion, 26) 


Pe ucenicele de chilie trebuie să le reții de la obiceiurile dăunătoare 
şi să le vorbeşti despre răul pe care îl aduc ele. Şi nu te sfătuiesc să taci 
dacă vreuna dintre ele nu vrea să trăiască aşa - Dumnezeu va fi cu ea, dar 
nu trebuie să fii prea îngăduitoare cu neputinţele lor. (Cuviosul Ilarion, 54) 


Îmi parefoarterăupentru Olga,actuala purtătoare decorespondență 
a sfinției voastre. Credeţi că suferă de nebunie. Însă mie mi se pare că ea 
suferă, pur şi simplu, de o mare neîncredere, care este urmarea iubirii de 
sine şi a mândriei. Şi se ştie că mândria îi duce pe oameni şi la nebunie. 
Ar trebui ca ea să-şi conştientizeze neputinţa ei, neîncrederea, şi să nu 
se încreadă în sine, şi să nu urmărească faptele altora, să se căiască şi să 
se tânguiască înaintea lui Dumnezeu şi să se smerească. Îi este de folos 
să citească mai des învăţătura a 9-a a Cuviosului Avva Dorotei: „Despre 
faptul că nu trebuie să mințim”. (Cuviosul Iosif, 72) 


Neputinţa 


Văzându-ți neputinţele tale, poți judeca cu îngăduinţă şi 
neputinţele celorlalți. (Cuviosul Macarie, 24, Vol. 4, p. 109) 


Degeaba te descurajezi pentru faptul că nu mergi la biserică din 
pricina neputinței trupului tău. Pe lângă această neputinţă, străduieşte- 
te să-ți vindeci neputinţa sufletului care se vede în tine prin faptul că te 
descurajezi şi te tulburi, fiindcă nu mergi la biserică. (Cuviosul Macarie, 
24, Vol. 3, p. 125) 


Mă întrebi: atunci când sunt slăbită sufleteşte şi trupeşte, să mă 
odihnesc sau să mă silesc să lupt? Silirea de sine este necesară oricând, 
dar a sili peste măsură trupul neputincios nu aduce folos şi pentru aceasta 
trebuie să ai dreaptă socoteală, dar mai mult smerenie pentru slăbirea 
gândurilor. (Cuviosul Macarie, 24, Vol. 3, p. 280) 

De neputinţele trupeşti trebuie să ţii cont, dar, dacă te sileşti peste 
măsură, te poți istovi de tot, numai că trebuie să lupți împotriva lenii. 
(Cuviosul Macarie, 24, Vol. 5, p. 653) 


Nedreptatea 


Nedreptatea, oricum ar fi, mică sau mare, înaintea lui Dumnezeu 
tot nedreptate este; înspăimântându-se de acest lucru, proorocul David 
strigă către Domnul: Depărtează de la mine calea nedreptăţii şi cu legea Ta mă 
miluieşte (Psalm 118: 29), iar în privința gândurilor care vă consolează şi 
vă liniştesc, să ştiţi că sunt de la vrăjmaşul: prin ele doreşte să adoarmă 
conştiinţa voastră şi să vă determine să faceţi ceea ce este neplăcut lui 
Dumnezeu şi, în cele din urmă, să atrageți mânia lui Dumnezeu. 

Aşadar, făcând acest lucru, nu-l mai puteţi îndrepta prin nimic 
altceva decât numai prin pocăință din toată inima: să vă osândiți pe 
sine înaintea lui Dumnezeu şi să făgăduiţi ca pe viitor să vă îndreptați şi 
Domnul nostru lisus Hristos, Care a luat asupra Sa nenumăratele noastre 
păcate, văzând căinţa voastră, va primi acestea. (Cuviosul Lev, 215) 


Ura față de aproapele 


Te plângi că nu te poți uita la o soră. Izgoneşte diavolul acesta 
din inima ta făcându-i metanii până la pământ surorii tale şi roag-o să se 
roage pentru tine ca să fii mai smerită şi mai respectuoasă față de ea, iar 
dacă nu vei face aşa cum te sfătuiesc, tot timpul vei fi tulburată, pentru că 
duhul rău todeauna te va stăpâni dacă nu îl vei izgoni făcându-i metanii 
cu smerenie surorii tale. Plânge-te pe tine însăţi, smereşte-te şi Dumnezeu 
te va ajuta şi vei fi liniştită, altfel vei pieri. (Cuviosul Iosif, 11, p. 283) 


Oricui i se poate întâmpla orice! Dar nu este bine să pui totul la 
inimă şi să ţii duşmănie. Şi mai bine şi mai de folos îţi este să taci şi să te 
smereşti înaintea ei, căci ea este egumena ta. Foarte mult îmi doresc să se 
sălăşluiască iarăşi pacea în inima ta, pacea fără de care este cu neputinţă 
să dobândeşti mântuirea. lar sărbătoarea aceasta este sărbătoarea păcii, 
căci îngerii au cântat la Naşterea Mântuitorului: Slavă întru cei de sus lui 
Dumnezeu şi pe pământ pace (Luca 2: 14). Această pace I-au adus-o Lui în 
dar, ca unui nou-născut. 

Foarte rău ai făcut că nu te-ai împărtăşit cu Sfintele Taine după 
această ceartă. Astfel i-ai dat vrăjmaşului diavol prilejul să se bucure de 
tine. Ar fi foarte bine să asculți şi să te străduieşti să-ți împlineşti această 
datorie de Crăciun. (Cuviosul Iosif, 11, p. 274) 


Neplăcerile 


Mai suferiți pentru că v-a făcut neplăceri maica Viaceslava. În 
primul rând, trebuie să vă spun că este cu neputinţă să evităm întâmplările 
neplăcute în viața aceasta. Iar în al doilea rând, cei experimentați în 
viața duhovnicească spun că asemenea întâmplări chiar pot aduce folos 
sufletului. De exemplu: prin întâmplările neplăcute aflăm că suntem 
nerăbdători, iar dacă suntem nerăbdători, înseamnă că suntem iubitori de 
sine. lar cunoaşterea aceasta trebuie să ne îndemne la mustrarea de sine 
şi la pocăință, şi să-l cerem în rugăciune Domnului să ne miluiască. Fără 
întâmplările neplăcute, omul întotdeauna este aplecat spre îngâmfare. De 
aceea, să nu vă tulburați, măicuță, din pricina unor asemenea întâmplări. 
(Cuviosul Iosif, 86) 


Nepăsarea 


Dacă duhul evlaviei devine mai slab în dumneavoastră, nu este de 
mirare, pentru că vă aflați într-un cerc în care totul este potrivnic acestui 
duh şi vedeți, şi auziţi, şi la toate participaţi cu inima, şi cu voie, şi fără 
voie, lucru pentru care vă compătimesc sincer. Totuşi nu trebuie, frățioare, 
să nu vă sârguiţi deloc pentru suflet, ci duhul acesta să-l reaprindeţi fie 
prin lectură duhovnicească, fie prin rugăciune, cât de scurtă, fie prin 
amintirea veşniciei şi prin lucrarea poruncilor lui Hristos să vă hrăniţi 
şi să ajungeţi la bărbatul desăvârşit, la măsura vârstei deplinătății 
lui Hristos. Aduceţi-vă aminte de acel vameş din Evanghelie care îşi 
împlinea în chip rău şi ruşinos îndatorirea şi care, deşi ducea un mod de 
viaţă cu totul potrivnic voii lui Dumnezeu, totuşi nu înceta să meargă la 
templu. Şi odată s-a întâmplat astfel încât numai prin câteva cuvinte de 
pocăință I-a plăcut mult lui Dumnezeu şi a ieşit din templu mai îndreptat 
decât fariseul care împlinea cu râvnă toată legea. Drăguţule! Nu stinge 
duhul de tot şi nu slăbi din pricina nepăsării şi a îngrăşării trupului şi a 
împrăştierii minţii în închipuiri pătimaşe, ca să nu ai mai târziu soarta 
acelei slugi leneşe din Evanghelie, care a ascuns talantul harului primit 

la botez, care nicidecum nu trebuie să fie sărac şi neroditor în sufletul nici 
unui creştin. (Cuviosul Moise, 326) 


Mi-a părut sincer rău pentru nepăsarea ta, pentru că ai renunțat 
să mergi la biserică la slujba lui Dumnezeu şi nici în chilia ta nu-ți 
săvârşeşti pravila. Totuna este dacă ai lăsa uşile chiliei larg deschise, căci 
atunci camera sau chilia s-ar răci cu totul şi omul ar simți fiori de frig. 
La fel, dacă vei renunţa la slujba bisericească şi la rugăciunea din chilie, 
sufletul va simți răceală faţă de tot ce este bun şi se va umple de gânduri 
necurate, de care mi-e şi ruşine să vorbesc. Domnul să te miluiască şi să 
te izbăvească de această jalnică stare. (Cuviosul Antonie, 22, pp. 283-284) 


Nerăbdarea 


Nu ascultați gândul, care vă spune că nu vă veți mântui din 
pricina nerăbdării şi că sufletul dumneavoastră va pieri. Toate acestea 
sunt cursele unuia şi aceluiaşi vrăjmaş. El vă îndeamnă la nerăbdare, 
iar după aceea la deznădejde. Pentru nerăbdare să faceți pocăință, iar 
pentru deznădejde să aplicaţi leacul acesta - mila lui Dumnezeu. În 
timpul luptei vă ajută mult mustrarea de sine şi smerenia, de care trebuie 
să aveţi grijă, căci prin ele Dumnezeu vă mângâie în chip nevăzut şi cei 
ce luptă împotriva dumneavoastră nu vă vor mai putea sta împotrivă. 
(Cuviosul Macarie, 24, Vol. 6, p. 181) 


Primele două patimi [nerăbdarea şi îndărătnicia] sunt vrăjmaşi foarte 
periculoşi, căci ele sunt roadele vădite ale mândriei şi, dacă nu te vei înarma 
împotriva lor la începutul nevoinţelor tale, ele te vor lua în stăpânire şi îţi 
vor orbi ochii cei sufleteşti, astfel încât cu greu vei ajunge la bun sfârşit. Se 
poate spune chiar că mândria pe care o aveai înainte se va înmulți şi mai 
tare... Nerăbdarea şi îndărătnicia se înmulțesc mai tare deoarece vrem să 
facem voia noastră şi ni se pare că suntem înţelepţi, dar nu ne conştientizăm 
neputinţele şi nebunia. (Cuviosul Macarie, 24, Vol. 5, p. 49) 


„Rănile cumplite” pe care le primiţi în timpul ascultării vă sunt 
foarte folositoare. Însuşi Dumnezeu vi le trimite şi ca pedeapsă pentru 
păcate, şi spre încercarea răbdării şi a smereniei, dar vi se par de neîndurat, 
pentru că nu aveți mustrarea de sine, ci în locul ei aveți îndreptățirea 
de sine; când vom avea în minte făgăduinţele făcute, în care am spus 
„voi îndura totul”, atunci ne vom îndemna la răbdarea cu blândeţe şi la 
mulțumire. (Cuviosul Macarie, 24, Vol. 3, p. 145) 

Nerăbdarea noastră înaintea celor mai mari arată neputinţa şi lipsa 
noastră de smerenie, la care încă nu am ajuns şi de care suntem departe. 
(Cuviosul Lev, 161) 


Nesimţirea 


Dacă la un capăt al satului oamenii vor fi spânzurați pentru păcate, 
la celălalt capăt nu vor înceta să păcătuiască, zicând: nu vor ajunge prea 
curând la noi. (Cuviosul Ambrozie, 1, Partea 1, p. 103) 


Sărăcia duhovnicească 


După cum îmi scrieți, sărăcia duhovnicească nu o înţelegeţi deloc 
aşa cum trebuie; aceea pe care o înțelegeți dumneavoastră poate fi 
numită mai mult o sărăcie a virtuţilor, iar sărăcia duhovnicească constă 
în sentimentul smereniei: Inima înfrântă şi smerită Dumnezeu nu 0 va 
urgisi (Psalm 50: 18). Însuşi Domnul îi fericeşte pe cei săraci cu duhul; 
dumneavoastră încă nu aţi ajuns la ea şi nici eu nu îndrăznesc să spun 
despre mine că am atins-o; cel sărac cu duhul îşi vede numai sărăcia lui, 
dar nu se tulbură, ci prin smerenie dobândeşte ajutorul lui Dumnezeu şi 
se linişteşte. (Cuviosul Macarie, 24, Vol. 1, pp. 69-70) 


Noutăţile 


Nu vă băgațţi să judecaţi rânduielile sau neorânduielile care se ivesc, 
ci feriți-vă cât puteţi să nu intrați în asemenea discuţii. Dacă te laşi atras 
puțin, după aceea nu te mai desprinzi. (Cuviosul Macarie, 24, Vol. 4, p. 68) 


Mă întrebaţi despre treburile militare, însă eu aud foarte puțin despre 
acestea... Să luăm aminte la noi înşine: căci avem de dus o luptă cumplită şi 
neîmpăcată cu duhurile răutății şi trebuie să dobândim arma cea puternică 
împotriva lor - smerenia. (Cuviosul Macarie, 24, Vol. 4, p. 195) 


Duhovnicia 


Cultura ştiinţifică poate fi însuşită de toate popoarele, fără 
deosebire, însă cultura duhovnicească şi curăția sunt specifice numai 
creştinului... 

În mănăstire este mai uşor decât în lume a dobândi desăvârşirea 
morală... Atât în lume, cât şi în mănăstire, omul este frământat de patimi, 
însă în lume oamenii se dedau patimilor, dacă nu prin faptă, atunci prin 
cuvânt şi prin gând, dar în mănăstire se duce luptă împotriva influenţei 
patimilor, lucru pentru care se şi primeşte de la Domnul răsplată şi 
curățire morală... (Cuviosul Varsanufie, 5, p. 113, din 10.05.1909) 


Începutul înțelepciunii este frica de Domnul, din care se naşte 
păzirea poruncilor lui Dumnezeu, iar când frica de Dumnezeu nu 
există, duhovnicia este în mare decădere, aşa că în situaţia de faţă este 
mai înțelept să căutăm mijloace eficace pentru restaurarea duhovniciei. 
(Cuviosul Ambrozie, 23, Partea I, pp. 211-212) 


Nevoia 


Nu degeaba se tot repetă zicala: nevoia te învaţă! Nevoia te învaţă 
să mănânci colaci. Mi s-a întâmplat să aud de la un om cu experienţă 
că toate lucrurile omeneşti pe care le vedem le-a născocit ori nevoia, ori 
pofta. Ceea ce se face din nevoie este ori demn de încuviințare, ori, cel 
puțin, scuzabil, dar ceea ce se face din poftă nu întotdeauna este scuzabil, 
cu atât mai puțin demn de încuviinţare. (Cuviosul Ambrozie, 23, Partea a 
II-a, p. 180) 


Nevoile mănăstirii 


Nedumerirea ta cu privire la aprovizionarea mănăstirii cu alimente, 
mai ales că lucrurile s-au scumpit şi nu ai bani să cumperi făină, arpacaş, 
ulei şi lemne de foc, este prima ta încercare, noi aici avem tot timpul 
greutăți în acest sens, mai ales acum. Însă nevoia te învaţă să ceri bani 
cu împrumut de la oameni buni şi să-i dai înapoi la timp. Şi, mai mult, 
nevoia îţi arată cel mai înalt şi singurul mijloc de întreținere: să alergi cu 
credință şi nădejde la Împăratul, în rugăciune: „Ochii tuturor spre Tine 

nădăjduiesc, Doamne, şi Tu le dai lor hrană la bună vreme; deschizi Tu 
mâna Ta şi de bunăvoință saturi pe toți cei vii” (cf. Psalm 144: 15-16). 

lar cei ce-L caută pe Domnul nu se vor lipsi de tot binele. Să 
aşteptăm cu răbdare. Şi prin răbdarea voastră veți dobândi sufletele voastre 
(Luca 21: 19), a grăit Domnul nostru. Şi să nu te nelinişteşti întrebându- 
te ce vom mânca sau ce vom bea. Căci ştie Domnul toate câte vă trebuie. 
(Cuviosul Moise, 322) 


Făgăduinţțele 


Despre făgăduinţe nu mi s-a întâmplat să văd nimic în Scriptură. 
Că trebuie făcute cu binecuvântare, ştiu, dar există făgăduințe nesăbuite 
şi greu de îndeplinit. Pe acestea trebuie să le înfățişăm spre judecată 
părintelui duhovnic; el le poate schimba cu altele mai uşor de îndeplinit. 
(Cuviosul Macarie, 24, Vol. 1, p. 490) 


Cu privire la faptul că aţi făgăduit să ţineţi post numai cu pâine 
şi apă şi nu ați îndeplinit, vă sfătuiesc să nu vă tulburaţi, căci această 
făgăduință a dumneavoastră nu a fost chibzuită şi a fost mai presus de 
puterile dumneavoastră, iar Dumnezeu nu cere de la noi peste măsură. 
(Cuviosul Macarie, 24, Vol. 1, p. 259) 


Îmi scrii că datorită unei împrejurări ai făgăduit că în fiecare zi vei 
citi acatistul Sfintei Muceniţe Varvara, iar acum, pe lângă citirea celorlalte 
acatiste, nu mai ai timp pentru acesta. Cel puţin, citeşte în fiecare zi măcar 
câte trei icoase şi condace. Şi explică-i făgăduinţa ta maicii egumene N. 
Dacă nu poți împlini acest lucru cum se cuvine, atunci la fiecare spovedanie 
spune-i duhovnicului despre făgăduinţa ta şi despre faptul că nu o poți 
împlini corect. (Cuviosul Ambrozie, 23, Partea a III-a, pp. 125-126) 


Făgăduinţa neîmplinită este la fel ca pomul bun care nu are rod. 
(Cuviosul Ambrozie, 1, Partea a II-a, p. 46) 


Locaşul 


Mă bucur că D. este în ogradă, că nici un lup nu poate răpi oițele 
lui Hristos: doar îşi arată colții prin gard şi se întoarce în pădure. Iar 
tu eşti în biserica lui Dumnezeu! Cât de iubite sunt locaşurile Tale, 

Doamne al puterilor! Doreşte şi se sfârşeşte sufletul meu... Fericiţi sunt 
cei ce locuiesc în casa Ta. Că mai bună este o zi în curţile Tale decât mii.. 
Veselitu-m-am de cei ce mi-au zis mie: „În casa Domnului vom merge! 
Înconjurat-am şi am jertfit în cortul Lui jertfă de laudă... Câte mângâieri, 
câte bucurii are sufletul care locuieşte în casa Domnului! Iar D. se sufocă! 
Dar nu trebuie să iasă din ogradă! (Cuviosul Anatolie, 7, p. 244) 

Cum de nu vezi asupra ta mila lui Dumnezeu? Locaşul acela 
este unul din cele mai bune din Rusia, este un locaş apropiat de Optina, 
surorile sunt foarte bune, maica egumenă este preabună, nu există alta 
mai bună... Prostuţo, unde îţi este mintea? Chiar dacă din devotamentul 
tău față de mine ţi-ai dori să locuieşti mai aproape de Optina, nu ţi-ar fi 
de folos. (Cuviosul Anatolie, 7, p. 79) 


Mustrarea 


Dacă ai primi gândurile îndreptățirii de sine, mai mult ți s-ar ascunde 
mândria. Căci cel ce respinge mustrarea făcută pe drept sau pe nedrept se 
leapădă de mântuirea sa. Mai bine să te socoteşti vinovată, chiar dacă ai 
dreptate, decât să te îndreptăţeşti. (Cuviosul Macarie, 24, Vol. 3, p. 262) 


Trebuie s-o mustri aşa încât să nu cadă în deznădejde şi să fie 
singură. lar dacă nu ascultă, atunci s-o mustri în prezența martorilor. 
(Cuviosul Nicon, 8, p. 321) 


Tu zicică nu există nimeni care să te mustre pentru păcate, dar, oare, 
şi conştiinţa tace înaintea ta? Nu, străduieşte-te să-ți vezi neputinţele şi 
păcatele tale şi roag-o şi pe sora din chilie să nu te lase nemustrată; aceasta 
este calea pe care trebuie să mergeţi voi acum; totuşi, nu te întrista, se vor 
găsi oameni care să te mustre şi Dumnezeu va trimite spre încercarea ta, 
numai să primeşti totul cu mustrare de sine, nu cu îndreptățire de sine. 
(Cuviosul Macarie, 24, Vol. 3, p. 281) 


Formarea 


După părerea mea, pentru fiul dumneavoastră este de ajuns 
formarea aceasta: să fie un bun creştin, un om bun, un fiu educat, să-şi 
amintească de biserica lui Dumnezeu, să se roage lui Dumnezeu, să-i 

cinstească pe slujitorii Bisericii, pe păstori, să asculte învățăturile lor, să 
se ostenească în folosul aproapelui şi al său, să nu supere pe nimeni, să 
păzească trezvia, curăția, şi toate acestea să le împlinească cu smerenie. 
Aceasta este pentru el adevărata cultură... În B., fiul dumneavoastră nu 
va învăța adevărata cultură şi este foarte neînțelept acest lucru, căci îşi 
poate vătăma moralitatea; aşadar, nu vă sfătuiesc să-l trimiteţi acolo. 
(Cuviosul Macarie, 24, Vol. 1, pp. 395-396) 


Fata are încă mintea în formare, îi face rău să citească acele cărți 
lumeşti şi nici teatrul nu îi este de folos, căci pot intra patimile în ea; să 
nu pățească şi ea ceea ce au păţit atenienii - pâine şi spectacole —, căci este 
primejdios... 

Eu, în general, sunt împotriva înaltei formări culturale; rareori 
o femeie care are formare înaltă rămâne în buna credință. Cei cu 
formare înaltă rareori rămân credincioşi, chiar persoane ale Academiei 
Duhovniceşti. (Cuviosul Nicon, 6, pp. 241-242) 


Relaţia cu aproapele 


Mă întrebaţi pe mine, păcătosul, cum să vă purtați cu maica A. 
Atunci când ea se află într-o stare sufletească bună, îi puteți spune că, 
după învăţătura Cuviosului Avva Dorotei, numai pentru părerea de 
sine, cu toate faptele bune săvârşite, sufletul va ajunge sigur în chinurile 
iadului. Dar, dacă se află într-o dispoziție proastă, mai bine nu vă duceţi 
la ea, pentru că în momentul acela, în afară de obrăznicii, nimic nu veți 
auzi din partea ei. Şi mi se pare că deja v-am scris că trebuie să vă rugați 
mai cu osârdie pentru ea lui Dumnezeu: „Rânduieşte, Doamne, pentru 
roaba Ta (numele) ceea ce este de folos şi mântuitor, după voia Ta cea 
sfântă”. Deoarece, după învăţătura Sfântului loan Scărarul, pe cei mândri 
numai Dumnezeu cel Atotputernic îi poate vindeca. (Cuviosul Iosif, 77) 


Viaţa de obşte 


Primii creştini trăiau în armonie. În viaţa lor de obşte i se dădeau 
fiecăruia cele de trebuinţă; nu tuturor li se dădea la fel, ci fiecăruia ceea ce 
îi trebuia. În mănăstiri, problema aceasta este mai complexă. Nu trebuie 
să se provoace invidie şi, pe lângă aceasta, să se dea ceea ce este mai de 
folos sufletului. (Cuviosul Nicon, 8, pp. 323-324) 

Activitatea pe tărâm social 


Dorinţa de a vă osteni pentru binele omenirii este foarte nobilă, 
dar nu este la locul ei. Sfântul Prooroc David spune: mai întâi fereşte- 
te de rău, iar apoi fă bine (Psalm 33: 13). La oamenii din ziua de astăzi 
lucrurile sunt pe dos. Toţi vor, cu vorba, să se ostenească pentru binele 
aproapelui şi nu se îngrijesc deloc sau foarte puţin de faptul că ei înşişi 
trebuie să se ferească de rău şi apoi să se îngrijească de folosul aproapelui. 
Ingeniozitatea tinerei generații cu privire la înalta activitate în folosul 
întregii omeniri este asemenea cuiva care, fără să fi terminat şcoala 
generală, ar gândi că este cineva, că ar putea fi profesor la universitate. 
Dar, pe de altă parte, putem gândi că, dacă nu putem urni din loc toată 
omenirea, nu merită deloc să ne ostenim - aceasta este o altă extremă. 
Fiecare creştin este dator să se ostenească după puterile sale şi potrivit 
poziţiei sale în folosul celorlalți, dar toate acestea să fie făcute la vremea 
lor şi în ordine, aşa cum am spus mai sus, şi izbânda ostenelilor noastre 
s-o lăsăm în voia lui Dumnezeu. (Cuviosul Ambrozie, 23, Partea 1, p. 99) 


Îmbrăcămintea 


Cămara Ta, Mântuitorul meu, o văd împodobită şi îmbrăcăminte 
nu am ca să intru într-însa. Luminează haina sufletului meu, Dătătorule 
de lumină! 

Vezi? Haina noastră trebuie să fie lumină. Şi numai Dătătorul de 
lumină poate lumina întunericul nostru. Şi cămara este lumină - lumină 
negrăită, neînchipuită, lumină preadulce, bogată în iubire, desăvârşită. 
Cine a văzut-o măcar o dată în viață, acela nu o va uita niciodată. Iubirea 
pentru această lumină, pentru această cămară, pentru acest Dătător de 
lumină este atât de plăcută, atât de înfocată, nespusă şi fără de sfârşit, 
încât nici râurile, nici marea nu pot stinge acest foc al iubirii. (Cuviosul 
Anatolie, 7, p. 207) 


Fă mai des rugăciunea lui lisus şi smereşte-te. Rabdă. Şi să ştii că 
haina împărătească nu constă în rasă, ci ea este țesută din lumină. lar cu 
privire la haina dinafară, nu te frământa prea mult... Principalul, îți spun, 
este să-l ceri Mirelui acea haină împărătească. Adică să zici neîncetat 
rugăciunea: „Doamne lisuse Hristoase, Fiul lui Dumnezeu, pentru 
Născătoarea de Dumnezeu, miluieşte-mă!” (Cuviosul Anatolie, 7, p. 226) 

Optina 


Sfânta noastră mănăstire atrage la sine mulți pelerini şi deseori 
se aude cum că, dacă ai fost odată la Optina, tânjeşti într-acolo cu tot 
sufletul. Mănăstirea noastră nu are nici icoane făcătoare de minuni, nici 
moaşte proslăvite, însă tot pământul aici este cumva udat de sângele şi 
sudoarea sfinţilor stareţi şi pentru rugăciunile lor se coboară harul în 
sufletele credincioşilor. Nicăieri în alt loc nu este aşa. (Cuviosul Varsanufie, 
3, p. 122, din 12.04.1911) 


Nu te rupe de Optina. Eu cred că oricine vine la Optina pentru 
cea mai cumplită nevoie îşi găseşte alinare cu mila lui Dumnezeu şi 
pentru rugăciunile marilor noştri părinți Lev, Macarie, Ambrozie... Ei 
au format duhovniceşte foarte mulți credincioşi pentru Patria Cerească. 
Şi nu încetează nici acum să-i formeze şi să-i crească duhovniceşte, mai 
ales pe cei care vin la Optina să se închine la sfintele lor moaşte. (Cuviosul 
Iosif, 11, p. 275) 


Experienţa 


Vă întreb: poate preda o limbă străină cel care nu o ştie? Mare 
diferenţă este între oamenii care ştiu din experienţă şi cei care ştiu numai 
din auzite. Cine la ce rang este chemat, aşa să şi rămână. Experienţa este 
cel mai bun profesor. Căci este scris: Mulţi să fie cei ce trăiesc în pace cu tine, 
iar sfetnicii tăi să fie dintr-o mie unul (Sir. 6: 6). (Cuviosul Macarie, 24, Vol. 6, 
pp. 34-35) 


Prudenţa în vorbire 


Uneori şi un cuvânt spus întru simplitatea inimii este luat şi 
răstălmăcit şi de aceea trebuie să fim cu băgare de seamă în toate şi să nu 
dăm motive celor ce caută aşa ceva. Ce să facem? Toată viața noastră de 
aici este o luptă duhovnicească. (Cuviosul Macarie, 24, Vol. 5, pp. 653-654) 


În discuţiile cu ceilalţi, nimic nu ne împiedică să avem prudenţă în 
vorbire şi rugăciunea lui lisus o putem păstra, în acelaşi timp, în minte. 
(Cuviosul Ilarion, 47) 

Când vii în contact cu altă persoană, chiar şi atunci când îi dai 
ajutor, trebuie să fii cu băgare de seamă şi, apropiindu-te de ea, să te 
gândeşti că este ca şi cum te-ai apropia de Domnul Însuşi. (Cuviosul 
Ilarion, 49) 


Trăieşte deocamdată unde îţi este mai uşor şi unde nu întâmpini 
greutăți, aşteptând schimbarea în mai bine. Totuşi, să ştii că în orice loc poți 
face pe plac lui Dumnezeu prin împlinirea sfintelor şi de viaţă făcătoarelor 
Lui porunci, de aceea se şi spune uneori că nu locul îl mântuieşte pe om, 
deşi un loc bun oferă multe înlesniri pentru aceasta. Şi se mai spune aşa 
din pricină că peste tot este nevoie de prudenţă, păzire de sine şi silire 
spre bine. Adam şi Eva au fost în rai, dar din lipsa prudenţei şi a păzirii 
de sine şi acolo au călcat porunca. La aceasta, mai trebuie să adăugăm 
că orice om care are dreaptă credinţă, ca Lot, se păzeşte mai mult în acel 
loc în care există greutăți şi primejdii. Totuşi, cele spuse nu împiedică 
împlinirea dorinţei tale arzătoare, pe care să o aştepţi la vremea ei de la 
Pronia lui Dumnezeu. (Cuviosul Ambrozie, 23, Partea 1, pp. 179-180) 


Osândirea 


Prin curăția cugetului nostru îi putem vedea pe toți sfinți şi buni. 
Dar, dacă îi vedem răi, aceasta vine din alcătuirea noastră. (Cuviosul 
Macarie, 24, Vol. 4, p. 352) 


Când vă uitaţi la K., vi se înfăţişează înaintea ochilor patimile 
celorlalți. Dar cine poate cerceta mişcările lăuntrice ale inimii lor? Multe 
fapte care ni se par păcătoase, datorită bunei intenții, sunt primite de 
Dumnezeu ca fapte bune, iar altele, chiar dacă ni se prezintă ca virtuţi, 
datorită relei intenţii, sunt respinse de Dumnezeu. Să lăsăm faptele lor în 
judecata lui Dumnezeu, iar noi să ne îngrijim de noi înşine, ca nu cumva, 
prin judecarea aspră a celorlalți, să fim asemenea celui ce vede paiul din 
ochiul fratelui său, iar bârna din ochiul său nu o vede. Nu se poate să nu 
existe durere în inima lor pentru ceea ce este rău în faptele lor; de aceea, 
după cuvântul starețului: „Căderile celorlalți le vezi, dar pocăinţa lor nu 
o vezi”, vă pot zice şi dumneavoastră acelaşi lucru. (Cuviosul Macarie, 24, 
Vol. 5, p. 34) 

Când primeşti ajutor sau săvârşeşti ceva bun, să te fereşti de 
gândul care pe tine te laudă, iar pe ceilalți îi osândeşte. Aceasta este cursa 
vrăjmaşului, care te duce la îngâmfare şi înlătură toate roadele virtuții. 
(Cuviosul Macarie, 24, Vol. 2, p. 143) 


Te sfătuiesc să nu bănuieşti de rău pe nimeni; fiecare pentru 
stăpânul său stă sau cade (Rom. 14: 4). Şi nimeni nu va fi pedepsit sau 
răsplătit pentru faptele altuia: Căci fiecare îşi va purta sarcina sa (Gal. 6: 5). 
Sfinţii Părinţi ne învaţă să nu credem nici măcar ochilor noştri: căci, celui 
ce este încă robit de patimi şi nu s-a eliberat de ele, aceluia vrăjmaşul îi 
arată ceea ce voieşte el; să crezi numai acel gând care mărturiseşte numai 
binele despre aproapele. Şi cel mai bine ar fi dacă noi ne-am învăţa să 
vedem numai lipsurile noastre. Atunci am îndura mai puţine atacuri din 
partea vrăjmaşului, căci adevărate sunt cuvintele Domnului: Nu judecați, 
ca să nu fiți judecați (Matei 7: 1). (Cuviosul Macarie, 24, Vol. 6, pp. 139-140) 


Cel ce vede înaintea sa pe mortul său zăcând, plânge pentru el 
şi nu ia seama la alți morți. Acest exemplu îl spun pentru purtarea față 
de aproapele, ca să luăm aminte la neputinţele noastre şi să ne ferim să 
gândim despre sine: Nu sunt ca ceilalți oameni (Luca 18: 11). lar pentru 
aceasta, patimile nu numai că ne luptă mai tare, dar ne şi biruie, de aceea 
- să ne smerim. (Cuviosul Macarie, 24, Vol. 2, p. 290) 


Trebuie să fii atent la viaţa ta lăuntrică, astfel încât să nu observi 
ceea ce se întâmplă în jurul tău. Şi atunci nu vei osândi pe nimeni. 
(Cuviosul Ambrozie, 1, Partea a Il-a, pp. 13-14) 


Feriţi-vă şi de batjocură, şi de osândire; pentru greşelile şi 
fărădelegile aproapelui nu veţi da voi răspuns, dar pentru ale voastre va 
trebui să dați, mai ales pentru osândire. Cine nu are patimi şi neputințe 
sufleteşti şi cine nu este biruit de ele? Unul are unele, altul - altele, 
unele sunt mai mari, altele, mai mici, şi deseori vedem paiul din ochiul 
aproapelui, iar bârna din ochiul nostru nu o vedem. (Cuviosul Macarie, 
24, Vol. 4, pp. 76-77) 


Nu te încrede nici în gândul acela care, în vremea necazurilor 
ce vin peste tine, te învaţă să nu te învinuieşti pe tine, ci să-i socoteşti 
vinovaţi pe cei care ţi le pricinuiesc şi să zici că ei ascultă de vrăjmaşul 
ş.a.m.d. Acesta este tot un gând vrăjmaş, care se strecoară în taină şi te 
atrage prin îndreptățirea de sine la îngâmfare; mult mai de folos ar fi să 

fii surd şi mut în această privință, adică să te învinuieşti pe tine însuți, 
zicând că tu eşti cel care a dat prilejul să fie ocărât şi că eşti vrednic de 
ocară, pentru că eşti lipsit de răbdare, smerenie, îngăduinţă şi dragoste; 
astfel, cu ajutorul lui Dumnezeu, poţi răci sau stinge de tot vrajba, pe 
care o are față de tine fratele ce te-a supărat. Pe lângă acestea, trebuie să 
ne amintim că nimic nu se face fără îngăduinţa lui Dumnezeu, ci totul 
se întâmplă pentru păcatele noastre, spre învățare de minte şi smerenie. 
(Cuviosul Macarie, 24, Vol. 2, p. 141) 


După porunca bisericească şi predania apostolică, trebuie să-i 
respectați pe preoți, ca pe slujitorii altarului şi ai tainelor lui Dumnezeu; 
căci fără ei este cu neputinţă a vă mântui şi, după posibilitate, atât cât 
puteți, dați pentru nevoile lor, căci cei ce slujesc altarului au parte de la 
altar (1 Cor. 9: 13). lar a judeca greşelile lor nu este nicidecum treaba 
dumneavoastră; oaia nu-l judecă pe păstor, oricum ar fi el. A-l judeca pe 
preot înseamnă a-L judeca pe Hristos Însuşi; pe cât puteți, feriți-vă de 
acest lucru! (Cuviosul Macarie, 24, Vol. 1, p. 157) 


Nu-i osândiți pe ceilalți, căci numai acest lucru mijloceşte pentru noi 
toată osândirea înaintea lui Dumnezeu. (Cuviosul Macarie, 24, Vol. 5, p. 673) 


În fiecare zi aud cuvintele tale: „Vorbesc în deşert şi osândesc”. 
Şi ştim cât de grele sunt acestea, mai ales osândirea, dar tu tot nu te laşi 
de obiceiul tău. Şi, dacă pentru fiecare cuvânt deşert vom da răspuns 
înaintea lui Dumnezeu, despre osândire ce vom spune? (Cuviosul Macarie, 
24, Vol. 5, p. 272) 


Batjocura se naşte în tine... din mândrie fariseică; tu vezi paiul din 
ochiul aproapelui, iar ochiul tău este astupat de o bârnă. Poticnirile şi 
căderile tale te pot feri de acest diavol; citeşte la Sfântul loan Scărarul 
despre mândrie şi smerenie, despre neosândirea aproapelui şi tot despre 
ele la Avva Dorotei; atunci, poate, ți se va întipări în minte că pentru 
batjocorirea aproapelui suntem părăsiți de Dumnezeu şi cădem în aceleaşi 
patimi şi chiar în altele şi mai cumplite, ca să ne cunoaştem neputința şi 
să ne smerim. (Cuviosul Macarie, 24, Vol. 5, p. 632) 


Îţi maispuncâteva cuvinte despreosândire;câteste ea denelegiuită, 
aceasta o ştim toţi, dar, să ne înfrânăm de la ea, nu ne străduim şi, ca 
dintr-o binecuvântată pricină, deschidem gura şi osândim, dar, dacă ne- 
am deprinde cu tăierea voii noastre şi cu înfrânarea la vorbă, chiar dacă 

ne-am Sili cu durere spre acestea, atunci am deprinde obiceiul acesta, 
deoarece acum avem obiceiul neînfrânării în privința osândirii. (Cuviosul 
Macarie, 24, Vol. 4, p. 77) 


Nu trebuie să încurajați în societate vorbirea de rău şi osândirea 
aproapelui, nu trebuie să vă băgați în nici o rânduială care nu vă priveşte 
şi nici să îngăduiți, atât în casa voastră, cât şi în inima voastră, să 
pătrundă gunoiul neputinţelor şi greşelilor altora, ci să vă străduiți să-i 
vedeți pe toți ca pe nişte îngeri, chiar dacă cineva v-ar defăima pentru 
acest lucru; în cazul acesta, este mai bine să-l supăraţi pe om, decât pe 
Dumnezeu. Dacă veți proceda aşa, vă veţi izbăvi de multele urzeli, care 
vă pot încurca... Când judecaţi faptele altora, fiți dar înţelepţi ca şerpii şi 
nevinovaţi ca porumbeii (Matei 10: 16), iar pentru aceasta, să cereţi ajutor de 
la Domnul; să-i socotiți pe toți ca pe nişte îngeri, iar pe voi, ultimii dintre 
toți; la aceasta trebuie să vă siliți. (Cuviosul Macarie, 24, Vol. 4, pp. 82-83) 


Țineţi minte că dreptul Lot şi în mijlocul Sodomei şi-a păstrat 
dreptatea şi vrednicia sa. Aşa trebuie să gândim şi despre preasfinţitul 
nostru, că sfântul lui suflet nu era distras de gălăgia vorbitorilor în deşert, 
iar eu, chiar şi în liniştea biroului stând, la ce nu mă gândesc! Cei iscusiți 
trag foloase din orice, dar eu? Să nu grăiască gura mea. (Cuviosul Antonie, 
22, pp. 24-25) 


Cuprivirelaîntrebareavoastrădesprenerespectarearegulamentului 
bisericesc, veți găsi răspunsul în cartea vieții starețului moldovean Paisie, 
unde, la o astfel de întrebare, starețul a răspuns: „Taci, pentru Domnul, 
taci; cine te-a pus pe tine judecător?” (Cuviosul Antonie, 22, p. 84) 


O veche zicală spune: în mănăstire nu intri cu regulamentul tău, 
de aceea, pentru o lingură de untdelemn, nu trebuie să stingeți dragostea 
ce o aveți pentru părintele I. (Cuviosul Antonie, 22, p. 84) 


EI, diavolul, orbeşte ochii fraţilor nepricepuți față de virtuțile 
conducătorilor, astfel că nimic bun nu văd în ei, iar faţă de lipsurile şi 
greşelile lor îi luminează, astfel că nimic nu rămâne ascuns. De aceea, o, 
bună măicuţă, păzeşte-ți inima ta de tulburare şi de osândire, ca să nu se 
depărteze harul lui Dumnezeu de la tine. De ce să ne îngrijim de păcatele 
altora, când noi înşine ne aflăm în adâncul păcatului? Să ne rugăm de 
acum încolo şi să-l cerem lui Dumnezeu: Pune, Doamne, strajă gurii mele şi 
uşă de îngrădire, împrejurul buzelor mele. Să nu abați inima mea spre cuvinte 

nici focul ceresc pe potrivnicii stăpânirilor, ci prăpastia Iadului şi focul 
lui cel veşnic. Monabhii nu trebuie să se revolte; virtutea şi noblețea lor 
constă în smerenie, tăcere, blândețe, supunere şi răbdarea tuturor relelor 
şi nenorocirilor până la mormânt. Fereşte-te, pentru Dumnezeu, de toți 
aceia care se ridică împotriva stăpânirilor, chiar dacă ai vedea-o cu ochii 
tăi pe egumena ta greşind, şi nu o osândi, ci acoperă-te cu tăcerea şi 
Domnul va acoperi mulțimea păcatelor tale. Pace ţie. Ascultă sfatul meu, 
pe care ţi l-am dat după Dumnezeu. (Cuviosul Iosif, 11, p. 271) 


Teme-te, ca nu cumva să te afunzi în adâncul iadului. Străduieşte-te 
mai mult şi nu te vei afunda, oricât de multe ar fi păcatele tale. Iar dacă îi vei 
osândi pe ceilalți, şi încă pe cei mai mari, atunci şi fără păcatele lor vei merge 
în fundul iadului. Nu o osândi pe egumenă; acesta este cel mai rău lucru. 
Orice ar face ea, oricum ar proceda, singură va da răspuns pentru toate, iar 
îndatorirea ta este să asculți necondiționat de ea. Tocmai pentru aceasta vin 
toate relele asupra celor ce osândesc. (Cuviosul Iosif, 11, pp. 271-272) 


Să ştii că, înaintea lui Dumnezeu, păcătosul care se căieşte este 
mai iubit decât dreptul care se mândreşte. De aceea, fereşte-te a osândi! 
(Cuviosul Anatolie, 7, p. 161) 


Îndată ce-ţi vine în minte osândirea, îndreaptă-te cu atenţie către 
Domnul, zicând: „Doamne, dă-mi să-mi văd greşelile mele şi să nu 
osândesc pe fratele meu”. (Cuviosul Nectarie, 13, p. 79) 


Este bine că te străduieşti să nu-l osândeşti pe aproapele şi să nu 
te mândreşti: dacă vei lua aminte la tine, Domnul cu timpul te va ajuta şi 
vei dobândi mântuirea veşnică. (Cuviosul Anatolie, 7, p. 163) 


Ceri să nu-i osândeşti pe ceilalți. Într-adevăr, nu există ceva mai 
uşor pentru mântuire decât această virtute. Nu ai nevoie nici de osteneli, 
nici de post, nici de jertfe. nici de ofrande. Pur şi simplu: nu judecaţi şi 
nu veţi fi judecați. Îl rog pe Domnul ca El să-ţi dăruiască această virtute. 
(Cu toate că nici eu nu o am.) (Cuviosul Anatolie, 7, p. 114) 


Pe nimeni nu trebuie să osândim, nici chiar pe cel mai deznădăjduit 
păcătos. (Cuviosul Nicon, 8, p. 305) 


Niciodată să nu osândiți pe nimeni. Pe fiecare om, oricine ar fi el, să-l 
întâmpinați cu inimă bună, în nădejdea de a găsi în el numai ce este bun, 
văzând înaintea voastră chipul lui Dumnezeu. (Cuviosul Nicon, 8, p. 333) 

Râvna ta nu este rațională; lasă-i pe ceilalți! Uneori ți se pare ceva 
numai la suprafaţă, dar sufletul fiecărui om este adânc, de aceea Domnul 
ne-a interzis de două ori nu numai să osândim, dar şi să judecăm. 
(Cuviosul Ambrozie, 1, Partea a II-a, p. 10) 


lar ele, surorile, poate că au în ele ascuns ceva bun, care le poate 
răscumpăra toate celelalte lipsuri şi pe care tu nu-l vezi. Ai mare înclinaţie 
spre jertfă, însă Domnul a spus: Milă voiesc, iar nu jertfă (Matei 9: 13). lar mila 
aceasta este cam puţină în tine, de aceea şi îi judeci pe toți fără indulgență; 
vezi numai partea rea a omului şi nu te uiţi la cea bună, iar jertfele tale le 
vezi şi te mândreşti cu ele. (Cuviosul Ambrozie, 1, Partea a II-a, p. 15) 


Îndată ce vei osândi pe cineva, să zici: Făţarnice, scoate întâi bârna 
din ochiul tău (Matei 7: 5). Bârna din ochi este mândria. Fariseul avea 
toate virtuțile, dar era mândru, iar vameşul a avut smerenie şi a fost mai 
bun. (Cuviosul Ambrozie, 1, Partea a II-a, p. 72) 


Peste tot este nevoie şi de smerenie, şi de răbdare, şi de neosândirea 
celorlalți. Numai prin aceste mijloace duhovniceşti se dobândeşte liniştea 
sufletească, în măsura în care tindem spre smerenie, îndelungă răbdare şi 
neosândirea celorlalți. Dacă cei ce şi-au permis sau şi-au însuşit dreptul 
de a-L judeca pe Însuşi Domnul au găsit defecte şi nedreptăți tocmai 
în EI, izvorul întregului adevăr, numindu-L amăgitor, samarinean şi 
chiar mai rău (Matei 27: 63; loan 8: 48), atunci ce concluzii vor trage cu 
privire la oamenii obişnuiţi?! Cel mai bine şi mai mântuitor pentru noi 
este să urmăm porunca Apostolului, care spune: De aceea, nu judecați ceva 
înainte de vreme, până ce nu va veni Domnul, Care va lumina cele ascunse 
ale întunericului şi va vădi sfaturile inimilor. Şi atunci fiecare va avea de la 
Dumnezeu lauda (| Cor. 4: 5). (Cuviosul Ambrozie, 23, Partea I, pp. 36-37) 


Pace multă au cei ce iubesc legea Ta şi nu se smintesc (Psalm 118: 165). 
Dacă ceva sau cineva ne sminteşte sau ne tulbură, se vede clar că nu 
ne raportăm întru totul corect la legea poruncilor lui Dumnezeu, dintre 
care cea mai importantă poruncă este să nu judecăm şi să nu osândim 
e nimeni. Căci fiecare din faptele sale se va slăvi sau se va ruşina la 
nfricoşata Judecată a lui Dumnezeu. Nouă nu ne este dat dreptul de 
a-i judeca pe ceilalți şi foarte adesea judecăm greşit. Şi încă din Vechiul 
Testament ni s-a poruncit să luăm aminte numai la noi şi la mântuirea 
noastră şi la îndreptarea propriului nostru suflet. De acestea trebuie să 
ne îngrijim cel mai mult. (Cuviosul Ambrozie, 23, Partea 1, p. 37) 

Te influențează în rău cuvintele tăioase ale unor persoane care, 
după părerea ta, ar trebui să vorbească altfel. Sfântul loan Scărarul scrie 
că Domnul în chip proniator lasă uneori şi în oamenii duhovniceşti 
anumite lipsuri, ca prin acestea să-i ducă la smerenie. (Cuviosul Ambrozie, 
23, Partea I, p. 56) 


Dacă oamenilor sfinți proorocul David le porunceşte, zicând: 
Temeţi-vă de Domnul toți sfinții Lui (Psalm 33: 10), cu atât mai mult le 
trebuie şi le este de folos oamenilor păcătoşi şi neîndreptați să aibă 
întotdeauna frică de Dumnezeu, temându-se să nu încalce poruncile lui 
Dumnezeu şi, mai întâi de toate, pe cele cu privire la judecare şi osândire, 
care transformă viața creştinului în fățărnicie, după cum se spune în 
Evanghelie: Fățarnice, scoate întâi bârna din ochiul tău (Matei 7: 5). Deşi ni 
se pare că facem acest lucru din râvnă, totuşi râvna aceasta se numeşte 
râvnă nesocotită şi nebună. Nu fără motiv obiectează Apostolul, zicând: 
Cine eşti tu, ca să judeci pe sluga altuia? Pentru stăpânul său stă sau cade. 
Dar va sta, căci Domnul are putere ca să-l facă să stea (Rom. 14: 4). Cu atât 
mai mult nu este potrivită judecarea lucrurilor mediocre, de exemplu, 
a clădirilor, dacă sunt mici sau mari. Mai târziu se va vedea că ele sunt 
foarte bune, chiar dacă acum ni se par nelalocul lor. (Cuviosul Ambrozie, 
23, Partea I, pp. 62-63) 


Nu te băga să analizezi faptele oamenilor, nu judeca şi nu spune: 
de ce este aşa, pentru ce se întâmplă asta? Mai bine zi în sinea ta: „Ce 
treabă am eu cu ei? Nu eu va trebui să răspund pentru ei la Înfricoşata 
Judecată a lui Dumnezeu”. Depărtează-ţi prin toate mijloacele gândul 
tău de la judecarea faptelor oamenilor şi roagă-te cu osârdie Domnului 
ca EI să te ajute în acest lucru, pentru că, fără ajutorul lui Dumnezeu, 
nimic bun nu putem face, după cum Însuşi Domnul a spus: Fără Mine nu 
puteți face nimic (loan 15: 5). De bănuială fereşte-te ca de foc, pentru că 
vrăjmaşul neamului omenesc prin aceasta îi prinde pe oameni în cursa 
lui, prin faptul că se străduieşte să înfățişeze totul în chip denaturat - 
albul să fie negru şi negrul să fie alb, aşa cum a procedat cu protopărinții 
noştri Adam şi Eva în rai. (Cuviosul Ambrozie, 23, Partea 1, p. 89) 


Mulţi cad în păcatul osândirii din obişnuinţă, alții din pomenirea 
răului, alții din invidie şi ură, iar cea mai mare parte cădem în acest păcat 
din înfumurare şi trufie; neținând cont de marea noastră netrebnicie şi 
păcătoşenie, ni se pare că suntem mai buni decât mulți alții. Dacă dorim 
să ne îndreptăm şi să ne izbăvim de păcatul osândirii, trebuie prin toate 

mijloacele să ne silim să ne smerim înaintea lui Dumnezeu şi a oamenilor 
şi pentru aceasta să cerem ajutorul lui Dumnezeu. (Cuviosul Ambrozie, 23, 
Partea a II-a, p. 45) 


Dau aceste metanii cu scopulcacel cele primeşte să-şi conştientizeze 
lipsurile şi neputinţele sale şi să-şi vadă păcatele sale, şi nicidecum să nu- 
şi îngăduie să ia seama la neputinţele şi lipsurile celorlalți, cu atât mai 
puţin ale celor mai mari, şi prin toate mijloacele să se ferească să judece 
sau să umilească pe cineva, ci faptele şi greşelile celorlalți să le lase în 
Pronia şi judecata lui Dumnezeu şi în voia proprie a fiecăruia. Întrucât 
nu ceilalți vor da răspuns pentru păcatele şi greşelile noastre înaintea lui 
Dumnezeu, nici de la noi nu va cere Dumnezeu răspuns pentru lipsurile 
şi neputinţele lor, chiar dacă ei sunt mai mari, dacă nu ne vom amesteca 
în treburile lor şi nu îi vom judeca, nici nu îi vom umili; în caz contrar, ne 
vom supune judecății lui Dumnezeu. Căci spune Domnul în Evanghelie: 
Cu măsura cu care măsuraţi, vi se va măsura (Matei 7: 2); şi mai mult: Nu 
judecați şi nu veți fi judecați; nu osândiți şi nu veți fi osândiți; iertați şi veți fi 
iertați (Luca 6: 37). (Cuviosul Ambrozie, 23, Partea a II-a, pp. 101-102) 


Însuşi Domnul spune în Sfânta Evanghelie: De vrei să intri în 
viață, păzeşte poruncile (Matei 19: 17). lar între porunci este una pe care 
o încălcăm foarte uşor, uitând că încălcarea ei transformă viața noastră 
în fățărnicie; porunca aceasta este - nu judecaţi şi nu osândiţi, precum 
Însuşi Domnul spune: Fățarnice, scoate întâi bârna din ochiul tău (Matei 7: 
5). (Cuviosul Ambrozie, 23, Partea a II-a, p. 178) 


Să înțelegem, după cuvântul lui Avva Dorotei, că celălalt are ascuns 
în el ceva bun, care înaintea lui Dumnezeu este mai prețios decât toată 
viața noastră. Omul poate vedea numai ceea ce este vizibil, însă Domnul 
vede însuşi adâncul inimii. Cuviosul Macarie Egipteanul, văzând un om 
greşind, a spus în sinea lui: „EI, chiar dacă a greşit, va şti să se pocăiască, 
dar tu, dacă greşeşti, nu vei şti să te pocăieşti . Şi prin această cugetare 
s-a pus pe sine mai jos decât cel ce a greşit. lată cum ştiau Sfinții Părinți 
din vechime să se smerească şi să se înfrâneze de la judecată şi osândire. 
(Cuviosul Ambrozie, 23, Partea a III-a, p. 51) 


Să nu ne grăbim să judecăm şi să osândim, pentru că oamenii pe 
care îi vedem nu întotdeauna sunt în interior aşa cum par a fi în exterior. 
Nu rareori omul începe să vorbească din obişnuita neputinţă omenească 
şi, înainte de a-şi termina vorba, începe să-şi dea seama că nu vorbeşte 

ceea ce trebuie şi, venind în chilie, se căieşte amarnic pentru cele spuse sau 
săvârşite. Cuviosul Marcu Ascetul scrie: „Din fapte, cuvinte şi gânduri 
rareori poate ieşi un drept, dar din pocăință ies mulți drepți”. (Cuviosul 
Ambrozie, 23, Partea a III-a, p. 55) 


Poruncă evanghelică avem: să nu ne grăbim să judecăm, nu este 
sănătos să judecăm şi nu este drept să osândim. (Cuviosul Ambrozie, 23, 
Partea a III-a, p. 54) 


Îmi scrii că îţi este greu să munceşti, chilia este umedă şi te doare 
capul. Tocmai pentru acestea ai putea fi numărată în rândul muceniţelor, 
iar pentru osândire, reproşuri şi cârtire poți pierde răsplata în viața de 
după moarte. (Cuviosul Iosif, 11, p. 270) 


Aşezarea mirenilor în apropierea mănăstirilor este un lucru nu 
numai nefolositor, dar deseori şi vătămător. Aflându-se în afara mănăstirii 
şi văzând greşelile celor ce se nevoiesc, în locul folosului duhovnicesc, ei 
se obişnuiesc numai să-i judece pe ceilalţi, iar pentru osândirea celorlalți 
nici ei înşişi nu vor scăpa de osândă dacă nu se îngrijesc să se pocăiască 
la timp. (Cuviosul Ambrozie, 23, Partea I, p. 91) 


Descoperirea gândurilor 


Descoperiți-vă mai des gândurile şi mişcările lăuntrice ale inimii; 
încetul cu încetul, rănile pe care le veți explica se vor vindeca cu harul 
Domnului nostru lisus Hristos. (Cuviosul Lev, 163) 


Îți exprimi mirarea pentru cât de mare este puterea ce se ascunde 
în mărturisirea gândurilor care te luptă. Să nu te miri de aceasta. Şi 
monahismul însuşi este o taină, iar descoperirea gândurilor față de 
părinții duhovnici — atât ale monahilor, cât şi ale celorlalte persoane 
— constituie partea esenţială a Tainei pocăinței. (Cuviosul Ambrozie, 23, 
Partea a III-a, p. 104) 


Mărturisirea a fost rânduită de Sfinții Părinţi ca să ne fie mai 
uşor să ne mântuim. Căci calea mântuirii, în general, este grea, dar cine 
voieşte să se mântuiască prin mărturisirea păcatelor sale şi prin sfatul 
celor mai mari, acela îşi uşurează mult această cale grea! Să dea Domnul 
să te mântuieşti! (Cuviosul Anatolie, 7, p. 200) 

Nu tejena să-i descoperi maicii toate gândurile aduse de vrăjmaşul, 
căci acest lucru îţi va fi spre vindecare. (Cuviosul Lev, 191) 


Trebuie să-i spui gândurile tale maicii egumene şi gândurile vor slăbi. 
De unde vin ele? Din mândrie. (Cuviosul Ambrozie, 1, Partea a II-a, p. 76) 


Să-ţi notezi gândurile în fiecare zi. lar când trebuie să mergi la 
maica egumenă (pentru mărturisirea lor), să le scrii la modul general, de 
exemplu, te-ai supărat ş.a.m.d. (Cuviosul Ambrozie, 1, Partea a II-a, p. 76) 


Stareţului trebuie să-i spui tot; să-i spui că osândeşti şi că îţi vin 
gânduri, dar nu trebuie să repeţi. Acesta este lucrul vrăjmaşului. Efrem 
Sirul îl numeşte lătrat diavolesc. Dacă starețul întreabă: ce gânduri? 
Atunci poți să-i spui. (Cuviosul Ambrozie, 1, Partea a II-a, p. 76). 


A merge la mărturisit este cel mai uşor şi mai mântuitor lucru. De 
aceea, să mergi şi să mărturiseşti tot. (Cuviosul Anatolie, 7, p. 110) 


Să nu relatezi faptele altora. (Cuviosul Ambrozie, 7, p. 110) 


Să spui păcatele tale şi cel mai mult să te învinuieşti pe tine, nu pe 
ceilalți. (Cuviosul Ambrozie, 1, Partea a II-a, p. 76) 


Batiuşka mi-a poruncit cu asprime să nu spun maicii egumene 
păcatele altora, ci să mă învinuiesc pe mine însămi. (Cuviosul Ambrozie, 
1, Partea a II-a, p. 76) 


Trebuie să spui: îmi vin gânduri de hulă şi de osândă împotriva 
sfinției voastre. (Dacă îți vin gânduri împotriva stareţei sau a starețului.) 
(Cuviosul Ambrozie, 1, Partea a II-a, p. 76) 


Trebuie să spui acele gânduri care te neliniştesc. Un gând poate că 
te atacă o zi întreagă şi nu se întâmplă nimic, iar altul dintr-odată te zgârie 
- şi pe acela trebuie să-l spui. (Cuviosul Ambrozie, 1, Partea a II-a, p. 76) 


A mărturisi gândurile este foarte folositor. Străduieşte-te să te 
mențţii pe această cale. (Cuviosul Anatolie, 7, p. 116) 


Mărturiseşte ce poți... Dacă nu izbuteşti, mustră-te şi osândeşte-te 
pe tine însăți. Domnul va primi şi acest lucru ca pe o faptă bună. (Cuviosul 
Anatolie, 7, p. 162) 

Eu nu silesc pe nimeni să meargă la maica egumenă. Sfătuiesc 
numai, pentru că am simţit pe pielea mea că mărturisirea gândurilor 
uşurează povara sufletească. lar pentru a dezrădăcina patimile să începi 
cu mustrarea de sine, cu vederea propriilor tale neputinţe (nu ale surorilor) 
şi să te socoteşti vrednică de necazuri. (Cuviosul Anatolie, 7, p. 200) 


Ostenelile noastre vor fi preţuite corect în ziua Judecăţii de obşte. 
Sileşte-te, surioară, căci a celor ce se silesc este Împărăția Cerească. 
Dintre gânduri trebuie să le mărturiseşti pe acelea care te sâcâie foarte 
des. (Cuviosul Anatolie, 7, p. 201) 


Îmi place foarte mult că înveţi să-ți mărturiseşti gândurile. Dacă 
şi pe viitor vei face aşa, de multe necazuri şi nenorociri vei scăpa. Mulţi 
oameni tocmai de aceea vin de la câteva sute de verste şi îşi cheltuie 
ultima copeică, îndură atâtea neplăceri, stau în frig, sau în hanuri, nu au 
ce mânca şi ce bea, toate acestea pentru ca să dobândească învăţătură şi 
uşurare. Citeşte la Avva Dorotei despre descoperirea gândurilor. Chiar 
şi cei mai mari stareți mergeau la părinți mai mari şi mai pricepuţi decât 
ei ca să se deprindă cu viața duhovnicească. Marele Antonie, fiind de 95 
de ani, mergea la Pavel Tebeul, care avea 115 ani. (Cuviosul Anatolie, 7, 
pp. 211-212) 


Iar tot ce este pe față, după cuvântul lui Dumnezeu, se descoperă prin 
lumină (Ef. 5: 13). Şi diavolul, ca o frunză în vânt, tremură când cineva se 
grăbeşte să-şi mărturisească gândurile sale păcătoase. Îmi scrii: „Gândul 
acesta l-am ascuns mult timp în mine şi nimic nu-mi era atât de greu 
de mărturisit ca acest gând”. Tocmai în aceasta constă meşteşugul şi 
viclenia diavolului, că ne sperie prin ceea ce ne este de folos. „Bine este 
a ne mărturisi Domnului”; „Mărturisiţi-vă Domnului, că este bun: că în 
veac este mila Lui” - spune Psalmistul. lar vrăjmaşul, prin aceasta, se 
străduieşte să deştepte în noi o frică, o ruşine falsă: spune numai şi ai 
căzut. Dar iată că nu ai căzut, căci eu te-am îndrăgit şi mai mult pentru 
sinceritatea ta. (Cuviosul Anatolie, 7, pp. 242-243) 


Dacă nu te vei mărturisi, nimic în lume nu te va ajuta! Şi - Doamne, 
fereşte - vine moartea! Moartea! (Cuviosul Anatolie, 7, p. 304) 


Să scrii ceea ce ai făcut. Principalul este să nu minţi şi să nu ascunzi, 
chiar dacă ai făcut ceva rău, căci şi eu sunt un om foarte păcătos. Aşadar, 
nu ai de cine să te ruşinezi. (Cuviosul Anatolie, 7, p. 76) 

A merge pentru mărturisirea gândurilor la maica egumenă este 
un lucru bun. Să-ţi ajute Domnul! Trebuie să ştii numai că diavolii îi 
urăsc foarte mult pe cei care fac acest lucru. (Cuviosul Anatolie, 7, p. 85) 


Tu, măicuţă, nu-ți descoperi gândurile. De aceea vrăjmaşul triumfă 
asupra ta. Şi toți suferim din această pricină. Gândeşte-te, G.! Eşti o fată 
aptă pentru monahism, numai nu asculta de vrăjmaşul, care doreşte 
să te piardă. Dar, dacă vei răbda, Domnul te va ajuta şi lupta va trece. 
Fără această luptă, nimeni nu se mântuieşte. Chiar şi sfinții au răbdat-o. 
(Cuviosul Anatolie, 7, p. 95) 


Surorii N. îi este ruşine chiar şi să-mi scrie despre gândurile ei. 
lată ce sfântă este! Dar cine nu se socoteşte pe sine sfânt, acela spune pur 
şi simplu ce a făcut. (Cuviosul Anatolie, 7, p. 113) 


Te miri că, îndată ce trimiţi spre mine, păcătosul, scrisoarea ta, 
înainte de a primi răspuns, simți pace şi bucurie în suflet. Acesta este 
meritul descoperirii gândurilor. Aşa scrie şi la cuviosul Avva Dorotei. 
(Cuviosul Iosif, 94) 


Eşti silită să le curățeşti pe celelalte surori şi să asculți gândurile 
lor şi, cu toate că, într-adevăr, nu este pe măsura ta acest lucru, totuşi 
cu bună nădejde să continui această strădanie ca ascultare şi, după 
învățătura Sfântului loan Scărarul, tu însăţi fiind cufundată în noroi, să 
le previi pe celelalte, ca să nu se înece şi ele în aceeaşi cloacă, şi, în acelaşi 
timp, explicându-le celorlalte cuvintele Sfinţilor Părinţi şi îndemnându-le 
la o viață curată, şi de cuvintele tale ruşinându-te, vei pune şi tu început 
pentru îndreptarea vieţii tale păcătoase. (Cuviosul Lev, 195) 


Să nu primeşti la descoperirea gândurilor monahii din alte părți, 
ci să le trimiți la maicile care le-au primit sub mantie. Bine ai făcut că ai 
refuzat rugămintea lui F. de a veni la tine să-şi mărturisească gândurile. Să 
faci aşa cum i-ai spus, să-i vorbeşti cu privire la ceea ce te va întreba, dar să 
te fereşti să o primeşti la descoperirea gândurilor. (Cuviosul Ilarion, 50) 


De ce ţi-e sufletul atât de trist şi împovărat atunci când surorile 
îşi mărturisesc gândurile? Deoarece eşti ca o cristelniță care, curățind 
păcatele altora, se murdăreşte pe ea; trebuie să-L rogi pe Dumnezeu, ca 
El să te ajute. (Cuviosul Ilarion, 48) 

Ai îndoială în cuget şi te întrebi de ce îți interzic să primeşti surorile la 
mărturisirea gândurilor fără binecuvântarea maicii egumene şi ce necazuri 
poți avea din această pricină. Maica poate bănui că tu le aduni la tine pe 
surori pentru că ai dorinţa de a deveni egumenă şi, în afară de aceasta, pot 
exista multe curse diavoleşti, dar, dacă ea este de acord, acestea nu mai 
există. Aşadar, dacă vreuna dintre surori îţi cere sfatul şi ştii să-i răspunzi, 
nu refuza să-i spui ceea ce îi este de trebuinţă. Însă trebuie să-i vorbeşti 
numai despre ceea ce te întreabă. (Cuviosul Ilarion, 49) 


De asemenea, în timpul împrăştierii este nevoie de osteneală şi silire 
de sine, şi de chemarea ajutorului lui Dumnezeu, dar, dacă se întâmplă 
să nu mai rezişti, degrabă să faci pocăință şi să nu te tulburi. Mă întrebi 
dacă la anumite întrebări îi poți cere lămuriri maicii egumene. Dacă nu 
există greutăți, poți întreba la nevoie. Dar, dacă vezi că anumite lucruri 
sunt greu de relatat maicii, atunci să răspunzi singură ceea ce îţi va pune 
Domnul în inimă. Roagă-te totdeauna Domnului să-ți lumineze cugetul, 
ca să spui ceea ce le este de folos celor ce te întreabă. Când surorile vin la 
tine pentru sfat, neapărat trebuie să închizi uşile şi să le trimiți de acolo 
pe ucenicele de chilie. Văzând acest lucru, cele ce vin la tine vor fi mai 
deschise, iar aceasta va fi spre folosul lor. A asculta discuţiile altora este 
chiar un păcat. (Cuviosul Iosif, 108) 


Descoperirea gândurilor în fața părinţilor şi maicilor duhovniceşti 
este o tradiţie veche şi are un mare folos. Trebuie să mărturiseşti tot ceea 
ce te tulbură; dacă un lucru îl mărturiseşti, iar altul îl tăinuieşti, nu vei 
avea nici un folos. Nu este nici un rău dacă îţi vor cunoaşte lipsurile şi 
greşelile tale, dar este un mare rău dacă te vor lăuda sau te vor socoti 
dreaptă. (Cuviosul Iosif, 11, p. 280) 


Descoperirea gândurilor este rânduită de Sfinţii Părinţi ca să nu 
se poată ascunde faţă de cei nepricepuţi cursele vrăjmaşului. (Cuviosul 
Macarie, 24, Vol. 5, p. 441) 


Pentru tine, totul este încă nou şi nu ştii cu ce să începi, ce să 
întrebi şi ce să-i destăinui maicii tale. Într-un timp scurt nu poți învăța 
nimic, dar, de-a lungul timpului, prin întâmplări şi experiențe, Domnul 
te va înţelepţi... Ținând cont, pe cât poţi, de posibilitatea şi alcătuirea 
ta sufletească, mărturiseşte-i nedumeririle tale, gândurile pătimaşe şi 
trufaşe, întâmplările triste, osândirile şi altele asemenea. Descoperirea 
gândurilor şi, de asemenea, pocăința vindecă neputințele noastre şi 

nimicesc gândurile rele... Cuvintele care ţi se vor spune cu privire la 
nedumeririle tale, să le primeşti cu credinţă şi tot cu credinţă trebuie să 
mergi la mărturisire. (Cuviosul Macarie, 24, Vol. 3, pp. 198-199) 


Eu de aceea ţi-am propus să mergi la descoperirea gândurilor sau să 
ceri sfat şi să nu te încrezi în rațiunea ta, ca să nu iei minciuna drept adevăr 
şi să nu te înşeli, iar dacă nu poți face acest lucru, atunci să te străduieşti 
singură să vezi ce te duce mai mult la smerenie şi îţi arată ticăloasa mândrie 
şi răul care vine din ea. (Cuviosul Macarie, 24, Vol. 4, p. 507) 


Dacă V. nu găseşte folos în descoperirea gândurilor, nu trebuie 
să o sileşti să facă acest lucru. Dacă nu vine cu credinţă şi de bunăvoie, 
ce folos poate avea? Când vine cu credinţă, îşi spune neputinţele şi se 
smereşte, iar Dumnezeu îi dă şi cuvânt de folos. Dar, dacă cineva vine 
cu îndoială şi nepăsare, ce folos poate avea de aici? (Cuviosul Macarie, 24, 
Vol. 5, p. 270) 


Dacă te-ai tulburat aşa de tare, tu eşti vinovată, pentru că nu-ți 
mărturiseşti gândurile la maica N., iar despre acest lucru ţi-am scris de 
multe ori şi îi repet şi acum: ruşinea ta vine din mândrie, că nu vrei 
să pari înaintea ei atât de neputincioasă şi să te smereşti, dar astfel îţi 
întețeşti singură lupta. (Cuviosul Macarie, 24, Vol. 5, p. 432) 


Îți voi spune câteva cuvinte referitoare la descoperirea gândurilor: 
nu trebuie să mărturiseşti numai ceea ce bei, mănânci şi că nu-ţi termini 
pravila, ci trebuie să spui cu smerenie şi osândire de sine principalele 
patimi cu care te lupți şi să primeşti cuvintele stareței ca fiind insuflate de 
Dumnezeu spre folosul tău. Iar principalele patimi sunt: mândria, iubirea 
de slavă, iubirea de plăceri, iubirea de argint, mânia, iuțimea, pomenirea 
răului, ura, lenea, slava deşartă, desfrâul, judecarea aspră a lipsurilor 
aproapelui, pedepsirea aspră a slujitorilor, gândurile întinate, mustrarea 
aproapelui şi celelalte asemenea; gândurile pătimaşe sau faptele rele 
trebuie să le spui cu smerenie, nu să le ascunzi; arătarea luminii, nu 
arătarea întunericului. Numai amintirea celor pe care trebuie să le spunem 
ne înfrânează de la păcate. (Cuviosul Macarie, 24, Vol. 6, p. 51) 


Trebuie să spovedim acele gânduri la care voinţa noastră participă 
şi consimte, din care pricină devine călcătoare a poruncilor lui Dumnezeu. 
Porunca a zecea ne arată clar acest lucru; toate poruncile ne interzic să facem 
rău, dar aceasta ne interzice şi să ne dorim acest lucru, însă gândurile acelea 

care doar ne atacă şi la care nu ne învoim, nu consimțim şi le respingem, 
nu trebuie să le mărturisim. (Cuviosul Macarie, 24, Vol. 6, p. 252) 


Descoperirea gândurilor este de folos atunci când este unită cu 
ascultarea - atunci aduce rodul smereniei, iar mărturisirea făcută cu 
cerințe, adică să fie aşa, după cum vrea fiecare, nu aduce nici un folos. 
(Cuviosul Macarie, 24, Vol. 5, p. 312) 


Ce rost are mărturisirea atunci când nu aduce liniştirea? Căci nu 
este nevoie numai de mărturisire, ci şi de ascultare pe lângă ea. Este 
nevoie să primeşti, după mărturisire, sfat şi nu trebuie să mai gândeşti 
singur, nici să te mai încrezi în rațiunea ta: de aici se naşte smerenia. 
(Cuviosul Macarie, 24, Vol. 5, pp. 281-282) 


Şi ascultarea şi mărturisirea au ca scop nimicirea mândriei şi 
înrădăcinarea smereniei; trebuie să te mărturiseşti de bunăvoie şi cu 
smerenie, dar pe tine te împiedică vrăjmaşul şi nu-ți dă voie să faci acest 
lucru. (Cuviosul Macarie, 24, Vol. 5, pp. 666-667) 


Crezi că îţi este de ajuns numai descoperirea gândurilor. Este 
puțin numai acest lucru. Dacă îţi descoperi rănile, îţi trebuie şi leacuri 
pentru ele: mustrare, dojană, ponegrire, batjocură şi alte neplăceri pentru 
iubirea de sine şi mândrie, a căror vindecare nici nu o vei avea, ci vei 
rămâne în înşelare, zicând că poți trăi numai cu descoperirea gândurilor. 
(Cuviosul Macarie, 24, Vol. 1, p. 437) 


Când simţi că te mânii, învinuieşte-te pe tine, nu pe ceilalți şi 
sileşte-te să-ți mărturiseşti gândurile, să spui ceea ce te tulbură, chiar 
dacă şi împotriva maicii N. ai gândit ceva; nu te teme, ci spune-i tot şi 
vei căpăta uşurare. Să ştii că vrăjmaşul este cel care te împiedică să faci 
acest lucru şi îți voieşte pieirea, căci după aceea te duce la deznădejde; 
rădăcina tuturor acestora este mândria, iar biruința asupra ei este 
smerenia. (Cuviosul Macarie, 24, Vol. 5, p. 463) 


lar mai târziu, dar neapărat după terminarea zilei, mărturisindu- 
vă unul altuia tulburările, ce le-aţi avut, să vă cereţi iertare şi să fiți 
împăcați, dar, dacă nu veţi face lucrul acesta, ci vă veţi tulbura din 
pricina gândurilor şi le veți ascunde, ele pot creşte şi pot aduce roade 
rele. (Cuviosul Macarie, 24, Vol. 4, p. 3) 

Spui că nu ştii ce să mărturiseşti, iar când ai ce mărturisi şi ajungi 
la stareță, uiţi tot. Ca să eviţi acest lucru, îndată ce vezi lupul venind ca 
să-ți prade şi să-ți păgubească sufletul prin tot felul de gânduri pătimaşe, 
să notezi, ca să nu mai uiţi, şi, când ajungi la stareță, să le spui. Şi să nu te 
tulburi la gândul că nu ai spus tot: aceasta este cursa vrăjmaşului, ca să 
te tulbure. (Cuviosul Macarie, 24, Vol. 5, pp. 664-665) 


Toată viața călugărului este o luptă cu gândurile, tocmai de aceea 
şi este nevoie de rugăciunea lui lisus. (Cuviosul Varsanufie, 5, p. 133, din 
24.11.1909) 


Gândurile să nu le spui nimănui, decât maicii egumene, altfel vei 
suporta... ruşinea. Nu te mai uita la bărbaţi, căci vei îndura o asemenea 
luptă, încât nici de viața monahicească nu te vei putea bucura. Şi aşa cârteşti 
uneori pentru că ai venit la mănăstire. Aceasta e o mare prostie. Sfântul 
Tihon de Zadonsk, când a murit, cel mai mult I-a mulțumit lui Dumnezeu 
pentru că l-a învrednicit de monahism. (Cuviosul Anatolie, 7, p. 91) 


Mărturisiţi toate gândurile voastre, mai ales pe cele care nu vă 
părăsesc mult timp. (Cuviosul Varsanufie, 5, p. 8, din 13.01.1908) 


Surorilor trebuie să le spui să mărturisească totul despre ele, altfel 
un lucru îl vor spune, iar altul îl vor ascunde şi nu vor dobândi folos nici 
din ceea ce vor spune. (Cuviosul Iosif, 109) 


Îmi spui că nu mai vrei să-mi scrii până când nu te vei deprinde 
să împlineşti cu fapta sfaturile mele. Dar cum să fiu de acord cu acest 
lucru? Viaţa duhovnicească are nevoie de mărturisirea gândurilor, după 
cum spun cuviosul Avva Dorotei şi ceilalți Sfinţi Părinţi. lar tu nu mai 
vrei să scrii despre tine, ceea ce înseamnă că nu mai vrei să-ți descoperi 
gândurile. Lucrarea ta nu constă în a fi dreaptă. Căci înaintea Domnului 
cine poate fi drept? Şi Domnul nu caută la noi nepăcătoşenia, ci caută la 
noi pocăinţa, cu conştientizarea propriei păcătoşenii şi cu mustrarea de 
sine. Aşadar, nu neglija descoperirea gândurilor, căci este un leac foarte 
important pentru molima păcatului. (Cuviosul Iosif, 107) 


Gândeşte-te la îndreptarea ta, care nu poate fi altfel decât prin 
mărturisirea desăvârşită, dar nu una să spui şi alta să ascunzi; aceasta 
înseamnă a acoperi rănile, nu a le vindeca; iar după mărturisire, să 
primeşti sfaturile cu credinţă şi cu smerenie şi să te străduieşti spre 
împlinirea lor. (Cuviosul Macarie, 24, Vol. 5, p. 476) 

Îmi scrii, N., că trăieşti rău şi nu îți mărturiseşti gândurile la stareță. 
Tocmai de aceea te şi împiedică vrăjmaşul, ca să te conduci după voiă lui 
cea rea. Şi de aceea te învăluie aşa de tare patimile şi eşti biruită de ele. 
(Cuviosul Macarie, 24, Vol. 3, pp. 71-72) 


Purtarea faţă de aproapele 


Cu toți oamenii cu care te vei întâlni pe calea vieţii, să te porţi aşa 
cum ţi-ai dori tu să se poarte ei cu tine. (Cuviosul Nicon, 8, p. 328) 


Mântuirea voastră şi pieirea voastră sunt în aproapele vostru. 
Mântuirea depinde de felul în care vă purtați cu aproapele vostru. Nu 
uitaţi să vedeți în aproapele vostru chipul lui Dumnezeu. (Cuviosul Nicon, 
8, pp. 334-335) 


Fără răbdare şi îngăduinţă față de aproapele, este cu neputinţă să 
trăieşti. (Cuviosul Nicon, 8, p. 376) 


Neîmpăcarea îi pierde pe oameni. (Cuviosul Nicon, 8, p. 375) 


Nu trebuie să dăm frâu liber simțămintelor noastre. Trebuie să 
ne silim să ne purtăm frumos şi cu cei care nu ne plac. (Cuviosul Nicon, 
8, p. 312) 


Dacă între noi apare vreo neînțelegere sau ni se pare că cineva ne 
face rău intenționat, trebuie îndată să ne lămurim unii cu alții şi atunci 
orice neînțelegere va dispărea. (Cuviosul Nicon, 6, p. 244) 


Întrebare: „Ei m-au vorbit de rău, iar acum se prefac. Cum să mă 
port? Să mă feresc de ei?” 

Răspuns: „Nu, căci va fi ca o răzbunare; tu poartă-te creştineşte şi, 
dacă poți, ajută-i”. (Cuviosul Nicon, 6, p. 273) 


Eu, deşi vă iubesc în duh, ca pe o fiică, totuşi ştiu şi că aveţi o fire 
aprigă şi vă sfătuiesc, pentru Domnul, să vă străduiţi să vă liniştiți şi să 
vă deprindeţi cu răbdarea şi să vă siliți să o respectați pe maica A. şi să-i 
daţi întâietate; Domnul cel Preamilosârd să vă răspundă întru smerenie, 
mai mult decât v-am scris eu, şi ştiţi şi singură că în orice ispită smerenia, 
mustrarea de sine şi răbdarea aduc biruința. (Cuviosul Lev, 188) 

Împotriva cuvintelor necuviincioase şi smintitoare, puteţi cu 
ajutorul Celui Preaînalt să răspundeți cu bărbăţie şi cu îndrăzneală, ca pe 
viitor ea să nu mai îndrăznească să le mai rostească. lar după plecarea ei, 
trebuie să vă rugaţi şi să-l cereți Domnului celui Preamilosârd să învețe 
şi să lumineze inima ei spre cunoaşterea adevăratei înțelepciuni şi pe 
sfinția voastră să vă ferească de toate atacurile vrăjmaşe şi să vă păzească 
de răutatea celor ce vă atacă. (Cuviosul Lev, 260) 


Când sunteți chemat în vizită, dacă vi se cere acest lucru neapărat, 
mergeţi cu pacea lui Dumnezeu, dar străduiţi-vă să vă întoarceți degrabă 
acasă. De asemenea, nici la nuntă să nu refuzați să mergeţi, numai că 
trebuie să fiți cu mare băgare de seamă, căci în acest caz veți fi statornic 
în faptele blândeţii şi ale înfrânării, fără să mustrați şi să osândiţi faptele 
celorlalți; dar, îndată ce vedeți că încep glumele necuviincioase, fără 
să aşteptaţi continuarea lor, cerându-vă scuze celor ce v-au invitat, 
întoarceţi-vă degrabă acasă. Şi să nu acceptaţi orice invitație la nuntă, 
ci mai mult să vă feriți şi să mergeţi numai la nunțile la care trebuie 
neapărat, adică la rudele apropiate sau la prietenii credincioşi întru 
Domnul. (Cuviosul Lev, 116) 


Îmi cereţi binecuvântare, pentru că nu ştiţi dacă trebuie să-i vorbiți 
fratelui sau să tăceți: cu siguranţă că nu sunteţi în stare să-l îndreptaţi, căci 
el are voinţă liberă şi ştie ce este bine şi ce este rău. Dar nu renunțaţi să-i 
daţi sfaturi prieteneşti cu privire la părăsirea faptelor necuviincioase, să 
vă rugaţi pentru el Domnului şi Preacuratei Născătoare de Dumnezeu şi 
să-i chemați în ajutor pe plăcuțţii lui Dumnezeu: ceea ce este cu neputinţă 
la oameni, la Dumnezeu este cu putință. Nu vă întristați din cauza 
acestor neplăceri, căci ele sunt vremelnice; şi fără voia lui Dumnezeu nu 
se întâmplă. (Cuviosul Lev, 226) 


Trebuie să-l judecăm pe om după caracterul lui. Tu ai un caracter 
mai puternic, iar ea are un caracter mai slab şi procedează după mintea 
ei, aşa cum poate. Doar şi tu, când îi mustri pe ceilalți, nu te porți la fel şi 
te fățărniceşti când celui slab îi vorbeşti mai tăios, iar celui mai puternic şi 
mai mare pe un ton mai moale. (Cuviosul Ambrozie, 1, Partea a II-a, p. 11) 


Când surorile se plângeau că sunt supărate, mustrate sau chiar 


ocărâte, batiuşka de obicei răspundea: „Buzele care binecuvântează nu 
cunosc ocara”. (Cuviosul Ambrozie, 1, Partea a II-a, p. 47) 

Când mergi într-o casă mirenească, îndată ce intri în ea, în prima 
cameră să te închini de trei ori, iar în altă cameră (dacă treci) te poți 
închina o singură dată. lar când te aşezi la masă, înaintea primului fel de 
mâncare să te închini numai o dată şi este de ajuns pentru toată masa. 
(Cuviosul Ambrozie, 1, Partea a Il-a, p. 71) 


Nu trebuie să te porți cu prea mare libertate față de mireni - îi 
sminteşti. (Cuviosul Ambrozie, 1, Partea a II-a, p. 71) 


Trebuie să fii respectuoasă cu toți. Fii blândă, dar nu mieroasă. Fă 
plecăciune şi mergi degrabă mai departe. (Cuviosul Ambrozie, 1, Partea a 
II-a, p. 73) 


Citeşte psalmul „Cel ce locuieşte în ajutorul Celui Preaînalt” şi 
mergi şi cere iertare celor cu care te-ai certat. (Cuviosul Ambrozie, 1, Partea 
a II-a, p. 74) 


Dacă cineva se supără pe tine, întreabă-l care este pricina. (Cuviosul 
Ambrozie, 1, Partea a II-a, p. 74) 


Dacă cineva este neliniştit (adică neîmpăcat cu tine, dar nu îţi 
spune acest lucru), poartă-te frumos cu el, ca şi cum nu ai observa acest 
lucru. (Cuviosul Ambrozie, 1, Partea a Il-a, p. 74) 

Dacă cugetul tău îţi va spune de ce nu i-ai spus acelui om, care 
te-a supărat asta şi asta, răspunde-i: acum este prea târziu să-i spun, am 
întârziat. (Cuviosul Ambrozie, 1, Partea a II-a, p. 74) 


Fii îngăduitoare cu ceilalți. (Cuviosul Ambrozie, 1, Partea a II-a, p. 74) 


Tu trăieşti în nepăsare, dar celorlalte le ceri cu asprime să facă 
totul. (Cuviosul Ambrozie, 1, Partea a II-a, p. 74) 


Taci înaintea tuturor şi toți te vor iubi. (Cuviosul Ambrozie, 1, Partea 
a Il-a, p. 74) 


Este mai bine să faci glume atunci când eşti agitată (neîmpăcată 
față de cineva). (Cuviosul Ambrozie, 1, Partea a II-a, p. 74) 

Poartă-te simplu şi totul va trece. Socoteşte-te mai rea decât N. 
Dacă vei lua seama la tine, vei vedea că, într-adevăr, eşti mai rea decât N. 
(Cuviosul Ambrozie, 1, Partea a Il-a, p. 74) 


Priveşte-i pe toți cât mai simplu. (Cuviosul Ambrozie, 1, Partea a 
II-a, p. 74) 


A trăi simplu înseamnă a nu osândi, a nu judeca pe nimeni. De 
exemplu, vine E. A trecut şi gata. Aceasta înseamnă să gândeşti simplu. 
Dar, dacă la vederea lui E., care trece, începi să gândeşti despre ea ceva 
rău: că este aşa, că are un caracter nu ştiu cum, înseamnă că nu gândeşti 
simplu. (Cuviosul Ambrozie, 1, Partea a Il-a, p. 74) 


Când eşti supărată pe N., fă de la 3 la 9 metanii cu rugăciunea: 
„Doamne, precum ştii Tu, ajută-i roabei Tale, N., şi, pentru rugăciunile 
ei, miluieşte-mă şi pe mine, blestemata”. Atunci când eşti neliniştită 
(neîmpăcată), să faci metanii, altminteri nu este nevoie. (Cuviosul 
Ambrozie, 1, Partea a II-a, p. 75) 


Mă întrebi cum trebuie să te porți față de oameni. Cugetul tău 
îți spune corect: să te porți întru simplitatea inimii. lar dacă cineva 
întrebuințează rău cuvintele tale, este clar că Dumnezeu voieşte să te 
pedepsească astfel pentru vreo vină de-a ta. Totuşi, ceea ce ţi se pare ţie 
că ai spus din simplitatea inimii, dar, în acelaşi timp şi din obişnuinţa de a 
vorbi mult, alții, potrivit cu alcătuirea lor, pot primi în sens rău, de aceea 
uneori trebuie să ai prudenţă în vorbire: dacă ştii că omul respectiv poate 
înțelege, te poți purta aşa. Nu toți au aceeaşi măsură. Fiţi dar înţelepţi ca 
şerpii şi nevinovaţi ca porumbeii (Matei 10: 16). Încercarea să-ţi fie profesor. 
(Cuviosul Macarie, 24, Vol. 3, p. 419) 


Purtarea față de frați 


Te sfătuiesc să ţii calea de mijloc (calea de aur) în purtarea pe care 
o ai atât față de cei mai mici, cât şi față de cei mai mari, străduindu-te 
să nu-ți impui punctul tău de vedere şi să-ți faci datoria cu chibzuinţă, 
Jăsându-te condus de frica de Dumnezeu şi de buna conştiinţă. (Cuviosul 
Ambrozie, 23, Partea 1, p. 189) 

Îmi scrii despre neputințele unor fraţi şi mă întrebi ce să faci. Ce 
putem face noi de unii singuri dacă nu ne va ajuta Domnul? Bine că îşi dau 
seama de neputinţele lor şi caută vindecare. Desigur, nu este uşor să se 
vindece, dar, cu ajutorul lui Dumnezeu şi cu bunăvoința noastră, totul este 
cu putință. Datoria ta este să-l compătimeşti pe cel bolnav, să-l sfătuieşti să 
se retragă şi, mai mult decât orice, să se smerească; poate că patima lui este 
îngăduită pentru îngâmfare. Fereşte-te de furtuna geloziei, după cuvântul 
Sfântului Isaac, şi vezi-ţi neputinţele tale; acum, însă, eşti acoperit de harul 
lui Dumnezeu. Noi umblăm prin mijlocul curselor, de care numai smerita 
cugetare poate scăpa. (Cuviosul Macarie, 24, Vol. 2, p. 311) 


Îmi scrii că îți pare rău şi îți vine greu când vezi că toți îl pun pe 
Domnul parcă pe ultimul plan. La aceasta îți voi spune: dacă părerea 
proorocului Ilie nu s-a adeverit când a strigat către Domnul: Au dărâmat 
jertfelnicele Tale şi pe proorocii Tăi i-au ucis cu sabia; numai eu singur am 
rămas, dar caută să ia şi sufletul meu! (III Regi 19: 14), şi Domnul i-a spus: Eu 
însă mi-am oprit dintre israeliți şapte mii de bărbaţi; genunchii tuturor acestora 
nu S-au plecat înaintea lui Baal şi buzele tuturor acestora nu l-au sărutat! (III 
Regi 19: 18), atunci părerea noastră se poate dovedi şi mai greşită. Şi 
Apostolul ne previne: Cel căruia i se pare că stă neclintit să ia seama să nu 
cadă (1 Cor. 10: 12). (Cuviosul Ambrozie, 23, Partea a III-a, pp. 55-56) 


Obişnuitele neputințe omeneşti: cei mai mici vorbesc despre cei mai 
mari, iar cei mai mari despre cei mai mici şi toți uităm sfatul apostolului 
sau, mai bine zis, porunca: Îmbrăcaţi-vă, dar, ca aleşi ai lui Dumnezeu, sfinți 
şi prea iubiți, cu milostivirile îndurării, cu bunătate, cu smerenie, cu blândețe, 
cu îndelungă-răbădare, îngăduindu-vă unii pe alții şi iertând unii altora, dacă are 
cineva vreo plângere împotriva cuiva; după cum şi Hristos v-a iertat vouă, aşa să 
iertați şi voi. lar peste toate acestea, îmbrăcați-vă întru dragoste, care este legătura 
desăvârşirii. Şi pacea lui Hristos, întru care ați fost chemați, ca să fiți un singur 
trup, Să stăpânească în inimile voastre; şi fiti mulțumitori (Col. 3: 12-15). Noi, 
însă, ponegrindu-ne unul pe altul, în nebunia noastră, pierdem această 
fericită pace. Iar în psalmi se spune că în pace este locaşul Lui, adică al lui 
Dumnezeu, şi Apostolul scrie: Cel ce rămâne în iubire rămâne în Dumnezeu 
(I loan 4: 16). Dragostea îndelung rabdă; dragostea este binevoitoare, dragostea 
nu pizmuieşte, nu se laudă, nu se trufeşte (adică nu umileşte pe nimeni), nu 
se poartă cu necuviință, nu caută ale sale, nu se aprinde de mânie, nu gândeşte 
răul, toate le suferă (adică acoperă neputinţele şi lipsurile tuturor), toate le 
crede, toate le nădăjduieşte, toate le rabdă. Dragostea nu cade niciodată (| Cor. 
13: 4-5, 7-8). (Cuviosul Ambrozie, 23, Partea a III-a, p. 80) 

Purtarea faţă de vrăjmaşi 


Oamenilor care ne fac rău nu trebuie să le stăm împotrivă, nici să ne 
luptăm cu ei, nu numai cu fapta sau cu cuvântul, dar nici măcar cu gândul. 
Altfel, diavolii ne vor birui. Pentru asemenea oameni trebuie să ne rugăm. 
Atunci Domnul ne va ajuta şi diavolii vor pleca... Monahul trebuie să se 
pregătească pentru moarte, de aceea trebuie întotdeauna să se gândească 
să întâmpine moartea fiind în pace cu toți. Mirenii nu ştiu acest lucru, de 
aceea nici nu dau importanţă duşmăniei. (Cuviosul Nicon, 8, p. 317) 


Cel dintâi şi cel mai de nădejde... mijloc pentru împăcarea cu cei 
ce ne asupresc şi ne prigonesc este să ne rugăm pentru ei, după porunca 
lui Hristos. (Cuviosul Lev, 223) 


Sora T.I., chiar dacă prin lucrarea diavolului celui urzitor de rele 
se aprinde de mânie asupra sfinției voastre, totuşi... cu gura lui David 
spunem în psalm: De s-ar rândui împotriva mea oştire, nu se va înfricoşa 
inima mea; de s-ar ridica împotriva mea război, eu în El nădăjduiesc (Psalm 26: 
3). Şi, după cum spun aceste cuvinte dumnezeieşti, trebuie să nădăjduiți 
în Domnul nostru lisus Hristos, Care vă apără prin toate mijloacele! 
(Cuviosul Lev, 162) 


Străduiţi-vă să nu-i dați motive de supărare surorii care vă 
duşmăneşte şi rugați-vă Domnului Dumnezeu pentru ea şi cereţi-l ca 
E], în iubirea Sa de oameni, să-i dea minte sănătoasă şi judecată dreaptă 
pentru cunoaşterea regulilor creştineşti şi, dacă veţi proceda după sfatul 
meu, atunci A... va fi cu totul alta față de sfinția voastră şi va fi plină de 
dragoste; iar a judeca şi a ne da cu părerea nu numai că nu ne este de 
folos, dar este foarte vătămător! 

Nu trebuie să vă temeți deloc de A.I.; chiar dacă are o fire dură, 
totuşi nu respinge gândurile bune, ci doreşte să se mântuiască şi ea ca 
toate celelalte fecioare. (Cuviosul Lev, 163) 


Pentru faptul că participaţi la liniştirea mea şi la îmblânzirea celor 
ce sunt răuvoitori față de mine, mulțumesc iubirii voastre, dar a-i socoti 
pe aceştia vrăjmaşi este o idee nedreaptă, căci ei sunt doar nişte unelte 
ale Judecăţii, prin care Dumnezeu în chip mijlocit rânduieşte ceea ce îmi 
este de folos. (Cuviosul Lev, 222) | 

Vreți ca netrebnicia mea să vă înveţe răbdarea față de cei ce vă 
asupresc şi vă duşmănesc, dar uitaţi cum ne învață Mântuitorul nostru 
lisus Hristos în Evanghelia după Matei: Eu însă vă spun vouă: Nu vă 
împotriviți celui rău; iar cui te loveşte peste obrazul drept, întoarce-i şi pe celălalt. 
Celui ce voieşte să se judece cu tine şi să-ți ia haina, lasă-i şi cămaşa. lar de te va 
sili cineva să mergi o milă, mergi cu el două. Celui care cere de la tine, dă-i; şi de 
la cel ce voieşte să se împrumute de la tine, nu întoarce fața ta. Aţi auzit că s-a 
zis: „Să iubeşti pe aproapele tău şi să urăşti pe vrăjmaşul tău“. lar Eu zic vouă: 
Iubiţi pe vrăjmaşii voştri, binecuvântaţi pe cei ce vă blestemă, faceţi bine celor ce 
vă urăsc şi rugați-vă pentru cei ce vă vatămă şi vă prigonesc, ca să fiți fiii Tatălui 
vostru Celui din ceruri, că El face să răsară soarele şi peste cei răi şi peste cei buni 
şi trimite ploaie peste cei drepți şi peste cei nedrepți (Matei 5: 39-45). 

Aşadar, luând aminte la această învăţătură evanghelică, suntem 
datori în toate felurile să ne rugăm pentru cei ce ne fac rău. Tot aşa afirmă 
şi Sfântul Apostol Pavel, scriind către biserica din Roma în capitolul 
12, versetul 17: Nu răsplătiți nimănui răul cu rău. Purtaţi grijă de cele bune 
înaintea tuturor oamenilor... trăiţi în bună pace cu toți oamenii. Nu vă răzbunați 
singuri, iubitilor, ci lăsați loc mâniei (lui Dumnezeu), căci scris este: „A Mea 
este răzbunarea; Eu voi răsplăti, zice Domnul”. Deci, dacă vrăjmaşul tău este 
flămând, dă-i de mâncare; dacă îi este sete, dă-i să bea, căci, făcând acestea, 
vei grămădi cărbuni de foc pe capul lui. Nu te lăsa biruit de rău, ci biruieşte 
răul cu binele (Rom. 12: 17-21). Vedem, preaiubitule, ce învățătură ne dă 
Însuşi Mântuitorul şi Domnul nostru lisus Hristos. Şi preaiubitul Său 
ucenic, Sfântul Apostol Pavel, luminătorul neamurilor, ne învață clar 
cum trebuie să ne purtăm faţă de cei ce ne asupresc şi ne urăsc. Şi, la 
sfârşitul rugăciunii evanghelice „Tatăl nostru”, întotdeauna spunem: ,,... 
şi ne iartă nouă greşelile noastre, precum şi noi iertăm greşiților noştri, şi 
nu ne duce pe noi în ispită, ci ne izbăveşte de cel viclean”. Versetul 14: Că 
de veți ierta oamenilor greşelile lor, ierta-va şi vouă Tatăl vostru Cel ceresc; iar 
de nu veți ierta oamenilor greşelile lor, nici Tatăl vostru nu vă va ierta greşelile 
voastre (Matei 6: 14-15). (Cuviosul Lev, 208) 


Purtarea faţă de egumenă 


Cu privire la dragostea pe care ţi-o arată maica egumenă, este 
foarte rău să te mândreşti. Pentru că, dacă vei pune dragostea ei pe latura 
opusă, vei ajunge cu totul la deznădejde. Şi acest lucru se poate întâmpla 
oricând. Şi aproape că s-a şi întâmplat. Ţine minte stihul proorocului 
David: Nu vă încredeți în cei puternici, în fiii oamenilor, în care nu este izbăvire 

(Psalm 145: 3). Dar ce trebuie să faci? Fericit cel ce are ajutor pe Dumnezeul 
lui Iacob, nădejdea lui, în Domnul Dumnezeul lui... Impărăți-va Domnul în 
veac (Psalm 145: 5, 10). (Cuviosul Anatolie, 7, p. 173) 


Mergi la maica egumenă şi mărturiseşte-ți gândurile. Vrăjmaşul 
te luptă, pentru că prin maica egumenă poți scăpa de sub stăpânirea lui. 
(Cuviosul Anatolie, 7, p. 89) 


Purtarea faţă de egumen 


Fii cel dintâi ascultător şi slujitor al egumenului de acolo, nu un 
tovarăş care-i vorbeşte împotrivă; căci, cine se împotriveşte stăpânirii, 
acela voii lui Dumnezeu se împotriveşte, întrucât Mântuitorul spune: 
Cel ce vă ascultă pe voi pe Mine Mă ascultă (Luca 10: 16) De cei ce vorbesc 
împotriva egumenului, se bucură diavolii. (Cuviosul Antonie, 22, p. 391) 


Purtarea faţă de asupritori 


Pentru faptul că maica egumenă şi maica economă te dojenesc, le 
mulțumesc foarte mult. Şi nu degeaba fac acest lucru. Pentru că nimic 
în lume nu ajută atât de mult la rugăciune ca răbdarea necazurilor şi 
dragostea de aproapele. Dacă nu ai avea necazuri, ar trebui să-L rogi pe 
Domnul cel Milostiv să-ți trimită. (Cuviosul Anatolie, 7, p. 145) 


Nu trebuie să te mânii pe ceilalți, nici să ţii minte răul. După 
porunca Domnului, sileşte-te să te rogi pentru toţi cei ce te urăsc şi te 
asupresc! (Cuviosul Anatolie, 7, p. 191) 


Cu ce eşti tu mai bună decât ele? Pentru ce-ţi doreşti cinste? Pentru 
că eşti mai mare? Acest lucru este şi mai rău pentru tine! Domnul a spus: 
dacă voieşte cineva să fie mai mare, să fie robul şi slujitorul tuturor. Iar tu 
eşti ca o cucoană supărăcioasă şi zici: pe cei potrivnici nici nu vreau să-i 
văd. Smereşte-te! (Cuviosul Anatolie, 7, p. 219) 


În ceea ce priveşte jalnica ta poziţie în cercul surorilor, abia atunci 
vei demonstra că le eşti soră, când le vei arăta dragoste frățească şi le vei 
răbda. Chiar mă doare inima să văd sau să aud cum toate te asupresc; 
dar dacă în această asuprire se ascunde toată slava ta viitoare? Şi a te lipsi 

de necazuri înseamnă a te lipsi de viața veşnică. Rabdă, aşadar, rabdă 
pentru Domnul şi îmbărbătează-te. (Cuviosul Anatolie, 7, p. 289) 


Mă întrebi cum poți scăpa de oamenii răi. Prin felul simplu de a 
gândi şi a simți, căci ai venit să-l slujeşti lui Dumnezeu, nu demonilor. 
lar Stăpânul cerului şi al pământului şi a tot universul nu este diavolul, 
ci Dumnezeu, Care porunceşte şi îngerilor, şi demonilor, iar sufletelor 
noastre le dă pace. La adaosul tău răspund cu un adaos: „Dacă necazurile 
te smeresc, îţi liniştesc duhul şi te trag la rugăciune, să ştii că inima nu te 
înşală. De aceea, Sfântul Marcu Ascetul spune: „În necazuri se ascunde 
mila lui Dumnezeu”. (Cuviosul Anatolie, 7, p. 295) 


Pe surori să le miluieşti chiar dacă te supără. Dacă ele cred că eşti 
supărată atunci când taci, nu-i nimic. (Cuviosul Anatolie, 7, p. 65) 


Suferi pentru că eşti prigonită, dar eu mă bucur pentru tine. Dacă 
ai şti cât este de folositor acest lucru pentru mântuire, mai ales pentru cei 
împătimiți. (Cuviosul Anatolie, 7, p. 110) 


Pentru cea care te urăşte, roagă-te, şi Domnul o poate împăca cu 
tine. Prin ura ei se vatămă singură sufleteşte, fiind chinuită de vrăjmaşul, 
dar ţie îţi face bine, pentru că fericiți veți fi când vă vor prigoni. (Cuviosul 
Anatolie, 7, p. 153) 


Cel dintâi şi cel mai de nădejde... mijloc pentru împăcarea cu cei 
ce ne asupresc şi ne prigonesc este să ne rugăm pentru ei, după porunca 
lui Hristos. (Cuviosul Lev, 223) 


Purtarea față de surori 


Asceţii de demult viețuiau împreună nu pentru a se mustra şi 
a se necăji unul pe altul, ci pentru a răbda şi a îndura cu smerenie şi 
înțelepciune dacă vreunul dintre ei, din neputința omenească şi prin 
lucrarea vrăjmaşului, ar fi deviat într-un comportament necuviinvios şi 
i-ar fi supărat pe cei ce viețuiau cu el. Aşa şi voi, maicilor, străduiți-vă să 
trăiţi cu înţelepciune, fiecare căutându-şi folosul ei sufletesc şi îngrijindu- 
se de sine însăşi. Totuşi, primiţi cu încredere şi cuvântul acesta, fără să-l 
răstălmăciți: „Tu să porți grijă de tine, ce treabă ai cu mine?” În Evanghelie 
se spune clar şi pe scurt: Cui te loveşte peste obrazul drept, întoarce-i şi pe 

celălalt (Matei 5: 39). Dumnezeu să ne ajute să împlinim cuvintele acestea. 
(Cuviosul Ambrozie, 23, Partea a III-a, pp. 71-72) 


Trăieşte după Dumnezeu, fii blândă şi milostivă față de surori, 
pomeneşte-L pe Dumnezeu după putere şi te vei mântui. (Cuviosul 
Anatolie, 7, p. 78) 


Ne este de folos să ne amintim mereu cum gândea fericita Teodora, 
care, în timpul purtării potrivnice a celorlalți față de ea, îşi spunea în 
sinea ei: „Eşti nevrednică de iubirea aproapelui”. (Cuviosul Ambrozie, 23, 
Partea a III-a, p. 51) 


Cu surorile să vorbeşti ceea ce trebuie, numai nu prea des, căci 
altfel te vei dezgusta, dar să vorbeşti întotdeauna cu blândeţe şi cu 
dragoste. (Cuviosul Anatolie, 7, p. 202) 


Îți spun că şi mie îmi pare foarte rău pentru răceala şi neatenția cu 
care se poartă surorile față de tine... dar, pentru aceasta, nu trebuie să le 
vorbim de rău, ci mai bine să spunem: pe cei ce ne urăsc şi ne asupresc, 
iartă-i, Doamne! Şi, pe lângă aceasta, dacă ai putea, ar fi bine să-ți închizi 
ochii şi să nu observi răceala şi neatenţia lor față de tine şi să nu spui 
nimănui că ele te dispreţuiesc. De asemenea, după sfatul înţeleptului 
Solomon, nu-ți purta piciorul prea des către ele, ci numai în marile 
sărbători şi atunci dacă eşti invitată, iar cu apropiații lor nici să nu-ţi 
pierzi timpul - câte o metanie şi gata. Şi cu celelalte surori să vorbeşti 
numai dacă eşti întrebată. (Cuviosul Antonie, 22, p. 320) 


Mă întrebi dacă să-i ceri lui M. iertare. Desigur, dacă ai greşit cu 
ceva față de ea! Dar, dacă ea bombăne fără ca tu să ai vreo vină, pentru 
ce să-i ceri iertare? Dacă se supără fără motiv, treaba ei. Din partea ta este 
de ajuns dacă îi rabzi neputința. (Cuviosul Anatolie, 7, p. 207) 


Soră E.! Pentru boala ta, îți dau aceeaşi rețetă: să rabzi. Fii 
îngăduitoare cu surorile mai mici. Numai pentru abateri şi îndărătnicie 
să le pedepseşti; şi atunci cu blândeţe. (Cuviosul Anatolie, 7, p. 88) 


Trebuie să le iubeşti pe toate surorile. Ca să nu te dezguşti, adu-ţi 
aminte că şi faţa, şi pieptul, şi pântecele tău vor putrezi şi le vor mânca 
viermii. Şi roagă-L pe Dumnezeu să-ți dăruiască cunoştinţa lucrurilor. 
(Cuviosul Anatolie, 7, p. 99) 


Este păcat să nu iubeşti o asemenea fetiță cum este L.! Diavolul 
te tot chinuie cu întrebarea: ce, eu îi slujesc ei? Dar nu înţelegi ce lucru 
mare săvârşeşti astfel! Te asemeni Fiului lui Dumnezeu lisus Hristos, 
Care a spus despre Sine: Fiul Omului n-a venit ca să 1 se slujească, ci ca 
EI să slujească (Marcu 10: 45). Şi pentru aceasta vei primi mare răsplată. 
(Cuviosul Anatolie, 7, p. 110) 


Ai vorbit prea dur despre o soră pentru care, după părerea ta, ar 
exista numai partea de ritual a religiei. Nu trebuie să osândim deloc nici 
această parte, pentru că citim în troparele multor sfinți că lucrarea cea 
văzută este urcuşul către vederea celor nevăzute şi, mai mult, pentru că 
prin ea se dau oamenilor diferite daruri, precum se spune în Evanghelie: 
Unuia i-a dat cinci talanți, altuia doi, altuia unul, fiecăruia după puterea lui 
(Matei 25: 15). Şi atât cel ce a înmulțit cei cinci talanți, cât şi cel ce i-a 
înmulțit pe cei doi au intrat întru bucuria Domnului lor. Marta şi Maria, 
surorile lui Lazăr, erau surori de sânge, dar aveau daruri diferite. Maria 
şedea lângă picioarele lui lisus, ascultând cuvintele Lui cele dumnezeieşti, 
iar Marta pregătea masa, ca să-L ospăteze pe Hristos. Dacă amândouă ar 
fi şezut lângă picioarele lui lisus, cine ar fi pregătit masa pentru ospătarea 
lui Hristos? Şi, mai presus de aceasta, nicăieri nu scrie că numai Maria 
a intrat în Împărăția Cerurilor, iar Marta a rămas afară. Sfântul Avva 
Dorotei, oprindu-ne de la aspra osândire a celorlalți, zice aşa: poate că 
în fratele sau sora pe care cugetul ne îndeamnă să-i osândim este ascuns 
ceva bun, care înaintea lui Dumnezeu este mai prețios decât toată viața 
noastră. (Cuviosul Ambrozie, 23, Partea a III-a, p. 55) 


Mă întrebicum să te porţi, pentru că peste tot vezi numai fățărnicie. 
Singură îți explici că în asemenea cazuri te ajută foarte mult măsura 
vorbirii. Să răspunzi scurt, cu înțelepciune şi cu prudenţă, folosind 
expresii din acestea: nu ştiu ce să vă spun; sau: aceasta nu ține de mine; 
sau: asta nu mă priveşte pe mine; sau: acest lucru este mai presus de 
mine, iar alteori să răspunzi tăcând, cu o metanie, şi să treci mai departe, 
ca şi cum nu ai fi auzit sau nu ai fi înţeles. lar mai presus de toate acestea 
trebuie să urmezi sfatul Sfântului Isaac Sirul: „Trebuie să ne străduim 
să nu vedem răutatea omului”. În aceasta constă curăția sufletească. 
Toţi ne vom înfăţişa la judecata lui Hristos şi nu ştim ce sfârşit va avea 
fiecare, căci Domnul primeşte şi pocăinţa celor ce vin în al unsprezecelea 
ceas şi acestora va porunci să li se dea răsplată mai întâi, iar pe cei ce au 
venit înainte îi va mustra, pentru că au avut ochiul viclean. Domnul pe 
toți voieşte să ne mântuiască, să ne înveţe şi să ne îndrepte, ca să avem 

smerenie şi dragoste şi să nu ne înfățişăm meritele noastre, pentru că toți ne 
mântuim prin harul lui Hristos. (Cuviosul Ambrozie, 23, Partea a III-a, p. 52) 


Când viețuim împreună, ni se pare tot timpul că cealaltă parte este 
mai vinovată fie pentru că se amestecă unde nu trebuie şi are pretenţii, 
fie pentru că nu se bagă în nici o treabă şi tace, iar alteori într-un mod 
de neînțeles parcă ne constrânge libertatea. Însă, când ne este dat să 
viețuim separat, vedem clar că fiecare dintre noi îşi duce povara sa şi 
singur fie şi-o micşorează, fie şi-o măreşte şi el însuşi îi oferă duhului său 
libertate sau strâmtorare. Nu degeaba propovăduieşte Biserica Ortodoxă 
că fiecare din faptele sale sau se va proslăvi, sau se va ruşina. Poate că 
în chip proniator s-a rânduit aşa, să trăiţi separat de sora sfinției voastre, 
pentru a-şi cunoaşte fiecare neputinţa sa. (Cuviosul Ambrozie, 23, Partea a 
II-a, p. 79) 


Purtarea față de frați 


În purtarea cu frații să fii cu băgare de seamă, mai ales cu cei 
îndărătnici; picătura de ploaie poate sfărâma piatra, cu atât mai mult 
cuvintele potrivnice pot trage inima în partea cealaltă. Fereşte-te să-i judeci, 
dar nici nu te călăuzi după mintea lor. (Cuviosul Macarie, 24, Vol. 2, p. 296) 


Vă doresc tuturor viaţă liniştită. De vreme ce liniştea a sărăcit 
peste tot, iar tulburarea cea fără rost a sporit, toți ne învinuim unul pe 
altul şi îi poruncim aproapelui, în aparenţă pentru pricini binecuvântate, 
uitând că fiecare din faptele sale sau se va proslăvi, sau se va ruşina. Într- 
adevăr, este greu să potrivim condiţiile actuale cu faptele şi năzuinţele 
noastre, şi cu pretenţiile ce le avem unul de la altul. Uităm învățătura 
evanghelică şi lucrăm aproape numai din îndemnul iubirii de sine, 
apărând cu încăpățânare faptele noastre, fără să ne pese dacă ele sunt 
legiuite sau nelegiuite. Suntem strâmtoraţi din ambele părți, este greu să 
păstrăm tăcerea şi nici să vorbim nu ne este uşor şi din ceea ce auzim este 
cu neputinţă să credem tot. Peste tot este un amestesc de samavolnicie, 
sau îndreptăţire de sine, sau altceva, sau simplă prostie. Trebuie să ne 
rugăm cu mustrare de sine, ca să nu rătăcim de la calea cea adevărată. 
(Cuviosul Ambrozie, 23, Partea a II-a, p. 100) 


Trebuie să ne îngrijim prin toate mijloacele, ca nu cumva din pricina 
iubirii de sine să împiedicăm mântuirea aproapelui, pacea lui sufletească 

şi izbânda duhovnicească. Pentru aceasta vom da mare răspuns înaintea 
lui Dumnezeu, dacă nu vom fi cu băgare de seamă. Datoria creştinului 
este să ajute la mântuirea aproapelui, nu să o împiedice. (Cuviosul 
Ambrozie, 23, Partea a II-a, p. 81) 


Supărarea celor mai mari trebuie s-o răbdăm, socotind că aceasta 
este voia lui Dumnezeu, ca pedeapsă pentru îngâmfarea şi trufia noastră 
şi, mai ales, pentru apropierea şi discuţiile cu acei oameni de care nu ar 
fi trebuit deloc să ne apropiem. Căci cei ce se încurcă, de obicei, îi încurcă 
şi pe cei ce se apropie de ei. Să ştii pe viitor. (Cuviosul Ambrozie, 23, Partea 
a II-a, p. 70) 


Mă întrebi cum să te porți cu oamenii care nu sunt sinceri şi care 
în timpul discuțiilor nu rareori au un gând ascuns. Ştiind acest lucru, să 
răspunzi ținând cont de starea sufletească a celui care vorbeşte cu tine. 
Cuviosul Isaac Sirul scrie: „Cu cel ce suferă de invidie să vorbeşti cu 
pază”, ca nu cumva invidiosul, după alcătuirea lui, să răstălmăcească şi 
cuvintele bune pe care i le spui. Pe viitor, gândeşte-te la câteva expresii 
generale, şi pe acelea să le foloseşti ca să scapi de oamenii nesinceri. În 
cea mai mare parte să spui „nu ştiu”, iar pentru a evita minciuna să zici 
„nu ştiu ce să vă spun”, „nu am fost atentă”, „nu am înţeles bine”. lar 
alteori să zici: aceasta nu ține de mine, lucrul acesta este mai presus de 
mine, eu nu mă bag în asemenea treburi. lar dacă vezi de departe că 
urmează să te întâlneşti cu un astfel de om, măreşte pasul şi răspunde-i: 
mă grăbesc. Dacă vei fi atentă, Dumnezeu te va învăța cum să te porți cu 
asemenea oameni. Celor mai mari şi celor ce sunt de-o seamă cu tine, să 
le faci tu mai întâi metania cuvenită, iar celor mai mici să le răspunzi cu 
metania cuvenită. Frica de Dumnezeu şi umblarea în prezența Domnului 
ne luminează şi ne învaţă cum să ne purtăm cu ceilalți. (Cuviosul Ambrozie, 
23, Partea a Ill-a, p. 51) 


Permisia 


Pentru aceasta există mănăstirea, ca să nu faci voia ta, ci voia lui 
Dumnezeu. lar când va veni timpul, vei dobândi totul. Mie însumi nu- 
mi place să merg acasă, iar celorlalți le îngădui numai la nevoie. 30 de 
ani nu am fost în locul natal. Casa noastră este dincolo, în Ierusalimul 
Ceresc. Acolo sunt Tatăl nostru şi Mirele, surorile, fraţii şi toate comorile 
şi fericirea! (Cuviosul Anatolie, 7, p. 89) 

În ceea ce priveşte permisiile, îți spun că ele nu-i sunt de folos 
nimănui, iar pentru tine sunt de două ori mai vătămătoare. (Cuviosul 
Anatolie, 7, p. 72) 


Tăierea voii 


După dorinţa sfinției voastre mă rog şi vă urez să vă ajute Domnul 
să iubiți tăierea voii: totuşi, unei egumene care trăieşte departe de stareți, 
îi este greu să ceară lămuriri cu privire la toate lucrurile, mai ales la 
mărunțişuri. Acestea trebuie să le rezolve prin buna ei chibzuinţă. De 
aceea sunt şi puse egumenele. Însă, cu privire la lucrurile serioase, este 
bine să se sfătuiască cu cei pricepuţi. Să vă ajute Domnul să fiți mai 
îngăduitoare cu surorile. (Cuviosul Iosif, 78) 


Să vă ajute Domnul, măicuţă, să renovațţi clădirea distrusă de 
incendiu. Credeaţi că de acum veți trăi mai liniştită şi fără griji. Însă 
realitatea aproape niciodată nu se potriveşte cu gândurile noastre. De 
aceea, răposatul nostru egumen, părintele arhimandrit Moise, care a 
fost un om înțelept, avea obiceiul de a repeta cuvintele: „Da, aproape 
niciodată nu ajungi să faci aşa cum îţi propui”. Şi mai spunea cu privire 
la împrejurările vieţii lui: „Voiesc precum va fi”. Aşa şi sfinția voastră, să 
vă întipăriți în minte cuvintele Domnului nostru lisus Hristos: „Facă-se 
voia Ta!” (Cuviosul Iosif, 85) 


Deznădejdea 


Mai întâi trebuie să părăseşti păcatul şi să eviţi prilejurile care duc 
la păcat, dar să deznădăjduieşti nu trebuie nicidecum, căci deznădejdea 
te face să pierzi nădejdea mântuirii, te duce la greşeli şi mai mari şi ea 
însăşi este socotită înaintea lui Dumnezeu cel mai greu păcat. (Cuviosul 
Macarie, 24, Vol. 1, p. 275) 


Pe cât pot să-mi dau seama, după alcătuirea pe care o aveţi, 
vrăjmaşul are mare acces la dumneavoastră: vă ridică până la ceruri şi vă 
coboară până în adâncuri, iar acesta este chipul mândriei duhovniceşti 
şi deznădejdea este rodul ei. Tocmai de aceea ni se şi îngăduie să cădem, 
pentru că nu avem smerenie. Pentru liniştirea dumneavoastră, aveți 
nevoie de smerenie şi bună nădejde; la smerenie caută Domnul şi pentru 

ea trimite mila Sa. Eu nu ştiu ce fel de păcate vă îngreuiază şi vă chinuie, 
ştiu doar atât: că nu există păcat care să biruie iubirea de oameni a lui 
Dumnezeu. (Cuviosul Macarie, 24, Vol. 1, p. 24) 


Când sunteţi în deznădejde, toate neputințele şi păcatele voastre 
să le aruncaţi în prăpastia milostivirii lui Dumnezeu şi să vă căiți pentru 
ele, dar să nădăjduiţi că veți fi miluiți, căci Domnul pentru păcătoşi Şi-a 
vărsat Preacuratul Său Sânge. Şi, chiar de am împlini toată legea, nu 
trebuie să nădăjduim că vom dobândi mântuirea din faptele noastre, ci să 
ne socotim robi netrebnici, după cuvântul Domnului. (Cuviosul Macarie, 
24, Vol. 1, p. 433) 


Mai bine să vă căiți şi să vă smeriți întotdeauna decât să 
deznădăjduiți; prin pocăință şi smerenie atrageți asupra voastră harul 
lui Dumnezeu şi ajutorul Lui. (Cuviosul Macarie, 24, Vol. 1, p. 55) 


Deznădejdea este un păcat de moarte. Fugi de el. Şi ai încredere 
în Milostivul Dumnezeu şi în Ocrotitoarea noastră, Născătoarea de 
Dumnezeu, şi în sfinți. Ei pot face totul. Dar trebuie neapărat să te 
smereşti şi să ai răbdare. (Cuviosul Anatolie, 7, p. 89) 


Puțin credincioaso, pentru ce te-ai îndoit de puterea lui Dumnezeu 
în loc să te convingi de ea, văzându-ți neputinţa ta? Ilona pe fundul 
mării, înghițit de chit, nu şi-a pierdut nădejdea, ci s-a rugat, iar tu, laşo, 
care te desfătezi cu lumina soarelui şi nu eşti lipsită nici de soarele cel 
duhovnicesc, adică de Sfânta Liturghie şi de slujbele bisericeşti, şi trăieşti 
în mijlocul muceniţelor, adică al mireselor celor alese ale lui Hristos, 
împrăştii hulele deznădejdii, ale necredinţei, ale bănuielii şi ale celorlalte 
păcate ticăloase. Lăsându-te în voia cârtirii, ţi-ai pierdut şi judecata. Spui 
că ţi-ai pierdut nădejdea de îndreptare - ce vorbe nebune! Fetiţa este gata 
să-şi piardă viața pentru că nu se poate îndrepta! Dar poți să te pocăieşti! 
Ce părtăşie avem noi cu cei îndreptaţi, adică cu cei desăvârşiți? Mila lui 
Dumnezeu este dacă vom ajunge în ceata celor mântuiți (adică a celor 
pocăiți)! (Cuviosul Anatolie, 7, pp. 114-115) 


În nici un caz nu trebuie să deznădăjduim cu privire la mila lui 
Dumnezeu, ci să luăm ca exemplu pe desfrânata, pe tâlharul şi pe vameşul 
din Evanghelie, care s-au pocăit şi au dobândit iertare de la Domnul cel 
Milostiv. (Cuviosul Anatolie, 7, p. 159) - 

Faptul că îi dai voie deznădejdii să intre în inima ta nu este un 
lucru creştinesc. Când ne apropiem de Înfricoşătoarele Taine ale lui 
Hristos, fără să ne prefacem şi fără viclenie, ci cu sinceritate spunem: 
„Cred şi mărturisesc că Tu eşti Hristos, Fiul Dumnezeului celui Viu, iar 
eu sunt cel dintâi dintre păcătoşi...” (Cuviosul Anatolie, 7, p. 236) 


Prin deznădejde, doar pe diavol îl bucuri, iar pe Dumnezeu Îl 
mânii şi te lipseşti de ajutorul Lui. Lăsați prostia şi veți trăi (Pilde 9: 6), 
spune cuvântul lui Dumnezeu. lată, te vei apropia de Sfintele Taine şi 
va trebui să rosteşti: „Cred, Doamne, şi mărturisesc... că ai venit să-i 
mântuieşti pe cei păcătoşi, dintre care cel dintâi sunt eu”. Nebunul se 
gândeşte: am căzut, sunt cel mai mare păcătos, dar creştinul se mustră 
cu smerenie pe sine şi proslăveşte mila lui Dumnezeu şi iubirea Lui şi 
în pace se împărtăşeşte cu Hristos, ceea ce din inimă îţi doresc şi eu ţie! 
(Cuviosul Anatolie, 7, p. 279) 


Îmi descrieți neorânduiala din viața dumneavoastră, pentru care 
vă rog să nu deznădăjduiţi, căci deznădejdea arată mândria; să nădăjduiţi 
în Dumnezeu, Care poate îndrepta paşii dumneavoastră spre lucrarea 
sfintelor şi de viață făcătoarelor Lui porunci, pentru care mă rog cât pot 
Domnului. (Cuviosul Lev, 221) 


Voi vorbi despre deznădejde, pe care Sfântul loan Scărarul o 
socoteşte mai rea decât orice păcat. Pentru orice păcat, omul se poate 
pocăi, luând hotărârea fermă de a nu se mai întoarce la el şi astfel poate 
dobândi iertare şi milă de la Domnul. Dar cel ce deznădăjduieşte, ce 
poate face şi ce poate dobândi? Cu adevărat, deznădejdea este mai 
rea decât toate relele. Omul uneori poate suferi foarte mult; dar puțini 
oameni suferă aşa cum a suferit dreptul lov. Cea mai mare parte a celor 
dintre noi suferă ca urmare fie a gândurilor şi a părerilor greşite, fie a 
faptelor rele. Însă, pentru cei ce suferă, există şi cuvântul mângâietor al 
Apostolului: Pe cine îl iubeşte Domnul îl ceartă, şi biciuieşte pe tot fiul pe care 
îl primeşte (Evr. 12: 6). (Cuviosul Ambrozie, 23, Partea I, p. 106) 


Nu există păcat care să biruie milostivirea lui Dumnezeu, căci El 
voieşte ca toți să se mântuiască şi la cunoştinţa adevărului să vină. De 
aceea, dă la o parte deznădejdea cea nesăbuită şi străduieşte-te să păzeşti 
poruncile lui Dumnezeu, iar dacă greşeşti, căieşte-te şi îndreptează-te. 
Toate necazurile ce te lovesc, îndură-le, după cuvântul lui Dumnezeu: 
Prin răbdarea voastră veți dobândi sufletele voastre (Luca 21: 19) şi cel ce va 

răbda până în sfârşit, acela se va mântui (Matei 10: 22). Nu ține mânie pe cei 
din casă, ci roagă-te pentru ei şi pentru toți cei ce te urăsc şi te asupresc 
şi, cu mila lui Dumnezeu, te vei mântui dacă vei săvârşi acestea, adică 
poruncile lui Dumnezeu. Sinucigaşii vor merge direct în fundul iadului 
şi greutatea tuturor păcătoşilor îi va apăsa acolo şi chinurile lor vor fi 
îngrozitoare şi nesfârşite. la seama la sfinți, cum au răbdat ei pentru 
mântuire. (Cuviosul Ambrozie, 23, Partea I, p. 174) 


Îmi povesteşti despre structura ta că, atunci când te supără cineva, 
te tulburi şi ajungi la deznădejde. Tu vrei direct desăvârşirea, fără să înveți 
vreun pic, fără să înduri atacuri vrăjmaşe şi fără să-ți cunoşti neputința; 
şi, smerindu-te, vrei pur şi simplu, fiind încă prunc, să ajungi bărbat 
desăvârşit sau, intrând în serviciul militar cu rangul cel mai dejos, să devii 
dintr-odată general şi, fiind încă la începutul alfabetului, să citeşti dintr- 
odată toate cărțile. Prin multe osteneli, nevoinţe şi timp au ajuns sfinţii 
la desăvârşire. Arta artelor şi meşteşugul meşteşugurilor este lucrarea 
mântuirii şi nu se dobândeşte simplu, ca şi cum ai bate din palme. Sfinţii 
Părinţi, care au parcurs activ această cale şi au dobândit bogăția bunătății 
prin lucrarea poruncilor lui Hristos, ne-au lăsat exemple în învățăturile 
lor, ca prin ele să ne cunoaştem patimile, să luptăm împotriva lor prin 
smerenie, mustrare de sine şi pocăință, să nu nădăjduim nicidecum în 
faptele noastre sau în puterile şi rațiunea noastră şi, astfel, puţin câte 
puţin, să ne curățim de patimi şi să ne apropiem de Dumnezeu. Adu-ţi 
aminte că Domnul fericeşte calea cea strâmtă şi dureroasă, nu pe cea 
largă şi fără de griji. 

Te rog să nu deznădăjduieşti, ci în toate împrejurările să te laşi 
în voia Domnului, căci deznădejdea arată în mod clar mândria, de care 
Domnul te poate păzi. (Cuviosul Lev, 225) 


Pustnicia 


Pentru pustnicie şi zăvorâre nu te poți hotărî de unul singur, îţi 
trebuie chemare de la Dumnezeu. (Cuviosul Nicon, 20, p. 24) 


Dacă ai îngâmfare şi patimi sufleteşti, nu poți alege viața în 


singurătate. În afară de înşelarea vizibilă, zăvorârea poate fi pricina unei 
înşelări fine, tainice. (Cuviosul Nicon, 20, p. 25) 

Uneori se întâmplă să vedem că unii tind spre viața pustnicească 
şi spre tăcere, în adâncul inimii lor căutând o viață mai uşoară, fără griji 
şi fără necazuri. Această tendinţă este nechibzuită, ca să nu mai spunem 
că este şi irealizabilă. Viaţă fără necazuri nu a existat, nu există şi nici nu 
va exista. (Cuviosul Nicon, 20, p. 25) 


Ieşirea din mănăstire 


Îmi scrieți că vă vine uneori gândul să plecați din mănăstire 
undeva. Asemenea gânduri aveam şi eu înainte, însă acum au fugit de 
la mine. Am mărturisit aceste gânduri starețului şi iată ce am auzit de 
la el: diavolul, ca un leu răcnind, umblă căutând pe cine să înghită şi se 
năpusteşte asupra celor ce hoinăresc în zadar şi îi înghite; aceasta m-a 
speriat foarte tare şi m-a determinat să stau într-un singur loc. (Cuviosul 
Antonie, 22, p. 301) 


Trebuie ca această călătorie a sfinției voastre să nu fie o plimbare 
zadarnică şi o împrăştiere a minţii în diferite lucruri, ci ca o albină 
vrednică să vă întoarceți în mănăstirea sfinției voastre cu folos, adică să 
dobândiți buna cuviință, sentimentul dragostei față de toți, să fiți gata 
spre orice faptă bună, să aveți smerenie în duh şi izbândă în ascultare şi 
să daţi exemplu bun celor din jur, căci şi albinele, ieşind din stup, culeg 
ceea ce este bun nu numai pentru ele, ci se străduiesc să fie de folos şi 
celor din jur. (Cuviosul Antonie, 22, p. 298) 


Aşa cum peştele, ieşind din apă, nu trăieşte mult, aşa şi călugărița, 
ieşind din mănăstire, dacă stă mult în afara ei, poate muri, dacă nu şi cu 
trupul. (Cuviosul Antonie, 22, p. 253) 


Dacă Dumnezeu nu-i va îngădui egumenei să vă dea blagoslovenie 
pentru călătorie, nu vă mai străduiţi, căci, unde nu există acordul 
egumenei, acolo nici voia lui Dumnezeu nu este. Iar dacă îi veți smulge 
acordul, atunci în mod inevitabil, pentru samavolnicie, va veni ispita, de 
care să vă păzească Domnul. (Cuviosul Antonie, 22, p. 253) 


Porumbiţa lui Noe, ieşind în zbor din arcă, nu şi-a găsit liniştea 
până când nu s-a întors iarăşi în arcă. Aşa şi sfinția voastră, când vă 
veți termina treburile şi vă veţi întoarce în mănăstire, atunci vă veţi găsi 
liniştea. (Cuviosul Antonie, 22, p. 293) 

În numele lui Dumnezeu, vă rog să nu vă mâhniţi, să nu vă pierdeţi 
nădejdea şi să nu vă tulburați cu duhul pentru faptul că vedeţi fărădelege 
şi dezbinare în cetate şi că simțţiți şi ziua şi noaptea osteneala în mijlocul 
ei şi nedreptatea. Căci, într-adevăr, în mijlocul lumii (adică în cetate) nu 
există linişte. Însă, dacă ne vom retrage şi ne vom sălăşlui în pustie, atunci 
Îl vom vedea pe Dumnezeu, Care ne va izbăvi de împuţinarea sufletului 
şi de vifor. Dar, până atunci, destăinuiți-vă durerea înaintea Domnului şi 
citiți Psalmul 54. (Cuviosul Antonie, 22, p. 293) 


Nu trebuie să-i cereți maicii egumene cu insistență. Dacă de la 
primul cuvânt vă va spune că este de acord, Dumnezeu va binecuvânta 
şi atunci cu mulțumire veți veni întru numele Domnului, dar, dacă vă 
va spune: „Pentru ce să mergi? Ai mai fost acolo”, atunci cu supunere 
să staţi acasă, în duhul păcii, şi să nu căutați să vă faceți voia! (Cuviosul 
Antonie, 22, p. 297) 

